
Neskelbta 


I 
SKURDO PILIS 


Vienos iš plikų kalvų, kuriomis nusėti landai! tarp 
Dakso ir Mon de Marsano, atšlaitėje, Liudvikui XIII 
viešpataujant, dunksojo bajoriška sodyba, kokių Gasko- 
nėje labai daug; kaimiečiai jas pagarbiai vadina pi- 
limis. 

Du apvalūs bokštai smailiakampiais stogais kilo iš 
abiejų pastato šonų. Dvi gilios įrantos fasade liudijo ki- 
tados čia buvus pakeliamąjį tiltą, kuris, laikui užlyginus 
griovį, pasidarė nebereikalingas. Dėl tų bokštų su mūro 
sargybinėmis ir vėtrungėmis it kregždžių uodegos namas 
turėjo impozantišką feodalinės pilies išvaizdą. Gebenių ki- 
limas dengė pusę vieno bokšto ir tamsiu žalumu gyvino 
pilką jau pasenusio akmens atspalvį. | 

Keleivis, iš tolo pamatęs šią pilaitę, keliančią virš pro- 
žirnių ir viržynų smailius stogo šelmenis į dangų, ją 
būtų palaikęs kokio provincijos smulkbajorio buveine, 
bet iš arčiau savo nuomonę būtų pakeitęs. Į sodybą sukan- 
tis kelias, užgožtas samanų ir piktžolių, virto siauru, vos 
įžiūrimu takeliu, panašiu į nublukusį galioną ant sudėvėto 
apsiausto. Dvi prilytos provėžos, kuriose šokinėjo varlės, 
bylojo čia kitados važinėjus karietas. Bet, matyt, 
jau seniai tos kvarklės čia saugiai karaliavo ir niekas 
joms netrukdė. Ant takelio, vingiuojančio pro piktžoles, 
išplauto neseniai praėjusios liūties, nesimatė jokio žmo- 
gaus kojų pėdsako, ir, atrodo, jau seniai niekieno ranka ne- 
buvo praskleidusi krūmokšnių, apkibusių žvilgančiais 
lašeliais. 

Didelės geltonos raupsų dėmės margino patamsėjusias 
ir susiklaipiusias stogų čerpes, supuvusios gegnės vieto- 
mis nebelaikė; rūdys kliudė vėtrungėms sukinėtis, ir kiek- 
viena rodė vis kitokią vėjo kryptį; stoglangiai buvo užda- 


|! Landai — Biskajos įlankos pakrantėse, Prancūzijoje, žemos 
smėlėtos lygumos. 
Ž Liudvikas XIII valdė Prancūziją nuo 1610 iki 1643 m. 


rinėti persimetusiomis ir suskilusiomis langinėmis. Bokštų 
šaunamosios angos — pilnos akmenų; iš dvylikos fasado 
langų aštuoni buvo užkalti lentomis, o kitų blausūs stiklai 
blerbė, menkiausiam vėjeliui papūtus. Tarp šių langų 
nusilupinėjęs tinkas tartum nesveikos odos žvynai apnuo- 
gino pavienes plytas, smulkius akmenis, sugurusius nuo 
pragaištingos mėnulio įtakos; virš akmeninio viršdurio su 
taisyklingais iškilimais, rodančiais laiko ir aplaidumo nub- 
lukintą senovinę ornamentiką, buvo įmantrus ir jau nusit- 
rynęs herbas, kurio nė sumaniausias heroldas nebūtų pajė- 
gęs išaiškinti. Suveriamųjų durų viršuje dar buvo likę 
raudonų dažų; jos tarytum raudo dėl susenimo; vinys nu- 
šliftuotomis kaip deimantai galvutėmis laikė suskeldėju- 
sias lentas ir sudarė kur ne kur suyrančią simetriją. Atsi- 
verdavo tik vienas durų sparnas, kurio turbūt pakako ne- 
gausiems pilies gyventojams įeiti; atremtas į durų staktą, 
stovėjo sutrešėjęs ratas — paskutiniai seniai baigusios 
savo amžių karietos palaikai. Stogo šelmenyje ir langų kar- 
nizuose kregždės susisuko lizdus, ir tik iš vieno kamino be- 
siraitanti plona dūmų juostelė kaip tuose moksleivių 
piešiamuose namukuose, kuriuos jie keverzoja vadovė- 
lių paraštėse, liudijo, kad namas gyvenamas; menki, 
matyt, buvo pietūs, gaminami šiame židinyje, nes iš 
seno kareivio pypkės būtų rūkę didesni kamuoliai dūmų. 
Tai buvo vienintelis gyvasties ženklas, tartum paskuti 
nis sunkiai alsuojančio mirštančiojo atsikvėpimas. 
 Pastūmus varstomąją durų pusę, kuri nenorėdavo pasi- 
duoti ir sukosi aiškiai nepatenkinta ant surūdijusių ir 
girgždančių vyrių, buvo galima patekti į seniausią pi- 
lies dalį — po strėlišku skliautu, kuris, keturių pusap- 
valių melsvo granito kolonų dalijamas, baigėsi jų susikir- 
timo taške išsikišusiu akmeniu. Jame buvo tas pats kaip ir 
lauke herbas, tik ne taip nusitrynęs, — trys auksiniai 
gandrai žydrame fone ar kažkas panašaus: skliauto šešėlis 
neleido gerai įžiūrėti. Sienoje buvo įleisti nuo deglų 
aprūkę skardos. gesikliai ir geležiniai žiedai, prie kurių 
kitados būdavo pririšami svečių arkliai; dabar, spren- 
džiant iš jų apdulkėjimo, tai atsitikdavo labai retai. 
Iš šio prieangio, kur buvo dvejos durys (pirmos į 
apatinio aukšto kambarius, antros į salę, kitados, ma- 

tyt, buvusią sargybos būstinę), buvo galima išeiti į niu- 
rų, tuščią ir šaltą kiemą, aptvertą aukšta mūro siena, 
žiemos lietų išmargintą ilgais juodais dryžiais. Kiemo kam- 
puose, tarp mūro skeveldrų, nukritusių nuo aplūžusių 
atbrailų, augo dilgėlės, laukinės avižos ir maudos, o tarp 
grindinio akmenų žėlė žalia žolė. | 

Kiemo gilumoje terasa akmeniniais turėklais su ru- 
tuliais ir špiliais vedė žemyn, į sodą. Aplūže ir išklibę 
laipteliai lingavo po kojomis, juos laikė tik samanos 
ir vijokliai; terasos papėdėje augo perkūnropės, lauki- 
niai ridikai ir artišokai. 

Pats sodas pamažu virto tankiu, neįžengiamu mišku. Tik 
viena juodašerdėmis saulėgrąžomis geltonuojanti lysvė, 
kur bolavo keletas kopūstų pilkšvai žalsvais gyslotais la- 
pais, matyt, buvo šiek tiek prižiūrima, o visur kitur 
šiame apleistame dirvokšnyje gamta sėkmingai kovo- 
jo už kitados prarastas savo teises, mielai nutrindama 
žmogaus darbo pėdsakus. 

Seniai nekarpyti medžiai į visas puses tiesė išbėgusias 
šakas. Alėjas ir gazonus juosiantys buksmedžiai, ilgus 
metus nematydami žirklių, virto netvarkingais krū- 
mokšniais. Vėjo atneštos sėklos išdygo, kur pakliuvo, ir 
augo vešliai kaip piktžolės, užimančios gražių gėlių ir retų 
augalų vietą. Dygliuotos gervuogių šakos driekėsi skersai 
takelių ir kibo į praeivį, neleisdamos jam žengti toliau ir 
įžvelgti čia glūdinčią liūdesio ir sielvarto paslaptį. 
Vienatvė nemėgsta būti užklupta iš netyčių ir paberia 
aplink save visokiausių kliūčių. 

Jei praeivis, nebijodamas įsidrėksti į dygius krūmus 
ar gauti šaka per veidą, būtų žengęs iki senos, labiau 
už miškų takelį užžėlusios ir susiaurėjusios alėjos galo, 
jis būtų priėjęs savotišką smulkių akmenėlių nišą, rus- 
tika apdarytą olą. Prie kadaise tarp uolų pasėtų augalų, to- 
kių kaip vilkdalgiai, gladiolės, gebenės, prisidėjo rūgtys, 
paparčiai- skolopendros, sulaukėjusios vynuogės; jos ka- 
rojo kaip barzdos ir iki pusės dengė marmuro statulą, 
vaizduojančią mitologinę dievybę, Florą ar Pomoną“. Kita- 
dos ji, matyt, buvo graži ir darė garbę ją sukūrusiam 


* Pomona — romėnų deivė, vaismedžių globėja. 


meistrui, bet dabar su nulūžusia nosimi panėšėjo į gil- 
tinę. Vargšė deivė savo pintinėje nėšė nebe gėles, 
o supelėjusius ir iš pažiūros nuodingus grybus, ir pa- 
ti atrodė apnuodyta, nes kadaise buvusį baltutėlį jos 
kūną kaip tigrą nurainino rusvų samanų dėmės. Jai 
prie kojų po žalių vandeninių lešiukų sluoksniu akme- 
ninėje kriauklėje telkšojo rudos lietaus drumzlės, mat 
liūto nasrai, kuriuos dar buvo galima šiaip taip pažinti, 
nebespjaudė vandens, nes nėgavo jo iš užsikimšusių ar pra- 
kiurusių vamzdžių. 

Šis pramogų kampelis, kaip anuomet buvo sakoma 
nors ir visai sunykęs, bylojo, kad senieji pilies savi- 
ninkai buvo pasiturintys žmonės ir mėgo meną. Statulą 
tinkamai apvalius ir restauravus, būtų buvę galima įžiūrėti 
Renesanso florentietiškąjį stilių, būdingą italų skulpto- 
riams, atvykusiems į Prancūziją po maestro Ru arba Prima- 
tičo*', dabar nusigyvenusios šeimos klestėjimo laikais. 

Grota šliejosi prie pažaliavusios ir nuo drėgmės apiru- 
sios aukštos mūro sienos, kur dar kryžiavosi aplū- 
žes treliažas, turėjęs tankialapių vijoklinių augalų 
ma pro nepaprastai suvešėjusių medžių lapiją, užsklendė 
sodą iš šios pusės. Anapus jos tįsojo landai su liūd- 
nu ir žemu horizontu, apsitraukusiu balkšvais viržynais. 

Užpakalinis pilaitės fasadas atrodė dar labiau nuken- 
tėjęs ir apgriuvęs negu anksčiau aprašytasis; paskutinieji 
jos šeimininkai stengėsi išsaugoti bent namo išvaizdą 
ir visas menkas savo lėšas dėjo į priekinę pusę. 

Arklidėje, kur būtų lengvai tilpę dvidešimt arklių 
stovėjo vienas liesas, išsišovusiais kaulais kuinas ir gel- 
tonais išklibusiais dantimis rankiojo iš tuščių ėdžių pasku- 
tinius šiaudelius, kartkartėmis pasukdamas į duris akį 
pūpsančią akiduobėje, kur Monfokono? žiurkės nebūtų ra- 
dusios nė mažiausios riebalų kruopelytės. Ant šunidės 
slenksčio snaudė, paguldęs snukį ant ne per minkščiausių 


* Maestro Ru — italų dailininko Džovanio Batistos Rosc 
(1494— 1540) pravardė; Primatičas (1504—1570) — italų skulptorius 
ir architektas, prisidėjęs prie Fontenblo ir Šamboro pilių apdailos. 

9 Monfokonas — nedidelis XVII a. miestukas už Paryžiaus 
miesto ribų; čia buvo kalėjimas ir kartuvės. 

letenų, vienintelis šuo; pernelyg didelis kailis karojo ant 
sunykusio jo kūno. Jis atrodė taip pripratęs prie vienatvės, 
kad buvo praradęs bet kokį budrumą ir miegodavo ramiai, 
ne taip kaip visi šunys, kurie net per miegą sune- 
rimsta, išgirdę menkiausią garsą. 

Į pilies vidų ėjo didžiuliai laiptai su drožinėto 
medžio turėklais. Laiptai teturėjo dvi aikšteles, nes būstas 
buvo dviejų aukštų. Iš akmens — iki pirmojo auk- 
što, iš plytų ir medžio — aukščiau. Drėgmės apgadinta 
pilkų atspalvių tapyba ant sienų turėjo daryti puošnios 
architektūros įspūdį, su šviesos ir šešėlių perspektyva. 
Joje dar galėjai įžiūrėti virtinę Herkulių, besibaigiančių 
pastovu, kuris laikė karnizą su modiljonais; iš čia prasidėjo 
skliautu nusidriekę vynuogienojai, pro kuriuos buvo ma- 
tyti bespalvis dangus, išmargintas nežinomų salų nuo te- 
kančio pro stogą lietaus vandens. Tarp Herkulių nutapy- 
tose nišose išdidžiai stovėjo Romos imperatorių ir kitų 
garsių istorijos vyrų biustai; bet viskas buvo taip 
neryšku, taip nublukę, taip išsitrynę, kad panėšėjo la- 
biau į paveikslų šmėklas nei į tikrus paveikslus, ir kal- 
bėti apie tai reikėtų žodžių šešėliais, nes įprastiniai 
žodžiai čia pernelyg realūs. Šis tuščias narvas atrodė nuste- 
bęs, jog tenka jam kartoti kažkieno žingsnių aidą. 

Durys, apmuštos žalia, dabar jau pageltusia sarža, 
laikoma vos kelių nebežvilgančių vinių, vedė į salę, 
kuri anais nuostabiais laikais, kai šiame negyvame būs- 
te būdavo valgoma, matyt, buvo valgomasis. Stora sija da- 
lijo lubas į du skyrius, išdryžuotus mažesnių sijelių; tarpai 
kitados buvo išdažyti mėlyna spalva, dabar apsiblaususia 
nuo dulkių ir voratinklių, kurių tokiame aukštyje šluota 
niekad nepasiekdavo. Virš antikinių formų židinio kabo- 
jo plačiašakiai elnio ragai, Oo sienose iš patamsė- 
jusių drobių vaipėsi aprūkę portretai, vaizdųojantys 
šarvuotus karvedžius su šalia padėtu ar pažo laikomu 
šalmu; negyvuose jų veiduose gyvos buvo tik į jus 
įsmeigtos juodos akys. Senjorai aksomo mantijomis, ant 
standžių, krakmolytų rotondų padėtomis galvomis tartum 
švento Jono Krikštytojo galvos ant sidabrinių padėk- 
lų; turtingos našlės senamadiškais drabužiais, gąsdinančios 
numirėlišku blyškumu ir, dažams išblukus, įgavusios nakti- 

nių vampyrų ir pabaisų išvaizdą. Šitie provincijos tepliorių 
tapyti paveikslai darė keistą ir baisų įspūdį. Kai kurie buvo 
be rėmų, kiti — dulsvo ir parudavusio aukso aptai- 
sais. Kiekvieno paveikslo kampe buvo šeimos herbas ir at- 
vaizduoto asmens amžius, bet — ar tas skaičius buvo mažas 
ar didelis — nebuvo didelio skirtumo tarp tų suodžiais ir 
dulkėmis apneštų veidų, šviesiose vietose geltonų, o šešė- 
liuose juodų; kelios apmūsojusios, pelėsiais apaugusios 
drobės buvo pūvančio lavono atspalvių ir rodė paskutinį 
šių kilmingų ir narsių vyrų palikuonį esant visiškai abe- 
jingą garbingų savo protėvių atvaizdams. Vakare toji ne- 
byli ir sustingusi galerija blausių lempų atšvaituose virs- 
davo pasibaisėtinų ir kartu juokingų pamėklių virtine. 

Sunku rasti ką nors liūdnesnio už tuos tuščiuose 
kambariuose užmirštus portretus, jau seniai po žeme su- 
dūlėjusių būtybių išsitrynusius paveikslus. 

Kaip tik tokie tie tapyti vaiduokliai buvo tinkamiausi 
nykios šio būsto vienatvės gyventojai. Tikri žmonės 
šiuose mMirusiuose namuose būtų atrodę pernelyg gyvi. 

Salės viduryje stovėjo pajuodusios kriaušės stalas 
su įvijomis tarsi Saliamono kolonos“ kojomis, kuriose 
niekieno netrukdomos trandys buvo išgraužusios tūks- 
tančius skylučių. Pilkas dulkių sluoksnis, ant kurio bū- 
tų buvę galima pirštu rašyti, dengė stalo paviršių ir bylojo, 
kad valgoma čia nedažnai. 

Dvi to paties medžio indaujos, papuoštos drožtinėmis 
skulptūromis ir turbūt kartu su stalu įsigytos geresniais 
laikais, kabojo viena priešais kitą salėje ant sienų. Ke- 
letas apdaužytų fajanso dirbinių, vienas kitas stiklinis 
indas ir dvi ar trys Bernaro Palisi' darbo statulėlės, vaiz- 
duojančios ungurius, žuvis, krabus ir emaliuotas kriaukles 
žaliame fone, menkai tepuošė tuščias lentynas. 

Aplink stalą stovėjo penkios ar šešios aksomu ap- 
muštos, kitados šviesiai raudonos, nuo laiko ir varto- 


6 .- . ve. + v 
Įvijos kolonos, primenančios Jeruzalės šventyklos kolonas. 


Pagal padavimą, šią šventyklą pastatydinęs karalius Saliamo- 
nas XI a. p. m. e. ir sugriovę romėnai I a. 

B ernaras Palisi (1510—1589) — Renesanso epochos prancūzų 
humanistas, mokslininkas, rašytojas, prancūzų dailiosios kerami- 
kos kūrėjas. 

jimo parudavusios kėdės; iš suplyšusios medžiagos kyšo- 
jo ašutai, nelygios kojos švirduliavo kaip , „šlubuojančios 
eilės“? arba seni luoši kareiviai, grįžtantys po mūšio 
namo. Tik bekūnė dvasia būtų galėjusi be didelio pavojaus 
sėstis į tokį krėslą; jie tikriausiai tebuvo vartojami tada, 
kai protėviai, išėję iš savo rėmų, užimdavo vietas prie 
tuščio stalo slaptam pasitarimui ir, valgydami įsi- 
vaizduojamą vakarienę, ilgomis žiemos naktimis, tokiomis 
palankiomis draugiškoms vaiduoklių puotoms, šnekėda- 
vosi apie savo šeimos smukimą. | 
Iš šios salės buvo galima patel:ti į kitą, truputį 
mažesnę, flandrišku kilimu apmuštomis sienomis. Žodis 
„kilimas“ tenekelia jūsų vaizduotėje prabangos vaizdinio. 
Šis kilimas buvo sudūlėjęs, nušiuręs, iširę audinio rėžiai 
žiojėjo šimtu skylių ir tesilaikė keliais siūlais ir senu pap- 
ratimu. Išblukę medžiai iš vienos pusės buvo geltoni, o iš 
kitos — mėlyni. Meldyne ant vienos kojos stypsojo 
garnys, gerokai nukentėjęs nuo kandžių. Flamandų sody- 
bos su apyniais apaugusiu šuliniu beveik nebebuvo galima 
atpažinti, o laukines antis šaudantis medžiotojas atrodė it 
išblyškęs lavonas, kuriam paspalvinta burna ir paryškinti 
antakiai: vaškiniame jo veide tik raudonos lūpos ir juoda 
akis, matyt, dažytos geresniais dažais negu kiti atspalviai, 
buvo išlaikiusios pirmykštį koloritą. Tarp sienos ir 
atšokusio audinio sroveno oras, todėl kilimas įtartinai 
bangavo. Jeigu Hamletas, Danijos princas, būtų kalbė- 
jęsis šiame kambaryje, jis būtų išsitraukęs špagą ir per- 
smeigęs Polonijų už to kilimo, šaukdamas: „Žiurkė!“ 
Daugybė vos girdimų vienatvės šiugždesių ir krebždesių, 
kurie dar labiau pabrėžia tylą, neramino išdrįsusio čionai 
įsibrauti lankytojo ausį. Išbadėjusios pelės graužė vilno- 
nio apmušalų audinio draiskalus. Trandys gręžė lubų 
sijas, tarsi kas būtų brūžinęs atšipusia dilde, ir mir- 
ties laikrodis mušė valandas ant medinių sienos pa- 
nelių. 
Kartais staiga brakštelėdavo koks baldas, tartum vie- 
natvė iš nuobodulio būtų rąžiusis, ir jūs nejučiom 


Š Lotynų eilėdaroje jambas su netaisyklinga Ls 54 pėdos 
struktūra (spondėjas). 

nervingai krūptelėdavote. Viename kambario kampe riog- 
sojo lova su kolonėlėmis ir per visas klostes subriz- 
gusiomis brokatelio užuolaidomis, kurių žali ir balti 
lamstai buvo susilieję į vieną gelsvą atspalvį; niekas 
nebūtų drįsęs tų užuolaidų praskleisti, nes būtų bijojęs 
tamsoje rasti kokią kniurvinčią lervą arba negyvėlį styrin- 
čia po balta drobule smaila nosimi, kaulėtais skruostikau- 
liais, sudėtomis rankomis ir visu ilgiu ištiestomis kojomis 
kaip antkapinių statulų. Kai žmogaus nėra, daiktai, 
padaryti žmogui, greitai ima rodytis antgamtiški! Be to, 
buvo galima pamanyti, kad ten šimtamečiu miegu užmig- 
dyta guli kokia užburta karalaitė, kaip Miegančioji gra- 
žuolė. Tačiau klostės buvo pernelyg sustirusios, pernelyg 
paslaptingos ir nekėlė minčių apie meilę. 

Juodo medžio stalas su atšokusiomis vario inkrusta- 
cijomis, drumzlinas ir žvairas veidrodis nusitrynusia 
amalgama, pasiilgęs žmogaus veido atspindžio, siuvinėtas 
fotelis — kokios nors kantrios senolės laisvalaikiu padary- 
tas darbas, kuriame tarp išblukusio šilko ir vilnos tebuvo 
likę keletas sidabro gijų, — papildė šio kambario apstaty- 
mą. Blogiausiu atveju jame galėjo gyventi žmogus, ne- 
bijantis nei dvasių, nei pamėklių. 

Blyški žalsva šviesa į šituos kambarius ėjo pro du 
neužkaltus fasado langus, kurių stiklai nebuvo valyti 
kokį šimtą metų ir iš lauko atrodė tartum pasidabruoti. Di- 
delės, per raukšlės sudužėjusios užuolaidos (jos bematant 
būtų suplyšusios, jei kas būtų bandęs jas patraukti surū- 
dijusiais metaliniais strypais) dar labiau temdė tą prieb- 
landą ir didino čia viešpataujančią melancholiją. 

Atvėręs duris, kurios buvo šio kambario gilumoje, 
atvykėlis patekdavo į visišką patamsį, tuštumą ir neži- 
nomybę. Tačiau pamažu akys priprasdavo prie tos tam- 
sos, perskrodžiamos kelių blyškių spindulių, besiskver- 
biančių pro lentų, kuriomis buvo užkalti langai, plyšius, ir 
parketu, pilnu sudaužytų stiklų, nuogomis sienomis ar kiek 
pridengtomis vieno kito nubrizgusių apmušalų skuto, lubo- 
mis, pro kurias buvo matyti lentos ir varvėjo vanduo; 
tos lubos puikiai tiko žiurkėms seimuoti ir šikšnospar- 
niams posėdžiauti. Kai kuriose vietose nebūtų buvę 

saugu žengti į priekį, nes grindys siūbavo ir linko po 
kojomis, bet niekas niekad nė nedrįso įeiti į tuos tam- 
sos, dulkių ir voratinklių tyrus. Nuo pat slenksčio 
į nosį trenkdavo nemalonus dvokas, pelėsių kvapas, drėg- 
nas ir niūrus šaltis, būdingas tamsioms vietoms; taip 
padvelkia iš kapų rūsio, iš ledinės jo tamsos, pakėlus 
antkapio akmenį. Išties juk tai buvo praeities palaikai, 
pamažu virstantys dulkėmis šitose salėse, kur dabartis 
nebeįžengdavo ir tik amžinu miegu užmigę metai suposi 
pilkuose kerčių voratinkliuose tartum lopšiuose. 


Viršuj, palėpėse, dieną rasdavo prieglobstį pelėdos, 
kuosos ir apuokai su plunksnų ausimis, katinų galvomis 
ir apskritais fosforescuojančiais vyzdžiais. Daugelyje vie- 
tų įlūžęs stogas leido lengvai įskristi ir išskristi tiems mei- 
liems paukščiams, kurie čia jautėsi nė kiek ne blogiau kaip 
Monteri“? arba Gajaro pilies!'? griuvėsiuose. Kiekvieną va- 
karą dulkinas jų spiečius cypsėdamas ir ūkaudamas — tie 
klyksmai būtų gąsdinę prietaringuosius — išskrisdavo to- 
li ieškoti maisto, kurio nebūtų radę šioje bado tvir- 
tovėje. 

Apatinio aukšto kambariuose nebuvo nieko, tik ke- 
tas smulkus sodininkystės įrankis. Viename kambarėlyje 
ant grindų gulėjo čiužinys, prikimštas sausų kukurūzų 
lapų, ir pilkšvai ruda vilnonė antklodė — matyt, 
vienintelio šių rūmų tarno guolis. 

Kadangi skaitytojas jau turbūt pavargo nuo vaikš- 
čiojimo po skurdą, nykumą ir vienatvę, nuveskime jį 
į vienintelį bent kiek gyvybės rodantį tuščios pilies 
kambarį — virtuvę, iš kurios kamino ir kilo į dangų 
tas lengvas balkšvas debesėlis, minėtas kalbant apie 
„išorinį pilaitės vaizdą. 

Menkutė liepsna geltonais liežuviais laižė metalinę 
židinio plokštę ir kartkartėmis pasiekdavo kaban- 
čio ketinio katiliuko dugną; silpnas jos atspindys 


* Senovinės XI a. Monteri pilies griuvėsiai netoli Paryžiaus. 
Pilį sugriovė karalius Liudvikas Storasis XII a. 
„ S Sutvirtinta feodalinė pilis, pastatyta XII a. karaliaus Ri- 
čardo Liūtaširdžio. " 

tamsoje rausvu blizgesiu nušviesdavo kelių ant sienos 
pakabintų prikaistuvių kraštus. Dienos šviesa, krintanti 
pro platų dūmtraukį, einantį stačiai iki stogo, užgesdavo 
ant melsvų pelenų, ir nuo to ugnis buvo dar blyškesnė, 
o pati liepsna šiame vėsiame židinyje atrodė sušalusi. 
Jei ne dangtis, lietus būtų lijęs į katiliuką, ir audra būtų 
atskiedusi viralą. 

Pamažu kaitęs vanduo pagaliau sukunkuliavo, ir ka- 
tiliukas ėmė kriokti tyloje kaip dusuliu sergantis žmogus; 
keli kopūstų lapai, kylą į paviršių drauge su putomis, 
rodė, kad šiam spartietiškam srėbalui porcija buvo paimta 
čia pat, iš daržo. 

Senas juodas katinas, liesas, nušiuręs kaip su- 
dėvėta mufta, pro kurio retus gaurus vietomis buvo 
matyti melsva oda, tupėjo ant prieždos taip arti židi- 
nio, jog vos nesvilo jo ūsai, ir spoksojo į katiliuką, 
įrėmęs žalias akis, kurias kirto pusiau I formos vyzdžiai. 
Jo ausys buvo nukirptos visai prie galvos, o uodega 
— visai prie stuburo, dėl to jis panėšėjo į japoniš- 
kas chimeras, statomas kabinetuose tarp kitų retenybių, 
arba į tuos fantastinius gyvūnus, kuriems raganos, iš- 
lėkdamos į puotą, paveda nugraibyti putas nuo katile 
kunkuliuojančių apdavų. 

Atrodė, jog tas katinas, vienut vienas virtuvėje, 
virė sriubą pats sau ir pats sustatė ant ąžuolinio 
stalo žaliomis ir raudonomis puokštėmis išmargintą 
lėkštę, alavinį puoduką, turbūt nublizgintą jo nagų — 
toks buvo subraižytas, — ir molinį ąsotį, kurio šo- 
nuose buvo nedailiai mėlynais brūkšniais nupieštas 
herbas, mūsų jau matytas virš paradinių. durų 
skliauto ir portretuose. 

Kas turėjo sėsti prie šito kukliai padengto sta- 
lo šioje negyvenamoje pilyje? „Gal namų dvasia, ge- 
nius loci'!', pasirinktam būstui ištikimas Koboldas!?, 
kurio ateinant ir laukė juodasis katinas tomis di- 
džiai paslaptingomis akimis, kad jam patarnautų su 
servetėle ant letenos? 


"| Namų dvasia, namų židinio globėja. (Lot.) 
12 Senovės germanų mitologijoje — pabaisiškas nykštukas, namų ir 
žemės dvasia. 

Katiliukas tebevirė, ir katinas nejudėdamas kiurkso- 
jo savo poste tarsi sargybinis, užmirštas pakeisti. 
Pagaliau pasigirdo sunkūs seno žmogaus žingsniai, 
kažkas sukosėjo, sugirgždėjo durų velkė, ir į virtuvę 
įėjo žŽmMogėnas — lyg ir kaimietis, lyg ir tarnas. 
 Seniui pasirodžius, juodasis katinas, kurį su juo, 
matyt, rišo sena draugystė, paliko savo vietą prie 
židinio ir ėmė trintis jam į kojas, išlenkdamas nuga- 
rą, iškišdamas ir vėl įtraukdamas nagus, kimiai murk- 


damas — murkimu katinų giminės atstovai parodo 
didžiausią pasitenkinimą. 
— Na, gerai jau, gerai, Belzebubai, — tarė se- 


nis, pasilenkė ir sugrubusia ranka paglostė nupliku- 
sią katino nugarą, nenorėdamas likti gyvuliui sko- 
lingas už mandagumą, — žinau, kad mane myli, o 
mudu, vargšas mano šeimininkas ir aš, esame čia la- 
bai vieniši, todėl vertiname gyvulio glamones: nors 
gyvulys neturi sielos, tačiau, atrodo, viską supranta. 

Tai abipusio mandagumo ceremonijai pasibaigus, 
katinas nubindzino pirma žmogaus, vesdamas jį prie 
židinio, tarsi norėdamas atiduoti jo priežiūron kati- 
liuką, į kurį jis žvelgė be galo graudžių, katiniš- 
kai godžiu žvilgsniu. Mat Belzebubas pradėjo senti, 
jo klausa pasidarė ne tokia gera, akys ne tokios skvar- 
bios, letenos ne tokios vikrios kaip kadaise, ir pauk- 
ščių bei pelių susimedžiodavo daug mažiau. Todėl jis ne- 
nuleido akių nuo skanėsto, tikėdamasis gauti savo dalį, 
ir iš anksto laižėsi. 

Pjeras — toks buvo senojo tarno vardas — paėmė 
glėbelį žagarų ir įmetė į apgesusią ugnį; šakelės sutraškėjo, 
susiraitė, ir netrukus, skleisdama dūmų srovę, užsiplieskė 
karšta ryški liepsna. Linksmai šaudė kibirkštys, sakytum 
salamandros žaidė ir šoko sarabandas liepsnose. Vargšas 
silpnų plaučių svirplys, apsidžiaugęs ta šiluma ir šviesa, net 
mėgino mušti taktą savo litaurais, bet neįstengė, ir tepasi- 
girdo kažkoks kimus garsas. 

Pjeras atsisėdo ant medinės kėdutės prie židinio, 
kurio gobtuvas buvo papuoštas senu, nuo dūmų pageltu- 
siu žalios saržos lambrekenų, o Belzebubas susirangė 
jam prie kojų.. 


Liepsnos atspindys nušvietė senio veidą, kuris, 
gairintas metų, saulės, vėjo ir darganų, buvo tam- 
sesnis už indėno. Kelios žilų plaukų sruogos, išsi- 
pešusios iš po mėlynos beretės ir prilipusios prie smilkinių, 
dar labiau pabrėžė tamsią, beveik plytinę jo veido 
spalvą, o juodi antakiai sudarė ryškų kontrastą 
baltiems kaip sniegas plaukams. Kaip ir visų bas- 
kų, jo veidas buvo pailgas, nosis panaši į plėš- 
raus paukščio snapą. Gilios raukšlės, tartum kardo 
smūgių rumbai, išilzai vagojo skruostus. 

Kažkas panašaus į galionuotą livrėją, kurios spalvą 
ir įgudusiam dailininkui būtų buvę sunku įspėti, beveik 
dengė zomšinę jo palaidinę, vietomis nuzulintą ir pa- 
juodusią nuo kirasos trynimosi; geltonas odos fonas it 
padvisusios kurapkos pilvas buvo nusėtas žaliomis dėmė- 
mis. Mat Pjeras, buvęs kareivis, civiliniuose drabužiuose 
naudojo ir kai kurias karinės aprangos liekanas. Galėjai 
matyti retos kaip kanva poplačių kelnių medžiagos apma- 
tus ir ataudus, ir būtų buvę sunku pasakyti, ar čia 
gelumbė, satinas ar sarža. Tos išplikusios kelnės jau 
seniai neteko pūkuotumo ir buvo lygesnės už eunucho 
smakrą. Silpnosios jų vietos buvo sutvirtintos aiškiai 
matomais adiniais, kuriuos padarė ranka, labiau pratusi 
laikyti špagą negu adatą: šio drabužio savininkas rūpestin- 
gai stengėsi kuo ilgiausiai pratęsti jo amžių. Panašiai kaip 
Nestoras!?, tos šimtametės kelnės buvo išgyvenusios tris 
žmogaus amžius. Labai galimas daiktas, kad kitados jos 
buvo raudonos, tačiau šis svarbus dalykas nėra galutinai 
įrodytas. 

Virveliniai padai, mėlynais raišteliais pririšti prie vil- 
nonių kojinių nukirpta pėda, sudarė Pjero apavą, panašų 
į ispanų alpargatas!'. Šios grubios koturnos turbūt buvo 
pasirinktos kaip ekonomiškesnės už kurpes su spurgais 
arba pušnis. Visos smulkiausios senio aprangos detalės ir 
net jo poza, kupina niūrios rezignacijos, dvelkė griežtu, 
santūriu ir valyvu skurdu. Atsišliejęs į židinio sieną, jis 
sėdėjo sukryžiavęs ant kelių šiurkščias, paraudusias, viole- 


I Išmintingas senis, prityręs patarėjas, iš Homero poemos 


„Odisėja“, gyvenęs daugiau kaip šimtą metų. 
!4 Iš kanapinių virvių pintas ispanų kaimiečių apavas. 

tinio atspalvio kaip vynuogių lapai rudens pabaigoje ran- 
kas. Belzebubas, atsitūpęs priešais jį ant prieždos, išba- 
dėjusiu ir graudžiu žvilgsniu sekė dusulingai kliukantį ka- 
tiliuką. 

— Jaunasis šeimininkas šiandien kažko vėluoja, 
— burbtelėjo Pjeras, žvelgdamas »ro aprūkusius, pagel- 
tusius vienintelio virtuvės lango stiklus į tolį, kur dan- 
gaus pakrašty, jo sunkiais, lietaus pritvinkusiais debesi- 
mis, geso paskutinė vakaro žara. — Ir koks jam malonu- 
mas vienam bastytis po landus? Nors vargu ar gali būti 
kur nuobodžiau kaip šioje liūdnoje pilyje. 

Pasigirdo džiugus kimus lojimas, kuinas arklidėje su- 
trypė koja ir trinktelėjo į ėdžių kraštą. Juodasis ka- 
tinas, kuris prausėsi paseilinta letenėle žandus, kabindamas 
net už patrumpintų ausų, žengė keletą žingsnių durų link 
kaip lipšnus ir mandagus gyvulys, žinantis ir tinkamai at- 
liekantis savo pareigas. 

Durys atsivėrė. Pjeras atsistojo, pagarbiai nusiėmė 
beretę, ir naujai atėjusysis pasirodė virtuvėje, lydi- 
mas seno šuns, apie kurį jau kalbėjome. Šuo mėgino 
šokinėti, tačiau, metų naštos slegiamas, sunkiai sudribo. 
Belzebubas nerodė šuniui Miro antipatijos, kurią katinai 
paprastai jaučia šunų padermei. Priešingai, jis žvelgė į jį 
labai draugiškai, vartydamas žalias akis ir išlenkęs nugarą. 
Buvo matyti, kad jiedu nuo seniai pažįsta vienas kitą ir daž- 
nai kartu stumia dienas toje vienišoje pilyje. 

Baronas de Sigonjakas, šios apgriuvusios pilaitės 
valdovas (tai jis įėjo į virtuvę), buvo dvidešimt penke- 
rių — dvidešimt šešerių metų jaunikaitis, nors iš pirmo 
žvilgsnio atrodė vyresnis — toks buvo rimtas ir 
orus. Neturtą lydintis bejėgiškumo jausmas išgujo links- 
mumą iš jo bruožų ir nutrynė tą pavasarišką žydėji- 
mą, kuris kaip aksomas puošia jaunuolių veidus. Tam- 
sūs ratilai jau supo išvargusias akis, o įdubusiuose 
skruostuose aiškiai kyšojo skruostikauliai; ūsai, užuot šau- 
niai rietęsi į viršų, buvo nukarę ir tarytum verkė prie liūd- 
nai sučiauptų lūpų; nerūpestingai sušukuoti plaukai juodo- 
mis sruogomis krito ant pablyškusio veido ir rodė, kad ba- 
ronas visiškai nepasižymi koketiškumu ir nesistengia pa- 
tikti, Oo tai neįprasta vyrui, galinčiam garsėti kaip 

gražuolis. Slaptas sielvartas jo veidą išvagojo skaus- 
mingomis raukšlėmis, nors bent truputis laimės būtų 
galėjęs padaryti jį žavų, o tam amžiui būdingas 
ryžtingumas palūžo dėl pikto, neįveikiamo likimo. 

Nors jaunasis baronas iš prigimties buvo vikrus 
ir stiprus, jis krutėjo taip apatiškai, lėtai, lyg jau iš 
gyvenimo bepasitraukiąs žmogus. Jo judesiai buvo mie- 
guisti, be gyvybės, visa laikysena inertiška; atrodė, kad 
jam visiškai vis tiek — būti ar nebūti, išvykti ar sugrįžti. 

Pernelyg didelė, suglebusi ir sumaigyta seno pilkšvo 
tetro skrybėlė buvo užsmaukta ant akių. Apipešiota plun- 
ksna, panaši į žuvies ašaką, priderinta prie skrybėlės, ma- 
tyt, turėjusi atstoti sultoną, tartum susigėdusi pati savęs, 
vangiai karojo. Senovinio gipiūro apykaklė, kurioje ne vi- 
sos skylutės buvo nėrėjos rankų padarytos ir dėl nutriu- 
šimo prisidėjusi dar ne viena kiaurymė, laisvai tabalavo 
ant durtinio, kurio plevėsuojančios klostės rodė jį bu- 
vus pasiūtą aukštesniam ir storesniam vyrui, o ne lai- 
bučiui baronui. Jo rankas slėpė plačios švarko tartum 
kokios sutanos rankovės, o kojos skendo aukštose puš- 
nyse su geležiniais pentinais. Šitos keistos išdėvos 
priklausė velioniui barono tėvui, mirusiam prieš keletą 
"aętų; tai jo drabužius sūnus baigė dėvėti, o jie jau buvo iš- 
:»estini, vos Mirus pirmajam jų savininkui. Apsikarstęs to- 
:nis drapanomis, kurios gal buvo labai madingos ankstes- 
20 karaliaus viešpatavimo pradžioje, jaunasis baronas 
atrodė drauge komiškai ir pasigailėtinai: jį buvo ga- 
lima palaikyti jo paties senoliu. Nors tėvo atminimą 
jis sūniškai gerbė ir dažnai jam ištrykšdavo ašara, 
velkantis brangiosiomis relikvijomis, kurių klostėse 
tartum išliko mirusio senojo bajoro judesiai ir pozos, 
tačiau ne savo malonumui jaunasis Sigonjakas rengėsi tėvo 
apdaru. Kitų rūbų jis neturėjo ir džiaugėsi vienos skrynios 
dugne atkasęs tą palikimo dalį. Jaunuoliški jo drabužiai 
jam buvo pasidarę per maži ir per siauri. Su tėvo drapano- 
mis jis bent jautėsi laisvai. Kaimiečiai, pripratę jas 
gerbti ant senojo barono nugaros, nelaikė jų juokingo- 
mis, Matydami ir sūnų jomis vilkint. Jie sveikindavo 
jį su ta pačia pagarba ir nepastebėdavo jo švarko skylių, 
kaip nepastebėdavo nė plyšių pilies sienose. Kad ir koks 

neturtingas buvo Sigonjakas, jiems jis vis tiek liko senjo- 
ras, ir šios šeimos nusigyvenimas jų taip nestebino, kaip 
būtų stebinęs pašaliečius. Vis dėlto juokingas ir liūdnas 
atrodė jaunasis baronas su tais senais drabužiais, jojąs 
per landus ant seno arklio — tarsi mirties riteris iš 
Albrechto Diurerio!? graviūros. 

Maloniu rankos judesiu atsakęs į pagarbų Pjero 
pasveikinimą, baronas tylėdamas atsisėdo prie stalelio. 

Senis nukabino nuo kablio katiliuką, išpylė jo turinį 
į molio dubenį, kur iš anksto buvo priraikęs duonos, 
ir pastatė priešais baroną. Tai buvo toji paprasta kopūs- 
tienė, vadinama garbiūra!“, kurią ir šiandieną tebevalgo 
gaskonai. Paskui jis iš spintos ištraukė gabalą šaltienos, 
drebančios ant kukurūzų miltais pabarstytos servetėlės, ir 
atnešė į stalą su lentele. Šitas vietinis valgis su kopūstiene, 
paskaninta gabalėliu lašinių, — tikriausiai pavogtu iš pelė- 
kautų, toks jau jis buvo mažytis, — sudarė skurdžius ba- 
rono pietus. Baronas valgė išsiblaškęs, šuo Miro ir katinas 
Belzebubas tupėjo iš abiejų jo kėdės pusių, abu eksta- 
zėje pakėlę snukius, ir laukė, ar nenukris ir jiems keli 
puotos trupiniai. Kartkartėmis baronas, patrynęs duonos 
kąsnelį į lašinių bryzelį, kad būtų mėsos kvapas, nu- 
mesdavo šuniui, o šis neleisdavo jam pasiekti žemės. 
Odelė atitekdavo juodajam katinui, kuris iš pasitenki- 
„nimo imdavo murkti, ištiesęs vieną leteną į priekį, 
iškišęs nagus, tartum pasiruošęs ginti savo grobį. 

Tai skurdžiai puotai pasibaigus, baroną apniko liūd- 
nos ir nemalonios mintys. Miro padėjo galvą šei- 
mininkui ant kelių ir įsmeigė į jį senas, apsiblaususias, 
melsvu rūku aptrauktas akis, kuriose ruseno beveik žmo- 
giško proto kibirkštis. Rodės, jis supranta barono mintis ir 
stengiasi pareikšti jam savo užuojautą. Belzebubas parpė 
kaip verpėjos Bertos!' ratelis ir retkarčiais gailiai suk- 
niaukdavo, norėdamas atkreipti į save šeimininko dėmesį. 


5 Albrechtas Diureris (1471—1528) — vokiečių dailininkas. 
„Mirties riteris“ — viena geriausių Diurerio graviūrų, vaizduoja mirtį, 
jojančią ant arklio. , 
Liaudiškas patiekalas, paplitęs Gaskonės kaimuose, — kopūstų 
sriuba su lašiniais. 
7 Berta — frankų karaliaus Pipino (VIII a.) žmona; anot 
padavimo, prieš ištekėdama ji buvusi verpėja. 

Pjeras, gerbdamas barono susimąstymą ir laukdamas, ka- 
da šis teiksis jam duoti kokį nors paliepimą, stovėjo 
atokiau nejudėdamas kaip tos aukštos sustingusios 
granito statulos, kurios puošia katedrų portalus. 

Tuo tarpu stojo naktis, ir ilgi šešėliai susitelkė virtu- 
vės kampuose tartum šikšnosparniai, kurie savo plė- 
vinių sparnų pirštais pakimba ant karnizų. Paskutinės 
kibirkštys, kurstomos į židinį įsiveržusio vėjo gusio, 
keistais atšvaitais nuspalvino aplink stalą susirinkusią 
grupe, gaubiamą savotiško liūdno intymumo, kuris 
dar labiau pabrėžė melancholišką pilies nyką. Iš ki- 
tados galingos ir turtingos šeimos liko vienas, visų 
užmirštas palikuonis, tartum šešėlis klaidžiojantis po 
šią protėvių šmėklų gyvenamą pilį; iš daugybės šei- 
mynykščių liko vienas senas liokajus, iš atsidavimo 
tarnaujantis savo ponui; iš trisdešimties skalikų rujos liko 
vienintelis šuo, visai sukriošęs ir beveik apakęs, ir 
juodas katinas tartum šios apleistos buveinės siela. 

Baronas davė Pjerui ženklą, kad norįs eiti pail- 
sėti. Senis, pasilenkęs prie židinio, užsidegė pušinę 
sakingą balaną, kuri neturtingiems kaimiečiams atstoja 
žvakę, ir ėmė žengti pirmas, šviesdamas jaunajam sen- 
jorui kelią. Miro ir Belzebubas prisijungė prie paly- 
dos. Rūkstančio deglo šviesoje mMirguliavo nublukusios. 
freskos ant laiptų sienų ir tarsi atgijo aprūkę por- 
tretai valgomajame: tamsios jų akys, rodės, su gai- 
lesčiu lydi savo palikuonį. 

Atėjęs į mūsų jau aprašytą fantastinį miegamąjį, 
senasis tarnas įžiebė varinę lempute, kurios dagtis 
raitėsi alyvoje kaip spirite pamerktas kaspinuotis 
vaistinės vitrinoje, ir pasišalino, lydimas Miro. Belze- 
bubas, kuris naudojosi didelėmis privilegijomis, susi- 
rangė viename krėsle. Baronas sudribo į kitą, pris- 
lėgtas vienatvės, dykinėjimo ir nuobodulio. 

Tas kambarys ir dieną atrodė šmėklų gyvenamas, O 
vakare, menkoje lempos šviesoje, buvo dar blogiau. 
Sieninis kilimas tapo numirėliškai blyškus, ir medžio- 
tojas tamsaus žalumo fone, šitaip apšviestas, virto 
beveik gyva būtybe. Prisidėjęs prie peties arkeliuzą, 
jis panėšėjo į žudiką, tykantį aukos, ir raudonos jo 

lūpos dar keisčiau išsiskyrė blyškiame veide. Sakytum 
kraujuota vampyro burna. 

Lempa nuo drėgno oro spragsėjo ir mirguliavo, 
vėjas stūgavo koridoriuose, ir tuščiuose kambariuose 
buvo girdėti kraupūs ir savotiški ūžesiai. 

Oras pabjuro, dideli lietaus lašai barbeno į langų 
stiklus, ir šie, vėjo purtomi, blerbė švininiuose rė- 
muose. Kartais rodės, kad visi langai pasiduos ir atsi- 
darys, tartum kieno spaudžiami iš lauko pusės. Taip 
vėtra stūmė tą trapią kliūtį. Kad harmonija būtų dar 
didesnė, pelėda, susikrovusi lizdą po stogu, kartais 
suūkdavo tartum žudomas vaikas arba šviesos apakin- 
ta atsitrenkdavo į langą, smarkiai plakdama spar- 
nais. 

Bet šios liūdnos pilies savininkas, pripratęs prie tokių 
kraupių garsų, nekreipė į juos dėmesio. Tik Belze- 
bubas su katinams įgimtu jautrumu kiekvieną kartą 
sujudindavo nukirptų ausų likučius ir, įsmeigęs akis kur 
į tamsų kampą, žiūrėdavo, tartum naktiregiais vyz- 
džiais ten būtų pastebėjęs kažką žmogaus akiai nema- 
toma. Šis aiškiaregis katinas, turintis velnio vardą ir 
išvaizdą, būtų išgąsdinęs kiekvieną, ne tokį drąsų 
kaip baronas. Belzebubas, atrodo, žinojo daug keistų 
dalykų, kuriuos patyrė bastydamasis naktį po pa- 
lėpes ir negyvenamus pilaitės kambarius. Jis turbūt 
ne kartą kurio nors koridoriaus gale turėjo tokių susi- 
tikimų, nuo kurių būtų pabalę žmogaus plaukai. 

Sigonjakas paėmė nuo stalo knygelę, kurios dulsvame 
viršelyje buvo įspaustas jo giminės herbas, ir pradėjo abe- 
jingai sklaidyti. Jo akys slankiojo eilutėmis, bet min- 
tys skraidė toli, 0 gal jį mažai tedomino Ronsa- 
ro'Š odės bei meilės sonetai, nors rimai buvo pui- 
kūs, išmoningai iš graikų pasisavinti. Netrukus jis nume- 
tė knygą į šalį ir ėmė iš lėto segiotis švarką, kaip 
žmogus, kuris nenori miego, bet gulasi, netekęs vil- 
ties, nes nežino, ką veikti, ir stengiasi paskandinti 
nuobodulį miege. Tamsią, lietingą naktį nuskurdusioje 


“Pjeras Ronsaras (1524—1585) — žymus Renesanso epu- 
chos prancūzų poetas. 


21 


pilyje, kurią supa viržynų vandenynas, taip liūdna 
klausytis byrančių smiltelių smėlio laikrodyje, kai per 
dešimt mylių aplinkui nėra nė gyvos dvasios. 

Jaunajam baronui, vieninteliam gyvam Sigonjakų 
šeimos palikuoniui, iš tikro buvo ko melancholiškai 
nusiteikti. Jo protėviai nusigyveno įvairiopai: vieni 
prasilošė kortomis, kitus nuskurdino karas, trečius — 
tuščias noras pasipuikuoti. Todėl kiekviena karta per- 
duodavo sekančiai vis mažesnį turtą. 

Feodai, viensėdijos, fermos ir žemės, priklausiusios 
piliai, išsibarstė viena po kitos, ir paskutinis Sigonja- 
kas, padėjęs neregėtų, bet tuščių pastangų šeimos gero- 
vei atkurti (nes per vėlu kamšyti laivo skyles, kai 
jis jau skęsta), tepaliko sūnui šią apgriuvusią pi- 
laitę su keletu arpanų!“ nederlingos žemės; visa kita 
atiteko skolintojams. 4 

"Taigi šio jaunuolio lopšį kūdikystėje supo liesos 
skurdo rankos, ir jo lūpos žindo išdžiūvusią krūtį. 

Anksti netekęs motinos, — ji mirė iš liūdesio šiuose 
apleistuose rūmuose, galvodama apie vargą, kuris prislėgs 
jos sūnų ir užkirs jam visus kelius į karjerą, — vaikas 
nepatyrė švelnių glamonių ir rūpestingos priežiūros, ap- 
gaubiančios vaikus net neturtingiausiose šeimose. Tėvo rū- 
pinimasis sūnumi tepasireikšdavo keliais spyriais į užpa- 
kalį arba įsakymu jį išplakti. Tačiau sūnus jo liūdėjo. Da- 
bar jį taip kankino vienuma, kad jis būtų buvęs laimingas 
tėvo pabartas, — akys jam priplūsdavo ašarų, tai prisimi- 
nus: juk tėvo spyris sūnui — taipogi žmogiškas ryšys. Štai 
jau ketveri metai senasis baronas, užmigęs amžinu miegu, 
guli Sigonjakų šeimos rūsyje, o jis gyvena visiško- 
je vienatvėje. Išdidumas neleidžia jam rodytis provin- 
cijos diduomenės iškilmėse ir medžioklėse be jo titu- 
lui tinkamos aprangos. | 

Išties ką pasakytų žmonės, išvydę baroną de Sigon- 
jaką apdriskusį kaip elgetaujantis vienuolis ar valkata? 
Dėl to jis nepasisiūlė tarnauti kokiam nors princui, 
ir daugelis žmonių manė, kad Sigonjakų giminė išnyko. 
Užmaršties dulkės greičiau apkloja mirusiųjų atminimą, 


19 Ni es M 
Arpanas — senovinis prancūzų žemės matas. 

negu užauga žolė ant jų kapo, ir toji kitados įta- 
kinga ir turtinga šeima išdilo iš žmonių atminties, 
ir mažai kas žinojo, kad dar yra gyva viena tos 
sunykusios šeimos atžala. 

Jau kelios minutės Belzebubas kažko nerimavo, 
kilnojo galvą, tartum užuodęs kažką negero, stiepė- 
si prie lango ir, atsirėmęs letenomis į stiklą, sten- 
gėsi žvilgsniu prasiskverbti į juodą nakties tamsą, 
čaižomą smarkių lietaus šuorų. 

Pratisas Miro staugimas, sutrikdęs tylą, netrukus prita- 
rė nerimastingai katino pantomimai: matyt, iš tikro dė- 
josi kažkas neįprasta šiaip jau ramiose pilaitės apy- 
linkėse. 

Miro tebevambrijo, kiek leido chroniškas jo užki- 
mimas. Baronas, norėdamas dėl visa ko būti pasi- 
ruošes, atsistojo ir užsisagstė švarką, kurį jau buvo 
benusivelkąs. 

„Kas atsitiko, kad Miro kelia tokį Iriik šias Juk 
paprastai, vos tik saulei nusileidus, jis knarkia 
ant šiaudų savo gurbe. Gal vilkas slankioja patvo- 
riais?“ — tarė sau jaunuolis ir, nusikabinęs nuo sienos 
špagą su sunkia geležine rankena, kuo standžiau 
suveržė kardasaitį, mat odinis diržas, pritaikytas se- 
najam baronui, būtų galėjęs dukart apjuosti sūnaus 
liemenį. 

Trys gana smarkūs smūgiai į pilaitės duris pasi- 
girdo vienodais tarpais ir vaitodami nuaidėjo tuš- 
čiuose kambariuose. 

Kas galėjo tokią vėlyvą valandą sudrumsti pilies 
vienatvę ir nakties tylą? Koks neprotingas pakeleivis 
beldėsi į duris, kurios jau seniai neatsivėrė svečiui ne 
dėl to, kad šeimininkui būtų stigę svetingumo, o kad 
nebuvo lankytojų? Kas ieškojo prieglobsčio šioje 
bado ir amžinos gavėnios užeigoje, šiuose skurdo ir 
nepriteklių namuose? 

II 


TESPIDO?" VEŽIMAS 


Sigonjakas nulipo laiptais, ranka dangstydamas lempą 
nuo skersvėjų. Liepsnos atspindys sulysusius jo pirštus 
nudažė vaiskiu raudoniu. Taigi, nors buvo naktis ir 
jis žengė paskui juodą katiną, 0 ne pirma saulės, jam 
tiko epitetas, Homero pavartotas Auroros pirštams api- 
būdinti *!. 

Jis nukėlė sunkią štangą, pravėrė duris ir atsi- 
dūrė priešais kažkokią žmogystą, kuriai prie nosies 
prikišo lempą. Tamsoje išryškėjo gana komiška tiziono- 
mija: plikas laiškaus sviesto spalvos kiaušas blizgėjo 
šviesoje ir lietuje. Žili plaukai buvo prilipę prie 
smilkinių, rausvai mėlyna spuoguota girtuoklio nosis 
kūpsojo it svogūnas tarp dviejų nevienodos spalvos 
akučių, kurias dengė labai vešlūs ir nenatūraliai 
juodi antakiai; suglebę vyno spalvos skruostai, išva- 
goti raudonų gyslelių, storos girtuoklio ir satyro lū- 
pos, ant smakro su karpa kieti plaukai kaip ašutai 
— fizionomija, verta būti iškalta po Naujojo tilto 
karnizu kaip maskaronas“?*. Savotiškas vidinis gerašir- 
diškumas švelnino šiuos iš pirmo žvilgsnio nepatrauk- 
lius bruožus. Be to, suraukti akių kampučiai ir iki 
ausų ištįsusios lūpos turėjo reikšti malonią šypse- 
ną. Šita plačiame juodame apdare tabaluojanti figūra 
su marionetės galva ant abejotino baltumo gofruo- 
tos apykaklės susirietė trilinka, perdėtai mandagiai 
nusilenkdama. 

Baigęs linkčioti, tas komiškas lankytojas, užbėgdamas 
už akių klausimui, kuris buvo beišsprūstąs baronui 
iš lūpų, egzaltuotu teatrališku tonu prabilo: 


22 Tespidas — graikų poetas (VI a. p. m. e.), laikomas 
graikų tragedijos kūrėju. Anot padavimo, jis važinėjęs po 
Graikiją vežimu, kuris buvęs scena tragedijų vaidinimams. 

Aušros deivei (graikų — Eos, romėnų — Aurora) Ho- 
mero. duotas epitetas „rausvapirštė“, apibūdinantis raudonus ryto 
aušros spindulius. 

2 Keistos kaukės pavidalo skulptūrinė puošmena. Naujojo tilto 
akmeninės arkos buvo papuoštos groteskiškomis Žermeno Pilono dar- 
bo figūromis. 

— Malonėkite atleisti, kilnusis pilies valdove, kad to- 
kią vėlyvą valandą pats drįsau pasibelsti į jūsų tvir- 
tovės vartus, pirma nepasiuntęs pažo arba nykštuko, 
kuris patrimituotų ragu. Būtinas reikalas nepripažįsta 
įstatymų ir priverčia mandagiausius žmones elgtis bar- 
bariškai. 

— Ko jums reikia? — gana šaltai paklausė jį baro- 
nas, kuriam nepatiko seno keistuolio plepumas. 

— Svetingumo man ir mano draugams, princams 
ir princesėms, Leandrams ir Izabelėms, daktarams ir 
kapitonams, keliaujantiems iš miesto į miestą Tespido 
vežimu, kuris, senoviniu būdu traukiamas jaučių, da- 
bar įklimpo purvyne pora žingsnių nuo jūsų pilies. 

— Jei aš teisingai supratau, jūs esate keliaujan- 
tys provincijos komediantai ir dabar iškrypote iš kelio. 

— Sunku geriau išaiškinti mano žodžių prasmę, — 
atsakė aktorius, — ir jūs kalbate kaip iš rašto.-Ar galiu 
tikėtis, Kad jūsų kilnybė malonės patenkinti mano 
prašymą? 

— Nors mano .-buveinė gerokai apleista ir kažin 
ko pasiūlyti jums negaliu, vis dėlto čia bus geriau 
negu po plynu dangumi, lietui pliaupiant. 

Pedantas — matyt, toks buvo jo amplua trupėje — 
nusilenkė, reikšdamas dėkingumą. 

Per tą laiką Pjeras, Miro lojimo pažadintas, at- 
sikėlė ir nuskubėjo pas savo šeimininką prie durų. 
Sužinojęs, kas atsitiko, jis uždegė žibintą, ir visi 
trys patraukė prie įklimpusio vežimo. 

Leandras ir Matamoras stūmė ratus iš užpakalio, 
o Karalius niukino jaučius savo tragediniu durklu. 
Aktorės, susisupusios apsiaustais, nusiminusios dejavo ir 
aikčiojo. 

Netikėto pastiprinimo, ypač Pjero patyrimo, dėka sun- 
kusis vežimas pagaliau išjudėjo ir kietesniu gruntu 
nudardėjo prie pilies, įvažiavo pro skliautuotus var- 
tus ir buvo pastatytas kieme. 

Iškinkyti jaučiai buvo patalpinti arklidėje, šalia 
baltojo kuino. Aktorės nušoko nuo vežimo, purtyda- 
mos sumMaigytus savo sijonus ir, Sigonjako lydimos, už- 
lipo į valgomąjį, geriausiai įrengtą rūmų kambarį. 


Pjeras atnešė iš malkinės kelis glėbius žagarų, įmetė 
juos į židinį, ir jie linksmai įsiliepsnojo. Nors buvo 
tik rudens pradžia, reikėjo trupučio ugnies drėgniems 
damų drabužiams išdžiovinti; be to, naktis buvo vėsi, 
ir vėjas švilpė pro šio negyvenamo kambario ply- 
šius. 

Nors komediantai klajokliškame savo gyvenime pri- 
pratę prie įvairiausių naktigultų, jie vis dėlto su nuostaba 
apžiūrinėjo tą keistą būstą, kurį žmonės, matyt, jau 
seniai buvo atidavę dvasioms ir kuris nenoromis ža- 
dino vaizduotėje tragiškas istorijas. Tačiau, būdami 
gerai išauklėti žmonės, nerodė nei baimės, nei nus- 
tebimo. 

— Aš jums tegaliu pasiūlyti pastogę, — pasakė jauna- 
sis baronas, — 0 Mano turimų maisto atsargų neužtektų 
pavakarieniauti pelei: Gyvenu čia vienas, niekad 
nieko nepriiminėju, ir jūs patys be mano žodžių ma- 
tote, kad fortūna šiuose namuose seniai negyvena. 

— Nesvarbu! — atsakė Pedantas. — Teatre mus tevai- 
šina kartoniniais viščiukais ir sugižusiu vynu medi- 
niuose buteliuose, bet kasdieniniam gyvenimui pasirū- 
piname sotesnių valgių. Tuščiaviduriai kepsniai ir taria- 
mieji gėrimai blogai veiktų mūsų skrandžius, tad, 
kaip trupės maisto tiekėjas, aš visada turiu atsargoj 
kokį Bajonės kumpį, paukštienos pašteto, Rivjeros 
veršienos ir kokį tuziną butelių kahoro ir bordo 
vyno. 

— Gerai pasakyta,  Pedantai! — sušuko Leandras. 
— Eik atnešti maisto, ir, jei šeimininkas leis ir pats 
teiksis su mumis vakarieniauti, mes čia pat iškelsime 
puotą. Indų šiuose namuose, atrodo, netrūksta, ir 
mūsų damos padengęs stalą. 

Baronas, dar neatsikvošėjęs nuo netikėtumo, linkte- 
lėjo, tuo parodydamas savo sutikimą. Izabelė ir 
dona Serafina, sėdinčios prie židinio, pakilo ir išdė- 
liojo lėkštes ant stalo, kurį Pjeras prieš tai buvo 
nušluostęs ir apdengęs sena, sudėvėta, bet balta 
staltiese. | 

Netrukus sugrįžo Pedantas su pintinėmis abiejose 
rankose ir iškilmingai pastatė vidury stalo pašteto 

tvirtovę gelsvomis ir aukso spalvos sienomis, už kurių 
buvo visas pulkas vieversių ir kurapkų. Šį gastronomijos 
fortą jis iš pradžių apsupo šešiais buteliais, kuriuos reikėjo 
įveikti, prieš užimant pačią tvirtovę. Rūkytas jaučio liežu- 
vis ir kumpis papildė simetriją. | 

Belzebubas, užsikoręs ant indaujos viršaus, smalsiai 
sekė tuos nepaprastus pasiruošimus ir stengėsi bent 
prisiuostyti visų tų puikių ir gausių valgių. Juoda jo 
noselė giliai traukė malonius kvapus, žali vyzdžiai 
džiugiai spindėjo, ir godulio seilės sidabravo smak- 
rą. Jis mielai būtų pritykinęs prie stalo ir dalyvavęs 
toje Gargantiua puotoje, tokioje neįprastoje šiuose 
namuose, kur viešpatavo vienuoliškas saikingumas, bet 
jį gąsdino nauji, nepažįstami veidai, ir bailumas įveikė 
godumą. 

Matamorui atrodė, kad lempa žiba nepakankamai 
šviesiai, ir jis atnešė iš vežimo du medinius, auksiniu 
popierium aplipdytus teatrinius kandeliabrus su kelio- 
mis tikromis žvakėmis kiekviename ir padarė visai 
puikią iliuminaciją. Šie kandeliabrai, kurių forma 
priminė septynšakes Biblijos žvakides, paprastai būdavo 
statomi ant Himenėjo altoriaus fejerijų atomazgoje ar- 
ba ant pokylių stalo Merė?* „Marianoj“ ir Tristano?' 
„Erodiadoje“. | 

Šių. žvakių ir liepsnojančių žagarų šviesoje negy- 
vas kambarys ėmė atgyti. Švelnus raudonis nudažė 
blyškius portretų skruostus: dorybingos našlės, įsigū- 
žusios į savo apykaklės ir sustingusios krinolinuose, 
nepatenkintos žvelgė į jaunąsias aktores, linksmai 
kvatojančias šiuose rūsčiuose rūmuose, o kariai ir 
Maltos riteriai, priešingai, tartum šypsojosi iš savo 
rėmų ir jautėsi laimingi, dalyvaudami tokioje šven- 
tėje, tiktai keli seni žilaūsiai kariai atkakliai raukėsi 
po geltonu laku ir turėjo tą atstumiančią veido išraiš- 
ką, kokią jiems suteikė dailininkas. 

Šitame didžiuliame kambaryje, kur paprastai trenk- 
davo drėgnais kapų rūsio pelėsiais, padvelkė šiltes- 


23 Žanas Merė (1604—1686) — prancūzų dramaturgas. 
2 Fransua Tristanas 1'Ermitas (1601—1655) — prancūzų 
poetas ir dramaturgas. 

nis ir gaivesnis oras. Mažiau krito į akis, kad bal- 
dai ir apmušalai nutriušę, ir blyški skurdo šmėkla, 
rodės, trumpam laikui pasišalino iš pilies. 

Sigonjakas, taip netikėtai užkluptas, iš pradžių 
jautėsi nesmagiai, bet dabar pasidavė dar niekad 
nepatirtam gerovės jausmui. Izabelė, dona Serafina 
ir net Subretė švelniai jaudino jo vaizduotę ir at- 
rodė jam greičiau deivės, nusileidusios į žemę, negu 
paprastos mirtingosios. Jos iš tikrųjų buvo labai 
gražios moterys, kurios būtų patikusios ir ne tokiems 
nepatyrusiems vyriškiams kaip jaunasis baronas. Visa tai 
jam rodėsi sapnas, ir jis bijojo pabusti. 

Baronas padavė rariką donai Serafinai ir pasiso- 
dino ją iš dešinės. Izabelė atsisėdo iš kairės, o Subre- 
tė priešais jį, Duenja — šalia Pedanto, Leandras ir 
Matamoras susėdo, kur pakliuvo. 

Dabar jaunasis pilies šeimininkas galėjo gerai apžiū- 
rėti ryškiai apšviestus, reljefiškai išsiskiriančius sve- 
čių veidus. Jo žvilgsnis pirmiausia nukrypo į mote- 
ris, ir čia būtų ne pro šalį apmesti jų portretus, 
kol Pedantas laužia spragą pašteto tvirtovės sie- 
noje. 

Serafina buvo jauna, dvidešimt ketverių ar dvide- 
šimt penkerių metų moteris. Vaidindama pagrindines 
herojes, ji įsigijo aukštuomenės damos manierų ir 
dvariškės gudrumo. Jos išvaizda buvo maloni ir kil- 
ni: pailgas ovalus veidas, truputį kumpa nosis, pil- 
kos, kiek išsprogusios akys, raudonos lūpos, kurių 
apatinė buvo perskirta brūkšnelio kaip Onos Aus- 
trijietės?? ir panėšėjo į vyšnią. Dar reikia pridėti 
dvi kaskadas vešlių kaštoninių plaukų, bangomis krin- 
tančių palei skruostus, kuriuos linksmas pagyvėji- 
mas ir šiluma nudažė skaisčiai rožine spalva. Dvi 
ilgos sruogos, vadinamos „ūsais“, kiekviena perrišta 
trimis juodais kaspinėliais, aikštingai atsiskyrė nuo 
garbanėlių ir tarytum paryškino tą miglotą žavumą 
kaip drąsūs potėpiai, kuriais paprastai dailininkas 
baigia paveikslą. Fetrinė apskritakraštė skrybėlaitė su 


"Ona Austrijietė — Liudviko XIII žmona. 

ilgomis plunksnomis, kurių viena kaip sultonas linko ant 
pečių, o kitos raitėsi kankaliukais, valiūkiškai puošė 
Serafinos galvą. Vyriška atverčiama apykaklė, apsiu- 
vinėta Alansono nėriniais ir surišta, kaip ir „ūsai“, 
juodu kaspinu, bolavo ant žalios aksominės suknelės 
prakirptomis, raišteliais suvarstytomis rankovėmis, pro 
kurių tarpus pūpsojo baltiniai. Balta šilkinė šerpė, 
permesta per petį, pabrėžė drąsų jos apdaro dabitišku- 
mą. 


Šitaip išsipusčiusi Serafina atrodė kaip Pentesi- 
lėja?? ar Marfiza“' iš nuotykių ir apsiausto bei špagos 
komedijų. Žinoma, visa tai nebuvo labai nauja, nusidėvėjęs 
aksominis sijonas vietomis blizgėjo, nėriniai buvo apsi- 
glamžę ir dienos šviesoje būtų atrodę rusvi, o šerpės išsiu- 
vinėjimai, iš arčiau pasižiūrėjus, raudoni, ir būtų išaiškėję, 
kad jų žvilgesys netikras; kai kurie varsčiai nebeturėjo 
metalinių antgaliukų ir vietomis buvo išsivėrę iš atbriz- 
gusių antsiuvų; sukežusios plunksnos buvo prisiploju- 
sios prie fetrinės skrybėlės, plaukai kiek išsidraikę, ir 
šen bei ten, įsivėlę į vešlias jų sruogas, styrojo vežimo 
šiaudai. 

Tačiau, nepaisant šitų nemalonių smulkmenų, dona Se- 
rafina vis tiek atrodė tarytum karalienė be karalystės. 
Nors jos suknia buvo nublukusi, bet veidas skaistus. O 
jaunajam baronui de Sigonjakui, nepratusiam prie tokių 
prašmatnybių ir temačiusiam kaimietes storo milo sijo- 
nais ir drobiniais kykais, tie rūbai atrodė stulbinančiai 
gražūs. Be to, jį pernelyg žavėjo gražuolės akys, ir jis 
nekreipė dėmesio į jos apdaro trūkumus. 

Izabelė buvo jaunesnė už doną Serafiną, kaip ir reika- 
lavo jos — naivių merginų vaidmenis atliekančios aktorės 
— amplua teatre. Jos ir drabužiai buvo kuklesni; ji 
tenkinosi elegantišku paprastumu, kaip ir dera Kasandro? 


2 Pentesilėja — trojėnams padėjusi amazonių karalienė. 

7 Marfiza — kovinga gražuolė, dvikovose įveikdavusi rite- 
rius, XVI a. italų poeto Ludoviko Ariosto poemos „Pašėlęs Rolan- 
das“ herojė. 

2 Kasandras — senovės italų komedijos ir XVII a. pran- 
cūzų komedijos personažas, patiklus senukas, kurį visi apgau- 
dinėja. 

dukrai. Veidukas buvo malonus, dar beveik vaikiškas, 
gražūs šilkiniai kaštoniniai plaukai, akys paryškintos il- 
gų blakstienų, mažutė burna it širdelė ir mergiškas kuklu- 
mas, greičiau natūralus negu apsimestinis, Pilkos taftos 
korsažas, pagražintas juodu aksomu ir gagato karoliukais, 
užėjo kyliu ant tos pačios spalvos sijono; kiek pakrak- 
molyta gofruota apykaklė styrojo ant sprando, kur raitė- 
si plaukų garbanėlės, ir dirbtinių perlų vėrinys juosė kak- 
lą. Nors iš pirmo žvilgsnio ji ne taip traukė akį kaip Sera- 
fina, bet sulaikydavo ją ilgiau. Ji savo grožiu nestulbino, 
tačiau žavėjo, — 0 tai yra dar geriau. 

Subretė iš tiesų buvo verta epiteto „morena““, kurį is- 
panai duoda brunetėms. Jos oda buvo ruda su auksiniu 
atspalviu, kaip čigonės. Tankūs garbanoti plaukai buvo 
velniškai juodi, o rusvos akys žaižaravo šelmiškai ir vy- 
lingai. Didelėje, ryškiai raudonoje burnoje tolydžio blyk- 
čiojo baltutėliai dantys, kuriais būtų galėjęs didžiuotis 
net jaunas vilkas. Ji buvo liesa, tartum išsekinta aistros 
ir proto, bet jaunai ir sveikai liesa, maloni akiai. Ji tik- 
riausiai mokėjo gauti ir perdavinėti meilės laiškučius ne 
tik teatre, bet ir už jo sienų. Ponia, pas kurią tarnavo to- 
kia Darioletė“?, turėjo labai pasitikėti savo žavesiu! Eida- 
mas per jos rankas, ne vienas meilės prisipažinimas ne- 
pasiekė adresato, ir užmaršus įsimylėjėlis ilgai užgaišda- 
vo prieškambaryje. Tai buvo viena tų moterų, kurias 
draugės laiko negražiomis, bet kurioms negali atsispirti 
vyrai ir kurios, rodos, nulipdytos iš druskos, aštrių pipirų 
ir ispaniškų muselių. Tačiau jos gali būti šaltos kaip tikri 
lupikautojai, kai užkliudomi jų interesai. Ji vilkėjo nejį- 
prastu, mėlynos ir geltonos spalvos kostiumu su pigių nė- 
rinių kyku. 

Leonarda, trupės „kilnioji motina“, vilkėjo juodai 
kaip ispanų duenja. Muslino kykas gaubė riebų, su keliais 
paliaukiais jos veidą, išblyškusį ir tartum nusidėvėjusį 
nuo keturiasdešimt metų vartoto grimo. Ne dėl sveikatos, 
o dėl amžiaus nutukęs jos kūnas buvo pageltusio dramblio 
kaulo ir seno vaško spalvos. Akys — du juodi taškai 


2 Ispaniškai „juoda duona“ ir „negrė“. Čia — juodukė. 
30 Gudri infantės patikėtinė XV a. ispanų riterių romane „Gali- 
jos Amadis“; perkeltine prasme — sąvadautoja. 


30 


blyškiame veide — žvelgė klastingai iš po uždribusių. 
vokų. Lūpų kampučiuose dygo tamsūs plaukeliai, nors 
ji rūpestingai juos pešiojo pincetu. Šis veidas, kurio 
raukšlėse atsispindėjo daug visokių nuotykingų istorijų, 
buvo beveik netekęs moteriškumo. Leonarda, aktorė nuo 
pat vaikystės, daug ko patyrė, iš eilės perėjusi visus am- 
plua, įskaitant ir duenjos. Su šiuo vaidmeniu koketei 
itin sunku buvo sutikti, nes amžiaus žymės jos veide ją 
nelabai teįtikino, jog viskas prarasta. Leonarda turėjo 
talentą ir, nors buvo sena, mokėjo pelnyti plojimus, net 
šalia jaunų ir gražių aktorių, kurios stebėdavosi, matyda- 
mos, kaip publika susižavėjusi ploja tai senai raganai. 

Tokia buvo moteriškoji trupės. sudėtis. Pagrindiniai 
komedijos personažai joje turėjo savo atstovus, o jei 
kurio trūkdavo, pakeliui būdavo užverbuojamas koks kla- 
jojantis komediantas arba teatro mėgėjas, kuris džiaug- 
davosi galėdamas atlikti kad ir mažus vaidmenis ir priar- 
tėti prie Anželikų ir Izabelių. Vyrišką personalą sudarė 
jau aprašytasis Pedantas (prie jo nebereikia grįžti), 
Leandras, Skapenas, tragiškasis Tironas ir pagyrūnas 
Matamoras. 

Leandras, kuris privalėjo paversti romiomis avelėmis 
žiauriausias tigres, apgauti Trufaldinus, šalinti iš kelio 
Ergastus*! ir per visas pjeses pereiti kaip triumfuojantis 
nugalėtojas, buvo trisdešimties metų vaikinas, nors dėl to, 
kad nepaprastai rūpinosi savo išvaizda, atrodė daug jau- 
nesnis. Nelengva vaidinti žiūrovėms meilužį, tą paslaptin- 
gą ir tobulą būtybę, kurią kiekviena vaizduotėje susikuria 
saviškai pagal „Amadį“*ž ar „Astrėją“““. Todėl Leandras 
tepdavosi veidą bangin' taukais ir kiekvieną vakarą 
pudruodavosi talkų; antakiai, iš kurių jis žnyplelėmis 
išpešiodavo neklusniuosius plaukelius, atrodė kaip tušu 


31 Tradiciniai senovinių italų ir prancūzų komedijų persona- 


žai. Trufaldinas — italų kaukių komedijoje gudrus tarnas, pran- 
cūzų: komedijoje — apgautas senis. Ergastas — įsimylėjęs jau- 
nuolis. 


? XV a. ispanų riterių romane „Galijos Amadis“ pasakojama 
apie idealaus įsimylėjėlio žygius. 

3 „Astrėja“ — prancūzų rašytojo Onorė d'Iurfė (XVII a.) roma- 
nas, kuriame pavaizduotas idiliškas įsimylėjusių piemenų ir pieme- 
nių gyvenimas. | 

nubrėžtas brūkšnys, besibaigiantis pelės uodegyte. Negai- 
lestingai išvalyti ir įtrinti opiatu dantys blizgėjo kaip 
Rytų perlai raudonose jo dantenose. Leandras juos rody- 
davo kiekviena proga, nes nežinojo graikų patarlės, kad 
nieko nėra kvailesnio už kvailą juoką. Jo draugai 
tvirtino jį net mieste dažantis veidus, kad šauniau atrody- 
tų. Rūpestingai suraityti juodi plaukai krito palei skruos- 
tus žvilgančiomis garbanomis; dabar jos buvo kiek sučiu- 
rusios nuo lietaus, todėl jis suko jas pirštu, demonstruo- 
damas baltutėlę ranką, ant kurios spindėjo briliantas, 
pernelyg didelis, kad būtų tikras. Atverstinė apykaklė 
leido matyti apvalų baltą kaklą, nuskustą taip, kad bar- 
zdos nebuvo nė ženklo. Apyšvariai marškiniai bangavo 
tarp striukės ir tūtinių kelnių, papuoštų aibe kaspinų, 
kurių išsaugojimu jis labai rūpinosi. Žvelgdamas į sieną, 
jis atrodė-tartum mirštąs iš meilės, o stiklinės vandens pra- 
šydavo vos nealpdamas. Kiekvieną frazę pabrėždavo il- 
gesingu atodūsiu ir, kalbėdamas apie paprasčiausius da- 
lykus, vartaliojo akis ir taip maivėsi, kad buvo galima 
plyšti juokais, bet moterims jo vaipymasis atrodė žavin- 
gas. 

Skapenas smailiu, gudriu, pašaipiu veiduku panėšėjo 
į lapę. Antakiai smailiakampiais lankais kilo jam ant kak- 
tos, gyvos akutės nuolat judėjo, o geltoni vyzdžiai žib- 
sėjo kaip auksinės monetos gyvsidabryje. Šelmiškos 
raukšlelės buvo susimetusios vokų kampuose ir slėpė me- 
lą, klastą ir suktybę. Plonos ir lanksčios lūpos be paliovos 
krutėjo ir dviprasmiškai šypsodamos rodė gana žiaurias, 
aštrias iltis. Kai jis nusimovė beretę baltais ir raudonais 
dryžiais, pro ežiuku nukirptus plaukus išryškėjo keistai 
gumbuotos galvos kontūrai. Tie rusvi plaukai, susivėlę it 
vilko gaurai, dar labiau pabrėžė pikto žvėries išraišką jo 
veide. Taip ir knietėjo pažiūrėti, ar ant šio sukčiaus 
rankų nėra likę nuospaudų, nes atrodė, kad jis keletą me- 
tų galerose katorgininko irklu rašė atsiminimus vande- 
nyno platybėse. Nenatūralus jo balsas, čia aukštas, čia 
žemas, pasikeisdavo staiga, ir savotiškas spiegimas ne- 
norom keldavo klausytojams juoką. Netikėti judesiai — 
tartum atsileidus ūmai kokiai slaptai spyruoklei — buvo 
nenuoseklūs ir nejaukūs; atrodė, jis tik nori sulaikyti 

jais pašnekovo dėmesį, o ne išreikšti savo mintį !r 
jausmą. Tai buvo vikriai lakstančios aplink medį ir šimtus 
suktybių prasimanančios lapės pantomima, kad viršūnė- 
je tupintis ir į ją žiūrintis sužavėtas tetervinas nulėktų 
žem yn. 

Iš po pilko plataus drobinio apsiausto buvo matyti 
dryžuotas kostiumas. Arba jis po paskutinio vaidinimo 
nesuskubo persirengti, arba jo garderobas buvo labai 
menkas ir atskiro drabužio scenai bei miestui jis neturėjo. 

Tironas buvo labai geras žmogus, lyg tyčiomis gamtos 
apdovanotas visais išoriniais žiaurumo požymiais. Dar 
niekad tokia geraširdiška siela nebuvo įvilkta į tokį atstu- 
miantį apvalkalą. Vešlūs, dviejų pirštų pločio, įuodi tarsi 
iš kurmio kailio, tarpuakyje susijungiantys antakiai, gar- 
banoti plaukai, tanki ligi akių barzda, kurios jis nekar- 
pydavo, kad, vaidinant Erodą arba Polifontą“', nereikėtų 
lipdytis netikros, tamsi kaip šikšna veido oda jo povyzą da- 
rė arogantišką ir baisią. Dailininkai mėgsta piešti tokius 
budelius ir jų parankinius, vaizduodami švento Baltra- 
miejaus kankinimą, švento Jono Krikštytojo galvos 
nukirtimą. Buliaus balsas, nuo kurio džerškėjo langų 
stiklai ir šokinėjo ant stalo taurelės, dar labiau didino 
siaubą, kurį kėlė ši baidyklė, vilkinti senamadiška 
juodo aksomo striuke. Jam pavykdavo įvaryti baimę 
riaumojani Garnjė“' ar Skiuderi“ eiles. Beje, jis buvo 
pilvūzas kaip reikiant ir visiškai užpildė sostą. 

Matamoras buvo liesas, prakaulus, juodas ir išdžiūvęs 
kaip pakaruoklis vasarą. Jo oda atrodė lyg prie kaulų 
prilipęs pergamentas. Didžiulė nosis, lenkta kaip grobuo- 
nio snapas ir blizganti lyg kaulinė, tartum kokia pertvara 
pusiau dalijo smailų it šaudyklė jo veidą, kurį dar ilgino 
smaili barzdelė. Tie du sulipdyti profiliai vargiai tesudarė 
vieną veidą, o akys, norėdamos jame tilpti, stiepėsi link 
smilkinių kaip kino. Pusiau nuskusti antakiai lyg juodi 


Polifontas — legendinis Sicilijos karalius, Heraklio palikuo- 
nis; siekdamas valdžios, nužudė brolį ir jo vaikus. 
* Robertas Garnjė (1544--1590) — prancūzų  dramatur- 
gas, daugelio tragedijų autorius. | | 
"Žoržas de Skiuderi (160!—1667, — prancūzų poetas :r 
dramaturgas, pasižymįs labai įmantriu stiliumi. 

kabiellai buvo išlenkti virš neramių akių, 0 neregėtai 
ilgi ūsai, ištepti ir galuose sutvirtinti kažkokia kosme- 
tine priemone, kilo dviem lankais aukštyn ir smigo į pa- 
danges; atiepusios ausys tartum dvi puodo ąselės būda- 
vo geras taikinys spristams ir antausiams. Tų nedarnių 
bruožų veidas, labiau tinkantis Karikatūrai negu gyvam 
žmogui, rodės, buvo lakios vaizduotės meistro išpjaus- 
tytas smuiko kakleiyje ar nukopijuotas pagal tas fantasti- 
nes rajas chimeras, kurios vakarais sukinėjasi aplink 
cukrainių žibintus. Ilgainiui pagyrūno grimasos ir laiky- 
sena jam virto įprastinėmis: net nulipęes nuo scenos, jis 
žiryliodavo aimetęs galvą, viena ranka įsisprendęs į šoną, 
antra laikydamas špagos rankeną. Juokingą jo apdarą su- 
darė ilgas geltonas durtinys, išpūstas kaip šarvai, papuoš- 
tas žaliu agramantu ir prakirpias pagal ispanišką ma- 
dą, iškrakmoiyta apykaklė, laikoma geležinės vielos ir 
kartono, plati kaip apskritas stalas, prie kurio būtų galė- 
ję susėsti dvylika riterių, surauktos ir sagėmis pritvir- 
tintos kelnės, balto juchto pušnys, kuriose jo gaidžio ko- 
jos maskatavo nelyginant fleitos makštyse, kai jas neša- 
si kaimo muzikantai, ir didžiulė rapyra, su kuria jis niekad 
nesiskirdavo ir kurios ažūriška geležinė rankena svėrė 
ne mažiau kaip penkiasdešimt svarų. Norėdamas pasiro- 
dyti narsus, viršum viso šito keisto. apdaro jis užsimesdavo 
apsiautalą, kurio vieną kraštą laikydavo pakėlusi špaga. 
Nenorėdami nieko praleisti, pasakysime, jog dvi gaidžio 
plunksnos juokingai puošė pilką, į viršų ilgėjančią 
fetrinę jo skrybėlę. 

Tapytojo menas tuo pranašesnis už rašytojo meną, kad 
pastarasis tegali aprašyti daiktus vieną po kito. O jei daili- 
ninkas paveiksle sugrupuotų aplink stalą tuos ką tik čia 
nupieštus veidus, užtektų vieno mūsų žvilgsnio, 1r matytu- 
me juos atitinkamai apšviestus, su visais šešėliais, skirtin- 
gomis pozomis, kiekvienam būdingu koloritu ir begalėmis 
apdarų detalių, kurių nėra šiame pernelyg ilgame apra- 
šyme, NoIs buvo stengtasi jį padaryti kuo trumpesnį. Bet 
juk reikėjo jus supažindinti su ta komediantų trupe, kuri 
taip netikėtai įsibrovė į Sigonjakų pilies vienumą. 

Vakarienė prasidėjo tyloje. Didelis apetitas yra neby- 
lus, kaip ir didelė aistra. Bet numalšinus pirmąjį alkį, 

liežuviai atsirišo. Jaunasis baronas, kuris, matyt, nebuvo 
sočiai valgęs nuo tos dienos, kai buvo nujunkytas nuo 
žindyvės krūties, nors labai norėjo atrodyti įsimylėjęs ir 
romantiškas Serafinai ir Izabelei, valgė arba, tikriau 
sakant, rijo taip godžiai, jog buvo sunku patikėti, kad jis 
jau vakarieniavęs. Pedantas, kuriam buvo smagu regėti 
tokį jaunatvišką ėdrumą, krovė ponui Sigonjakui į lėkštę 
kurapkų sparnus ir kumpio gabalus, bet šitie tuojau pat 
dingdavo kaip sniego gniūžtės ant įkaitintos geležies. 

Belzebubas, nebegalėdamas ilgiau kęsti, pagaliau 
įveikė baimę ir paliko saugią vietelę, kurią buvo užėmęs 
ant indaujos viršaus: jis samprotavo visai teisingai, jog bus 
sunku jam nusukti ausis, nes ausų jis nebeturi, ir vargu ar 
kas jam suduos prikaistuviu per užpakalį, nes uodegos 
taip pat neturi; be to, svečiai, susėdę aplink stalą, nukraulų 
nematytai viliojančiais ir kvepiančiais valgiais, atrodė 
padorūs žmonės, o ne kokie padaužos, kurie galėtų iškrėsti 
jam tokį pokštą. Kaip gazelę tykanti juodoji pantera, 
Jis patamsiais šliaužė, prisiplojęs prie žemės, ir niekas jo 
nepastebėjo. Nuropojęs iki barono de Sigonjako kėdės, iš- 
sitiesė ir, norėdamas patraukti šeimininko dėmesį, ėmė 
tartum gitara groti nagais jam į kelį. Sigonjakas, atlai- 
dus nuolankiam, taip dažnai badaujančiam draugui, da- 
lijosi su juo savo laimikiu, numesdamas po stalu kaulų 
ir valgių likučių, kuriuos tas priimdavo su karštu dėkin- 
gumu. Miro, įsliūkinęs į pokylio sale įkandin Pjero, taip 
pat gavo ne vieną gardų kąsnelį. 

Gyvybė, rodės, vėl sugrįžo į tą apmirusią buveinę; 
čia vėl buvo šviesu, šilta ir triukšminga. Aktorės, išgėru- 
sios porą gurkšnelių vyno, čiauškėjo kaip papūgos' ir 
žarstė viena kitai komplimentus. Pedantas ir Tironas 
ginčijosi dėl komiškos ir tragiškos pjesės pranašumų; 
vienas teigė, esą sunkiau prajuokinti padorius žmones, 
negu juos įbauginti bobų pasakomis, kurios tiek tesančios 
vertos, kad senos; antras tvirtino, kad šiurkštūs juokai ir 
bufonada, kuriais naudojasi komedijų kūrėjai, smarkiai 
subanalina jų "autorius. Leandras išsitraukė iš kišėnės vei- 
drodėlį ir žvelgė į save su tokiu pat "pasitenkinimu 
kaip kitados velionis Narcizas į šaltinį. Iš tikrųjų jis ne- 
buvo įsimylėjęs Izabelės — jo sumanymai siekė aukščiau. 

Savo žavumo ir aristokratiškų manierų dėka jis tikėjosi 
kristi į akį kokiai nors greit įsiliepsnojančiai turtingai 
našlei, kurios ketvertu kinkyta karieta sustotų prie teatro 
durų ir nuvežtų jį į pilį, kur toji jausminga gražuolė, apsi- 
vilkusi gundančiu negližė, lauktų jo prie rinktiniais 
valgiais nukrauto stalo. Ar ši svajonė bent kiek išsipil- 
dė4 Leandras teigė, kad taip... Skapenas neigė, ir dėl to 
jiedu nuolat kivirčijosi. Tas nenaudas, gudrus kaip bež- 
džionė tarnas tvirtino, jog vargšelis veltui vartąs akis, 
svaidąs į ložes liepsningus žvilgsnius, juokiąsis, rodyda- 
mas visus trisdešimt du dantis, strykčiojąs, lankstąsis, 
šukuojąsis peruką ir keičiąs baltinius kiekvienam 
vaidinimui (kartais, kad sumokėtų skalbėjai, net pusryčių 
atsisakąs), jam nepavykę sužavėti jokios, net ir senyvos, 
spuoguotos ir ūsuotos baronienės. 

„Skapenas, pamatęs, Leandrą besigrožintį savimi, vėl 
mikliai pradėjo tą ginčą; įširdęs gražeiva pareiškė eisiąs 
ir atnešiąs iš savo lagamino dėžutę, pilną muskusu ir kitais 
Rytų aromatais kvepiančių meilės laiškučių, kuriuos jam 
parašiusios kilmingos damos — grafienės, markizės ir 
baronienės, visos beprotiškai jį įsimylėjusios. Šiuo atž- 
vilgiu dabita gal ir ne visai tuščiai gyrėsi, nes anuo metu 
moralė buvo gana palaida ir aukštuomenės damos dažnai 
susižavėdavo komediantais ir juokdariais. Serafina pareiš- 
kė, kad jeigu ji būtų viena iš tų damų, lieptų Leandrui 
įkrėsti rykščių už įžūlumą ir plepumą, o Izabelė juokais 
prisiekė: jei jis nesielgsiąs kukliau, ji pjesės pabaigoje 
už jo netekėsianti. 

Nors jaunuoliškas drovumas gniaužė Sigonjakui gerklę 
ir jis painiojosi, neįstengdamas ištarti žŽmoniškos frazės, 
bet labai žavėjosi Izabele, ir jo akys buvo iškalbingesnės 
už lūpas. Mergina, pastebėjusi, kokį įspūdį padarė jau- 
najam baronui, atsakinėjo jam liepsningais žvilgsniais, kuo 
buvo didžiai nepatenkintas kapitonas Matamoras, slapčia 
įsimylėjęs tą gražuolę, nors ir beviltiškai dėl savo ko- 
miško amplua. Kitas, buklesnis ir drąsesnis už Sigonja- 
ką, būtų atkakliai siekęs tikslo, bet vargšas baronas apleis- 
„toje savo pilyje nebūvo išmokęs dailių dvaro manierų ir, 
nors jam netrūko nei proto, nei išsilavinimo, šią akimirką 
atrodė kvailokai. 

Dešimt butelių buvo sąžiningai ištuštinta, ir Pedantas 
apvertė paskutinį, išvarvindamas ant nago lašelį raudono 
vyno. Matamoras, supratęs šį gestą, patraukė prie vežimo 
atnešti daugiau. Baronas, jau kiek įkaušęs, negalėjo 
susilaikyti neišgėręs į princesių sveikatą dar vienos skli- 
dinos taurės, ir toji jį įveikė. 

Pedantas ir Tironas gėrė kaip prityrę girtuokliai, kurie 
niekad nebūna visai blaivūs, bet niekad nebūna ir visai 
girti. Matamoras buvo ispaniškai santūrus; jis būtų ga- 
lėjęs gyventi kaip tie hidalgai, kurių pietūs — trys 
alyvos (jie nešiojasi jas kišenėj), o vakarienė — serena- 
da, mandolinai pritariant. Tokiam santūrumui buvo rimto 
pagrindo: jis bijojo, kad, per daug valgydamas ir gerda- 
mas, gali netekti fenomenalaus savo liesumo, geriausios 
komiko savybės. Nutukus jo talentas sumažėdavo, todėl 
jis nuolat badmiriavo, baiminosi ir dažnai apžiūrinėda- 
vo savo kardasaičio sagtį, norėdamas įsitikinti, ar kartais 
nuo vakar dienos kiek nepastorėjo. Savanoriškas Tanta- 
las“, negeriantis aktorius, liesumo kankinys, savo paties 
kūno alintojas, jis prie valgių vos prisiliesdavo ir, jeigu 
būtų pasninkavęs iš pamaldumo, tikriausiai būtų patekęs į 
rojų kaip Antanas ir Makarijus““. 

Duenja rijo valgius ir siurbė skysčius siaubingais kie- 
kiais; išpurtę skruostai ir nukaręs pagurklis dribsėjo, 
kai darbavosi dar tvirti jos žandikauliai. O Serafina ir 
Izabelė pakaitomis žiovavo; neturėdamos po ranka vė- 
duoklių, jos prisidengdavo burną gražiais, vaiskiais pirš- 
tukais. 

Sigonjakas, noIs ir apsvaigęs nuo vyno, tai pastebėjo 
ir tarė: 

— Meldžiamosios, matau, kad mandagumas verčia jus 
kovoti su miegu, nors jau mirštate iš nuovargio. Mielai 
duočiau jums kiekvienai po miegamąjį su buduaru ir 
prausykla, tačiau skurdi mano pilaitė baigia nykti, kaip 
ir mano giminė, iš kurios aš likau vienas. Užleidžiu jums 
savo miegamąjį, vienintelį kambarį, kuriame nevarva 


37 Tantalas — senovės graikų mitologijoje Lidijos karalius, 
dievų pasmerktas amžinam alkiui ir troškuliui. - 
Krikščionių atsiskyrėliai, kankinę save malda ir griežtu pas- 
ninku. 

nuo lubų. Jūs ten įsitaisysite trise, lova plati, o naktis 
greit praeina. Šie ponai liks čionai ir pasinaudos krėslais 
bei suolais... Tik nesibijokite, kai pradės pleventi ir šnarė- 
ti apmušalai, siūgauti vėjas kamine ar šmižinėti pelės. Ga- 
liu jus patikinti, kad, nors šie namai ir niūrūs, vaiduok- 
liai čia nesilanko. į 

— Aš vaidinu Bradamantes“" ir nesu bailė. Padrąsin- 
siu ir droviąją Izabelę,— pasakė Serafina juokdamasi. — 
O mūsų duenja pati truputį burtininkė, ir jei velnias 
ateitų, jiedu rastų bendrą kalbą. | 

Sigonjakas paėmė lempą ir palydėjo damas į miegamąjį, 
kuris joms pasirodė iš tikrųjų labai fantastiškas, nes krūp- 
čiojanti nuo vėjo lempa mėtė ant lubų keistai mirguliuo- 
jančius šešėlius, 0 neapšviestuose kampuose, rodės, 
kiūtojo pabaisiškos figūros. 

— Tai būtų puiki dekoracija penktajam tragedijos 
veiksmui, — pasakė Serafina, žvalgydamasi aplinkui, o 
Izabelę nukratė šiurpulys gal iš šalčio, o gal iš baimės, kai 
ji pasijuto apgaubta tos tamsos ir drėgmės. 

Visos trys moterys nenusirengusios palindo po antklo- 
de. Izabelė atsigulė tarp Serafinos ir duenjos: jei kokia 
gauruota vaiduoklio ar kipšo letena išlįstų iš palovio, ji 
pirmiausia pasiektų vieną iš jos draugių. Dvi drąsuolės 
netrukus užmigo, tik baikščioji mergelė ilgai gulėjo 
atmerktomis akimis, neatplėšdama jų nuo durų, tartum 
jausdama, kad už jų sklando aibės vaiduoklių. Tačiau 
durys neatsivėrė ir jokia šmėkla neišlindo iš ten, apsi- 
-vilkusi marška ir žvangindama grandinėmis, nors kartais 
tuščiuose kambariuose ir pasigirsdavo keisti bruzdesiai. 
Bet pagaliau miegas pabarstė auksiniais savo milteliais 
baikščiosios Izabelės akis, ir lygus jos kvėpavimas 
netrukus prisijungė prie draugių knarkimo. 

Pedantas kietai miegojo, įsikniaubęs į stalą, priešais 
Tironą, kuris kriokė kaip vargonai ir per sapną bambėjo 
kažkokias eiles. Matamoras, atlošęs galvą į krėslo atkaltę 
ir ištiesęs kojas ant židinio pastovo, susisupęs pilku ap- 
siautalu, panėšėjo į popieriun suvyniotą silkę. Bijodamas 


39 Bradamantė — karinga mergina, Ariosto poemos „Pašėlęs 
Rolandas“ heroiė. Poemos epizodai buvo panaudoti daugelyje 
XVI ir XVII a. tragedijų. 

sugadinti šukuoseną, Leandras laikė galvą tiesiai ir mie- 
gojo ramiai: Sigonjakas įsitaisė likusiame laisvame krės- 
le, bet vakaro įvykiai jį buvo per daug sujaudinę, ir jis 
negalėjo užmigti. 

Dvi jaunos moterys neįsiveržia į jaunuolio gyvenimą 
jo nesudrumsdamos, ypač jei ligi tol tas gyvenimas buvo 
liūdnas, skaistus, vienišas, be jokių jaunystės malonu- 
mų, kuriuos atėmė iš jo žiauri pamotė, vadinama skurdu. 

Kai kas gali pasakyti: neįtikima, kad vaikinas išgyveno 
dvidešimt metų be jokio meilės nuotykio;- bet Sigonja- 
kas buvo išdidus ir, negalėdamas pasirodyti taip, kaip tiko 
jo padėčiai ir vardui, sėdėjo namie. Jo tėvai, iš kurių 
būtų galėjęs nesigėdydamas ko nors pareikalauti, buvo 
mirę. Kasdien jis vis labiau grimzdo į vienatvę ir užmarštį. 
Beje, kartais, klajodamas vienišas, jis susitikdavo Jolan- 
dą de Fua: ji šuoliuodavo ant balto eidininko, vydamasi 
elnią, tėvo ir jaunų didikų lydima. Ši spindinti vizija 
dažnai šmėkščiojo Sigonjako svajonėse; bet ką bendra 
galėjo turėti graži ir turtinga pilies savininkė su vargšu, 
nusigyvenusiu, suskurdusiu bajorėliu? Jis nenorėdavo, 
kad jinai pastebėtų jį; tad susitikęs kuo greičiausiai 
stengdavosi pasišalinti, bijodamas sukelti juoką savo su- 
glamžyta, pasigailėjimo verta skrybėle su Žiurkių ap- 
graužta plunksna, senamadiškais, per dideliais drabužiais, 
senu, rambiu kuinu, kuriuo jodinėti labiau tiko kaimo 
klebonui negu jaunam bajorui. O juk nieko nėra liūd- 
nesnio kilniai širdžiai, kaip pasirodyti juokingai mylimo 
žmogaus akivaizdoje, ir Sigonjakas, norėdamas nuslopin- 
ti gimstantį jausmą, stengėsi samprotauti blaiviai — to 
jį buvo išmokęs skurdas. Ar jam tai .pavyko?.. Šito 
negalime pasakyti. Jis bent manė, kad pavyko, ir nuvijo 
šią mintį kaip nepasiekiamą svajonę. Jis ir taip jautėsi ga- 
na nelaimingas, tad nenorėjo savo sielvarto dar didinti 
nerealios meilės kančiomis. 

Naktis praėjo be ypatingų nuotykių, tik Izabelę išgąs- 
dino Belzebubas, kuris susirangė į kamuolį jai ant krūtinės 
kaip Smara““? ir nenorėjo pasitraukti, nes tas priegalvėlis 
jam atrodė labai minkštas. 


*  Košmariškų sapnų demonas prancūzų rašytojo romantiko 
Šarlio  Nodjė fantastiniame apsakyme „Smara, arba Nakties de- 
monai“ (1821). . 

O Sigonjakas visą naktį nesumerkė akių, gal dėl to, 
kad nebuvo įpratęs miegoti ne lovoj, o gal kad gražių 
moterų kaimynystė susuko jam galvą ir įaudrino vaiz- 
duotę. Mes greičiau linkę manyti, kad jo mintyse ėmė 
bręsti neaiškus planas, kuris nedavė jam ramybės ir blaškė 
miegus; todėl jis buvo budrus ir sutrikęs. Komediantai 
jam atrodė paties likimo siųsti, tartum Fortūnos kvies- 
liai, šaukiantys jį išeiti iš tų feodalinių griuvėsių, kur jo 
jaunystės metai plėko tamsoje ir vyto be naudos. 

Brėško rytas, pro švininius langų tinklus skverbėsi 
melsvi pragiedruliai, ir .gęstančių lempų šviėsa atrodė 
numirėliškai blyški ir liguistai geltona. Miegančiųjų vei- 
dai, šių dvejopų atspindžių keistai apšviesti, nusidažė 
dviem skirtingomis spalvomis kaip viduramžių drabužiai. 
Leandras pasidarė geltonas it žvakė ir panašus į tuos vaš- 
kinius, su šilkiniais perukais šventuosius Jonus, nuo ku- 
rių nusilupę dažai, nors jie ir stovi po stikliniais gaubtais. 
Matamoras užmerktomis akimis, išsišovusiais skruostais, 
įtemptais žandikaulių raumenimis, ilga nosimi, tartum sug- 
nybta liesų giltinės pirštų, atrodė tikras lavonas. Tamsus 
raudonis ir apopleksiškos dėmės margino Pedanto veidą; 
rubino spalvos jo nosis virto violetiniu ametistu, o storos 
lūpos viepėsi, ilgėdamosi vyno. Prakaito lašai, varvėda- 
mi per nelygią kaktą, susilaikė žilstančių antakių brūzgy- 
nuose, suglebę skruostai nukaro. Tas veidas, sunkaus 
miego atbukintas, buvo šlykštus, o pabudęs ir proto gyvi- 
namas, jis atrodė linksmas. Šitaip užsikniaubęs ant stalo 
krašto Pedantas buvo panašus į seną Paną, nuvirtusį kur 
pagriovyje po lėbavimo ir orgijų. Tironas atrodė gana 
gerai su savo blyškiu veidu ir juoda stangria 
barzda: jo galva it geraširdžio Herkulio ir tėviškai mei- 
laus budelio negalėjo pasikeisti. Subretė taip pat neblogai 
laikėsi, nekuklių ryto spindulių aplankyta; ji nebuvo la- 
bai pablyškusi. Tik akys, apsuptos tamsesnių ratilų, ir 
skruostai, kai kur pamarginti violetinių gyslelių, liudijo, 
kad blogai išmiegota naktis ją nuvargino. Goslus saulės 
spindulys, slysdamas pro tuščius butelius, puspilnes taures 
ir valgių likučius, ėmė glamonėti merginos smakrą ir 
burną kaip faunas, kibinantis miegančią nimfą. Išgeltu- 
sios dorybingosios našlės ant sienų stengėsi parausti po 

savo laku, matydamos, kaip jų vienatvę išniekino šie 
įsibrovę benamiai, o puotos salė atrodė ir niūri, ir juokin- 
ga. 

Nuo rytmečio saulės pabučiavimo pirmoji pabudo Su- 
bretė. Ji pašoko, susipurtė sijonus kaip paukštis plunks- 
nas ir persibraukė delnais plaukus. Matydama baroną de 
Sigonjaką, sėdintį krėsle ir žiūrintį nė kiek neužmiegoto- 
mis akimis, ji priėjo arčiau ir pasveikino gražiu teatra- 
lišku reveransu. 

— Labai apgailestauju,— pasakė Sigonjakas, nusi- 
lenkdamas Subretei,— kad šiuose griūvančiuose namuo- 
se, kurie labiau tinka vaiduokliams nei .gyvoms būty- 
bėms, negalėjau padoriau jūsų priimti. Mielai būčiau pa- 
guldęs jus ant olandiškos drobės paklodžių po indiško šil- 
ko užuolaida, o dabar jums teko drebėti šitame trandžių 
išgraužtame krėsle! 

— Nesisielokit, pone! — atsakė Subretė. — Jei ne jūs, 
mes būtume per naktį vargę tame į purvą įklimpusiame 
vežime, drebėję nuo šalčio, lietaus plakami, o iš 
ryto būtume jautęsi visai prastai. Be to, ši pastogė, kurią 
jūs niekinate, puiki palyginti -su atvirais kluonais, 
kur mums, tironams ir jų aukoms, princams ir prince- 
sėms, Leandrams ir Subretėms, dažnai tenka nakvoti ant 
šiaudų gniūžtės,— toks jau mūsų klajokliškas gyvenimas 
— keliauti iš miestelio į miestelį. 

Kol baronas ir Subretė persimetė tomis mandagiomis 
frazėmis, Pedantas su trenksmu nubildėjo žemėn. Krės- 
las, neišlaikęs tokios naštos, lūžo, ir storulis, nugriuvęs 
aukštielninkas, mataravo kojomis kaip apvirtęs vėžys ir 
kažką burbėjo. Krisdamas jis instinktyviai nusitvėrė stal- 
tiesės krašto, ir visi indai nudardėjo ant jo. Nuo to triuk- 
šmo staiga pašoko iš miego visa draugija. Tironas pasi- 
rąžė, prasitrynė akis, ištiesė senajam komikui pagalbos 
ranką ir pastatė jį ant kojų. 

— Matamorui šitaip neatsitiktų, — dusliai bambtelėjo 
it nusijuokdamas Erodas. — Jis ir į voratinklį įkritęs 
jo nesuplėšytų. 

— Tai tiesa,— atsiliepė šitaip užšnekintas aktorius, 
išstatydamas ilgas kaip voro kojas. — Kiekvienas 

gali būti Polifemu“! arba Kaku““, mėsos ir kaulų kalnu 
kaip tu, arba vyno maišu ar dvikoje statine kaip Blazijus. 

Kilus triukšmui, tarpdury pasirodė Izabelė, Serafina ir 
Duenja. Abi jaunosios moterys, nors gerai nepailsėjusios 
ir išblyškusios, ir dienos šviesoje buvo žavingos. Sigon-- 
jakui jos atrodė stačiai spindinčios, nors akylesnis ste- 
bėtojas būtų radęs ką prikišti apsiglamžiusiems ir nusi- 
šėrusiems jų apdarams. Bet ką reiškia išblukę kaspinai, 
kelios dėmelės ar kai kur atbrizgęs pakraštėlis, žodžiu, 
skurdoki ir ne visai priderinti drabužiai, jei tos, kurios jais 
dėvi, jaunos ir gražios? Be. to, baronas, pripratęs matyti 
senus, dulkinus, išblukusius ir nušiurusius daiktus, tokių 
menkniekių nė neįžiūrėjo. Šioje niūrioje, aplūžusioje pi- 
lyje Serafina ir Izabelė jam rodėsi prašmatniai išsipuo- 
šusios, 0 grakščios jų figūros — it pasakiškos vizijos. 

Duenja dėl savo amžiaus visados atrodė bjauri: niekas 
negalėjo pakeisti tos tartum iš medžio išskobtos fiziono- 
mijos su blizgančiomis pelėdos akimis. Saulė ar žvakės jai 
buvo vis tiek. 

Šią akimirką pasirodė Pjeras, atėjęs tvarkyti salės; jis 
įmetė malkų į židinį, kur po pelenais žioravo keletas 
nuodėgulių, ir nukraustė nuo stalo puotos likučius, kurie, 
alkį numalšinus, kelia pasibjaurėjimą. 

Visa trupė susispietė prie židinio, kurio liepsna laižė 
ketinę plokštę su Sigonjakų herbu, nepripratusiu prie tokių 
glamonių, ir apšvietė visus karštais spinduliais. Skaisti, 
liepsnojanti ugnis visada maloni po nemiegotos ar blogai 
išmiegotos nakties, ir apsunkimas, apie kurį bylojo visų 
grimasos ir labiau ar mažiau pastebimas nuovargis, visiš- 
kai išnyko nuo šios gaivinančios šilumos. Izabelė priki- 
šo prie židinio mažyčių savo rankų delnus, nudažytus 
rožinių atšvaitų, ir pati, rausvumo nutvieksta, nebeatrodė. 
tokia išblyškusi. Dona Serafina, aukštesnė ir tvirtesnė, 
stovėjo už jos kėdės kaip vyresnioji sesuo, kuri, būdama 
mažiau pavargusi, leidžia atsisėsti jaunėlei. Matamoras: 
stypsojo ant vienos kojos kaip garnys; jis dar ne visai 


*' Homero poemoje Odisėja“ — žiaurus vienaakis milžinas 
kiklopas. 4 
12 Senovės romėnų mitologijoje — Vulkano sūnus, pusiau Žžmo- 


gėdra, milžinas. 

pabudęs snūduriavo it vandeninis paukštis prie pelkės, 
įtraukęs snapą į gūžį, koją parietęs po pilvu. Pedantas 
Blazijus laižydamasis kilojo butelius vieną po kito ir žiū- 
rėjo, ar kuriame neliko šlakelis skysčio. 

Baronas pasivedėjo Pjerą į šalį ir ėmė tartis su juo, 
kaip paruošti aktoriams pusryčius: gal būtų galima 
kaime gauti keliasdešimt kiaušinių arba kelias vištas? 
Senasis tarnas pasišalino, stengdamasis kuo greičiau at- 
likti pavestą uždavinį, kadangi trupė pareiškė ketinanti 
anksti išvykti — iki saulės laidos jai reikėjo sukarti 
geroką kelio galą. 

— Bijau, kad jūsų pusryčiai bus prasti, — tarė Sigon- 
jakas savo svečiams, — jūs turėsite pasitenkinti pitagorie- 
tišku** valgiu. Bet geriau blogai papusryčiauti, negu lik- 
ti visai be pusryčių, čia per šešias mylias aplinkui nėra 
jokios smuklės, jokios užeigos. Jūs, pažiūrėję į pilį, matote, 
jog aš neturtingas, bet kadangi esu nuskurdęs dėl to, 
kad mano protėviai viską išleido karui, gindami mūsų 
karalių, aš to neturto nesigėdiju. 

— Žinoma! — atsakė Tironas žemu savo balsu. — 
Tūlam, besigiriančiam savo turtais, būtų sunku pasakyti, 
kaip jis pralobo. Kai mokesčių supirkėjai puošiasi auksi- 
niu brokatu, kilmingi bajorai vaikšto skylėtais apsiaus- 
tais, bet pro tas skyles švyti taurumas. 

— Tik mane stebina,— pridūrė Blazijus;,— kad toks 
kilnus bajoras, koks, atrodo, yra ponas baronas, žudo savo 
jaunystę toje nuošalybėje. Fortūna jūsų čia nesuras, nors ir 
labai norėtų. Skrisdama pro šią pilį, kuri galbūt atrodė 
puiki prieš du šimtus metų, ji čia nesustotų, nes manytų, 
kad pilis negyvenama. Pone barone, jums reikėtų vykti 
į Paryžių — pasaulio širdį, sąmojingų vyrų ir drąsuolių 
susitikimo vietą, suprancūzėjusių ispanų ir žydų krikščio- 
nių Eldoradą ir Kanaaną““, palaimintąją žemę, apšvies- 
tą karaliaus rūmų saulės spindulių. Ten, pone barone, jūs 


*3Pitagoriečiai — senovės graikų filosofo Pitagoro pasekėjai; 
jie tikėjo sielų prisikėlimu ir niekino žemiškas gėrybes. 

*Eldoradas ir Kanaanas — karšta svajonė, pažadėtoji žemė. 
Eldoradas — pasakiškų turtų šalis, kurios XVI a. ieškota Ameri- 
koje. Kanaanas — senasis Palestinos pavadinimas; senovės žydai 
stengėsi grįžti į Kanaaną iš Egipto nelaisvės. 

būtumėte įvertintas pagal nuopelnus ir iškiltumėte, sto- 
jęs tarnauti pas kokį didžiūną arba atlikęs garbingą 
žygdarbį — progų tikrai atsirastų. 

"Šie geraširdiški žodžiai, nors ir pasakyti įmantriu 
stiliumi ir komiškomis frazėmis, nesąmoningai įsibrovu- 
siomis iš Pedanto atliekamų vaidmenų, nebuvo bepras- 
miški. Sigonjakas jautė, kad jie teisingi. Klajodamas po 
landus, ne kartą jis pats sau kalbėjo, ką Blazijus dabar 
garsiai pasakė. 

Tačiau tokiai kelionei baronas neturėjo pinigų ir ne- 
žinojo, kaip jų gauti. Jis buvo drąsus, bet kartu išdidus 
ir pašaipios šypsenos bijojo labiau negu špagos dūrio. 
Nors menkai nutuokė apie madas, tačiau suvokė atrodąs 
juokingas su nudryžusiu apdaru, kuris buvo pasenęs dar 
valdant ankstesniajam karaliui. Kaip ir kiekvienas, kas 
dėl skurdo pasidaro drovus, jis, matydamas vien blogąsias 
savo padėties ypatybes, nesuvokė gerųjų. Jeigu būtų 
kreipęsis į senuosius tėvo bičiulius, šie gal ir būtų jam pa- 
dėję, bet toks žingsnis prieštaravo jo prigimčiai. Jis 
mieliau būtų numiręs ant savo skrynios, po giminės 
herbu, krimsdamas, kaip ispanų hidalgas, dantų krapštiklį, 
negu prašęs ką nors paskolinti pinigų. Sigonjakas buvo 
iš tų žmonių, kurie, vaikščiodami tuščiu pilvu ir pakvie- 
sti prie puikaus pietų stalo, dedasi jau pavalgę iš baimės, 
kad kas neįtartų juos alkanus esant. 

— Aš pats ne kartą apie tai galvojau, bet draugų 
Paryžiuje neturiu, o palikuonys tų, kurie pažinojo mano 
šeimą, kai ji dar buvo turtinga ir ėjo pareigas karaliaus 
dvare, nepanorės rūpintis kažkokiu išblyškėliu ir suly- 
sėliu Sigonjaku, atvykusiu iš nuskurdusios pilies pasisemti 
savo dalies iš bendro aruodo. Be to, — kam gi man nuo 
jūsų slėptiė — aš neturiu ekipažo ir negaliu pasirodyti 
taip, kaip derėtų mano vardui. Kažin, ar visus mano ir 
Pjero išteklius draugėn sudėjus užtektų nusigauti iki 
Paryžiaus. 

— Bet jums nereikia, — įsiterpė Blazijus,— iškilmin- 
gai kaip Romos Cezariui įvažiuoti į tą didmiestį ketverto 
baltų žirgų traukiamu kovos vežimu. Jeigu kuklus, jaučiais 
pakinkytas mūsų vežimas nepiktina jūsų kilnybės, mielai 
kviečiame važiuoti su mumis. Mūsų trupė dabar kaip tik 

vyksta Paryžiun. Ten dažnai iškyla tas, kuris atėjo pės- 
čias, ant rapyros galo pasikabinęs ryšulėlį, nešdamasis 
batus rankoj, kad nesusiavėtų. 

Švelnus raudonis nuplieskė Sigonjako skruostus ir iš 
gėdos, ir iš džiaugsmo. Nors įgimtas jo išdidumas priešino- 
si Minčiai pasinaudoti vargšo juokdario malone, gerą jo 
širdį sujaudino tas nuoširdus pasiūlymas, kuris, beje, suta- 
po ir su slaptu jo paties troškimu. Be to, jis bijojo, atsisa- 
kydamas Blazijaus pasiūlymo, įžeisti aktoriaus savimei- 
lę ir praleisti progą, kuri galbūt niekad nebepasitaikys. 
Mintis, kad Sigonjakų palikuonis važiuos Tespido vežimu 
su klajojančiais komediantais, be abejo, buvo užgauli, ir 
nuo jos senoviniuose herbuose visi vienaragiai“? pasi- 
baisėję galėjo imti žvengti, o liūtai staugti, bet jaunasis 
baronas jau buvo pakankamai prisipasninkavęs feoda- 
linėje savo pilyje. | 

Kol jis svyravo tarp „taip“ ir „ne“, sverdamas tuos du 
lemtingus vienskiemenius žodžius proto svarstyklėmis, 
Izabelė, grakščiai priėjusi arčiau ir atsistojusi priešais 
baroną ir Blazijų, ištarė frazę, kuri padarė galą jaunuolio 
neryžtingumui: 

— Mūsų poetas gavo palikimą ir atsiskyrė nuo mūsų. 
Ponas baronas galėtų jį pakeisti, nes aš, netyčia atsklei- 
dusi Ronsaro tomelį, kuris gulėjo ant staliuko prie lovos, 
radau sonetą, primargintą pataisymų, — tai, matyt, pono 
barono kūrinys. Vadinasi, ponas baronas galėtų pritaikyti 
mums vaidmenis, daryti juose būtinas kupiūras ar intar- 
pus, prireikus net parašyti pjesę duota tema. Aš kaip tik 
turiu itališką siužetą, kur galėčiau gauti puikų vaidmenį, 
jei kas nors imtųsi tą siužetą apdoroti. 

Tai sakydama, Izabelė metė į baroną tokį švelnų ir 
jaudinantį žvilgsnį, kad Sigonjakas nebegalėjo priešin- 
tis. Pokalbį nutraukė Pjeras, kuris pasirodė kiaušiniene 
su lašinukais ir dideliu gabalu kumpio nešinas. Visa 
trupė susėdo prie stalo ir ėmė su apetitu valgyti. Sigon- 
jakas tik iš mandagumo paragavo prieš jį padėtų valgių; 
įpratęs pusbadžiu gyventi, jis buvo sotus dar nuo vakarie- 
nės, be to, jo mintis slėgė kiti rūpesčiai. 


* Vienaragis — senovės mitologijoje pasakiškas gyvulys arklio 
„kūnu, su vienu ragu vidury kaktos. 

Po pusryčių, kol varovas kinkė jaučius, Izabelė ir Se- 
rafina įsigeidė nueiti į sodą, kurį jos pamatė iš kiemo. 

— Bijau,— tarė Sigonjakas, padėdamas joms nulipti 
išklibusiais ir apsamanojusiais laiptais,— kad erškėčiai 
nesuplėšytų jums suknelių, nors sakoma, kad nėra rožių 
be dyglių, bet būna dyglių be rožių. 

Jaunasis baronas tai pasakė su liūdna ironija, kaip ir 
visuomet, kai kalbėdamas turėdavo galvoje savo neturtą. 
Ir tuojau pat, tartum sodas būtų įsižeidęs dėl papeikimo, 
dvi laukinės rožytės, praskleidusios penkis žiedlapius 
aplink geltonas piesteles, suraudonavo ant šakos, užtvė- 
rusios kelią jaunosioms moterims. Sigonjakas jas nusky- 
nė ir galantiškai įteikė Izabelei ir Serafinai: 

— Nesitikėjau, kad mano gėlynas toks- puikus: jame 
auga vien piktžolės ir puokštes tegalima suskinti iš dil- 
gėlių ir dagių. Tik jūsų dėka pražydo šios dvi gėlytės 
kaip šypsena sielvartingame veide, kaip poezija tarp griu- 
vėsių. 

Izabelė atsargiai užsikišo žiedą už korsažo ir pažvelgė į 
jaunuolį ilgu ir dėkingu žvilgsniu, liudijančiu, kad ji ver- 
tina šią kuklią dovaną. Serafina kramtė gėlės stiebelį, lai- 
kydama jį prie burnos, tartum norėdama pabrėžti, kad 
blyškiai rausvas žiedelis negali rungtyniauti su skaisčiai 
raudonomis jos lūpomis. 

Taip jie priėjo mitologinę statulą, kuri sudūluodavo 
alėjos gale, kai Sigonjakas praskirdavo šakas, kad jos ne- 
subraižytų viešnioms veidų. Izabelė su grauduliu dairėsi 
po tą apleistą sodą, kuris taip harmoningai derinosi su griū- 
vančia pilimi. Ji galvojo apie liūdnas valandas, kurias Si- 
gonjakas praleido šioje sielvarto, skurdo ir vienatvės bu- 
veinėje, prisišliejęs kaktą prie lango stiklo, įsmeigęs akis į 
tuščią kelią, be draugų, tik su baltu šunimi ir juodu katinu. 
Šiurkštesni Serafinos bruožai bylojo apie - mandagiai 
dangstomą šaltą-panieką. Jai šis bajoras tikrai atrodė 'per- 
nelyg apskuręs, nors ji ir gerbė tituluotus žmones. 

— Čia ir baigiasi mano valdos,— pasakė baronaš, 
kai jie priėjo akmenėlių nišą, Kurioje stovėjo apmūsoju- 
si Pomona.— Kitados, kiek tik akis siekia nuo šitų -senų 
bokštelių, šios kalvos ir lygumos, laukai ir šilojai pri- 
klausė mano protėviams. O dabar man belieka tik laukti 

valandos, kada paskutinis Sigonjakas atsiguls amžino 
atilsio savo protėvių kapų rūsyje, kuris nuo tolei bus 
vienintelė jų valda. 

— Žinote, jūs baisiai niūriai nusiteikęs nuo pat anks- 
taus ryto,— atsakė Izabelė, sujaudinta šitų minčių, ku- 
rios sutapo su jos pačios mintimis, bet žaismingu 
tonu stengdamasi nubraukti tą liūdesio šešėlį nuo Si- 
gonjako kaktos.— Fortūna — moteris ir, nors sakoma, 
kad ji akla, nuo savo rato aukštybių kartais minioje 
pastebi aukštos kilmės, pagarbos vertą žmogų. Reikia tik 
pakliūti jai į akis. Ryžkitės! Važiuokite su mumis, ir 
galbūt po kelerių metų Sigonjakų pilies bokštai, dengti 
naujomis skalūno plokštėmis, atnaujinti ir pabaltinti, 
atrodys taip išdidžiai, kaip dabar atrodo skurdžiai. Be to, 
man būtų liūdna palikti jus šiame pelėdų lizde,— pridūrė 
Ji pusbalsiu, kad Serafina negalėtų išgirsti. 

Švelnus Izabelės akių spindesys nugalejo barono svy- 
ravimus. Viliojantis meilės nuotykis tą kelionę jam nu- 
švietė kitaip ir pateisino visa, kas joje galėjo būti žemi- 
nančio. Iš meilės aktorei galima sekti paskui ją ir kaip jos 
garbintojui įsikinkyti į komediantų vežimą. Puikiausi ka- 
valieriai dėl to nebūtų susvyravę. Amūras neretai pri- 
verčia dievus ir herojus keistai elgtis ir visaip kaitalioti 
savo pavidalą: Jupiteris pavirto jaučiu, kad suviliotų 
Europą, Heraklis verpė prie Omfalės*“ kojų, tauramintis 
Aristotelis ropojo keturpėsčias, nešdamas ant nugaros 
šavo meilužę, kuri įsigeidė pajodinėti tilosofu (įdomus 
jodinėjimo būdas!). Tokie dalykai, be abejo, prieštarau- 
ja dieviškajam ir žmogiškajam orumui. Bet ar Sigonjakas 
buvo įsimylėjęs Izabelę? Jis nesigilino į šį klausimą, 
tik žinojo, kad nuo šiol jam būtų be galo liūdna likus 
vienam šioje pilyje, kurią akimirką atgaivino savo pasi- 
rodymu jauna ir žavi būtybė. 

Taigi jis greitai apsisprendė ir, paprašęs komediantus. 
truputį palaukti, pasivedėjo Pjerą į šalį ir išdėstė jam 
savo planą. Ištikimas tarnas, nors ir buvo sunku skirtis 
su šeimininku, neslėpė, kad jaunajam baronui pasilikti 


*“ Lidijos karalienė, kuri ištekėjo už graikų didvyrio He- 
raklio, privertusi jį verpti jai prie kojų. 

Sigonjakų pilyje neverta. Senajam tarnui buvo skaudu 
matyti, kaip gęsta senjoro jaunystė šioje niūrioje 
ramybėje ir apatiškame liūdesy. Tiesa, juokdarių trupė 
atrodė keistoka palyda baronui de Sigonjakui, bet geriau 
nors tokiu būdu išmėginti laimę, negu pasiduoti juodam 
abejingumui, į kurį pastaruoju metu jaunasis baronas 
grimzdo vis giliau. Pjeras netruko sudėti į lagaminą 
kuklią šeimininko mantą ir suberti į odinį kapšelį kele- 
tą senos komodos stalčiuose besimėtančių pistolių, prie 
kurių, nieko nesakydamas, pridėjo ir nedideles savo san- 
taupas. Baronas gal nė nepastebėjo šios kuklios dovanos, 
nes Pjeras, be kita ko, ėjo ir pilies iždininko pareigas — 
jokio darbo nereikalaujančią tarnybą. 

Po to senasis tarnas pabalnojo baltąjį arklį, mat Si- 
gonjakas, norėdamas užmaskuoti savo išvykimą, ketino 
persėsti į komediantų vežimą tik už dviejų trijų mylių nuo 
pilies; jis dėjosi išlydįs svečius. Pjeras turėjo eiti pėsčias 
ir parvaryti gyvulį. 

Jaučiai jau buvo pakinkyti, ir, nors jungas spaudė 
kaktas, jie stengėsi pakelti juodus drėgnus snukius, nuo 
kurių driekėsi sidabrinės seilės; savotiškos raudonos ir 
geltonos spalvų pintos tiaros puošė jų galvas, ir bal- 
tos drobinės gūnios nuo musių gaubė juos tartum mar- 
škiniai ir teikė įiems labai didingą, majestotišką išvaiz- 
dą. Priešais, pasirėmęs ilga kariim, stovėjo varovas, 
aukštas įdegęs vaikinas, tartum Romos lygumų piemuo. 
Jis pats nė nežinojo, kad savo poza primena graikų 
antikinių bareljefų herojus. Izabelė ir Serafina susėdo ve- 
žimo priekyje, kad galėtų grožėtis apylinkėmis. Duen- 
ja, Pedantas ir Leandras įsirepečkino giliau; landų pa- 
norama jų nežavėjo, jiems labiau rūpėjo pasnausti. Visi 
buvo pasiruošę. Varovas paniukino jaučius, šie panarino 
galvas, įsispyrė kreivomis kojomis į žemę ir trūktelėjo. 
Vežimas pajudėjo, lentos brakštelėjo, blogai patepti ratai 
sugirgždėjo, ir vartų skliautu nuaidėjo bildesys. Ko- 
mediantai išvažiavo. 

Kol visi ruošėsi, Belzebubas ir Miro, supratę, kad 
dedasi kažkas nepaprasta, sumišę ir susirūpinę dzimbinėjo 
aplinkui, stengdamiesi tamsiu, gyvulišku protu suvokti, 
kodėl šioje paprastai tokioje tuščioje vietovėje susi- 

rinko tiek daug žmonių. Šuo apdujęs lakstė nuo Pjero prie 
šeimininko, nenuleisdamas klausiančių melsvų akių, ir 
urzgė ant nepažįstamųjų. Katinas, protingesnis, įtariai uos- 
tinėjo ratus, iš tolėliau apžiūrinėjo baisioniškus jaučius, 
kurių išvaizda jį gąsdino ir kuriems netikėtai pajudinus 
ragus jis atsargiai šoktelėdavo atgal. Paskui atsitūpė 
priešais seną baltąjį arklį, su kuriuo sutarė, ir, rodės, 
kažko jį klausia. Romusis gyvulys pasilenkė prie katino, 
kuris tupėjo pakėlęs galvutę ir, krutindamas pilkus žan- 
dikaulius su styrinčiais ilgais gyvaplaukiais, matyt, kram- 
tydamas kokį į senus jo dantis įstrigusį šiaudelį, rodės, 
iš tikrųjų atsakinėja savo bičiuliui. Ką jis katinui kal- 
bėjo? Tik Demokritas“, kuris teigė mokąs išversti 
gyvulių kalbą į žmonių kalbą, būtų galėjęs suprasti. 
Šiaip ar taip, Belzebubas po šio tylaus pasikalbėjimo, 
kurį jis, keletą kartų mirktelėjęs ir gailiai miauktelėjęs, 
perdavė Miro, rodės, susidarė tam tikrą nuomonę apie viso 
šio sambrūzdžio priežastį. Kai baronas sėdo į balną ir 
timptelėjo pavadį, Miro užėmė vietą arkliui iš dešinės, o 
Belzebubas — iš kairės, ir senjoras de Sigonjakas išjojo 
iš savo protėvių pilies, lydimas šuns ir katino. At- 
sargusis katinas ryžosi tokiam jo padermei neįprastam 
žygiui, matyt, dėl to, kad numanė savo šeimininką 
kažką labai svarbaus nutarus. 

Išvykstant iš Lūdnosios buveinės, Sigonjakui skau- 
džiai suspaudė širdį. Jis dar kartą apžvelgė pajuodavu- 
sias ir apsamanojusias sienas, kurių kiekvienas akmuo 
jam buvo pažįstamas, ir tuos bokštus su aprūdiju- 
siais vėjarodžiais, į kuriuos jis, mirdamas iš nuobodu- 
lio, valandų valandas žiūrėdavo išsiblaškiusiomis, nieko 
nematančiomis akimis; ir langus tų tuščių kambarių, 
po kuriuos jis vaikščiodavo kaip užkeiktos pilies vai- 
duoklis, beveik baimindamasis savo paties žingsnių; ir ap- 
leistą sodą, kur ant drėgnos žemės šokinėjo varlės 
arba tarp gervuogių šliaužiojo žaltys; ir koplyčią ap- 
irusiu stogu, griūvančiomis arkomis, kurių nuolaužos už- 
vertė pažaliavusias plokštes ir po jomis besiilsinčius šalia 


* Demokritas Abderietis (apie 460—370 m. p. m. e.) — se- 
novės graikų filosofas materialistas. 

vienas kito jo tėvą ir motiną, tą grakštų miglotą kaip sapno 
prisiminimas paveikslą, vos šmėkšielėjusį pirmosiomis 
vaikystės dienomis. Jis taip pat galvojo apie galerijoje 
kabančius portretus, kurie sudarydavo jam kompaniją 
vienatvėje ir dvidešimt metų šypsojosi sustingusiomis 
šypsenomis; apie laukinių ančių medžiotoją sienos kilime, 
apie savo lovą verpsto formos kojytėmis, apie pagalvį, 
kurį jis dažnai aplaistydavo ašaromis; apie visus tuos 
senus daiktus, apgailėtinus, niūrius, duikėtus, mieguistus, 
kėlusius tiek pasišlykštėjimo ir nuobodulio; dabar jie 
atrodė jam kupini kažkokio žavesio, kurio jis anksčiau 
nesuprato. Jis jautėsi esąs nedėkingas šiai senai varg- 
šei apirusiai piliai, kuri teikė jam prieglobstį ir, nors 
iškaršusi, atkakliai stovėjo ir negriuvo, nenorėdama jo 
sutraiškyti, kaip aštuoniasdešimtmetis tarnas, besilaikantis 
ant drebančių kojų tol, kol yra šeimininkas. Daugybė 
karčių džiaugsmų, liūdnų malonumų, džiugios melancho- 
lijos kupinų paveikslų spietėsi jo galvoje. Papratimas, 
tas lėtas ir išblyškęs gyvenimo palydovas, sėdėdamas 
ant gimtų namų slenksčio, žvelgė į jį liūdnai švel- 
niomis akimis ir tyliu kerinčiu balsu niūniavo vaikystės 
dainą, žindyvės dainą, ir jam pasirodė, kad prie vartų 
kažkieno nematoma ranka sugriebė jį už apsiausto ir nori 
grąžinti atgalios. Kai jis išjojo už vartų, vėjo gūsis 
dvelktelėjo gaiviu lietaus nuplautu šilojų kvapu, švelniu 
ir jaudinančiu gimtosios žemės aromatu; tolumoje skam- 
bėjo varpas, ir su tuo pačiu vėjeliu, atnešusiu landų 
kvapą, atsklido ir sidabriniai jo garsai. Šito jau buvo per 
daug, ir Sigonjakas, skaudžios nostalgijos apimtas, 
nors tebuvo už keleto žingsnių nuo savo pilies, timptelė- 
jo pavadį, norėdamas grįžti. Senasis kuinas pasuko kaklą 
į nurodytąją pusę mMitriau, negu leido jo amžius. Miro 
ir Belzebubas, tartum supratę šemininko jausmus, tą aki- 
mirką pakėlė galvas ir sustoję įsmeigė į jį klausiamą 
žvilgsnį. Tačiau šis pusiau sukinys baigėsi visai ne 
tuo, ko būtų buvę galima laukti. Sigonjako akys 
susitiko su Izabelės akimis, kupinomis tokio švelnaus 
ilgesio ir nebylaus, bet tokio aiškaus maldavimo, kad 
baronas pasijuto bąląs ir raustąs. Visiškai pamiršęs se- 
nąsias pilies sienas, šilojų kvapus. ir liūdną tebegau- 


džiančių varpų šauksmą, jis staiga trūktelėjo pavadį, 
suspaudė arklio šonus pentinais ir nujojo pirmyn. Kova 
baigėsi: Izabelė nugalėjo. 

Vežimas įsuko į kelią, apie kurį buvo kalbama pir- 
muosiuose knygos puslapiuose, išbaidydamas persigandu- 
sias varles iš prilytų pravėžų. Kai jis išsikrapštė 
į sausesnį kelią ir jaučiai galėjo sparčiau traukti sunkius 
ratus, Sigonjakas kiek atsiliko, nenorėdamas, kad visi 
pastebėtų jo palankumą Izabelei, o galbūt geisdamas lik- 
ti vienas su sielą užplūdusiomis mintimis. 

Smailiaviršūniai Sigonjakų pilies kuorai jau beveik 
buvo dingę už medžių. Baronas pasistiepė balne, no- 
rėdamas dar kartą juos pamatyti, o nuleidęs akis paste- 
bėjo Miro ir Belzebubą, kurių graudžios fizionomijos 
reiškė skausmą, kokį gali parodyti gyvuliai. Miro, 
naudodamasis tuo, kad Sigonjakas žiūri į pilies bokštus, 
pamėgino, įtempęs senus, suglebusius raumenis, šoktelėti 
kuo aukščiau ir paskutinį kartą lyžtelėti šeimininkui 
veidą. Supratęs vargšo šunelio ketinimą, Sigonjakas 
sugriebė jį savo pušnies aukštyje už pernelyg plačios 
kaklo odos, įkėlė į balną ir pabučiavo juodą raukšlėtą 
jo nosį, o Miro savo ruožtu lyžtelėjo šeimininko 
ūsus. Tuo metu Belzebubas, vikriai kabindamasis dar aš- 
triais nagais, užsiropštė Sigonjako pušnimi ir kelnėmis 
iš kitos pusės, ir virš balno išlindo juodas beausis jo 
snukutis; katinėlis baisiai murkė ir, vartydamas dideles 
geltonas akis, taip pat maldavo atsisveikinti. Jaunasis 
baronas keletą kartų perbraukė ranka katinui per galvą — 
Belzebubas pasistiepė ir išlenkė nugarą, kad geriau 
pasimėgautų draugiška glamone. Tikimės, jog niekas nesi- 
juoks iš mūsų herojaus, jei pasakysime, kad nuolankūs 
tų dviejų besielių, bet -ne bejausmių padarų meilės 
įrodymai sąvotiškai jį sujaudino; dvi nuoširdžios ašaros 
nukrito Miro ir Belzebubui ant galvos ir įšventino juos 
šeimininko bičiuliais žmogiškąja šio Žodžio prasme.. 

Abu gyvulėliai dar kurį laiką lydėjo Sigonjaką aki- 
mis; šis paleido arklį ristele, kad pasivytų vežimą, ir 
kai kelio posūkyje išnyko, jiedu. drauge pasuko atgal, į 
pilį. |; i ais 

Nakties audra nepaliko ant smėlingos landų dirvos 

žymesnių pėdsakų, kokius palieka bangus lietus ne tokiose 
sausose žemėse; ji tik atgaivino kaimiško peizažo gro- 
žį. Nuplauti darganų vandens atšlaitėse spindėjo viole- 
tiniai šilojų pumpurėliai. Ant sužaliavusių dygiosios 
kryklės krūmų suposi auksiniai žiedai; vandens augalai 
kerojo pažliugusiose balose; net pušys ne taip gedulingai 
siūbavo tamsiomis viršūnėmis ir skleidė sakų kvapą. 
Melsvi dūmai linksmai kilo už kaštonų, slepiančių kokio 
žemdirbio trobelę, o banguojančioj lygumoj, besidrie- 
kiančioj kiek akys užmato, tartum balti taškeliai ganėsi 
avys, saugomos piemens, rymančio ant kojokų. Horizon- 
te it žydruma apjuostų baltų debesų archipelagai 
dunksojo tolimos Pirėnų viršukalnės, vos ryškėjančios 
lengvoje rudens ryto migloje. 

Vietomis kelias duburiavo tarp dviejų atskardžių, ku- 
rių griūvančiose atšlaitėse bolavo smėlis, o ant gūbrių 
augo barzdoti krūmokšniai, ir susiraizgiusios šakos čaižė 
pravažiuojančio vežimo apdangalą. Kai kur dirva buvo 
labai puri ir dėl to sutvirtinta skersai suguldytais eg- 
lių stuobriais; nuo to vežimą imdavo kratyti, ir damos gar- 
siai šaukdavo. Kartais tekdavo svyruojančiais tilte- 
liais pervažiuoti stovinčio vandens klanus ir upelius. 
Pavojingesnėse vietose Sigonjakas padėdavo Izabelei iš- 
lipti iš vežimo, nes ji buvo drovesnė ir ne tokia 
tingi kaip Serafina ar Duenja. Šilta ir šalta matę Tironas 
su Blazijum nerūpestingai miegojo, kratomi tarp skrynių. 
Matamoras žingsniavo šalia vežimo, kad išsaugotų feno- 
menalų savo liesumą, kuriuo labai rūpinosi; žvelgiant iš 
tolo į jį, stypčiojantį ilgomis kojomis, būtų buvę galima 
palaikyti voru, bėgančiu per supiltus grūdus. Jis žirg- 
liojo tokiais milžiniškais žingsniais, jog dažnai turėdavo 
sustoti ir palaukti, kol privažiuos vežimas. Įpratęs sce- 
noje vaikščioti šonu ir prasižergęs kaip skriestuvas, 
Jis negalėjo atsikratyti šitos eigasties nei miesto gatvėse, 
nei kaimo laukuose ir žengdavo tik geometriškais 
žingsniais. 

Jaučiais kinkyti vežimai juda lėtai, ypač landuose, kur 
smėlis kartais siekia stebules, o keliai nuo dykynės 
tesiskiria vienos ar dviejų pėdų gylio pravėžomis. 
Nors dori galvijai, palenkę kaklus, varovo raginami, 

narsiai žingsniavo pirmyn, tačiau saulė jau buvo aukštai, o 
mūsų keliauninkai — tenusigavę dvi mylias, tiesa, dvi 
vietines mylias, tokias ilgas kaip diena be duonos kąs- 
nio ir panašias į tas mylias, apie kurias pasakoja Pan- 
tagriueliui Panurgas““. 

Iš pradžių kelyje jie sutikdavo vieną kitą kaimietį, 
čia su glėbiu žolės, čia su kūleliu žabų, bet ilgainiui šie 
pasitaikydavo vis rečiau, ir landai tįsojo dabar dyki, 
nuogi, tokie pat nykūs kaip Ispanijos despobladai“ 
arba Amerikos pampos. Nutaręs, jog nebeverta varginti 
seno žirgo, Sigonjakas nušoko žemėn ir metė pavadį 
tarnui, kurio tamsus veidas pro daugybę įdegimo sluo- 
ksnių nuo didelio susijaudinimo išblyško. Stojo šeimi- 
ninko ir tarno atsisveikinimo akimirka, skaudi akimirka, 
nes Pjeras pažinojo baroną nuo pat gimimo dienos ir 
buvo greičiau ištikimas jo draugas negu tarnas. 

— Tegul viešpats Dievas saugo jūsų kilnybę,— pa- 
sakė Pjeras, lenkdamasis prie barono ištiestos rankos, — 
ir tesugrąžina jums Sigonjakų turtus! Gailiuosi, kad man 
neleista jūsų lydėti. 

— Ką aš veikčiau su tavim, vargšas mano Pjerai, tame 
nežinomame gyvenime, kurį pradedu? Su tokiais mažais. 
ištekliais negaliu tikėtis, kad išsilaikytume abu. Pily- 
je tu vis kaip nors pragyvensi; senieji mūsų nųomi- 
ninkai neleis mirti badu ištikimam jų šeimininko tar- 
nui. Be to, negalima palikti Sigonjakų pilies visai be 
globos ir atiduoti jos šikšnosparniams ir žalčiams kaip 
griuvėsius, kuriuose, visiems išmirus, tesivaidena dvasios. 
Šios senovinės buveinės siela dar gyvena manyje, ir, 
kol aš gyvas, tegu prie jos slenksčio stovi sargybinis, 
kuris neleis vaikigaliams šaudyti į jos herbą akmenimis 
iš laidynių. 

Pjeras palenkė galvą, reikšdamas sutikimą, nes, kaip 
visi seni kilmingų šeimų tarnai, buvo šventai atsidavęs 
savo senjorams, ir Sigonjakų pilis, nors apgriuvusi, suny- 


* Turimas galvoje epizodas iš Rablė romano „Gargantiua 


ir  Pantagriuelis““ antrosios knygos XXIII perskyrimo: „Kaip 
Pantagriuelis išvyko iš Paryžiaus... ir kodėl mylios Prancūzijoj 
tokios trumpos“. 

* Negyvenama dyka vietovė. (Isp.) 

kusi ir nuskurdusi, jam tebeatrodė gražiausi pasaulio 
rūmai. 

— Be to, — šypsodamasis pridūrė baronas, — kas gi 
rūpintųsi Bajaru, Miro ir Belzebutu? 

— Tai tiesa, pone, — atsakė Pjeras, imdamas už pavadžio 
Bajarą, kuriam Sigonjakas atsisveikindamas meiliai pa- 
plekšnojo kaklą. 

Išsiskirdamas su šeimininku, arklys keletą kartų 
sužvengė, ir Sigonjakas dar ilgai iš tolo girdėjo vis tylesnį, 
nuoširdų ištikimojo gyvulio žvengimą. 

Likęs vienas, Sigonjakas pasijuto kaip tie, kurie, sėdę 
į laivą, palieka savo bičiulius ant uosto molo. Tai galbūt 
karčiausia išvykimo akimirka — pasaulis, kuriame gyve- 
note, tolsta nuo jūsų, ir jūs skubate prisijungti prie savo 
bendrakeleivių, nes sielai kažko stinga ir liūdna, o akys 
ieško Žmogaus veido. Sigonjakas paspartino žingsnius ir 
prisivijo sunkiai besistumiantį vežimą; smėlis girgždėjo 
po jo ratais, kurie vagojo kelią kaip arklo noragai. 

Pamačiusi Sigonjaką, einantį šalia vežimo, Izabelė pa- 
siskundė, esą jai nepatogu sėdėti, ir panoro išlipti truputį 
pamankštinti kojų. Iš tikrųjų jai pagailo jaunojo barono, 
ir ji norėjo linksmu pašnekesiu išblaškyti jo melan- 
choliją. Kai mergina atsirėmė jam į ranką ir jiedu ėmė 
žingsniuoti gana lygiu toje vietoje keliu, liūdesio šydas, 
dengęs Sizonjako veidą, suplyšo kaip debesis, pro kurį 
prasiskverbia saulės spindulys. 

Taip jiedu ėjo šalimais. Izabelė deklamavo Sigonjakui 
ištraukas iš vieno savo vaidmens. Tos eilės jai ne- 
patiko, ir ji norėjo, kad Sigonjakas jas pataisytų. Staiga iš 
dešinės, krūmuose, suskardeno medžioklės ragas, šakos 
prasiskleidė nuo arklių piršių, ir jaunoji Jolanda de Fua 
pasirodė vidury kelio visame Dianos medžiotojos puiku- 
me. Nuo greito šuoliavimo jos skruostai liepsnojo ryškiu 
raudoniu, šnervės virpėjo, krūtinė kilnojosi po auksu 
siuvinėtu aksominiu korsažu. Keliose vietose praplėštas 
ilgas sijonas ir įdrėskimai arklio šonuose bylojo, kad 
narsioji amazonė nebijo nei tankmių, nei krūmynų; nors 
kilnaus gyvulio nereikėjo raginti ir ant balto jo kaklo 
vingiavo nuo sveiko kraujo išpampusių venų mazgai, 
gražuolė kirbino jį šmaikščiu su ametisto bumbulu, ku- 

riame buvo išgraviruotas jos herbas, versdama gyvulį 
daryti šuolius ir kurbetus, o ją ant puikių žirgų lydintys 
trys ar keturi jauni, prabangiai išsipustę bajorai aik- 
čiojo iš susižavėjimo ir plojo šios naujos L 
drąsiam grakštumui. 

Tačiau netrukus Jolandai tas žaidimas nusibodo; ji nu-. 
leido pavadį ir prašuoliavo pro Sigonjaką, mesdama jam 
paniekos ir aristokratiško įžūlumo kupiną žvilgsnį. 

— Tik pažiūrėkite, — pasakė ji trims savo garbin- 
tojams, šuoliuojantiems paskui ją, — baronas Sigonjakas 
pasidarė bastūnės komediantės riteriu! 

Ir raiteliai kvatodami pralėkė pro šalį dulkių debesy. 
Sigonjakas, įniršio ir gėdos pagautas, stvėrėsi špagos, bet 
buvo pėsčias, ir vytis raitus žmones būtų buvusi bepro- 
tybė, be to, juk jis negalėjo šaukti Jolandos į dvikovą. 
Ilgesingos ir nuolankios aktorės akys privertė jį netrukus 
užmiršti išdidų pilies savininkės žvilgsnį. 

Diena praėjo be jokių kitų nuotykių, ir apie ketvirtą 
valandą vežimas pasiekė pietų ir nakvynės vietą. 

Liūdnas buvo tas vakaras Sigonjakų pilyje. Portretai 
atrodė dar niauresni ir grasesni negu paprastai; žingsniai 
tuščiuose laiptuose aidėjo dar skardžiau, kambariai buvo 
lyg padidėję ir dar plikesni. Vėjas keistai stūgavo kori- 
doriuose, o sunerimę ir smalsūs vorai leidosi voratinkliais 
nuo lubų. Sienų plyšiai plačiai žiojėjo tarsi žiovulio ištemp- 
ti žandikauliai. Seni apgriuvę namai, rodės, suprato, kad 
jaunojo šeimininko nebėra, ir dėl to sielvartavo. 

Prie židinio, rūkstančios balanos šviesoje, Pjeras dali- 
josi skurdžia savo vakariene su Miro ir Belzebubu, o 
arklidėje žvangčiojo nerimstančio prie ėdžių Bajaro 
grandinė. 


III 


„ŽYDROSIOS SAULĖS" SMUKLĖ 


Toje vietoje, kur pavargę jaučiai patys sustojo, su 
pasitenkinimu nusikratydami nuo drėgnų snukių nusi- 
driekusias seiles, buvo susispietusios skurdžios lūšnelės, 
kurių ne tokiame tyrlaukyje niekas nebūtų pavadinęs 
kaimu. 

Kaimelį sudarė penkios ar šešios pirkios, išmėtytos- 
tarp kuplių medžių, suvešėjusių mėšlu ir įvairiomis at- 
liekomis patręštoje žemėje. Tos trobelės, sudrėbtos iš mo- 
lio, skaldos, aptašytų rąstų, lentgalių ir dengtos dideliais 
apsamanojusiais šiaudiniais stogais, nueinančiais beveik 
ligi žemės, su pašiūrėmis, kuriose mėtėsi keletas per- 
sikreipusių, purvinų žemdirbystės įrankių, atrodė labiau 
tinkamos bjauriems gyvuliams negu būtybėms, sukurtoms 
pagal Dievo paveikslą; kelios juodos kiaulės, visai nesi- 
bodėdamos, dalijosi tais būstais su savo šeimininkais, 
o tai rodė tuos prijaukintus šernus esant ne per daug 
išrankius. | 

Prie durų stovėjo keletas storapilvių, laibakojų, plo- 
narankių bamblių karščiuojančiais veidais, nuplyšusiais 
marškinėliais, per trumpais iš užpakalio arba iš priekio, 
ar net paprastomis, virve sujuostomis liemenėmis. Tie 
nekalti padarėliai nė kiek nesivaržė savo nuogumo, tarsi 
būtų gyvenę žemiškame rojuje. Pro šukų neliestų gaurų 
tankynę, kaip naktinio paukščio akys pro šakas, blizgėjo 
smalsumu šviečiantys vyzdžiai. Viskas juose bylojo 
apie baimę ir susidomėjimą; jie mielai būtų pabėgę ir 
pasislėpę už kokios tvoros, bet komediantų vežimas ir jo 
krovinys laikė juos sužavėtus vietoje. 

Kiek atokiau, ant savo trobelės slenksčio, liesa, išblyš- 
kusio veido, tamsių rudų akių moteriškė supo ant rankų 
išbadėjusį kūdikį. Kūdikis ruda rankute maigė išdžiū- 
vusias krūtis, kiek baltesnes negu visa krūtinė, ir tai liu- 
dijo, kad ši skurdo nukamuota būtybė dar jauna moteris. 
Ji žiūrėjo į komediantus apsiblaususiu, atbukusiu 
žvilgsniu, nelabai suvokdama, ką mato. Atsitūpusi šalia 
dukters senelė, labiau sulinkusi ir labiau susiraukšlėjusi 
už Hekabę, Priamo, Trojos karaliaus, žmoną, susisvajo- 
jusi kažką mąstė, įrėmusi smakrą į kelius ir sukryžiavusi 
rankas ant kaulėtų kojų kaip koks senovinis egiptie- 
čių stabas. Senos vargšės jos rankos kaulėtais pirštais, 
apraizgytos iškilių venų tinklų ir įtemptomis kaip gitaros 
stygos gyslomis, panėšėjo į anatominį preparatą, kurį 
nerūpestingas chirurgas seniai užmiršo spintoje. Aukš- 
čiau nuo pat peties lyg ant pagalių tabalavo pergamentinė 
oda, prie sąnarių vagojama it kapokle įkirstų skersinių 

raukšlių. Ilgi šerių kuokštai styrojo ant smakro, žilos 
samanos gožė ausis, antakiai tartum vijokliai šalia olos 
karojo virš akiduobių, kuriose snūduriavo suglebusių 
vokų primerktos akys. Lūpas prarijo dantenos, ir jų vietą 
tebuvo galima pažinti iš koncentrinių raukšlių žvaigždės. 

Išvydęs šią šimtametę baidyklę, Pedantas, kuris žings- 
niavo pėsčias, sušuko: 

— O siaubinga, nelaiminga ir pasmerkta senė! Šalia jos 
net parkos““ atrodytų skaisčiaveidės. Ji tokia perkaršusi ir 
apsamanojusi, kad joks jaunystės šaltinis nebepajėgtų jos 
atjauninti. Tai tikra Amžinybės motina. Kai ji gimė, jei 
apskritai kada nors yra gimusi, nes tai turėjo įvykti dar 
prieš pasaulio sukūrimą, Laiko barzda jau buvo žila. Kodėl 
magistras Alkofribasas Nazjė?! jos nebuvo matęs, prieš 
pavaizduodamas Panzu sibilę?? arba senę, kurią liūtas 
įsakė lapinui vėduoti savo uodega? Jis tada būtų žinojęs, 
kiek žmogaus griuvėsiai gali turėti raukšlių, plyšių, vagų, 
griovių, šlaitų bei įdubimų, ir būtų pedantiškai juos 
aprašęs. Ši sena ragana savo pavasarį, be abejonės, 
buvo graži, nes gražiausios merginos paprastai virsta 
bjauriomis senėmis. Įspėjimas jums, panelės, — toliau 
kalbėjo Blazijus, kreipdamasis į Izabelę ir Serafiną, kurios 
prisiartino jo pasiklausyti. — Kai pagalvoju, jog užteks 
prie jūsų pavasarių pridėti šešiasdešimt žiemų ir jūs tapsite 
tokiomis pat bjauriomis, šlykščiomis ir baisingomis senė- 
mis kaip šita mumija, man pasidaro graudu, ir aš imu 
džiaugtis bjauria savo fizionomija, kuri negalės pavirsti 
tokia tragiška lerva, nes laikas jos bjaurumą juokingai 
tobulina. 

Jaunos moterys nemėgsta, kad joms būtų piešiamas, 
nors ir tolimos ateities, jų senatvės ir bjaurumo paveiks- 
las, o tai yra tas pat. Todėl abi aktorės atsuko Pedantui 
nugarą, paniekinamai gūžtelėdamos pečiais, tartum saky- 
damos, kad jos pripratusios klausytis tokių kvailysčių. Sus- 


50 Senovės romėnų mitologijoje — trys likimo deivės. 
5! Fransua Rablė pseudonimas. Alkofribaso Nazjė vardu 1534 m. 
išėjo antroji „Gargantiua ir Pantagriuelio“ knyga. 
Apie nepaprastai šlykščią Panzu sibilę, pas kurią Panurgas 
ateina patarimo, pasakojama „Gargantiua ir Pantagriuelio“ trečiosios 
knygos XVII perskyrime. 

tojusios abipus vežimo, iš kurio buvo kraunama manta, 
jos dėjosi labai susirūpinusios, kad nebūtų trankomi jų 
daiktai; juk Pedantui jos neturėjo ką atsakyti. Blazijus, 
iš anksto paaukojęs savo bjaurumą, užkirto kelią bet 
kokiai replikai. Jis dažnai naudodavosi šia gudrybe, kai 
norėdavo kam įgelti pats nenukentėdamas. 

Namas, prie kurio sustojo jaučiai, vedami instinkto, 
kuris neleidžia gyvuliams pamiršti vietų, kur jie kada 
nors buvo pašerti ir gavo pailsėti, buvo didžiausias so- 
džiuje. Jis tvirtai stovėjo prie pat kelio, nuo kurio kitos 
trobelės traukėsi, gėdydamosi aptriušusios savo išvaizdos 
ir savo nuogumą dangstydamos medeliais kaip vargšės 
negražios merginos, užkluptos besimaudant. Įsitikinusi, 
j0g yra prašmatniausia iš visų namų, smuklė tartum sten- 
gėsi patraukti į save žvilgsnius. Jos iškaba tiesė ranką 
skersai kelio, lyg norėdama sustabdyti pėsčiuosius ir 
raituosius pakeleivius. 

Tą iškabą, pritvirtintą prie fasado kabliu, ant kurio, 
reikalui esant, būtų buvę galima pakarti žmogų, sudarė 
aprūdijusios skardos plokštė, girgždanti vėjui pučiant. 

Kažkoks pravažiuojantis tepliorius joje nupiešė saulę, 
bet ne auksiniu veidu su auksinėmis garbanomis, o kaip 
žydrą diską su žydrais spinduliais, panašiais į tuos „saulės: 
šešėlius , kuriais heraldikos menas kartais nusėja savo 
herbų lauką. Kodėl jis šio viešbučio emblema pasirinko 
„žydrą saulę“? Viešuose keliuose tiek daug „auksinių 
saulių, kad jas sunku atskirti vieną nuo kitos, ir 
truputis savitumo iškabai nekenkia. Tačiau ne šis motyvas 
buvo tikrasis, nors jis atrodo galimas. Tapytojas, piešęs šį 
paveikslą, savo paletėje nebeturėjo kitokių spalvų, tik 
mėlį, o norėdamas papildyti dažų atsargas, būtų turėjęs 
keliauti į didesnį miestą. Be to, jis manė žydrą spalvą 
esant geriausią ir šiuo dangišku atspalviu tapė smuklių 
iškabose mėlynus liūtus, mėlynus arklius ir mėlynus 
gaidžius, už ką jį būtų pagyrę kinai, kurie tuo labiau 
vertina menininką, kuo labiau jis nutolsta nuo natūros. 

„Žydrosios saulės“ smuklė buvo dengta čerpėmis, 
kurių vienos buvo patamsėjusios, o kitos dar ryškiai 
raudonos — tai rodė, kad stogas neseniai buvo lopomas ir 
kambariuose bent jau nelyja. 

Siena nuo gatvės buvo išglaistyta tinku, kuris slėpė 
plyšius ir nutriušimą, todėl namas atrodė valyvas. Me- 
dinės sijelės, sudarančios X ir rombus, buvo pagal baskų 
skonį paryškintos raudonais dažais. Iš kitų pusių šios 
prabangos buvo atsisakyta, ir labai krito į akis žemės 
„pilkumo plūkto molio tonai. Būdamas labiau apsišvietęs 
ir turtingesnis už kitus sodžiaus gyventojus, užeigos sa- 
vininkas padarė kai kurių nuolaidų. civilizuoto gyvenimo 
reikalavimams. Svetainės langas buvo įstiklintas — retas 
dalykas anais laikais tame krašte; kiti langai buvo už- 
taisyti įtempta kanva, riebaluotu popierium arba uždaro- 
mi langinėmis, dažytomis ta pačia ryškiai raudona spalva 
kaip ir medinės fasado dalys. 

Šalia namo esančioje pašiūrėje galėjo tilpti daug vežimų 
ir gyvulių. Didžiulės šieno kupetos lindo pro ėdžių sker- 
sinius kaip pro. milžiniškų šukų dantis, o ilgi loviai, iš- 
duobti iš senų eglių kamienų ir užkalti ant kuolų, buvo 
pilni vandens, pasemto iš mažiausiai dvokiančios balos 
visoje apylinkėje. 

Taigi šeimininkas Čirigiris visai pagrįstai tvirtino, kad 
per dešimt mylių aplinkui nesą tokio patogaus viešbučio, 
taip gerai aprūpinto maistu, su taip jaukiai liepsnojančiais 
židiniais, tokiomis minkštomis patalynėmis, tokiais rink- 
tiniais indais ir užuolaidomis, kaip „Žydroji saulė“. Šiuo 
atžvilgiu jis neklydo ir nieko neapgaudinėjo, nes artimiau- 
sia smuklė buvo mažiausiai už dviejų dienų kelio. 

Baronas de Sigonjakas, pats to nenorėdamas, gėdijosi 
atsidūręs šitoje klajojančių komediantų draugėje ir ne- 
siryžo peržengti smuklės slenksčio, o. Blazijus, Tironas, 
Matamoras ir Leandras, jį pagerbdami, laukė, kol jis įeis 
pirmas. Tada Izabelė, pajutusi taurų barono drovumą, 
žengė prie jo nutaisiusi ryžtingą ir truputį nepatenkintą 
miną: 

— Ak, pone barone, jūs moterų atžvilgiu santūresnis ir 
šaltesnis negu Juozapas ar Ipolitas??! Gal teiksitės duoti 
man ranką ir padėsite įeiti į šį viešbutį? 

Sigonjakas nusilenkė ir skubiai padavė Izabelei ranką. 


5 Ipolitas — Euripido ir Rasino tragedijų herojus, pasiau- 
kojęs skaistybės deivei Artemidei. 

Mergina švelnių pirštų galiukais atsirėmė į nuzulintą 
barono rankovę, šiuo lengvu paspaudimu drąsindama įį. 

Toji parama grąžino jam drąsą, ir jis įžengė į smuklę 
tartum šlovingas nugalėtojas: visas pasaulis galėjo žiūrėti 
į jį — jam buvo vis tiek. Malonioje mūsų Prancū- 
zijos karalystėje vyriškis, lydintis gražią moterį, niekad 
nebus juokingas; jis gali tik sukelti pavydą. 

Čirigiris išėjo svečių pasitikti, ir, kai atiduodamas 
jų žinion savo būstą kalbėjo, pompastiški jo žodžiai 
dvelkė artima Ispanijos kaimynyste. 

Odinė striukė, sujuosta per klubus kardasaičiu su vario 
sagtimi, pabrėžė tvirtą jo kūno sudėjimą, bet prikyštė, 
paraitota iš vienos pusės, ir didelis peilis medinėje 
makštyje švelnino žiauroką jo išvaizdą ir darė buvusį 
kontrabandininką panašų į virėją, o geraširdiška šypsena 
mažino nemalonų įspūdį, kurį kėlė gilus randas, einantis 
nuo kaktos vidurio ir pasislepiantis po ežiuku kirptais 
plaukais. Šitas randas, kurį Čirigiris, nusilenkdamas sve- 
čiams su berete rankoje, nenorom demonstravo, išsiskyrė 
violetiniu atspalviu ir įdubimu; mėsa neįstengė pripildyti 
tos baisios spragos. Reikėjo būti iš tikrųjų tvirtu 
žaliūku, kad pro tokį plyšį tau neišlėktų siela iš kūno. 
Čirigiris ir buvo tvirtas žaliūkas, o jo siela tikriausiai 
nesiskubino pamatyti, kas jos laukia aname pasaulyje. 
Baikštiems ir skrupulingiems keliauninkams smuklininko 
amatas gal būtų pasirodęs pernelyg taikus tokios išvaizdos 
viešbučio laikytojui, bet, kaip jau minėjome, „Žydroji 
saulė“ buvo vienintelis pakenčiamas viešbutis tuose 
tyruose. 

Menė, į kurią įėjo Sigonjakas ir komediantai, nebuvo 
tokia puiki, kaip tvirtino Čirigiris: asla buvo plūktinė, o 
vidury kambario iš didelių akmenų sudėta savotiška pa- 
kyla sudarė židinį. Lubose buvo pramušta anga, užtver- 
ta geležiniu strypu, ant kurio kabojo grandinė su kabliu 
katilui. Toji anga atstojo gaubtuvą ir dūmtraukį, todėl 
visas kambario viršus skendo dūmuose; dūmų kamuoliai 
lėtai slinko pro angą, jei vėjas jų nemušdavo atgal. 
Nuo dūmų stogo sijos apsitraukė dervos glazūra, panašia 
į tą, kurią matome senuose paveiksluose, ir kontrastavo 
su visai neseniai išbaltintomis sienomis. 

Aplink židinį, tik iš trijų pusių, kad virėjas galėtų 
prieiti prie katilo, stovėjo mediniai suolai, o kad ant 
nelygios, grublėtos aslos jie išlaikytų pusiausvyrą, po 
kojomis buvo prikaišiota puodų šukių ir plytgalių. Šen 
bei ten mėtėsi kelios kėdutės, sukaltos iš lentų ir trijų 
kuolelių, kurių vienas buvo išsikišęs ir laikė skersinį, iš 
bėdos galintį būti atlošu žmonėms, mažai tesirūpinan- 
tiems patogumais, nors sibaritas, žinoma, būtų jį palaikęs 
kankinimo įrankiu. Kertėje dar buvo įspraustas duonku- 
bilis — štai ir visi baldai; nedailus jų darbas atitiko 
medžiagos šiurkštumą. Į geležinius stovelius įbestos eg- 
linės balanos apšvietė visa tai rausva, rūkstančia šviesa, 
kurios sūkuriai, kiek aukščiau pakilę, jungėsi su židinio 
dūmais. Blausūs atspindžiai krito ant pasienyje kabančių 
prikaistuvių, kurie atrodė lyg triremos šonų skydai, jei šis 
palyginimas nėra pernelyg iškilnus ir pernelyg hero- 
jiškas tokiems daiktams; tamsoje jie žvilgėjo kruvinais 
atspalviais. Ant lentos gulėjo sudribęs: odinis vandens 
maišas, suglebęs ir negyvas, kaip liemuo nukirsta galva. 
Palubyje ant geležinio kablio grėsmingai kabojo ilga 
lašinių paltis, kuri iš židinio kylančių dūmų kamuo- 
liuose kraupiai panėšėjo į pakaruoklį. 

Nors šeimininkas gyrė, lūšna buvo niauri pažiūrėti, 
ir vienišą pakeleivį, net ir nelabai bailų, būtų apni- 
kusios šiurpios mintys ir baimė, kad tarp kasdieninių 
šios smuklės valgių neatsirastų koks nors paštetas, 
pagamintas iš vienišų keleivių mėsos. Bet aktorių trupė 
buvo gausi, ir tokie būgštavimai netrikdė šių drąsių 
komediantų, klajokliškame savo gyvenime pripratusių 
prie keisčiausių naktigultų. 

Aktoriams įėjus, vieno suolo gale snūduriavo mergytė, 
kokių aštuonerių. ar devynerių metų, bent neatrodė 
vyresnė — tokia buvo liesutė ir menka. Ji sėdėjo 
atsilošusi į suolo atkaltę, nusvirusia ant krūtinės galva. 
Ilgos susidraikiusių plaukų sruogos dengė jos veidą. 
Liesas, gyslotas, tartum nupešto paukščio kaklas buvo 
įsitempęs ir, atrodė, vos laikė vešlių garbanų gaubiamą 
galvą, kad nenuriedėtų žemėn. Rankos bejėgiškai ka- 
rojo iš šonų atgniaužtomis plaštakomis, o trumpos, 
žemės nesiekiančios, sukryžiuotos kojos kabojo. Laibos 

kaip šakaliai blauzdos nuo šalčio, saulės ir darganų 
buvo plytos raudonumo. Daugybė įdrėskimų, vieni užgiję, 
kiti nauji, liudijo, kad mergaitei dažnai tenka landžioti 
po krūmus ir brūzgynus. Mažos dailios kojytės buvo 
apautos pilkų dulkių kurpaitėmis; kitokio apavo jos, ma- 
tyt, niekad ir nebuvo avėjusios. 

Jos apdaras buvo labai paprastas ir tik iš dviejų dalių: 
marškinių tokios šiurkščios drobės, iš kokios niekas net 
burių laivams nesiuva, ir geltono multino sijono kaip 
Aragonijos kaimiečių, kažkada, matyt, pasiūto iš seno 
motinos sijono. Įvairiomis spalvomis išsiuvinėtas paukštis, 
paprastai puošiantis tokius sijonus, mažytei užėmė visą 
drabužio plotį tarp abiejų apyrumbių greičiausiai dėl to, 
kad vilnoniai siūlai sutvirtino išdužėjusią medžiagą. Tas 
paukštis darė keistą įspūdį, nes jo snapas buvo prie 
juostos, kojos — palei rumbą, o klosčių sumaigytas ir 
sudarkytas kūnas — panašus į chimeriškus bestiariumų 
arba senų bizantiškų mozaikų skraiduolius. 

Izabelė, Serafina ir Subretė atsisėdo ant suolo šalia 
mergaitės, ir jų visų vos užteko atsverti kitame gale 
sudribusiai . Duenjai. Vyrai įsitaisė ant kitų suolų, iš 
pagarbos palikdami vietos tarp savęs ir barono de 
Sigonjako. 

Keletas glėbių žagarų atgaivino ugnį, ir sausų šakų 
traškėjimas židinyje džiugino keliauninkus, išvargusius po 
dienos žygio ir nejučiom veikiamus maliarijos, mat ši liga 
mėgo tas vietas, kur aplinkui gausu stovinčio vandens 
ir nepralaidi dirva jo nesugeria. 

Čirigiris mandagiai priėjo prie svečių su maloniausia 
išraiška iš prigimties atgrasiame veide. 

— Meldžiamieji, kuo galėčiau tamstas uasaišiaio Ma- 
no namuose paprastai yra visko, kas gali tikti kil- 
mingiesiems. Kaip gaila, kad neatvykote vakar! Buvau 
paruošęs šerno galvą su pistacijomis tokio puikaus kvapo, 
užtaisytą tokiais prieskoniais, tokią gardžią, kad, deja, 
nebeliko jos nė ant danties uždėti! 


— Išties labai gaila, — tarė Pedantas, 'apsilaižydamas 
atvipusias lūpas: taip jis geidė šių įsivaizduojamų ska- 
numynų, — šerno galvą su pistacijomis mėgstu labiausiai 


iš visų skanėstų, mielai būčiau jos prisikirtęs. 

— O ką būtumėt pasakes apie tą Žvėrienos paštetą, 
kurį šįryt išvažiavę: senjorai be jokio gailesčio sušveitė 
iki paskutinio trupinio? 

— Būčiau pasakęs, kad jis puikus, tėtuši Čirigiri, ir 
deramai pagyręs virėjo sugebėjimus. Bet kuriems galams 
taip žiauriai Žadinate mūsų apetitą nesamais ir dabar jau 
suvirškintais valgiais, jei nepataupėte kvapniųjų ir karčių- 
jų pipirų, muskato riešutų ir kitų prieskonių. Užuot 
gyręs mums tuos gardėsius, kuriuos jau suvalgė kiti, 
pasakykite, ką turite šiuo metu, nes virtuvėje būtasis lai- 
kas ypač nemalonus, o alkis prie stalo mėgsta tik esamąjį. 
Velniop būtąjį laiką! Tai neviltis ir pasninkas! Būsi- 
masis bent leidžia skrandžiui maloniai pasvajoti. Pasigai- 
lėkite, nebepasakokit apie buvusius skanumynus varg- 
šams, kurie alkani ir nusivarę kaip medžiokliniai šunys. 

—— Teisybė, prisiminimais sotus nebūsi, -— pasakė 
Čirigiris linktelėjęs galvą, — bet aš negaliu iškęsti nv- 
pasiguodęs, kad taip neprotingai iššvaisčiau savo maisto 
atsargas. Vakar mano podėlis buvo pilnutėlis, ir vos 
prieš porą valandų, nieko nepagalvojęs, pasiunčiau į pi- 
li paskutinius šešis dubenis ančių kepenų. Ir kokių ke- 
penų! Didžiulių! Stačiai karališkų! 

— Ak, kokias Kanos ir: Gamašo vestuves?' būtume pa- 
kėlę iš visų tų valgių, kurių nebeturite ir kuriuos suvalgė 
laimingesni svečiai! Bet jau gana mus kamuoti: taip 
iškalbingai apsakęs, ko neturite, prisipažinkite atvirai, ne- 
gražbyliaudamas, ką turite. 

— Na, ką gi, aš turiu kopūstų sriubos, kumpio ir džio- 
vintų menkių, — atsakė smuklininkas, droviai nurausda- 
mas kaip netikėtai užklupta garbinga šeimininkė, ku- 
rios vyras parsiveda tris ar keturis draugus pietų. 

— Puiku! — choru sušuko išbadėję aktoriai. — Duo- 
kite mums menkių, kumpio ir kopūstienės. 

— Bet pamatysit, kokia kopūstienė! — toliau kalbėjo 
smuklininkas, atgaudamas pasitikėjimą savim, skardžiai, 
lyg trimituodamas. — Skrebučiai, troškinti aukščiausios 
rūšies žąsies taukuose, ambrozijos skonio garbanoti ko- 

94 prabangias puotas. Per vestuves Galilėjos Kanoje Kristus, 
pritrūkęs vyno, pavertė vandenį vynu. (Gamašo vestuvės — 
epizodas iš Servanteso romano „Don Kichotas“. 

pūstai, geresnių nė Milanas neužaugina, virti su lašiniais, 
baltesniais už Maladetos?? viršūnės sniegą. Tokia sriuba 
nedarytų gėdos ir dievų stalui! 

— Man jau varva seilės. Duokit greičiau, nes mirštu 
iš alkio, — užgiedojo Tironas tartum išbadėjęs vilkas. 

— Zagariga, greičiau denk stalą svetainėje! — šūktelėjo 
Čirigiris, galbūt įsivaizduojamam tarnui, nes šis nerodė 
jokių gyvybės požymių, nors šeimininkas įsakmiai šaukė. 

— Tikiuosi, kad ir kumpiu jūsų kilnybės būsite patenkin- 
ti: jis gali konkuruoti su geriausiais Lamanšo ir Bajonės 
kumpiais. Sūdytas jis akmens druska, o rožinė jo mėsa, 
prismaigstyta baltų lašinukų, — tikras skanumėlis! 

— Mes tikime tuo kaip šventąja Evangelija, — tarė 
Pedantas įniršęs, tik neškite greičiau tą stebuklingą 
kumpį, kitaip čia išvysite tokių kanibalizmo scenų, ko- 
kių nepasitaiko nė sudužusiuose laivuose! Mes nepadarė- 
me tokių nusikaltimų kaip Tantalas, kad mus kankin- 
tumėte jau išgaravusiais valgiais! 

— Šventa teisybė, — pritarė kuo ramiausiai Čirigi- 
ris. — Ei, virtuvės brolija! Vikriau! Guviau! Greičiau! 
Kilmingieji mūsų keliauninkai išalkę ir nebenori laukti! 

Virtuvės brolija neatsiliepė, kaip neatsiliepė nė anks- 
čiau pašauktasis Zagariga dėl paprasčiausios priežasties, 
kad jis niekad ir neegzistavo. Vienintelė smuklės 
tarnaitė buvo aukšta, liesa, susivėlusi mergina, vardu 
Mionetė; o tie įsivaizduojami patarnautojai, kuriuos be 
paliovos šaukė šeimininkas Čirigiris, jo manymu, teikė 
smuklei orumo, sudarė įspūdį, kad joje daug tarnų, ir 
pateisino aukštą kainą. Šaukdamas juos vardais, „Žydro- 
sios saulės“ šeimininkas pats įtikėjo jų buvimu ir beveik 
stebėjosi, kad jie nereikalauja algos, už tokį kuklumą, 
beje, jis buvo jiems dėkingas. 

Iš indų tarškėjimo gretimame kambaryje šeimininkas 
žinojo, kad stalas dar nepadengtas; tad, norėdamas lai- 
mėti laiko, ėmė liaupsinti menkę — ši skurdi tema reikala- 
vo nepaprasto iškalbingumo. Laimė, Čirigiris buvo pratęs 
beskonius valgius pataisyti savo gražbylystės priesko- 
niais. 


* Maladeta — vienas aukščiausių Pirėnų kalnagūbrių. 

— Jūsų malonybės, be abejo, manote, kad menkė — 
prastas valgis, ir, žinoma, neklystate. Tačiau menkė men- 
kei nelygu. Šioji sužvejota prie Naujosios Žemės, pa- 
gavo ją narsiausias Gaskonės įlankos jūreivis. Tai rink- 
tinė menkė, balta, nepaprasto skonio, be kaulų, nuosta- 
biai iškepta Ekso alyvoje, vertesnė už lašišą, tuną ar 
kardžuvę. Pats popiežius, šventasis mūsų tėvas, — tesutei- 
kia jis mums nuodėmių atleidimą! — per gavėnią ne- 
valgo kitos žuvies, tik tą menkę. Jis maitinasi ja ir 
penktadieniais, ir šeštadieniais, ir kitomis pasninko dieno- 
mis, kai jam nusibosta kryklės ir antiena. Pjeras Les- 
torba, kuris tiekia man tas menkes, aprūpina jomis ir jo 
šventenybę popiežių. Taigi, dievaži, ši menkė — šventojo 
tėvo menkė, nuo jos negalima nusigręžti, ir jūsų kilnybės 
jos nepaniekins, kitaip nebūtumėte tikri katalikai. 

— Tarp mūsų nėra nė vieno bambizo, — atsakė Pe- 
dantas, — ir mums bus didžiausia garbė šiemšti tą popie- 
žišką menkę. Bet velniai ją rautų! Tegu ta dangiška 
žuvelė teikiasi šokti iš keptuvės į mūsų lėkštes. Kitaip 
išgaruosime kaip vėlės ar vaiduokliai, gaidžiui sugiedojus. 

—- Ne visai padoru valgyti keptą žuvį prieš sriubą. Ku- 
linarine prasme tai tas pat, kas pastatyti vežimą priešaky 
jaučių, — pasakė Čirigiris su didžiausia panieka. -— Jūsų 
malonybės per daug gerai išaul.iėti ir šitaip nepasielgsite. 
Kantrybės! Kopūstienė dar turi kiek pašusti. 

— Suk tave devynios! — subaubė Tironas. — Man gerai 
būtų paprasčiausia buiza, kad tik jos kas duotų tuojau 
pat! 

Baronas de Sigonjakas nieko nekalbėjo ir nerodė jokio 
nekantrumo: juk jis valgė išvakarėse! Ilgai badaudamas 
skurdžioje savo pilyje, jis nuo seniai buvo įpratės prie 
vienuoliško susilaikymo, ir šitoks dažnas valgymas stebino 
santūrų jo skrandį. Izabelė nei Serafina nesiskundė, mai 
jaunoms moterims, kurios, kaip sakoma, lyg bitelės min- 
ta rasa ir gėlių syvais, nedera rodyti rajumo. Ma- 
tamoras, besirūpinantis savo liesumu, airodė sužavėtas: 
jis susiveržė odinį diržą dar per vieną tarpsnį, ir sagties 
kabliukas laisvai plekšėjo skylutėj. Leandras žiovavo ir 
rodė dantis. Duenja snaudė, ir po nuieisiu į0s smakrų 
tartum trys dešros pūpsojo nudribęs pagurklis. 

Mergytė, miegojusi kitame suolo gale, nubudo ir atsi- 
tiesė. Dabar buvo galima įžiūrėti jos veidą, nes įi nusi- 
braukė nuo kaktos plaukus, kurie atrodė tartum nublukę 
— tokia ruda buvo jos kakta. Bet pro įdegimą aiškėjo 
vaškinis matinis veido biyškumas. Skruostikauliai atsiki- 
šę, jokio raudonio. Liguista šypsena pamėlusiose, sutrū- 
kinėjusiose lūpose apnuogino baltutėlius dantis. Visa 
gyvybė, rodės, buvo susitelkusi vien akyse. 

Liesame veidelyje tos akys atrodė didžiulės, o platūs 
tamsūs paakiai tarsi aureolė teikė joms karštligišką, 
keistą blizgesį Akių baltymai atrodė beveik mėlyni, 
juose išsiskyrė tamsiai rudi vyzdžiai, blakstienos buvo 
storos ir tankios. Šią akimirką tos keistos akys spindėjo 
vaikišku susižavėjimu ir iaukiniu geismų; jos buvo įs- 
meigtos į Izabelės ir Serafinos brangenybes. Mažoji 
laukinukė, be abejo, nenujautė, kokia nedidelė tėra ių 
veitė. Netikrų auksinių blizgučių žėrėjimas, apgaulingas 
Venecijos perlų vėrinio žvilgesys apakino mergaitę; ji 
sėdėjo tartum apkerėta. | 

Turbūt savo gyvenime nebuvo mačiusi tokios grožybės. 
Jos šnervės išsipiėtė; švelnus raudonis išmušė skruostus, 
pikta šypsena viepė blyškias lūpas, kartkarčiais mer- 
gaitė, it drugio purtoma, trumpai ir garsiai sugrieždavo 
dantimis. 

Laimė, niekas nekreipė dėmesio į tą skarmalų krū- 
velę, krečiamą nervinio drebulio, — laukinė ir grasi šio 
numirėliškai išblyškusio veiduko išraiška būtų išgąsdinusi 
kiekvieną. | 

Neįstengdama įveikti smalsumo, mergaitė ištiesė tamsią 
rankutę, liesą ir šaltą, tartum beždžionės letenėlę, 
palietė Izabelės suknelę ir su neslepiamu malonumu ir 
goduliu pačiupinėjo medžiagą. Tas nudėvėtas, per visas 
klostes nuzulintas aksomas mergaitei pasirodė naujausias, 
puošniausias ir švelniausias pasaulyje. 

Nors prisilytėjimas buvo labai lengvas, Izabelė pasuko 
galvą, pamatė, ką daro mažytė, ir motiniškai jai nusišypso- 
jo. Mergaitė pajuto žvilgsnį, jos veidukas vėl staiga įga- 
vo paiką, vaikišką išraišką (šitas instinktyvus mimi- 
kos menas būtų daręs garbę net įgudusiai aktorei), ir 
ji graudžiai tarė vietine šnekta: 

— Visai kaip Dievo Motinos rūbai altoriuje! 

Paskui, nuleidusi juodas blakstienas, kurios siekė skruo- 
stus, ji tartum iš nuovargio atsilošė, susidėjo rankas, 
susinėrė pirštus ir apsimetė mieganti. 

Mionetė, toji aukšta drovi mergina, pranešė, kad vaka- 
rienė paruošta, ir visi perėjo į gretimą kambarį. 

Aktoriai iš visų jėgų stengėsi pagerbti Čirigirio val- 
gius; nors ir neradę žadėtųjų skanėstų, numalšino alkį, 
ypač troškulį, ilgai neatitraukdami lūpų nuo odinio mai- 
šo, kuris beveik supliuško kaip dūdmaišis, išleidus orą. 

Kai jie buvo bekylą nuo stalo, prie smuklės pasigirdo 
šunų lojimas ir arklių kanopų bildesys. Trys nekantrūs 
ir valdingi smūgiai į duris pranešė atvykus keleivį, ne- 
pratusį ilgai laukti. Mionetė puolė prie durų, atšovė vel- 
ke, ir, vos nepartrenkęs jos durimis, įėjo raitelis, apsup- 
tas šunų rujos, kurie vos nepargriovė tarnaitės ir pasklido 
po kambarį šokinėdami, vizgindami uodegas, šniukšti- 
nėdami po lėkštes, ir akies mirksniu atliko darbą, 
kurio būtų užtekę trims indų plovėjoms. 

Keli smarkūs rimbo smūgiai, neskiriant nei kaltų, nei 
nekaltų, sutramdė tą bruzdesį. Šunys išsislapstė po pa- 
suoles ir gulėjo, lekuodami, iškorę liežuvius, pasidėję 
galvas ant letenų ar susirietę į kamuolį. O raitelis, garsiai 
žvangindamas pentinais ir nė kiek nesivaržydamas, kaip 
žmogus, kuris visur jaučiasi namie, įėjo į kambarį, kur 
valgė aktoriai. Čirigiris sekė paskui jį, laikydamas beretę 
rankoj, meilikaujančiu ir beveik baugščiu veidu, nors 
šiaip nebuvo bailus. 

Atvykėlis sustojo ant slenksčio, atsainiai prisilietė 
skrybėlės krašto ir ramiai apžvelgė aktorius, kurie savo 
ruožtu atsakė į jo pasveikinimą. 

Jis galėjo būti trisdešimties ar trisdešimt penkerių me- 
tų. Šviesūs garbanoti plaukai spiralėmis karojo apie links- 
mą raudonskruostį jo veidą, nuo vėjo ir smarkaus joji- 
mo tiesiog liepsnojantį. Ryškiai mėlynos išsprogusios 
akys blizgėjo, truputį riestos nosies galelis atrodė tartum 
nukirstas. Rusvi ūsiukai, ištepti ir užraityti kaip kableliai, 
s$metriškai papildė smailią it artišoko lapas barzdelę. 
Tarp ūsų ir barzdelės švietė burna, kurios viršutinė 
plonoka lūpa mažino gašlumo įspūdį, kurį darė didelė, 

raudona, statmenų linijų išvagota apatinė lūpa. Smakras 
buvo staigiai užriestas, o įlinkime styrojo kuokštas 
barzdelės plaukų. Balta, lyg šilkas blizganti kakta, kurią 
svečias atidengė, numesdamas skrybėlę ant kėdutės, bu- 
vo nemačiusi saulės spindulių ir rodė, kad šis bajoras, prieš 
išvykdamas iš sostinės į kaimą, turėjo labai švelnią 
veido spalvą. Žodžiu, jo išvaizda buvo maloni: atvi- 
raširdiškas, draugiškas linksmumas švelnino bajorišką 


pasipūtimą. 
"Sprendžiant iš elegantiško apdaro, tas markizas — toks 
buvo jo titulas, — gyvendamas provincijos užkampyje, 


tebelaikė ryšius su gerais siuvėjais ir geromis siuvėjomis. 

Dygsniuota apykaklė buvo atversta ant geltonos, labai 
trumpos, sidabru papuoštos gelumbinės striukės; tarp jos 
ir kelnių vilnijo plonų baltinių banga. Iš po šitos striukės, 
arba, tikriau sakant, liemenės, baltavo marškinių rankovės 
iki alkūnių. Mėlynos kelnės, papuoštos gelsvais kaspi- 
nais, ėjo ligi žemiau kelių, ligi minkštų pušnų su sidabri- 
niais pentinais. Mėlynas sidabriniais galionais siuvinėtas 
apsiaustas, permestas per petį ir surištas juostele, pa- 
pildė jo apdarą, galbūt kiek per koketišką šiuo metų 
laiku ir šiame krašte, bet mes jį pateisinsime, pridūrę 
dar kelis žodžius: markizas ką tik medžiojo su gražiąja 
Jolanda ir, norėdamas išsaugoti seną šaunaus kavalieriaus 
vardą, išsipustė kiek įmanydamas, kadangi net Kur la Ren 
promenadoje juo žavėdavosi įmantrūs dvariškiai ir dabi- 
tos. | 

— Sriubos mano šunims, avižų mano žirgui, riekę 
duonos ir gabalą kumpio man ir ko nors mano tarnui! — 
linksmai šūktelėjo markizas, atsisėsdamas stalo gale, ša- 
lia Subretės, kuri, matydama taip gražiai apsirengusį 
senjorą, sviedė jam uždegantį žvilgsnį ir kerinčią 
šypseną. 

Čirigiris pastatė priešais markizą alavinę lėkštę ir 
taurę. Subretė grakščiai kaip deivė Hebė pripylė jam 
sklidiną taurę, kurią jis išgėrė vienu mauku. Pirmosios 
minutės buvo skirtos numalšinti medžiotojo alkiui, 
žvėriškiausiam iš visų alkio rūšių, kurios godumu pri- 
lygsta tam, ką graikai vadina bulimija. Paskui mar- 
kizas apžvelgė sėdinčiuosius už stalo ir pastebėjo tarp 


68 


komediantų, šalia Izabelės, baroną de Sigonjaką, kurį 
pažinojo iš matymo ir buvo susitikęs, jodamas su kitais 
medžiotojais pro jaučių velkamą vežimą. 

Baronas kažką tyliai kalbėjo Izabelei, o šioji šypsojosi 
švelnia, ilgesinga šypsena, glamonėjančia sielą, išreiškian- 
čia greičiau simpatiją negu linksmumą, ir žmogus, nors 
kiek nusimanąs apie moteris, negalėjo to nesuprasti, o 
markizas šioje srityje patyrimo nestokojo. Sigonjako bu- 
vimas keliaujančių aktorių trupėje jo nenustebino, ir 
panieka, kurią jam kėlė nudryžę vargšo barono drabu- 
žiai, gerokai sumažėjo. Pasiryžimas sekti savo numylėtinę 
Tespido vežimu, nepaisant komiškų ir tragiškų nuotykių, 
jam pasirodė galantiškai lakios vaizduotės ir ryžtingo 
charakterio požymis. Jis davė suprasti Sigonjakui jį 
pažinęs ir nutuokiąs apie jo ketinimus. Bet, kaip tikras 
dvariškis, gerbė bajoro inkognito ir dėjosi besidomįs 
vien Subrete; pusiau nuoširdžiai, pusiau juokais bėrė jai 
komplimentus, o ši atsakinėjo į juos, kvatodama iš visos 
gerklės ir rodydama puikius dantis. 

Nenorėdamas atsisakyti taip gerai besimezgančio nuo- 
tykio, markizas nusprendė apsimesti dideliu teatro mė- 
gėju ir geru scenos reikalų žinovu. Jis ėmė skųstis pro- 
vincijoje neturįs šio malonumo, kuris lavinąs protą, 
švelninąs kalbą, mokąs mandagumo ir tobulinąs papro- 
čius. Kreipdamasis į Tironą, kaip trupės vadovą, pa- 
klausė, ar trupė nesutiktų suvaidinti keleto geriausių savo 
repertuaro pjesių Briujero pilyje, kur būtų nesunku įreng- 
ti sceną didžiojoje salėje arba oranžerijoje. 

Tironas, maloniai šypsodamasis į didelę šiurkščią 
barzdą, atsakė, kad nieko negalį būti lengviau ir jo trupė, 
viena iš geriausių po provinciją keliaujančių trupių, mielai 
sutinkanti tarnauti jo malonybei; „pradedant Karalium 


ir baigiant Subrete , — pridūrė jis su apsimestiniu gera- 
širdiškumu. 
— Na, tai ir puiku! — atsakė markizas. — O dėl są- 


lygų, tai sunkumų nebus: jūs patys nustatysite sumą. Su 
Talija nesiderama: juk komedijos mūzą labai gerbia 
Apolonas, į ją palankiai žiūrima ne tik karaliaus rūmuose, 
bet ir mieste, ir provincijoje, kur gyvena ne tokie jau 
stuobriai, kaip mano kai kas Paryžiuje. 

Tai pasakęs, markizas reikšmingai bakstelėjo keliu Su- 
bretei, kuri nė kiek dėl to nesumišo, paskui atsikėlė nuo 
stalo, užsimaukšlino skrybėlę ant akių, rankos mostu atsis- 
veikino su aktoriais ir nušuoliavo namo, lydimas amsin- 
čios šunų gaujos. Markizas išvyko anksčiau, kad paruoštų 
pilį aktoriams priimti. 

Jau buvo vėlus metas, o iškeliauti reikėjo anksti rytą, 
nes ligi Briujero pilies buvo gana toli. Be to, eiklus 
žirgas gali kaimo keliais lengvai įveikti trijų ar keturių 
mylių nuotolį, o pavargusių jaučių smėlėtu keliu tempia- 
mas sunkus vežimas sugaišta kur kas daugiau laiko. 

Moterys pasišalino ant aukšto, kur buvo pamėtyta šiau- 
dų atsigulti; vyrai pasiliko svetainėje ir, kaip kas 
išmanė, įsitaisė ant suolų bei taburečių. 


IV 


PAUKŠČIŲ BAIDYKLĖS 


Grįžkime dabar prie mergaitės, kurią palikome miegan- 
čią ant suolo kietu, greičiausiai apsimestu miegu. Jos 
elgesys mums atrodo įtartinas, o žiaurus godulys, kuriuo 
degė laukinės jos akys, įsmeigtos į Izabelės perlų vėrinį, 
verčia įdėmiai sekti jos veiksmus. 

Iš tikro, vos tik durys, aktoriams išėjus, užsivėrė, ji 
iš lėto pramerkė sunkius rudus vokus, tiriamai apžvelgė 
visus kambario kampus ir, įsitikinusi, kad nieko nebėra, 
nušoko nuo suolo, išsitiesė, atmetė nuo kaktos plaukus 
ir, nuėjusi prie durų, tylutėliai tartum šmėkla jas atidarė. 
Paskui uždarė taip pat labai atsargiai, stengdamasi, kad 
velkė netaukštelėtų, ir iš lėto pasuko už žalitvorės 
kampo. 4 


Žinodama, kad iš namo dabar jos niekas nebe- 
mato, ji ėmė bėgti, šokinėdama per žliugsinčius van- 
dens klanus, per nukirstų eglių kamienus ir straksėdama 
per viržius kaip stirnelė, šunų gaujos genama. Ilgų 
plaukų sruogos tartum juodos gyvatės plakė jai 
skruostus ir ant kaktos kartkartėmis užkritusios truk- 
dė matyti; nesustodama ji nekantriu, aikštingu judesiu 

nusibraukdavo juos delnu už ausų; bet vikrioms jos 
kojelėms nė nereikėjo akių pagalbos: jos gerai žinojo 
kelią. | 

Vietovė, kiek ją buvo galima įžiūrėti, blyškiai švie- 
čiant mėnuliui pro juodą aksominį debesį, buvo labai 
nyki ir niūri. Vienišos eglės, kurios dėl sakintojų įpįovų 
panėšėjo į nužudytų medžių šmėklas, rodė rausvas savo 
žaizdas, atgręžtas į smėlėtą kelią, kuris bolavo net naktį. 
Aplinkui, iš abiejų pusių, driekėsi tamsiai violetiniai vir- 
žynai, Virš jų pleveno pilkšvo rūko tumulai —- inėne- 
sienoje jie atrodė tartum kažkokių šmėklų procesija. 
Vien to vaizdo pakaktų mirtinai persigąsti prietaiin- 
giems ar menkai gamtos reiškinius pažįstantiems žmonėms 
šiuose tyruliuose. 

Mergaitė, pripratusi prie dykynės ianiasmagorijų, ne- 
kreipė į jas dėmesio ir žengė savo keliu. Pagaliau 
ji pribėgo eglėmis apaugusį kalnelį. Nepaprastai vikriai, 
tartum nė kiek nepavargusi, užlipo gana stačiu šiaitu 
į kalvelės viršūnę. Sustojusi kurį laiką dairėsi po 
akimis. Nieko nepastebėjusi bekraštėje dykynėje, įsiki- 
šo du pirštus į burną ir triskart švilptelėjo. Keleivis, 
išgirdęs naktį miške tą švilpimą, visada pajunta siaptą 
nerimą širdy, nors ir mano, kad ūkia baikšti pelėda 
ar koks nepavojingas žvėrelis, 

Po kiekvieno ūktelėjimo mergaitė darydavo pauzę, 
nes tikrai juos būtų buvę galima supainioti su įūri- 
nių erelių ar suopių ūkavimais ir pelėdų kūvėkčio- 
jimu — taip puikiai ji tuos paukščius mėgdžiojo. 

Netrukus lapų krūva sujudėjo, pasikėlė, pasipurtė 
kaip išbudintas snaudęs žvėris, ir priešais mergaitę 
pamažu išaugo žmogysta. 

— Tai tu, Čikita? — tarė žmogus. 
Aš tavęs nebesitikėjau sulaukti ir užsnūdau. 

Žmogus, kurį Čikita savo ūkavimu pažadino, buvo 
dvidešimt penkerių ar trisdešimties metų, vidutinio 
ūgio, liesas, nervingas ir atrodė pasiruošes bet kokiam 
piktam darbui. Jis galėjo būti brakonierius, kontra- 
bandininkas, slaptas druskos gabentojas, vagis ir galva- 
žudys; šiais garbingais amatais įis ir vertėsi vienu po 


Xas naujo? 


kitc arba visais drauge, žiūrint, kokios būdavo aplinky- 
bės. 

Pro debesis tartum blausaus žibinto šviesa ant jo 
krito mėnulio spindulys, išplėšdamas jį iš tamsaus eglių 
fono. Jei čia būtų buvęs koks pašalinis, būtų galėjęs 
apžiūrinėti io fizionomiją ir savotišką akis rėžiantį 
„apdarą. Tamsiame vario spalvos, it laukinio karaibo 
veide blizgėjo plėšraus paukščio akys ir baltutėliai 
dantys, smailios tartum jauno vilkiūkščio iltys; kakta lyg 
sužeistojo buvo perrišta skarele, kuri laikė tankių, gar- 
banotų, neklusnių plaukų kuokštus, viršugalvyje styrin- 
čius kuodu. Išblukusi mėlyno aksomo liemenė su 
padarytomis iš monetų sagomis glaudžiai buvo aptem- 
pusi jo krūtinę; drobinės kelnės tabalavo ant šlaunų, o 
kaip elnio kojos, blauzdas. Šį apdarą papildė plati 
raudonos vilnos juosta nuo klubų ligi pat pažastų, kele- 
tą kartų apvyniota aplink liemenį. Iš priekio po ja pūp- 
sojo plėšiko maisto podėiis ir pinigai. O nugaroj iš po 
įuosios kyšojo didžiulė Valensijos navacha??“, viena tų 
ilgų, į žuvį panašių navachų, kurių geležtė įtvirtinama 
variniu lankeliu ir ašmenys turi tiek raudonų įrantų, 
kiek jos savininkas yra įvykdęs žmogžudysčių. Mes 
nežinome, kiek raudonų įrantų buvo Agosteno navachoje, 
bet, sprendžiant iš jo veido, buvo galima spėti, kad jų 
nemaža. 

Toks buvo žmogus, su kuriuo Čikita palaikė paslap- 
tingus ryšius. 

— Na, Čikita,-— paklausė Agostenas, šiurkščia ranka 
draugiškai perbraukdamas mergaitės galvą,.— ką matei 
Čirigirio smuklėje? 

— Ten atvažiavo vežimas, pilnas keliauninkų,— atsakė 
Čikita.— Į pašiūrę nuvilko penkias dideles skrynias, 
matyt, labai sunkias, nes kiekvieną nešė du žmonės. 

— Hm! Kartais keliauninkai prigrūda į savo bagažą 
akmenų, kad viešbučių šeimininkai pagarbiau į juos žiū- 
rėtų,— tarė Agostenas.— Esame matę ir tokių. 

— Bet trijų jaunų damų, kurios su jais, suknios 


6 Ilgas sulenkiamas ispanų peilis, vartojamas kaip ginklas. 

apsiūtos auksiniais galionais,-— atšovė Čikita.— O viena, 
pati gražiausia, ant kaklo turi didelių sidabriškai baltų 
karolių vėrinį, ir jie žiba šviesoje. Ak, kokie jie gražūs, 
kokie puikūs! 

— Perlai! Tai neblogai! — burbtelėjo plėšikas.— Kad 
tik būtų tikri! Dabar Murane“' juos taip puikiai padir- 
binėja, o šiuolaikiniai kavalieriai tokie nedorovingi, kad 
dovanoja ir netikras brangenybes. 

— Mielas Agostenai,— švelniai kalbėjo Čikita,— kai 
perpjausi gerklę tai gražiajai damai, ar atiduosi man tą 
vėrinį? 

— Jis iš tiesų labai tiktų prie tavo susivėlusių 
plaukų, nuplyšusių drobinių marškinių ir geltono sijono. 

— Aš tiek kartų ėjau sargybą vietoj tavęs, tiek bė- 
giojau tavęs įspėti, ir per rūkus, ir per rasas, basa, per- 
mirkusiomis kojomis! Sakyk, ar kada užmiršau padėti tau 
maisto į slaptavietę, net kai drugio krečiama kalendavau 
dantimis kaip gandras prie pelkės ir kai vos bepasivilk- 
davau per krūmus ir brūzgynus. 

— Taip, — atsakė plėšikas, — tu drąsi ir ištikima. Bet 
juk tas vėrinys dar ne mūsų rankose. Kiek ten suskai- 
čiavai vyrų? 

— Ak, daug! Vienas storas ir aukštas, su didele barzda, 
vienas senas, du liesi, vienas panašus į lapę, o dar vienas 
atrodo bajoras, nors ir prastai apsirengęs. 

— Šeši vyrai! — susimąstęs tarė Agostenas, skai- 
čiuodamas ant pirštų. — Deja! Kitados šis skaičius manęs 
nebūtų gąsdinęs, bet dabar iš visos gaujos likau aš vienas. 
Ar jie turi ginklų, Čikita? 

— Bajoras turi špagą, o aukštasis liesasis — rapy- 
rą. 

— Nei pistoletų, nei arkebuzų? 

— Nemačiau,— atsakė Čikita, — nebent būtų palikę ve- 
žime. Bet Čirigiris arba Mionetė mane būtų įspėję. 

— Na, ką gi, pamėginsim, patykosim iš pasalų,— nu- 
sprendė Agostenas.— Penkios skrynios, auksu siuvinėti 
rūbai, perlų vėrinys... Esu darbavęsis ir dėl mažiau. 


57 Muranas — Italijos miestas netoli Venecijos, garsėjantis stik- 
lo dirbiniais. 

Plėšikas ir mergaitė įėjo į eglyną ir, sustoję gūdžiau- 
sioje vietoje, ėmė versti akmenis ir šakas, kol prisikasė 
iki žemėm užpiltų lentų. Agostenas pakėlė lentas, nume- 
tė į šalį ir iki pusiaujo nusileido į juodą žiojėjančią 
duobę. Ar tai buvo įėjimas į požemį ar urvą, kuriame 
slapstėsi plėšikas? Ar slaptavietė, kurioje jis laikė pavog- 
tus daiktus? Ar pogrindis, į kurį suversdavo savo B 
lavonus? 

Pastaroji prielaida pašaliniam žiūrovui būtų pasiro- 
džiusi labiausiai įtikima, tačiau vieninteliai šios scenos 
liudininkai tebuvo eglyne tupinčios kuosos. 

Agostenas pasilenkė, pasirausė duobėje, ištraukė lavo- 
ną ir be ceremonijų išmetė ant duobės krašto. Čikita 
nė kiek neišsigando ir nuvilko kūną už kojų toliau nuo 
duobės — niekas nebūtų pamanęs tą iš pažiūros tokią 
trapią būtybę turint tiek jėgos. Agostenas darbavosi to- 
liau — ištraukė iš tos Akeldamos“* dar penkis lavonus; 
mergaitė surikiavo juos prie pirmojo, šypsodamasi kaip 
jauna ragana, besirengianti puotauti kapinėse. Atvira duo- 
Lė, plėšikas, ištempęs iš paskutinės atilsio vietos savo 
aukų palaikus, mergaitė, padedanti jam šiame kraupiame 
darbe,— visa tai juodų eglių fone sudarė tokį vaizdą, ku- 
Tis galėtų įvaryti siaubą ir didžiausiam drąsuoliui, 

Piėšikas paėmė vieną lavoną, nunešė anti kalvos vir- 
šūnės, pastaiė prie įkalic į „žemę kuolo ir pririšo. 
Tžoj lavonas panėšėjo į gyvą žmogų. | 

„ Aiman! Kaip nusigyvenau! Sunkūs užėjo laikai! — 
sis dušo Agosienas.— Vietoį gaujos tvirtų žaliūkų, kurie 
peilį ir arkebuzą vartojo zeriau už rinktinius kareivius, 
man beliko skarmalais apkarstytos iškamšos, baidyklės 

keleiviams gąsdinti, Dežadžiai vienišų mano žygdarbių 
liudininkai. Štai šis buvo Matasierpesas, narsusis ispa- 
nas, geriausias mano draugas, žavus vaikinas, kuris savo 
navacha kryžiais paženklindavo bailių veidus mikliai 
tartum teptuku, pamirkytu į raudonus dažus. Beje, jis 
buvo kilmingas Daioras, išdidus, tartum būtų gimęs iš 
paties Jupiterio šlaunies, mokėjo padėti čamoms išiipti 


- 


A i rnikaiianė anais ai Žanos 


* Akelidama — vietovė senovės Jeruzalės apylinkėse, svetim- 
šalių, kitatikių laidojimo vieta. 

iš karietos ir apiplėšti miesčionis su karališku didin- 
gumu! Štai jo apsiaustas ir sombreras su raudona plunks- 
na; tuos daiktus aš pagarbiai tartum relikvijas pavogiau 
iš budelio ir aprengiau jais šiaudinę iškamšą, kuri dabar 
pakeičia tą jauną didvyrį, vertą geresnės lemties. 
Vargšas Matasjerpesas! Kaip jis nenorėjo būti pakartas! 
Ne dėl mirties bausmės, bet kaip kilmingasis jis tarėsi 
turįs teisę, kad jam būtų nukirsdinta galva. Deja, kiše- 
nėje jis nesinešiojo savo genealogijos, ir todėl jam 
teko numirti kartuvėse. 

Grįžęs prie duobės, Agostenas paėmė kitą iškamšą, ku- 
riai ant galvos buvo užmaukšlinta mėlyna beretė. 

— O šis — Iskibaivalas, garsus drąsuolis, kiekvie- 
no darbo imdavosi karštai, bet kartais net per daug įsisma- 
gindavo ir puldavo žudyti beatodairiškai: nereikia naikinti 
klientų, velniai griebtų! Grobio jis, beje, nebuvo godus: 
visada būdavo patenkintas savo dalimi. Niekino auksą 
ir mėgo tik.kraują, narsuolis! O kaip puikiai jis laikėsi 
ant budelio rato, kai jam buvo laužomi kaulai Orteco 
aikštėje! Net Regulas?* ir šventasis Baltramiejus kan- 
kinami nebuvo kantresni. Jis tavo tėvas, Čikita. Pagerbk 
jo atminimą ir pasimelsk už mirusįjį. 

Mergaitė persižegnojo, ir jos lūpos ėmė šnibždėti mal- 
dos žodžius. 

Trečia baidyklė vietoj galvos turėjo ketinį puodą ir 
Agosteno pakelta sužvangėjo. Ant apdriskusios buivolo 
odos striukės blausiai blizgėjo geležinė krūtinė, o prie 
šlaunų kabaliavo metalinės sąsagos. Plėšikas patrynė ran- 
kove šarvus, kad labiau spindėtų. 

— Metalo žybtelėjimas tamsoje kartais įvaro žmonėms 
išganingą baimę. Jie pamano turį reikalą su atostogau- 
jančiais kariškiais. Šisai buvo prityręs vyras! Darbuo- 
davosi kryžkelėse kaip mūšio lauke, šaltakraujiškai, me- 
todiškai ir tvarkingai. Iš manęs jį atėmė pistoleto 
šūvis į veidą. Koks nuostolis! Bet aš atkeršysiu už jo 
mirtį! 

Ketvirtoji šmėkla, apgaubta apsiaustu su nubrizgusiais, 

"Markas Atilijus Regulas (II a. p. m. e) — Romos 
konsulas. Paleistas iš Kartaginos nelaisvės į Romą pagal garbės žodį, 


jis grįžo į Kartaginą, kur buvo kankinamas, o paskui nužudytas. 

panašiais į pjūklo dantis kraštais, taip pat buvo pagerb- 
ta gedulinga prakalba. Jis numirė tardomas, nes iš kuk- 
lumo nenorėjo prisipažinti įvykdęs garsius žygdarbius ir 
su didvyriška ištverme atsisakė pernelyg smalsaujantiems 
teisėjams išduoti savo draugų vardus. 

Penktoji šmėkla vaizdavo Florizelį iš Bordo. Agostenas 
jo neapraudojo, tik paprasčiausiai gailestavo ir kartu reiš- 
kė viltį. Florizelis turėjęs labai lengvą ranką ir pui- 
kiai mokėjęs apiplėšinėti naktį. Jis nekabojo kaip kiti, ne 
tokie laimingi, kartuvėse, čaižomas lietaus ir drasko- 
mas varnų, o keliavo valstybės sąskaita karališkomis 
galeromis po jūras ir vandenynus. Tai buvo tik vagi- 
šius tarp plėšikų, lapė vilkų gaujoje, bet jis turėjo ga- 
bumų ir, pasitobulinęs katorgininkų mokykloje, ilgainiui 
galėjo tapti rimtu meistrų; pirmas žingsnis niekad ne- 
būna tobulas. Agostenas nekantriai laukė, kada ši maloni 
asmenybė paspruks iš katorgos ir grįš pas jį. 

Šeštoji iškamša, trumpa ir drūta, vilkinti platų ap- 
siaustą, sujuostą plačiu odiniu diržu, su plačiakrašte 
skrybėle ant galvos, buvo pastatyta priešaky kitų, kaip 
būrio vadas. 

— Tu nusipelnei šitos garbingos vietos,— pareiškė 
Agostenas, kreipdamasis į baidyklę.— Didžiųjų kelių 
patriarche, vagių Nestore, visrakčių ir laužtuvų Odisė- 
jau, o didysis Lavidalote, mano vadove ir mokytojau, 
tu, kuris įšventinai mane į puikiosios žvaigždės ri- 
terius ir iš buvusio blogo mokinio padarei garsų plėšiką. 
Tu išmokei mane kalbėti vagių žargonu ir šimtais 
įvairiausių būdų keisti savo išvaizdą, kaip darė jūrų 
dievas Protėjas, kai jį persekiojo žmonės. Tavo dėka aš 
iš trisdešimt žingsnių peiliu pataikau į juoduojančią ša- 
kelę lentoje, užgesinu žvakę pistoleto šūviu, pralendu it 
vėjelis pro spynos skylutę, nematomas vaikštau po sveti- 
mus butus, surandu slapčiausias slaptavietes be jokios 
burtų lazdelės! Kiek puikių patarimų gavau iš tavęs, 
didysis žmogau! Kokiais iškalbingais įrodymais tu mane 
įtikinai, kad darbas skirtas tik kvailiams! O kodėl 
įmotė lemtis numarino tave badu šitame urve, kurio 
visi išėjimai buvo saugomi policininkų, nors vidun įeiti 
jie ir nedrįso; nė didžiausias drąsuolis nelenda į liūto 

urvą: juk ir mirdamas liūtas dar gali nagais ar dantimis 
pribaigti penkis ar šešis žaliūkus! O dabar tu, kurio ne- 
vertu įpėdiniu aš tapau, protingai vadovauk šiam juo- 
kingam vaiduoklių būriui, šioms iškamšoms, šioms nar- 
siųjų mūsų draugų, kurių netekome, šmėkloms; jie, nors 
ir mire, dar atliks kaip miręs Sidas“? savo pareigą. 
Šaunieji plėšikai, vien jūsų šešėlių užteks tiems niekada- 
riams apkraustyti. 

Baigęs tą darbą, plėšikas išėjo į kelią pasižiūrėti, 
kokį įspūdį daro šis maskaradas. Galvažudžių iškamšos 
atrodė gana baisios ir žiaurios, o baimės akys didelės — 
nakties tamsoje arba ryto prieblandoje, tą neaiškią va- 
landą, net seni aplaužyti gluosniai griovių pakraščiuo- 
se panašūs į žmones, grūmojančius kumščiu ar mosuo- 
jančius peiliais. 

— Agostenai,— tarė Čikita,— tu užmiršai juos apgink- 
luoti! | 

— Tikrai, — atsakė plėšikas.— Apie ką aš galvojau? 
Bet ir didieji genijai kartais būna išsiblaškę. 

Ir jis prikaišė į tas nejudančias rankas senų arkebuzų 
vamzdžių, surūdijusių špagų ir net paprastų lazdų. Šitaip 
ginkluota gauja, stovinti atšlaitėje, atrodė pakankamai 
grėsminga. 

— Iš Kaimo ligi kitos smuklės kelias ilgas, ir jie 
tikriausiai išvyks trečią valandą ryto; kai važiuos pro 
pasalą, kaip tik pradės švisti, — bus pats laikas, nes mūsų 
vyrams geriausia, kai nei per daug šviesu, nei per daug 
tamsu. Diena juos išduotų, naktis paslėptų. O kol kas 
snustelkime. Neteptų vežimo ratų girgždesys iš toli girdėti, 
jo išsigąsta net vilkai, ir mus jis pažadins. Mes juk 
mokame miegoti viena akimi kaip katės ir greitai pašok- 
sim ant kojų. 

Tai pasakęs, Agostenas atsigulė ant viržių kuokšto. 
Čikita išsitiesė šalia jo, apsiklodama krašteliu Valen- 


“Kalbama apie ispanų tautosakinį herojų Sidą. Viename liaudies 
romanse „Sido mirtis““ pasakojama, kaip Valensijos miestą už- 
puolė maurai, nudžiugę dėl Sido mirties. Miesto gynėjai už- 
sodino ant žirgo negyvą Sidą ir, laikydami jį iš dviejų pu- 
sių, stojo prieš Bukaro kariuomenę. Maurai, pamatę Sidą, išsigan- 
do ir pasileido bėgti. 

sijos capa de muestra“!, kurį jis buvo užsimetęs vietoj 
antklodės. Netrukus vargšas drebantis nuo šalčio jos kūne- 
lis apšilo, ji liovėsi kalenti dantimis ir persikėlė į sapnų 
karalystę. Beje, vaikiškuose Čikitos sapnuose jos nelankė 
rausvi gražūs cherubinai baltais sparneliais, nebliovė 
šilkinėmis juostelėmis papuošti balti avinėliai, neiškilo 
saldainių pilys. Ne. Čikita sapnavo nukirstą Izabelės 
galvą, kuri dantyse laikė perlų vėrinį ir šokinėjo, blaš- 
kėsi į šalis, stengdamasi pasprukti nuo ištiestų į ją 
mergaitės rankų. Sapnuodama Čikita taip krūpčiojo, kad 
pažadindavo Agosteną. 

— Jei nenusiraminsi, aš tave nuspirsiu į griovį pas 
varles,— subambėdavo jis ir vėl užknarkdavo. 

Čikita žinojo, kad Agostenas tuščiai nekalba, ir nebe- 
krutėjo. Netrukus lygus jų kvėpavimas buvo vienintelis 
garsas, rodantis, kad šioje niūrioje vienumoje esama 
gyvų būtybių. 

Tuo metu, kai plėšikas ir mažoji jo bendrininkė 
godžiai tebegėrė iš juodos miego taurės, „Žydrosios 
saulės“ varovas pastukseno į žemę akstinu, pranešdamas 
aktoriams, kad jau metas keliauti. 

Visi kaip pakliuvo susėdo į vežimą ant netvarkingai 
sumestų daiktų, ir Tironas lygino save su Polifemu, 
gulinčiu ant kalnagūbrio, tačiau tai nesukliudė jam netru- 
kus užknarkti visais plaučiais. Moterys susigūžė po kil- 
tiniu apdangalu, kur sulankstytos dekoracijos joms buvo 
palyginti minkštas čiužinys. Nors ratai baisiai braškėjo, 
dejavo, kniaukė, švokštė ir gargėjo, visi kietai sumigo ir 
sapnavo keistus, padrikus sapnus, kuriuose ratų girgž- 
desys virsdavo laukinių žvėrių staugimu arba žudomų 
vaikų klyksmais. 

Nemiegojo tik Sigonjakas. Jį jaudino nauja aplinka ir 
tas klajokliškas gyvenimas, toks nepanašus į ligšiolinį, 
beveik vienuolišką jo gyvenimą pilyje. Žingsniuodamas 
šalia vežimo, jis svajojo apie žaviąją Izabelę: jos 
grožis ir kuklumas atrodė greičiau savybingi kilmingai 
panelei negu klajojančiai aktorei. Jis laužė sau -galvą, 
kaip nusipelnyti jos meilę, ir nė nenumanė, kad tai jau 


6! Capa de muestira — berankovis kelioninis apsiaustas. (Isp.) 

padaryta. Toji švelni būtybė, kurios jautriausias sielos 
stygas jis užgavo, trokšte troško atiduoti jam savo širdį 
ir telaukė, kad jis jos paprašytų. Drovusis baronas prisi- 
galvojo daugybę baisių ir romantiškų nuotykių, žygdarbių, 
panašių į tuos, apie kuriuos buvo skaitęs riterių roma- 
nuose, kad tik turėtų progą prisipažinti ją mylįs, nes 
vien pagalvojus apie tą baisią akimirką, jam sugniauž- 
davo gerklę. Tačiau šį prisipažinimą, dėl kurio jis 
taip kankinosi, jau aiškiausiai buvo išreiškę liepsningi 
jo žvilgsniai, virpantis balsas, tylūs atodūsiai, nerangus 
rūpinimasis Izabeie. Nors jis nepratarė nė žodžio apie 
meilę, jaunoji Moteris neabejojo esanti mylima. 

Brėško rytas. Siauras blyškios šviesos ruožas nutįso 
palei iygumos kraštą, ir ėmė ryškėti juodi viržių kon- 
tūrai, nors buvo dar gana toli. Šen bei ten, paliesti 
audros, žvilgėjo vandens klanai it sumušto stiklo šukės. 
Ramiame ore sklido tylės garsai ir kilo dūmai, liudijan- 
tys, kad ten, kažkur toli, žmonės šioje dykynėje jau nubu- 
do ir ėmėsi darbo. Rausvėjančiame šviesos ruože įuoda- 
vo keistas siluetas, iš tolo panašus į skriestuvą, kuriuo 
nemaicmas geometras matuoja landus. Tai piemuo ant ko- 
jokų žerglojo per pelkes ir smėtynus. 

Šis reginys Sigonjakui buvo pažįstamas, todėl jis 
nekreipė į jį dideli: dėmesio. Tačiau, nors ir buvo užsi- 
svajojęs, pastebėjo šviesų taškelį, žėrintį eglyno tamsoje, 
tenai, kur palikome Agosteną ir Čikitą. Tai negalėjo būti 
jonvabalis: metas, kada meilė uždega tuos vabzdžius 
ftosforine šviesa, jau seniai buvo praėjęs. Gal ten šviečia 
vienaakio naktinio paukščio akis, nes yra tik vienas taš- 
kas? Ši mintis nenuramino Sigonjako; atrodė, tartum ki- 
birkščiuotų uždegtos arkebuzos dagtis. 

Tuo tarpu vežimas judėjo pirmyn. Priartėjus prie 
eglynėlio, Sigonjakas įžiūrėjo kalvos atšlaitėje dūluojan- 
čias ir tartum ko tykančias keistas būtybes. Pirmieji 
tekančios saulės spinduliai paryškino jų formas, ir jis, 
pamatęs, kad jos visai nejuda, palaikė jas senais kel- 
mais; širdyje nusijuokė dėl savo nerimavimo ir nebežadi- 
no aktorių, kaip buvo ketinęs. 

Vežimas dar pasistūmėjo i priekį. Šviečiantis taškas, 
kurio Sigonjakas neišleido iš akių, pakeitė vietą. Ilgas 

ugnies liežuvis perskrodė balzganą dūmų kamuolį. Driok- 
stelėjo šūvis, ir kulka susiplojo, atsitrenkusi į jaučių 
jungą. Gyvuliai šūstelėjo į šalį, vilkdami vežimą, bet smė- 
lio krūva, laimė, sulaikė juos prie griovio krašto. 

Nuo šūvio ir sukrėtimo pašoko visa trupė. Moterys 
ėmė klykti. Tik senė, jau pripratusi prie nuotykių, 
tylėjo ir atsargumo dėlei du ar tris dublonus, kuriuos 
laikė už juostos, perdėjo į kurpę. 

Stovėdamas priešais vežimą, iš kurio mėgino išlipti 
aktoriai, Agostenas, apsimuturiavęs ranką valensišku ap- 
siaustu, suspaudęs navachą, griausmingu balsu sušuko: 

— Pinigai arba gyvybė! Priešintis beprasmiška! Jei 
neklausysite, mano kariai jus sušaudys! 

Kol plėšikas skelbė savo ultimatumą, baronas, kurio 
kilni širdis negalėjo pakęsti tokio niekšiško įžūlumo, 
ramiausiai išsitraukė špagą iš makščių ir puolė banditą. 
Agostenas atmušinėjo barono smūgius apsiaustu ir laukė 
progos sviesti į jį navachą. Jis atrėmė pėilio kotą į rankos 
linkį prie alkūnės ir, plačiai užsimojęs, paleido peilį Si- 
gonjakui tiesiai į pilvą. Laimė, baronas nebuvo nutukęs. 
Kiek atšokęs į šalį, jis išvengė mirtino smūgio. Peilis 
nukrito už kelių žingsnių nuo jo. Agostenas išbalo: 
jis buvo nuginkluotas ir žinojo, kad iškamšų gauja jam 
padėti negali. Tačiau, tikėdamasis įvaryti baimės, sušu- 
ko: 

— Ei, jūs! Ugnis! 

Komediantai, išsigandę apšaudymo, atšoko atgal ir pa- 
sislėpė už vežimo, kuriame moterys spiegė it gyvos pe- 
sšamos žąsys. Net Sigonjakas, nors buvo drąsus, truputį 
sumišo. 

Čikita visą laiką žiūrėio, pasislėpusi už krūmo. Da- 
bar, matydama, kad jos draugas atsidūrė pavojuje, iššliau- 
žė kaip gyvačiukė į dulkiną kelią, niekieno nepaste- 
bėta čiupo peilį ir prišokusi padavė įį plėšikui. Sunku 
aprašyti, koks laukinis išdidumas nušvietė išblyškusį 
mergaitės veiduką. Tamsios akys svaidė žaibus, šnervės 
virpėjo kaip vanago sparnai, pro pravertas lūpas bliz- 
gėjo dvi eilės plėšrių dantų it įvaryto į aklavietę žvėriuko. 
Visa ji aisavo nesuvaldoma neapykanta ir įniršiu. 

Agosienas antrą kartą užsimojo peiliu, ir galbūt vos 

prasidėję barono de Sigonjako nuotykiai tuo būtų pasi- 
baigę, jei kažkieno geležinė ranka pačiu laiku nebūtų 
sugriebusi plėšikui riešo. Ši ranka, spaudžianti kaip gniauž- 
tuvai, traiškė raumenis ir trupino kaulus; gyslos iššo- 
ko, ir sunkėsi kraujas iš panagių. Agostenas mėgino iš- 
sivaduoti, beviltiškai purtydamas ranką; pasisukti jis 
nedrįso, nes baronas būtų persmeigęs jam nugarą. Jis 
dar gynėsi nuo smūgių kairiąja ranka, bet jautė, kad de- 
šinioji atplyš kartu su gyslomis, jei jis dar priešinsis. Skau- 
smas pasidarė toks baisus, kad nutirpę pirštai atsigniau- 
žė ir peilis nukrito žemėn. 

Sigonjako išgelbėtojas buvo Tironas, kuris, užėjęs 
už Agosteno, padarė Sigonjakui tą gerą paslaugą. Staiga 
Tironas suriko: 

— Po perkūnais! Ar tik ne gyvatė man įkando? Dvi aš- 
trios iltys susmigo į koją! 

Iš tikrųjų Čikita kaip šunelis kandžiojo Tironui blauz- 
dą, kad tas atsisuktų. Tačiau Tironas, nepaleisdamas iš 
rankų savo grobio, nuspyrė šalin mergaitę, ir ši nusirito 
per dešimt žingsnių. Matamoras, sulenkęs ilgas it žiogo 
kojas, pasilenkė, paėmė peilį ir įsikišo į kišenę. 

Per tą laiką saulė pamažu pakilo virš horizonto; 
dalis rausvai auksinio jos disko pasirodė viršum landų, ir 
šioj * tikroje ryto šviesoje iškamšos vis Mažiau panėšėjo 
į Žmones. 

— Ak, šit kas! — pasakė Pedantas.— Pasirodo, šių 
ponų arkebuzos pernakt sudrėko ir užtat taip ilgai neiš- 
šovė. Šiaip ar taip, jie ne per daug narsūs — vadą ištiko 
nelaimė, o jie nė krust! 

— Tam yra rimtų priežasčių, — paaiškino Matamoras, 
užsirioglinęs ant kalvos, — tai iškamšos, apkarstytos 
senais skudurais, ginkluotos geležgaliais, tik paukščiams 
nuo vynuogių baidyti. | 

Šešiais spyriais jis nutrenkė į kelią tas šešias juo- 
kingas baidyklės, kurios komiškiausiai suvirto į dulkes it 
marionetės, nutrūkus virvelėms. Šitaip išdriektos ir priplo- 
tos iškamšos atrodė kaip juokinga ir šiurpi mūšio lauko 
su gulinčiais lavonais parodija. 

— Galite išlipti, ponios! — pasakė baronas akto- 
rėms.— Nebėra ko bijoti. Pavojus buvo netikras. 

Agostenas panarino galvą, nusiminęs dėl nenusiseku- 
sios apgaulės, kuri paprastai jam pavykdavo, nes 
žmonės bailūs. O baimės akys didelės. Prie jo stovėjo Či- 
kita, išsigandusi; apstulbinta ir įsiutusi, kaip naktinis 
paukštis, užkluptas dienos šviesos. Plėšikas bijojo, kad 
aktoriai, kurių buvo nemaža, įo neatiduotų į teisingumo 
rankas; bet komedija su iškamšomis juos linksmai nutei- 
kė, ir jie leipo juokais. O įuokas iš prigimties nėra 
žiaurus, jis skiria žmogų nuo gyvulio ir yra, anot Homero, 
nemirtingųjų ir palaimingųjų dievų privilegija, nes įie 
olimpiniu įuoku užpildo savo amžinybės laisvalaikius. 

Tironas, kuris iš prigimties buvo geraširdis, atgniau- 
žė pirštus ir, vis dar nepaleisdamas plėšiko, tarė jam 
storu, tragišku balsu, kurio intonacijomis kartais jis nau- 
dodavosi ir kasdieninėje kalboje: 

— Niekše, tu išgąsčinai mūsų damas, ir už tai tave 
reikėtų be jokių ceremonijų pakarti, bet jeigu įos, 
kaip Manau, iš geros širdies tavęs pasigailės, aš tavęs ne- 
išduosiu. Policijos agenio amatas ne mano skoniui, ne- 
labai man rūpi, kad ka:'uvės nestovžtų tuščios. Be to, 
tavo gudrylė gana įdomi ir; komiška. Nebloga išdaiga 
pistolėms iš bailių buržua kišenių traukti. Kaip aktorius, 
nusimananiis apie visokius triukus, aš ią vertinu ir 
dėl to, kad laki tavo vaizduotė, būsiu atlaidus. Tu nesi 
paprastas, nevalyvas vagis, ir būtų gaila nutraukti tokią 
gražią tavo karjerą. 

—- Deja! — atsakė Agosienas.— Aš negaliu pasirinkti 
jokios kitos ir esu blogesnėje padėtyje, negu jūs manote. 
Iš visos mano trupės, kuri, beje, buvo ne blogesnė už 
jūsiškę, likau aš vienas. Budelis atėmė iš manęs pirmųjų, 
antrųjų ir trečiųjų vaidmenų atlikėjus, ir dabar visą pjesę 
vieškelio scenoje tenka vaidinti man vienam: turiu mėg- 
džioti įvairius balsus ir daryti iškamšas, kad pakelei- 
viai manytų, jog už mano pečių didelė gauja. Ak! Liūd- 
nas likimas! Be to, retai kas važiuoja mano keliu. Jis turi 
labai blogą vardą, yra duobėtas, išgraužtas vandens, ne- 
tikęs nei pėstiesiems, nei arkliams, nei karietoms. Juo 
iš niekur neatvažiuosi ir niekur nenuvažiuosi. Bet įsigyti 
geresnį aš neturiu iš ko. Kiekviename judresniame kelyje 
yra sava šutvė. Dirbančių dykūnų nuomone, vagies gy- 


82 


venimas rožėmis klotas, o iš tikrųjų jame daugiau da- 
gių. Aš labai norėčiau būti doras žmogus, bet argi galiu 
pasirodyti prie miesto vartų su tokiu įžūliu snukiu ir ši- 
taip baisiai apdriskęs? Šunys griebtų mane už blauzdų, 
o policininkai — už pakarpos. Šįsyk pramoviau pro šalį! 
O viskas buvo taip gerai sumanyta, kruopščiausiai pa- 
ruošta. Būčiau galėjęs du mėnesius gyventi ir dar nupirk- 
ti gobtuvą vargšelei Čikitai. Neturiu laimės, gimiau po 
nelemta žvaigžde. Vakar, užuot pietavęs, tik suveržiau 
diržą. Jūsų ne vietoje parodyta narsa man atėmė duo- 
nos kąsnį. Nepavyko jūsų apiplėšti, tai duokite bent iš- 
maldos. 

— Teisybė,— pritarė Tironas.— Mes tau sukliudėme 
verstis savo amatu, užtat turime atlyginti nuostolius. 
Še, imk dvi pistoles — išgerk į mūsų sveikatą. 

Izabelė ištraukė iš vežimo didelę medžiagos atraižą ir 
padovanojo Čikitai. 

— O aš norėčiau tų baltų karolių, — pasakė mergaitė, 
godžiai žvelgdama aktorei į kaklą. 

Izabelė nusisegė vėrinį ir uždėjo sumišusiai ir su- 
žavėtai mažajai vagilei. Čikita tylėdama tamsiais pirštu- 
kais čiupinėjo baltus karolius; palenkusi galvą, ji mė- 
gino pamatyti juos ant lieso kakliuko, paskui staiga pa- 
kėlė galvą, atmetė plaukus ir, įsmeigusi spindinčias akutes 
į Izabelę, dusliu ir keistu balsu tarė: 

— Jūs gera! Niekad jūsų nežudysiu! 

Paskui stryktelėjo per griovį, užbėgo ant kalvelės, atsi- 
sėdo ten ir ėmė žiūrinėti savo lobį. 

Agostenas atsisveikindamas nusilenkė, susirinko apga- 
dintas baidykles, nusinešė atgal į eglynėlį ir vėl už- 
kasė geresnei progai. Jaučių varovas, kuris, nuaidėjus 
arkebuzos šūviui, narsiai movė į krūmus, palikęs kelei- 
vius suktis iš bėdos, kaip patys išmano, dabar sugrįžo 
prie vežimo, ir šis sunkiai nuriedėjo toliau. 

Duenja išsitraukė iš kurpės dublonus ir vėl slapta 
susikišo į kišenėlę. 

— Jūs elgėtės kaip tikras romano herojus, — pasa- 
kė Izabelė Sigonjakui.— Su jumis keliaujant, galima 
nieko nebijoti. Kaip drąsiai puolėte tą plėšiką! O juk 
tikriausiai manėte, kad su juo gerai ginkluota gauja! 

— Šis pavojus tik menkniekis, nedidelės peštynės, 
ir tiek,— kukliai atsakė baronas.— Kad jus apginčiau, 
esu pasiryžęs nukapoti galvas milžinams, išvaikyti visą 
saracėnų pulką, kautis liepsnos ir dūmų sūkuriuose su 
drakonais ir pabaisomis. Nepabūgčiau užburtų girių, nu- 
sileisčiau ir į pragarą kaip Enėjas“?, nors ir neturėčiau 
auksinio irklo. Kai spinduliuoja gražios jūsų akys, man 
viskas lengva. Kai esate šalia arba kai tik pagalvoju 
apie jus, pajuntu antžmogišką jėgų antplūdį. 

Ši gražbylystė gal buvo kiek perdėta ir, kaip pasaky- 
tų Longinas“*, kupina azijietiškų hiperbolių, tačiau buvo 
nuoširdi. Izabelė nė akimirkos neabejojo, kad Sigonja- 
kas dėl jos pasiryžęs atlikti visus tuos pasakiškus 
žygdarbius, vertus Galijos Amadžio, Esplandiono ir Flori- 
maro Hirkaniečio““. Ji neklydo: tikras jausmas diktavo 
baronui tas pompastiškas frazes. Sigonjakas vis labiau 
įsimylėjo gražiąją aktorę, o meilei net skambiausi žo- 
džiai atrodo blankūs. Serafina girdėjo Sigonjako kalbas ir 
negalėjo susilaikyti nešyptelėjusi, nes kiekvienai jaunai 
moteriai atrodo juokingi meilės pareiškimai, adresuoti 
kitai; jeigu tie žodžiai būtų skirti jai, jie atrodytų 
visai natūralūs. Serafinai akimirką toptelėjo mintis 
išmėginti savo žavesio galią ir paveržti Sigonjaką iš 
draugės, tačiau tai truko neilgai. Nors Serafina ir 
nebuvo savanaudė, bet galvojo, kad grožis — deimantas, 
kuriam reikia auksinių aptaisų. Ji turėjo deimantą, bet 
aukso stokojo, o baronas, deja, buvo taip baisiai nu- 
sigyvenęs, kad negalėjo duoti ne tik aukso, bet netgi 
dėžutės brangenybėms. Taigi, nusprendusi, kad tokie 
meilės nuotykiai tetinka aktorėms, atliekančioms naivių 
merginų, o ne herojų vaidmenis, susilaikė nuo paruošto 
kerinčio žvilgsnio ir vėl sėdėjo abejinga ir rami. 

Vežime įsiviešpatavo tyla, ir, kai miegas ėmė merkti 
keleiviams akis, varovas pranešė: 

— Štai ir Briujero pilis! 


“Romėnų poeto Vergilijaus (70—19 m. p. m. e) epinės 
poemos „Eneida“ herojus. Klausydamas žynės Sibilės paliepimo, 
Enėjas miške susiieško auksalapę šaką, kuri turi būti jam 
irxlu, keliantis per pragaro upę Stiksą. 


SLonginas — III a. senovės graikų filosofas. 
“Galijos Amadis, Esplandionas, Florimaras 
Hirkanietis — viduramžių riterių romanų herojai. 

V 
PAS PONĄ MARKIZĄ 


Gražaus ryto saulės spindulių nutvieksta Briujero 
pilis atsiskleidė visu grožiu. Markizo valdos landų pa- 
krašty buvo trąšiose žemėse; paskutinės baltos nederlingų 
smėlynų bangos atsimušė į parko sienas. Viskas čia dvel- 
kė gerove, kaip ryškus kontrastas aplinkiniam skurdui, ir 
maloniai džiugino kiekvieno įžengiančio žvilgsnį. Tai 
buvo tartum žydinti, klestinti sala vidury nevilties 
okeano. 

Prie įvažiavimo į pilį raibuliavo platus gražiais ak- 
meniniais krantais griovys. Žalsvi dugno plytelių kvadra- 
tėliai blizgėjo skaidriame vandenyje, kurio grynumo 
nedrumstė jokios vandeninės žolės — matyt, buvo 
iš plytų ir akmenų, su tvirtais turėklais, pakanka- 
mai platus, kad dvi karietos galėtų lengvai prasilenk- 
ti. Tas tiltas baigėsi puikiais kaltinės geležies pinu- 
čiais — tikru kalvystės meno paminklu, tarsi paties 
Vulkano kūjo nukaltu. Vartai buvo pritvirtinti prie 
dviejų ažūrinių keturbriaunių metalinių stulpų, laikan- 
čių architravą, viršum kurio kilo ištisas šakotų orna- 
mentų. krūmas, o iš jo, simetriškai išlinkę į abi pu- 
ses, skleidėsi lapai ir gėlės. Šitos susiraizgiusios tankumy- 
nės centre spindėjo markizo herbas: raudoname fone auk- 
siniai susikertantys geometriniai raštai. Iš abiejų pinučių 
pusių kilo aukštyn ant voliutų sujungti tarytum plunksnos 
brūkšniai, kuriuos kaligrafai palieka pergamente, aštriala- 
piai geležiniai artišokai; jie turėjo sukliudyti vikriems 
plėšikams nušokti nuo tilto į vidinį kiemą pro vartų 
kampus. Kur ne kur santūriai įpintos auksinės gėlės 
ir kitokie auksiniai ornamentai švelnino metalo šiurkštu- 
mą ir teikė tam kalvystės šedevrui elegantiško puoš- 
numo, prislopindami gynybinį jo pobūdį. Tas įvažiavi- 
mas, galima sakyti, buvo karališkas. Kai tarnas, vilkintis 
markizo livrėja, atvėrė vežimui vartus, jaučiai sustojo, 
nesiryždami žengti toliau, tartum apakinti tų puošnybių ir 
gėdydamiesi kaimiško savo storžieviškumo. Teko juos ak- 

stinu paraginti. Šitie dori ir kuklūs galvijai nežinojo, 
kad žemės artojai — kilmingųjų maitintojai. | 

Iš tiesų pro tokius vartus teturėtų važiuoti paauksuo- 
tos karietos, išmuštos aksomu, Venecijos stiklo durelė- 
mis ir Kordobos odos uždangalais, bet teatras turi savo 
privilegijų, ir Tespido vežimas įvažiuoja visur. 

Tilto pločio alėja, pabarstyta smėliu, ėjo į pilį pro 
sodą arba gėlyną, sutvarkytą pagal paskutinę madą. 
Rūpestingai apkirpti buksmedžiai juosė ketvirtainius, 
kuriuose kaip šilkiniame damasto audinyje ryškėjo si- 
metriški žalumynų raštai. Sodininko žirklės neleido nė 
vienam lapeliui augti aukščiau už kitą, ir gamta, nors 
ir mMaištaudama, buvo priversta kukliai tarnauti me- 
nui. Kiekvieno ketvirtainio vidury stovėjo itališkai fla- 
mandiško stiliaus žaisminga mitologinė deivės ar nimfos 
statula. Šitie lyg popieriuje nupiešti taisyklingi augalų 
ornamentai aiškiai buvo matyti įvairiaspalvio smėlio 
fone, 

Sodo viduryje tokio pat pločio alėja kirto pirmąją, ne 
stačiais kampais, o sudarydama lyg ir apskritą aikš- 
tę; jos centre tyvuliavo tvenkinys, papuoštas dirbtine 
uola — pjedestalu jaunučiui tritonui, kuris iš kriauklės 
pūtė krištolinio skysčio čiurkšlę. 

Iš abiejų gėlyno pusių augo apkirptų, jau rudens 
paauksuotų skroblų žalitvorė. Šiuos medžius buvo sunku 
laikyti medžiais — Žmogaus išmoningumas juos pavertė 
portiku su arkomis, pro kurių angas akims atsivėrė ža- 
vios perspektyvos, apylinkių vaizdai. 

Palei pagrindinę alėją augo tamsūs, visada žali kuk- 
medžiai,- pakaitomis per tam tikrą atstumą apkarpyti 
piramidžių, rutulių ir katilų forma. Jie stovėjo lyg tar- 
nai, išsirikiavę svečių pasitikti. 

Visas šis puošnumas neapsakomai žavėjo vargšus 
komediantus, kurie retai tebūdavo priimami tokiose 
buveinėse. Serafina, akies kampučiu žvilgčiodama į tą 
prabangą, prisiekė pakišti koją Subretei ir neleisti mar- 
kizo meilei pažeisti tradicijas. Toks Alkandras, jos nuo- 
mone, teisėtai priklausė jai, pagrindinio vaidmens at- 
likėjai. Kur matyta, kad kambarinė turėtų pirmenybę 
prieš ponią? Subretė, pasitikinti savo žavesiu, kurį 

ignoravo moterys, bet neginčijamai pripažino vyrai, 
jau beveik jautėsi kaip namie, ir ne be pagrindo. Jai 
atrodė, jog markizas ja ypač susidomėjo ir teatrą taip 
staiga pamėgo dėl liepsningo jos žvilgsnio, pataikiusio 
įam tiesiai į širdį. Izabelė, neturėdama jokių garbėtroš- 
kiškų tikslų, atsisuko į Sigonjaką, sėdintį už jos vežime, 
kur jis pasislėpė iš savotiško drovumo, ir miela, žavia 
savo šypsena. stengėsi išblaškyti melancholišką barono 
nuotaiką. Ji suprato, kad kontrastas tarp prabangių 
Briujero rūmų ir skurdžios Sigonjako pilaitės skaudžiai 
žeidžia vargšo bajoro širdį. Juk neturtas privertė įį 
keliauti su klajojančiais komediantais. Jautrus moteriš- 
kas instinktas ragino ją kuo švelniau guosti tą narsią 
sužeistą širdį, be abejonės, vertą geresnės dalios. 

Tironas suko sau galvą, kiek pistolių pareikalauti 
trupei atlyginimo, ir su kiekvienu ratų apsisukimu vis 
pridėdavo nulį. Pedantas Blazijus, Sileno?? liežuviu lai- 
žydamas nuo begalinio troškulio sukepusias lūpas, go- 
džiai svajojo apie statines, rėčkas ir kubilus geriausių 
vynų, kurių turėtų būti pilies rūsiuose. Leandras, vėžlio 
šukelėmis lygindamas nušiurusį peruką, plakančia širdimi 
save klausė, ar šioje pasakiškoje pilyje gyvena pilies 
savininkė. Svarbus klausimas! Tačiau išdidi ir įžūloka, 
nors ir linksma, markizo veido išraiška kiek tramdė 
drąsius Leandro vaizduotės polėkius. 

Naujai perstatyta dar velioniui karaliui valdant, 
Briujero pilis stūksojo sodo gale, užimdama beveik visą 
jo plotį. Savo architektūriniu stiliumi ji buvo panaši į 
Paryžiaus Karališkojoje aikštėje stovinčius rūmus. Pag- 
rindinis korpusas turėjo du fligelius, kurie šliejosi prie 
jo stačiu kampu, sudarydami aikštę priešais namą. Pa- 
statas buvo labai erdvus ir didingas, bet nenuobodžių 
linijų. Raudonų plytų sienose, sujungtose akmeniniais 
kampais, išsiskyrė langų rėmai, taip pat iškalti iš 
gražaus balto akmens. Baltos akmeninės staktos skirstė 
visą pastatą į tris aukštus. Langų skliautuose linksmai, 
geraširdiškai šypsojosi skulptūrinės moterų galvos putliais 


“6 Silenas — antikinėje mitologijoje frygų miškų dievas, satyrų 
tėvas, linksmas girtas senis ožio kojomis. 

skruostais, koketiškomis šukuosenomis. Pilvotos balius- 
trados laikė balkonus. Pro skaidrius, blizgančius lan- 
gų stiklus, kuriuose atsimušė tekančios saulės spindu- 
liai, vos persišvietė plačios puošnios užuolaidos. 

Norėdamas suskaldyti pagrindinio korpuso liniją, 
architektas, gabus Andruė diu Serso““ mokinys, supro- 
jektavo kyšulį — savotišką paviljoną, puošnesnį už visą 
kitą pastato dalį. Čia buvo paradinės durys, į kurias ve- 
dė platūs laiptai. Keturios poros rustuotų kolonų ant 
pakaitomis apvalių ir keturkampių akmenų eilės,— to- 
kias kolonas galima matyti Rubenso paveiksluose, 
kuriuos jis tapė karalienės Marijos Mediči užsakymu“',— 
laikė karnizą, papuoštą, kaip ir pinučiai, markizo her- 
bu ir sudarantį platformą dideliam balkonui su akme- 
nine baliustrada, į kurį buvo pagrindinis didžiosios sve- 
tainės langas. Stambūs mūro blokai su išrantomis 
sujungimo vietose puošė staktas ir arką, durys buvo iš 
įdomiai raižyto ir lakuoto ąžuolo, o apkaustai blizgėjo 
kaip plienas ar sidabras. 

Aukšti, dailiai čerpėmis dengti stogai brėžė gied- 
rame danguje maloniai taisyklingas linijas, iš kurių 
simetriškai kyšojo du dideli kaminai. Kiekviename tų 
rausvai mėlynų stogų kampe kūpsojo didelės puokštės 
tamsių švininių pagražinimų, kur ne kur ant jų linksmai 
žaidė saulė. Nors buvo ankstyvas rytas ir pagal metų 
laiką dar nereikėjo kūrenti, iš kaminų kilo lengvi dūmų 
kamuoliai, liudydami apie laimingą, sotų ir veiklų gyve- 
nimą. Šioje Telemo abatijoje“? jau nemiegojo virėjai. 
Užsėdę ant tvirtų arklių medžiokliai gabeno laukinius 
paukščius markizo stalui; nuomininkai vežė maistą, kurį 
priiminėjo stalininkai. Po kiemą zujo liokajai, nešdami 
ir vykdydami paliepimus. 


6Andruė diu Serso — įžymi XVI ir XVII a. prancūzų 
architektų šeima. 

“Rubensas (1577—1640) nutapė seriją paveikslų iš Prancūzijos 
karalienės Marijos Mediči gyvenimo Liuksemburgo rūmų galeri- 
jai „papuošti. 

“Telemo abatija — humanistinės svajonės apie tobulą ir 
laimingą žmonių visuomenę įsikūnijimas, aprašytas Rablė romane 
„Gargantiua ir Pantagriuelis“; telemitų nuostatas buvo: „Daryk, 
kas tau patinka“. 

Šios pilies vaizdas džiugino akį naujų plytinių ir 
akmeninių sienų spalva it sveiko, žydinčio veido. Čia 
jautei nuolat kylančią iš protėvių paveldėtą gerovę, o 
ne staigią gerovę, kurią aikštingoji Fortūna, stovinti ant 
besisukančio auksinio rato, teikiasi padovanoti savo 
vienos dienos numylėtiniams. Po šios naujos prabangos 
pamatais glūdėjo senovėje sukaupti turtai. 

Kiek atokiau už pilies, iš kiekvienos fligelių pusės, 
kerojo dideli šimtamečiai medžiai, kurių viršūnės jau 
gelto, bet apatinė lapija tebebuvo sveika ir žalia. Toli 
driekėsi parkas, didžiulis, ūksmingas, tankus, didingas, 
liudijantis markizo protėvius buvus įžvalgius ir turtingus. 
Auksas greitai išaugina pastatus, bet juo negalima pa- 
spartinti medžių augimo: jų šakos daugėja pamažu, kaip ir 
jų paunksmėj bei globoj gyvenančių šeimų genealogi- 
nio medžio šakos. 

Žinoma, taurios Sigonjako širdies niekad negraužė 
pavydo kirminas, kurio nuodai netrunka įsisiurbti į kraują 
ir pražudo kilniausias sielas. Tačiau jis negalėjo sulai- 
kyti atodūsio, pagalvojęs, kad kitados Sigonjakai pra- 
noko Briujerus, jų giminė buvo senesnė, visiems žino- 
ma jau nuo pirmojo kryžiaus karo metų. Ši pilis, nau- 
ja, puošni, balta ir skaisčiai raudona kaip jaunos mer- 
gaitės skruostai, skoningai, puikiai išpuošta, nenorom 
atrodė žiaurus pasityčiojimas iš skurdžios, tyloje ir už- 
marštyje begriūvančios, žiurkių, pelėdų ir vorų prie- 
globsčiu tapusios pilaitės, kuri būtų prislėgusi nelaimin- 
gąjį savo šeimininką, tik jis pačiu laiku iš jos pabėgo. 
Sigonjakui pro akis praslinko visi ten praleisti vienatvės 
ir skurdo metai, pilki, išblukusiais rūbais, nukarusio- 
mis rankomis, beviltiškai nusiminę ir žiovaują iš nuo- 
bodulio. Nors jis markizui nepavydėjo, bet laikė jį labai 
laimingu žmogumi. | 

Vežimas, sustojęs prie rūmų durų, išblaškė tas ne- 
linksmas Sigonjako mintis. Jis nuvijo šalin įkyrią me- 
lancholiją, vyriškomis valios pastangomis sulaikė be- 
riedančią ašarą, ryžtingai nušoko žemėn ir padavė ranką 
Izabelei ir kitoms aktorėms, kurioms rytmečio vėjo iš- 
pūsti sijonai kliudė išlipti. 

Markizas de Briujeras, iš tolo pastebėjęs komediantų 
vežimą, stovėjo pilies priebutyje, su tamsiai rudu aksomi- 
niu švarku ir tokiomis pat kelnėmis, pilkomis šilkinėmis 
kojinėmis ir baltomis keturkampiais galais kurpėmis. 
Visas tas apdaras buvo elegantiškai apsiūtas priderintais 
kaspinais. Jis nulipo kelias pakopas, kaip mandagus 
šeimininkas, kuris nekreipia dėmesio į svečių visuomeninę 
padėtį. Be to, barono de Sigonjako dalyvavimas trupėje 
galėjo blogiausiu atveju pateisinti šį markizo rodomą 
maloningumą. Ant trečios pakopos jis sustojo (orumas 
nebeleido jam eiti toliau) ir iš čia pasveikino kome- 
diantus draugišku rankos mostelėjimu. 

Tą akimirką Subretė iškišo pro kiltinio apdangalo 
angą vylingą ir gudrią savo galvutę, kuri tamsiame tone 
spindėjo šviesa, gyvybe ir ugnimi. Jos lūpos ir akys 
svaidė žaibus. Atsirėmusi į medinį vežimo skersinį, ji 
persilenkė, parodydama balią krūtinę, ir tartum laukė, kad 
kas padėtų jai išlipti. Sigonjakas rūpinosi Izabele ir 
nekreipė dėmesio į apsimestą gudriosios šelmės sumišimą; 
Ji įsmeigė spindintį, maldaujamą žvilgsnį į markizą. 

Briujero pilies savininkas suprato tą šauksmą. Vikriai 
nulipęs paskutiniuosius laiptelius jis priėjo prie vežimo 
atlikti mandagaus kavalieriaus pareigos ir kaip šokėjas, 
atstatęs į priekį koją, ištiesė delną. Subretė vikriai ir 
koketiškai tartum katytė atsidūrė prie vežimo krašto, 
akimirką stabtelėjo nesiryždama, paskui, lyg netekusi 
pusiausvyros, apkabino ranka markizui kaklą įr lengvai 
kaip plunksnelė nušoko žemėn, palikdama grėbliu suly- 
gintame smėlyje mažų it paukštės kojyčių pėdsakus. 

— Atsiprašau, — pasakė ji markizui, dėdamasi sumišu- 
si — aš pamaniau, kad krintu, ir tvėriausi jūsų kaklo. 
Kai skęsti ar krinti, kabiniesi už bet ko. Be to, aktorei 
kristi — bloga lemiantis ženklas. 

— Leiskite tai laikyti jūsų palankumuų,— atsakė 
markizas de Briujeras, dar susijaudinęs nuo virpančios 
jaunos moters krūtinės prisilietimo. 

Serafina šią sceną, vykusią beveik jai už nugaros, se- 
kė akies kampeliu su tuo pavydžiu įžvalgumu, kaip gali 
sekti tik varžovė, nuo kurios žvilgsnio niekas nepasisle- 
pia ir kuri mato ne blogiau už šimtaakį Argų. Ji prikan- 
do lūpą, matydama, kaip Zerbina (toks buvo Subretės 

vardas) nevaržomu ir akiplėšišku poelgiu užkariavo mar- 
kizo dėmesį ir, galima sakyti, privertė pilies gyventojus 
ją pagerbti pagrindinių vaidmenų ir pirmųjų amplua atli- 
kėjų nenaudai. Pasipiktinimą keliantis faktas ir visos 
teatrinės hierarchijos griovimas! „Tik pažiūrėkite į šitą 
pajuodėlę! Jai, matote, reikalingi markizai, kad padėtų iš- 
lipti iš vežimo!“ — tarė sau Serafina. Šių žodžių stilius 
nelabai tesiderino su manieringu ir rafinuotu tonu, kokiu 
ji paprastai kalbėdavo, bet, apmaudą gieždamos, moterys 
— ar jos būtų kunigaikštienės ar klajojančio teatro prima- 
donos — mielai vartoja turgaus bobų posakius. 
— pasakė markizas liokajui, kuris prisiarti- 
no, šeimininkui davus ženklą, — pasirūpinkite, kad veži- 
mas būtų pastatytas į ratinę, o dekoracijos ir butaforija 
sukrautos kokioje pašiūrėje. Liepkite nunešti šių ponų 
ir damų lagaminus į kambarius, kuriuos nurodys rūmų ūk- 
vaizdis, ir paduoti jiems viską, ko jie pageidaus. Noriu, 
kad su jais būtų elgiamasi pagarbiai ir mandagiai. Eikite! 
Davęs šiuos paliepimus, markizas de Briujeras išdidžiai 
užlipo laiptais ir, prieš išnykdamas už durų, gosliai paž- 
velgė į Zerbiną, kuri, donos Serafinos nuomone, jam nu- 
sišypsojo pernelyg maloniai, ir šioji pasipiktino begė- 
dišku Subretės akiplėšiškumu. 

Tirono, Pedanto ir Skapeno lydimas, vežimas įsuko į 
užpakalinį kiemą, ir rūmų tarnai padėjo iš jo ištraukti 
aikštę, rūmus ir mišką — tris ilgus senos drobės ritinius; 
be to, buvo išimta senovinė žvakidė santuokos apeigoms, 
paauksuoto medžio taurė, skardinis durklas, raudonų siūlų 
sruogos iš žaizdų srūvančiam kraujui vaizduoti, nuodų 
buteliukas, urna pelenams ir kitokia butaforija, reikalinga 
tragiškoms atomazgoms. 

Keliaujančių komediantų vežime slypi visas pasaulis. 
Iš tiesų argi teatras nėra gyvenimo miniatiūra, tikras 
mikrokosmas, kurio ieško filosofai hermetiškuose savo 
svaičiojimuose? Argi jame neatsispindi visi reiškiniai ir 
įvairūs žmonių likimai, gyvai atvaizduoti atitinkamomis 
fikcijomis? Šitos krūvos senų, nudryžusių, dulkinų, rieba- 
luotų ir prakaituotų drabužių, apsiuvinėtų netikru, parau- 
dusiu auksu, šitie riterių ordinai iš blizgučių ir Reino ak- 
menėlių, šios neva antikinės špagos varinėse makštyse, 

atšipusiais ašmenimis, šitie graikiškos ar romėniškos 
formos šalmai ir diademos — argi visa tai ne žmonijos 
nuodėvos, kuriomis apsirengę žvakių šviesoje akimirką 
atgyja seniai praėjusių laikų herojai? Menko ir proziško 
proto miesčionis niekinamai tepažiūrėtų į tuos skurdžius 
turtus, kuriais poetas, apvilkęs savo vaizduotės padarus, 
šviesų iliuzijos ir dievų kalbos žavesio dėka pavergia 
reikliausius žiūrovus., | 

Markizo de Briujero tarnai, kaip visi gerų namų lioka- 
jai, įžūlesni už savo šeimininkus, su panieka vos prisilies- 
davo pirštų galais prie šių senų teatrinių skarmalų, kuriuos 
jie padėjo permesti į pašiūrę ir krovė pagal Tirono, trupės 
režisieriaus, nurodymus. Patarnaudami komediantams, 
jie jautėsi pažeminti, bet markizas taip įsakė, ir reikėjo 
klausyti, nes ponas nebūdavo švelnus nepaklusniesiems ir 
nešykštėdavo jiems bizūno. 

Įėjo ūkvaizdis su berete rankoje, tokiu pagarbiu vei- 
du, lyg būtų turėjęs reikalą su tikrais karaliais ir prince- 
sėmis, ir nulydėjo komediantus į jiems paruoštas patal- 
pas. Kambariai, skirti de Briujero svečiams, buvo kairiaja- 
me pilies sparne. Norint į juos patekti, reikėjo užkopti 
puikiais balto marmuro laiptais su gražiai įrengtomis aik- 
štelėmis, paskui eiti ilgais koridoriais, išklotais balto- 
mis ir juodomis plokštėmis ir apšviestais lango kiekvieno 
koridoriaus gale. Iš koridorių durys ėjo į kambarius su 
skirtingų spalvų apmušalais; tokios pat spalvos buvo ir 
portjeros, kad kiekvienas svečias galėtų lengvai iš lauko 
pusės atpažinti savo būstą. Buvo geltonas kambarys, 
raudonas, žalias, žydras, pilkas, rudas, kilimų kambarys, 
kambarys, išmuštas Bohemijos oda, kambarys su mediniais 
paneliais, kambarys su freskomis ir panašių pavadinimų 
kambariai, kiek galite įsivaizduoti. Toliau juos vardyti 
būtų pernelyg nuobodu, o jų įrengėjas užgožtų rašytoją. 

Baldai tuose kambariuose buvo ne tik patogūs, bet 
ir skoningi. Subretei-Zerbinai atiteko kilimų kambarys, 
prašmatniausias iš visų dėl mitologinių meilės scenų, at- 
vaizduotų kilimuose. Izabelė gavo žydrąjį kambarį, mat 
ši spalva tinka blondinėms. Raudonąjį užėmė Serafina, 
o rudąjį — Duenja, nes niūriai griežtas jo atspalvis de- 
rėjo jos amžiui. Malonusis markizas pasirūpino Sigon- 

jaką įkurdinti Bohemijos oda išmuštame kambaryje, 
netoli nuo Izabelės. Šis puikus būstas būdavo duodamas 
tik įžymiems svečiams; Briujero pilies savininkas norėjo 
ypatingų dėmesiu išskirti kilmingą žmogų iš juokdarių 
būrio ir jam parodyti, kad, jį gerbdamas, kartu gerbia 
ir jo inkognito. Kiti trupės nariai — Tironas, Pedantas, 
Skapenas, Matamoras ir Leandras — buvo apgyvendinti 


kituose būstuose. 
Įžengęs į jam skirtą buveinę, kur jau buvo atnešta 


skurdi jo manta, Sigonjakas galvojo apie keistai susiklos- 
čiusią savo padėtį ir nustebęs dairėsi po puošnią mene, 
kurioje jam lemta gyventi, svečiuojantis šioje pilyje. Dar 
niekad jis nebuvo regėjęs tokio ištaigingumo. Sieios, 
kaip rodė kambario pavadinimas, buvo išmuštos Bohe- 
mijos oda su įspaustomis chimeriškomis gėlėmis ir įman- 
triais raštais auksinio lako fone: metalinio atspindžio 
spalvų vainikai, šakelės ir lapai blizgėjo kaip folija. Ši- 
tie prabangūs apmušalai ėjo nuo karnizų iki juodo ąžuolo 
panelių, labai gražiai padalytų į pano, rombus ir kvadratus. 

Geltonos ir raudonos spalvos brokatelio užuolaidos 
derinosi su apmušalų fonu ir vyraujančia gėlių spalva. 
Tokiu pat audiniu buvo papuošta lova, kurios galvūga- 
lis rėmėsi į sieną, o kojūgalis buvo išsikišęs į kambarį 
taip, kad iš abiejų pusių buvo galima prieiti. Portjeros 
ir baldų apmušalai buvo panašios medžiagos ir suderin- 
tų atspalvių. 

Kėdės keturkampėmis atkaltėmis ir įvijomis kojytėmis 
buvo nusėtos paauksuotomis vinimis ir kutais; krėslai 
gerai prikimštomis atramomis, laukiant svečių, sustatyti 
palei panelinės sienas ir prie židinio, ženklino intymių 
pokalbių vietą. Raudonai pamarginto balto marmuro židi- 
nys buvo aukštas, platus ir gilus. Beje, šį vėsų rytą degė 
smagi ugnis, linksmai apšviesdama metalinę plokštę su 
markizo de Briujero herbu. Ant židinio stovėjo nedidelis 
laikrodis, vaizduojantis namelį, o jo varpelis — kupolą; 
sidabrinis, juodu emalių apdailintas ciferblatas rodė valan- 
das; vidury buvo prorėža, pro kurią buvo matyti sudė- 
tingas vidinis mechanizmas. 

Vidury kambario stovėjo stalas įvijomis kojytėmis, 
apdengtas turkišku užtiesalu. Priešais langą — tualetinis 


93 


staliukas su Venecijos stiklo veidrodžiu šlifuotomis 
briaunomis, palenktu virš gipiūrinės staltiesės, ant kurios 
buvo išrikiuotas visas koketiškas galantiškumo arsenalas. 

Zvelgdamas į tą spindintį veidrodį įdomiais vėžleni- 
niais ir alaviniais rėmais, vargšas mūsų baronas pasijuto 
apverktinai nudriskęs, ir jam sugedo nuotaika. Elegan- 
tiškas kambarys, nauji daiktai aplinkui dar labiau pabrėžė 
juokingą, pasenusį jo apdarą, kuris išėjo iš mados dar 
prieš nužudant velionį karalių“?. Neryškus raudonis nu- 
dažė įdubusius barono skruostus, nors jis ir buvo vienas. 
Iki šiol jis savo skurdą laikė pasigailėtinu, dabar šis 
pasirodė jam juokingas, ir. pirmą kartą pasidarė dėl jo 
gėda. Nelabai filosofiškas, bet jaunam žmogui dovanotinas 
jausmas. . 

Norėdamas geriau apsitaisyti, Sigonjakas atrišo ry- 
šulį, į kurį Pjeras buvo sudėjęs skurdžią savo šeimininko 
mantą. Jis išėmė visas drapanas, bet nerado nieko sau tin- 
kamo. Čia striukė buvo per ilga, čia kelnės per trumpos. 
Alkūnės ir keliai buvo kone kiaurai prasizulinę. Iširusios 
siūlės šiepė gijų dantis. Seniai suadytos skylės panėšėjo 
į sudėtingas groteles ir priminė kalėjimo langus arba ispa- 
niškus vartus. Šitų saulės, oro ir lietaus nublukintų 
skarmalų spalvos buvo tokios neryškios, kad net dailinin- 
kas vargu ar būtų jas tiksliai apibūdinęs. Ne geresni buvo 
ir marškiniai. Nuo dažno skalbimo jie visiškai suskydo 
ir greičiau buvo panašus į marškinių šešėlius negu į tikrus 
marškinius. Tarytum būtų buvę iš voratinklio pasiūti. 
Negana to, žiurkės, nerasdamos nieko podėlyje, pragraužė 
geresniuosius, ir jie pasidarė ažūriniai kaip gipiūro apy- 
kaklė — visai nereikalinga vargšo barono garderobui 
puošmena. 

Sigonjakas taip įsitraukė į šią liūdną apžiūrą, kad ne- 
išgirdo, kaip kažkas atsargiai pasibeldė į duris. Durys 
prasivėrė, ir pasirodė iš pradžių raudona galva, paskui ir 
visas drūtas Blazijaus liemuo. Jis įėjo į kambarį, 
linkčiodamas ir nuolankiai komiškai ar komiškai nuolan- 
kiai tūpčiodamas, tuo norėdamas pareikšti pusiau tikrą, 
pusiau apsimestinę pagarbą. 


69 17: . Č 
Liudviko XIII tėvas, Henrikas IV, buvo žudyt jėzui- 
to Ravajako 1610 m. | 1, 

Kai Pedantas priėjo prie Sigonjako, šis laikė už ranko- 
vių labiausiai nukentėjusius marškinius ir žiūrinėjo juos 
prieš šviesą. Jie buvo ažūriniai kaip gotiškos katedros 
langas, ir baronas nusiminęs lingavo galvą. 

— Po šimts pypkių! — šūktelėjo Pedantas, ir nuo jo 
balso netikėtai užkluptas baronas sudrebėjo. — Šauniai 
šitie marškiniai atrodo. Galima pamanyti, kad jie dengė 
paties dievo Marso krūtinę, jam puolant kokią tvirtovę, 
— tiek jie išvarpyti kulkų, subadyti iečių, persmaigsty- 
ti strėlių ir kitų svaidomųjų ginklų: Nereikia jų gėdy- 
tis, barone! Tos skylės tarsi lūpos, kuriomis skelbiama 
garbė, o naujutėliai friziški ar olandiški, pagal paskutinę 
karaliaus dvaro madą iškrakmolyti marškiniai dažnai 
slepia niekšišką prasisiekėlį, kyšininką ir simonistą““ 
Daugelis garsių didvyrių, kurių žygdarbius mini a EE 
neturėjo kažin kiek baltinių; pavyzdžiui, Uliksas'!, orus, 
protingas ir gudrus vyras, gražiajai princesei Nausikajai'“ 
pasirodė lapais teprisidengęs, kaip apie tai pasakoja po- 
nas Homeras savo „Odisėjoje“. 

— Deja, mielas Blazijau,— atsakė Sigonjakas Pedan- 
tui, — tik tuo aš ir panašus į narsųjį graiką, Itakės kara- 
lių, kad neturiu marškinių. Ankstesnieji žygdarbiai anaip- 
tol neaiperka dabartinio mano skurdo. Man nepasitaikė 
progos parodyti narsą, ir kažin, ar poetai kada nors 
apdainuos mane hegzametru. Nors garbingo skurdo ir 
nederėtų gėdytis, bet prisipažinsiu: man nelabai malonu 
rodytis šioje draugijoje su tuo juokingu apdaru. Be to, 
nors markizas de Briujeras to neparodo, jis mane pažino ir 
gali išduoti mano paslaptį. 

— Tai išties labai apmaudu! — atsakė Pedantas. — 
Tačiau, kaip sako priežodis, viskam yra vaistų, išskyrus 
mirtį. Mes, vargšai komediantai, žmonių gyvenimo šešė- 
liai ir. visokių visuomeninių padėčių žmonių šmėklos, 
negalėdami būti, bent galime atrodyti, o tuodu 


"Simonija — bažnytinių tarnybų, tiiulų ir t. t. pardavinė- 
jimas ir pirkimas. 
"TUliksas — Odisėjas, Itakės salos karalius, Homerui pris- 


kiriamos senovės graikų poemos herojus. 
Nausikaja — fajakų karaliaus duktė, kuri anksti rytą pa- 
jūryje rado Odisėją, laivui sudužus išmesią į krantą. 

reiškiniai panašūs vienas į kitą, kaip daikto atspindys 
panašus į patį daiktą. Kai panorime, mes per savo gar- 
derobą, kuriame yra visos mūsų karalystės, turtai ir val- 
dos, įgyjame princų, baronų, išdidžių ir galantiškų 
didžiūnų išvaizdą. Keletą valandų šaunia apranga prilygs- 
tame tiems, kurie tuo labiausiai didžiuojasi. Dabišiai 
ir pliuškiai mėgdžioja mūsų butaforinį elegantiškumą, 
netikrą paversdami tikru: saržą jie pakeičia plona gelum- 
be, netikrus blizgučius — auksu, stiklą — deimantais, nes 
teatras yra papročių mokykla ir mados akademija. Būda- 
mas trupės kostiumininkas, aš galiu menkystę paversti 
Aleksandru, vargšą nuskurdėlį — turtingu didikų, kekšę 
— kilminga dama. Jeigu neatsisakysite, pamėginsiu pri- 
taikyti savo sugebėjimus ir jums. Kadangi pasiryžote 
dalytis su mumis klajoklišku gyvenimu, pasinaudokite 
nors mūsų ištekliais. Nusivilkite tuos liūdnus ir skurdžius 
drabužius, kurie temdo įgimtus jūsų privalumus ir verčia 
jus nepelnytai nepasitikėti savimi. Vienoj skrynioj turiu 
atsarginę, labai švarią juodo aksomo eilutę su oranžiniais 
kaspinais; ji visai neatsiduoda teatru ir ją drąsiai galėtų 
vilkėti dvariškis. Nūnai daugelis rašytojų ir poetų sce- 
noje vaizduoja tikrus mūsų dienų nuotykius, tik pakeičia. 
veikėjų vardus; tokiems vaidinimams reikia padorių žmo- 
nių kostiumų, o ne juokdarių, ekstravag:ntiškai persi- 
rengusių antikiniais ar romantiškais rūbais. Turiu marš- 
kinių krūtinę, šilkines kojines, kurpaites su spurgais, 
apsiaustą, žodžiu, visus priedus kostiumui, kuris atrodo 
lyg tyčia jums siūtas. Nieko netrūksta, net špagos. 

— O, tos tai man nereikia, — pasakė Sigonjakas, 
kilstelėjęs ranką išdidžiai, su visa kilmingojo puikybe, 
kurios negali sugniuždyti jokie vargai, — aš visada nešio- 
juosi tėvo špagą. 

— Saugokite ją kaip brangenybę,— atsakė Blazijus. 
— Špaga — ištikimas draugas, savo šeimininko gyvybės 
ir garbės gynėjas. Ji neapleidžia jo nelaimėje, pavojuose 
ir nelemtose dvikovose, kaip daro meilikautojai, niekšin- 
ga gerovės parazitų padermė. Mūsų butaforinių kalavijų 
ašmenys neišpustyti, nes jie teturi tariamai sužeisti: nuo 
tų žaizdų herojai, pjesei pasibaigus, staiga pagyja be 
jokių tepalų, korpijos ar vaistų. Jūsų špaga, reikalui 

esant, apgins jus, kaip apgynė, kai iškamšų gaujos va- 
deiva iškrėtė jums vieškelyje tą siaubingą ir pajuokos 
vertą pokštą. Bet leiskite man eiti paieškoti įums pašvitų 
skrynioje. Man knieti pamatyti. kaip lėliukė pavirs dru- 
geliu. 

Taręs tuos žodžius su jam įprastu komišku paiosu; 
kurį įis iš savo vaidmenų perkeldavo į kasdieninį gyveni- 
mą, Pedantas išėjo. Netrukus grįžo didokuų, paklode ap- 
vyniotu ryšulių nešinas ir pagarbiai padėjo jį anti stalo. 

— Jeigu teiksitės priimti seną komedijos pedantą 
liokajumi,— tarė Blazijus, su pasitenkinimu trindamasis 
rankas, — aš jus puikiai išpustyšiu ir sugarbiniuosiu. Vi- 
sos damos iš karto neteks galvų, nes, tebtnie tai pasaky- 
ta neįžeidžiant Sigonjakų pilies virtuvės, jūs gerokai pas- 
ninkavote savo „Alkio bokšte“ ir įsigijote tikrą iš meilės 
mirštančio kankinio tizionomiją. Moterys tiki vien liesjių 
aistromis, storapilviai nesugeba jų pavergti, nors įie būtų 
didžiausi auksaburniai, gražbyliai. Tik dėl to aš neturėjau 
pasisekimo tarp gražiosios lyties atstovių ir anksti įjun- 
kau į dieviškąjį buteliuką, nes jis taip nesibrangina ir pa- 
lankiau sutinka storulius, kaip didesnės talpos stetines. 

Rengdamas baroną, geraširdis Blazijus tokiomis kai- 
bomis stengėsi jį pralinksminti, nes miklus jo liežuvis nė 
kiek nekliudė darbuotis ir miklioms jo rankoms. Nebijo- 
damas, kad gali būti palaikytas plepiu ar įkyruoliu, 
jis užburbino jaunajam baronui ausis žodžių srautu, kad 
tik išblaškytų niūrias jo Mintis. 

Barono tualetas netrukus buvo baigtas: kadangi teatre 
reikia greitai keisti kostiumus, aktoriai išmoksta vikriai tai 
padaryti. Blazijus, patenkintas savo darbo rezultatais, 
paėmė baroną de Sigonjaką už pirštų galiukų ir, tarsi 
nuotaką prie altoriaus, nuvedė prie Venecijos veidro- 
džio ir pasakė: 

— O dabar teikitės pažvelgti į save, jūsų prakilnybe. 

Sigonjakas pamatė veidrodyje vyriškį, kuris jam iš 
pradžių pasirodė esąs kitas žmogus — toks jis buvo nepa- 
našus į save patį. Jis nejučia atsigręžė pažiūrėti, ar nes- 
tovi kas už jo. Atvaizdas veidrodyje pakartojo tą jo jude- 
sį. Vadinasi, tikrai jis pats, Sigonjakas, bet ne liesas, 
liūdnas, apgailėtinas, beveik juokingas dėl savo skurdo, 

o įaunas, elegantiškas, puošnus. Seni, ant grindų numesti 
drabužiai priminė pilką ir dulsvą apvalkalą, kurį nusi- 
meta vikšrai, kai išskrenda į saulę, pavirtę auksaspar- 
niais, raudonsparniais ar mėlynsparniais drugeliais. Ne- 
pažįstama būtybė, tūnojusi šiame nutriušusiame apvalka- 
le, staiga išsiveržė iš jo į laisvę ir suspindo skaisčioje 
lango šviesoje kaip statula, nuo kurios iškilmingo pamin- 
kio atidengimo metu buvo nutrauktas uždangalas. Si- 
gonjakas matė save tokį, kokį kartais regėdavo svajonė- 
se, kai būdavo aktoriumi ir žiūrovu įsivaizduojamų 
įvykių jo pilyje, kurią sumanūs jo svajonių architek- 
tai būdavo atnaujinę ir išpuošę, kad jis galėtų joje 
priimti baltu žirgu atjojančią karalaitę. Džiaugsminga 
triumfo švpsena it purpurinė šviesa akimirksnį nušvito 
blyškiose įo lūpose, ir jaunystė, taip ilgai slypėjusi po 
nelaimių našta, sutvisko tame pagražėjusiame veide. 

Blazijus stovėjo ir gėrėjosi savo kūriniu, atsitrauk- 
damas per žingsnį kaip dailininkas, ką tik užbaigęs pa- 
veiksią, kuriuo jaučiasi patenkintas. 

-—- Jeigu, kaip aš tikiuosi, jūs prasimušite į karaliaus 
rūmus ir aigausite savo turtus, teikitės paskirti mane gar- 
derobo vedėju,— tarė jis ir žemai nusilenkė baronui, 
lyg vaidindamas prašytoją. 

— Aš atsižvelgsiu į jūsų pageidavimą,— atsakė Sigon- 
jakas, liūdnai šypsodamas. — Pone Blazijau, jūs esate pir- 
mas žmogus, kuris manęs kažko paprašė. 

— Po pietų, kuri: mums bus paduoti atskirai, reikės 
aplankyti poną markizą de Briujerą, parodyti jam sąra- 
šą pjesių, kurias mes galime vaidinti, ir sužinoti, kurią 
pilies patalpą galėsime panaudoti teatrui. Jūs vadinsitės 
mūsų trupės poetu. Provincijoje galima sutikti nemaža 
apsišvietusių žmonių, kurie seka paskui Talijos vežimą, ti- 
kėdamiesi užkariauti kokios aktorės širdį. Tai kilnus ir 
galantiškas poelgis. Izabelė — puiki dingstis, juoba kad 
ji protinga, graži ir dorybinga. Naivios merginos daž- 
nai vaidina natūraliau, negu lengvapėdiška ir tuščia 
publika įsivaizduoja. 

Tai pasakęs, Pedantas pasišalino. Nors jis ir nebuvo di- 
delis dabita, bet nutarė pasirūpinti ir savo paties apda- 
ru. 

Gražusis Leandras, tebesvajodamas apie savo pilies 
savininkę, išsičiustijo kuo prašmatniausiai, tikėdamasis 
neįmanomo meilės nuotykio, kurio be paliovos siekė ir 
kuris, anot Skapeno, visada baigdavosi jam nusivylimu 
ir-rykštėmis. Trupės damos, kurioms markizas de Briuje- 
ras Maloniai pasiuntė keletą šilko gabalų, kad jos, reika- 
lui esant, galėtų pasisiūti drabužius savo vaidmenims, 
žinoma, pasinaudojo visomis priemonėmis, kuriomis nau- 
dojasi menas prigimčiai gražinti, ir apsiginklavo, kiek 
tik leido skurdus keliaujančių aktorių garderobas. Pa- 
sidabinę visi suėjo į salę, kurioje buvo paduoti pietūs. 

Iš prigimties nekantrus markizas atėjo pas aktorius 
dar pietums nesibaigus. Jis neleido, kad jie atsistotų, 
ir tik po to, kai jiems buvo paduotas dubuo su vandeniu 
rankoms nusiplauti, paklausė Tironą, kokios pjesės yra 
jų repertuare. 

— Visos veliono Ardi'* pjesės, — atsakė Tironas dus- 
liu savo balsu, — Teofilio „Piramas“'*, „Silvija“, „Chri- 
zeida ir Silvaniras“, „Gardenijo beprotystė“, „Neištiki- 
ma patikėtinė“, „Filidė. iš Skiro salos“, „Ligdamonas', 
„Nubaustasis apgavikas“, Našlė“, „Užmaršties žiedas“ 
ir visi Žymiausi geriausiųjų mūsų laikų poetų kūriniai. 

— Jau keletą metų gyvenu toli nuo karaliaus rūmų ir 
nesu susipažinęs su paskutinėmis naujienomis,— kukliai 
tarė markizas. — Man sunku pasakyti savo nuomonę apie 
tiek puikių pjesių, kurių didesniosios dalies nežinau. 
Manau, kad geriausia pasikliauti jumis, nes, remdamiesi 
teorija ir praktika, tikriausiai parinksite išmintingai. 

— Mes dažnai vaidiname pjesę,— atsakė Tironas, 
— kuri skaitant galbūt nepadarytų įspūdžio, bet savo 
sceniniais efektais, komiškomis replikomis, triukais ir 
bufonada visada prajuokina garbiausius žmones. 


— Puiku, tad kitų nė nereikia ieškoti, — pritarė 
markizas de Briujeras. — O kaip vadinasi tas puikus 
šedevras“ 


Aleksandras Ardi (apie 1570—1632) — prancūzų drama- 
tur as, vienas Kornelio pirmtakų. 
"Teofilis de Vjo — prancūzų poetas (1590—1626), žinomas 
laisvamaniška, labai įmantrios formos savo lyrika ir tragedi- 
ja „Piramas ir Tisbė“. 

— „Kapitono Matamoro fanfaronados'“. 

— Dievaži, vykęs pavadinimas! O Subretė ten turi gerą 
vaidmenį“ — paklausė. markizas, mesdamas žvilgsnį į 
Zerbiną. 

— Koketiškiausią 'ir šelmiškiausią, be to, atlieka Zer- 
bina jį puikiai. Tai jos triumfas. Plojimų visada užtenka, 
nereikia samdytų plojikų. 

Po šitokio direktoriaus komplimento Zerbinai derėjo 
truputį parausti, bet jai buvo nelengva priversti tamsaus 
gymio savo skruostus bent kiek nukaisti. Kuklumo, šio vi- 
dinio skaistylo, ji neturėjo visiškai. Nebuvo jo nė vienoje 
grimo dėžutėje. Ji nuleido akis — nuo to tik paryškėjo il- 
gos juodos jos blakstienos — ir pakėlė ranką, tarsi mėgin- 
dama sustabdyti pernelyg giriamus žodžius; šis judesys tik 
parodė dailią, nors tamsoką, rankutę su koketiškai atsta- 
tytu mažuoju piršteliu ir rausvais blizgančiais nagučiais, 
kurie buvo nupoliruoti koralų pudra ir kupranugario oda. 

Tokia Zerbina buvo žavi. Apsimestinis drovumas sutei- 
kia tikram gašlumui pikantiškumo ir patinka palaidūnams, 
nors jie ir žino, kad jis netikras. Markizas žiūrėjo į Subretę 
liepsningu žinovo žvilgsniu, o kitoms moterims buvo tik 
mandagus, kaip gerai išauklėtas vyras, kuris jau pasirinko. 

„Jis net nepasiteiravo apie pagrindinę heroję! — gal- 
vojo Serafina, nesitverdama apmaudu. — Tai nemandagu! 
Šiam, tokiam turtingam didžiūnui, mano nuomone, baisiai 
trūksta supratimo, mandagumo ir gero skonio. Tai tikrai 
žemų polinkių žmogus. Gyvendamas provincijoje, jis išpai- 
ko, o sukdamasis apie nevaleikas ir piemenes, visiškai pra- 
rado švelnias, rafinuotas manieras. 

Šios mintys atsispindėjo Serafinos veide ir neteikė jam 
malonios išraiškos. Norint, kad jos veidas patiktų, taisyk- 
lingus, bet stambokus jos bruožus turėjo sušvelninti 
dirbtinė meili šypseiiu ir šelmiški akių mirkčiojimai. Dabar 
gi jis buvo niūriai šiurkštus. Serafina, be abejonės, buvo 
gražesnė už Zerbiną, bet jos grožis buvo išdidus, agresyvus 
ir piktas. Meilė gal :r nebūtų pabūgusi jo šturmuoti, bet 
trumpalaikis užgaidas išsigandęs traukėsi šalin. 

Taigi markizas išėjo nė nepabandęs meilintis nei donai 
Serafinai, nei Izabelei, į kurią, beje, žiūrėjo kaip į barono 
de Sigonjako sužadėtinę. 

Prieš peržengdamas slenkstį, Tironui pasakė: 

— Aš liepiau palaisvinti oranžeriją. Tai didžiausia salė, 
ir joje bus galima įrengti teatrą. Ten bus atneštos lentos ir 
pastovai scenai, dekoracijos, suolai ir visa, ko reikia 
improvizuotam vaidinimui. Prižiūrėkite darbininkus, men- 
kai tenusimanančius apie tokius reikalus! Jie vykdys viską 
pagal jusų nurodymus ir. klausys jūsų kaip manęs paties. 

Tarnas nulydėjo Tironą, Blazijų ir Skapeną į oranžeriją. 
Jie paprastai rūpindavosi scenos įrengimu. Salė kuo ge- 
riausiai tiko teatro vaidinimui. Ji buvo pailga, ir viename 
gale buvo galima įrengti sceną, o laisveme plote eilėmis 
pagal žiūrovų rangą sustatyti krėslus, kėdes, taburetes ir 
suolus. Sienose buvo nutapyti žali pinučiai žydtame tone, 
imituojantys rustuotą architektūrą su pilioriais, arkado- 
mis, nišon.is, kupolais; visa tai atlikta išlaikant labai gerą 
perspektyvą, o rombų ir tiesių linijų monotoniškumui suar- 
dyti lengvai apjuosta lapų ir gėlių girliandomis. Skliautuo- 
tos lubos buvo kaip dangus, kuriame plauko balti debesė- 
liai ir skraido ryškiaspalviai paukščiai. Ši dekoracija kuo 
puikiausiai tiko naujajai salės paskirčiai. 

Viename salės gale, ant paaukštinimo, buvo padarytos 
nuožulnios grindys. Iš abiejų scenos pusių kilo mediniai 
stovai kulisams laikyti. Didelės kiliminės užuolaidos, paka- 
bintos ant ištemptų virvių, buvo uždanga ir, scenai atsida- 
rant, susibėgdavo į dešinę ir į kairę kaip arlekino apsiausto 
klostės. Dantytos medžiagos rėžis, tartum lovos baldakimo 
apvadai, sudarė frizą ir baigė scenos įrėminimą. 

Kol rengiamas teatras, pasidomėkime pilies gyven- 
tojais, apie kuriuos pravartu šį bei tą žinoti. Užmiršome pa- 
sakyti, kad markizas de Briujeras vedęs; jis pats taip retai 
prisimindavo šį faktą, jog ir mums galima atleisti tokį 
neapsižiūrėjimą. Reikia manyti, kad ne meilė nulėmė šią 
sąjungą, o vienodas kilmingumo laipsnis ir be galo patogi 
paveldimų žemių kaimynystė. Po labai trumpo medaus 
mėnesio markizas ir mMarkizė, nejausdami vienas antram 
potraukio ir būdami gerai išauklėti žmonės, nesistengė 
kaip miesčionys atkakliai siekti neįmanomos laimės. Tyliu 
susitarimu jie šito atsisakė ir gyveno drauge, geruoju išsis- 
kyrę, kuo mandagiausiai elgdamiesi vienas su ki- 
tu ir naudodamiesi tąja laisve, kurią leidžia padorumas. 


101 


Tačiau negalvokite, kad markizė de Briujer buvo negraži 
ar nemaloni moteriškė. Tai, kas atstumia sutuoktinį, dar 
gali suteikti pasismaginimo meilužiui. Meilė nešioja raištį 
ant akių, santuoka jo neturi. Beje, mes tuoj jus supažindin- 
sime su markize, kad patys galėtumėte susidaryti apie ją 
nuomonę. 

Markizė gyveno atskiruose kambariuose, į kuriuos 
markizas nejeidavo apie tai nepranešęs. Mes pasielgsime 
ne visai deramai — visų laikų rašytojai šia prasme nusi- 
kalsta — ir, nieko nesakę liokajui, kuris turėtų įspėti ka- 
meristę, įsibrausime į markizės miegamąjį, įsitikinę, kad 
nieko netrukdome. Rašytojas, kuriantis romaną, žinoma, 
mūvi stebuklingą žiedą, kuris daro jį nematomą. 

Tai buvo erdvus, aukštas, prabangiai išdekoruotas kam- 
barys. Sienas dengė šiltų, sodrių, švelnių spalvų Flandrijos 
kilimai, kuriuose buvo pavaizduoti Apolono žygiai. Tam- 
siai raudono indiško damasto užuolaidos plačiomis klostė- 
mis krito nuo langų ir, ryškių saulės spindulių pramuštos, 
persišviesdavo kaip purpurinis rubinas. Lova buvo drapi- 
ruota ta pačia medžiaga, ir tose vietose, kur audeklas buvo 
apsiūtas galionais, susidarė taisyklingos klostės ir žėrėjo 
šviesos atspindžiai. Baldakimą, kurį gaubė skliautuotas 
lambrekenas, keturiuose kampuose puošė dideli raudonų 
plunksnų sultonai. Židinys buvo smarkiai išsikišęs į priekį 
ir kilo ligi pat lubų. Didelis Venecijos veidrodis krištoli- 
niais rėmais, kurių gludintos briaunos apšviestos žaižaravo 
įvairiaspalvėmis kibirkštimis, buvo pasviręs nuo reljefinio 
ornainento į kambarį ir atspindėjo kiekvieną įeinantį. Židi- 
nyje degė trys pliauskos. Jų skleidžiama šiluma šiuo 
metų laiku tokiame dideliame kambaryje buvo labai jauki. 

Dvi reto ir įdomaus darbo spintukės su lazurito kolonė- 
lėmis ir akmenėlių inkrustacijomis, su slaptais stalčiukais, 
kur markizas nė nebūtų ketinęs kišti nosies, jei ir būtų Ži- 
nojes, kaip jie atidaromi, simetriškai stovėjo iš abiejų tua- 
letinio staliuko pusių. Priešais staliuką krėsle sėdėjo mar- 
kizė de Briujer. Tokie krėslai su kutais papuoštu priegal- 
vėliu pečių aukštyje buvo madingi Liudviko XIII laikais. 

Už markizės stovėjo dvi kambarinės, kurios padėjo jai 
rengtis — viena laikė priegalvėlį su smeigtukais, kita — 
dėžutę su „muselėmis . 

Nors markizė sakėsi teturinti dvidešimt aštuonerius 
metus, bet tikriausiai jau buvo peržengusi trisdešimties 
metų ribą, kurios moterys taip naiviai baiminasi: joms at- 
rodo jinai kur kas pavojingesnė negu Audrų kyšulys, įva- 
rąs baimę jūrininkams. Kiek ji turėjo metų? Niekas nebūtų 
galėjęs šito pasakyti, nė pati markizė, taip išradingai supai- 
niojusi tą chronologiją: Net labiausiai įzudę datų tikrinimo 
mene istorikai būtų palikę šį klausimą neišspręstą. 

Markizė buvo brunetė, tačiau su amžiumi atsiradęs ap- 
kūnumas pašviesino odą; tamsų lieso veido atspalvį, kurį 
kitados nugalėdavo perlų baltis ir talko pudra, pakeitė ma- 
tinis baltumas, kiek liguistas dieną, bet žavus žvakių švie- 
soje. Ovalus veidas nuo pilnų skruostų kiek paplatėjo, ta- 
Čiau neprarado kilnumo. Smakras susiliejo su putniu kaklu 
dar gana grakščia linija. Išdidi nosis, galbūt per kumpa 
gražuoici, skyrė dvi išsprogusias rusvas it ispaniškas taba- 
kas akis, kurios dėl lanku išlenktų aukštų antakių atrodė 
nustebusios. 

Vešlius juodus plaukus ką tik sušukavo kameristė, ku- 
rios uždavinys, atrodo, buvo gana sudėtingas, sprendžianti 
iš popierinių papiliočių, išmėtytų ant kilimo aplink tuale- 
tinį staliuką. Daug smulkių garbanėiių supo kaktą ir raitėsi 
prie kupetos plaukų -- šinjono, o du didžiuliai nervingais 
ir greitais šukų brūkštelėjimais sušiaušii kuokštai grakš- 
čiai pūpsojo palei skruostus. Juodais stikliniais karoliukais 
apsiūta kaspinų kokarda laikė sunkią garbaną, mazgu su- 
rištą ant sprando. Plaukai buvo markizės pasididžiavimas, 
jų pakako bet kokioms šukuosenoms, ir nereikėjo naudotis 
perukais. Todėl ji mielai priimdavo damas ir kavalierius 
tuo metu, kai kambarinės tvarkydavo jai plaukus. 

Nuo sprando žvilgsnis slydo apvaliais, baltais ir put- 
niais jos pečiais į palaidinės iškirptę, kur buvo dvi gundan- 
čios duobutės. Korseto spaudžiama krūtinė stengėsi suar- 
tinti tuos pusrutulius, kuriuos meilikautojai poetai, madri- 
galų ir sonetų kūrėjai atkakliai vadina broliais priešais, 
nors jie pernelyg dažnai susitaikydavo, nes nebuvo tokie 
priešai kaip Tebų broliai'?. 

"Turima galvoje pirmosios Rasino tragedijos (1664 m.) pagrin- 


diniai herojai — broliai priešai Eteoklis ir Polinikas (siužetas 
paimtas iš graikų mitologijos). 


103 


Juoda šilkinė juostelė, perverta per rubino širdelę su 
briliantiniu kryželiu, įuosė markizės kaklą, tarsi gindama 
jį nuo pagoniško geidulingumo, kurį gali sužadinti šitos ro- 
domos grožybės, ir neleisdama žemam geismui įeiti į šią 
trapią, gipiūro siena menkai teginamą tvirtovę. 

Ant balto atlasinio sijono markizė vilkėjo tamsiai rau- 
doną šilkinę suknelę, apsiuvinėtą juodais kaspinais ir juo- 
dais stikliniais karoliukais, su rankovių atraitais kaip šar- 
vuotos kariškių pirštinės. 

Žana, viena markizės tarnaitė, padavė jai dėžutę su 
„Muselėmis“ — būtiną kiekvienos elegantiškos ano meto 
damos tualeto priedą. Ponia de Briujer prisilipdė vieną 
„muselė“ prie burnos kampučio ir ilgai ieškojo tinkamos 
vietos antrai, kuri vadinama „žudančia muselėe“: net 
didžiausi drąsuoliai negali atsispirti jos smūgiams. Kamba- 
rinės, Matyt, suprasdamos, koks tas reikalas svarbus, sto- 
vėjo nejudėdamos, sulaikiusios kvapą, bijodamos sutrik- 
dyti koketiškus savo ponios apmąstymus. Pagaliau 
neryžtingas pirštelis apsisprendė, ir taftinis taškiukas, 
juoda žvaigždutė baltame danguje, tartum natūralus apga- 
mėlis, nutūpė ten, kur prasideda kairioji krūtis. Galantiškų 
hieroglitų kalba tai reiškė, kad kelias į lūpas veda tik per 
širdį. 

Patenkinia savimi markizė, paskutinį kartą Žžvilgte- 
iėjusi į Venecijos veidrodį virš tualetinio staliuko, atsis- 
tojo ir perėjo per kambarį. Bet netrukus susizgribo, kad jai 
kažko trūksta, sugrižo ir ištraukė iš dėžutės storą laikro- 
dį — Niurnbergo kiaušinį — kaip tada buvo sakoma, 
įdomiai išmargintą įvairiaspalviu emaliu, spindintį brilian- 
tais ir pakabintą ant grandinėlės, su mažu rankiniu veidro- 
dėliu paauksuotais rėmais. 

— Ponia šiandien nepaprastai gražiai atrodote,— 
pasakė Žana meiliu balsu. — Šukuosena labai dera prie 
veido, suknia kuo puikiausiai tinka. 

— Tu taip manai? — atsakė markizė, nerūpestingai ir 
atsainiai nutęsdama žodžius. — Man, priešingai, regis, kad 
aš baisiai bjauriai atrodau. Paakiai mėlyni, ir šita spalva 
mane storina. O gal apsirengti juodai? Kaip manai, Žana? 
Juoda spalva laibina. 

— Jei ponia pageidaujate, aš tuojau galiu paduoti kitą 

šuknelę — juodos taitos ar slyvų žiedų spalvos. Tik bijau, 
kad ponia nesugadintumėte labai vykusio tualeto. 

— Jei aš išbaidysiu amūrus ir šį vakarą neužkerėsiu 
niekieno širdies, tu, Žana, būsi kalta. Ar daug žmonių mar- 
kizas pakvietė į vaidinimą? 

—- Pasiuntiniai išiojo į visas puses. Publikos turėtų susi- 
rinkti gausiai: svečiai suvažiuos iš visų aplinkinių pilių. 
Mūsų krašte taip retai būna pramogų! 

— Tai tiesa,— pasakė markizė atsidusdama. — Baisiai 
maža čia malonumų. O tuos komediantus tu, Žana, matei? 
Ar yra tarp jų jaunų, malonios išvaizdos ir galantiškų ma- 
nierų? 

— Man sunku pasakyti, ponia. Tie žmonės greičiau su 
kaukėmis, o ne veidais: nuo visokių dažų ir perukų žvakių 
šviesoje jie tiesiog spindi ir atrodo visai kitokie negu iš 
tikrųjų. Tačiau vienas iš jų nepanašus į apdriskusį valkatą 
ir dedasi esąs tikras kavalierius. Jis turi gražius dantis ir 
grakščias kojas. 

—- Tai turbūt meilužis, Žana, — pasakė markizė. — Šiam 
vaidmeniui parenkamas gražiausias visos trupės vyriškis: 
juk publika darkiai išjuoktų, jei koks kumpanosis čiulbėtų 
lipšnius žodelius ir prisipažindamas mylis klauptųsi ant 
šleivų savo kojų. 

—- Taip, tai būtų šlykšių, — nusijuokdama atsakė 
tarnaitė. — Vyrai gali būti ir šiokie, ir tokie, bet meilužiai 
turi būti tobuli. 

—- Man patinka tie teatro įsimylėjėliai. Jie visada gra- 
žiai kalba, moka reikšti švelnius jausmus, alpsta prie bešir- 
dės gražuolės kojų, šaukiasi dangų liudininku, keikia liki- 
mą, pasiryžę špaga persmeigti sau krūtinę, svaido liepsnas 
kaip meilės ugnikalniai ir kalba tokius dalykus, kad šal- 
čiausios ir doringiausios moterys neatsispiria. Jų žodžiai 
maloniai kutena širdį, ir kartais man netgi atrodo, kad jie 
sako tai man. Jų širdies išrinktosios griežtumas mane erzi- 
na, ir mintyse ją dažnai baru, kam ji verčia kankintis ir 
džiūti iš meilės tokį puikų meilužį. 

— Mat jūs, ponia, esate geraširdė ir negalite žiūrėti, 
kaip kitas kenčia, — atsakė Žana. — Aš žiauresnė, ir man 
būtų įdomu pamatyti vyriškį, tikrai mirštantį iš meilės. 
Gražiais žodžiais manęs nepaveiksi. 

—- Tau reikia neginčijamų įrodymų, Žana, ir tavo protas 
proziškesnis. Tu neskaitai, kaip aš, romanų ir teatro pje- 
sių... Bet tu, rodos, ką tik sakei, kad meilužį vaidinantis ak- 
torius gražus vyras? 

-- Ponia markizė galite pati pasižiūrėti,--- pasakė 
tarnaitė, žvelgdama pro langą. — Štai jis kaip tik eina per 
kiemą, tikriausiai į oranžeriją, kur rengiamas teatras. 

Markizė priėįo prie lango ir pamatė Leandrą. Jis iš lėto. 
žingsniavo per kiemą susimąstęs, tartum kankinamas dide- 
lės aistros. Dėl visa ko nuolat apsimesdavo nuliūdęs, mat 
norėdavo atkreipti moterų dėmesį, o jos paprastai linku- 
sios guosti kenčiančio vyro širdį. Bidamas pro balkoną, jis 
nakėiė galvą ir įsmeigė į langą ilgą, liūdną spindinčių akių 
žvilgsnį, kupiną beviliiškos meilės ir kartu karščiausio ir 
pagarbiausio susižavėjimo. Pamatęs lange markizę, plačiu 
mostu nukėlė skrybėlę, kad net jos plunksna brūkštelėjo 
per žemę, ir nusilenkė, kaip lenkiamasi karalienėms ar die- 
vybėms, tuo pabrėždamas savo menkumą. Paskūi grakščiai 
užsidėjo skrybėlę ir vėi tapo išdidžiu, pasipūtusiu kavalie- 
ziumi, kuris akiinirksnį buvo parpuolęs grožybei prie kojų. 
Tai jis atliko meistriškai, tiksliai ir iškalbingai. Tikras didi 
kas, visą gyvenimą besisukiojąs aukštuomenėje, puikiai 
pažįstantis karaliaus rūmų manieras, nebūtų geriau to pa- 
daięs. 

„ Maloniai paglostyta to kuklaus ir nuolankaus pasveiki- 
nimo, tinkamai pagerbiančio aukštą jos padėtį, markizė de 
Briujer atsakė galvos linktelėjimu ir vos pastebima šypse- 


na. 
Leandras netruko pastebėti tų palankumo ženklų ir, iš 


prigimties būdamas išpuikėlis, didžiai vertindamas save, 
perdėjo jų reikšmę. Jis nusprendė, kad markizė jį įsimy- 
lėjo, ir laki jo vaizduotė ėmė kurti ištisą iliuzijų romaną. 
Pagaliau išsipildys visa jo gyvenimo svajonė! Jis, neturtin- 
gas provincijos aktorius, be abejonės, talentingas, tačiau 
dar nė karto nevaidinęs karaliaus rūmuose, turės meilės 
nuotykį su tikra kilminga dama beveik karališkoje pilyje. 
Apsvaigęs nuo šitų svaičiojimų, jis nesitvėrė džiaugsmu; jo 
širdis nebetilpo krūtinėj. Po repeticijos grįžęs į savo kam- 
barį, jis parašė hiperbolinio stiliaus laišką, kurį tikėjosi 
kokiu nors būdu perduoti markizei. 

Kadangi visi pjesės vaidmenys buvo žinomi, spektaklis 
„Kapitono Matamoro faniaronados“ prasidėjo, kai tik su- 
važiavo markizo kviestieji svečiai. 

Oranžerija, paversta teatro sale, buvo labai žavi pažiū- 
rėti. Žvakių sietvnai, pritvirtinti prie sienų, skleidė švelnią 
šviesą, palankią moterų papuošalams ir scenos efektams. 
Už žiūrovų, ant lentinių pakopų, buvo sustatyti apelsin- 
medžiai. Nuo jų lapų ir vaisių salėje tvyrojo malonus kva- 
pas, sumišęs su muskuso, smilkalų, ambros ir iriso aroma- 
tais. 

Pirmoje eilėje, prie pat scenos, masyviuose krėsluose 
sėdėjo Jolanda de Fua, kunigaikštienė de Montalban, baro- 
nienė d'Ažemo, markizė de Briujer ir kitos tituluotos asme- 
nybės, besivaržančios tualetų puošnumu ir elegancija. Ak- 
somas, atlasas, auksinis ir sidabrinis brokatas, nėriniai, gi- 
piūrai, aukso ir sidabro gijos, briliantai ir perlai, deimanti- 
niai auskarai, brangakmeniai žėrėjo ir blykčiojo žvakių 
šviesoje. Nekalbame apie dar ryškesnes kibirkštis, kurias 
svaidė akių deimantai. Net pačiuose karaliaus rūmuose ka- 
žin ar -būtų susirinkusi prašmaitnesnė publika. 

Jei nebūtų atvykusi Jolanda de Fua, Pariui'? būtų buvę 
sunku apsispręsti, kuriai iš daugelio mirtingųjų deivių ati- 
duoti auksinį obuolį, bet, jai dalyvaujant, kova buvo bep- 
rasmė. Jolanda nebuvo panaši į atlaidžiąją Venerą, o grei- 
čiau į laukinę Dianą. Jaunoji pilies savininkė buvo žiauriai 
graži, nepermaldaujamai grakšti, beviltiškai tobula. Dai- 
lus, pailgas veidas atrodė tarsi iškaltas iš agato ar onik- 
so — tokie tyri, nežemiški, kilnūs buvo jo bruožai. Laibą, 
lankstų it gulbės kaklą mergiška linija jungė su liesokais 
pečiais ir balta kaip sniegas jaunuoliška krūtine, kurios dar 
niekas neaudrina. Lūpos, išlenktos kaip dieviškosios 
medžiotojos lankas, pašaipiai šypsojosi, net kai tylė- 
davo, o mėlynos akys svaidė tokius šaltus žaibus, jog atvė- 
sindavo net drąsuolių pasitikėjimą savim. Tačiau jos žave- 
sys buvo nenugalimas. Visa jos būtybė, įžūliai žėrinti, 
kurstė geisti neįmanomo dalyko. Kiekvienas vyriškis, iš- 
vydęs Jolandą, ją įsimylėdavo, bet svajoti apie jos meilę 
retas teišdrįsdavo. 

7“ Turima galvoje senovės graikų legenda apie Trojos kara- 
liaus sūnų Parį. 

Kaip ji buvo apsirengusi? Reikėtų daugiau šalto proto, 
negu turime, norint aprašyti jos apdarą. Jos drabužiai vil- 
nijo aplink jos liemenį kaip švytintis ūkas, kuriame teišsis- 
kyrė ji pati. Atrodo, perlų kekės pynėsi su Žvilgančių 
šviesių jos plaukų garbanomis kaip aureolės spinduliai. 

Ant taburečių ir suolų, už damų, sėdėjo didikai ir 
bajorai, šių gražuolių tėvai, vyrai ar broliai. Vieni, 
grakščiai pasilenkę prie krėslų atkalčių, šnabždėjo kokį 
madrigalą atlaidžiai damai į ausį, kiti vėdavosi savo skry- 
bėlių plunksnomis arba, stovėdami įsisprendę taip, kad 
būtų matyti orus jų stotas, patenkinti savim žvelgė į susi- 
rinkusią publiką. 

Balsų gaudesys kaip lengvas rūkas pleveno virš galvų, ir 
susirinkusieji jau buvo bepradedą nekantrauti, tačiau nuai- 
dėjo trys iškilmingi dūžiai, ir bematant stojo tyla. 

Uždanga iš lėto prasiskyrė, ir pasirodė dekoracija, vaiz- 
duojanti lyg ir miesto aikštę, patogią intrigoms ir primity- 
vios komedijos susitikimams. Tai buvo kryžkelė, ap!inkui 
stovėjo namai smailiais frontonais, išsišovusiais antrai- 
siais aukštais, mažais langeliais su švininiu tinklu. Iš 
kaminų kilo dūmų kamuoliukai ir jungėsi su debesimis 
danguje, kuriam šluota nebegalėjo grąžinti viso pir- 
mykščio vaiskumo. Tarp dviejų gatvių, kurios beviltiško- 
mis perspektyvos pastangomis ėjo tolyn, stovėjo namas su 
tikromis durimis ir tikru langu. Abiejuose kulisuose taip 
pat buvo durys ir langai, o viename net balkonas — įrengi- 
nys, reikalingas pasikalbėjimams, pasimatymams ir pagro- 
bimams; į jį aktoriai galėjo užlipti žiūrovui nematomomis 
kopėtėlėmis. 

Taip, kaip matote, mažosios mūsų trupės teatras pagal 
anuos laikus buvo gana gerai įrengtas. Tiesa, žinovams de- 
koracijos būtų pasirodžiusios kiek vaikiškos ir primity- 
vios. Stogų čerpės rėžė akį ryškiais raudonais tonais, prie- 
šais namus augančių medžių lapija buvo žalut žalutėlė, o 
melsvas dangus neįtikimai žydras; bet visuma atlaidiems 
žiūrovams darė miesto aikštės įspūdį. 

Dvidešimt keturios žvakės, rūpestingai nukarpomais 
dagčiais, metė skaisčią šviesą ant šių gana vykusių dekora- 
cijų, retai matančių tokią šventę. Nuo šio puikaus reginio 
per salę nubangavo pasitenkinimo šnabždesys. 

Pjesė prasidėjo doro buržua Pandolfo kivirču su savo 
dukra Izabele. Ši, įsimylėjusi jauną blondiną, spyriojosi ir 
nenorėjo tekėti už kapitono Matamoro, kuris labai patiko 
tėvui. Jos tarnaitė Zerbina, Leandro papirkta, visomis išga- 
lėmis ją rėmė. Atsakydama į plūstamus Pandolfo žodžius, 
įžūlioji Subretė, turinti aštrų liežuvį, nelikdavo skolinga ir 
patarinėjo jam pačiam vesti Matamorą, jeigu jau taip jį pa- 
milęs. O ji nepakęsianti, kad tas besarmatis senis, tas niek- 
tauzis, ta žvirblių baidyklė gautų jos panelę už pačią. Įšir- 
dęs ir norėdamas pasikalbėti su dukra be pašalinių, Pandol- 
fas ėmė stumti Zerbiną į namus, bet šioji nepasidavė; taip 
lanksčiai sukiojo liemenį, taip šelmiškai kraipė klubus, 
taip koketiškai šlamino sijonus, kad profesionalė balerina 
geriau to nebūtų padariusi. Kas kartą, kai Pandol- 
fui nepavykdavo jos įveikti, ji juokėsi, drąsiai rodydama 
didelę burną su trisdešimt dviem Rytų perlais, kurie spin- 
dėjo žvakių šviesoje dar ryškiau negu dieną ir galėjo 
išblaškyti paties Heraklio liūdesį. Akys nuo dažų sluoksnio 
po vokais spinduliavo deimantine šviesa. Nuo karmino 
skaisčiai raudonavo lūpos, o naujutėlio, iš markizo dova- 
notos taftos pasiūto sijono klostės žvilgėjo, staigiai su- 
kiojantis, ir tarytum barstė kibirkštis. 

Jos vaidybai plojo visa salė, ir markizas de Briujeras 
tyliai pamąstė turįs gerą skonį, kad pasirinko šitą 
subrečių perlą. 

Bet štai scenoje pasirodė naujas veikėjas. Jis išėjo 
žvalgydamasis į dešinę ir į kairę, tarsi bijodamas būti 
užkluptas. Tai buvo Leandras, tėvų, vyrų ir globėjų 
baubas, žmonų, dukterų ir auklėtinių numylėtinis. Vienu 
žodžiu, meilužis, tas, apie kurį svajoja, kurio laukia ir 
ieško, kuris turi tesėti idealo pažadus, realizuoti poetų, 
dramaturgų ir romanistų svajonę, įkūnyti jaunystę, ais- 
trą, laimę; jo nesiekia jokie žmonių vargai, jis nepažįsta 
nei alkio, nei troškulio, nei karščio, nei šalčio, nei baimės, 
nei nuovargio, nei ligos; jis visuomet, dieną ir naktį, 
pasiruošęs dūsauti, burkuoti apie meilę, žavėti duenjas, 
papirkinėti tarnaites, laipioti kopėčiomis ir, susitikęs var- 
žovą ar staigiai užkluptas, kautis špaga, be to, būti dai- 
liai nuskustu veidu, gražiai sugarbiniuotais plaukais, vil- 
kėti elegantiškiausiais drabužiais ir prašmatniausiais bal- 

tiniais, mMeilias akutes rodyti, širdele sudėti lūpas kaip 
vaškinės lėlės. Siaubingas amatas, kurio negalėtų kaip 
reikiant atlyginti net visų Moterų meilė. 

Išvydęs Pandolfą ten, kur tikėjosi sutikti Izabelę 
vieną, Leandras sustojo prieš veidrodį išstudijuota po- 
za, nes ji išryškino jo išvaizdos žavumą; perkėlęs kūno 
svorį ant kairės kojos, dešinę jis truputį sulenkė, vieną 
ranką ųždėjo ant špagos, antrą prisikišo prie smakro 
taip, kad sublizgėtų nuostabusis brilianto žiedas, ir žvelgė 
liepsningomis ir švelnaus ilgesio kupinomis akimis, vos 
šypsodamas, kad būtų matyti spindintis dantų emalis. Jis 
iš tikrųjų atrodė labai gražiai: kostiumas su naujais kas- 
pinais, baltutėliai marškiniai, vilnijantys tarp striukės 
ir kelnių, siauros aukštakulnės kurpaitės, papuoštos pla- 
čiomis kokardomis, žodžiu, puikus kavalierius. Todėl jis 
ir turėjo didžiulį pasisekimą tarp moterų. Net pašaipioji 
Jolanda per daug jo nekritikavo. Pasinaudodamas šia ne- 
bylia scena, Leandras pro rampą metė vylingą žvilgsnį, 
įsmeigė į markizę, tarsi aistringai ko būtų maldavęs, 
ir markizė nejučia paraudo. Paskui užgesusiomis ir išsi- 
blaškiusiomis akimis pažvelgė į Izabelę, tartum norėda- 
mas pabrėžti skirtumą tarp tikrosios meilės ir apsimesti- 
nės. 

Kai Pandolias pamatė Leandrą, jo pyktis virto įniršiu. 
Jis liepė dukrai ir subretei eiti namo, bet Zerbina vis 
tiek suspėjo įsikišti į kišenę Izabelei adresuotą laiškutį, 
kuriame buvo reikalaujama pasimatymo naktį. Jaunuolis, 
likęs su tėvu, ėmė kuo mandagiausiai įtikinėti jį, kad jo 
ketinimai dori, ir tvirtino tenorįs užmegzti švenčiausiąjį 
mazgą; sakėsi esąs geros kilmės, gerbiamas didžiūnų ir 
šiek tiek žinomas karaliaus rūmuose; niekas, net mirtis, 
neįstengsianti atplėšti jo nuo Izabelės, kurią mylįs la- 
biau už gyvenimą. Tų meilingų kalbų su džiaugsmu 
klausėsi mergina, persisvėrusi per balkoną ir duodama 
Leandrui aiškius sutikimo ženklus. Nepaisydamas sal- 
džių jaunuolio gražbylysčių, Pandolfas su senatvišku už- 
sispyrimu prisiekinėjo visais dievais, kad jo žentu būsiąs 
kapitonas Matamoras arba duktė įstosianti į vienuolyną. 
Ir tuoj pat, norėdamas užbaigti šį reikalą, nuėjo ieškoti 
notaro. | 

Pandoliui pasišalinus, Leandras ėmė maldauti gražuolę, 
tebestovinčią prie lango (mat senis užrakino duris), bėgti 
su juo: jis ją pagrobsiąs ir nuvešiąs pas vieną pažįstamą 
vienuolį atsiskyrėlį, be vargo sutuokiantį jaunas poras, 
kurių meilei trukdo tironiška tėvų valia. Mergina kukliai 
atsakė, prisipažindama nesanti abejinga Leandro aistrai, 
kad gimdytojus reikia gerbti, kad tas vienuolis galbūt 
neturi visų įgaliojimų, kurie būtini norint sutuokti 
žmones. Tačiau ji žadėjo kaip įmanydama priešintis ir 
verčiau stoti į vienuolyną, negu atiduoti savo ranką Ma- 
tamorui. 

Įsimylėjėlis pasišalino ruoštis mūšiui, padedamas išti- 
kimo tarno, įuokdario ir sukčiaus, mokančio sugalvoti 
visokių šelmysčių, apgavysčių ir gudrybių. Vakare jis tu- 
rėjo grįžti prie balkono ir duoti mylimajai ataskaitą apie 
pradėtų žygių sėkmę. 

Izabelė uždarė langą, ir tada į sceną išėjo Matamoras. 
Visų nekantriai lauktas jo pasirodymas padarė didelį 
įspūdį. Šis mėgstamas personažas gebėjo prajuokinti 
niauriausius žmones. 

Nors tokiam įniršiui dar nebuvo pakankamo pagrindo, 
Matamoras, žirgliodamas šešiapėdžiais žingsniais kaip 
tie žodžiai, apie kuriuos kalba Horacijus“, priėjo prie 
rampos ir sustojo, „plačiai išžergęs So atstatęs krūtinę, 
salei. Jis raitė ūsus, vartaliojo akis, pūtė šnerves ir baisiai 
šniokštavo, lyg dusdamas iš pykčio dėl kažkokio įžeidi- 
mo, už kurį reikėtų sunaikinti visą Žmonių giminę. 

Šiai iškilmingai progai Matamoras ištraukė iš skrynios 
beveik naują kostiumą, kuriuo vilkėdavo tik ypatingais 
atvejais. Nepaprastas aktoriaus liesumas dar labiau pabrė- 
žė komiškai keistą ir juokingai ispanišką jo pompastiš- 
kumą. Kostiumą sudarė išgaubta kaip šarvai striukė gel- 
tonais ir raudonais dryžiais; prie sagų eilės tie dryžiai 
susiėjo lyg apverstos gegnės. Striukės smaigalys leidosi 
labai žemai ant pilvo. Jos kraštus ir rankovių prakarpas 

"Kvintas Horacijus Flakas (65—8 m. p. m. e.) — romė- 
nų poetas, eiliuoto veikalo „Laiškas Pizonams“ („Apie poezi- 


jos meną “) autorius. Čia turima galvoje Horacijaus nurodymai apie 
įvairias poetines pėdas. 

puošė iškilūs tų pačių spalvų apsiuvai. Tokie pat, kaip ir 
striukės dryžiai, keistomis spiralėmis rangėsi ant ranko- 
vių ir kelnių, ir dėl tc jo rankos ir kojos panėšėjo 
į juokingas dūdeles. Jei kas apmautų gaidį raudonomis 
kojinėmis, galėtų įsivaizduoti, kaip atrodė Matamoro 
blauzdos. Didžiuliai geltoni spurgai tarsi kopūstų galvos 
svitėjo ant kurpių su raudonomis įpjovomis. Keliaraiščiai 
tabaluojančiais galais veržė kojas virš kelių, 0 tos jo kojos 
— tartum ilgakojo garnio —- vieni blauzdikauliai. 
Užtempta ant kartono iškrakmolyta, gofruota apykaklė, 
kurios klostės buvo sudėstytos aštuonetukais, supo 
kaklą ir vertė kelti smakrą — ši poza buvo patogi reikšti 
įžūlumui, kurio reikalavo vaidmuo. Galvą dengė kaž- 
kas panašaus į Henriko IV kepurę, užraitytą iš vieno 
šono ir papuoštą raudonų ir baltų plunksnų skiautere. 
Karpytais kraštais pelerina, tų pačių spalvų kaip ir visas 
kostiumas, plevėsavo ant pečių, juokingai pakelta didžiu- 
lės rapyros sunkia rankena. Ant šio ginklo smaigalio, 
kuriuo būtų buvę galima persmeigti iš karto keliolika 
saracėnų, kabojo dailiai iš plonytės vielelės padarytas 
voratinklis — aiškus įrodymas, kad Matamoras retai 
tesinaudojo šiuo baisiu ginklu. Žiūrovai, turintys geras 
akis, net būtų galėję įžiūrėti mažutį metalinį vorą, kaban- 
tį ant voratinklio siūlelio, visiškai ramų ir tikrą, kad 
niekas nesutrukdys jo darbo. 

Matamoras, lydimas savo tarno Skapeno, į kurio akį 
vis taikėsi rapyra, porą kartų perėjo per sceną, žvangin- 
damas pentinais, maukšlindamas skrybėlę ant akių, 
išdarinėdamas šimtus juokingų pantomimų, nuo kurių žiū- 
rovai leipo juokais. Pagaliau jis vėl sustojo prie pai ram- 
pos ir pradėjo monologą, kupiną postringavimų, perdė- 
jimų ir fanfaronadų. Ši kalba gali būti įrodymas moksli- 
ninkams, kad pjesės autorius buvo skaitęs Plauto 
Miles gloriosus"*, visų Matamorų protėvį. Jos turinį čia 


"**Romėnų. komediografas Plautas (III a. p. m. e. pabaiga ir 
II a. p. m. e. pradžia), pasinaudojęs naujosios graikų  buiti- 
nės komedijos tradicijomis, sukūrė keletą komedijų, kurių pa- 
grindinis personažas buvo gudrus, miklus tarnas ir karys pa- 
gyrūnas. Tarp jų ir komediją Miles gloriosus („Karys pagyrūu- 
nas“). 

apytikriai pateikiame: 

— Šiandien, Skapenai, aš valandėlei įkišiu į makštį 
mirtiną savo ginklą, ir tegu gydytojai pasistengia apgy- 
vendinti kapines, kurių didžiuoju aprūpintoju esu aš. To- 
kiam vyrui kaip man, kuris nuvertė nuo sosto Persų 
valdovą, viena ranka ištraukė už barzdos Armorabakeną 
iš jo palapinės, o antra nužudė dešimt tūkstančių -klaida- 
tikių turkų, smarkiu spyriu sugriovė šimtą tvirtovių, 
kas išlisdavo iš visų nelaimių, kaip žąsytį nupešiojo Ju- 
piterio erelį"? už tai, kad šis, mano šaukiamas, neatskrido 
į pievutę, bijodamas manęs labiau kaip titanų. Vyrui, 
šautuvu įveikusiam žaibus ir griaustinius, dangų persmei- 
gusiam savo ūsais, leistina nors kiek išsiblaškyti ir pasilin- 
ksminti. Be to, visata pakluso ir nebesipriešina mano 
drąsai, Oo parka Atropė“? man pranešė, kad žirklės, 
kuriomis ji nukirpdavo gyvybės siūlą tų, kuriuos pakirs- 
davo mano kardas, atšipo, ir ji turi siųsti jas galąstojui. 
Taigi, Skapenai, man reikia laikinai abiem rankom prilai- 
kyti savo drąsą, atsikvėpti nuo dvikovų, karų, žudynių, 
niokojimo, miestų plėšimų, grumtynių su milžinais, 
nuo pabaisų žudymo, kaip darė Tesėjas ir Heraklis“!, ir su- 
tramdyti savo narsą. Aš ilsiuosi. Tegu ir mirtis atsikvepia! 
O kaip atostogų ir poilsio metu pramogauja ponas Mar- 
sas, kuris šalia manęs tėra menkutis kariauninkas? Baltame 
ir rausvame ponios Veneros glėbyje, kuri, kaip supra- 
tinga deivė, atiduoda pirmenybę kariams ir labai nieki- 
na klišakojį, raguotą savo vyrą““. Štai kodėl aš teikiau- 
si nusileisti iki žmogiškų jausmų ir, matydamas, kad 

"Romėnų skulptūroje Jupiteris paprastai buvo vaizduojamas sė- 
dintis soste su skėptru rankoje ir ereliu — valdžios ir galybės simboliu — 
prie sosto. 

“Parkos — senovės romėnų mitologijoje trys likimo dei- 
vės. Viena pradėdavo verpti gyvenimo siūlą, antra tęsdavo, 
trečia — Atropė — jį nukirpdavo. 

Š Graikų herojus Tesėjas užmušė milžiną, išvadavo kelią į 
Atėnus nuo žiauraus plėšiko Prokrusto, nužudė pabaisą Minotaurą. 
Heraklis atliko dvylika garsių žygių. 

Turimas galvoje antikinis mitas apie meilės deivę Venerą, 
kuri buvusi neištikima žmona savo vyrui, šlubam ir negražiam 
ugnies ir kalvystės dievui Vulkanui. Ji mylėjusi karo dievą 
Marsą. 

Kupidonas nedrista į tokį narsuolį kaip aš paleisti auksi- 
nės strėlės, padrąsinau jį tai padaryti. Kad jo ietis galėtų 
perverti tą kilnią liūto širdį, aš netgi nusivilkau šarvus, 
padarytus iš žiedų, kuriuos padovanojo man garsios 
mano mylimosios — deivės, imperatorienės, karalienės, 
infantės, princesės ir visų šalių didžiūnės. Tie stebuklingai 
užgrūdinti šarvai saugo mane beprotiškai narsiuose 
žygiuose. 

— Kiek aš, menkas neišmanėlis, galiu suprasti tokią 
nuostabiai retorišką gražbylystę, taip išpuoštą taikliais 
žodeliais ir rytietiškomis metaforomis,— pasakė tarnas, 
— jūsų narsiausioji prakilnybė aistringai įsigeidėte ko- 
kios jaunos miesto merginos, alias“*, įsimylėjote, kaip 
paprastas mirtingasis. 

— Iš tiesų,-— atsakė Matamoras su atsainiu ir išdidžiu 
geraširdiškumu, — tu pataikei, kur reikia, ir, kaip tarnas, 
visai supratingas. Taip, aš susirgau ta liga — įsimylėjau, 
bet nebūgštauk — ji nesusilpnins mano narsumo. Aš ne 
Samsonas“*, kuris leidosi, kad jam nukirptų plaukus, 
ir ne Alkidas“", kuris verpė kuodelį. Mano plaukų Dalila 
nebūtų drįsusi paliesti. Omfalė būtų nuavusi man batus. 
Pastebėjęs mažiausią priešinimąsi, būčiau liepęs jai 
gramdyti purvą nuo Nemėjos liūto kailio““, kaip nuo 
ispaniško apsiausto. Laisvalaikiu man atėjo šitokia, 
didelės drąsos vyrą žeminanti mintis. Tiesa, aš nugalėjau 
žmonių giminę, tačiau teįveikiau jos pusę. Moterys, 
kaip silpnos būtybės, išsprūsta iš mano valdžios. Būtų 
nepadoru kapoti joms galvas, pjaustyti rankas ir kojas, 
skelti jas pusiau iki juosmens, kaip aš paprastai darau 
savo priešams vyrams. Maidagumas neleidžia tų kariš- 


83 kitaip tariant. (Lot.) 

4 Pagal Biblijos legendą, senovės žydų valdovo Samsono jėga 
glūdėjusi jo plaukuose. Filistinietė Dalila įsakiusi, kai šis mie- 
gojo, juos nukirpti. Praradęs savo jėgą, Samsonas pateko į priešų 
nelaisvę. 

5 Alkidas — Heraklio vardas, duotas jam vaikystėje. Už nety- 
čiomis įvykdytą žmogžudystę Heraklis kaip belaisvis buvęs parduotas 
Lidijos karalienei Omfalei. Norėdama pažeminti herojų, Omfalė liepda- 
vusi jam vilkėti moteriškais drabužiais ir verpti. 

6 Vienas iš dvylikos Heraklio atliktų žygių: jis užmušė didžiulį 
Nemėjos liūtą; nudyręs kailį, pasidarė iš jo šarvus ir šalmą. 

kų žiaurumų taikyti damoms. Man užtenka sudaužyti 
širdį, laimėti nuolankią sielą, pagrobti jų dorybę. Tiesa, 
aš esu pavergęs daugiau moterų širdžių, negu yra smilte- 
lių jūroje ir Žvaigždžių danguje, aš gabenuosi meilės 
laiškučių pilnas keturias skrynias ir miegu ant čiužinio, 
prikimšto juodų, kaštoninių, gelsvų ir rusvų garbanų, 
kurias man paaukojo pačios skaisčiausios. Net Junona 
man siūlėsi, bet aš ją atstūmiau, mat jos nemirtingumas 
pernelyg prinokęs, nors jinai, išsimaudžiusi Kanato šalti- 
nyjes', kasmet vėl virsta nekalta mergele. Tačiau visas 
šias pergales laikau niekais ir nenoriu laurų vainiko, 
kuriame trūksta bent vieno lapelio: toks vainikas darytų 
gėdą mano galvai. Žavioji Izabelė drįsta priešintis ir, 
nors Man patinka drąsa, šitokio įžūlumo nepakęsiu. Aš 
noriu, kad ji pati, atsiklaupusi ant kelių, palaidais 
plaukais, prašydama malonės ir pasigailėjimo, ant sida- 
brinio padėklo atneštų man auksinius raktus nuo savo 
širdies. Eik ir pareikalauk, kad tvirtovė pasiduotų. Duodu 
jai tris minutes pagalvoti. Laukiant smėlio laikrodis dre- 
bės išsigandusio Laiko rankose. 

Taręs tuos žodžius, Matamoras atsistojo gremėzdiška 
poza ir dėl begalinio liesumo atrodė dar juokingesnis. 

Nors tarnas primygtinai reikalavo, langas neatsivėrė. 
Įsitikinusi savo sienų tvirtumu ir nebijodama, kad bus 
pralaužta spraga, įgula, sudaryta iš Izabelės ir, Zerbinos, 
nerodė jokio gyvybės ženklo. Niekuo nesistebintį Mata- 
morą nustebino ši tyla. | 

— Sangre y fuego!“* O žeme ir dangau! Griaustini ir 
perkūne! — sušuko jis, ir virš jo viršutinės lūpos pasišiaušė 
plaukeliai tartum supykusio katino ūsai. — Tos ištvirkė- 
lės nejuda kaip negyvos ožkos. Iškelkite vėliavą, pasi- 
duokit, arba aš vienu sprigtu sugriausiu namus! Tegu 
toji -beširdė žūsta po griuvėsiais. Skapenai, bičiuli, ar 
tu supranti, ko jos taip įnirtingai it. laukinės ginasi nuo 
mano žavesio, kuris, kaip žinia, neturi varžovų nei šioje 
žemėje, nei dievų buveinėje — Olimpe? 

*'Senovės graikų mituose Hera (romėnų Junona), Dzeuso žmona, 
pagal -padavimą, maudydamasi Kanato šaltinyje,. kasmet atgauda- 


vusi jaunystę. 
Kraujas ir ugnis. (Isp.) 

— Man rodos, tai labai aišku. Kažkoks Leandras, be 
abejo, ne toks gražus kaip jūs, — bet juk ne visi turi gerą 
skonį — čia užmezgė meilės ryšius. Jūsų drąsa puola 
jau paimtą tvirtovę. Jūs sužavėjote tėvą, Leandras suža- 
vėjo dukterį. Štai ir viskas. 

— Tu pasakei Leandras? Ak, nekartok šito šlyk- 
štaus ir nepakenčiamo vardo, arba aš įsiutęs nukabinsiu 
saulę nuo dangaus, išdursiu mėnuliui akis ir, sučiupęs 
žemę už jos ašies galų, taip supurtysiu, kad įvyks naujas 
pasaulinis tvanas, kaip buvo Nojaus ir Ogigeso laikais““. 
Mano panosėje mergintis prie Izabelės, mano svajonių 
damos! Prakeiktas mergišiau, kartuvių nusipelnęs paleistu- 
vi, kur tu? Aš tau nubalnosiu/ nosį, išrašysiu kryžiais 
marmūzę, pamausiu tave ant iešmo, subadysiu kaip rėtį, 
paleisiu tau žarnas, sutrypsiu tave, įmesiu į laužą ir tavo 
pelenus išbarstysiu pavėjui! Jei tu pasirodytum, kai man 
užeina siutas, griausmingo mano šnervių šniokštavimo 
užtektų pasiųsti tave į aną pasaulį, kur dega pirmapradė 
ugnis. Tu išlėksi nuo mano smūgio taip aukštai, kad 
niekad nebenukrisi. Varžytis su manim! Aš pats virpu, 
pagalvojęs, kokias nelaimes ir negandas tokia drąsa gali 
užtraukti visai žmonijai. Už tokį nusikaltimą tinkamai 
nenubausi vienu smūgiu nesudaužęs visos planetos. Lean- 
dras — Matamoro varžovas! Prisiekiu Mahometu ir Ter- 
vaganu““! Žodžiai išsigandę traukiasi ir atsisako išreikšti 
tokią piktinančią nesąmonę. Jų negalima sujungti drau- 
gėn, jie staugia, kai juos imi už pakarpos ir mėgini sugre- 
tinti, nes žino, kad jiems tektų turėti reikalų su ma- 
nim, jei drįstų sau leisti tokias laisvybes. Nuo šiol Leandras 
— o mano liežuvi, atleisk, kad verčiu tave ištarti tą niekšiš- 
ką vardą! — gali laikyti save numirėliu ir užsisakyti ant- 
kapį, jei, žinoma, aš būsiu toks didžiadvasis ir leisiu jį 
palaidoti. 

— Prisiekiu Dianos krauju! — šūktelėjo tarnas. — 
Vilką minim, vilkas čia: štai senjoras Leandras kiūtina per 


“Nojus — biblinis patriarchas; Dievas, pasiuntęs žmonėms 
tvaną už jų nusidėjimus, išgelbėjo Nojų ir jo šeimą. Ogigesas 
— legendinis Tebų karalius, kuriam viešpataujant įvykęs pot- 
vynis ir užliejęs dalį Graikijos. 

“Tervaganas — saracėnų dievaičio vardas. 

aikštę. Gera proga iškloti jam visą tiesą. O koks puiku- 
mėlis bus pasižiūrėti dviejų tokių garsių narsuolių 
dvikovos! (Neslėpsiu nuo jūsų, kad miesto fechtavimo 
mokytojų ir teisėjų jis laikomas gana geru gladiatorium.) 
Ištraukite kardą! O aš pasaugosiu, kad policininkai juiaz 
nesukliudytų kautis. 

— Išsigandę žaibuojančių mūsų špagų, tie menkystė:. 
spruks ir nedrįs nė kojos kelti į šį ugnies ir kraujo rėi:s. 
Stovėk prie manęs, gerasis Skapenai. Jei atsitiktinė: 
būsiu sužeistas, tu priimsi mane į savo glėbį, — atsak+ 
Matamoras, kuris labai mėgo, kad jo dvikovos būtų nu: 
traukiamos. 

— Stokite drąsiai priešais jį — pasakė tarnas, stur: 
damas savo poną, — ir užkirskite jam kelią. 

Matydamas, kad trauktis nebėra kaip, Matamoras 1:3. 
simaukšlino skrybėlę ant akių, užsiraitė ūsus, padėjo ran- 
ką ant milžiniškos rapyros rankenos ir žengė prie Leanv- 
dro, įžūliai nužvelgdamas jį nuo galvos ligi kojų. Bet tai 
buvo tik tuščia poza; jis kaleno dantimis, o liesos jo kojos 
linko ir drebėjo kaip vėjo pučiamos nendrės. Jam be- 
liko vien viltis — įbauginti Leandrą griausmingu savo 
balsu, grasinimais ir pagyrūniškais plepalais, mat liūto 
kailyje dažnai slypi kiškis. 

— Pone, ar žinote, kad aš esu kapitonas Matamoras, 
garsiosios Kuerno de Kornasanų šeimos palikuonis, 
ir giminiuojuosi su ne mažiau žinoma Eskobombardonų 
de la Papirontonda šeima? Pagal moteriškąją liniją 
esu kilęs iš Antėjo. 

— Nors ir iš mėnulio, jėi jums patinka, — atsakė 
Leandras, paniekinamai gūžtelėdamas pečiais. — Man 
nė kiek nerūpi tie jūsų paistalai. 

— Velniai jus griebtų, pone, jums tuojau tatai ims 
rūpėti! Nešdinkitės iš čia, kol dar laikas, ir aš dovanosiu 
jums gyvybę. Man gaila jūsų jaunystės. Pažvelkite į 
mane. Aš — visatos siaubas, giltinės bičiulis, duobkasių 
apvaizda. Kur praeinu, ten išauga kryžiai. Mano paties 
šešėlis vos drįsta mane sekti — į tokias pavojingas vietas 
jį veduosi. Įeinu pro spragą, išeinu pro. triumfo arką. 
Žengiu pirmyn ryžtingai, traukiuosi, kad sutriuškinčiau 
priešą, guluosi tik pasitiesęs jį ant žemės. Kai keliuosi 

per upę, ji pasrūva krauju, o tiltus papuošia atramos iš 
mano priešininkų šonkaulių. Su malonumu puolu į kauty- 
nes ir žudau, mušu, skerdžiuų, kapoju, badau. Arklius 
išmetu į orą drauge su raiteliais ir kaip šiaudelius 
laužau dramblių kaulus. Šturmuodamas tvirtovę, pentinais 
užlipu ant sienų ir iš patrankų nasrų plika ranka traukiu 
sviedinius. Švystelėjęs kalaviju, išguldau pulkus kaip ja- 
vų pėdus. Pats karo dievas Marsas, susidūręs su manim 
kautynių lauke, sprunka manęs išsigandęs. Taigi esu toks 
narsus ir visur skleidžiu tokį siaubą, kad ligi šiolei man, 
mirties patikėtiniui, tėra tekę matyti vien drąsuolių nu- 
garas. 

— Na, ką gi, vieną tuojau pamatysite iš priekio,— 
pasakė Leandras, skeldamas Matamorui į žandą taip, 
kad net nuaidėjo per visą salę. 

Vargšelis susverdėjo ir vos nepargriuvo,, bet antras 
smagus antausis į kitą žandą grąžino jam pusiausvyrą. 

Tuo metu balkone vėl pasirodė Izabelė ir Zerbina. 
Vylingoji Subretė leipo juokais, o jos ponia draugiškai 
linkčiojo Leandrui. Iš scenos gilumos išėjo notaro lydimas 
Pandolfias ir, išsproginęs iš nustebimo akis, žiūrėjo, 
kaip Leandras muša Matamorą. 

— Prisiekiu krokodilo oda ir raganosio ragu! — su- 
šuko pagyrūnas. — Tu stovi ant savo duobės krašto, plė- 
šike, niekše, valkata, ir aš tave į ją įstumsiu! Verčiau 
būtum taršęs ūsus Bengalijos tigrams ir tampęs už uode- 
gų nuodingąsias gyvates Indijos džiunglėse. Erzinti Ma- 
tamorą! Plutonas“! su savo šakėmis nedrįstų to daryti. 
Aš jį nuversčiau nuo požemio karalystės sosto ir pasigro- 
bčiau Prozerpiną““. Na, mirtingasai karde, pasirodyk, 
sublizgėk saulėje ir įsmik į šio akiplėšos pilvą kaip 
į makštį. Trokštu jo kraujo, jo kaulų smegenų, jo vidurių, 
aš jam išplėšiu dvasią pro dantis! 

Tai sakydamas, Matamoras, įsitempęs, vartydamas 
akis ir plekšėdamas liežuviu, dėjosi iš visų jėgų traukiąs 


"Plutonas — senovės graikų mitologijoje Hadas — miru- 
siųjų požemio karalystės dievas: jis buvo vaizduojamas su dvišake 
rankoje. 

92Prozerpina — senovės graikų mitologijoje Persefonė — Hado 
žmona, kurią jis pagrobė ir nusivežė į požemio karalystę. 

nepaklusnią geležtę iš makšties. Jis įsirežęs prakaitavo, 
bet atsargioji žudikė tą dieną nenorėjo išeiti iš namų, 
turbūt bijojo, kad blizgantis jos plienas neapsiblaustų 
nuo drėgno oro. 

Leandrui įkyrėjo tas maivymasis, ir jis nuspyrė 
pagyrūną net į kitą scenos galą. Paskui, grakščiai nusi- 
lenkęs Izabelei, pasišalino. 

Matamoras, gulėdamas aukštielninkas, mataravo ilgo- 
mis laibomis kojomis kaip apvirtęs žiogas. Kai, tarno ir 
Pandolio padedamas, atsistojo ir įsitikino, kad Leandras 
išėjo, jis ėmė dusdamas iš įniršio šaukti: 

— Skapenai, meldžiamasis, uždėk man geležinius 
šarvus, kitaip sprogsiu iš įtūžio kaip bomba! O tu, klas- 
tingoji geležte, kuri lemtingą akimirką išdavei savo 
šeimininką, štai kaip atsidėkojai už tai, kad aš tave visada 
girdžiau drąsiausių karvedžių ir šauniausių dvikovininkų 
krauju! Nesuprantu, kodėl nesudaužiau tavęs į šipulius, 
trenkęs į savo kelį, kaip bailę, klastūnę ir išdavikę. Bet tu 
norėjai Man įrodyti, kad tikras karys turi nenuilstamai ko- 
voti ir neužsimiršti meilės džiaugsmuose, kaip buvo Ka- 
pujoje“?. Iš tiesų šią savaitę aš nesutriuškinau nė vienos 
armijos, nenugalabijau nė vieno slibino, nė pabaisos, ne- 
pristačiau mirčiai įprastinio lavonų davinio, ir mano ka- 
lavijas aprūdijo: tai gėdos, dykinėjimo rūdys! Mano iš- 
rinktosios akivaizdoje šitas plevėsa tyčiojasi iš manęs, 
mane įžeidinėja ir provokuoja. Rūsti pamoka! Filosofinis 
ir Moralinis pamokymas! Nuo šiolei kasdien prieš pus: 
ryčius nužudysiu du tris žmones, kad įsitikinčiau, jog 
mano rapyra nerūdija. Nepamiršk man to priminti! 

„— Leandras gali dar grįžti — pasakė Skapenas. — 
Gal pabandytume visi drauge ištraukti iš makšties tą 
baisią špagą? 

Matamoras įsispyrė į grindinio akmenį, Skapenas 
nusitvėrė už rankenos, Pandolias — už Skapeno, o nota- 
ras — už Pandolio, ir, kelis kartus trūktelėjus, geležtė 
pasidavė trims juokdariams, kurie nuvirto aukštyn ko- 
jomis į vieną pusę su špaga, o Matamoras nusirito į prie- 


SKapuja — Italijos miestas, kuriame Antrojo Punų karo me- 
tu (211 m. p. m. e.) žiemojo Kartaginos karvedžio Hanibalo ka- 
riuomenė linksmindamasi ir puotaudama. 

šingą pusę ir kepėstavo, laikydamas abiem rankom bai- 
siojo kalavijo makštį. 

Tuojau pat, pakilęs nuo žemės, įis paėmė į rankas ra- 
pyrą ir su patosu tarė: | 

— Dabar Leandras turės atsisveikinti su šiuo pasauliu! 
Vienintelis būdas jam išvengti mirties — persikelti į 
kokią nors tolimą planetą. Jeigu jis nugrimztų į žemės 
gelmes, aš ištraukčiau jį į paviršių ir persmeigčiau savo 
kalaviju, nebent jis būtų pavirtęs akmeniu nuo šiur- 
paus ir siaubingo mano žvilgsnio. 

Nepaisant šio pralaimėjimo, užsispyręs senis Pandol- 
tas neabejojo Matamoro didvyriškumu ir atkakliai tebe- 
silaikė paikos minties ištekinti dukterį už šio puikaus 
senjoro. Izabelė verkdama įtikinėjo geriau stosianti į 
vienuolyną, negu tekėsianti už tokio vyro. Zerbina 
kaip įmanydama gynė gražuolį Leandrą ir prisiekinėjo 
savo nekaltybe (graži priesaika!), kad tos jungtuvės 
neįvyks. 

Matamoras tokį šaltą priėmimą laikė perdėtu Izabelės 
drovumų; gerai išauklėtos merginos nemėgsta rodyti 
savo aistros. Be to, jis dar jai nesimergino, dar nepasirodė 
visame savo spindesy, mėgdžiodamas šiuo atžvilgiu 
Jupiterio parodytą santūrumą; juk už tai, kad Semelė 
panūdo dievišką savo mylimąjį pamatyti visame jo galy- 
bės spindesyje, jinai sudegė ir pavirto saujele pelenų“*. 

Moterys jo nebesiklausė ir nuėjo namo. Matamoras, 
iš visų jėgų stengdamasis būti galantiškas, paliepė tarnui 
atnešti gitarą ir, pastatęs koją ant akmens, ėmė kutenti 
instrumento pilvą, norėdamas priversti jį juoktis. Paskui 
jis pradėjo andalūziškai kniaukti segidiljos“? kupletą, 
taip juokingai drebindamas balsą, taip keistai plėšydamas 
gerklę, ir gaudė tokius gaidžiukus, kad galėjai pama- 


9* Turiiza galvoje mitas apie Dzeuso (Jupiterio) meilę Tebų 
karaliau: Kadmo dukteriai Semelei.. Perkūnvaldis Dzeusas, nenorė- 
damas išgąsdinti Semelės, ateidavo pas ją paprasto mirtingojo pavi- 
dalu, tačiau Semelė privertė jį pasirodyti jai visame dieviškame 
savo didingume. Dzeusas pasirodė tviskėdamas žaibais, nuo kurių 
Semelė pavirto saujele pelenų. 

“Šokio ritmo ispanų liaudies daina. 

nyti Raminagrobį“? traukiant serenadą prie baltosios ka- 
tės palėpės. p 

Ąsotis vandens, kurį Zerbina šliūkštelėjo įam ant 
galvos, klastingai dėdamasi norinti palaistyti gėles, ne- 
užgesino jo Muzikinio įkarščio. 

—- Tai gražioji Izabelė lieja graudžias ašaras, — pasa- 
kė Matamoras. — Aš esų ne tik didvyris, bet ir vir- 
tuozas, lyrą valdau kaip špagą. 

Deja, Leandras vaikštinėjo ne per toliausiai. Išgir- 
dęs triukšmingą serenadą, jis sunerimęs vėl pasirodė 
scenoje. Negalėdamas pakęsti, kad tas akiplėša skambina 
po jo mylimosios balkonu, išplėšė gitarą baisiai persi- 
gandusiam Matamorui iš rankų, paskui jam taip smarkiai 
smogė ja per pakaušį, kad instrumentas suskilo ir pagy- 
rūno galva išlindo pro skylę, o kaklas liko suspaustas 
kaip kiniškoje trinkoje. Leandras, nepaleisdamas gitaros 
kaklelio, ėmė tąsyti vargšą Matamorą po visą sceną, 
trankydamas jį į kulisus ir kone apsvilindamas prie 
žvakių; reginys buvo juokingas ir įdomus. Ligi valiai iš 
pagyrūno pasišaipęs, Leandras staiga jį paleido, ir 
Matamoras pargriuvo kniūpsčias. Galite įsivaizduoti, kaip 
atrodė nelaimingasis Matamoras lyg su keptuve, užvožta 
ant galvos. 

Tačiau jo vargai dar tuo nesibaigė. Leandro tarnas, 
sumanus, lakios vaizduotės vyrukas, sugalvojo įvairių 
gudrybių Izabelės ir Matamoro santuokai sukliudyti. Jo 
prikalbinta scenoje pasirodė kažkokia Doralisė, didelė 
koketė ir lengvabūdė, lydima brolio, breterio, kurį vai- 
dino Tironas. Nutaises kuo žiauriausią miną, jis nešėsi 
po pažastim dvi pasibaisėtinai ilgas rapyras. Toji mergina 
skundėsi, kad ponas Matamoras ją sukompromitavęs ir 
pametęs dėl Pandolio dukters Izabelės — toks sunkus 
įžeidimas reikalaująs kruvino keršto. 

— „Greičiau nudobkite tą plėšiką, — tarė Pandolias 


būsimam savo žentui. — Tokiam neprilygstamam drą- 
9 Raminagrobis — pašaipi pravardė, kurią Rablė priker- 


gia poetui Gijomui Kretjenui, sudaryta iš sudarkytų šaknų „do- 


ną Lemerą. 

suoliui kaip jūs, kuris neišsigąstų viso pulko saracėnų, 
tai bus vieni niekai. 

Po daugybės juokingų triukų Matamoras nenoromis 
priėmė iššaukimą, bet drebėjo kaip epušės lapas, ir 
Doralisės brolis pirmu kirčiu išmušė jam špagą iš ran- 
kų ir tol tvojo plokščiąja rapyros puse, kol Matamoras ėmė 
maldauti, kad jis jo pasigailėtų. 

Galiausiai pasirodė Leonarda, apsirengusi kaip ispa- 
nų duenja; didžiule nosine šluostydamasi savo it pelėdos 
akis ir dūsaudama taip, kad rodės, įog gali uolą sugrau- 
dinti, ji mosavo Pandolfui po pat nosimi raštišku Matamo- 
ro pasižadėjimu ją vesti, sutvirtintu suklastoto parašo. 
Nauja smūgių kruša pasipylė ant nelaimingojo pagyrų 
maišo, apkaltinto rezgus tokias klastingas pinkles, ir jis 
vienbalsiai buvo pasmerktas vesti Leonardą už melagys- 
tes, pagyrūniškus postringavimus ir bailumą. Pandol- 
tas, pasišlykštėjęs Matamoru, noriai atidavė savo dukters 
ranką Leandrui, tikrajam bajorui. 

Ši bufonada, aktorių gyvai suvaidinta, turėjo didelį 
pasisekimą. Vyrų nuomone, Subretė buvusi žavinga, 
moterys prideramai įvertino kuklų Izabelės grakštumą, 
o Matamoras susilaukė visuotinio pripažinimo; buvo sun- 
ku rasti šiam vaidmeniui tinkamesnį aktorių tiek išvaiz- 
da, tiek komišku patosu, tiek keisčiausiais ir netikėčiau- 
siais gestais. Leandras sužavėjo damas, nors kavalieriai 
laikė jį dabita. Dažniausiai jis ir sukeldavo tokį įspūdį ir, 
tiesą sakant, nieko kita nė netroško, nes labiau rūpinosi 
savo persona negu talentu. Serafinos grožiui taip pat 
netrūko garbintojų, ir ne vienas jaunas bajoras, nepaisy- 
damas gražios kaimynės nepasitenkinimo, tyliai šnabždėjo, 
kad Serafina — žavinga mergina. 

Sigonjakas, pasislėpęs už kulisų, gėrėjosi Izabelės 
vaidyba, nors, girdėdamas, kokiu švelniu balsu ji atsaki- 
nėja Leandrui, kartais jusdavo pavyduliaująs; jis dar ne- 
buvo pripratęs prie apsimestinės sceninės meilės, už kurios 
dažnai slypi didelė antipatija ir tikras priešiškumas. 
Todėl, komedijai pasibaigus, jis pasveikino jaunąją 
aktorę kažkaip nenuoširdžiai. Izabelė tai pastebėjo ir 
nesunkiai įspėjo priežastį. 

— Jūs, Izabele, taip puikiai vaidinate įsimylėju- 

sias Merginas, kad net galima apsirikti. 

— Juk tokia mano profesija,— šypsodamasi atsakė 
aktorė. — Ir argi ne tam trupės vadovas mane priėmė? 

— Be abejo, — sutiko Sigonjakas. — Bet jūs atrodėte 
nuoširdžiai įsimylėjusi tą dabišių, kuris temoka rodyti 
dantis kaip erzinamas šunelis, staipytis ir demonstruoti 
dailias savo kojas. 

— To reikalavo vaidmuo. Nejaugi aš turėjau stovėti 
kaip kelmas ir rodyti nemalonią, rūgščią miną? Argi 
nebuvau pakankamai kukli, kaip dera gerai išauklėtai 
merginai? Jeigu man šia prasme vaidmuo nepavyko, sa- 
kykite, ir aš pasistengsiu pasitaisyti. 

— One! Jūs elgėtės kaip gerai ir dorai išauklėta skais- 
ti mergina, ir būtų sunku ką nors prikišti tokiai teisingai, 
tokiai tikroviškai, tokiai padoriai jūsų vaidybai. Viskas 
atrodė taip natūralu, jog negalėjai atskirti... 

— Mielas barone, jau gęsta šviesos. Visi išėjo, ir mudu 
atsidursime tamsoje. Užmeskite man ant pečių peleriną 
ir malonėkite palydėti į mano kambarį. 

Sigonjakas gana mikliai, nors rankos truputį drebėjo, 
atliko šias jam naujas aktorės cortejo“' pareigas, ir jiedu 
išėjo iš salės, kurioje jau nebuvo likę nė gyvos dvasios. 

Oranžerija stovėjo kiek atokiau nuo pilies, kairėje 
pusėje; ją gaubė dideli tankūs medžiai. Iš šios pusės 
fasadas buvo toks pat didingas kaip ir iš anos. Kadangi 
parkas buvo žemiau už gėlyną, į pastatą vedė terasa su 
pilvotų stulpelių baliustrada, lygiais tarpais perdalyta co- 
kolių, ant kurių stovėjo balto ir mėlyno fajanso vazos su 
krūmais ir paskutinėmis šio sezono gėlėmis. 

Į parką leidosi laiptai dvigubais turėklais, užeinantys 
ant sienos, laikančios terasą ir sudėtos iš didelių, akme- 
nimis aptaisytų plytinių plokščių. Visas tas įrenginys at- 
rodė labai didingai. 

Buvo maždaug devinta valanda. Patekėjo mėnulis. 
Lengvas rūkas tartum sidabruota permatoma skraistė 
švelnino daiktų kontūrus, bet jų visai nepaslėpė. Aiškiai 
buvo matyti pilies fasadas, kurio vieni langai, apšviesti 
rausvos šviesos, o kiti — mėnulio spindulių, žvilgėjo 
kaip žuvų žvynai, ir raudonos plytos įgaudavo nepaprastai 


97 palydovo, gerbėjo. (Isp.) 

švelnų violetinį atspalvį, o akmeniniai pamatai — pilkšvą, 
perlų atspalvį. Ant naujo stogų skalūno lyg ant žvilgan- 
čio plieno blykčiojo balti atšvaitai, tamsūs šelmens nėri- 
niai juodavo vaiskiai balzganame danguje. Šviesos purslai 
krito ant krūmų lapų, atsispindėjo vazų emalyje ir 
deimantais nubarstė pievelę priešais terasą. Toliau taip 
pat skleidėsi žavus reginys — melsvame rūke kaip Breige- 
lio Aksominio“* peizažuose skendėjo parko alėjos, o jų 
gale kur ne kur sidabru žvilgėjo kokia nors marmuro 
statula a. fontanas. 

Izabelė ir Sigonjakas užlipo laiptais ir, nakties grožio 
sužavėti, prieš grįždami į jiems skirtus kambarius, keletą 
kartų apėjo terasą. Kadangi vieta buvo atvira ir iš pilies 
matoma, dorovingoji aktorė nebijojo šio naktinio pa- 
sivaikščiojimo. Be to, barono drovumas ją ramino; nors ji 
vaidino naivias merginas, bet šiek tiek nutuokė ir apie 
meilės reikalus; ji žinojo, kad tikroji meilė pasireiškia 
pagarba mylimajai. Sigonjakas nebuvo prisipažinęs ją 
mylįs, bet ji jautė esanti mylima ir žinojo, kad jai ne- 
gresia pasikėsinimas į jos dorybę. | 

Kupini to malonaus sumišimo, kuris būdingas gimstan- 
čiai meilei, jaunuoliai susikabinę rankomis vaikštinėjo 
mėnesienoje po tuščią parką ir kalbėjosi apie nereik- 
šmingiausius dalykus. Jei kas būtų juodu sekęs, būtų nuste- 
bęs tegirdėdamas miglotas kalbas apie niekniekius, 
banalius klausimus ir atsakymus. Bet, nors žodžiai neiš- 
duodavo jokios paslapties, virpantys balsai, pauzės, ato- 
dūsiai, tylus ir konfidencialus pasikalbėjimo tonas atsklei- 
dė vidinę jų būseną. 

Jolandos langai markizės kambarių kaimynystėje buvo 
į parką. Kai padėjusios jai nusirengti kambarinės pasiša- 
lino, Jaunoji gražuolė išsiblaškiusi žvilgtelėjo į mėnulį, 
spindintį virš aukštų medžių, ir pastebėjo po terasą 
vaikščiojančius Izabelę ir Sigonjaką visiškai vienus. 

Žinoma, į visus iš aukšto žiūrinti, išdidi kaip deivė Jo- 


** Kalbama apie flamandų dailininką Žaną Breigelį (1568—1625); 
priešingai negu jo tėvas ir brolis, taip pat dailininkai, jis gavo 
pravardę „Aksominis“ dėl labai švelnaus kolorito. 

landa — ji ir buvo deivė — niekino vargšą baroną Si- 
gonjaką. Kartais ji medžioklėje prašuoliuodavo pro jį 
kaip akinanti iliuzija šviesos ir triukšmo sūkury, o nese- 
niai jį netgi įžeidė. Bet matyti jį po savo langu su jauna 
moterimi, turbūt kalbantį jai apie meilę, Jolandai buvo 
nemalonu. Ji negalėjo susitaikyti su mintimi, kad kaž- 
kas nepripažįsta jos valdžios. Kiekvienas vyriškis turėjo 
tyliai kankintis iš meilės jai. 

Ji atsigulė gana blogai nusiteikusi ir ilgai negalėjo už- 
migti. Iš galvos jai vis neišėjo toji įsimylėjėlių porelė. 

Palydėjęs Izabelę iki jos kambario, Sigonjakas bu- 
vo beeinąs į savąjį, bet koridoriaus gale pastebėjo pas- 
laptingą žŽmogystą, apsigaubusią sienų spalvos apsiaustu, 
kurio skvernas buvo permestas per petį ir dengė nepa- 
žįstamojo veidą iki akių; užmaukšlinta ant kaktos skrybė- 
lė neleido įžiūrėti veido bruožų, lyg jis būtų buvęs su 
kauke. Pamatęs Izabelę ir baroną, nepažįstamasis pri- 
sišliejo prie sienos. Visi aktoriai jau buvo nuėję į savo 
būstus, tad negalėjo būti kuris nors iš jų. Tironas buvo 
aukštesnis, Pedantas storesnis, Leandras lieknesnis; nepa- 
žįstamojo laikysena nepanėšėjo nei į Skapeno, nei 
į Matamoro; beje, šį tuoj pat būtų buvę galima pažinti iš 
nepaprasto liesumo, kurio nebūtų paslėpęs nė plačiausias 
apsiaustas. 

Nenorėdamas pasirodyti smalsus ir varžyti nepažįsta- 
mojo, Sigonjakas greitai peržengė savo būsto slenkstį, 
tačiau pastebėjo, kad kilimais išmuštojo kambario, ku- 
riame gyveno Zerbina, durys kiek praviros, tartum lau- 
kiant svečio. 

Jau užsidaręs savo kambaryje, baronas išgirdo, kaip 
sugirgždėjo batai ir spragtelėjo atsargiai užšaunama 
velkė— tas rūpestingai apsigaubstęs bastūnas, matyt, 
susirado patikimą prieglobstį. 

Maždaug po valandos Leandras tylutėliai pravėrė 
duris ir, įsitikinęs, kad koridorius tuščias, žengė beveik 
nesiekdamas žemės kaip čigonė, atliekanti kiaušinių šokį, 
priėjo laiptus ir nusileido žemyn lengviau ir tyliau už 
vaiduoklius, klajojančius senose pilyse. Jis ėjo šešėlyje, 
palei sieną, ir pasuko į parko pusę, link gojelio, kurio 
vidury stovėjo pirštą prie burnos laikančio Amūro statu- 

la. Šioje, be abejo, iš anksto paskirtoje vietoje Leandras 
sustojo, tarsi kažko lūkuriuodamas. 

Mes jau sakėme, kad Leandras, savaip supratęs 
markizės šypseną, kuria šioji atsakė į jo pasveikinimą, 
išdrįso parašyti jai laišką, kurį Žana, papirkta keliomis 
pistolėmis, pažadėjo slapta padėti ant savo ponios tuale- 
tinio staliuko. 

Šį laišką perrašome pažodžiui, norėdami parodyti 
stilių, kuriuo naudojosi Leandras aukštuomenės damoms 
vilioti, o jis sakėsi esąs didelis to dalyko meistras. 

„Ponia, arba tikriau grožio deive, dėl visko kaltas 
neprilygstamas jūsų žavesys. Savo spindėjimu jis verčia 
mane išeiti iš šešėlio, kuriame turėjau likti palaidotas, 
ir prisiartinti prie jo šviesos, kaip delfinai pakyla iš 
vandenyno dugno ir plaukia į šviesą, kurią skleidžia žve- 
jų žibintai, nors ir žūva nuo negailestingų, aštrių žeber- 
klų. Aš labai gerai žinau, kad banga paraus nuo mano 
kraujo, bet kadangi negaliu gyventi, man vis tiek — aš 
pasiruošęs mirti. Savotiškos drąsos reikia pretenduoti į 
tai, kas tėra skirta pusdieviams; norėčiau bent gauti lem- 
tingąjį smūgį iš jūsų rankos. Aš vis dėlto drįstu. Kadangi 
iš anksto esu beviltiškai nusiminęs, tad nieko blogesnio 
man nebegali atsitikti, ir verčiau užsitrauksiu jūsų rūs- 
tybę negu jūsų .panieką. Norint pribaigti auką, visuomet 
reikia pažvelgti į ją, ir, mirdamas nuo jūsų žiaurumo, aš 
jausiu tą didžiausią saldybę, kad buvau pastebėtas. Taip, 
ponia, aš jus myliu, ir jei tai nusikaltimas, dėl to 
neatgailauju. Dievas leidžia jį garbinti, žvaigždės pakenčia 
kukliausio piemenuko susižavėjimą. Toks jau yra tokių 
tobulų būtybių, kokia esate jūs, likimas — jas tegali mylėti 
žemesni, nes žemėje joms nėra lygių: lygias jos vos tesu- 
randa danguje. Deja, aš tesu vargšas provincijos akto- 
rius, bet jei net būčiau visomis fortūnos malonėmis gausiai 
apdovanotas kunigaikštis ar princas, mano galva nesiektų 
jūsų kojų: tarp jūsų spindesio ir mano menkumo nuoto- 
lis vis tiek būtų toks pat kaip tarp aukščiausio kalno 
viršūnės ir giliausios prarajos. Norėdama pakelti širdį, 
jūs vis tiek turėsite pasilenkti. Mano širdis, drįstu pasa- 
kyti, ponia, išdidi ir švelni. Kas jos neatstums, ras joje 
karščiausią meilę, subtiliausią švelnumą, begalinę pagar- 

bą ir beribį atsidavimą. Be to, jeigu man nusišypsotų 
tokia laimė, jūsų atlaidumas nebūtų taip labai pažemin- 
tas, kaip jums galbūt atrodo. Nors dėl nelaimingos 
lemties ir vieno didžiūno pavydaus keršto turiu slėptis 
teatre, Maskuodamasis vaidmenimis, man nereikia rausti 
dėl savo kilmės. Jeigu išdrįsčiau atskleisti paslaptį, kurią 
laikyti mane verčia valstybiniai interesai, visi pamatytų, 
kad mano gyslomis teka kilmingas kraujas. Kas mane 
pamiltų, nepažeistų tradicijos. Bet aš jau per daug pasa- 
kiau. Visada būsiu tik nuolankiausias ir nusižeminęs 
jūsų tarnas, net jeigu, kaip tai atsitinka tragedijų ato- 
mazgose, visi Mane sveikintų kaip karaliaus sūnų. Man 
užtektų menkiausio ženklo, kad suprasčiau, jog mano 
drąsa nesukėlė niekinamo jūsų pykčio, ir aš numirčiau 
ramus ant savo meilės laužo, sudegintas jūsų akių liep- 
snos'. 

Ką būtų atsakiusi markizė į tą ugningą laišką, kuris 
gal buvo rašytas ne kartą? Norint tai įspėti, reikia ge- 
rai pažinti moters širdį. Deja, laiškas nepasiekė adresa- 
to. Susiviliojęs kilmingomis damomis, Leandras nekreipė 
dėmesio į kambarines ir nebuvo joms meilus. Tai buvo 
jo klaida, nes tarnaitės turi didelės įtakos savo ponioms. 
Jeigu prie pistolių Leandras būtų pridėjęs keletą pabučia- 
vimų ir komplimentų, markizės kambarinės savimeilė, 
prilygstanti karalienės savimeilei, būtų buvusi patenkinta, 
ir Žana būtų uoliau vykdžiusi jo pavedimą. 

Nerūpestingai laikydama rankoje Leandro laišką, Ža- 
na sutiko markizą, ir šis, nors ir nebuvo iš prigimties 
smalsus, dėl visa ko paklausė, kokį voką čia nešanti. 

— Ol Šiaip sau, nieko svarbaus, — atsakė ji. — Pono 
Leandro laiškelis poniai markizei. 

— Leandro, pirmojo trupės dabitos, to, kuris vaidina 
įsimylėjėlį „Kapitono Matamoro fanfaronadose'į Ką jis 
gali rašyti mano žmonai? Turbūt prašo kokios gratifika- 
cijos. 

— Nemanau,— atšovė pagieži tarnaitė. — Įteikdamas 
man šį laiškutį, jis taip dūsavo ir vartė akis, tarsi mir- 
damas iš meilės. 

— Duok šen laišką, — tarė markizas. — Aš pats į jį 
atsakysiu. Markizei nieko neprasitark. Šitie juokdariai 

kartais suįžūlėja ir, atlaidaus eigesio išpaikinti, užmiršta 
savo vietą. 

Iš tiesų markizas, labai mėgstantis iš ko nors pasijuok- 
„ti, atsakė Leandrui jo laiško stiliumi muskusu kvepiančia- 
me popieriuje stambia didiko rašysena ir užantspau- 
davo voką kvapniu ispanišku vašku su išgalvotu herbu, 
kad vargšelis labiau patikėtų savo meilės svajomis. 

Grįžęs po spektaklio į savo kambarį, Leandras ant 
stalo, matomiausioj vietoj, rado paslaptingos rankos 
paliktą voką, ant kurio buvo užrašyta: „Ponui Leandrui. 
Virpėdamas iš laimės, atplėšė jį ir perskaitė šias eilutes: 

„Teisingai pasakyta jūsų laiške, deivės tegali mylėti 
mirtinguosius. Vienuoliktą valandą, kai viskas žemėje 
užmigs, Diana, nebebijodama nekuklių žmogiškų žvilgsnių, 
paliks dangų ir nusileis pas piemėnį Endimioną“. Ta- 
čiau ne ant Latmuso kalno, o į parką, prie Amūro statu- 
los, kur gražusis piemuo pasistengs snūduriuoti, kad ne- 
sutrikdytų nemirtingosios deivė drotumo; ji atkaks apsi- 
siautusi debesiu, be nimfų palydos ir be sidabrinės 
aureolės'". 

Galite įsivaizduoti, koks beprotiškas džiaugsmas užliejo 
Leandro širdį, skaitant šį laiškelį, kuris pranoko garbėtroš- 
kiškiausius jo lūkesčius. Jis užsipylė ant galvos ir ant 
rankų visą buteliuką kvepalų, sukramtė gabaliuką muska- 
to riešuto lukšto, kad būtų gaivesnis kvapas, išsivalė 
dantis, pasiraitė garbanas ir išėjo į parką, į nurodytą 
vietą, kur jį palikome lūkuriuojantį, norėdami jums visa 
tai papasakoti. 

Nuo laukimo nerimo ir nakties vėsos Leandras virpėjo. 
Jis kruūpčiojo, lapui krintant, ir, išgirdęs menkiausią 
šiugždesį, įtempdavo klausą, įgudusią bemat suprasti suf- 
lerio šnabždesį. Smėlis gurgždėjo po kojomis, ir jam atro- 
dė, kad tą baisų triukšmą išgirs visi, esantieji pilyje. 
Jį baugino kraupi miškų tyla, o dideli juodi medžiai 
audrino vaizduotę. Tai dar nebuvo baimė, bet jo mintys 
darėsi vis niūresnės. Markizė vėlavo, ir Diana per ilgai 
vertė Endimioną šlapti kojas rasoje. 


9 Endimionas — graikų mitologijoje gražus jaunuolis pie- 
muo, kurį pamilo miškų ir medžioklės deivė Artemidė (Diana). Jinai 
užmigdė jį Latmuso kalno oloje ir lankydavo naktimis, mėnu- 
liui šviečiant. 

Akimirką jam pasirodė, kad irakštelėjo sausa šaka nuo 
kažkieno sunkių žingsnių. Tai negalėjo būti įo deivės 
žingsniai. Deivės paprastai sklendžia mėnulio spindu- 
liu, ir jų kojos, liesdamos žemę, nesumaigo net žoly- 
tės. 

„Jei Mark:zė greitai neateis, užuot radusi karštą mei- 
lužį, teras sužvarbusį garbintoją, — galvojo Leandras. 
— Toks ilgas laukimas, drebant nuo šalčio, neišeina į 
gera Kiteros žygiams!“?“, 

Kai šitaip jis godojo, staiga keturi dideli šešėliai atsis- 
kyrė nuo medžių ir užpuolė jį. Du, kurie pasirodė besą 
markizo de Briujero liokajai, čiupo aktorių už rankų ir lai- 
kė jį kaip belaisvį, kurį norima surišti, o kiti du ėmė 
kulti lazda. Jie daužė jam per nugarą kaip kūjais į prieka- 
lą. Nenorėdamas, kad į jo riksmą subėgtų žmonės ir 
sužinotų apie nelaimingą jo nuotykį, vargšas periamasis 
didvyriškai tylėjo. Nė Mucijus Scevola!?!, kuris laikė ran- 
ką liepsnoje, nekentėjo -kantriau už Leandrą, mušamą 
lazdomis. 

Įvykdę bausmę, keturi budeliai paleido savo auką, 
žemai nusilenkė ir, netarę nė žodžio, pasišalino. 

Kokia gėda! Ikaro kritimas iš dangaus aukštybių 
nebuvo toks baisus. Sudaužytas, nusilpęs Leandras vargais 
negalais, susilenkęs ir trindamasis šonus, parklibikš- 
čiavo į pilį. Bet jis buvo toks kupinas tuščio pasipūtimo, 
kad jam nė į galvą neatėjo, jog tai apgaulė. Jo savimeilei 
buvo kur kas maloniau suteikti tam nuotykiui tragišką 
atspalvį. Jis įtikinėjo save, kad, matyt, pavydaus vyro 
sekama, markizė buvo sustabdyta einanti į pasimatymo 
vietą ir, pajutusi durklą prie gerklės, turėjo viską prisipa- 
žinti. Įsivaizdavo ją. klūpančią, sutaršytais plaukais, pa- 
plūdusią ašaromis, maldaujančią įtūžusį markizą jos pasi- 


W0 Kitera — sala Viduržemio jūroje, prie pietinių Peloponeso 
krantų. Pagal graikų mitologiją, meilės deivė Afroditė (Diana) 
atplaukusi kriaukle į šią salą. Vėliau čia jos garbei buvo pas- 
tatyta pirmoji šventovė. Perkeltine prasme — meilės viešpatija. 

" Mucijus Scevola (VI a. p. m. e) — senovės romėnas, 
kuris įsibrovė į Romą apgulusių etruskų stovyklą ir norėjo 
nužudyti jų karvedį. Per klaidą nužudė ne karalių, o jo fa- 
voritą. Paimtas į nelaisvę, Mucijus Scevola pats save nubaudė 
įkišdamas dešinę ranką į ugnį. 

gailėti ir žadančią ateityje priešintis savo jausmų siautu- 
liams. Nors jam gėlė visus kaulus ir sąnarius nuo lazdų, 
jis gailėjo markizės, dėl jo patekusios į tokį pavojų, ir nė 
nenumanė, kad šioji nieko nežino apie tai ir šią valandą 
ramiausiai miega ant olandiškos drobės paklodžių, 
iškvepintų santalu ir cinamonu. 

Leandrui buvo didžiai nemalonu, kai, eidamas koridoriu- 
mi, pamatė Skapeną, kuris, iškišęs galvą pro duris, kan- 
džiai kikeno. Jis atsitiesė, kiek galėjo, bet gudraus seno 
vilko apgauti jam nepavyko. 

Kitą dieną trupė ėmė ruoštis kelionėn. Tironas, mar- 
kizo dosniai atlyginias, atsisakė nepatogaus ir lėto jaučių 
vežimo ir nusamdė talpų, keturiais arkliais kinkytą 
furgoną. Leandras ir Zerbina atsikėlė vėlai dėl priežas- 
čių, kurių nebereikia plačiau aiškinti, tik aktorius atrodė 
graudžiai ir pasigailėtinai, nors kaip įmanydamas stengė- 
si dėtis žvalus, o Subretė spindėjo iš pasitenkinimo, 
kad įos garbėtroška svajonė išsipildė. Ji netgi rodė kil- 
niaširdišką dėmesį savo draugėms, o Duenja ėmė jai mei- 
likauti, ko anksčiau niekad nedarydavo, — tai buvo 
reikšmingas simptomas. Skapenas, nuo kurio akių nie- 
kas nepasislėpdavo, pastebėjo, kad Zerbinos skrynia 
kažkokiu stebuklingų būdu dvigubai pasunkėjo. Serafi- 
na kandžiojosi lūpas ir murmėjo sau panosėj: „Bjau- 
rybė“, bet Subretė, patenkinta, kad jai pavyko pažeminti 
pirmąją aktorę, nuleisdavo jos žodžius negirdomis. 

Pagaliau naujasis vežimas pajudėjo, išsiveždamas akto- 
rius iš de Briujero pilies. Šią svetingą pastogę visi, 
išskyrus Leandrą, paliko nenoromis. Tironas galvojo apie 
gautas pistoles, Pedantas — apie puikius vynus, kurių 
iki soties prisigėrė, Matamoras — apie plojimus, kurių 
publika jam nepašykštėjo, Zerbina — apie taftą, auksi- 
nius papuošalus ir kitus malonumus. Sigonjakas ir Izabelė 
tegalvojo apie savo meilę. Laimingi, kad yra drauge, jie 
net nė karto neaisigręžė pažvelgti į horizonte tolstan- 
čius mėlynus pilies stogus ir raudonus mūrus. 


VI 
SNIEGO PŪGA 


Aktoriai buvo labai patenkinti savo viešnage de Briu- 
jero pilyje. Tokia sėkmė nedažnai pasitaikydavo 
klajokliškame jų gyvenime. Tironas padalijo pinigus vi- 
siems, ir kiekvienas savo kišenėje, kur paprastai tešvil- 
paudavo vėjai, su malonumu užčiuopė keletą skambančių 
monetų. Zerbina, švytėdama paslaptingų, tvardomu 
džiaugsmu, mielai klausėsi draugių pašaipių užuominų 
apie jos žavesio galią. Ji triumfavo, o Serafina vos ne- 
siuto. Tik Leandras, sudaužytas po naktinės pylos, 
nesidžiaugė drauge su visais, nors ir stengėsi šypsotis, 
bet tai buvo, kaip sakoma, juokas pro ašaras. Jo ju- 
desiai buvo suvaržyti, ir kaskart, vežimui krestelėjus, 
jo veidą perkreipdavo skausminga grimasa. Kai manyda- 
vo, kad niekas į jį nežiūri, Leandras glostėsi pečius ir 
rankas; šios užmaskuotos gudrybės galėjo apgauti kitus 
komediantus, bet neliko nepastebėtos buklaus ir pašaipaus 
Skapeno, kuris visada traukdavo per dantį nesėkmingus 
Leandro nuotykius, nes negalėjo pakęsti to patenkinto 
savimi gražeivos. 

Ratui atsitrenkus į didelį akmenį, kurio vežėjas ne- 
pastebėjo, gražuolis iš skausmo net aiktelėjo, o Skapenas 
pradėjo kalbą, dėdamasis jo gailįs: 

— Ko taip aimanuoji, vargšeli Leandrai? Atrodai visas 
sukiužęs kaip Liūdnojo Veido riteris, kai jis, nuogas, 
mėgdžiodamas Amadį ir atgailaudamas dėl meilės, ištisą 
naktį šuoliavo Siera Morenos kalnais. Galima pamanyti, 
kad tu miegojai ne ant minkštų čiužinių ir pagalvių, užsi- 
klojęs šilta antklode, o ant plikų lazdų, kurios laužo 
sąnarius ir neleidžia pailsėti, -— toks atrodai pavargęs, 
tokia liguista tavo veido spalva ir mėlynės paakiuose. 
Iš visa ko sprendžiant, dievas Morfėjas tavęs šiąnakt 
neaplankė. 

— Morfėjas gal ir neišlindo iš savo urvo, bet jaunutis 
Kupidonas mėgsta bastytis ir be žibinto moka rasti ko- 
ridoriuje reikalingas duris, — atsakė Leandras, tikėda- 
masis išsklaidyti savo priešo Skapeno įtarimus. 

— Aš komedijose tevaidinu tarnus ir neturiu patyrimo 

meilės reikaluose. Niekad nesu merginęsis gražioms da- 
moms. Bet žinau, kad dievas Kupidonas, anot poetų ir 
romanistų, į savo aukas laido strėles, o ne medinį lan- 
ką. 
* — Ką jūs norite tuo pasakyti? — skubiai pertraukė jį 
Leandras, sunerimęs, kad pasikalbėjimas dėl šių mitolo- 
ginių subtilybių ir palyginimų krypsta nepageidaujama 
linkme. 

— Nieko, tik tai, kad tau ant kaklo, truputį aukščiau 
raktikaulio, juoduoja ruožas, nors tu ir stengiesi pridengti 
jį skarele. Rytoj jis pamėlynuos, poryt pažaliuos, paskui 
pagels, kol pagaliau įgaus natūralią spalvą. Tas ruožas 
velniškai panašus į rumbą nuo lazdos. | 

— Turbūt kokia mirusi gražuolė, mylėjusi mane gyva 
būdama, pabučiavo per sapną, kai miegojau, — atsakė 
Leandras, išraudęs ligi ausų. — Kaip žinoma, numirėlių 
pabučiavimai palieka tokias mėlynes, kad nubudęs net 
stebiesi. 

— Ta graži numirėlė atėjo kaip tik laiku, atsakė 
Skapenas, — bet aš galiu prisiekti, jog tą karštą bučkį 
padovanojo žalio medžio lūpos. 

— Nevykęs šaipūne ir juokdary! — sušuko Leandras. 
— Jūs provokuojate mane. Aš tik iš drovumo suverčiu 
mirusiosioms tai, ką iš tikrųjų padarė gyvosios. Nors 
dedatės nemokytu stačioku, turbūt esate girdėjęs apie to- 
kius gražius ženklus, dėmeles, mėlynes ir įkandimus, 
paliekamus beprotiškos aistros išdykavimų, kuriais įsi- 
mylėjėliai paprastai smaginasiė 

— Memorem dente notam!“*, — pertraukė jį Pedantas, 
džiaugdamasis radęs progą pacituoti Horacijų. 

— Šis paaiškinimas man atrodo protingas, — atsakė 
Skapenas, — ir, be to, remiasi oriu autoritetu. Tačiau 
žymė tokia ilga, kad, matyt, toji mirusi ar gyva naktinė 
gražuolė burnoje teturėjo tą vienintelį dantį, kurį For- 
kiadės!?? skolindavo viena kitai. 


'*Dantimi  atmintiną ženklą į lūpas tau įspaus (Horacijus, 
Odės, 1 kn., 13 odė). . 

103Senovės graikų mitologijoje trys senės, kurios trise teturėjo 
vieną akį ir vieną dantį ir pasikeisdamos jais naudojosi. 

Leandras, nesitverdamas pykčiu, norėjo pulti Skapeną ir 
prikulti, bet sumušti šonai taip skaudėjo ir kaip zebro 
dryžuotą nugarą taip gėlė, kad jis vėl atsisėdo, atidėda- 
mas kerštą palankesniam laikui. Tironas ir Pedantas, pra- 
tę prie tų ginčų, kurie juos linksmindavo, privertė 
priešininkus susitaikyti. Skapenas pasižadėjo niekad nebe- 
daryti tokių užuominų: 

— Kalbėdamas aš niekados nebeminėsiu jokių medžių — 
nei pagalių, nei rąstų, nei lazdų, nei malkų. 

Per šį linksmą kivirčą vežimas riedėjo pirmyn ir netru- 
kus privažiavo kryžkelę. Ant veja apaugusios kalvelės 
stovėjo nuo saulės ir lietaus sutrūkinėjęs nedailaus 
darbo medinis kryžius. Ant surūdijusios vinies niūriai 
kabojo Kristus, kurio viena ranka buvo atskilusi. Nuo 
tos vietos šakojosi keturi keliai. 

Kryžkelėje, lyg kažko iaukdami, stovėjo du žmonės ir 
trys Mulai. Vienas mulas, kuriam, matyt, įgriso ramiai 
stovėti, purtė įvairiaspalviais pomponais ir spurgais 
papuoštą galvą ir žvangino žvangalais. Nors išsiuvinėti 
odiniai akidangčiai trukdė jam žiūrėti į šonus, jis pajuto 
artėjantį vežimą ir iš neramaus smalsumo ėmė karpyti 
ilgomis ausimis, o pro atvėpusias lūpas sublizgėjo dantys. 

— Vidurinis mulas karpo ausimis ir rodo dantenas, — 
pasakė vienas vyras, — vežimas turi būti nebetoli. 

Iš tikrųjų komediantai privažiavo kryžkelę. Zerbina, 
sėdinti priekyje, žvilgtelėjo į tuos gyvulius ir žmones; 
atrodė, jų buvimas šioje vietoje jos nenustebino. 

— Velniai griebtų! Tai gražus ekipažas! — tarė Tiro- 
nas. — Su tokiais puikiais ispaniškais mulais galima su- 
karti penkiolika ar net dvidešimt mylių per dieną. Jei 
mes tokius turėtume, iš karto atsidurtume Paryžiuje. 
Bet kokio velnio jie čia laukia? Tikriausiai tie mulai 
pakaitiniai kokiam didikui. 

— Ne, — įsiterpė Duenja, — mulas pabalnotas min- 
kštai ir apdangstytas kaip moteriai. 

— Vadinasi, tyko ką nors pagrobti, — pasakė Tiro- 


nas, — juoba kad abu jojikai pilkomis livrėjomis atrodo 
labai įtartini. 
— Galbūt, — atsakė Zerbina ir reikšmingai šyptelėjo. 
— Nejau toji dama yra tarp mūsų? — apsidairė Ska- 

penas. — Žiūrėkit, vienas jojikas eina čionai, tarsi dar 
nenorėtų imtis prievartos ir ketintų vesti derybas. 

— O! Prievartos neprireiks, — įsikišo Serafina, metusi 
į Subretę paniekinamą žvilgsnį, kurį šioji atlaikė su be- 
gėdišku ramumu. — Yra moterų, kurios pačios puola pa- 
grobėjams į glėbį. 

— Ne kiekvieną norinčią grobia, — atsikirto Subretė. 
— Vien tik noro čia neužtenka, reikia dar patrauklumo. 

Pokalbį nutraukė jojikas, kuris, davęs ženklą vežėjui 
sustabdyti arklius, nusiėmė beretę ir paklausė, ar vežime 
nėra panelės Zerbinos. 

Zerbina, guvi ir vikri kaip vijurkas, iškišo tamsią savo 
galvutę iš po brezentinės padangtės ir į klausimą atsakė 
pati. Paskui nušoko žemėn. 

— Panele, aš esu jūsų paslaugoms, — mandagiai ir pa- 
garbiai tarė arklininkas. 

Subretė pasitaisė sijonus, persibraukė pirštu aplink 
dekoltė, tartum norėdama išlaisvinti krūtinę, ir, atsigręžusi 
į aktorius, šitaip prabilo: 

— Brangūs draugai, atleiskite, kad aš jus palieku. 
Kartais proga pati siūlosi, ir būtų kvaila jos nenutverti, 
nes, jei praleisi, ji nebesugrįš. Fortūnos veidas, kurį ligi 
šiolei regėja1 niūrų, apsiniaukusį, dabar man maloniai 
šypso. Noriu pasinaudoti jos palankumu, kuris, be abejo, 
bus trumpalaikis. Būdama teatre tik kukli subretė, aš 
tegalėjau tikėtis Skapenų dėmesio. Man merginosi vien 
tarnai, O ponai mylėjosi su Liusindomis, Leonoromis 
ir Izabelėmis. Didikai vos teikdavosi prabėgomis paimti 
mane už smakro ir, kišdami į prikyštės kišenę sidabrinę 
monetą, kartais pakšteldavo į skruostą. Tačiau atsirado 
žmogus, turintis gerą skonį. Jo nuomone, teatro subretė 
vertingesnė už kitą ponią, o kadangi Zerbinos vaidmuo 
nereikalauja griežto dorovingumo, aš nusprendžiau ne- 
skaudinti to malonaus kavalieriaus, kuris labai norėjo, 
kad aš išvykčiau. Taigi leiskite man pasiimti iš vežimo 
daiktus ir atsisveikinti. Kada nors susirasiu jus Paryžiuje, 
nes širdyje esu aktorė ir niekad ilgai negaliu būti neišti- 
kima teatrui. 

Vyrai paėmė Zerbinos skrynias ir užkrovė nešuliniam 
mului ant nugaros. Subretė, arklininko padedama, užšo- 


134 


ko ant jai skirto mulo taip lengvai, tartum būtų mokiu- 
sis ekvilibristikos raitelių akademijoje, sudavė kulnais 
gyvuliui per šonus ir nujojo, pamojavusi ranka draugams. 

— Geros kloties, Žerbina! — šaukė aktoriai. 

Tik Serafina, kuri jos nekentė, tylėjo. | 

— Gaila, — pasakė Tironas, — aš mielai būčiau neišiei- 
dęs tos puikios subretės, bet ji nepripažįsta kitokių įsipa- 
reigojimų, tik savo įnorius. Teks perdirbti pjesėse subretės 
vaidmenis į duenjos ar palydovės. Akiai bus ne taip malo- 
nu, kaip žiūrėti į gražų viliūgės veidelį, bet Leonarda turi 
komikės talentą ir puikiai pažįsta sceną. Kaip nors išsiver- 
sime. 

Furgonas vėl pajudėjo. Jis važiavo greičiau nėgu jau- 
čiais kinkytas vežimas. Peizažas čia skyrėsi nuo landų. Vie- 
toj baltų smėlynų plytėjo derlingesnės rausvos dirvos. 
Tarp sodų, apaugusių jau nubyrėjusiomis gyvatvorėmis, 
kur raudonavo erškėčių uogos ir mėlynavo kryklės, šen 
bei ten pasirodydavo mūriniai namai, liudijantys, kad čia 
gyvena gana pasiturintys žmonės. Palei kelią stiepėsi 
išlakūs medžiai tvirtais kamienais ir tiesė štangrias ša- 
kas, kurių geltonais lapais buvo nusėta žolė aplinkui. 
Vėjas pačiupdavo atskirus lapus ir gainiojo juos priešais 
Izabelę ir Sigonjaką, kurie, pavargę nuo nepatogaus 
sėdėjimo vežime, išlipdavo kiek pajudėti. Matamoras 
žingsniavo priekyje, ir trapus jo siluetas, kuris iš tolo 
atrodė persmeigtas rapyros, juodavo raudoname vakaro 
danguje. 

— Kaip atsitiko, — kalbėjo Sigonjakas Izabelei, — kad 
jūs, turėdama visus kilmingos merginos bruožus — 
esate kukli, mokate protingai kalbėti ir tinkamai parinkti 
žodžius, — taip prisirišusi prie šios keliaujančios kome- 
diantų trupės? Neabejoju, kad jie padorūs žmonės, bet juk 
ne tos pačios kilmės kaip jūs? 

— Iš mandagaus elgesio nespręskite, kad esu nelaiminga 
princesė ar karalienė, išvyta iš savo karalystės ir priversta 
užsidirbti duoną scenoje. Mano gyvenimo istorija labai 
paprasta, bet kadangi matau, kad jus domina, papasa- 
kosiu. Mane į teatrą atvedė ne likimo katastrofos, ne 
baisus nusigyvenimas ar romantiški nuotykiai. Aš jame 
gimiau, nes esu, kaip sakoma, scenos kūdikis! Tespido 

vežimas — Mano gimimo vieta ir Mano keliaujanti 
simtinė. Mano motina, vaidinusi tragedijų princeses, buvo 
labai graži moteris. Į savo vaidmenis žiūrėjo rimtai ir net 
už scenos tesidomėjo karaliais, princais, kunigaikščiais 
ir kitais didžiūnais, popierinės karūnas ir paauksuoto me- 
džio skeptrus laikydama tikrais. Eidama į užkulisį, ji 
taip didingai vilkdavo netikro aksomo šleifą, tarsi tai būtų 
buvę vilnijantys purpuriniai drabužiai ar karališka manti-. 
ja. Būdama tokia išdidi, ji atkakliai nenorėjo klausytis 
prisipažinimų, prašymų ir pažadų tų meilinčių, kurie visada 
sukinėjasi aplink aktores kaip drugeliai aplink ugnį. Kar- 
tą vakare, kai vienas dabita įsibrovė į jos persirengimo 
zzambarį, ji stojo piestu ir suriko kaip tikra skitų 
karalienė Tomiridė!9*: „Ei, sargyba, čiupkite jį!“ Tai buvo 
ištarta tokiu valdingu, paniekinamu ir iškilmingu tonu, kad 
kavalierius, visiškai apstulbęs, spruko iš baimės, nebe- 
drįsdamas jai meilintis. Apie jos išdidumą ir paniekinamus 
atsakymus, tokius keistus ir neįprastus aktorei, — juk 
aktorės visada įtariamos lengvabūdiškumuų, — sužinojo 
vienas labai kilmingas ir galingas princas. Jis nutarė, jog 
visa tai rodo ją turint gerą skonį, o panieka vulga- 
riems nemokšoms tegalinti kilti iš taurios sielos. Kadangi 
jo padėtis aukštuomenėje prilygo scenos karalienės 
rangui, jis buvo priimtas švelniau ir ne taip išdidžiai. 
Jis buvo jaunas, gražus, iškalbingas, atkaklus ir nuo 
kitų skyrėsi tuo, kad buvo kilmingas. Ką jums dar pasa- 
kyti? Šį kartą karalienė nepašaukė sargybinių, ir jūs mato- 
te mane — karštos jų meilės vaisių. 

— Dabar aš puikiai suprantu, — mandagiai tarė 
Sigonjakas, — iš kur tas neprilygstamas jūsų žavumas. 
Jūsų gyslomis teka princų kraujas. Aš taip ir spėjau. 

— Jų ryšys, — kalbėjo toliau Izabelė, — truko ilgiau, 
negu paprastai trunka teatrinės intrigėlės. Princas rado 
mano motinoje pastovią ištikimybę, kuri kilo iš išdidumo ir 
iš meilės. Deja, jų laimei kelią pastojo valstybiniai reika- 
lai: princas turėjo išvykti į karą ar tolimas misijas. 
Princo šeima jo vardu pradėjo vesti derybas dėl jo 


W4 Tomiridė (VI a. p. m. e.) — skitų karalienė, kuri, žuvus sū- 
nui, pati vadovavo skitų kautynėms - su persais ir įsakė nukirsti 
galvą paimtam į nelaisvę Kirui, persų karaliui. 

santuokos su garsia, kilminga nuotaka, nes ir taip jau jis 
pernelyg vėlavo vesti. Jis buvo priverstas nusileisti, 
kadangi dėl meilės užgaido neturėjo teisės nutraukti ilgos 
virtinės protėvių, kildinančių save iš Karolio Didžiojo, ir 
leisti, kad toji šlovinga giminė su juo pasibaigtų. Mano 
motinai buvo pasiūlyta didelė pinigų suma: norėta 
sušvelninti neišvengiamą išsiskyrimą, išvaduoti ją nuo 
vargingo gyvenimo ir padėti mane išlaikyti bei auklėti. 
Tačiau ji nė girdėti apie tai nenorėjo ir pareiškė nepri- 
įimsianti pinigų be meilės, ji geriau laikysianti princą 
savo skolininku, negu būsianti jo skolininkė, nes jam 
didžiadvasiškai atidavusi tai, ko jis jai niekad negalėsiąs 
grąžinti. „Nieko prieš ir nieko po“, — toks buvo jos 
devizas. Taigi ji ir toliau vaidino tragedijose princeses, 
bet jos siela jau buvo mirusi, ji vis labiau nyko ir netrukus 
mirė. Aš tada buvau septynerių ar aštuonerių metų, 
vaidinau vaikus, amūrus ir kitus mažus vaidmenis, ati- 
tinkančius mano ūgį ir protą. Dėl motinos mirties sielo- 
jausi ne pagal savo amžių. Prisimenu, kad tą dieną tik 
prilupta išėjau vaidinti vieno Medėjos vaiko!“?. Paskui 
skausmas aprimo — aktoriai ir aktorės mane glamonė- 
davo, lepindavo kaip įmanydami, nuolat pakišdavo kokį 
skanėstą. Pedantas, mūsų trupės dalyvis, kuris jau tada 
man atrodė toks pat senas ir susiraukšlėjęs kaip dabar, 
labai nuoširdžiai manimi rūpinosi. Jis išmokė mane dekla- 
muoti, pajusti eilėraščio sąskambį ir ritmą, parodė, kaip 
reikia kalbėti ir klausyti, pamokė pozų, gestų, atitinka- 
mos mimikos ir kitokių scenos meno paslapčių, meno, 
kurį jis puikiai pažįsta, nors tėra provincijos aktorius. 
Mat yra išsilavinęs: jis buvęs koležo mokytojas, išva- 
rytas už nepataisomą girtavimą. Iš pažiūros netvarkingo 
klajokliško gyvenimo aplinkoje aš gyvenau skaisti, nes 
mano draugams, pažinojusiems mane nuo lopšio, buvau 
sesuo arba duktė, o mergišius, besiveržiančius į užkuli- 
sius, mokėjau laikyti reikiamame nuotolyje, elgdamasi 


''Pagal senovės graikų mitologiją, Medėja, Kolchidės karaliaus 
duktė, padėjo graikų didvyriui Jasonui pagrobti aukso vilną 
ir tapo jo žmona. Vėliau jo pamesta Medėja nužudė savo 
vaikus. Šis siužetas buvo dažnai naudojamas pasaulinėje dra- 
maturgijoje. 

su jais šaltai, santūriai ir kukliai. Aš ir už scenos neveid- 
mainiaudama vaidinau paprastos, naivios mergaitės vaid- 
menį. | 

Taip, žingsniuodama šalia vežimo, Izabelė pasakojo su- 
žavėtam Sigonjakui savo gyvenimą ir nuotykius. 

— Ar to didžiūno vardą prisimenate, — paklausė 
Sigonjakas, — ar jau užmiršoteį 

— Turbūt nukentėtų mano ramybė, jei pasakyčiau, — 
atsakė Izabelė. — Bet jis įstrigo mano atmintin. 

— Ar yra koks jo ryšių su jūsų motina įrodymas? 

— Aš turiu žiedą su jo herbų, — pasakė Izabelė. — Tai 
vienintelė jo padovanota brangenybė, kurią mano motina 
sau pasilaikė, nes heraldiška jo reikšmė nustelbė materiali- 
nę vertę. Jei įdomu, aš kada nors jums jį parodysiu. 

Būtų pernelyg nuobodu sekti etapas po etapo paskui 
teatro vežimą, tuo labiau kad jie keliavo neskubėdami, 
be jokių įsimintinų nuotykių. Todėl peršoksime keletą 
dienų ir atsidursime Puatjė apylinkėse. Pajamos buvo ne- 
kokios, ir trupei prasidėjo sunkus metas. Markizo de 
Briujero pinigai išsibaigė, Sigonjako pistolės taip pat 
išsibaigė: kiek leido menki jo ištekliai, jis stengėsi pa- 
gelbėti draugams varge. Vietoj keturių tvirtų žirgų, ke- 
lionės pradžioje įkinkytų į vežimą, tebuvo likęs vienintelis 
arklys, ir koks arklys! Apgailėtinas kuinas, kuris, rodės, 
buvo šeriamas ne šienu ir avižomis, o statinių lankais — 
taip buvo išsikišę jo šonkauliai. Klubų kaulai buvo išsi- 
šovę, o suglebę šlaunų raumenys dribo didelėmis raukš- 
lėmis; nuo kietų gumbų pampo ilgais plaukais apžėlu- 
sios jo kojos. Gogą nugraužė pavalkai, kurių minkštoji 
pusė buvo nusitrynusi, ir vis atsirasdavo naujų kraujuo- 
jančių žaizdų, o botagu sučaižyti vargšo gyvulio šonai 
buvo dryžuoti kaip zebro. 


Jo galva buvo ištisa liūdesio ir kančios poema. Tartum 
skalpeliu išgremžtos įuodavo gilios akiduobės. Melsvi 
vyzdžiai žvelgė blausiu, nuolankiu, likimui pasidavusiu 
nuilsinto gyvulio žvilgsniu. Juose galėjai išskaityti abe- 
jingumą smūgiams ir bergždžioms pastangoms — bota- 
gas nebeįstengė ištraukti iš jo gyvybės kibirkštėlės. Au- 
sys, kurių viena buvo praskelta, graudžiai tabalavo iš abie- 
jų kaktos pusių ir virpčiojo į nevienodą žingsnių taktą. 

Pro šnerves nuo sunkaus kvėpavimo varvėjo skystis, o 
atvipusi apatinė lūpa teikė snukiui gaižią išraišką. 

Ant balto ir rusvo jo plauko vingiavo prakaito 
srovelių vagos kaip lietaus sienų tinke; papilvėje karojo 
sulipę plaukų kuokštai, o kojos buvo apkibusios šlykš- 
čia prakaito ir purvo koše. Sunku įsivaizduoti labiau 
apverktiną reginį. Arklys, ant kurio jojo giltinė Apoka- 
lipsėje, būtų atrodęs tikras lenktynių žirgas greta šito 
pasigailėtino gyvulio, kurio mentikauliai, rodės, išsineria 
su kiekvienu žingsniu. Sielvartingas žvilgsnis sakytum 
maldavo lyg kokios malonės paskutinio kailialupio smū- 
gio. Oras buvo vėsus, arklio šonai ir šnervės garavo. 


Vežimu dabar tevažiavo trys moterys. Vyrai ėjo pėsti, 
nenorėdami per daug apkrauti nelaimingojo kuino. Jie 
nesunkiai spėjo žingsniuoti greta ir net pralenkdavo jį. 
Kadangi visų mintys buvo nelinksmos, jie niūriai tylėjo 
ir kiūtino, išsisklaidę kas sau, kuo rūpestingiau susisupę į 
apsiaustus. | 

Nusiminęs Sigonjakas beveik gailėjosi palikęs senąją 
tėvų pilį: gal geriau mirti iš bado tyloje ir vienatvė- 
je šalia apsitrynusio savo herbo, negu šitaip bastytis su ta 
bohema ir statyti save į pavojų. 

Jis prisiminė dorąjį Pjerą ir Bajarą, Miro ir Belzebubą — 
ištikimuosius nuobodžios savo vienatvės draugus. Jam 
suspaudė širdį ir gerklę sugniaužė nervinis spazmas, ku- 
ris paprastai baigiasi ašaromis. Bet, žvilgtelėjęs į apsiaus- 
tan įsitraukusią Izabelę vežimo priekyje, baronas pažva- 
lėjo. Jaunoji moteris jam šypsojosi. Ji, atrodė, ne per 
daug krimtosi dėl šito vargo. Jei siela patenkinta, 
ką reiškia kūno kančios ir nuovargis? | 

Aplinkinis gamtovaizdis nelabai galėjo išblaškyti liūdną 
nuotaiką. Priešakyje mėšlungiškai raitėsi kelių senų ap- 
džiūvusių, nulaužytomis viršūnėmis guobų griaučiai; juo- 
dos jų šakos skėtėsi gelsvai pilko, žemo ir sniego debesų 
aptraukto dangaus fone, pro kurį skverbėsi tik blyški švie- 
sa. Toliau driekėsi nedirbamos lygumos, horizonte 
jas supo plikos kalvos arba rusvų miškų juosta. Retkar- 
čiais lyg kreidos dėmė tarp plonyčių tvoros žaginių 
šmėkštelėdavo kokia trobelė su kylančia dūmų srovele. 
Lietaus išplauti grioviai vagojo žemę kaip ilgi randai. 

Pavasarį sužaliavę šitie laukai gal būtų atrodę mieli akiai, 
bet, apsigaubę pilku žiemos apdangalu, jie buvo nykūs, 
skurdūs ir liūdni. Kartais pradūlindavo išblyškęs ir ap- 
driskęs kaimietis, prakūprindavo senė, sulinkusi po žabų 
ryšulių, — nuo jų ne pagyvėdavo šis niūrus gamtovaiz- 
dis, o atrodydavo dar nykesnis. Tikros ir vienintelės šio 
krašto gyventojos buvo šarkos. Jos šokinėjo po įšalusią 
žemę, kraipė uodegas tartum nepraskleistas vėduokles, 
čerškė, išvydusios vežimą, lyg dalydamosi įspūdžiais apie 
komediantus, ir juokingai straksėjo prieš juos. Pikti, 
beširdžiai paukščiai — jiems nė motais vargšų žmonių 
kančios! 

Žvarbus vėjas pūtė, priplodamas prie kūno plonus akto- 
rių apsiaustus, ir raudonais pirštais čaižė jų veidus. Į vėjo 
sūkurius netrukus įsimaišė snaigių; jos kilo, sukosi, ne- 
siekdamos žemės, negalėdamos niekur užsikabinti, — to- 
kia smarki buvo pūga. Sniegas krito taip tirštai, kad per 
keletą žingsnių nuo apakintų pėsčiųjų iškilo tartum balta 
siena. Pro šitą 5idabrinį mirgėjimą arti esantys daiktai 


> Atrodo, — tarė Pedantas, kuris ėjo paskui vežimą, 
norėdamas rasti šiokią tokią užuovėją, — kad dangiškoji 
šeimininkė ten peša žąsis ir purto ant mūsų pūkus iš savo 
prikyštės. Man labiau patiktų mėsa, ir mielai dabar su- 
šveisčiau žąsį be jokių prieskonių. 

— Netgi be druskos, — pritarė Tironas. — Mano pilvas 
nebeprisimena tos kiaušinienės, kurios kiaušiniai čiepsėjo, 
daužomi į keptuvės kraštą, ir kurią aš surijau, apgaulingai 
ir sarkastiškai vadindamas pusryčiais, nors iš keptuvės 
kyšojo snapai. 

Sigonjakas taip pat ėjo užsiglaudęs už vežimo. Pedantas 
jam pasakė: 

— Tai bent orelis, pone barone! Labai gaila, kad jūs 
drauge su mumis turite kęsti pikto likimo smūgius, bet 
tai laikinos kliūtys, ir, nors nelabai greitai judame į 
priekį, mes artėjame prie Paryžiaus. 

— Aš nesu lepūnėlis, — atsakė Sigonjakas, — ir kelios 
snaigės manęs neisgąsdins. Man tik gaila tų vargšių mote- 
rų, kurioms tenka kęsti tokios kelionės sunkumus ir ne- 

priteklius tarsi kariams žygyje, nors jos yra silpnoji 
lytis. 

— Jos prie šito seniai pripratusios, ir tai, kas atrodytų 
nepakeliama kilmingoms damoms ar turtingoms miestie- 
tėms, jų nė kiek nevargina. 

Audra vis smarkėjo. Vėjo genamas sniegas it balti dū- 
mai lėkė pažemiu ir sustodavo tik sutikęs kokią kliūtį: 
kalvelę, akmeninę sieną, tvorą ar griovio šlaitą. Čia jis 
imdavo nepaprastu greičiu kauptis ir kaskadomis virsdavo 
į kitą laikinosios užtvaros pusę. Kartais, pagautas sūkurio, 
jis iškildavo į dangų ir tartum lavina krisdavo žemėn, o 
audra jį čia pat išsklaidydavo. Po keleto minučių Izabelė, 
Serafina ir Leonarda jau buvo baltos nuo sniego, nors 
sėdėjo pačioje vežimo gilumoje po plazdančiu drobiniu 
apdangalu, apsikamšiusios ryšuliais. 


Sniego pūgos pliekiamas kuinas apkvaišo ir vos ne vos 

kasėsi pirmyn. Jis šniokštavo, jo šonai plastėjo, kanopos 
slidinėjo kas žingsnis. Tironas paėmė jį už pavadžio ir, 
eidamas greta, prilaikė tvirta savo ranka. Pedantas, Si- 
gonjakas ir Skapenas stūmė ratus. Leandras ragino, pliau- 
kšėdamas ore botagu: mušti tą vargšą gyvulį būtų buvę 
pernelyg žiauru. O Matamoras kiek atsiliko, mat buvo 
toks liesas ir lengvas, jog negalėjo per vėją paeiti; 
rankose jis laikė po akmenį ir buvo jų prisikišęs pilnas 
kišenes. 
„Pūga ne rimo, o šėlo vis labiau, nešiojo baltų snaigių 
tumulus, kuriuos ji blaškė' it bangų putas. Galų gale 
komediantai, nors ir labai skubėjo nusigauti į artimiausią 
sodžių, turėjo sustabdyti vežimą ir atsukti jį priešais vėją. 
Vargšas kuinas visai nuilso, jo kojos sustingo, per ga- 
ruojančią ir šlapią nuo prakaito odą ėjo šiurpuliai. Jis 
dar kartą įsiręžė ir parkrito. Kraujo lašas pasirodė išplės- 
tose šnervėse, o akys pasidarė tartum stiklinės. 

Kad baisu tamsoje, nesunku suprasti. Tamsa — įpras- 
tinė siaubo buveinė, tačiau baltąjį siaubą suvokti sunkiau. 
Taigi ar galima įsivaizduoti šiurpesnę padėtį kaip toji, į 
kurią pateko vargšai mūsų komediantai. Išbalę nuo alkio, 
pamėlynavę nuo šalčio, apakinti sniego ir įstrigę vidury 
vieškėlio svaigiame ledinės krušos sūkuryje, pustomi iš 
visų pusių, jie, laukdami, kada liausis pūga, susigūžė 

vežime po kiltiniu apdangalu, glausdamiesi vieni prie kitų 
ir stengdamiesi bent kiek sušilti. Pagaliau audra aprimo, ir 
šniegas, pakibęs ore, nebe taip gausiai krito ant žemės. 
Kiek akys matė, laukus klojo sidabrinė marška. 

— O kur Matamoras? — paklausė Blazijus. — Gal 
vėjas kartais nunešė jį į mėnulį? 

— Iš tikro jo nematyti, — pritarė Tironas. — Gal kiūto 
vežime po kokia dekoracija. Ei, Matamorai! Pabusk, jei 
miegi, ir atsiliepk. 

Matamoras neatsiliepė, ir niekas nesukrutėjo po senų 
dekoracijų krūva. 

— Ei, Matamorai! — dar kartą griausmingai sušuko 
Tironas tragišku savo balsu, kuris būtų galėjęs pažadinti 
septynis miegančiuosius!“? drauge su šunimi. 

— Mes jo nematėm, — pasakė aktorės. — Pūga mus apa- 
kino, ir juo nesirūpinome. Manėme, kad jis kur nors čia 
pat, už vežimo. 

— Keista, po velnių! — sušuko Blazijus. — Kad tik jam 
nebūtų kas atsitikę. 

— Jis tikriausiai per pūgą užlindo kur už medžio, — 
pasakė Sigonjakas, — ir netrukus mus pasivys. 

Buvo nutarta keletą minučių palaukti, po to eiti ieškoti. 
Kelyje niekas nepasirodė, o tokiame baltame fone, nors 
jau temo, žmogaus figūrą būtų buvę lengva įžiūrėti net iš 
gana didelio atstumo. Naktis užėjo greitai, kaip paprastai 
trumpomis gruodžio dienomis, bet visiškai nesutemo. 
Sniego baltumas kovojo su dangaus tamsa, ir atrodė, 
kad šviesa sklinda iš žemės. Horizontu ėjo baltos linijos 
ir nenyko tolumoje. Apsnigti medžiai stovėjo it gėlės šal- 
čio išrašytuose languose; kartkartėmis nuo šakos per 
tamsą nuriedėdavo kelios snaigės tartum sidabrinės aša- 
ros per gedulo drabužį. 

Liūdnas buvo reginys. Kažkur tolumoje sustaugė šuo, 
lyg norėdamas balsu išreikšti gamtovaizdžio beviltiš- 
kumą ir širdį draskančią melancholiją. Kartais atrodo, 
kad gamtai pabosta būti nebyle ir ji patiki slaptas savo 
kančias vėjo skundui ar gyvulio aimanoms. 


6 legendoje apie septynis  miegančiuosius pasakojama, kąd 
krikščionių persekiojimo laikais septyni paaugliai buvę užmū- 
ryti-urve, po daugelio metų nubudę ir grįžę į gyvenimą. 

Kiekvienas žino, kokį šiurpą nakties tyloje kelia toks 
beviltiškas, į staugimą pereinantis lojimas, kuris, regis, 
šaukia žmogaus akiai nematomus. vaiduoklius. Gyvulio 
instinktas, susijęs su gamtos siela, nujaučia nelaimę ir ją 
aprauda mums dar nežinant. Šiame staugime, sumišusiame 
su raudojimu, girdėti ateities baimė, mirties nerimas ir 
išgąstis to, kas antgamtiška. Drąsiausi žmonės negali 
tokio staugimo ramiai klausytis: nuo jo šiaušiasi plaukai 
kaip nuo pūstelėjimo, apie kurį kalba Jobas!“', 

Tas iš pradžių tolimas lojimas vis artėjo, ir netrukus 
lygumoje buvo galima įžiūrėti ant sniego tupintį didelį 
juodą šunį, kuris, pakėlęs snukį, žvelgė į dangų ir lyg 
pats gėrėjosi tuo graudžiu vaitojimūu. 

— Matyt, vargšui mūsų draugui kas nors atsitiko, — 
tarė Tironas. — Tas prakeiktas gyvulys staugia tarsi 
kam mirus. 

Niūrus nujautimas suspaudė moterims širdis, ir jos 
dievobaimingai persižegnojo, o geroji Izabelė ėmė šnabž- 
dėti maldą. | 

— Nėra ko laukti! — pasakė Blazijus. — Eime ieškoti. 
Pasiimkim žibintą, jis greičiau pamatys, jei kur, iškly- 
dęs iš tiesaus kelio, klajoja po laukus, ir tai bus jam 
kelrodė žvaigždė. Per tokį orą, kai visi keliai užpustyti, 
lengva paklysti. | 

Skiltuvu jis įskėlė ugnį, ir į žibintą įstatytas uždegtos 
žvakės galiukas netrukus ėmė skleisti pro plonus ragi- 
nius stiklus gana ryškią šviesą, kurią buvo galima pastebė- 
ti iš tolo. 

Tironas, Blazijus ir Sigonjakas išėjo ieškoti Mata- 
moro. Skapenas ir Leandras liko saugoti vežimo, kad 
moterims būtų ramiau, nes jos ėmė nerimauti. 

Juodasis šuo tebekaukė, ir vėjas, kažką šnibždėdamas, 
šlaistėsi po apsnigtus laukus, tartum nešiodamas klajū- 
nes dvasias. 

Audra supustė sniegą ir paslėpė visus pėdsakus ar 
paliko juos vos įžiūrimus. Be to, nakties tamsa dar la- 
biau sunkino ieškojimą. Kai Blazijus prikišdavo žibintą 

„ W Jobas -— biolinis patriarchas, pagarsėjęs dievobaimingiimu 
ir kantrybe. 


prie pat žemės, jis kartais pažindavo sniege didžiulę 
Tirono pėdą. Jei Matamoras čia ir būtų ėjęs, jis tebūtų 
palikęs nežymų it paukščio pėdsaką. 

Taip jie nukeliavo apie ketvirtį mylios ir visą laiką 
žibintą nešė aukštai iškėlę, kad paklydęs komediantas 
galėtų jį pamatyti, ir iš visų plaučių šaukė: „Matamo- 
rai, Matamorai, Matamorai!“ 

Jie šaukė, kaip šaukdavo velionį senovėje žmonės per 
laidotuves, prieš palikdami kapą, bet jiems atsakė ne- 
byli tyla. Tik staiga suklykęs ir plazdendamas spar- 
nais pakildavo baikštus paukštis ir pranykdavo nakties 
tamsoje. Kartais, šviesos apakinta, gūdžiai ūktelėdavo 
pelėda. Pagaliau Sigonjakas, kuris turėjo geras akis, 
įžiūrėjo tamsoje prie medžio keistą figūrą, sustingusią 
ir kraupiai nejudančią. Jis pasakė draugams, ir visi kartu 
skubiai pasuko į tą pusę. 

Tai iš tikrųjų buvo vargšas Matamoras. Jis sėdėjo, nu- 
gara atsirėmęs į medį, ištiesęs ilgas kojas, kurios jau 
buvo pusiau užpustytos sniegu. Didžiulė rapyra, su kuria 
jis niekad nesiskirdavo, sudarė su jo krūtine keistą 
kampą, ir kitomis aplinkybėmis tai būtų atrodę juokinga. 
Draugams priėjus, jis nesukrutėjo. Sunerimęs dėl tokios 
jo pozos, Blązijus pašvietė Matamorui tiesiai į veidą ir 
nuo to, ką pamatė, siaubo apimtas, vos nepaleido žibinto 
iš rankų. 
> Apšviestas nelaimingojo veidas buvo be gyvybės 
žymių ir geltonas kaip vaškas. Nosis, tartum sugnybta 
kaulėtų mirties pirštų, blizgėjo kaip dešimtakojo kiautas; 
smilkiniai buvo įdubę, antakiai ir blakstienos aplipę 
sniegu, Oo išplėstos akys atrodė stiklinės. Ant ūsų 
galų spindėjo nedideli ledo varvekliai ir lenkė juos 
žemyn. Amžinos tylos antspaudas buvo sukaustęs lū- 
pas, iš kurių sklisdavo tiek linksmų sąmojų ir juokų. Jau 
ryškėjo kaukolė tame liesame ir išblyškusiame veide, kurį 
įprotis daryti grimasas išvagojo baisiai komiškomis rau- 
kšlėmis; jos išliko net mirus, nes tokia jau komedianto 
dalia: nė mirtis nesuteikia jo bruožams orumo. 

Dar nepraradęs paskutinės vilties, Tironas papurtė 
Matamoro ranką, bet ji tik trakštelėjo ir nusviro kaip 
medinė automato ranka, iš kurios išimta viela. Vargšelis 

paliko gyvenimo teatrą ir persikėlė į aną pasaulį. 
Tačiau, dar nenorėdamas patikėti, kad Matamoras mirė, 
Tironas paklausė Blazijaus, ar jis neturįs gertuvės. 
Pedantas niekad nesiskyrė su tuo brangiu daiktu. Joje dar 
buvo likę keletas lašų vyno, ir jis įkišo kakliuką į pamė- 
lynavusias Matamoro lūpas, bet dantys liko kietai su- 
kąsti, ir raudoni stiprinamojo skysčio lašai nusirito 
burnos kampais. Gyvybės dvelkimas amžinai paliko šį 
iš trapaus molio nulipdytą kūną, nes nuo menkiausio 
kvėpavimo šiame šaltame ore būtų kilę gerai matomi 
garai. 

— Nebekankinkite nelaimingų jo palaikų, — pasakė Si- 
gonjakas. — Argi nematote, kad jis nebegyvas? 

— Deja, tai tiesa, — atsakė Blazijus. 

— Jis miręs kaip Cheopsas po didžiąja savo piramide. 
Apsvaigintas pūgos ir nepajėgdamas kovoti su šėls- 
tančia audra, jis turbūt sustojo prie šito medžio, o ka- 
dangi ant jo kaulų nėra nė kruopelytės mėsos, netrukus 
ir sušalo į ragą. Norėdamas padaryti įspūdį Paryžiuje, 
jis kasdien mažino savo maisto davinį ir pasninkaudamas 
sudžiūvo kaip šakalys. Vargšas Matamorai! Štai tu 
dabar apsaugotas nuo sprigtų, spyrių, antausių ir lazdų, 
kurių gaudavai vaidindamas! Niekas iš tavęs nebesi- 
juoks. | 

— Ką darysime su kūnu? — pertarė jį Tironas. — Juk ne- 
galima jo palikti čia vilkams, šunims ir paukščiams 
draskyti, nors tos skurdžios mėsos vargu ar užtektų 
kirminams papusryčiauti. 

— Žinoma, negalima jo palikti, — pasakė Blazijus. 
— Jis- buvo geras ir ištikimas draugas. Kadangi jis 
nesunkus, tu paimsi už galvos, aš — už kojų, ir nunešime jį 
ligi vežimo. Rytoj kuo padoriausiai palaidosime kokiame 
kampelyje, nes mums, komediantams, pamotė bažnyčia už- 
darė kapinių vartus ir neleidžia ilsėtis pašventintoje že- 
mėje. Visą savo gyvenimą linksminę padorius žmones, mes 
turime gėdingai pūti kaip pastipę šunys ar padvėsę arkliai. 
Jūs, pone barone, eisite prieky ir nešite žibintą. 

Sigonjakas linktelėjo galvą. Abu aktoriai pasilenkė, 
nušlavė sniegą, kuris jau buvo apklojęs Matamorą prieš- 
laikine laidotuvių marška, pakėlė lengvutį lavoną, sve- 

riantį Mažiau negu vaiko kūnas, ir nužingsniavo paskui 
“aroną, kuris ėjo šviesdamas jiems kelią. 

Laimė, šią valandą keliu niekas nėjo ir nevažiavo, nes 
xeliautojui ši laidotuvių - procesija, keistai apšviesta 
tausvos žibinto šviesos ir paliekanti baltame sniege 
ilgus beformius šešėlius, būtų atrodžiusi gana šiurpi ir 
»aslaptinga. Jis tikriausiai būtų manęs čia slypint nu- 
-ikaltimą ar burtus. | 

Juodasis šuo liovėsi staugęs, tarsi jo — nelaimės 
«kelbėjo — vaidmuo būtų baigęsis. Aplinkui tvyrojo 
kapų tyla, nes sniegas slopina garsus. 

Skapenas, Leandras ir aktorės iš tolo pastebėjo rausvą 
švieselę švyturiuojant Sigonjako rankoj. Nuo jos ant 
daiktų krito keisti atšvaitai, čia išgriebdami juos iš tam- 
sos, čia vėl į ją panardindami. Toje neryškioje švie- 
soje čia pasirodydavo, čia išnykdavo Tironas ir Bla- 
zijus, sujungti horizontaliu Matamoro lavonu kaip du 
žodžiai brūkšniu. Visa tai atrodė paslaptinga ir kraupu. 
Skapenas ir Leandras, neramaus smalsumo apimti, išėjo 
eisenos pasitikti. 

— Kas yra? — paklausė Skapenas draugų. — Ar Mata- 
moras serga, kad jūs jį šitaip nešate, tarsi būtų prari- 
jęs rapyrąė 

— Jis neserga, — atsakė Blazijus, — priešingai, jo svei- 
kata nebesuardoma. Podagra, drugys, katarai, kepenų ak- 
menys nieko nebegali jam padaryti. Jis visiems laikams iš- 
<:gydė nuo ligos, nuo kurios joks gydytojas — nei Hipok- 
ratas, nei Galenas, nei Avicena'“* — nerado vaistų, aš noriu 
pasakyti — nuo gyvenimo, kuris visada baigiasi mirtimi. 


— Vadinasi, jis miręs! — liūdno nustebimo kupinu 
balsu pasakė Skapenas, pasilenkdamas prie lavono vei- 
do. 

— Visiškai miręs, negali būti labiau miręs, jei šioje 
būklėje yra kokie laipsniai, nes prie natūralaus mirties 
šalčio prisidėjo sniego šaltis, — atsakė Blazijus virpančiu 
balsu, kuris parodė didesnį jaudinimąsi, negu jo buvo ištar- 
tuose žodžiuose. ' 

— Jis jau baigė savo amžių, kaip sako princo 


'0ė Garsūs senovės ir viduramžių gydytojai. 

patikėtinis baigiamajame tragedijų monologe,— pridūrė 
Tironas.— Bet pakeiskite mus truputį. Dabar jūsų eilė. 
Mes jau senokai nešame savo draugą, nesitikėdami gauti 
iš jo arbatpinigių. 

Skapenas stojo į Tirono vietą, Leandras — į Blazijaus, 
noIs šis darbas nebuvo jam prie širdies, ir laidotuvių 
procesija traukė toliau. Po kelių minučių jie priartėjo 
prie vežimo, stovinčio kelio vidury. Nepaisydamos šal- 
čio, Izabelė ir Serafina iššoko iš vežimo, kuriame 
teliko tupėti viena Duenja, išsproginusi pelėdos akis. 
Išvydusios blyškų, nebejudantį, sustingusį Matamorą su 
negyvėlio kauke ant veido, pro kurį nebežvelgia siela, 
aktorės suriko iš siaubo ir širdgėlos. Dvi ašaros ištryš- 
ko iš skaisčių Izabelės akių ir greitai sušalo nuo žvarbaus 
naktinio speigo. Ji pamaldžiai susidėjo gražias, nuo šalčio 
paraudusias rankas, ir karšta malda už tą, kurį taip 
staiga pasiglemžė amžinybės praraja, pakilo tikėjimo 
sparnais į tamsų dangų. 

Ką toliau daryti? Padėtis buvo kebli. Ligi miestelio, 
kuriame aktoriai ketino nakvoti, dar buvo like viena ar 
dvi mylios, ir, kol jie ten nusigaus, visi namai seniai 
bus uždaryti, o gyventojai sumigę. Bet kaip likti vidury 
kelio, speige, be malkų ugniai susikurti, be maisto, krau- 
pioje lavono draugijoje laukti vėlyvo žiemos ryto? 

Buvo nutarta važiuoti. Valandą pailsėjęs ir gavęs iš 
Skapeno abrakinę avižų, vargšas senasis kuinas truputį 
atsigavo, pažvalėjo ir, rodės, pajėgs traukti vežimą. Ma- 
tamoras buvo paguldytas vežime ir užklotas gabalu 
drobės. 

Aktorės susėdo prieky, virpčiodamos iš baimės, nes 
mirtis paverčia vaiduokliu draugą, su kuriuo ką tik kal- 
bėtasi, ir tas, kuris jus neseniai linksmino, dabar kelia 
siaubą kaip šmėkla ar lemūras.- 

Vyrai žingsniavo pėsti. Skapenas švietė kelią žibintu, 
į kurį buvo įstatyta nauja žvakė. Tironas vedė arklį už 
pavadžio, kad tas nesustotų. Vežimas lėtai važiavo piI- 
myn, nes kelias buvo sunkus. Tačiau po dviejų valandų 
gana stačios nuokalnės apačioje pasirodė pirmieji kaimo 
namai. Nors buvo naktis, tamsiame dangaus fone bal- 
tavo apsnigti jų stogai. Išgirdę iš tolo dardant ratus, 

šunys ėmė vampsėti; jų lojimas pažadino kitus kaimo šunis, 
ir prasidėjo tikras šunų koncertas. Vieni staugė, kiti inkštė, 
treti net susiriesdami lojo, antrino ir įsijungdavo į bendrą 
chorą, kuriame dalyvavo visa apylinkės šunija. Taigi, kai 
komediantų vežimas įvažiavo į miestelį, šis jau buvo 
nubudęs. Beveik pro visus langus lindo galvos su nakti- 
niais kykais. Tai palengvino Pedantui vesti derybas dėl 
naktigulto. Jam buvo nurodytas viešbutis ar bent jį 
atstojantis namas, nes šioje vietovėje keliauninkai retai 
nakvodavo; paprastai jie važiuodavo toliau. Tas namas 
stovėjo kitame kaimo gale, ir vargšui kuinui dar teko 
įtempti paskutines jėgas. Bet, pajutęs nebetoli arklidę, 
jis taip mitriai traukė vežimą, kad jo kanopos skėlė 
kibirkštis iš apsnigtų akmenų. Apsirikti nebuvo galima: 
bugienio šakelė kabojo virš durų, ir Skapenas, pakė- 
lęs žibintą, apšvietė šį vaišingumo simbolį. Tironas 
pabūgnijo kumščiais į duris, ir netrukus viduj pasigirdo 
žingsniai — kažkas lipo laiptais žemyn. Rausva šviesa 
prasiskverbė pro plyšius. Durys atsidarė, ir ant slenks- 
čio pasirodė nevalyva senė, sudžiūvusia ranka priden- 
gusi virpančią lajinės žvakės liepsną. Kadangi abi jos 
rankos buvo užimtos, dantimis, arba, tikriau sakant, 
dantenomis, ji laikė šiurkščių drobinių savo . marškinių 
kraštus, droviai dengdama nuo gašlių žvilgsnių grožybes, 
dėl kurių išsigandę būtų galvotrūkčiais bėgę šalin 
net raganų puotos ožiai. Jinai įvedė aktorius į virtuvę 
ir, pastačiusi žvakę ant stalo, pamaišė pelenus židinyje, 
kad surusentų žarijos, ir netrukus jame suspragsėjo žaga- 
rų gniūžtelė. Paskui ji užlipo į savo kambarį ir apsimovė 
sijoną ir apsivilko liemenę. Petingas vaikinas, nešvario- 
mis rankomis trindamasis akis, nuėjo atidaryti vartų; jis 
įstūmė vežimą į kiemą, iškinkė arklį ir pastatė jį ark- 
lidėje. 

— Bet mes negalime palikti vargšo Matamoro vežime 
kaip iš medžioklės parsivežto elnio! — pasakė Blazi- 
jus.— Šunys jį suės. Juk jis, šiaip ar taip, krikštytas, ir 
reikia suruošti jam šermenis kaip geram krikščioniui. 

Mirusiojo komedianto kūnas buvo paguldytas ant stalo 
ir pagarbiai uždengtas apsiaustu. Pro medžiagą dar labiau 
krito į akis sustingusio lavono kontūrai ir aštrus veido pro- 

filis, gal net baisesnis negu atidengtas. Įėjusi šeimininkė 
vos nepargriuvo iš baimės, išvydusi numirėlį, kurį palaikė 
komediantų auka. Ištiesusi drebančias senas rankas, ji ėmė 
maldauti Tironą, kurį laikė gaujos vadu, jos nežudyti, sa- 
kydama, kad saugosianti paslaptį, net jeigu bus kankinama. 
Izabelė ją nuramino ir keliais žodžiais paaiškino, kas atsiti- 
ko. Tada senė atnešė dar dvi žvakes, pastatė jas iš abiejų 
pusių numirėlio galvūgalyje it pasisiūlė budėti prie jo su 
Leonarda: kaime jai dažnai tekdavo dalyvauti laidotuvėse, 
ir ji žinojo, kaip reikia atlikti šias liūdnas apeigas. 

Viską sutvarkę, aktoriai pasišalino į kitą kambarį, kur 
nenoromis pavakarieniavo, nes dėl draugo mirties ir šio 
niūraus vaizdo prarado apetitą. Galbūt pirmą kartą gyve- 
nime Blazijus paliko apypilnį stiklą, užmiršęs išgerti, 
nors vynas buvo geras. Matyt, jis tikrai sielvartavo, 
nes buvo iš tų girtuoklių, kurie norėtų, kad būtų palaidoti 
po statinaite ir kad iš jos čiaupo varvėtų jiems į burną, 
kad jie atsikeltų iš karsto ir sušuktų: „Ei, duokit šen 
sklidiną taurę vyno!“ 

Izabelė ir Serafina įsitaisė gultus gretimame kam- 
baryje. Vyrai sugulė ant šiaudų, -kurių atnešė tas vaikinas 
iš arklidės. Visi miegojo prastai, sapnavo sunkius sap- 
nus ir anksti pakirdo: reikėjo pasirūpinti Matamoro lai- 
dotuvėmis. 

Kadangi nebuvo paklodės, Leonarda ir šeimininkė 
suvyniojo jį į miško dekoracijos gabalą — mirties 
drobulę, tinkančią aktoriui kaip karo apsiaustas karve- 
džiui. Ant senos drobės išlikę žaliais dažais tapytos 
girliandos ir lapai darė įspūdį, kad kūnas, susiūtas ir 
suvystytas kaip egiptiečių mumija, apibarstytas žoly- 
nais. 

Lenta, padėta ant dviejų lazdų, kurių galus laikė Ti- 
ronas, Blazijus, Skapenas ir Leandras, atstojo neštuvus. 
Didelė juodo aksomo mantija, išsiuvinėta blizgučių 
žvaigždėmis ir pusmėnuliais, vartojama vyriausiojo žy- 
nio ar burtininko vaidmenims, buvo gana padorus lai- 
dotuvių apdangalas. 


Procesija išėjo pro užpakalinius vartus tiesiai į lauką, 
norėdama išvengti smalsuolių žvilgsnių bei plepalų ir nu- 
sigauti į šeimininkės nurodytą dykvietę, kur būsią galima 

palaidoti Matamorą. Ten paprastai buvo išmetami nugaišę 
gyvuliai. Žinoma, tokia vieta buvo netinkama ir gėdinga 
palaikams žmogaus, sukurto pagal Dievo paveikslą, bet 
bažnyčios kanonai griežti, ir ekskomunikuotas komedian- 
tas negali ilsėtis pašventintoje žemėje, jeigu jis nėra 
išsižadėjęs teatro, jo kūrinių ir tuštybės. Matamoras 
šito nebuvo padaręs. 

Aušo pilkaakis rytas ir, klampodamas per sniegą, 
leidosi nuo kalvų į slėnį. Šalta šviesa sklido lygumoje, 
o nuo jos baltumo dangus atrodė numirėliškai blyš- 
kus. Kaimiečiai, einantys į mišką žagarų, nustebinti 
keistos procesijos be kryžiaus ir kunigo, traukiančios 
ne nuo bažnyčios pusės, sustoję šnairavo į aktorius ir 
spėliojo, ar jie eretikai, burtininkai ar bedieviai, ta- 
čiau nedrįso nieko sakyti. | 
„ Pagaliau procesija priėjo gana nykią vietą, ir vaikinas, 
nešąs kastuvą, pasakė, jog čia galima sustoti. Aplinkui 
iš sniego kyšojo gyvulių griaučiai. Vanagų ir varnų 
apleisti arklių skeletai gulėjo, pasidėję ant stuburo 
slankstelių virtinės ilgas liesas galvas su tuščiomis aki- 
duobėmis ir atstatę plikus šonkaulius tartum vėduoklių 
šakeles, nuo kurių nuplėštas popierius. Keistai juos ap- 
kloję sniego tumulai dar labiau didino šį siaubingą 
dvėsenos vaizdą, paryškindami s:y:inžius kaulus ir sąna- 
rius. Galėjai pamanyti, jog tai chimeriški gyvuliai, 
kuriais į raganų puotą joja aspiolės ir gulės!““, 

Aktoriai padėjo Matamoro kūną ant žemės, ir vaikinas 
ėmė uoliai darbuotis kastuvu — mesti juodus žemės 
grumstus ant sniego. Vaizdas buvo niūrus, nes gyvie- 
siems atrodo, kad žiemą vargšams numirėliams labai šal- 
ta gulėti pirmąją naktį kape. 

Tironas pakeitė vaikiną, ir duobė sparčiai gilėjo. Kai 
ji gana plačiai žiojėjo, pasiruošusi vienu sykiu praryti 
liesutį lavoną, staiga susirinkusi kaimiečių minia ėmė 
šūkauti, tyčiodamasi iš bedievių, ir svaidyti į aktorius 
akmenis. Laimė, jie nepataikė. Nesitverdamas pykčiu, 


"'Aspiolės ir gulės — Rytų tautų mitų vampyrai, įgaunantys 
moterų pavidalą. Jos čiulpia žmonių kraują ir naktimis ryja 
lavonus. Šeštadieniais vidurnaktį vykstanti raganų, piktųjų dva- 
sių, vampyrų puota, vadovaujama šėtono. 

Sigonjakas išsitraukė špagą ir puolė tuos įžūlius niek- 
šus, mušdamas plokščiąja puse ir grasindamas smai- 
galiu. Išgirdęs triukšmą, Tironas iššoko iš duobės, su- 
griebė neštuvų lazdą ir ėmė talžyti nugaras tiems, 
kurie buvo pargriuvę nuo smarkių barono smūgių. Mi- 
nia, šūkaudama ir svaidydama prakeiksmus, išsisklaidė, 
ir niekas nebetrukdė baigti Matamoro laidotuvių. 


Gulintis duobėje Matamoro kūnas, susuktas į miško 
dekoracijos gabalą, buvo labiau panašus į žalia medžiaga 
apvyturiuotą arkebuzą, užkasamą, norint paslėpti, negu į 
laidojamą žmogaus lavoną. Kai ant skurdžių komedianto 
palaikų nukrito pirmos žemės saujos, Pedantas, susijaudi- 
nęs ir nepajėgdamas sulaikyti ašaros, kuri kaip širdies 
perlas nuriedėjo nuo raudonos jo nosies į kapo duobę, 
atsiduso ir graudžiu balsu sušuko: 


— Deja! Vargšas Matamoras! 

Tai buvo visa jo laidotuvių kalba. 

Dorasis Pedantas, tardamas šiuos žodžius, nežinojo, 
kad tiksliai kartoja Hamleto, Danijos princo, žodžius, 
kuriuos šis pasakė čiupinėdamas Joriko, buvusio dvaro 
juokdario, kaukolę, kaip aprašyta Anglijoje plačiai žinomo 
ir karalienės Elžbietos globoto poeto pono Šekspyro 
tragedijoje. 

Per keletą. minučių kapas buvo supiltas. Tironas už- 
bėrė jį sniegu, nepalikdamas nė žymės, nes bijojo, kad 
lavono kas neišniekintų. Baigęs tą darbą, jis tarė: 


— (O dabar greičiau palikime šią vietą, mums čia nebė- 
ra kas veikti. Grįžkime į užeigą, kinkykime arklį ir 
maukime toliau. Tie niekšai, surinkę daugiau savo šutvės 
vyrų, gali dar sugrįžti. Tada jūsų špagos ir mano kumščių 
neužteks. Nykštukų kariauna pajėgia įveikti milžiną. 
Net pergalė neatneštų mums nei šlovės, nei jokios 
naudos. Tarkime, kad jūs nudobsite penkis ar šešis tuos 
paikius, bet vis tiek jums dėl to nebus garbės, o vieni 
nemalonumai. Įsivaizduokite našlių aimanas, našlaičių 
klyksmą — visas tas keblias aplinkybes, kuriomis 
pasinaudoja advokatai, norėdami paveikti teisėjus. 


Patarimas buvo protingas, ir jo paklausyta. Po valan- 
dos, sumokėję smuklininkei už nakvynę, aktoriai vėl 
leidosi į kelionę. 

VII 
ROMANAS PATEISINA SAVO PAVADINIMĄ 


Keliauninkai važiavo taip, kaip traukė senas kuinas, 
pailsėjęs per naktį arklidėje, ir kiek leido išvakarėse 
apsnigtas kelias. Kaimiečiai, kuriems Sigonjakas ir Tiro- 
nas pridarė nemalonumų, galėjo grįžti gausesniu būriu ir 
vėl juos užpulti, todėl reikėjo nuvažiuoti kuo toliau 
nuo kaimo ir išvengti galimo persekiojimo. Porą mylių 
jie nuvažiavo tylėdami. Liūdnas Matamoro galas visus 
prislėgė. Kiekvienas galvojo apie tą dieną, kada ir jis gal 
bus šitaip palaidotas pakelėje tarp dvėsenų ir paliktas 
fanatikams išniekinti. Šitas vežimas, riedantis tolyn, sim- 
bolizavo gyvenimą, kuris vis žengia į priekį ir nega- 
linčius eiti kartu su juo palieka mirti pakelėse. Alego- 
rinė simbolio prasmė vis labiau aiškėjo, ir Blazijus, 
kuriam niežėjo liežuvį, ėmė filosofuoti šia tema, paber- 
damas daugybę citatų, aforizmų ir sentencijų, kurios 
išliko jam atmintyje iš pedanto vaidmenų. 

Tironas klausėsi paniuręs, netardamas nė žodžio. Jo 
mintys plaukė kita vaga. Pagaliau Blazijus, pastebėjęs 
išsiblaškiusį draugo veidą, paklausė, apie ką jis gal- 
voja. 

— Aš galvoju, — atsakė Tironas,— apie Miloną Kro- 
tonietį!!“, kuris kumščiu užmušė jautį ir per vieną dieną 
jį suvalgė. Šis žygdarbis man patinka, ir aš sugebėčiau 
jį pakartoti. 

— Deja, trūksta tik jaučio,— įsiterpė į pokalbį Ska- 
penas. 

— Taip, — atsakė Tironas.— Yra tik kumštis... ir pilvas. 
Ak, kokie laimingi stručiai, kurie ryja akmenis, šukes, 
kurpių sagas, peilių kotus, diržų sagtis ir kitus pana- 
šius maisto produktus, kurių žmonės nevirškina! Šiuo 
metu aš suryčiau visą teatro butaforiją. Man atrodo, kad, 
kasdamas duobę vargšui Matamorui, aš savyje iškasiau 
tokią plačią, ilgą ir gilią duobę, kokios niekas negali 
užpildyti. Senovės žmonės išmintingai darė, kad po lai- 


"09 Milonas Krotonietis — senovės graikų atletas (VI a. p. 
m. e.), pasižymėjęs nepaprasta jėga ir rajumu. 

dotuvių rengdavo vaišes su kepsniais ir vynu dides- 
nei mirusiųjų garbei ir geresnei gyvųjų sveikatai. Da- 
bar mielai atlikčiau šią filosofinę apeigą, kuri labai gerai 
nudžiovina ašaras. | 

— Kitaip tariant, — pasakė Blazijus,— tu norėtum pa- 
valgyti. Polifemas, rajūnas, Gargantiua, Galijotas, tu man 
šlykštus. 

— O tu norėtum išgerti — atsakė Tironas.— Gir- 
tuoklis, kiaura statinė, vynmaišis, kubilas, prasilakėlis, 
man tavęs gaila. 

— Koks saldus ir naudingas būtų šių abiejų pradų 
susijungimas prie stalo, — tarė Skapenas taikingu tonu.— 
Štai šalia kelio nedidelė giraitė — nuostabiai gera sustoti 
poilsio. Būtų galima pasukti vežimą ir, jei dar jame yra 
likę kokio maisto, šiaip taip papusryčiauti užuovėjoje, 
už šio natūralaus paravano. Per tą laiką arklys pail- 
sės, o mes, kramsnodami likučius, pasišnekučiuosime 
apie mūsų trupės ateitį, kuri man atrodo velniškai 
rūškana. 

— Aukso žodžiai, drauguži Skapenai,— tarė Pedan- 
tas.— Mes iškasime iš krepšio, deja, tuštesnio ir labiau 
supliuškusio už išlaidūno kapšą, paskutinius buvusios 
prabangos likučius: paštetų žiauberes, karkas, grobgalius 
ir duonos plutas. Dėžėje dar yra du ar trys buteliai vyno, 
paskutinės šauniosios trupės gėrybės. Tuo nenumalšin- 
si alkio ir troškulio, bet apmaldyti jį galima. Kaip 
gaila, kad šio nesvetingo kantono žemė ne tokia kaip 
molis, kurio Amerikos laukiniai prisikemša skrandžius 
po nenusisekusios medžioklės ar žūklės, 

Vežimas buvo išsuktas iš kelio ir pastatytas tanku- 
myne. Iškinkytas arklys ilgais geltonais dantimis ėmė 
iš po sniego pešioti retas žoleles. Laukymėje buvo pa- 
klotas kilimas, ir aktoriai turkiškai susėdo aplink jį. 
Blazijus tvarkingai išdėliojo iš vežimo ištrauktus valgių 
likučius, tartum būtų dengęs stalą tikrai puotai. 

— O, kaip gražiai išrikiuota! — sušuko Tironas, 
džiaugdamasis tuo reginiu.— Kunigaikščio mažordomas 
nebūtų geriau išdėliojęs. Blazijau, nors tu puikiai vai- 
B Pedantą, tikrasis tavo pašaukimas — būti stalinin- 
u. 

— Galvojau kažkada apie tai, bet likimas lėmė ką 
kita,— kukliai atsakė Pedantas.— O dabar, mieli mano 
rajūnai, nepulkite godžiai prie valgių. Kramtykite lėtai 
ir susikaupę. Beje, aš jums padalysiu porcijas, kaip 
paprastai daro ant plaustų išlikę nuskendusio laivo kelei- 
viai. Tau, Tirone, ši karka, ant kurios dar kaba- 
liuoja mėsos brizgas. Tvirtais dantimis tu sutrupinsi 
kaulą ir filosofiškai iščiulpsi smegenis. Jums, ponios, 
apatinė pašteto pluta, viduje dar yra likę įdaro ir storo- 
kas lašinių sluoksnis. Patiekalas skanus ir maistingas 
— geresnio nerasi. Jums, barone Sigonjakai, galiukas 
dešros. Tik saugokitės — neprarykite virvės, kuria 
užrišta žarna. Ją reikia atidėti vakarienei, nes pietų neval- 
gysime — kam tas apsirijimas. Mes — Leandras, Ska- 
penas ir aš — pasitenkinsime šiuo garbiu sūrio gabalu, 
susiraukšlėjusiu ir apipelijusiu kaip atsiskyrėlis urve. 
Jei duona kam pasirodys pernelyg kieta, tegu teikiasi ją 
pamirkyti vandenyje, o šipulėlius išrankioję, tenusidro- 
žia iš jų dantų krapštukus. Be to, visi turi teisę į vieną 
taurę vyno, ir kaip ūkvaizdis aš jus prašau išgerti iki 
paskutinio lašo, kad vertingas skystis veltui nežūtų. 

Sigonjakas nuo seno buvo pripratęs prie saikingumo, 
net griežtesnio už ispanišką. Savo Skurdo pilyje jis ne 
kartą tenkinosi tokiais pietumis, po kurių net pelėms 
nebelikdavo ko graužti, nes pats kaip pelė sugrauždavo 
visus trupinius. Tačiau jis negalėjo nesižavėti gera, są- 
mojinga Pedanto nuotaika; šis mokėjo pasijuokti ten, 
kur kiti būtų bliovę kaip veršiai ir ašaroję kaip kar- 
vės. Bet jam kėlė nerimą Izabelė. Jos skruostai buvo 
pabalę it marmuras, o rydama kąsnį, ji kaleno dantimis 
tartum kastanjetėmis, nors ir stengėsi nuslopinti dre- 
bulį. Plonas apdaras menkai ją saugojo nuo žvarbaus 
šalčio. Sigonjakas, sėdintis šalia, užmetė jai ant pečių pusę 
savo apsiausto, nors ji iš pradžių gynėsi, ir priglaudė 
prie savęs bent kiek sušildyti. Prie šio meilės židinio 
Izabelė sušilo, ir švelnus raudonis nudažė skaistų jos 
veidelį. 

Aktoriams valgant, pasigirdo keisti garsai, į kuriuos 
jie iš pradžių nekreipė dėmesio, nes manė, kad vėjas 
švilpia plikose medžių šakose. Netrukus tie garsai pasidarė 

aiškesni. Tai buvo kimus. ir šaižus šniypštimas, kvailas 
ir piktas. Buvo sunku suvokti, iš kur jis sklinda. 

Moterys išsigando. | 

— O jeigu tai gyvatė! — sušuko Serafina.— Aš mirsiu 
iš baimės — negaliu žiūrėti į tuos šlykščius roplius. 

— Tokiu metų laiku, — pasakė Leandras, — gyvatės 
miega sustingusios it lazdos savo urvuose. 

* — Teisybę Leandras sako, — tarė Pedantas.— Čia kaž- 
kas kita, gal koks mūsų išgąsdintas žvėrelis. Valgykim, 
nėr čia ko žiūrėti! 

Išgirdęs tą šnypštimą, Skapenas it lapinas pastatė 
ausis, kurios, nors ir buvo raudonos nuo šalčio, gir- 
dėjo gerai, ir įsmeigė sakalo žvilgsnį į tą pusę, iš kur 
ėjo garsas. Sausa žolė šiugždėjo lyg nuo kokio gyvulio 
žingsnių. Skapenas davė ženklą aktoriams nejudėti. Ne- 
trukus iš tankumyno, ištiesęs kaklą, aukštai iškėlęs 
galvą, didingai ir kvailai krypuodamas ant plačių 
plėvėtų kojų, išėjo puikus žąsinas. Dvi žąsys, jo žmo- 
nos, patikliai ir naiviai sekė iš paskos. 

 — Štai kepsnys pats lenda ant iešmo,— pusbalsiu 
tarė Skapenas.— Dangus, sugraudintas mūsų bado kančių, 
pasiuntė jį mums pačiu laiku. 
“ Buklus komediantas atsistojo ir pasitraukė į šalį 
"taip tyliai, kad net sniegas nesugurgždėjo jam po kojomis. 
Žąsinas įsistebeilijo į komediantus; jis žvelgė į juos nepa- 
tikliai ir kartu smalsiai. Kvaila jo galva negalėjo supras- 
ti, iš kur šioje dykoje vietoje atsirado žmonės. Ma- 
tydamas, kad žąsinas įdėmiai stebi aktorius, Skapenas, 
atrodė, jau įpratęs prie tokių žygių, prisėlino prie žą- 
sino iš užpakalio ir taip tiksliai, vikriai ir greitai užmetė 
ant jo savo apsiaustą, kad visas šis veiksmas truko 
trumpiau, negu prireikė laiko jam aprašyti. 

Paskui jis puolė ant paukščio ir griebė po apsiaustu 
jam už gerklės. Vargšas dūstantis žąsinas plastelėjo spar- 
nais, tartum norėdamas skristi. Skapenas šia poza buvo 
panašus į antikinę grupę, kuria labai žavimasi ir kuri 
vadinama „Vaikas su žąsim“. Netrukus pasmaugtas žąsinas 
liovėsi gintis. Suglebusi jo galva nusviro ant sugniauž- 
to Skapeno kumščio. Sparnai nustojo trūkčioti. Kojos su 
oranžinio tymo batais išsitiesė, ištąsytos priešmirtinio 

mėšlungio. Jis buvo „nebegyvas. Žąsys, jo našlės, bijo- 
damos susilaukti tokio pat likimo, gailiai sugagėjo ir 
nukrypavo atgal į mišką. 

— Bravo, Skapenai! Puikus triukas! — sušuko Tironas. 
— Jis pranoksta visus tuos, kuriuos tu darai scenoje. 
Žąsis gaudyti sunkiau negu Žerontus!!! ir Trufaldi- 
nus: jos iš prigimties labai atsargios ir budrios, kaip 
byloja istorija, — juk Kapitolijaus žąsys naktį išgirdo be- 
siartinančius galus ir tuo būdu išgelbėjo Romą. Šis 
žąsinas mus gelbsti, tiesa, kitokiu būdu, tačiau ne ma- 
žiau stebuklingu. 

Žąsiną papjovė ir nupešė senoji Leonarda. Kol ji 
kruopščiai pešiojo plunksnas ir pūkus, Blazijus, Tironas 
ir Leandras, pasklidę po giraitę, rinko žagarus ir, nupurtę 
nuo jų sniegą, krovė į krūvą sausoje vietoje. Skapenas, 
nulupęs žievę, peiliu nudrožė lazdelę, kuri turėjo atsto- 
ti iešmą. Dvi dvišakės buvo įbestos į žemę vietoj pa- 
stovų ir trikojo. Aktoriai paėmė iš vežimo glėbelį šiau- 
dų, skiltuvu įskėlė ugnį, ir netrukus ji linksmai įsilieps- 
nojo, nurausvino ant iešmo pamautą žąsį ir gaivinama 
savo šiluma stiprino aplink laužą ratu susėdusią tru- 
pe. 
Skapenas kukliai, kaip dera padėties herojui, sė- 
dėjo savo vietoje, nuleidęs akis, išglebęs nuo karščio, 
kartkartėmis pasukaliodamas žąsiną, kuris nuo žarijų 
įgavo gražią, auksinę, apetitą žadinančią spalvą ir skleidė 
skanų kvapą, galintį sužavėti patį Kataližironą, kuris di- 
džiajame Paryžiaus mieste niekuo taip nesižavėjo kaip 
Oju gatvės užkandinėmis. 

Tironas atsistojo ir ėmė vaikščioti dideliais žings- 
niais, norėdamas, kaip jis sakė, nugalėti pagundą šokti 
prie dar neiškepusio žąsino ir suryti jį su visu iešmu. 
Blazijus ištraukė iš vežimo didelį alavinį dubenį, kuris 
būdavo vartojamas teatro puotose. Žąsis buvo iškilmin- 
gai įdėta į jį ir supjaustyta lygiomis dalimis. Iš jos 
ištryško rausvos, gardžiausio kvapo sultys. Pusryčiai 
prasidėjo iš naujo. Šį kartą jie nebuvo iliuziniai, 


"! Komedijų personažas, kurį paprastai apgaudinėja gudrūs tar- 
nai ir jauni įsimylėjėliai. 

apgaulingi. Alkis nuslopina sąžinę, ir niekam į galvą 
neatėjo smerkti Skapeno poelgį. Pedantas, stropus kuli- 
naras, atsiprašė neturįs pomarančių, kurie skiltelėmis 
dedami prie žąsies, — tai būtinas prieskonis. Bet visi 
mielai jam atleido už šį kulinarinį neapsižiūrėjimą. 

— Dabar, kai pasisotinom,— tarė Tironas, ranka 
šluostydamasis barzdą,— būtų pravartu truputį pasitarti, 
ką toliau darysime. Mano kapše teliko trys ar keturios 
pistolės, ir aš, kaip iždininkas, greitai nebeturėsiu jokio 
darbo. Mūsų trupė neteko dviejų brangių narių — Zer- 
binos ir Matamoro. Kita vertus, mes negalime 
vaidinti spektaklių plyname lauke varnoms ir šarkoms. 
Jos. nesumokės už vietas, nes neturi pinigų, nebent 
išskyrus tas šarkas, kurios, sako, vagia monetas, 
brangenybes, šaukštus ir taures. Tačiau būtų neprotin- 
ga tikėtis tokių pajamų. Su Apokalipsės arkliu, 
kuris jau baigia pakratyti kojas tarp mūsų vežimo ienų, 
į Puatjė nusikapstysime ne anksčiau kaip po dviejų dienų. 
Tai tiesiog tragiška, nes per tą laiką galime nustipti iš alkio 
ir šalčio kur nors pagriovy. Keptos žąsys ne kasdien 
išlenda iš krūmų. 

— Tu labai moki kalbėti apie blogybes,— tarė 
Pedantas,— bet nepasakai, kur rasti išeitį. 

— Manau,— atsakė Tironas,— kad reikia sustoti pir- 
mame kaime, kurį privažiuosim. Lauko darbai pasibaigė, 
prasidėjo ilgi vakarai. Mums tikriausiai leis pasinaudoti 
kokiu klojimu ar tvartu. Skapenas šauks prie durų, ža- 
dėdamas nustebusiems apsnūdėliams nepaprastą, nuostabų 
reginį — už savo vietas jie galės mokėti natūra. Viš- 
ta, gabalas kumpio ar kitokios mėsos, ąsotis vyno 
duos teisę atsisėsti į priekinius suolus. Už antruosius 
suolus imsime porą balandžių, dvylika kiaušinių, ryšu- 
lėlį daržovių, kepalą naminės duonos ir kitus maisto pro- 
duktus. Kaimiečiai šykšti pinigų, bet negaili maisto, kuris 
jiems nieko nekainuoja, nes jį teikia geroji motina gam- 
ta. Mes neprikimšim kapšo, bet prikimšim pilvą, o tai 
svarbu. Juk nuo Gastero!''? priklauso visa ekonomija 
ir kūno sveikata, kaip išmintingai yra pasakęs Meneni- 


12 Gasteras — pilvas (graik.). 

jus!!?. Po to nesunkiai nusigausime į Puatjė. Ten aš pažįstu 
vieną smuklininką, kuris Mums duos skolon. 

— O ką vaidinsime, jei pakeliui pasitaikys kaimast— 
paklausė Skapenas.— Mūsų repertuaras labai nevykęs. 
Tragedijų ir tragikomedijų visiškai nesuprastų tie kai- 
miečiai: jie nieko nenutuokia apie istoriją ir netgi ne- 
supranta gražiosios prancūzų kalbos. Reikėtų linksmo far- 
so, kur būtų daug muštynių, spyrių į pasturgalį, juo- 
kingų griuvimų ir komiškų nešvankybių, 0 ne subtilios pa- 
juokos. „Kapitono Matamoro fanfaronados“ būtų puikiau- 
siai tikusios. Deja, Matamoras pasimirė ir nuo šiol savo 
tiradas deklamuos vien kirminams. 

Kai Skapenas baigė, Sigonjakas davė ženklą, kad norįs 
kalbėti. Švelnus raudonis, suplūdęs iš širdies į skruostus, 
paskutinė bajoriško išdidumo banga, nudažė išblyškusį, 
net žvarbiam vėjui pučiant, jo veidą. Aktoriai nutilo. ir 
laukė. 

— Nors ir neturiu vargšo Matamoro talento, tačiau 
beveik prilygstu jam liesumu. Aš imsiuosi jo vaidmens 
ir stengsiuosi kaip galėdamas geriau jį atlikti. Esu jūsų 
draugas ir noriu juo būti ligi galo. Man gėda, kad 
naudojausi jūsų sėkmės vaisiais ir kad dabar nepadedu 
nelaimėje. Kam pasaulyje rūpi Sigonjakai? Mano pilis 
griūva ant mano protėvių kapų. Užmaršties dulkės ap- 
klojo kitados šlovingą mano vardą, o gebenės baigia 
užgožti mano giminės herbą virš apleisto portalo. Gal 
kada nors trys gandrai dar linksmai suplasnos sidab- 
riniais savo sparnais ir gyvenimas bei laimė grįš į tą 
liūdną buveinę, kurioje beviltiškai nyko mano jaunystė. 
Šiuo tarpu jūs, kurie padėjote man išsikapstyti iš to 
rūsio, priimkite mane nuoširdžiai į savo tarpą. Aš nebesi- 
vadinu Sigonjakas. 

Izabelė palietė baronui petį, tarsi norėdama jį per- 
traukti, bet Sigonjakas nekreipė dėmesio į maldaujamą 
merginos žvilgsnį ir kalbėjo toliau: | 


U3Čia turima galvoje Romos konsulo Menenijaus  Sgripos 
(493 m. p. m. e.) kalba. Norėdamas nuraminti romėnų liaudį, 
kuri protestavo prieš patricijų politiką, Menenijus palygino 
senatą Su pilvu, kuriam dirba visi kūno organai, bet kuris 
yra būtinas organizmo gyvybinei veiklai. 

— Aš atsisakau barono titulo ir kišu jį giliai į 
lagaminą kaip nebedėvimą drabužį. Nevadinkite manęs 
baronu. Pažiūrėsim, ar ir šitaip užsimaskavusį mane dar 
persekios nelaimės. Taigi aš būsiu Matamoro įpėdinis 
ir nuo šiol vadinsiuosi kapitonas Frakasas! 

— Tegyvuoja kapitonas Frakasas! — ėmė šaukti visa 
trupė, tuo išreikšdama savo sutikimą.— Ir tegu visur jį 
lydi plojimai! 

Šis nutarimas, iš pradžių nustebinęs aktorius, nebuvo 
toks staigus, kaip galėjo pasirodyti. Sigonjakas jau seniai 
apie tai galvojo. Jam buvo gėda būti veltėdžiu tarp 
tų dorų komediantų, kurie taip didžiadvasiškai dalijosi 
su juo savo ištekliais, niekad neleisdami jam pajusti, 
kad jis juos apsunkina. Todėl jis nusprendė, jog bajorui 
garbingiau tapti aktorium ir sąžiningai uždirbti savo dalį, 
negu dykaduoniaujant priimti ją kaip išmaldą arba auką. 
Jam kildavo mintis grįžti į Sigonjaką, bet jis atmesdavo 
ją kaip bailią ir gėdingą. Kai kariuomenei gresia pra- 
laimėjimas, kareivis neturi teisės pasitraukti. Be to, jį lai- 
kė meilė Izabelei. Nors jis ir nebuvo linkęs leistis į tuš- 
čias svajones, neaiškioje ateities perspektyvoje jam vai- 
denosi nuostabūs nuotykiai, netikėti likimo smūgiai ir 
posūkiai, o grįžus į savo sodybą, tektų to atsisakyti. 

Šitaip pakrypus reikalams, aktoriai pasikinkė arklį 
ir vėl leidosi į kelionę. Po gerų pietų trupė atsiga- 
vo, ir visi, išskyrus Duenją ir Serafiną, ėjo paskui vežimą 
pėsti, tuo palengvindami vargšui kuinui. Izabelė rėmėsi 
Sigonjakui į ranką ir kartkarčiais vogčiomis mesdavo į jį 
švelnų žvilgsnį. Ji neabejojo, kad tik iš meilės jai ba- 
ronas ryžosi tapti komediantu, nepaisydamas bajoriško 
išdidumo. Ji norėjo dėl to jam papriekaištauti, bet jai 
neužteko jėgų barti jį už šitą meilės įrodymą. Ji būtų 
sukliudžiusi tai padaryti, jeigu tą jo ketinimą būtų nu- 
mačiusi iš anksto, nes buvo iš tų moterų, kurios mylėda- 
mos užmiršta save ir temato mylimojo interesus. Ne- 
trukus ji pavargo, sėdo į vežimą ir susisupo apklotu 
šalia Duenjos. 

Iš abiejų kelio pusių, kiek akys aprėčoė, plytėjo. 
tušti balti sniego laukai, niekur nebuvo jc:«i0 mieste- 
lio, kaimo ar sodybos. 

— Mūsų vaidinimas gali neįvykti, — tarė Pedantas, 
nužvelgęs horizontą.— Žiūrovai kažkodėl neskuba pas 
mus, ir įplaukos kumpių, paukštienos ir svogūnų, ku- 
riais Tironas žadino mums apetitą, man atrodo labai 
abejotinos. Niekur nematau rūkstančio kamino ir, kad 
ir kiek žiūrėčiau, nė vieno varpinės bokšto. 

— Turėk truputį kantrybės, Blazijau,— atsakė Ti- 
ronas.— Sodybos teršia orą, todėl sveikatai naudin- 
giau kaimus išdėstyti atokiau vienus nuo kitų. 

— Vadinasi, šio krašto gyventojai gali nebijoti epi- 
demijų, juodojo maro, dizenterijos, choleros nei karš- 
tinės, kurios, anot gydytojų, kyla dėl per didelio 
gyventojų susigrūdimo vienoje vietoje. Jei taip bus ir 
toliau, bijau, kad mūsų kapitonas Frakasas' debiutuos 
negreit. 

Diena sparčiai ėjo vakarop, ir po tirštu švininių 
debesų šydu vos buvo galima įžiūrėti rausvą žarą toje 
vietoje, kur leidosi saulė, kuriai pabodo šviesti viršum 
blyškaus ir niūraus varnų aptūpto gamtovaizdžio. 

Ledinis vėjas apdengė sniegą kieta spindinčia pluta. 
Vargšas senasis kuinas su didžiausiu vargu judėjo į 
priekį. Menkiausioj nuokalnėj jo kanopos slidinėjo; 
kad ir kaip jis įtempdavo linkstančias kojas, vežimo 
svoris stūmė jį pirmyn, nors Skapenas žingsniavo 
šalia ir laikė jį už pavadžio. Buvo šalta, bet silpnomis 
jo kojomis ir sulysusiais šonais tekėjo prakaitas, 
kuris dėl pakinktų trynimo susiplakė į baltą putą. Plau- 
čiai kvėpavo sunkiai kaip kalvės dumplės. Jis kažko 
gąsčiojo, melsvos jo akys išsiplėsdavo ir, rodės, matė 
kažkokias šmėklas; kartais jis mėgindavo sukti į šalį, lyg 
priėjęs nematomą kliūtį. Arklys svirduliavo ir tartum 
girtas atsitrenkdavo čia į vieną ieną, čia į kitą. Šiep- 
damas snukį, jis pakeldavo galvą, paskui vėl pasilenkdavo, 
lyg norėdamas ėsti sniegą. Išmušė jo valanda. Jis 
merdėjo stačias, kaip ir dera doram arkliui. Pagaliau 
pargriuvo, pasispardė, tartum gindamasis nuo mirties, ap- 
sivertė ant šono ir nebesikėlė. 

Moterys, išgąsdintos to staigaus krestelėjimo, vos ne- 
iškrito žemėn ir ėmė rėkti. Subėgę aktoriai jas iškėlė iš 
vežimo. Leonarda ir Serafina nesusižeidė, bet Izabelė 

nuo smarkaus sukrėtimo ir išgąsčio apalpo. Sigonjakas 
paėmė ją, išblyškusią ir nuleipusią, ant rankų, o Skape- 
nas pasilenkęs čiupinėjo ant žemės tysančio arklio au- 
sis. 

— Pastipo! — liūdnai tarė jis stodamasis.— Ausys 
šaltos, ir kraujagyslė nebeplaka. 

— Vadinasi, teks įsikinkyti kaip mulams ar kaip žve- 
jams, velkantiems barką, ir patiems traukti vežimą! -- 
gailiai sušuko Leandras.— Ir kodėl man šovė ta prakeikta 
mintis tapti komediantu! 

— Radai laiką aimanuoti ir verkšlenti! — sududeno 
Tironas, kuriam įkyrėjo tos dejonės ne laiku.— Vyriškai 
pagalvokime, ką toliau daryti. Pasirodykime esą žmo- 
nės, nepabūgstą piktų likimo išdaigų. Visų pirma pa- 
žiūrėkime, kaip laikosi mūsų Izabelė, ar ji dar neatsigavo. 
Ak, štai ji jau pramerkė akis ir baigia atsipeikėti. 
Sigonjakas ir Leonarda ją atgaivino. Taigi trupė turi 
pasidalyti į du būrius. Vienas liks prie vežimo su mo- 
terimis, kitas išsiskirstys pagalbos ieškoti. Mes ne rusai, 
kurie yra pratę prie azijinio šalčio, ir negalime čia 
tūnoti ligi ryto, įklimpę sniege. Neturime kailinių, ir 
aušra mus.visus rastų pastirusius, sušalusius ir apšerkš- 
nijusius kaip cukruoti vaisiai. Kapitone Frakasai, Le- 
andrai ir tu, Skapenai, jūs esate lengvi ir greitakojai 
kaip Achilas -— taigi drožkite! Bėkite, kiek kojos neša, 
ir kuo greičiausiai atgąbenkite mums pastiprinimo. Bla- 
zijus ir aš liksime mantos saugoti. 

„Trys paskirti vyrai ruošėsi eiti, nors ir nesitikėjo 
didelės sėkmės, nes naktis buvo juoda kaip krosnies 
dūmtraukis ir tik sniego spindėjimas leido kiek orien- 
tuotis; tamsa paslepia daiktus, bet išryškina šviesas, 
ir staiga kalvelės papėdėj, gana toli nuo kelio, ėmė 
mirgėti rausvas žiburėlis. 

— Štai, — tarė Pedantas,— kelrodė žvaigždė, žemiškas 
žiburys, toks pat malonus paklydusiems keliautojams 
kaip šiaurinė žvaigždė jūrininkams in periculo maris!!“. 
Šis palaimingas šviesulys — ne kas kita, kaip žvakė ar 
lempa už lango. Ten tikriausiai jaukus ir šiltas kamba- 


"4 pavojingoje jūroje. (Lot.) 

rys namuose, kuriuose gyvena žmogiškos, civilizuotos 
būtybės, o ne laukiniai lestrigonai!!?. Be abejo, židi- 
nyje skaisčiai liepsnoja ugnis, ir katiliuke verda riebi 
sriuba. Ak, džiugi svajonė! Vaizduotėje aš jau laižausi 
lūpas ir vilgau jas keliais buteliais vyno, ištrauktais 
iš rūsio ir apraizgytais voratinkliais! 

— Niekus tauziji, drauguži, — pasakė Tironas. — Nuo 
šalčio tau stingsta smegenys po pliku kiaušu, todėl ir 
vaidenasi miražai. Tačiau tas žiburėlis tikrai rodo, kad ten 
gyvena žmonės. Vadinasi, mums reikia keisti savo planą: 
turime visi eiti į tą išganingą žiburį. Neįtikėtina, kad šią- 
nakt tokiame tuščiame kelyje kas pavogtų mūsų maišą, mū- 
Sų miesto aikštę ir Mūsų svetainę. Kiekvienas tepasiima 
savo Mantą. Ryšuliai nesunkūs. Rytoj grįšime prie vežimo. 
Be to, aš pradedu žvarbti ir nebejaučiu nosies galiuko. 

Komediantai patraukė per sniegą. Izabelė rėmėsi Si- 
gonjakui į ranką, Leandras prilaikė Serafiną, Skapenas 
tempė Duenją, Blazijus ir Tironas ėjo prieky. Jie žygiavo 
laukais, tiesiai į žiburį, per krūmus ir griovius, ligi ke- 
lių grimzdami į sniegą, griuvinėdami. Pagaliau priėjo di- 
delį pastatą, aptvertą mūro tvoromis, su vartais. Tamso- 
je atrodė, kad tai sodyba. 

Juodoje sienoje išsiskyrė šviesus kvadratas — lange- 
lis dar neuždarytomis langinėmis. 

Pajutę artinantis pašalinius žmones, sarginiai šunys 
ėmė nerimauti ir loti. Nakties tyloje buvo girdėti, 
kaip jie laksto, šokinėja ir bruzda už sienos. Prie jų 
amsėjimo prisidėjo žingsniai ir žmonių balsai. Netrukus 
visa sodyba pabudo. 

— Pasilikite čia, atokiau, — tarė Pedantas. — Mūsų tiek 
daug, kad žmonės gali išsigąsti, palaikę mus plėšikų 
gauja, panūdusia užgrobti kaimiškus jų penatus. Kadangi 
esu senas ir nepikto veido, vienas pasibelsiu į duris ir 
pradėsiu derybas. Manęs jie neišsigąs. | 

Išmintingojo patarimo buvo paklausyta. Blazijus 
sulenktu smilium pabeldė į duris; jos prasivėrė, o paskui ir 
plačiai atsidarė. Tada komediantai, stovėdami iki kelių 


|NLestrigonai — senovės graikų mitologijoje milžinai žmogėd- 
ros, kurių šalyje klajodamas atsiduria Odisėjas. 

sniege, iš vietos, kurioje buvo pasilikę, išvydo labai keistą 
ir nuostabų reginį. Pedantas ir sodybos šeimininkas, 
kuris, pakėlęs žibintą, švietė ateiviui į veidą, po keleto žo- 
džių, kurių aktoriai negirdėjo, ėmė keistai mostaguoti, 
glėbesčiuotis ir bučiuotis, kaip daroma scenoje, kai susi- 
tinka seni pažįstami. 

Šis priėmimas, kurio jie nesuprato, bet kuris, spren- 
džiant iš karštos pantomimos, atrodė palankus ir nuošir- 
dus, padrąsino aktorius, ir jie prisiartino kukliai, kaip dera 
į vargą patekusiems keliauninkams, prašantiems prie- 
globsčio. 

— Ei! — linksmai sušuko Pedantas. — Eikite šen, nebi- 
jokit, mes patekome pas sūnų, pasirinkusį tėvo profesiją, 
Tespido numylėtinį, Talijos, komedijos mūzos, favoritą, 
žodžių, pas, garsųjį Belombrą, kuriam dar neseniai karš- 
tai plojo karaliaus rūmuose ir sostinėje, jau nekalbant 
apie provinciją. Jūs visi žinote puikią jo šlovę. Dėkokite 
atsitiktinumui, atvedusiam mus tiesiai į ramų prieglobstį, 
kuriame šis teatro herojus ilsisi ant savo laurų. 

— Įeikite, ponios ir ponai, — pasakė Belombras, ženg- 
damas prie komediantų ir mandagiai, grakščiai kviesda- 
mas juos vidun. Jame jautei žmogų, kuris nepamiršo 
gerų manierų, nors ir vilkėjo kaimietiškais drabužiais. 
— Šaltas nakties vėjas gali pakenkti brangiems jūsų bal- 
sams. Nors mano buveinė labai kukli, bet joje bus jums 
geriau negu lauke. i | 

Žinoma, Blazijaus draugų nereikėjo ilgai prašyti, ir jie 
suėjo į vidų, džiaugdamiesi savo sėkme. Blazijus kitados 
dalyvavo toje pačioje trupėje kaip ir Belombras; dėl 
skirtingų amplua jiedu nebuvo varžovai, vertino vienas 
kitą ir net artimai susibičiuliavo, nes abu mėgo buteliuką. 
Belombras, kurį audringas gyvenimas buvo nubloškęs į 
teatrą, iš jo pasitraukė, po tėvo mirties paveldėjęs sody- 
bą. Jo atliekami vaidmenys .reikalavo jaunystės, ir jis be 
apmaudo išnyko nuo scenos anksčiau, negu kaktoje atsi- 
radusios raukšlės būtų privertusios jį atsistatydinti. Dau- 
gelis manė, kad jis seniai mirė, ir, seniems teatralams 
jį prisiminus, jauni aktoriai sutrikdavo. 

Gana erdvus kambarys, į kurį suėjo aktoriai, buvo, 
kaip daugelyje sodybų, miegamasis ir virtuvė. Vieną sieną 

užėmė krosnis su dideliu gobtuvu ir dantytu žalio, pageltu- 
sio audinio apvadu. Plytinė arka, suapvalėdama storoje, 
tamsiai rudoje, glazūruotoje sienoje, ženklino krosnies an- 
gą, šiuo metu uždarytą geležine krosniadangte. Ant didžiu- 
lių geležinių stovų, į kurių tuščius pusrutulius buvo galima 
statyti dubenius, degė, linksmai spragsėdamos, keturios ar 
penkios didžiulės pliauskos. Ši smagi liepsna kambarį 
apšvietė taip skaisčiai, kad lempa būtų buvusi nereikalin- 
ga. Liepsnojančios krosnies atšvaitai išgriebdavo iš tamsos 
gotiškos formos lovą, ramiai snaudžiančią už užuolai- 
dų; spindintys jų ruožai slidinėjo aprūkusiomis lubų sijo- 
mis ir kambario vidury stovinčio stalo kojomis, kurios 
metė ilgus keistus šešėlius, ir apiberdavo blizgučiais ant in- 
daujos sudėtus ar ant sienų sukabintus indus ir įrankius. 

Kampe, prie lango, ant apskrito išpjaustinėto medinio 
vienakojo staliuko gulintys keli tomeliai bylojo, kad 
buto šeimininkas netapo visišku kaimiečiu ir ilgus žiemos 
vakarus leidžia skaitydamas, prisimindamas buvusią savo 
profesiją. 

Šitos šiltos atmosferos ir svetingo priėmimo sušildyta, 
visa trupė pasijuto gerai ir jaukiai. Išblyškę skruostai 
ir nuo šalčio pašiurpusios lūpos paraudo. Apsiblaususios 
akys nušvito viltimi: žvairam, šlubam ir įkyriam dievui, 
kuris vadinamas Neganda, pagaliau atsibodo persekioti 
klajojančią trupę, ir, matyt, nuramdytas Matamoro mir- 
ties, jis nutarė pasitenkinti šiuo menku grobiu. 

Belombras pašaukė tarnus, ir jie išdėliojo ant stalo, 
apdengto staltiese, lėkštes ir pilvotus ąsočius, dideliam 
Blazijaus džiaugsmui. Mat jis jautė troškulį nuo pat gimi- 
mo dienos ir nuolat norėjo gerti, netgi naktį. 

— Matai,— pasakė jis Tironui,— kokie logiški ir tei- 
singi buvo mano spėjimai dėl rausvo žiburėlio. Tai nebuvo 
nei Miražai, nei vaiduokliai. Riebūs garai sūkuriais kyla iš 
sriubos, kuriai nepašykštėta kopūstų, ropių ir kitų daržo- 
vių. Skaidrus raudonas vynas, atneštas iš vėsaus rū- 
sio, žaižaruoja ąsočiuose su rausva putele. Juo labiau spi- 
gina šaltis lauke, juo kaitriau liepsnoja ugnis. Be to, mūsų 
šeimininkas — didysis, garsusis, šlovingasis Belombras, 
buvusių, esamų ir būsimų aktorių žiedas. Sakau tai neno- 
rėdamas sumenkinti niekieno talento. 


164 


— Mūsų laimei nieko netrūktų, jei vargšas Matamoras 
būtų su mumis! — atsiduso Izabelė. 

— Kas gi jam nutiko? — paklausė Belombras, kuris 
buvo girdėjęs apie Matamorą. * 

Tironas jam papasakojo tragiškąją istoriją — kaip 
kapitonas sušalo sniege. 

— Laimė, kad sutikome seną, gerą draugą, kitaip visi 
šiąnakt būtume sušalę į ragą, — pridūrė Blazijus. — Rytoj 
kas nors būtų radęs pusnynuose negyvus. 

— Būtų labai gaila,— galantiškai pasakė Belombras, 
reikšmingai žvilgtelėjęs į Izabelę ir Serafiną. — Tačiau 
šios jaunos deivės, be abejonės, būtų sutirpdžiusios 
sniegą ir ledą savo akių ugnimi. 

— Jūs teikiate pernelyg daug galios mūsų akims, — 
atsakė Serafina. — Šioje kraupioje, ledinėje tamsoje jos 
nebūtų pajėgusios net sušildyti širdies. Šalčio ašaros būtų 
užgesinusios meilės liepsną. 

Per vakarienę Blazijus papasakojo Belombrui apie 
padėtį, kurioje yra atsidūrusi trupė. Senasis aktorius nė 
kiek nenustebo. 

— Teatrinė fortūna — dar aikštingesnė moteris už di- 
duomenės fortūną, — atsakė jis. — Jos ratas sukasi taip 
greitai, kad ji vos kelias akimirkas pajėgia išsilaikyti 
ant jo stačia. Ji dažnai nuo jo nukrinta, bet lengvai 
ir vikriai vėl užšoka ir greitai atgauna pusiausvyrą. 
Rytoj aš pasiųsiu darbinius arklius atgabenti jūsų vežimo, 
ir mes įrengsime teatrą klojime. Netoli mano sodybos 
yra nemažas miestelis, iš kurio pas mus atplūs žiūrovų. 
Jei vaidinimo pajamų neužteks, seno odinio mano kapšo 
dugne guli keletas pistolių, ir, prisiekiu Apolonu, aš 
nepaliksiu seno savo draugo Blazijaus ir jo bičiulių bė- 
doje! 

— Matau,— pasakė Pedantas,— kad tu tebesi toks pat 
didžiadvasis Belombras ir neapkerpėjai nuo kaimiškų 
darbų ir rūpesčių. | | 

— Ne, — atsakė Belombras ,— aš dirbu žemę, bet nepa- 
lieku pūdymuoti ir proto. Sėdėdamas prie šio židinio, už- 
sikėlęs kojas ant grotelių, aš iš naujo skaitau senuosius 
autorius ir sklaidau šiuolaikinių rašytojų pjeses, kurias 
galiu gauti šiame užkampyje. Iš dyko buvimo mokausi 

man patinkamų vaidmenų ir tik dabar suprantu, kad anais 
laikais tebuvau tuščias dabita, kuriam publika plojo dėl to, 
kad turėjau skambų balsą, gražias kojas ir mokėjau šauniai 
laikytis scenoje. Anuomet neabejojau savo talentu, viską 
dariau be atodairos, negrabiai, nieko negalvodamas. Ir 
tik dėl publikos paikumo turėjau pasisekimą. 

— Vien didysis Belombras gali šitaip kalbėti apie save, 
— mandagiai pasakė Tironas. 

— Menas ilgas, o gyvenimas trumpas, — pareiškė se- 
nasis aktorius. — Ypač aktoriui, kuris per savo asmenį pri- 
valo išreikšti savo požiūrį. Kai mano talentas jau buvo 
beišsiskleidžiąs, ėmė augti pilvas, o su juo vaidinti me- 
lancholiškus garbintojus ir tragiškus meilužius juokinga. 

“Nenorėjau laukti, kol dviem teatro tarnams teks kelti mane 
už parankių, kai, pjesės situacijos verčiamas, pulsiu ant 
kelių prieš princesę ir kalbėsiu jai apie liepsningą savo 
meilę, dusdamas nuo astmos ir vartydamas ašarojančias 
akis. Pasinaudojęs proga, kad gavau palikimą, pasitrau- 
kiau tada, kai dar buvau teatro pažiba, nes nenorėjau 
sekti tais užsispyrėliais, kurie laukia, kol juos scenoje 
apmėtys obuolių nuograužomis, apelsinų žievėmis ir paš- 
vinkusiais kiaušiniais. 

— Tu pasielgei protingai, Belombrai,— tarė Blazijus, 
— NnoOIS pasitraukei per anksti — dar bent dešimt metų ga- 
lėjai būti teatre. 

Iš tikrųjų Belombras, nors ir įdegęs saulėje, tebebu- 
vo labai išvaizdus vyras. Jo akys, pripratusios reikšti 
aistras, pagyvėdavo ir nušvisdavo karšto pokalbio metu. 
Plačios ir dailios šnervės virpėjo. Kai jis praverdavo lū- 
pas, švytėdavo balti dantys, kuriais būtų galėjusi di- 
džiuotis kiekviena koketė. Smakras su duobute buvo išdi- 
džiai pakeltas, vešlūs plaukai, kuriuose žibėjo viena kita 
sidabro gija, tankiomis garbanomis krito ant pečių. 

Blazijus ir Tironas tebegėrė su Belombru. Aktorės 
pasišalino į kitą kambarį, kur tarnai užkūrė židinį. Sigon- 
jakas, Leandras ir Skapenas sugulė tvarto kampe ant ką 
tik pakreiktų šiaudų. Gyvulių kvėpavimas ir vilnonės gū- 
nios juos apsaugojo nuo šalčio. 

Kol vieni geria, o kiti miega, grįžkime prie palikto 
vežimo ir pažiūrėkime, kas ten dedasi. 


166 


Arklys tebegulėjo tarp ienų. Tik įo kojos styrojo kaip 
pagaliai ir galva tysojo ant žemės tarp išsidraikiusių 
karčių, ant kurių prakaitas nuo šalto nakties vėjo sustingo 
į ledo kristalus. Duobės aplink stiklines akis vis labiau gi- 
lėjo, ir liesas skruostas atrodė perkirstas. 

Švito. Pilkšvas žiemos saulės diskas išniro tarp dviejų 
debesų ir skleidė blyškią šviesą niūriame gamtovaiz- 
dyje, kuriame gedulingai juodavo medžių griaučiai. Po bal- 
tą sniegą šokinėjo varnos ir, užuodusios maitą, atsargiai 
artinosi prie padvėsusio kuino, bijodamos galimo pavo- 
jaus, spąstų ir žabangų, nes didžiulis nejudantis tamsus ve- 
žimas jas baugino. Jos kranksėjo viena kitai apie tai, 
kad šiame įrenginyje gali slypėti betykojąs medžiotojas, 
nes sriubai tinka ir varna. Netverdamos godumu, jos 
pripuldavo, paskui iš baimės strykteldavo atgal, sušokda- 
mos savotišką, keistą šokį. Vienas varnas įsidrąsino ir, at- 
siskyręs nuo būrio, kelis kartus suplasnojo sunkiais spar- 
nais, pakilo į orą ir nutūpė arkliui ant gaivos. Jis nulenkė 
snapą ir buvo bekertąs, belesąs maitai akis, bet staiga 
nustėro, pašiaušė plunksnas ir sukluso. 

Toli kelyje sugurgždėjo sniegas nuo sunkių žingsnių. 
Žmogaus ausis to garso gal nė nebūtų pajutusi, bet jautri 
varno klausa jį išgirdo. Pavojus nebuvo čia pat, ir juodasis 
paukštis liko toje pačioje vietoje, bet klausėsi. Žingsniai 
artėjo, ir netrukus ryto rūke pasirodė neaiški kažką ne- 
šančio žmogaus figūra. Varnas nutarė pasišalinti ir, krank- 
telėjęs, įspėjęs savo draugus apie pavojų, nuskrido. 

Kranksėdamas pakilo visas varnų būrys ir sutūpė 
aplinkiniuose medžiuose. Žmogus priartėjo ir nustebo, vi- 
dury kelio pamatęs pakinkytą vežimą, kurio arklys, kaip 
toji Rolando kumelė!!*; buvo negyvas. Jis sustojo ir vog- 
čiomis įtariai apsidairė. 

Norėdamas geriau apžiūrėti, jis padėjo savo naštą ant 
žemės. Toji našta pati atsistojo ir ėmė vaikščioti, nes tai 
buvo kokių dvylikos metų mergaitė. Kai ji, nuo galvos ligi 
kojų apmuturiuota ilgu apsiaustu, susigūžusi gunksojo ant 
savo draugo peties, ją buvo galima palaikyti lagaminu 


“Kalbama apie italų poeto Ariosto poemos „Pašėlęs Rolandas“ 
(XVI a.) herojaus Rolando arklį. 


167 


ar kelioniniu krepšiu. Juodos akys žaižaravo tamsia ugnimi 
iš po galvą dengiančios skraistės; akys buvo visai tokios 
pat kaip Čikitos: Perlų vėrinys žėrėjo šviesiais taške- 
liais ant tamsaus jos kaklo, 0 į virvelės susiviję skudurai, 
kuriais buvo apmuturiuotos nuogos kojos, sudarė kon- 
trastą šiam prabangiam papuošalui. 

Tai iš tikrųjų buvo Čikita, o jos bendrakeleivis 
— ne kas kitas, kaip Agostenas, baidyklių atamanas. Jam 
įgriso verstis kilnia savo profesija nykiuose keliuose, 
ir dabar jis keliavo į Paryžių — ten visi talentai randa, 
kur pasireikšti. Jis žygiuodavo naktį, o dieną slapstyda- 
vosi, kaip ir visi plėšrūnai. Mergaitė, išvargusi ir sušalu- 
si, nebepajėgė toliau eiti, ir Agostenas, ieškodamas prie- 
globsčio, nešė ją kaip Homeras ar Belizaras!!" savo vedlius. 
Šiame palyginime tėra toks skirtumas, kad jis nebuvo ak- 
las, priešingai, turėjo lūšies akis, o lūšis, anot Plinijaus 
Vyresniojo!!'š, mato daiktus ir per sieną. 

— Ką tai reiškia? — tarė Agostenas Čikitai. — Papras- 
tai mes stabdome vežimus, o štai čia vežimas stabdo mus. 
Reikia pažiūrėti, gal jis pilnas keleivių, kurie pareikalaus 
iš mūsų kapšo ar gyvybės. 

— Nieko nėra, — atsakė Čikita, kyštelėjusi galvą po 
kiltiniu vežimo apdangalu. 

— Gal kas nors atsiras, — toliau kalbėjo plėšikas. — 
Reikia gerai patikrinti. 

Ir, pasirausęs juostos klostėse, išsitraukė skiltuvą, 
akmenį ir pintį. Įskėlęs ugnį, jis uždegė pritemdytą ži- 
bintą, kurį visada nešėsi į naktinius žygius. Čikita, 
vildamasi laimikio, užmiršo nuovargį. Ji įlindo į vežimą, 
apšviesdama ryšulius, kurių jame buvo prikrauta. Tačiau 
terado senas tapytas drobes, kartoninę butaforiją ir keletą 
beverčių skarmalų. 

— Ieškok gerai, Čikita,— kalbėjo plėšikas, budriai dai- 


""Belizaras — Bizantijos karo vadas (VI a.), senatvėje buvo 
apakintas ir turėjo prašyti išmaldos. Gotjė turi galvoje pran- 
cūzų dailininko Žeraro (1770—1837) paveikslą. Jame pavaizduotas 
aklas - senis, nešantis ant rankų jauną savo ' vedlį, kuris miršta nuo 
gyvatės įkandimo. 

UŠPlinijus Vyresnysis (23—79 m.) — senovės romėnų mok- 
slininkas, „Gamtos istorijos“ autorius. 

rydamasis į šalis. — Pasirausk kišenėse ir abrakinėse, 
kurios kabo prie gardžių. 

— Čia nieko nėra, visiškai nieko, ką būtų verta imti. 
Ak! Štai kapšas, o jame kažkas skamba. 

— Duokš jį, — tarė Agostenas,— ir pašviesk, man rei- 
kia apžiūrėti radinį. Prisiekiu Liuciferio ragais ir uodega, 
mums nesiseka! Tikėjausi rasiąs tikrų pinigų, o čia tik-va- 
riniai ir paauksuoto švino žetonai. Užtat bent pasinaudo- 
kime užuovėja ir kiek pailsėkime, sulindę į vežimą. Varg- 
šės tavo kojytės kruvinos ir tavęs nebeneša. Kelias sunkus, 
o kelionė ilga. Apsiklok šitomis drobėmis ir numik valandą 
kitą. Aš pabudėsiu. Jei kils koks pavojus, suskubsim 
pasislėpti. 

Čikita susirietė vežimo gale, užsiklojo senomis deko- 
racijomis, kad būtų šilčiau, ir netrukus užmigo. 

Agostenas atsisėdo priekinėje sėdynėje, pasidėjęs 
šalia navachą, ir skvarbiu plėšiko žvilgsniu, nuo kurio ne- 
išslysta joks įtartinas daiktas, apžiūrinėjo apylinkes. Tuš- 
čioje lygumoje tvyrojo visiška tyla. Tolimų kalvų šlai- 
tuose bolavo sniego kauburiai ir žibėjo, blyškių aušros 
spindulių nutvieksti, tarsi baltos šmėklos ar marmuro 
paminklai kapinėse. Bet šis sustingęs gamtovaizdis dvelkė 
ramybę. Agosteną pradėjo imti miegas, nors jis buvo gele- 
žinės sveikatos ir iš visų jėgų stengėsi neužsnūsti. Daug 
kartų jo vokai sulipo, bet jis ryžtingai juos atplėšdavo. 
Daiktai apsitraukė migla, mintys susipainiojo, ir staiga 
pro padriko sapno šydą jis pajuto prie savo veido drėgną ir 
šiltą kvėpavimą. Jis nubudo, ir jo akys susitiko su dviem 
švytinčiais vyzdžiais. 

— Vilkas vilko neėda, mielasis, — sumurmėjo plėšikas. 
— Tau dar neišdygo tokie dantys, kad mane įkąstum. 

Ir žaibiškai jis kairiąja ranka sugriebė vilkui už gerk- 
lės; o dešiniąja suvarė į širdį navachą iki pat koto. 

Nors Agostenas ir įveikė žvėrį, vieta jam pasirodė 
nesaugi, ir jis pažadino Čikitą. Šioji nė kiek neišsigando, 
pamačiusi negyvą vilką, tysantį ant kelio. 

— Verčiau eikim iš čia, — pasakė plėšikas. — Šita dvė- 
sena vilioja vilkus, o jie žiemą, kai viskas po sniegu, ne- 
randa, ką ėsti, ir bastosi baisiausiai išalkę. Sakysim, aš 
nudėsiu kelis, kaip nudėjau šį, bet jų gali ateiti visa ruja ir, 

jei užmigčiau, nelabai būtų malonu atsibusti plėšrūno 
pilve. Mane sugraužę, su tavim, žvirbleli, jie lengvai susi- 
dorotų — tavo kauliukai minkšti. Taigi maukime kuo grei- 
Čiausiai. Jie ės tą dvėseną. Ar jau gali paeiti? 

—- Taip, — atsakė Čikita, kuri nebuvo išlepintas vaikas. 
— Aš kiek nusnūdau ir atsigavau. Tau, vargšeli Agoste- 
nai, nebereikės manęs nešti kaip maišo. O kai mano kojos 
atsisakys tarnauti, — pridūrė ji su laukiniu ryžtingumu,— 
perpjauk man gerklę didžiuoju savo peiliu ir numesk mane 
į griovį. Aš tau už tai tik padėkosiu. 

Baidyklių atamanas ir mergaitė sparčiais žingsniais 
nuėjo ir netrukus dingo tamsoje. Aprimusios varnos nusi- 
leido iš medžių, supuolė ant padvėsusio kuino ir ėmė puo- 
tauti. Netrukus prie maitos atsirado keletas vilkų; jie nė 
kiek nesistebėjo, kad juodieji jų puotos bendrai plaka 
sparnais, kranksi ir kalena snapais. Keturkojai ir sparnuo- 
čiai taip uoliai darbavosi, kad per trumpą laiką, kol išaušo 
rytas, iš arklio, apšvarinto iki kaulų, beliko sakytum vete- 
rinarų preparuoti griaučiai. Nebuvo paliesta tik uodega ir 
kanopos. 

Kai įdienojo, atėjo Tironas su Belombro tarnu pažiūrėti 
vežimo. Užkliudęs koja apgraužtą vilko lavoną, jis pama- 
tė tarp ienų po pakinktais, kurių nepalietė nei iltys, nei 
snapai, nelaimingojo arklio griaučius. Ant kelio gulėjo 
kapšas ir išbarstyti žetonai — netikros monetos, o sniege 
buvo įsispaudusios didelių ir mažų kojų pėdos, kurios vedė 
prie vežimo, o paskui tolo. 

— Matyt, Tespido vežimą šiąnakt lankė įvairiausi 
svečiai, — pasakė Tironas. — O laimingas atsitiktinume, 
privertęs nutraukti komišką mūsų odisėją! Nežinau, kaip 
tau dėkoti! Tik per tave mes išvengėme dvikojų ir ketur- 
kojų vilkų, kurie galbūt dar pavojingesni už pirmuosius. 
Kaip jie būtų gardžiavęsi švelnia tokių vištelių mėsa kaip 
Izabelė ir Serafina, be to, ir senos kietos mūsų odos nebū- 
tų paniekinę! 

Kol Tironas mintyse šitaip samprotavo, Belombro tar- 
nas atitraukė vežimą ir įkinkė į jį atsivestą arklį, nors šis 
prunkštė ir baidėsi griaučių bei vilko kvapo: sniegas buvo 
aptaškytas žvėries krauju. 

Vežimą pastatė kieme, po pašiūre. Jame niekas nebuvo 

paliesta, ir netgi atsirado dar vienas daikčiukas — nedi- 
delis durklas, kurie gaminami Albasetėje!!?, Čikitai mie- 
gant iškritęs iš kišenės. Ant aštrios jo geležtės buvo išgra- 
viruotas grėsmingas ispaniškas posakis: 


Cuando esta vivora pica, 
No hay remedio en la botica!'??. 


Paslaptingasis radinys labai sudomino Tironą ir pri- 
vertė susimąstyti Izabelę; ji buvo truputį prietaringa ir 
dažnai įžvelgdavo gerus ar blogus pranašingus ženklus 
menkuose įvykiuose, kurių kiti nepastebėdavo arba 
kuriems neteikdavo reikšmės. Jaunoji moteris suprato is- 
paniškai, kaip visi bent kiek apsišvietę to meto žmonės, 
ir grėsminga įrašo prasmė pasėjo nerimą jos širdyje. 

Skapenas iškeliavo į miestelį, apsivilkęs gražiausiu 
savo kostiumu rausvais ir baltais dryžiais, didele gof- 
ruota apykakle, ant akių užsimaukšlinęės skrybėlę, per 
petį persimetęs apsiaustą, išdidus ir triumtuojantis. Jis Žy- 
giavo keliu, ritmiškai mušdamas būgną kaip tikras karei- 
vis. Skapenas iš tikrųjų, prieš tapdamas komediantu, tar- 
navo kariuomenėje. Kai priėjo bažnyčios aikštę, jį lydė- 
jo visas būrys vaikigalių, sužavėtų keisto jo apdaro. Jis 
pasitaisė skrybėlę, sustojo ir lazdelėmis ėmė taip smarkiai, 
taip įsakmiai daužyti būgną, kad būtų pažadinęs miru- 
siuosius ne blogiau kaip paskutiniojo teismo trimitas. 
Įsivaizduokite, kokį įspūdį tas būgno tratėjimas padarė 
gyviesiems. Tartum vienos spyruoklės timptelėti, atsivėrė 
visi langai ir durys ir išlindo galvos su kykais, svaidy- 
damos smalsius, suglumusius žvilgsnius į aikštę. Po antro 
tratėjimo kaip muškietų salvė, aidaus kaip griaustinis 
visi namai ištuštėjo. Juose teliko ligoniai, paliegėliai 
ir gimdyvės. Per kelias minutes visas miestelis susibūrė 
aikštėje aplink Skapeną. Norėdamas užhipnotizuoti pub- 
liką, gudrusis komediantas ėmė mušti būgną taip guviai, 
taikliai ir mikliai, kad lazdelių nebuvo net matyti, o ran- 
kos, atrodė, nejuda. Pamatęs, kad žiūrovų burnos prasi- 

"Albasetė — Ispanijos miestas, žinomas savo ginklų dirbtu- 
vemis. 
'2Kai gyvatė ši įkanda, 
Niekas vaistų nesuranda. (Isp.) 

žiojusios ir panašios į raidę „O“, o tai, pasak didžiųjų 
tapytojų, reiškia didžiausią nustebimą, jis staiga liovėsi 
būgnijęs; paskui, kiek patylėjęs, spiegiamu balsu, įmant- 
riai kaitaliodamas intonaciją, pradėjo šią pompastišką ir 
juokingą kalbą: 

— Šįvakar vienintelė proga! Didelis spektaklis! Nepap- 
rastas vaidinimas! Garsūs keliaujančios pono Erodo tru- 
pės aktoriai, kurie turėjo garbę vaidinti karūnuotoms 
ypatoms ir kilmingiesiems princams, važiuodami pro šį 
kraštą, suvaidins, tik vieną vienintelį kartą, nes Paryžiu- 
je jų laukia karaliaus rūmai, neapsakomai linksmą komiš- 
kąją pjesę „Kapitono Frakaso tanfaronados“. Nauji kos- 
tiumai, nematyti pokštai ir juokingiausios muštynės. 
Pasibaigus spektakliui, panelė Serafina pašoks maurų šokį, 
pademonstruos madingiausius šuolius ir sukinius, akompa- 
nuodama baskų tamburinu, kuriuo ji groja geriau už bet 
kurią Ispanijos čigonę. Tai bus labai malonus reginys. 
Vaidinimas įvyks pono Belombro klojime, parengtame tam 
reikalui ir gausiai aprūpintame suolais ir žibintais. 
Darbuodamiesi dėl šlovės, o ne dėl naudos, mes priimsime 
ne tik pinigus, bet ir maisto produktus iš tų, kurie 
neturės pinigų. Praneškite tai visiems! 

Baigęs savo kalbą, Skapenas taip pašėlusiai užbūgnijo, 
kad sudrebėjo bažnyčios langų stiklai ir išsigandę šunys 
staugdami pasileido bėgti. 

Sodyboje aktoriai, Belombro ir jo tarnų padedami, 
jau ruošėsi spektakliui. Klojimo gilumoje ant statinių 
sudėtos lentos sudarė sceną. Keletas suolų, paskolintų iš 
smuklės, buvo pastatyta žiūrovams. Už tokią kainą ne- 
buvo galima reikalauti, kad jie būtų minkšti ir aptraukti 
aksomu. Darbštūs vorai pasirūpino išpuošti lubas — 
didžiulės voratinklių žvaigždės kabojo tarp sijų. Koks, kad 
ir karaliaus rūmų, dekoratorius būtų sugebėjęs pagaminti 
plonesnę, švelnesnę ir labiau ažūrinę draperiją? Net 
kinų šilkas vargu ar galėtų su ja lygintis. Šitie nutįsę 
voratinkliai panėšėjo į herbais papuoštas vėliavas, kurias 
galima matyti riterių ir karališkųjų bajorų susirinki- 
muose. Kilnus reginys tiems, kurie nors vaizduotėje 
galėjo mėgautis tokiu palyginimu. 

Jaučiai ir karvės, kuriems buvo pakreikta švarių 

šiaudų, stebėjosi šituo neįprastu šurmuliu ir dažnai pa- 
sukdavo galvas nuo ėdžių, žvilgčiodami į sceną, kur bruz- 
dėjo aktoriai: jie repetavo pjesę, mat norėjo Sigonjakui 
parodyti, kada jam reikia įeiti į sceną ar išeiti. 

— Pirmieji mano žiūrovai — veršiai ir raguoti galvijai, 
— juokdamasis pasakė baronas. — Galėčiau įsižeisti, jei 
turėčiau kiek savimeilės. 

.— Ne paskutinį kartą prieš jus tokia publika, — atsakė 
Belombras. — Žiūrovų salėje niekad netrūksta kvailių ir 
raguotų vyrų. 

Kaip naujokas, Sigonjakas vaidino ne per blogiausiai. 
Buvo justi, kad jis greitai susiformuos. Turėjo gerą balsą, 
puikią atmintį ir gana lakią vaizduotę, todėl nesunkiai 
įterpdavo į savo vaidmenį šovusias į galvą ir pagyvinan- 
čias vaidybą replikas. Sunkiau jam sekėsi partomima, 
nes ją lydėdavo lazdos smūgiai, kuriais, būdamas narsus, 
jis bjaurėjosi, nors buvo mušamasi pakulų prikimštais 
dažytos drobės ritinėliais. Draugai, tai žinodami, kiek įma- 
noma jį tausojo, tačiau jis vis tiek niršo, darė baisias 
grimasas, grėsmingai raukė antakius ir piktai dėbčiojo. 

Paskui, staiga atsiminęs savo vaidmens pobūdį, vėl nu- 
taisydavo bailią, sumišusią ir išsigandusią miną. 

Belombras, kuris sekė jį skvarbiu seno, patyrusio ak- 
toriaus ir žinovo žvilgsniu, sušuko jam iš savo vietos: 

— Nesistenkite sutramdyti natūralių savo polėkių. Jie 
puikūs ir sukurs naują Matamoro tipą. Kai nebejausite tų 
pykčio šuorų ir įnirtingo susirūstinimo, apsimeskite tūž- 
tąs. Frakasas — personažas, kurį turite sukurti pats, nes 
tas, kuris tik seka kitų pėdomis, visada tebus antrasis. Taigi 
jūsų Frakasas norėtų būti narsus. Jis myli drąsą, jam pa- 
tinka šaunuoliai, ir jis pats piktinasi savo bailumu. Kol 
jam niekas negresia, jis svajoja apie didvyriškus žygius, 
antžmogiškus ir milžiniškus darbus, bet, vos tik atsiduria 
pavojuje, pernelyg laki jo vaizduotė ima piešti skausmin- 
gas žaizdas, mirtį, giltinę, ir jis nebetenka drąsos. Min- 
tis leistis mušamam iš pradžių jam esti nepakeliama, 
ir jis niršta, bet pirmas smūgis sugniuždo jo ryžtą. Toks 
metodas geresnis, negu virpinti kinkas, vartyti akis ir da- 
ryti kitokias beždžioniškas grimasas, kuriomis prasti akto- 
riai juokina žiūrovus ir žemina meną. 

Sigonjakas paklausė Belombro patarimų ir ėmė vaidin- 
ti pagal jo“ nurodymus; aktoriai jį gyrė ir pranašavo 
pasisekimą. 

Vaidinimas turėjo prasidėti ketvirtą valandą. Valandą 
prieš tai Sigonjakas apsivilko Matamoro kostiumą, 
kurį Leonarda paplatino, išardžiusi klostes, padarytas ve- 
lioniui vis liesėjant. 

Lisdamas į šias išdėvas, baronas pagalvojo, kad būtų 
garbingiau užsidėti geležinius protėvių šarvus, negu persi- 
rengti komediantu ir vaidinti tariamą narsuolį. Juk jis tik- 
rai drąsus vyras, sugebantis atlikti didvyriškus žygius. 
Bet piktas likimas įstūmė jį į tą pasigailėtiną padėtį, ir 
pasirinkimo nebuvo. 

Žmonės jau plūdo ir grūdosi į klojimą. Keli žibintai, 
pakabinti prie gegnių, metė rausvą šviesą ant tamsių, švie- 
siaplaukių ir žilstančių galvų, tarp kurių bolavo keli 
moterų kykai. 

Keli žibintai buvo sustatyti vietoj žvakių prie scenos 
krašto, nes reikėjo saugoti, kad neužsidegtų šiaudai ir 
šienas. 

Spektaklis prasidėjo, žiūrovai įdėmiai klausėsi. Kadan- 
gi scenos giluma nebuvo apšviesta, už aktorių šmėkš- 
čiojo dideli keisti šešėliai, kurie tarsi vaidino pjesės 
parodiją, keistai iškraipydami visus judesius. Bet naivūs 
žiūrovai šių komiškų detalių nepastebėjo; jie sužavėti sekė 
komedijos intrigą ir veikiančiuosius asmenis, kuriuos lai- 
kė tikrais. 

Karvės, dėl triukšmo negalėdamos miegoti, žiūrėjo į 
sceną didelėmis akimis, kurias graikų poetas Homeras 
panaudojo kaip giriamąjį epitetą Junonos grožiui apdai- 
nuoti. Vienas veršis įdomiausioje veiksmo vietoje staiga 
garsiai subliuvo. Tačiau tai nesugriovė tvirtos tų naivių 
kaimiečių iliuzijos, o aktoriai scenoje vos neprapliupo 
juoktis. 

Kapitonas Frakasas keletą kartų susilaukė karštų plo- 
jimų, nes labai vykusiai vaidino, mat prieš šią prasčiokų 
publiką jis nė kiek nesijaudino, kaip būtų Jaudinęsis 
vaidindamas reiklesniems ir labiau apsišvietusiems žiū- 
rovams. Be to, jis buvo tikras, kad tarp šių sodiečių 
io niekas nepažįsta. Kitiems aktoriams šios pūslėtos 

rankos taip pat nešykštėjo plojimų ir, anot Belombro, 
supratingai reagavo į vykusias vietas. 

Serafina maurų šokį pašoko su tokiu aistringu išdi- 
dumu, tokiomis grakščiomis ir gundančiomis pozomis, 
su tokiais lanksčiais šuoliais ir visokiomis vingrybėmis, 
kad nuo jų būtų apsalę net kilmingieji ir dvariškiai. Ji buvo 
ypač žavi, kai, laikydama virš galvos baskų tamburiną, 
žvangino vario plokšteles arba, nykščiu braukdama per 
tamsią būgno odą, mikliai išgaudavo iš jo duslų garsą 
kaip profesionali panderera!?!, 


Tuo tarpu apgriuvusioje Sigonjako pilyje senieji pro- 
tėvių portretai ant sienų dar labiau niaukėsi, veidai darėsi 
vis niūresni. Kariai taip dūsavo, kad net kilojosi geleži- 
niai jų šarvai, ir liūdnai lingavo galvas; garbingosios 
našlės su panieka šypsojo iš gofruotų apykaklių ir stovėjo 
pasitempusios savo korsetuose ir pūstų sijonų lankuose. 
Dažytos jų lūpos tyliu, vangiu ir dusliu vaiduoklio balsu 
šnibždėjo: „Deja, paskutinysis iš Sigonjakų pažeidė tra- 
dicijas!“ 

Virtuvėje tarp Belzebubo ir Miro, įsmeigusių į jį ilgus 
klausiamus žvilgsnius, sėdėjo liūdnas ir susimąstęs Pjeras. 

„Kur dabar vargšas mano šeimininkas?“ — pagalvojo 
jis, ir per tamsų senojo tarno skruostą nuriedėjo ašara, 
kurią liežuviu nulaižė senasis šuo. | 


VIII 


REIKALAI KOMPLIKUOJASI 


Kitą dieną po vaidinimo Belombras pasišaukė Blazijų 
į šalį ir, atrišęs ilgą odinį kapšą, išpylė iš jo, kaip iš 
gausybės rago, šimtą gražių pistolių ir sudėjo į krūvelę 
prieš didžiai susižavėjusį Pedantą, kuris spoksojo į šį turtą 
godumo kupinomis akimis. 

Belombras išdidžiai sužėrė pistoles senajam savo bi- 
Čiuliui į delną. 

— Kaip pats suprant:,— pasakė jis,— aš parodžiau tau 


!2!Būgnelį mušanti šokėja. (Isp.) 

tuos pinigus ne tam, kad paerzinčiau tave ir sužadinčiau 
Tantalo kančias. Imk juos nesivaržydamas. Aš tau juos do- 
vanoju arba skolinu, jeigu tavo išdidumas nenori priimti 
dovanos iš seno draugo. Pinigai — pagrindinė karo, mei- 
lės ir teatro varomoji jėga. Be to, monetos ir padarytos 
tam, kad riedėtų, nes jos apskritos. Gulėti šiame kapše 
joms nuobodu, ilgainiui jos imtų rūdyti, pelėti ir kerpėti. 
Čia gyvendamas, aš nieko neišleidžiu, gyvenu kaimiškai ir 
čiulpiu žmonių maitintojos — žemės krūtį. Taigi šių pinigų 
man neprireiks. 

Nesumodamas, ką atsakyti į šiuos žodžius, Blazijus 
susidėjo pistoles į kišenę ir nuoširdžiai apkabino Belomb- 
rą. Nevienodos spalvos Pedanto akys pro mirksinčius 
vokus blizgėjo labiau negu paprastai, nes sudrėko nuo 
ašaros, ir senasis komediantas, stengdamasis sulaikyti 
tą dėkingumo perlą, juokingai raukė vešlius antakius. Čia 
jie pakildavo iki vidurio kaktos ir išnykdavo raukšlėse, 
čia vėl nusileisdavo ir beveik, aptemdydavo žvilgsnį. 
Tačiau visos tos gudrybės nepadėjo — ašara nutekėjo po 
vakarykščių išgertuvių raudona kaip vyšnia nosimi. 

Matyt, likimas pasigailėjo komediantų. Spektaklio 
pajamos drauge su Belombro pistolėmis sudarė gana pa- 
dorią sumą, nes šalia maisto produktų atsirado ir pini- 
gų, ir Tespido vežimas, neseniai jautęs vien nepritek- 
lius, dabar buvo gausiai prikrautas gėrybių. Dosnusis 
Belombras viską mėgo daryti iki galo: jis paskolino ko- 
mediantams du tvirtus darbinius arklius, šauniai pakinky- 
tus, su išdažytais pavalkais ir skambalais, maloniai žvan- 
gančiais į taktą tvirtam ir lygiam arklių žingsniui. 

Tad pasistiprinę ir žvalūs mūsų komediantai įvažia- 
vo į Puatjė. Nors jų atvykimas ir nebuvo toks iškilmin- 
gas kaip Aleksandro Makedoniečio į Babiloną, bet gana 
didingas. Vaikinui, kuris turėjo parvaryti arklius, tekda- 
vo juos stabdyti, nes jie skubėjo, iš tolo užuodę šiltą 
arklidės kvapą. Ratai girgždėjo, kanopos linksmai bildė- 
jo, vežimui dardant nelygiu vingiuotu miesto gatvių 
grindiniu. Tas triukšmas patraukė žmones prie langų ir prie 
smuklės durų. Vežėjas smagiai sudrožė botkočiu į duris, o 
arkliai jam pritarė, purtydami galvas ir žvangindami 
žvanguliais. 

Dar neseniai skurdūs ir suvargę komediantai kukliai 
prašydavosi įleidžiami į paprasčiausias smukles. Dabar 
vaizdas buvo kitoks. Ir viešbučio „Prancūzijos herbas“ 
šeimininkas iš triukšmingo beldimo suprato, kad atvykė- 
liai — pinigingi Žmonės, ir atbėgęs pats plačiai atvėrė 
jiems vartus. 

„Prancūzijos herbas“ buvo geriausias Puatjė viešbutis; 
jame paprastai apsistodavo aukštos kilmės ir turtingi 
keleiviai. Kiemas, į kurį įsuko vežimas, buvo labai švarus. 
Jį supo tvarkingas pastatas, per kurio visus keturis fasadus 
ėjo dengtas balkonas, arba galerija, laikoma geležinių 
atramų; ja buvo patogu susisiekti su kambariais, kurių 
langai buvo į lauko pusę, o tarnams lengviau juos ap- 
tarnauti. Arkada kiemo gale vedė į ūkinius trobesius, 
virtuves, arklides ir ratines. 

Viskas čia dvelkė gerove. Neseniai tinkuotos sie- 
nos džiugino akį. Ant medinių turėklų, ant galerijų ba- 
liustrados — nė dulkelės. Naujas ryškiai raudonų čerpių 
stogas, ant kurio dar vienur kitur bolavo sniegas, links- 
mai švietė žiemos saulės spinduliuose. Iš kaminų kaip 
gera lemiantis ženklas vinguriavo dūmai. Laiptų apačioj 
su kepure rankoje stovėjo pats savininkas, stambus stip- 
ruolis, kuris gerai reklamavo savo virtuvę trigubu pa- 
liaukiu, o rūsį — gražia, raudona it uoga veido spalva, 
kaip Sileno, to šaunaus girtuoklio, Bakcho mokytojo. 
Šypsena ligi ausų išpūtė putlius jo skruostus ir susiau- 
rino pašaipias akis, kurių kampučiuose susibėgo linksmos 
raukšlelės. Jis buvo toks šviežias, toks riebus, toks skais- 
čiai raudonas, toks apetitiškas, kad žadino norą iškepti jį 
ant iešmo ir suvalgyti, pavilgius jo paties taukais! 

Kai jis pamatė Tironą, kurį seniai pažinojo kaip gerą 
klientą, jo nuotaika dar labiau pagerėjo: aktoriai privi- 
lioja žmones, ir miesto jaunuomenė ima švaistyti pini- 
gus pietums, vakarienėms ir kitokioms puotoms, steng- 
damasi sužavėti aktores ir pelnyti šių kokečių palankumą 
skanėstais, puikiais vynais, saldainiais, uogienėmis ir 
kitais rinktiniais valgiais. 

— Kokie vėjai atpūtė čia jus, pone Erodai? — pa- 
klausė šeimininkas. — Jau seniai jūsų nematėme „Pran- 
cūzijos herbo“ viešbutyje! 

— Tai tiesa,— atsakė Tironas. — Juk negalima visą 
laiką vaidinti vienoje vietoje. Žiūrovai pagaliau išmoksta 
visus triukus ir galėtų patys juos atlikti. Kuriam laikui 
išnykti būtina. Tai, kas užmiršta, vėl tampa nauja. Ar šiuo 
metu Puatjė daug bajorijos? 

— Daug, pone Erodai. Medžioklės sezonas baigėsi, 
ir bajorai nežino, ką veikti. Juk negalima vien valgyti 
ir gerti. Publikos jums nestigs. 

— Tad liepkite atnešti kokių septynių ar aštuonių 
kambarių raktus, nuimkite nuo iešmo keletą gaidžių, at- 
neškite iš rūsio tuziną butelių gero vyno ir paskleiskite 
po miestą gandą, kad garsioji pono Erodo trupė apsistojo 
„Prancūzijos herbo“ viešbutyje su nauju repertuaru ir ke- 
tina parodyti keletą vaidinimų. | 

Kol Tironas ir smuklininkas šitaip kalbėjosi, aktoriai 
išlipo iš vežimo. Tarnai paėmė jų daiktus ir nunešė į jiems 
paskirtus kambarius. 

Izabelės kambarys pasirodė besąs kiek nuošaliau 
nuo kitų, nes artimesnieji buvo užimti. Šiai droviai mer- 
ginai net patiko, kad ji gyvens atokiau: ją varžydavo 
artima vyrų kaimynystė, tokia neišvengiama keliaujan- 
čių aktorių gyvenime. 

Netrukus tėtušio Bilo gražbylystės dėka visas miestas 
žinojo, kad atvažiavo komediantai, kurie vaidins žymiau- 
sių šiuolaikinių autorių pjeses ne blogiau kaip Paryžiuje, 
O gal net geriau. Jauni, savimi patenkinti dabišiai, juokin- 
gai pūsdamiesi, raitė ūsus ir klausinėjo, ar gražios akto- 
rės. Bilo atsakinėjo santūriai ir paslaptingai, o reikšmin- 
gos jo grimasos tik dar labiau kaitino jaunųjų eržilų 
smalsumą. 

Susidėjusi drabužius į spintos lentynas — spinta, lova, 
stalas lenktomis kojomis, du krėslat ir medinė skrynia bu- 
vo kambarių baldai, — Izabelė ėmė tvarkytis: po ilgos ke- 
lionės vyrų draugijoje jaunai, delikačiai, savo išvaizda 
besirūpinančiai moteriai tai būtina. Ji paleido ilgus, švel- 
nesnius už šilką plaukus, juos iššukavo, suvilgė keletu 
lašų kriaušių esencijos ir surišo siaurais žydrais kaspi- 
nais — ta spalva labai tiko prie blyškiai rožinio jos veidu- 
ko. Paskui pasikeitė baltinius. Jei kas tada ją būtų pamatęs, 
būtų pamanęs, kad Dianos nimfa, pasidėjusi drabužius ant 

kranto, rengiasi bristi į upę Miškinga::..< Lraikijos slėnyje. 
Bet tai tetruko akimirką. Baltą jos nuogumą staiga užklojo 
pavydus audinio debesis, nes Izabelė buvo skaisti ir drovi 
net būdama viena. Paskui ji apsivilko pilką suknelę, 
papuoštą mėlynais apsiuvais, ir, pažvelgusi į veidrodį, nu- 
sišypsojo ta šypsena, kurios negali sulaikyti net visai ne- 
koketiška moteris, kai jaučiasi esanti patraukli. 

Oras pasikeitė. Sniegas ištirpo, ir jo pėdsakų teliko 
kur ne kur, šiaurės pusėje. Suspindo saulė. Izabelė ne- 
atsispyrė pagundai: atidarė langą ir iškišo pro jį dailią sa- 
vo nosytę pasižiūrėti atsiveriančio vaizdo. Noras visai ne- 
kaltas, nes langas buvo į tuščią gatvelę: vienoje jos pu- 
sėje stovėjo viešbutis, o kitoje buvo ilga sodo siena, 
už kurios kyšojo plikos medžių viršūnės. Pro langą buvo 
galima įžiūrėti sode buksmedžiais apsodintą gėlyną. So- 
do gale dunksojo rūmai, kurių pajuodavusios sienos by- 
lojo apie jų senumą. 

Viena alėja vaikštinėjo du kavalieriai. Abu jauni ir 
išvaizdūs, bet nelygios padėties: vienas su dideliu pagar- 
bumu užleisdavo antram kelią, ir kiekvieną kartą, kai 
juodu pasukdavo atgal, jis pasitraukdavo į alėjos pa- 
kraštį. Vienas šių draugų buvo Orestas, o kitas Piladas!??. 
Orestas — pavadinkime jį taip, nes dar nežinome tikro jo 
vardo, buvo kokių dvidešimties — dvidešimt dvejų metų, 
blyškaus veido, juodų akių, juodaplaukis jaunuolis. 
Rudas aksominis švarkas labai tiko grakščiai ir lieknai jo 
figūrai; trumpas tos pačios spalvos ir tos pačios medžia- 
gos kaip ir švarkas apsiaustas, apsiūtas triguba auksinio 
galiono eile, krito nuo peties, laikomas raištelių, kurių 
spurgai kabojo ant krūtinės; minkštos balto tymo pušnys 
buvo gražiai prigludusios prie kojų, kurių būtų galėjusi 
pavydėti ne viena moteris: jos buvo mažutės ir dailios, o 
aukštas kulnas tatai dar labiau pabrėžė. Iš drąsių, laisvų 
judesių ir išdidžios laikysenos buvo nesunku įspėti jį 
esant kilmingą didžiūną, įsitikinusį. kad visur bus gerai 
priimtas, ir nepripažįstantį gyvenime įokių kliūčių. Ruda- 
plaukis ir rudabarzdis Piladas vilkėio ir avėjo juodai. 


2 Orestas. ir Piladas -- senovės graikų mitologijos herojai; 
jų vardai tapo bendriniais ištikimieins, neišskiriamiems draugams 
apibūdinii. | ; 

Nors ir jis buvo gražus vaikinas, tačiau neturėjo tokio išdi- 
daus pasitikėjimo savimi kaip jo bičiulis. 

— Aš tau sakau, mano mielas, kad Korizanda man nusi- 
bodo,— tarė Orestas, pasisukdamas alėjos gale ir tęsdamas 
pokalbį, pradėtą prieš Izabelei atidarant langą. — Įsakiau 
jos daugiau neįleisti ir ketinu jai grąžinti jos portretą, 
kuris man toks pat koktus kaip ir ji pati, be to, prie jo 
pridėsiu laiškus, kurie dar nuobodesni už jos kalbas. 

— Bet juk Korizanda jus myli, — nedrąsiai papriešta- 
ravo Piladas. 

— Kas man iš to, jei aš jos nemyliu? — įsikarščiavęs 
atšovė Orestas. — Argi aš turiu iš gailesčio mylėti visas 
paikas mergiščias, kurioms užeina noras mane įsimylėti? 
Aš per daug geras. Mane lengvai sugraudina tos nukeipu- 
sios žuvies akys, verkšlenimas, dūsavimai ir dejonės. Ga- 
lų gale pasijuntu apnarpliotas ir širstu dėl savo gerašir- 
diškumo ir bailumo. Nuo šios dienos būsiu žiaurus ir 
negailestingas, būsiu šaltas kaip Ipolitas'?3 ir bėgsiu nuo 
moterų kaip Juozapas!?*. Bukli bus toji Putifara, kuri 
įsikibs man į skverną! Nuo dabar — aš moterų neapken- 
tėjas, tai yra sijonų priešas, tebūnie jie iš paprasto kar- 
tūno ar taitos. Velniop kunigaikštienės ir kurtizanes, 
miesčiones ir piemenes! Moterys — tai vaidai, nusivyli- 
mai ar nemalonumai. Aš jų nekenčiu nuo kyko iki kurpai- 
čių ir užsisklęsiu nuo šiol skaistybėje kaip vienuoliukas 
savo celėje. Ta prakeikta Korizanda visiems laikams ma- 
ne atgrasino nuo savo lyties. Aš išsižadu... 

Tai sakydamas, Orestas pakėlė galvą, tarsi šaukdamas 
dangų būti to pasiryžimo liudininku, ir pastebėjo prie 
lango Izabelę. Jis kumštelėjo draugui ir tarė: 

— Pažvelk tenai, į langą! Skaisti kaip Aušra, ta žavi ir 
nuostabi būtybė atrodo labiau panaši į deivę negu į moterį! 
Jos plaukai pilkšvai kaštoniniai, veidas giedras, o akys 
malonios. Ji taip grakščiai atsirėmusi į palangę ir taip 
palinkusi į priekį, kad po lengva palaidinuke matyti 


'23 Ipolitas — senovės graikų mitologijoje Atėnų karaliaus Te- 
sėjo sūnus; niekindamas moteris ir meilę, atstūmė savo pamotės 
Fedros meilę. 

14 Juozapas Gražusis — biblinis personažas; brolių parduotas 
į vergovę Egiptan, atstūmė savo valdovės Putifaros meilę. 

apvalios, dramblio kaulo baltumo krūtys! Kertu lažybų, 
kad ji nepanaši į kitas moteris. Ji švelnaus būdo, kukli, 
meili ir mandagi, kalboje maloni ir žavi! 

— Velniai rautų! — tarė Piladas juokdamasis. — Ko- 
kios geros jūsų akys, jei visa tai pamatėte iš čia! Aš te- 
matau moterį prie lango. Tiesa, ji gana daili, bet kažin, ar 
turi visas tas nepaprastas dorybes, kuriomis ją taip 
dosniai apdovanojote. 

— O, aš jau ją myliu. Aš aistringai įsimylėjau. 
Man jos reikia, ir aš ją turėsiu, nors ir tektų pasinaudoti 
viso pasaulio gudrybėmis, ištuštinti savo skrynias ir nu- 
galabinti šimtą varžovų. 

— Na, ramiau, ramiau, nesikarščiuokite taip, — tarė 
Piladas,— galite dar susičiupti pleuritą. Bet kurgi dingo 
toji neapykanta dailiajai lyčiai, kurią ką tik taip iškal- 
bingai skelbėte? Užteko pamatyti pirmą gražų veidelį, 
ir jinai išgaravo. 

— Kai aš šitaip kalbėjau ir plūdau moteris, nežinojau, 
kad egzistuoja tas grožio angelas. Visa, ką pasakiau, 
tebuvo smerktinas piktžodžiavimas, gryniausia erezija 
ir niekšiškumas. Aš maldauju meilės deivę Venerą man 
atleisti. 

— Būkite ramus, ji jums atleis, nes yra atlaidi tokiems 
bepročiams įsimylėjėliams kaip jūs. 

— Aš'pradėsiu žygį, — pareiškė Orestas, — ir manda- 
giai paskelbsiu karą gražiajai savo priešei. 

Tai sakydamas, jis sustojo, įsmeigė žvilgsnį tiesiai į 
Izabelę, galantiškai ir pagarbiai nukėlė skrybėlę, ilga 
plunksna siekdamas žemę, ir pasiuntė į lango pusę bučinį. 

Jaunosios aktorės veidas iš karto pasikeitė: jis pasida- 
rė nenatūraliai šaltas. Izabelė norėjo parodyti tam įžū- 
liam nepažįstamajam, kad jis ne ant tokios pataikė. Ji 
uždarė langą ir nuleido užuolaidą. 

— Aušra pasislėpė už debesies, — pasakė Piladas. — 
Tai nieko, gero nežada. 

— Priešingai, aš laikau geru ženklų, kad gražuolė 
pasišalino. Kai kareivis slepiasi už bokšto dantų, tai reiš- 
kia, kad puolančiojo strėlė pataikė. Mano strėlė pataikė, 
aš tau sakau, o tas bučkis privers ją visą naktį apie 
mane galvoti, nors ji mane plūstų ir kaltintų akiplėšiš- 

kumu,— ši yda moterims patinka. Dabar tarp manęs ir 
tos nepažįstamosios kažkas yra. Toji gija labai plonytė, 
bet aš ją vysiu tol, kol ji pavirs virve, kuria užlipsiu į 
princesės balkoną. 

— Jūs tobulai žinote visas meilės teorijas ir gudrybes, 
— pagarbiai tarė Piladas. 

— Karta's aš tikrai išradingas, — atsakė Orestas. — 
O dabar eime namo. Pabaidyta gražuolė greitai nepasiro- 
dys. Šįvakar pradėsiu veikti per savo tarnus. 

Abu draugai iš lėto užkopė senų rūmų laiptais ir din- 
go už durų. 

Dabar grįžkime pas mūsų aktorius. Netoli nuo vieš- 
bučio buvo sviedinio žaidimo salė, kurioje buvo galima 
puikiai įrengti teatrą. Komediantai ją išsinuomojo, ir 
ją pritaikė naujajai paskirčiai. Dažytojas ir kartu stiklius, 
kuris tepliodavo iškabas ir herbus ant karietų, atnaujino 
nusitrynusias ir išblukusias dekoracijas ir net gana vy- 
kusiai nupiešė vieną naują. Žaidėjų persirengimo kamba- 
rys buvo paverstas aktorių fojė. Pastatytos širmos atsky- 
rė artisčių tualetinius staliukus ir sudarė lyg savotiškas 
ložes. Visos numeruotos vietos buvo išpirktos iš anksto, 
ir buvo tikimasi gerų pajamų. 

— Kaip gaila, — kalbėjo Tironas Blazijui, suminėdamas 
pjeses, kurias būtų verta vaidinti — kaip gaila, kad 
nebėra Zerbinos! Tiesą sakant, subretė — komedijos 
druska, mica salis'*?, ir pipiras. Žaižaruojantis jos links- 
mumas nušviečia sceną. Ji pagyvina nuobodžias vietas 
ir prajuokina kiekvieną, rodydama savo trisdešimt du per- 
lus ryškiai raudonuose aptaisuose. Savo plepumu, stačio- 
kiškumu ir aistringumu ji priverčia dar labiau vertinti 
drovų mylimosios maivymąsi, švelnią kalbėseną ir bur- 
kavimą. Ryškios jos kaimietiško sijono spalvos džiugina 
akį. Ji nesivaržo kilstelėti sijoną ir parodyti iki kelia- 
raiščių ar dar aukščiau dailią kojytę, apmautą raudona 
kojine su auksinėmis strėlėmis — maloni perspektyva 
tiek jauniems, tiek seniems, ypač seniems, nes sužadina 
snaudžiančias jų aistras. 


i? druskos kruopelė. (Lot.) 

— Subretė;, be abejo, labai pikantiškas prieskonis 
šių laikų komedijoms paskaninti. Tačiau teks išsiversti 
be jos. Nei Izabelė, nei Serafina negali atlikti šio vaid- 
mens. Be to, mums reikia naivios mylimosios ir herojės. 
Velniai rautų tą markizą de Briujerą, kuris iš mūsų pagro- 
bė visų subrečių perlą, vienintelę ir neprilygstamą 
Zerbiną! 

Vos tik jis ištarė tuos žodžius, prie viešbučio varti 
pasigirdo sidabrinis žvangučių skambesys. Netrukus 
kieme žvaliai ir ritmingai subildėjo kanopos, ir abu paš- 
nekovai, atsirėmę į galerijos, kuria jiedu vaikščiojo, 
turėklus, išvydo tris ispaniškai pabalnotus mulus su 
plunksnomis ant galvų, su vilnoniais spurgais, su varpe- 
lių kekėm ir dryžuotomis gūniomis. Viskas buvo labai šva- 
ru, puošnu ir neatrodė, jog tie gyvuliai nuomojami. 

Ant pirmo mulo sėdėjo žaliūkas liokajus pilka livrėja, 
su medžiokliniu peiliu už diržo ir arkebuza; jis laikėsi 
įžūliai kaip didelis senjoras, ir, kitaip apsirengusį, jį 
būtų buvę galima palaikyti ponu. Apsivyniojęs aplink 
ranką pavadį,.jis laikė antrą mulą su dviem didžiuliais 
ryšuliais, kurie iš abiejų balno pusių sudarė pusiausvyrą 
ir buvo užkloti valensinio audeklo apdangalu. 

Ant trečio mulo, dar gražesnio ir išdidžiau žengiančio 
už pirmuosius, sėdėjo jauna moteris, susisupusi į kailiais 
papuoštą apsiaustą, ant akių užsimaukšlinusi pilką fetrinę 
skrybėlę su raudona plunksna. 

— Ei, ar šis karavanas tau nieko neprimena? — paklau- 


sė Blazijus Tironą. — Man regis, aš ne pirmą kartą 
girdžiu tuos žvangučius. 
— Prisiekiu visais šventaisiais! — sušuko Tironas. 


— Tai tie patys Mulai, kurie pagrobė Zerbiną anoje 
kryžkelėje. Vilką minim... 

— O vilkas čia,— pertarė Blazijus. — Tebūnie de- 
šimt ir šimtą kartų palaiminta ši įsimintina diena! 
Juk tai iš tikrųjų pati senjora Zerbina! Va, ji nušoka 
nuo mulo, šelmiškai kraipydama klubus, kaip ji viena te- 
moka, ir numeta apsiaustą liokajui. O štai dabar nusii- 
ma skrybėlę ir supurto plaukus kaip paukštis plunksnas. 
Skubėkime jos pasitikti. 

Blazijus ir Tironas nubėgo laiptais žemyn ir sutiko 

Zerbiną prie durų. Linksmoji mergina puolė Pedantui ant 
kaklo ir sušuko, žodžius sutvirtindama veiksmu: 

— Leisk iš džiaugsmo, kad vėl tave matau, apkabinti ir 
karštai išbučiuoti, lyg būtum jaunas gražuolis. O tu, 
Erodai, nepavydėk ir neraukyk juodų plačių antakių, tar- 
si ketintum įsakyti žudyti nekaltuosius kūdikius'?“. Pa- 
bučiuosiu ir tave. Pradedu nuo Blazijaus, nes jis negra- 
žiausias. 

Zerbina sąžiningai ištesėjo pažadą, nes visada laiky- 
davosi duotojo žodžio ir buvo savotiškai dora mergina. 
Paėmusi už parankės abu aktorius, ji užlipo į galeriją, 
kur šeimininkas Bilo liepė paruošti jai kambarį. Tik 
įėjusi, ji krito į krėslą ir garsiai atsikvėpė, kaip Žmogus, 
nusikratęs sunkios naštos. 

— Jūs neįsivaizduojate,— tarė ji, akimirką paty- 
lėjusi, — kaip aš džiaugiuosi, kad vėl esu su jumis! 
Nemanykite, kad aš įsimylėjusi baltų ir raudonų dažų 
sugadintas senas jūsų terles. Ačiū dievui, nesu nieko įsi- 
mylėjusi! O džiaugiuosi, kad sugrįžau į įprastinę savo 
aplinką, be kurios sunku gyventi. Vanduo netinka pauk- 
ščiams, kaip oras — žuvims. Paukščiai vandeny nus- 
kęsta, žuvys ore užtrokšta. Aš — iš prigimties aktorė, 
ir teatras — Mano oras. Tik čia laisvai kvėpuoju. Rūkstan- 
čių žvakių kvapas man mielesnis už smilkalų, ambros, 
muskuso ir ispaniškos odos kvapą. Tvankus kulisų oras 
— mano balzamas. Saulė man įkyri, o tikrovė atrodo 
banali. Kad galėčiau aktyviai pasireikšti, man reikia 
įsivaizduojamos meilės ir romantiškų nuotykių pasaulio, 
koks yra komedijose. Nuo to laiko, kai poetai nebe- 
kalba mano lūpomis, aš jaučiuosi tartum nebylė. Taigi 
vėl imsiuosi savo vaidmens. Tikiuosi, jūs dar nieko nepa- 
kvietėte į mano vietą. Beje, manęs nė negalima pakeisti. 
Jei taip būtų atsitikę, aš scenoje išdraskyčiau tai akiplė- 
šai landūnei akis ir išmuščiau keturis priekinius dantis. 
Kai kėsinamasi į mano teises, darausi pikta kaip velnias! 

— Tau neteks lieti kraujo, — tarė Tironas. — Mes ne- 
turime Subretės. Leonarda vaidino tavo vaidmenis, pri- 


'2Kūdikių žudynės — epizodas iš Evangelijos: Judėjos val- 
dovas Erodas, norėdamas nužudyti gimusį Kristų, liepė užmušti 
visus vyriškosios lyties kūdikius iki dvejų metų amžiaus. 

taikytus senai duenjai. Ši metamorfozė gana liūdna ir ne- 
maloni, bet neturėjome kitos išeities. Jeigu koks nors 
stebuklingas tepalas, apie kurį kalba Apulėjus!'?', tave 
būtų pavertęs paukšte ir, nutūpusi ant stogo, tu būtum 
išgirdusi mudviejų su Blazijum pokalbį, žinotum, kaip 
mes už akių — o tat retai teatsitinka — visaip tave 
liaupsinom. 

— Puiku! — atsakė Zerbina. — Matau, kad tebesa- 
te geri draugai ir pasigesdavote savo Zerbinetės. 

Viešbučio tarnai sunešė į kambarį ryšulius, dėžes ir 
lagaminus; aktorė juos peržiūrėjo, atrakinusi abiejų 
draugų akivaizdoje daugybe raktelių, suvertų ant sidabri- 
nio žiedo. 

Ten buvo puošnių drabužių, plonų baltinių, nėrinių, 
gipiūro, brangių papuošalų, aksomo ir kinų šilko gabalų 
— visas prabangus ir elegantiškas kraitis. Paskui ji ištrau- 
kė ilgą, platų, sunkų odinį kapšą, iki pat viršaus prikim- 
štą pinigų, ir, atrišusi jį, išpylė monetas ant stalo — tar- 
tum auksu nulijo. Subretė panardino rusvas savo rankutes 
į aukso krūvą, lyg vėtydama javus, pasėmė pilnas riešku- 
čias, paskui praskėtė pirštus, ir auksas pažiro it blizgan- 
tis lietus, tik dar tankesnis už tą, kuriuo buvo suviliota 
Danaja, Akrisijo duktė, vario bokšte!Žš. Zerbinos akys 
spindėjo kaip tos aukso monetos, šnervės plėtėsi, ir ner- 
viškas juokas apnuogino baltus dantis. 

— Serafina sprogtų iš pykčio, pamačiusi, kad aš turiu 
šitiek pinigų, — tarė Subretė Erodui ir Blazijui. — Jums aš 
juos rodau, kad nemanytumėte, jog vargo prispirta 
grįžtu į senąją savo šeimą. Ne, grįžtu vien iš meilės 
menui. O jūs, mieli mano seniokai, jei kišenė tuščia, 
kiškite letenas į krūvą ir pasisemkite, kiek tilps į 
saują, nesivaržykite. 


7 Apulėjus — Ila. romėnų rašytojas, romano „Metamorfozės“, 
arba „Aukso asilas“, autorius. Jame pasakojama apie nepapras- 
tus herojaus Lukijaus pasivertimus. 

128 Vienas graikų mitas pasakoja, kad Argo karaliui Akrisi- 
jui orakulas . išpranašavęs, jog jį nuvers nuo sosto ir nužudys 
vaikaitis, kurį pagimdys jo duktė. Akrisijas uždarė savo dukterį 
Danają požeminiuose vario rūmuose. Tačiau pas ją įsiveržė 
Dzeusas, pasivertęs aukso lietumi, ir Danaja pagimdė Persėją. 
Galiausiai orakulo pranašystė išsipildė 

Aktoriai jai padėkojo, bet neėmė pinigų, sakydami, 
kad jiems nieko nereikia. 

 — Na, ką gi, — tarė Zerbina,— bus kitam kartui. Aš sau- 
gosiu tuos pinigus savo skrynelėje kaip ištikima iždinin- 
kė. 

— Vadinasi, tu palikai vargšą markizą,— tarė Blazi- 
jus susikrimtęs,— nes tu ne iš tų, kurias vyrai meta. Tau 
labiau tinka Kirkės, o ne Ariadnės!'?? vaidmuo. Bet juk 
jis puikus senjoras, išvaizdus, mandagus, galantiškas, 
protingas vyras ir visais atžvilgiais vertas ilgesnės meilės. 

— Aš ir ketinu, — atsakė Zerbina,— laikyti jį kaip 
žiedą ant piršto ir vertingiausią iš savo papuošalų. Pa- 
likau jį ne visai, o vien tam, kad jis sektų paskui mane. 

— Fugax seguax, seguax fugax,— pritarė Pedantas. 
— Šiuose keturiuose lotyniškuose tokio paslaptingo sąs- 
kambio žodžiuose, kurie panėši į varlių kvarkimą Atėnų 
poeto Aristofano komedijoje „Varlės“, glūdi visa meilės 
teorijų esmė, ir jie gali būti elgesio taisykle tiek vyriš- 
kajai, tiek moteriškajai lyčiai. 

— O ką reiškia tie tavo lotyniški žodžiai, senasis 
Pedante? — paklausė Zerbina. — Tu nesiteikei išversti 
jų į prancūzų kalbą, užmiršęs, kad ne visi kaip tu yra 
buvę koležo mokytojais. 

— Išversti juos galima dviem šitokiom eilutėm: 


Bėki, ir vysis tave, 
Vykis, ir bėgs nuo tavęs, — 


atsakė Blazijus. 

— Štai, — tarė Zerbina juokdamasi,— tikroji poezija 
birbynei ir cukrinės tešlos vamzdeliams, kurie kišami 
į biskvitus. Tai turėtų tikti „Robeno ir Robinos“ melo- 
dijai. 

Ir toji pokštininkė ėmė garsiai dainuoti Pedanto eiles 
tokiu tyru, sidabriniu ir skambiu balsu, kad buvo malonu 
klausytis. Tą dainą ji palydėjo tokia išraiškinga mimi- 
ka — čia juokdamasi, čia pykdama, jog atrodė, tartum 
bėga ir vejasi du įsimylėjėliai: vienas liepsnojantis 
aistra, kitas paniekinamai šaltas. 


"Graikų mitologijos personažai. Kirkė čia — suviliotoja gra- 
žuolė, Ariadnė — pasiaukojamai mylinti moteris. 

Pagaliau ji liovėsi išdykavusi, nurimo ir surimtėjo. 

— Pasiklausykite mano nuotykių. Markizas paliepė 
tarnui ir mulų varovui, kuriuos matėte kryžkelėje 
prie koplytėlės, nugabenti mane į girioje esančią pilaitę, 
arba medžioklės namelį, pastatytą tokioje nuošalioje 
vietoje, kad nežinant ir rasti būtų sunku, nes jį slepia tam- 
sių eglių siena. Tenai tas šaunusis senjoras lėbauja su 
keliais savo gerais bičiuliais. Ten gali šauktis pagalbos, 
ir niekas tavęs neišgirs, tik senas tarnas, kuris padavinėja 
vis naujus butelius. Markizas čia slepia savo meilės 
nuotykius ir įnorius. Yra ten kambarys, išmuštas žalsvais 
flamandiškais apmušalais. Jame stovi senoviška plati 
minkšta lova su puošniais priegalviais ir užuolaidomis, 
tualetinis staliukas, ant kurio yra viskas, ko reikia mote- 
riai, nors ji būtų kunigaikštienė, — šukos, kempinės, 
kvepalai, dantų milteliai, dėžutės su „muselėmis“, lūpų 
dažai, migdolų pomada,— krėslai, kėdės, patogios kėdutės 
ir toks storas turkiškas kilimas, kad gali kristi ant jo ir 
vis tiek nesusitrenksi. Šis paslaptingas prieglobstis 
užima antrąjį namelio aukštą. Aš sakau „paslaptingas“ 
todėl, kad lauke negalima nė nuspėti, koks ten puošnu- 
mas. Nuo laiko pajuodusios sienos, rodos, ims ir sugrius, 
jei nelaikys jų apraizgiusi gebenė. Eidamas pro pilaitę, 
pamanytum, kad ji negyvenama. Langinės ir sunkios 
užuolaidos vakarais nepraleidžia žvakių ir židinio šviesos. 

— Puiki dekoracija penktam tragikomedijos veiks- 
mui! — pertarė ją Tironas. — Tokiame name galima 
puikiai perpjauti vienas kitam gerklę. 

— Tu įpratęs vaidinti tragiškus vaidmenis,— tarė 
Zerbina,— todėl ir vaizduojiesi viską niauriai. — Priešin- 
gai, tai labai linksmas būstas, nes markizas nėra žiaurus! 
 — Pasakok toliau, Žerbina! — nekantriai mostelėjes 
ranka, paprašė Blazijus. 

— Kai atsidūriau prie tos nuošalios pilaitės, mane 
apėmė baimė. Ne dėl savo nekaltybės bijojau, bet 
akimirką man dingtelėjo mintis, kad markizas ketina ma- 
ne uždaryti į požeminio kalėjimo vienutę, iš kurios tik 
retkarčiais ištrauks, kai jam užeis aikštis. Aš visai nelin- 
kusi gyventi užmūryta bokšte su grotuotomis angomis 
ir neapkęsčiau vergovės, net jei būčiau mylimiausia jo 

didenybės padišacho sultonė. Bet aš nusiraminau, pagal- 
vojusi, jog esu subretė iš profesijos ir savo gyvenime 
tiek kartų padėjau pabėgti Izabelėms, Leonoroms ir 
Doralisėms, jog tikriausiai sugebėsiu kokią gudrybę 
sumanyti ir sau pačiai, jei kartais norėtų mane jėga čia 
laikyti. To dar betrūko, kad Zerbina taptų kokio pavy- 
duolio belaisve! Taigi drąsiai įžengiau ir buvau labai ma- 
loniai nustebinta, kai išvydau, kad šis niūrus būstas, 
kuris į praeivius žvelgia susiraukęs, šypsosi svečiams, 
Iš lauko apleistas, viduje prabangus. Linksma ugnis 
degė židinyje. Rausva žvakių šviesa mirgėjo veidro- 
džiuose, o ant stalo, nustatyto krištolu, sidabru ir bute- 
liais, laukė gausi ir skani vakarienė. Ant lovos gulėjo 
nerūpestingai numesti medžiagų gabalai, ir jų klostėse 
žaidė šviesos atšvaitai. Ant tualetinio staliuko žvilgėjo 
brangenybės — apyrankės, vėriniai, auskarai, — akinda- 
mos spindinčiu auksu ir žėrinčiais brangakmeniais. Aš 
visai nurimau. Jaunutė kaimietė, praskleidusi portje- 
rą, pasiūlė savo paslaugas. Ji padėjo man nusivilkti 
kelionės apdarą ir atnešė tinkamesnį drabužį — baltos 
ir vyšninės taftos peniuarą, kuris jau kabojo paruoštas 
spintoje. Netrukus atėjo markizas. Jis pasakė, kad aš atro- 
danti žavingai, ir prisiekė beprotiškai mane mylįs. Mudu 
pavakarieniavome, ir, nors tai nekuklu, turiu prisipažinti, 
kad buvau neapsakomai šauni. Jaučiausi velniškai paki- 
liai, žarsčiau sąmojus, taikliai atremdavau kiekvieną jo 
žodį ir pratrūkdavau skambiu juoku. Tai buvo toks smagu- 
mas, toks dvasios pakilimas, toks linksmas šėlimas, 
kad jūs nė įsivaizduoti negalite. Galėjo pradėti šokti 
mirusieji ir liepsnoti senojo karaliaus Priamo pelenai. 
Markizas, sužavėtas ir apsvaigęs, vadino mane čia angelu, 
čia demonu, siūlėsi nužudyti žmoną ir vesti mane. Mie- 
las žmogus! Jis tikriausiai ir būtų įvykdęs savo ketini- 
mus, bet aš to nenorėjau. Pasakiau, kad žudyti banalu, 
miesčioniška ir storžieviška. Nemanau, kad Laisa!“?, gra- 
žioji Imperija!?! ar ponia Vanoza!*2, kuri buvo popiežiaus 
meilužė, kokią naktį būtų linksmiau puotavusios. Tai 


50Graikų kurtizanė, garsėjusi grožiu ir protu (IV a. p. m. e.). 
"Romos kurtizanė (XV-—XVI a. pradžia). 
"Italų kurtizanė (XVI a. pabaiga). 

truko keletą dienų. Tačiau pamažu markizas vis dažniau 
susimąstydavo, tartum kažko ieškojo, pats nesuprasdamas, 
ko jam stinga. Keletą kartų jis išjojo pasijodinėti ir net 
pasikvietė kelis draugus, norėdamas išsiblaškyti. Žinoda- 
ma, kad jis yra garbėtroška, aš išsipusčiau kuo gražiausiai, 
stengiausi pasirodyti meili bei žavi ir koketavau prieš 
tuos smulkbajorius, niekad nebuvusius tokioje puotoje. 
Per desertą pasiėmusi suskilusią kinų porceliano lėkštę 
kaip kastanjetę, sušokau tokią smagią, tokią aistringą, 
tokią pasiutusią sarabandą, kad ji būtų sugundžiusi 
net šventąjį. Rankas užlaužiau virš galvos, kojos švyt- 
ravo it žaibai sijonų sūkury, klubai virpėjo kaip gyvsi- 
dabris, liemenį išlenkiau taip, kad pečiais beveik liečiau 
parketą, krūtinė apsinuogino, ir visa tai lydėjau liepsnin- 
gais žvilgsniais ir šypsena, kuri uždegtų visą salę, jei 
kada nors galėčiau sušokti tokį šokį scenoje. Markizas 
spindėte spindėjo, jam buvo smagu, jis didžiavosi 
kaip karalius, kad turi tokią meilužę. Bet rytojaus dieną vėl 
buvo niūrus, nusiminęs ir vangus. Išbandžiau stipriau- 
sius savo meilės kerus, deja! — jie nebeturėjo galios. Ši 
būsena, atrodė, jį patį stebino. Kartais jis labai įdėmiai 
žiūrėdavo į mane, tartum ieškodamas mano bruožuose 
panašumo į kitą. Gal jis mane paėmė norėdamas įkūnyti 
prarastos meilės prisiminimą ir aš jam tik primenu tą 
kitą? — pagalvojau. — Ne,— atsakiau sau pati. — tokie 
melancholiški svaičiojimai ne jo natūrai. Tokie kaprizai 
labiau tinka tulžingiems hipochondrikams, o ne tiems lin- 
ksmuoliams, kurių raudoni skruostai ir ausys. 

— Ar tai tik nebuvo persisotinimas? — pasakė Bla- 
Zijus. — Net ambrozija apkarsta, ir dievai nusileidžia į 
žemę pasigardžiuoti juoda duona. 

— Atsiminkite, kvaileli, — atsakė Zerbina, plekštelė- 
dama Pedantui per pirštus, — kad aš niekad nenusibostu! 
Jūs pats man ką tik tai pareiškėte, 

— Atleisk, Zerbina, ir pasakyk, kokia buvo markizo 
blogos nuotaikos priežastis. Man labai knieti sužinoti. 
*. — Pagaliau — toliau kalbėjo Subretė,— pagalvojusi 
aš supratau, kas temdo markizo laimę, kodėl tas sibari- 
tas dūsauja geidulingame guolyje. Jis turėjo moterį, bet 
gailėjosi praradęs aktorę. Aureolė, kurią teikia šviesos, 

grimas, kostiumai, vaidmenų įvairovė ir veiksmas, išnyko, 
kaip užgęsta dirbtinis scenos spindesys, užpūtus žvakes. 
Nulipusi nuo scenos, aš netekau jo akyse dalies savo ža- 
vesio. Jam teliko Zerbina, o jis mylėjo manyje ir Lizetę, 
ir Martoną, ir Marinetę, šypsenos ir žvilgsnio žaibus, 
greitą repliką, įžūlią miną, neįprastą drabužį, publikos 
pritarimą ir žavėjimąsi. Kasdieniškame mano veide jis 
ieškojo Mano sceninio veido, nes mes, aktorės; jei esa- 
me nebjaurios, turime dvejopą grožį: dirbtinį ir natūra- 
lų, kaukę ir veidą. Dažnai žmonėms labiau patinka kaukė, 
nors tikrasis veidas ir būtų labai gražus. Markizas geidė 
Subretės, kurią buvo matęs „Kapitono Matamoro fanfa- 
ronadose“, o aš menkai tebuvau į ją panaši. Kai kurių 
didžiūnų potraukis prie aktorių visai nėra toks geidulin- 
gas, kaip manoma. Tai daugiau dvasinė negu kūniška 
aistra. Apglėbę realybę, jie tariasi pasiekę idealą, bet 
vaizdas, kurį jie vejasi, bėga nuo jų. Aktorė — tai lyg pa- 
veikslas, į kurį reikia žiūrėti iš tolo ir atitinkamai: apšvie- 
stą. Priartėjus žavesys išsisklaido. Aš pati pradėjau nuo- 
bodžiauti. Anksčiau dažnai svajodavau pavergti kokio 
didžiūno širdį, turėti puošnių drabužių, gyventi be rūpes- 
čių, turtingai ir prabangiai, ir ne kartą keikiau rūstųjį 
likimą, verčiantį mane važiuoti iš miestelio į miestelį 
paprastu vežimu, vasarą apsipylus prakaitu, žiemą dre- 
bant nuo šalčio. Aš laukiau progos, kuri leistų man baigti 
tą vargingą keliaujančios komediantės gyvenimą, nė ne- 
įtardama, jog tik čia tikrasis mano gyvenimas, mano 
egzistencijos prasmė, mano talentas, mano poezija, ma- 
no žavumas ir savitas mano spindesys. Be šito meno spin- 
dulio, kuris mane tartum auksu nušviečia, aš tebūčiau 
eilinė palaidūnė, kaip daugelis kitų. Skaisčioji deivė 
Talija gina mane savo skraiste, o poetų eilėraščiai it 
liepsnojančios žarijos, prisiliesdami mano lūpų, apvalo 
jas nuo gašlių ir netikrų bučinių. Gyvendama markizo 
medžioklės namelyje, aš praregėjau. Supratau, kad tą 
garbingą bajorą žavi ne tik mano akys, mano dantys, 
mano oda, bet ir ta kibirkštėlė, kuri dega manyje ir kuriai 
ploja žiūrovai. Vieną rytą jam tiesiai pareiškiau, kad 
noriu išvažiuoti, nes neketinu amžinai likti didiko meilu- 
že: tai gali padaryti bet kuri kila, ir paprašiau, kad jis 

maloningai teiktųsi mane išleisti, tikindama, kad jį 
myliu ir visada būsiu jam dėkinga už jo gerumą. Marki- 
zas iš pradžių nustebo, tačiau nesupyko, 0. paskui, 
truputį pagalvojęs, tarė: „Ką gi jūs veiksite, širdele?“ Aš 
jam atsakiau: „Pasivysiu kelyje Erodo trupę arba prisijun- 
gsiu prie jos Paryžiuje, jeigu ji jau tenai. Noriu vėl vai- 
dinti subretę, nes seniai neapgavau nė vieno Žeronto“. 
Tai prajuokino markizą. „Na, ką gi,— tarė jis, — važiuo- 
kite! Duodu jums tris mulus, o netrukus ir pats atvažiuo- 
siu. Beje, turiu tvarkytinų reikalų, dėl kurių reikės 
nuvykti į karaliaus rūmus. Ir šiaip aš jau seniai rūdiju 
provincijoje. Tikiuosi, jūs leisite man gėrėtis jūsų vaidyba 
ir, jei pasibelsiu į jūsų persirengimo kambarį, atidarysite 
man duris!“ Aš nutaisiau drovią Miną, tačiau markizas 
nenusiminė. „Ak, ponė markize, ko jūs iš manęs reika- 
laujate!“ Trumpai sakant, kuo švelniausiai atsisveikinusi, 
užšokau ant mulo ir štai esu čia, „Prancūzijos herbe“. 

— Bet jei markizas neatvažiuos — pasakė Tironas 
abejodamas, — tu būsi žiauriai apgauta. 

Ši mintis pasirodė Zerbinai tokia juokinga, jog ji atsi- 
lošė krėsle ir ėmė linksmai kvatoti. 

— Kur tau markizas neatvažiuos! — sušuko ji susitvar- 
džiusi. — Tu gali iš anksto palikti jam kambarį. Aš tik 
bijojau, kad jis įsikarščiavęs neatskubėtų pirma manęs. 
Kvailas ir žiaurus Tirone, tu abejoji mano kerais! Tra- 
gedijos tave tikrai atbukino. Kitados tu buvai protinges- 
nis. 

Leandras ir Skapenas, iš tarnų sužinoję, kad atvyko Zer- 
bina, įėjo į kambarį ir ją pasveikino. Netrukus pasirodė 
ir Leonarda; pelėdos akys sublizgo, išvydusios ant sta- 
lo auksą ir brangenybes, ir ji ėmė nuolankiai tūpčioti 
aplink Zerbiną. Paskui atėjo Izabelė, ir Subretė jai malo- 
niai padovanojo taftos atraižą. Tik Serafina liko užsida- 
riusi savo kambaryje. Jos savimeilė negalėjo atleisti, 
kad markizas atidavė pirmenybę varžovei. 

Aktoriai papasakojo Zerbinai, kad Matamoras sušalo 
kelyje ir jo vietą dabar užėmė baronas Sigonjakas, kuris 
pasirinko scenai kapitono Frakaso vardą, labiau tinkamą 
šitam vaidmeniui. 

— Man bus didesnė garbė vaidinti su bajoru, kurio 

protėviai dalyvavo kryžiaus karuose — tarė Zerbina. 
— Pasistengsiu, kad pagarba neužslopintų manyje kūry- 
binio įkvėpimo. Laimė, dabar aš jau pripratusi prie kilmin- 
gų žmonių. 

Tą akimirką Sigonjakas įėjo į kambarį. 

Zerbina, pritūpdama taip, kad sijonai plačiai išsipūs- 
tų, pasveikino jį iškilmingu reveransu. 

— Šitas, — pasakė ji, — ponui baronui de Sigonjakui, 
o štai šitas Mano draugui, kapitonui Frakasui,— pridūrė, 
karštai bučiuodama jį į abu skruostus. Dar nepripratęs 
prie tokio laisvo aktorių elgesio, Sigonjakas kiek sumi- 
šo, juo labiau kad čia buvo ir Izabelė. 

Zerbinai sugrįžus, buvo galima paįvairinti repertuarą, 
ir visa trupė, išskyrus Serafiną, be galo džiaugėsi. 

Dabar, kai Zerbina gerai įsitaisė savo kambaryje 
linksmų draugų būry, grįžkime prie Oresto ir Pilado, 
kuriuos palikome einančius namo po pasivaikščiojimo 
sode, 

Orestas, tai yra jaunasis kunigaikštis de Valombre- 
zas — toks buvo jo titulas,— beveik nieko nevalgė ir 
negėrė, nes jo mintys sukosi apie lange matytą gražuolę. 
Ševaljė de Vidalenas, jo patikėtinis, veltui stengėsi jį 
išblaškyti. Valombrezas puse lūpų teatsakinėjo į draugišką 
savo Pilado juokavimą. 

Po deserto ševaljė kunigaikščiui tarė: 

— Trumpiausios aistros geriausios. Kad nebegalvo- 
tumėt apie šią gražuolę, jums tereikia ją turėti. Tada 
ji netrukus taps antrąja Korizanda. Jūs kaip tie medžio- 
tojai, kuriems patinka vytis žvėrį ar paukštį ir kurie 
nušovę jo net nepaima. Aš suruošiu medžioklę, kad 
paukštytė pakliūtų jums į tinklus. 

— Ne, nereikia,— atšovė Valombrezas. — Aš eisiu 
pats. Tu teisybę pasakei, man smagu vytis, ir aš pasiry- 
žęs sekti iki pasaulio krašto paskui menkiausią žvėre- 
lį ar paukštį, kol krisiu negyvas iš nuovargio. Neatimk 
iš manęs šito malonumo. O, jei man pavyktų surasti 
neprieinamą gražuolę, aš ją dievinčiau. Bet tokių nėra 
visoje žemėje. 

— Nežinant jūsų pergalių, už tuos žodžius būtų galima 
jus apkaltinti išpuikimu,— tarė Vidalenas,— bet dėžutės, 

pilnos laiškelių, portretų, kaspinėlių, džiovintų gėlių, 
juodų, geltonų ir rusvų garbanų bei kitokių meilės įrody- 
mų, byloja, kad, šitaip kalbėdamas, esate pernelyg kuk- 
lus. Gal šį kartą jūsų noras išsipildys, nes dama, pasiro- 
džiusi lange, man atrodo nepaprastai skaistabūdė, drovi 
ir šalta. 

— Pamatysim. Tėtušis Bilo nenoromis šneka, bet mo- 
ka ir klausytis, tad žino viską apie žmones, kurie apsisto- 
ja jo viešbutyje. Eime, išgersime pas jį butelį Kanarų 
salų vyno, aš jį pakamantinėsiu, ir jis mums papasakos 
apie tą keliaujančią princesę. 

Po kelių minučių abu jaunuoliai įėjo į „Prancūzijos 
herbą“ ir pasišaukė smuklininką Bilo. Orus šeimininkas, 
žinodamas, kas tie svečiai, pats nulydėjo juos. į žemą, 
gražiai išmuštą kambarį, kur dideliame židinyje sprag- 
sėdama degė ugnis. Jis paėmė iš tarno rankų apdulkėjusį 
ir voratinkliais apraizgytą butelį, be galo atsargiai 
nukrapštė smalką, ištraukė, nė kiek nesukrėsdainas vyno, 
iš kakliuko stangrų kamštį ir tvirta, tartum iš bronzos 
nulieta, ranka į kunigaikščio ir ševaljė laikomas Veneci- 
jos taures pripylė šviesaus kaip topazas skysčio. 
Šias taurininko pareigas Bilo atliko su pamaldžiu rimtu- 
mu, lyg Bakcho žynys per iškilmingas apeigas dieviš- 
kojo butelio garbei; jam tetrūko gebenių ar vynuogie- 
nojų vainiko ant galvos. Šios ceremonijos kėlė paduoda- 
mo vyno vertę, o vynas iš tikro buvo puikus ir labiau būtų 
tikęs karaliaus rūmų, o ne smuklės stalui. 

Smuklininkas buvo bepasišalinąs, bet Valombrezas jį 
sustabdė, paslaptingai mirktelėjęs. 

— Tėtuši Bilo,— tarė jis, — imkite taurę ir išgerkite 
šito vynelio į mano sveikatą. 

Kunigaikščio tonas neleido prieštarauti, be to, ir 
nereikėjo dusyk prašyti Bilo padėti svečiui naikinti rūsio 
lobius. Jis pakėlė sklidiną taurę, nusilenkė ir išgėrė 
iki dugno. 

— Geras vynas! — pasakė apsilaižydamas ir pliauk- 
štelėjo liežuviu, o paskui pasirėmė ranka į stalą ir stovėjo, 
įsmeigęs akis į kunigaikštį, laukė, ką šis dar palieps. 

— Ar daug svečių tavo viešbutyje — paklausė 
Valombrezas. — Kas jie per žmonės? 

Bilo buvo beatsakąs, bet jaunasis kunigaikštis už- 
bėgo jam už akių tardamas: | 

— Kam čia dar gudrauti su tokia sena lape kaip tu! 
Sakyk, kas per moteris gyvena tame kambaryje, kurio 
langas yra į gatvelę priešais Valombrezo rūmus. 


Trečias langas nuo kampo. Sakyk greičiau! Už kiekvie- * 


ną skiemenį gausi auksinę monetą. 

— Už tokią kainą,— pasakė Bilo, plačiai išsišiep- 
damas,— reikia būti labai dorybingam, kad pavarto- 
tum lakonišką stilių, kurį taip vertino senovėj. Tačiau 
esu visiškai atsidavęs jūsų prakilnybei, todėl teištar- 
siu vieną žodį: Izabelė! 

— Izabelė! Žavus ir romantiškas vardas! — tarė Va- 
lombrezas.— Tačiau nebūk toks graikiškai santūrus. 
Nepašykštėk žodžių ir papasakok man smulkiai visa, 
ką žinai apie šią gražuolę. 

— Klausau jūsų prakilnybės įsakymų, — atsakė Bilo, 
pagarbiai nusilenkdamas.— Mano rūsys, mano virtuvė 
ir mano liežuvis yra jūsų žinioje. Izabelė — aktorė iš 
pono Erodo trupės, kuri šiuo metu apsistojusi „Prancū- 
zijos herbo“ viešbutyje. 

— Aktorė! — nusivylęs tarė jaunasis kunigaikštis.— 
Iš kuklios ir santūrios išvaizdos būčiau ją greičiau 
palaikęs kilminga dama ar turtinga miestiete, o ne ke- 
liaujančia komediante. 

— Čia nesunku apsirikti, — atsakė Bilo.— Toji panelė 
labai padorių manierų. Scenoje ji vaidina naivias mer- 
ginas ir yra tokia pat gyvenime. Nors jos dorybei nuolat 
gresia pavojai, nes mergina graži, bet iki šiol jos 
garbė nenukentėjo, ir ji turi teisę dėvėti nekaltybės 
vainikėlį. Nė viena geriau už ją nemoka išprašyti lauk 
mergininką mandagiu ir šaltu žodeliu, nepaliekančiu jo- 
kių vilčių. 

— Tai man patinka,— tarė Valombrezas.— Labiausiai 


nekenčiu atviro siūlymosi ir tvirtovių, kurios iš karto 


pasiduoda ir kapituliuoja dar nesulaukusios puolimo. 


-— Šiai tvirtovei įveikti prireiks nemaža pastangų, — 


pasakė Bilo,— nors jūs narsųs ir puikus karvedys, ne- 
pratęs sutikti pasipriešinimą. Be to, ją saugo budrus sar- 
gybinis — skaisti meilė. 

— Vadinasi, toji dorybingoji Izabelė turi meilužį! — 
sušuko kunigaikštis triumfuodamas ir kartu apmaudžiai, 
nes netikėjo moterų dorumu, bet, kita vertus, jam buvo 
nemalonu, kad turi varžovą. 

— Aš pasakiau „meilė“, o ne „meilužis“, — su pa- 
garba pabrėžė smuklininkas,— o tai nėra tas pat. Jūsų 
prakilnybė pakankamai nusimano apie širdies reika- 
lus, todėl negali nematyti skirtumo, nors jis tėra labai 
subtilus. Kaip sako daina, moteris, turinti vieną mei- 
lužį, gali turėti ir antrą, bet jei moteris myli, jos 
neįmanoma -arba labai sunku nugalėti. Ji jau turi tai, ką 
jūs jai siūlote. 

— Tu samprotauji taip, — tarė. Valombrezas,— tarsi 
būtum išstudijavęs „Meilės meną“ ir Petrarkos sonetus. 
O aš maniau, kad tenutuoki apie padažus ir vynus. 
Kas gi tos platoniškos meilės objektas? 

— Vienas trupės aktorius, — atsakė Bilo.— Man regis, 
jis į trupę įstojo iš meilės jai, nes neatrodo pana- 
šus į paprastą komediantą. 

— Na, jūs turite būti patenkintas, — tarė ševaljė Vi- 
dalenas savo bičiuliui.— Štai jūsų kelyje nenumatytos 
kliūtys. Juk ne kasdien sutiksi dorybingą komediantę. 
Intrigėlė kaip tik jums. Pailsėsite nuo kilmingų damų 
ir kurtizanių. 

— Tu manai,— toliau kalbėjo kunigaikštis,— kad 
skaisčioji Izabelė neteikia ypatingų malonių tam plevė- 
sai, kurio aš jau neapkenčiu visa siela? 

— Iš karto matyti, kad jos visai nepažįstate— 
atkirto Bilo.— Tai šermuonėlis, kuris verčiau numirs, 
bet nesuteps balto savo kailiuko. Kai jai scenoje tenka 
pasibučiuoti, ji parausta po grimu ir kartais nepaste- 
bimai nusišluosto skruostą ranka.. 

— Tėgyvuoja išdidžios, baikščios ir nepasiduodan- 
čios gražuolės! — sušuko kunigaikštis.— Aš taip sukir- 
siu šmaikščiu tai maištingajai kumelaitei, kad ji eis 
žingine, bėgs eidine ir ristele ir šuoliuos taip, kaip 
aš panorėsiu. 

— Šitaip nieko nepešite, pone kunigaikšti, leiskite 
man jums tai pareikšti, — atrėžė Bilo, kuo žemiausiai 
nusilenkdamas, kaip pavaldinys, kuris prieštarauja vir- 

šininkui, stovinčiam ant daug aukštesnės socialinių laip- 
tų pakopos. | 

— O jeigu pasiųsčiau jai gražiame šagrenės odos 
futliare auskarus su stambiais perlais, kelių eilių aukso 
vėrinį su brangakmeniais ir apyrankę — gyvatę su 
dviem dideliais rausvais rubinais akių vietoje! 

— Ji grąžintų jums visas tas brangenybes ir lieptų 
pasakyti, kad, matyt, būsite palaikęs ją kita. Priešingai 
negu daugelis jos draugių, ji nėra gobšė, ir jos akys — 
retas atvejis tarp moterų! — neįsiliepsnoja, išvydusios 
ri lyg į tuščius blizgučius. 

— Koks keistas ir nematytas moteriškosios lyties 
egzempliorius! — nusistebėjo kunigaikštis Valombrezas.— 
Šituo tariamu kuklumu ji, be abejo, nori tą niekdarį — 
o jis tikriausiai labai turtingas — priversti, kad ją vestų. 
Tokioms kartais užeina keistas užgaidas kukliai nuleis- 
tomis akimis ir nekaltos mergelės išvaizda apmulkinti 
padorius žmones ir. užimti vietą veidmainiškų doruo- 
lių draugijoje. 

— Na, ką gi, veskite ją, jei nėra kitos išeities! — 
juokdamasis patarė Vidalenas.— Kunigaikštienės titu- 
las suminkština nesukalbamiausias širdis. 

— Ramiau, ramiau, — atsakė Valombrezas.— Kam taip 
skubėti! Iš pradžių reikia pradėti derybas. Pabandykime 
prieiti prie gražuolės jos per daug neišgąsdinę. 

— Tai lengviau padaryti, negu užkariauti jos širdį, — 
tarė Bilo.— Šįvakar sviedinio žaidimų salėje įvyks ryt- 
dienos spektaklio repeticija. Kai kurie miesto teatro mė- 
gėjai bus įleisti į salę. Tik pasakykite savo pavardę, 
ir durys bus jums plačiai atvertos. Be to, aš tars- 
telsiu porą žodžių ponui Erodui, kuris yra didelis 
mano bičiulis. Tačiau jums patarčiau dėti savo viltis 
į panelę Serafiną. Ji apsaltų iš džiaugsmo prieš tokį 
garbintoją, o gražumo ji tokia pat graži kaip Izabelė. 

— Bet aš netekau galvos dėl Izabelės! — šiurkščiai 
atkirto kunigaikštis.— Izabelė ir jokia kita, tėtuši Bilo! 
— Įsikišęs ranką į kišenę, jis pasėmė ir nerūpestin- 
gai pabėrė ant stalo saują auksinių monetų: — Pasiim- 
kite už butelį vyno, o grąžą pasilikite sau. 

Smuklininkas rimtu veidu susirinko luidorus ir rū- 
pestingai susižėrė juos į kapšiuką. Abu bajorai pakilo, 
užsimaukšlino skrybėles iki antakių, persimetė per petį 
apsiaustus ir išėjo iš viešbučio. Valombrezas keletą 
kartų nuėjo gatvele pirmyn ir atgal, žvilgčiodamas į 
palaimingąjį langą, bet veltui. Izabelė saugojosi ir nebepa- 
sirodė. Užuolaida buvo nuleista, ir atrodė, kad kambaryje 
nieko nėra. Kunigaikštis, žvarbiam vėjui pučiant, ilgai 
lūkuriavo tuščioje gatvelėje. Šitaip jis nebuvo pratęs ir 
netrukus, pavargęs nuo tuščio laukimo, pasuko namo, kei- 
kdamas veidmainišką dorybingumą tos įžūlios ir savimi 
pasitikinčios komediantės, kuri verčia kamuotis tokį jauną 
ir išvaizdų kunigaikštį! Jis net mielai prisiminė gerą- 
ją Korizandą, kurią dar taip neseniai niekino, bet savi- 
meilė pakuždėjo, jog jam, kaip ir Cezariui, tereikia 
pasirodyti, kad nugalėtų. O jeigu varžovas trukdys, 
jis sunaikins jį, ginkluotų tarnų ar samdytų plėšikų pa- 
dedamas, — mat jam pačiam jo titulas neleido susidoro- 
ti su kažkokiu balagano komediantu. 

Valombrezas nepastebėjo Izabelės, kuri pasitraukė į 
kambario gilumą, bet pro kitą langą jį, slampinėjantį 
gatvele, sekė pavydus Sigonjako žvilgsnis — baronui 
labai nepatiko šio senjoro elgesys ir laikysena. Kiek 
kartų jam knietėjo išeiti ir špaga nuvaryti mergininką, 
bet jis tvardėsi. Užpulti žmogų už tai, kad šis slam- 
pinėja pasieniais, būtų kvaila, juokinga ir visiškai ne- 
pateisinama. Iškilęs viešumon, tas įvykis tik pakenktų 
geram Izabelės vardui, o mergina juk visai nekalta, 
kad tas jaunuolis, užrietęs galvą, dairosi į jos langą. 
Tačiau Sigonjakas nutarė atidžiai sekti tą puošeivą ir 
gerai įsidėmėjo jo bruožus, kad prireikus jį pažintų. 

Rytdienos vaidinimui, paskelbtam ir būgnais išgarsin- 
tam po visą miestą, Erodas parinko pjesę „Ligdamonas 
ir Lidijas, arba Panašumas“. Šią tragikomediją parašė 
Žoržas de Skiuderi, bajoras, kuris iš pradžių tarnavo 
prancūzų gvardijoje, paskui išmainė kardą į plunksną ir 
mokėjo ja naudotis ne blogiau kaip pirmuoju. Antroji 
pjesė buvo numatyta „Kapitono Frakaso fanfaronados'“, 
kurioje Sigonjakas turėjo debiutuoti prieš tikrą pub- 
liką, 'nes iki šiol tebuvo vaidinęs veršiams, karvėms 

ir kaimiečiams Belombro klojime. Visi aktoriai labai 
susirūpinę kalė savo vaidmenis. Pono de Skiuderi pjesė 
neseniai buvo pasirodžiusi, ir jie jos dar nemokėjo. Su- 
simąstę jie vaikštinėjo galerija, čia krutindami lūpas tar- 
si poteriaujančios papūgos ir murmėdami sau panosėje, 
čia plyšodami visu balsu. Jei kas juos būtų - pamates. 
būtų palaikęs pamišėliais. Jie staiga sustodavo, paskui 
vėl imdavo žirglioti, mostaguodami rankomis kaip išklerę 
malūnai sparnais. Ypač nėrėsi iš kailio Leandras, 
kuris turėjo vaidinti Ligdamoną: jis ieškojo pozų, mata- 
vosi drabužius ir blaškėsi it dantį geliamas. Leandras 
į tą vaidmenį dėjo daug vilčių, tikėdamasis realizuoti 
savo svajonę — sužavėti kokią kilmingą damą ir tuo 
atsigriebti už de Briujero pilyje gautas lazdas, kurios la- 
biau sužeidė jam širdį negu nugarą. Šis vaidmuo ilge- 
singo ir aistringo įsimylėjėlio, kuris po žiaurios myli- 
mosios kojų skambiomis eilėmis pakloja gražiausius sa- 
vo jausmus, reikalavo reikšmingų žvilgsnių, atodūsių, 
staigaus pablyškimo ir visokio graudinamo maivymosi, 
o tai puikiai mokėjo daryti ponas Leandras, vienas 
geriausių provincijos meilužių, nors jis buvo vyras su 
pretenzijomis ir turėjo juokingų charakterio bruožų. 
Sigonjakas kartu su senu aktoriumi Blazijum, kuris 
dabar buvo jo mokytojas, studijavo savo kambaryje 
vaidmenį ir stengėsi perprasti sunkų teatro meną. Ti- 
pas, kurį jis turėjo vaizduoti scenoje, ekstravagan- 
tiškai utriruotu savo charakteriu buvo nenatūralus, o 
reikėjo, kad už tos marionetės žiūrovas pajustų 
tiesą ir įžvelgtų žmogų. Blazijus davinėjo patarimus ir 
mokė pradėti paprastu, natūraliu tonu, paskui pereiti prie 
įmantrių intonacijų arba, priešingai, po riksmų, kaip te- 
gali klykti gyvas pešamas povas, grįžti prie paprastos 
dikcijos, nes nėra personažų, kurie visą laiką būtų nena- 
tūralūs. Beje, šis jaudulių permainingumas būdingas lu- 
natikams ir bepročiams; jis ryškus net išgverusiuose jų 
judesiuose, kurie neatitinka jų tariamų žodžių prasmės, 
o šituo nedarnumu sumanus artistas gali išgauti komiš- 
ką efektą. Blazijus Sigonjakui patarė užsidėti kaukę, den- 
giančią kaktą ir nosį, kad būtų išlaikytas tradicinis 
paveikslas ir jo veide įsimaišytų ir fantastiškų bruožų. 

Šių pusiau nerealių, pusiau tikrų vaidmenų reikšmė di- 
delė, nes jie yra apibendrinančios žmonių karikatūros, 
dėl kurių šie taip nepyksta kaip dėl portreto. Vulga- 
raus komedianto rankose toks „vaidmuo gali virsti 
lėkšta bufonada, kuri pralinksmins tik padugnes ir vers 
gūžčioti pečiais padorius žmones. Tačiau taientingas 
aktorius gali tam vaidmeniui suteikti keletą natūralių 
bruožų, kurie, nesiderindami su visuma, tik dar geriau 
atspindi gyvenimo tikrovę. | 

Tdėja užsidėti kaukę Sigonjakui patiko. Su kauke jis 
galėjo būti ramus dėl savo inkognito ir drąsiai stoti 
prieš minią. Šis plonas kartonas jam priminė šalmą su 
nuleistu antveidžiu, pro kurį jis galės kalbėti šmėkios 
balsų. Mat veidas — tai žmogus; kūnas neturi vardo, o 
paslėpto veido negalima pažinti. Tuo būdu buvo įmanoma 
suderinti pagarbą protėviams su naujosios padėties rei- 
kalavimais. Scenoje jis jau nepasirodys tiesiogine ir ma- 
terialine prasme. Jis virs bevarde siela, įkvepiančia gy- 
vybę marionetei — nervis alienis mobile lignum““, 
tik gyvens tos marionetės viduje, užuot tampęs ją iš lau- 
ko už virvučių. Šitaip nenukentės jo savigarba. 

„ Blazijus, kuris labai mylėjo Sigoniaką, pats padarė įam 
tokią kaukę, kad sceninė barono tizionomija visiškai skir- 
tųsi nuo tikrosios. Riesta, karpomis nusėta ir raudonų 
it vyšnia galu nosis, laužii, pasišiaušę antakiai, 
dygūs ūsai, galuose ploni ir užriesti kaip pusmėnuliai, 
neatpažįstamai pakeitė taisyklingus jaunojo barono veida 
bruožus. Ši kaukė tedengė kaktą ir nosį, bet nuo jos 
persimainė visas veidas. 

Pagaliau aktoriai nuėjo į repeticiją, kuri turėjo vykti 
su kostiumais, kad būtų galima spręsti apie bendrą įs- 
pūdį. Nenorėdami keistai išsidabinę eiti per miesią, akto- 
riai liepė nunešti jų drapanas į sviedinio žaidimų 
salę, ir aktorės įsitaisė mūsų anksčiau aprašytame 
kambaryje. Vietos kilmingieji, dabitos ir gudročiai iš 
kailio nėrėsi, kad patektų į šią Talijos šventovę, kur 
teatro mūzos žynės vilkosi savo rūbais iškilmingoms 
apeigoms. 


133 pagaliu, judinamu svetimų raumenų. (Lot.) 

Visi spraudėsi nDrie artisčių. Vieni laikė veidrodį,. 
kiti — žvakes, kad jos geriau save matytų. Vienas 
patarinėjo, kurioje vietoje įrišti kaspiną, kitas kišo pud- 
rinę, 6 drovesnis sėdėjo ant skrynios, tabaluodamas ko- 
jomis, netardamas nė žodžio ir lyg niekur nieko raity- 
damas ūsus. 

Aplink kiekvieną aktorę sukaliojosi būrys gerbė- 
jų, kurių godžios akys tykojo, ar atsitiktinai ko neišduos 
jų apdarai. Čia laiku nuslydęs peniuaras atidengdavo 
kaip marmuras glotnią nugarą, čia sniego arba dramb- 
lio kaulo baltumo pusrutulis priešinosi kietam korsetui 
ir reikėjo jį vėl paguldyti į nėrinių lizdelį, čia daili 
rankutė pakildavo pasitaisyti šukuosenos ir apsinuoginda- 
vo iki peties. Paliksime jums įsivaizduoti, kiek madrigalų, 
komplimentų ir banalių mitologinių palyginimų išsakė tie 
provincialai, matvdami tokius lobius. Zerbina, klausyda- 
masi kvailų jų pagyrimų, leipo juokais. Garbėtroška 
ir nelabai protinga Serafina jais mėgavosi. Izabelė jų 
visai nesiklausė ir, vyriškų žvilgsnių apšaudoma, kuk- 
liai tvarkėsi ir mandagiai, bet šaltai atsisakinėjo šitų ponų 
siūlomų paslaugų. 

Valombrezas, savo bičiulio Vidaleno lydimas, žino- 
ma, nepraleido progos pamatyti Izabelę. Iš arti ji jam 
pasirodė dar gražesnė negu iš tolo, ir jo aistra dar labiau 
įsiliepsnojo. Jaunasis kunigaikštis tinkamai išsipustė ir 
iš tikrųjų buvo nuostabiai gražus. Jis vilkėjo baltą at- 
lasinį kostiumą su išpūstomis klostėmis, papuoštą vyšni- 
niais kaspinais ir deimantinėmis sagėmis. Plonų marškinių 
ir nėrinių bangos veržėsi iš po švarko rankovių, ant 
puošnios sidabrinio brokato juostos kabojo špaga, pirš- 
tinėtoje rankoje jis laikė baltą fetrinę skrybėlę su 
skaisčiai raudona plunksna. 

Ilgi juodi jo plaukai smulkiomis garbanomis vilnijo 
palei tobulo ovalo skruostus, paryškindami šiltą jų blyš- 
kumą. Raudonos lūpos liepsnojo kaip granatai po dailiais 
ūseliais, o akys žėrėjo pro tankias blakstienas. Galva 
išdidžiai laikėsi ant balto, apvalaino kaip marmuro kolona 
kaklo, kurį puošė brangiausių Venecijos nėrinių apykaklė. 

Tačiau šitame tobulame grožyje buvo kažkas nemalo- 
naus. Švelnius, taisyklingus ir kilnius jo veido bruožus 

gadino nežmoniška išraiška, jei galima taip pasakyti. 
Paprasti, žmMogiški skausmai ir džiaugsmai mažai tejau- 
dino šį žiauriai gražaus veido didiką. Matyt, jis laikė 
save ypatingos rūšies būtybe. 

Valombrezas tylėdamas atsistojo prie Izabelės tualeti- 
nio staliuko, ranka atsirėmė į veidrodžio rėmą, tikėda- 
masis, kad aktorės akys, žiūrėdamos į veidrodį, dažnai 
susitiks su jo akimis. 

Tai buvo sumanus manevras, rodąs gerą meilės takti- 
kos žinojimą, ir jis, be abejo, būtų pavykęs su kiekviena 
kita, tik ne su skaisčiąja mūsų mergina. Prieš pradėdamas 
kalbėti, jis norėjo pritrenkti ją savo grožiu, išdidžia išvaiz- 
da ir puošnumu. 

Izabelė, pažinusi jauną gatvelės narsuūolį ir sumišusi 
nuo įžūliai ugningo jo žvilgsnio, laikėsi be galo santūriai 
ir neatitraukė akių nuo veidrodžio. Ji, atrodė, nė nepaste- 
bėjo, kad priešais ją stovi vienas gražiausių Prancūzijos 
senjorų! Keista mergina buvo toji Izabelė. 

Valombrezui pagaliau įkyrėjo ta poza, ir jis staiga 
aktorei tarė: 

— Jūs, panele, regis, vaidinate Silviją pono de Skiuderi 
pjesėje „Ligdamonas ir Lidijas'? 

— Taip, pone,— atsakė Izabelė, negalėdama išsisukti 
nuo šio mMitriai duoto banalaus klausimo. 

— Dar niekad tam vaidmeniui nebuvo tinkamesnės 
atlikėjos, — toliau kalbėjo Valombrezas.— Jeigu jis 
prastas, jūs padarysite jį gerą. Jeigu jis geras, jūs padary- 
site jį tobulą. Laimingi poetai, kurie patiki savo eiles to- 
kioms gražioms lūpoms! 

Šitie migloti komplimentai nesiskyrė nuo tų galantiškų 
žodžių, kurių mandagūs žmonės paprastai nešykšti artis- 
tėms. Izabelė buvo priversta juos priimti ir padėkojo 
kunigaikščiui nežymiu galvos linktelėjimu. 

Sigonjakas, Blazijaus padedamas, baigė rengtis akto- 
riams skirtoje patalpoje ir įėjo į artisčių kambarį laukti 
repeticijos. Jis buvo jau užsidėjęs kaukę ir prie diržo 
prisikabinęs didžiulę rapyrą su sunkia rankena, besi- 
baigiančią vieliniu voratinklių — vargšo Matamoro 
palikimą. Ryškiai raudonas, nubrizgęs it vėžio uodega jo 
apsiaustas keistai plevėsavo ant pečių, ir špagos galas 

kyšojo iš po jo krašto. Norėdamas įsigyventi į vaidmenį, 
Sigonjakas žengė pasisukęs šonu, plačiai išsižergęs, įžūliai 
ir arogantiškai, kaip dera kapitonui Frakasui. 

— Jūs iš tikro šauniai atrodote,— pasakė jam Izabelė, 
kai jis ją pasveikino.— Dar niekad nemačiau taip išdi- 
džiai įžūlaus ispanų kapitono. 

Kunigaikštis de Valombrezas niekinamai nužvelgė nuo 
galvos ligi kojų tą ką tik atėjusįjį, su kuriuo jaunoji 
aktorė taip švelniai kalbėjo. „Čia, matyt, ir yra tas plevėsa, 
kurį ji, sako, įsimylėjusi“,— pagalvojo jis apmaudžiai, 
nes negalėjo suprasti, kaip moteris nors akimirką gali 
svyruoti tarp jauno ir šaunaus kunigaikščio de Valomb- 
rezo ir to juokingo komedianto. 

Pagaliau jis apsimetė Sigonjako visai nepastebįs, 
tartum šis būtų buvęs baldas. Jam baronas buvo ne žmogus, 
o daiktas, ir jo akivaizdoje jis elgėsi laisvai, lyg būtų 
buvęs vienas: nenuleido nuo Izabelės liepsningų akių, 
kurių žvilgsnis sustodavo ten, kur pro palaidinukės iš- 
kirptę buvo matyti apnuoginta krūtinė. 

Sumišusi Izabelė nenorom raudo, deginama šito įžūliai 
į ją įsmeigto žvilgsnio kaip išlydyto švino srovė, ir skubėjo 
kuo greičiausiai baigti tvarkytis; ji matė, kad įširdusio 
Sigonjako ranka mėšlungiškai gniaužo rapyros rankeną. 

Ji prisiklijavo „muselę“ lūpos kamputyje ir ketino 
citi į sceną, nes Tironas griausmingu baisu keletą kartų 
klausė: „Panelės, ar jūs pasiruošusios?“ 

— „Atleiskite, panele, jūs pamiršote prisilipdyti 
„Žudančiąją Muselę“,— tarė kunigaikštis. Ir, įkišęs pirštą 
į dėžutę ant tualetinio staliuko, ištraukė iš jos mažą 
juodos tafitos žvaigždutę. — Leiskite man prilipdyti 
ją štai čia, prie krūtinės: „muselė“ dar labiau paryškins 
"Jos baltumą ir atrodys kaip natūralus apgamėlis. 

Tuos žodžius jis palydėjo veiksmu taip greitai, kad 
Izabelė, išsigandusi to išpuikėlio, vos spėjo atsilošti 
kėdėje ir išvengti įžūlaus prisilietimo. Tačiau kunigaikš- 
tis buvo ne iš bailiųjų, ir jo pirštas su „mMusele“ įau buvo 
beliečiąs jaunosios aktorės krūtinę, tik staiga geležinė 
ranka sugriebė jo ranką ir suspaudė tartum gniaužtu- 
vais. | 

Valombrezas įtūžęs atsisuko ir pamatė kapitoną 

Frakasą, stovintį tokia poza, kūri nepriminė komedijos 
bailio. 

— Pone kunigaikšti. — tarė Frakasas, vis dar nepaleis- 
damas Valombrezo riešo, — panelė pati prisilipdo „muse- 
les“, ir jai nereikia niekieno pagalbos. 

Tai pasakęs, jis paleido jaunojo senjoro ranką. Kuni- 
gaikštis pirmiausia stvėrėsi špagos rankenos. Tą aki- 
mirką gražus Valombrezo veidas atrodė baisesnis ir bjau- 
resnis už Medūzos. Skruostai šlykščiai pablyško, juodi 
antakiai užgriuvo krauju pasruvusias akis. Lūpos 
pamėlynavo ir apsiputojo, šnervės ėmė virpėti. Jis šoko 
prie Sigonjako, kuris, nepasitraukęs nė per žingsnį, 
laukė puolimo; bet staiga kunigaikštis sustojo. Umi min- 
tis kaip šalto vandens srovė užgesino kunkuliuojantį 
įniršį. Jo bruožai atsileido, skruostai atgavo natūralią 
spalvą, jis visiškai susitvardė, tačiau veidą sukaustė tokia 
šalta panieka ir tokia didelė neapykanta, kokią tik viena 
žmogiška būtybė gali jausti kitai. Jis ūmai pagalvojo, 
kad jo priešininkas nėra kilmingas ir kad jis vos nesusirė- 
mė su komediantu! Visas jo bajoriškas išdidumas su- 
kilo nuo tos minties. Taip žemai stovintis padaras nega- 
lėjo jo įžeisti. Argi kaunamasi su purvu, kuris jus aptaško? 
Tačiau kunigaikštis nebuvo pratęs palikti neatkeršyto 
įžeidimo ir, prisiartinęs prie Sigonjako, jam tarė: 

— Aš liepsiu savo tarnams suknežinti tau kaulus, nie- 
kše! | 

— Saugokitės, monsinjore! — atsakė Sigonjakas ra- 
miausiu ir abejingiausiu tonu. — Saugokitės! Mano kau- 
lai kieti, ir lazdos sutrupės į šipulius. Mušamas aš lei- 
džiuosi tiktai komedijose. 

— Kad ir koks tu įžūlus, niekše, aš tau nesuteiksiu 
garbės ir nemušiu tavęs pats. Šito tu nevertas, — pasakė 
Valombrezas. 

— Pamatysime, pone kunigaikšti, — atkirto Sigonja- 


kas. — Nors ir nesu toks išdidus, tačiau tikriausiai su- 
mušiu jus savo rankomis. 
— Negaliu kalbėti su kauke, — tarė kunigaikštis, 


imdamas už parankės priėjusį Vidaleną. 
— Aš parodysiu jums savo veidą, kunigaikšti, tinka- 
moj vietoj ir tinkamu laiku, — atsakė Sigonjakas,— ir 

manau, kad jis bus jums dar nemalonesnis už tą prilip- 
dytą nosį. Bet gana šnekėti! Girdžiu skambutį ir turiu 
skubėti, kad nepavėluočiau į sceną. 

Aktoriai žavėjosi jo drąsa, bet, žinodami barono titu- 
lą, nesistebėjo tiek, kiek kiti šios scenos liudininkai, 
apstulbinti tokios narsos. Izabelė labai jaudinosi, ir 
Zerbina turėjo paskaistinti mirtinai išbalusius jos skruos- 
tus. Vargšelė vos pastovėjo ant kojų it, jei Subretė jos 
nebūtų palaikiusi, ji būtų pargriuvusi, eidama į sceną. 
Švelniajai, gerajai ir kukliajai Izabelei buvo be galo 
nemalonu būti kivirčo priežastimi, nes ji labiausiai 
bijojo triukšmo ir iškėlimo viešumon — juk visada 
nukenčia geras Moters vardas. Be to, nors ir pasiryžusi 
Sigonjakui nepasiduoti; švelniai jį mylėjo, ir mintis, kad 
jam gresia pasala arba dvikova, ją neapsakomai kankino. 

Nepaisant šio incidento, repeticija vyko įprastine tvar- 
ka, nes tikros gyvenimiškos emocijos negali aktorių ati- 
traukti nuo aktyvių jų aistrų. Izabelė pasirodė labai ge- 
rai, nors Širdis buvo kupina nerimo. Frakasas, ginčo 
sudirgintas, vaidino pakiliai ir žėrėjo sąmoju. Zerbina 
pranoko pati save. Kiekvienas jos žodis kėlė juoką ir 
ilgai trunkančius plojimus. Itin entuziastingai plojo kaž- 
koks žiūrovas, sėdintis parterio kampe: jis pradėdavo 
ploti anksčiau už visus ir baigdavo paskutinis. Pagaliau 
tie atkaklūs plojimai atkreipė Zerbinos dėmesį. 

Subretė, tarsi vaidindama, priėjo prie rampos, ištiesė 
kaklą kaip smalsi paukštytė, kuri iškiša galvutę pro la- 
pus, įsmeigė žvilgsnį į salę ir pamatė markizą de Briuje- 
rą, visą išraudusį iš pasitenkinimo. Žaižaruojančios jo 
akys liepsnojo geismu. Jis vėl surado savo svajonių 
Lizetę, Martoną, Smeraldiną ir buvo devintame danguje. 

— Ponas markizas atvyko, — tylomis pasakė Zerbina 
Blazijui, vaidinančiam Pandolią. Aktoriai moka scenoje 
šnekėtis tarp klausimo ir replikos dusliu balsu, nepraver- 
dami burnos, kai nenori, kad juos girdėtų publika. — 
Žiūrėk, kaip jis džiūgauja, kaip švyti, kaip įsikarščiavęs! 
Jis nesitveria džiaugsmu ir, jei nebūtų gėda, peršoktų 
rampą ir apkabintų mane visų akivaizdoje! A, pone de 
Briujerai, jums patinka subretės! Na ką gi, pateiksime 
jums tą skanėstą su druska, pipirais ir mMuskatu. 

Nuo šios akimirkos Zerbina stačiai nėrėsi iš kailio 
ir ėmė vaidinti su pašėlusiu temperamentu. Ji visa 
spinduliavo linksmumuų, sąmoju ir ugnimi. Markizas 
suprato, kad nuo šiol jis nebegalės apsieiti be šitų aštrių 
pojūčių. Visos kitos moterys, kurių palankumą jis patyrė 
ir kurias mintyse lygino su Zerbina, jam pasirodė blan- 
kios, nuobodžios ir banalios. 

Pono de Skiuderi pjesė, repetuojama paskui, nors ir 
ne tokia juokinga, taip pat patiko publikai, ir Leandras, 
vaidinąs Ligdamoną, buvo žavingas. Kadangi jau esame 
susidarę tam tikrą nuomonę apie mūsų aktorių talentą, 
palikime juos ir pasekime kunigaikštį Valombrezą ir jo bi- 
čiulį Vidaleną. 

Nesitverdamas pykčiu po tos scenos, kurioje jis ne- 
gavo viršaus, jaunasis kunigaikštis grįžo į Valombrezo 
rūmus su savo patikėtiniu, kurdamas tūkstančius keršto 
planų. Švelniausias iš jų buvo mirtinai primušti įžū- 
lųjį kapitoną. 

Vidalenas veltui bandė jį nuraminti. Įsiutęs kunigaik- 
štis grąžė rankas ir lakstė po kambarį kaip patrakęs, kum- 
ščiais trankė krėslus, kurie juokingai apvirsdavo aukštyn 
kojomis, vartė stalus ir daužė, kas pakliuvo po ranka; 
pagaliau čiupo didelę japonišką vazą, sviedė ją ant 
parketo, ir ji sugurėjo į šukeles. 

— Ak,— sušuko jis,— kaip aš norėčiau tą niekšą 
sudaužyti kaip šią vazą, sutrypti, o skeveldras išmesti 
į šiukšlyną! Kažkoks nenaudėlis drįsta stoti tarp manęs 
ir Mano geidžiamo objekto! Jei jis būtų bajoras, aš 
kaučiausi su juo špaga, durklu, pistoletu, pėsčias, raitas, 
kol koja priminčiau jo krūtinę ir spjaučiau į veidą jo 
lavonui! 

— (Galbūt jis ir bajoras,— tarė Vidalenas. — Man 
bent taip atrodo iš jo laikysenos. Bilo pasakojo apie 
kažkokį aktorių, kuris įstojo į trupę iš meilės ir į kurį 
Izabelė žiūrinti meiliu žvilgsniu. Greičiausiai jis ir bus, 
sprendžiant iš to, kaip jam pašoko pavydas ir kaip susijau- 
dino pati gražuolė. 

— Tu tik blaiviai pagalvok,— atšovė Valombrezas, 
— argi aukštuomenės žmogus susidės su komediantais, 
eis į sceną, tepliosis veidą raudonai ir pakęs antausius ir 

spyrius į užpakalį? Ne, tai neįmanoma. 

— Bet argi Jupiteris nepasiversdavo gyvuliu ir net 
nuolankiu vyru, kad pasimėgautų mirtingųjų moterų mei- 
le? — atsakė Vidalenas. — Man atrodo, jis dar labiau 
pažeisdavo savo, kaip Olimpo dievo, didybę negu bajoras, 
vaidindamas komediją. 

— Vis tiek,— pasakė kunigaikštis, nykščiu spausda- 
mas varpelį — iš pradžių nubausiu komediantą, 0 pas- 
kui žmogų, jei už tos juokingos kaukės jis yra. 

—" Jei yra! Tuo neabejokite,— tarė Valombrezo bi- 
čiulis. — Jo akys po pasišiaušusiais dirbtiniais antakiais 
blizgėjo kaip žibintai, ir, nors jis buvo juokingai apsi- 
rengęs, su raudonai nuteplioto kartono nosimi, atrodė 
išdidus ir grėsmingas. | | 

— Juo geriau— pasakė Valombrezas,— vadinasi, 
mano keršto smūgiai pataikys ne į tuštumą, o tiesiai į 
krūtinę. | 

Įėjo tarnas, žemai nusilenkė ir tylėdamas laukė šei- 
mMininko paliepimų. 

— Pažadink, jeigu jau miega, Baską, Azolaną, Meren- 
dolį ir Labrišą. Pasakyk, kad apsiginkluotų tvirtomis 
lazdomis ir eitų laukti prie durų į sviedinio žaidimų sa- 
lę, kur vaidina Erodo komediantai. Tegu jie užpuola 
vadinamąjį kapitoną Frakasą, gerai išvanoja jam šonus. 
ir palieka ant grindinio, bet neužmuša: dar pagalvos, 
kad aš jo bijau! Už pasekmes atsakau aš. Mušdami te- 
gu šūkalioja: „Še tau nuo kunigaikščio de Valombrezo!“ 
Tegu žino. 

Tas žiaurus ir arogantiškas pavedimas nelabai nus- 
tebino tarną; šis pasišalino, pažadėjęs kunigaikščiui, kad 
jo įsakymas bus bemat įvykdytas. 

— Man nemalonu,— tarė Vidalenas, tarnui išėjus, 
— kad jūs šitaip elgiatės su tuo komediantu: juk jis pa- 
rodė didesnę drąsą, negu buvo galima tikėtis iš jo profe- 
sijos žmogaus. Ar nenorėtumėte, kad aš kokia nors 
dingstimi surasčiau kliautį ir jį nužudyčiau? Kiekvienas 
kraujas raudonas, kai jis liejamas, nors ir sakoma, 
kad kilmingųjų kraujas mėlynas. Aš kilęs iš gero ir seno 
kelmo, bet neturiu tokios aukštos padėties višuo- 
menėje kaip jūs 'ir nebijau susikompromituoti. Tarkite 

žodį, ir aš imsiu veikti. Tas kapitonas, mano nuomone, 
labiau vertas špagos negu lazdos. 

— Dėkoju tau už pasiūlymą,— atsakė kunigaikštis. 
— Jis rodo, kad tu ištikimas mano interesams, tačiau aš 
negaliu jo priimti. Tas niekšas išdrįso mane paliesti! 
Jis turi gėdingai išpirkti savo nusikaltimą. Jeigu jis 
bajoras, ras, su kuo pasikalbėti: aš visada pasirengęs 
atsakyti, kai į Mane kreipiamasi su špaga. 
“ — Kaip sau norite, pone kunigaikšti, — tarė Vidalenas 
ir ištiesė kojas ant taburetės lyg žmogus, pasiduodantis 
likimo valiai. — Beje, žinote, toji Serafina žavinga! 
Pasakiau jai keletą lipšnių žodelių, ir ji man jau pažadėjo 
pasimatymą. Tėtušis Bilo teisybę sakė. 

Kunigaikštis ir jo bičiulis nutilo ir ėmė laukti sugrįž- 
tant tarnų. 


IX 


ŠPAGOS KIRČIAI, LAZDOS SMUGIAI 
IR KITI NUOTYKIAI 


Repeticija pasibaigė. Aktoriai, pasišalinę į savo kam- 
barius, nusivilko teatrinius rūbus ir apsirengė paprastais 
drabužiais. Sigonjakas taip pat persirengė, bet, tikėdamasis 
galimo užpuolimo, pasiliko Matamoro špagą. Tai buvo 
gera, sena, labai ilga ispaniška špaga su dailia geležine 
rankena, kuri gerai apgaubdavo riešą, ir drąsus vyras 
galėjo tuo ginklu atremti ir smogti smūgius, nors ir ne 
mirtinus, nes ji buvo, kaip įprasta teatre, buka ir atšipusi. 
Šiaip ar taip, jos turėjo pakakti susidoroti su samdiniais, 
kuriems kunigaikštis paliepė už jį atkeršyti. 

Erodas, plačiapetis, tvirtas vyras, nešėsi kuoką, kuria 
belsdavo prieš pakeliant uždangą!“*. Šituo vėzdu jis 
mosavo tartum šiaudeliu ir ketino uždrožti pašlemėkams, 
kurie drįstų pulti Sigonjaką, nes nebuvo pratęs palikti 
bičiulius nelaimėje. 


B*Prancūzų teatre ženklas pradėti spektaklį buvo gongo dūžis 
arba beldimas mediniu plaktuku. Šis paprotys tebėra išlikęs 
„Komedi fransez“ ir kai kuriuose kituose teatruose. 

— Kapitone,— tarė jis baronui, kai jie atsidūrė gat- 
vėje,— leiskime moteris į priekį, nes jų cypimas mus ap- 
kurtintų. Tegu Leandras ir Blazijus jas palydi: vienas 
baisus dabita, o antras pernelyg senas, ir jo jėgos neatitin- 
ka jo drąsos. Skapenas liks su mumis: jis kaip niekas ki- 
tas moka pakišti koją ir akies mMirksniu paguldyti 
aukštielninkus kaip paršus kelis niekšus, jeigu jie užpul- 
tų. Šiaip ar taip, mano kuoka — jūsų rapyros paslaugoms. 

— „Ačiū, gerasis Erodai,— atsakė Sigonjakas. — 
Tokio pasiūlymo negalima atsisakyti. Bet pirmiausia išsis- 
kirstykime taip, kad mūsų neužkluptų netikėtai. Eikime 
vienas paskui kitą per tam tikrą nuotolį pačiu gatvės 
viduriu. Tada tie iš pasalų tykantys niekšai, išsisiapstę 
pasieniais, turės išlįsti iš patamsio, ir mes suspėsime 
juos pamatyti. Aš tuojau įšsitrauksiu špagą, jūs mosuoki- 
te vėzdų, o Skapenas tegu pamankština pakinklius, kad 
kojos būtų miklesnės. 

Sigonjakas žygiavo būrelio priešaky ir atsargiai įsuko 
į gatvelę, vedančią nuo sviedinio žaidimų salės į „Prancū- 
zijos herbo“ viešbutį. Gatvelė buvo tamsi, vingiuota, 
nelygiai grįsta ir puikiai tiko pasalai. Stogeliai viršum 
langų ir durų metė šešėlį ir teikė priedangą užpuolė- 
jams. Joks šviesos spindulėlis neprasiskverbė iš miegan- 
čių namų, ir Mėnulio tą naktį nebuvo. 

Baskas, Azolanas, Labrišas ir Merendolis, jaunojo 
kunigaikščio tarnai, daugiau kaip pusvalandį laukė kapi- 
tono Frakaso, kuris negalėjo grįžti į viešbutį kitu ke- 
liu. Azolanas ir Baskas pasislėpė tarpuvartėje, Meren- 
dolis ir Labrišas, prigludę prie sienos, užėmė poziciją 
tiesiai priešais anuos kitoje gatvės pusėje, kad visi kartu 
pultų lazdomis Sigonjaką kaip milžiniškais kūjais prie- 
kalą. Kai moterys, Blazijaus ir Leandro lydimos, praėjo 
pro juos, jie suprato, kad netrukus pasirodys ir Frakasas. 
Jie mindžikavo, tvirtai suspaudę rankose lazdas, pasiruošę 
atlikti pavedimą, ir nė nemanė sutiksią pasipriešinimą, nes 
paprastai poetai, komediantai ir miesčionys, kuriems 
didikai teikiasi išvanoti kailį, tik ramiai atstato nugarą. 

Nors naktis buvo tamsi, Sigonjakas skvarbiu savo 
žvilgsniu jau iš tolo įžiūrėjo keturis tykančius ilgšius. 
Jis stabtelėjo ir apsimetė norįs grįžti. Išsigandę, kad 

grobis gali išslysti jiems iš rankų, samdiniai išėjo iš 
pasalos ir puolė kapitoną. Pirmas prišoko Azolanas, ir 
visi ėmė šaukti: „Duok, duok! Kapitonui Frakasui nuo 
jo prakilnybės kunigaikščio!“ Sigonjakas apsimuturiavo 
apsiaustą aplink kairiąją ranką — pasidarė lyg ir savo- 
tišką movą. Kai Azolanas tvojo jam lazda, jis atkišo 
tą ranką ir taip smarkiai kirto nenaudėliui rapyra 
į krūtinę, kad tas kulvirsčia nuvirto griovin, o kepurė 
nukrito į purvą. Jeigu špagos smaigalys nebūtų buvęs 
atbukintas, geležtė Azolaną būtų persmeigusi ir išėjusi tarp 
petikaulių. 

Kad ir matydamas savo draugo nesėkmę, Baskas drą- 
siai žengė į priekį, bet baronas taip smarkiai trenkė jam 
plokščiąja špagos puse per galvą, kad suplojo kepurę ir iš 
akių jam pasipylė žiežirbos. Erodas kuoka į šipulius su- 
daužė Merendolio lazdą; šis, likęs be ginklo, taip gavo į 
nugarą, kad lėkė kaip pakaustytas. Skapeno žygdarbis 
buvo toks: jis sučiupo Labrišą į glėbį taip staigiai ir mik- 
liai, kad šis prislopęs nebeįstengė pasinaudoti savo laz- 
da; po to, laikydamas kairiąja ranka, dešiniąja suspau- 
dė jį taip, kad jam net šonkauliai subraškėjo, paskui 
pakėlė nuo žemės, pakišęs koją, ir nuspyrė ant grindinio 
už dešimties žingsnių nuo savęs. Labrišo pakaušis taip 
trenkėsi į akmenį, kad Valombrezo keršto vykdytojas 
gulėjo mūšio lauke apalpęs, be jokio gyvybės ženklo 
tartum lavonas. 

Taigi laimėjo aktoriai, ir kelias buvo laisvas. Azo- 
lanas ir Baskas stengėsi nušliaužti iki kokios pastogės, 
kur galėtų susikaupti. Labrišas kaip girtuoklis tebetysojo 
griovyje. Palyginti mažai nukentėjęs Merendolis išnešė 
kudašių, kad, kaip vienintelis gyvas įvykio dalyvis, ga- 
lėtų apie jį papasakoti. Tačiau, artėdamas priė Valombrezo 
rūmų, jis sulėtino žingsnius, nes žinojo, kad teks atlaikyti 
jaunojo kunigaikščio įniršį, ne mažiau baisų už Erodo 
vėzdą. Apie tai pagalvojus, prakaitas išpylė jam kaktą, ir 
jis nebejautė išnarinto peties, prie kurio lyg tuščia rankovė 
karojo suglebusi ranka. 

Vos tik sugrįžusį jį tuojau pašaukė kunigaikštis, ku- 
ris nekantriai laukė žinių apie susidūrimą. Merendolis 
pasirodė sumišęs ir nerangus, jam labai skaudėjo petį. 

Įdegęs jo veidas buvo blyškus ir pažaliavęs, ant kaktos 
žvilgėjo prakaito lašai. 

Pastėręs ir nebylus, jis stovėjo ant slenksčio, laukda- 
mas padrąsinančio kunigaikščio žodžio ar klausimo, bet 
šis tylėjo. 

— Na,— tarė ševaljė de Vidalenas, matydamas, kad 
kunigaikštis perpykęs žiūri į Merendolį,— kokias žinias 
atnešei? Turbūt prastas, nes tavo mina nelabai džiaugs- 
minga. 

— Ponas kunigaikštis, — atsakė Merendolis,— gali nea- 
bejoti — mes uoliai vykdome jo paliepimus, bet šįkart 
likimas mums pakišo koją. | 

— Ką?— piktai paklausė kunigaikštis.— Jūs keturie- 
se neįstengėte prikulti komedianto? 

—- Tas komediantas stipresnis ir narsesnis už visus 
legendų Heraklius. Jis taip pašėlusiai šoko ant mūsų, kad 
iš puolamojo virto puolančiuoju ir akies mirksniu pa- 
guldė ant pečių Azolaną ir Baską. Nuo jo smūgių jie su- 
dribo it pelų maišai, o juk stiprūs vyrai. Labrišą įvei- 
kė kitas komediantas mikliu gimnastikos triuku, ir dabar 
vargšelio pakaušis žinos, koks kietas Puatjė grindinys. 
Man pačiam ponas Erodas savo vėzdu sulaužė lazdą ir 
:x31p aplamdė petį, kad aš Mažiausiai dvi savaites ne- 
valėsiu valdyti rankos. 

— Jūs avinai, ištižėliai, liurbiai ir palaidūnai!-—- nesi- 
tverdamas pykčiu, sušuko kunigaikštis de Valombrezas.— 
Jei šluba senė užsimotų kriukiu, jūs spruktumėte. Be 
reikalo aš jus gelbėjau nuo kartuvių ir katorgos! Ver- 
čiau reikėjo laikyti tarnais padorius žmones, jie nebūtų 
nei nerangesni, nei bailesni už jus. Jei nepadėjo lazdos, 
reikėjo griebtis špagų! 

— Jūsų prakilnybė liepėte prikulti lazdomis, o ne 
nužudyti — atsakė Merendolis.— Mes nedrįsome nepa- 
klausyti jūsų įsakymo. 

— Tai bent formalistas, uolus ir sąžiningas niekšas, — 
juokdamasis pasakė Vidalenas.— Man patinka tas klastin- 
gų pasalūnų naivumas. Ką jūs pasakysite? Šis nuotykėlis 
darosi gana romantiškas, o tai turi jums patikti, Valombre- 
zai: juk to, kas lengvai pasiekiama, jūs boditės, o kliūtys 
žavi jus. Nors Izabelė aktorė, bet sunkiai prieinama. Ji 

gyvena bokšte be pakeliamojo tilto, ir saugo ją kaip 
riterių romanuose liepsnas spjaudantys slibinai. Bet štai 
ir sumuštoji mūsų armija! 

Iš tikrųjų Azolanas, Baskas ir atsipeikėjęs Labrišas 
pasirodė svetainės tarpdury ir maldaudami ištiesė į kuni- 
gaikštį rankas. Jie stovėjo mirtinai perbalę, sumišę, 
purvini ir kraujuoti, nors nebuvo sužeisti, tik pridaužyti; 
nuo smūgių jiems varvėjo kraujas iš nosių, ir rausvos 
dėmės bjauriai margino jų geltonos odos drabužius. 

— Nešdinkitės lauk, šunsnukiai!-— šiurkščiai suriko 
kunigaikštis, pamatęs luošą kariauną.— Nežinau, ko dar 
aš laukiu ir kodėl neįsakau jūsų nuplakti už tokį kvailą. 
elgesį ir bailumą! Mano chirurgas jus apžiūrės ir pasakys, 
ar jūs iš tikrųjų rimtai sumušti. Jei ne, liepsiu gyviems 
kailį nudirti. Lauk iš čia! 

Suglumusi šutvė nelaukė, kol bus antrąkart pakartota, 
ir išnyko, lyg visi būtų buvę sveikut sveikutėliai, — tokią 
baimę jaunasis kunigaikštis kėlė tiems samdytiems mu- 
šeikoms ir žudikams, kurie iš prigimties anaiptol nebuvo 
baikštūs. 

Kai tie vargetos pasišalino, Valombrezas krito ant 
pagalvėlių krūvos ir tylėjo, o Vidalenas iš pagarbos jam 
tos tylos netrikdė. Kunigaikščio galvoje šmėkščiojo 
neramios mintys it juodi debesys, siautulingo vėjo blaš- 
komi po audringą dangų. Jis norėjo uždegti viešbutį, 
pagrobti Izabelę, nužudyti kapitoną Frakasą, paskandinti 
visą komediantų trupę. Pirmąkart .gyvenime jis susidūrė su 
pasipriešinimu! Jis įsakė —.ir jo įsakymas nebuvo įvyk- 
dytas! Kažkoks komediantas su juo įžūliai elgėsi! Jo 
tarnai paspruko, apkulti teatrinio fanfarono! Visa tai 
pažeidė jo išdidumą ir jį savotiškai apstulbino. Vadinasi, 
kažkas gali jam nepaklusti? Jis galvojo ir apie tai, kad, 
pasidabinęs puošniu, deimantais nusagstytu kostiumu, 
žavingas ir grakštus, spindintis kilmingumu ir grožiu, 
jis nesusilaukė nė vieno palankaus žvilgsnio iš tos nie- 
kingos mergiotės, keliaujančios aktorės, lėlės, kurią 
kiekvieną vakarą gali nušvilpti bet kuris driskius. O juk 
princesės jį sutikdavo su šypsena, kunigaikštienės salo 
iš meilės, ir jam visada sekėsi! Iš įniršio jis griežė 
dantimis ir mėšlungiškai gniaužė prašmatnų balto atlaso 

švarką, kurio dar nebuvo nusivilkęs, tarsi norėdamas jį 
nubausti už tai, kad nepadėjo sužavėti Izabelės. 

Pagaliau jis pašoko, linktelėjo Vidalenui ir, neparaga- 
vęs vakarienės, pasišalino į miegamąjį. Bet miegas neuž- 
traukė damastinių jo lovos užuolaidų. 

Vidalenas, mintimis būdamas linksmojė Serafinos 
draugėje, nepastebėjo vakarieniaująs vienas ir valgė su 
geru apetitu. Liūliuojamas saldžių svajonių, kuriose visą 
laiką jam vaidenosi jaunoji aktorė, jis atsigulė ir išmie- 
gojo nenubusdamas iki ryto. 

Sugrįžę į viešbutį, Sigonjakas, Erodas ir Skapenas 
rado kitus aktorius didžiai sunerimusius. Šauksmai: 
„Duok! Duok!“ ir peštynių triukšmas nakties tyloje pasiekė 
Izabelės ir jos draugų ausis. Mergina vos neapalpo ir, 
jei Blazijus jos nebūtų prilaikęs, būtų susmukusi ant žemės. 
Visa nubalusi kaip drobė, virpėdama ji stovėjo ant savo 
kambario slenksčio ir laukė žinių. Išvydusi Sigonjaką 
gyvą ir sveiką, tyliai aiktelėjo, pakėlė rankas, apsivijo 
jomis jaunuolio kaklą ir, kupina žavaus drovumo, įsi- 
kniaubė jam į petį. Bet, greitai susitvardžiusi, išsivadavo 
iš jo glėbio, atsitraukė per kelis žingsnius ir vėl buvo 
santūri kaip paprastai. 

— Ar jūs nesužeistas?— paklausė ji švelniu balsu.— 
Kaip aš krimsčiausi, jei per mane jums būtų atsitikusi 
nelaimė. Ir koks jūs neatsargus! Argi galima dėl manęs, 
vargšės merginos, stoti prieš tokį gražų ir tokį piktą kuni- 
gaikštį, kurio žvilgsnis ir puikybė kaip Liuciferio! Jūs 
neprotingas, Sigonjakai! Kadangi dabar esate komediantas 
kaip mes, reikia išmokti pakęsti net įžūlybes. 

— Aš niekad niekam neleisiu mano akivaizdoje įžei- 
dinėti žaviosios Izabelės, nors dėviu juokdario kaukę, — 
atsakė Sigonjakas. 

— Gerai pasakyta, kapitone!-— pritarė Erodas.— Gerai 
pasakyta, o dar geriau padaryta! Dievaži, tai gavo pylos! 
Tų niekšų laimė, kad velionio Matamoro špaga atbukusi, 
nes jūs būtumėte perskrodęs juos nuo galvos ligi kulnų 
kaip kadaise keliaujantieji riteriai saracėnus ir burti- 
ninkus. 

— Jūsų vėzdas pasidarbavo ne blogiau už mano rapyrą, 
— atsakė Sigonjakas, savo ruožtu pagirdamas Erodą.— 

Ir jūsų sąžinė turi būti rami: šįkart jūs žudėte ne nekaltus 
kūdikius. 

— O ne!-— atsakė Tironas, plačiai išsišiepdamas.— Tai 
katorgininkų „elitas“, piktadariai, kurių seniai laukia 
kartuvės! Ž 

— Šį darbą, reikia pripažinti, ne kiekvienas padorus 
žmogus gali atlikti — tarė Sigonjakas.— Tačiau nepa- 
mirškime deramai pagerbti didvyriškos šauniojo Skapeno 
drąsos: jis kovėsi ir nugalėjo, neturėdamas jokio kito 
ginklo, tik tuos, kuriuos jam davė gamta. 

Skapenas, tikras juokdarys, nusilenkė iki žemės, tartum 
tirpdamas nuo pagyrimo, prisidėjo ranką prie širdies, 
nuleido akis ir padarė komiško kuklumo kupiną reve- 
ransą. 

— Aš mielai būčiau ėjęs su jumis,— tarė Blazijus. 
— Bet mūsų vadovas mane jau laiko seniu, kuriam 
tetinka stikliukas rankoje ir kautynės su buteliais bei 
ąsočiais. | 

Baigę šias kalbas, aktoriai, kadangi jau buvo vėlu, 
išsiskirstė kas sau. Tik Sigonjakas dar vaikštinėjo po 
galeriją, kažką mąstydamas. Komediantas atsikeršijo, bet 
bajoras dar ne. Ar nusimesti kaukę, laiduojančią jam 
inkognito, pasakyti tikrąjį savo vardą, viską iškelti vie- 
šumon ir galbūt užtraukti savo draugams jaunojo kuni- 
gaikščio pyktį? Paprastas atsargumas sakė „ne“, bet 
garbė sakė „taip“. Baronas negalėjo atsispirti tam įsak- 
miam balsui ir nuėjo į Zerbinos kambarį. 

Jis tyliai pasibeldė į duris, kurios iš pradžių prasivėrė, 
o paskui, kai jis pasakė savo vardą, atsidarė plačiai. 
Kambaryje buvo šviesu, ant stalo, apdengto lamstuota 
staltiese, stovėjo puošnios žvakidės su rausvomis žva- 
kėmis. Sidabriniuose induose garavo skani vakarienė. 
Dvi kurapkos, apdėliotos plonais auksaspalviais lašinių 
bryzeliais, gulėjo apkaišytos apelsinų skiltelėmis. Šalia 
stovėjo drebučiai ir apskritas malta žuvim kimštas pyragas 
— tėtušio Bilo šedevras. Krištoliniame grafine su auksinė- 
mis gėlytėmis žėrėjo it rubinas raudonas vynas, o kitame 
tokiame pat grafine — gelsvas, topazo spalvos vynas. 
Stalas buvo padengtas dviem asmenims. Kai Sigonjakas 
įėjo, Zerbina laikė rankoje sklidiną taurę raudono vyno, 

atsakydama į Markizo de Briujero pasiūlytą tostą. Markizo 
žvilgsnis liepsnojo nuo dvigubo apsvaigimo, nes vylin- 
goji Subretė dar niekad nebuvo tokia žavi, be to, markizas 
laikėsi nuomonės, kad be Cereros ir be Bakcho Venera 
nuobodžiauja. 

Zerbina grakščiai linktelėjo Sigonjakui; tame pasveiki- 
nime sumaniai derinosi aktorės familiarumas draugui 
su Moters pagarba bajorui. 

— Kaip malonu, kad jūs užklydote į mūsų meilės 
lizdelį|— tarė markizas de Briujeras.— Tikiuosi, kad, 
nebijodamas sudrumsti mudviejų iete-ū-tete, pavakarie- 
niausite su mumis. Žakai, padėkite ponui lėkštes! 

— Malonų jūsų kvietimą priimu ne todėl,— atsakė 
Sigonjakas,— kad būčiau išalkęs, o kad nenoriu gadinti 
Jums vakarienės, nes nėra nieko nemalonesnio prie stalo 
kaip svečias, kuris nevalgo. 

Baronas atsisėdo į krėslą, kurį jam pastatė Žakas, 
priešais markizą ir šalia Zerbinos. Markizas de Briujeras 
atpjovė jam kurapkos sparną ir pripylė taurę vyno. 
Būdamas subtilus žmogus, jis neklausinėjo, nors nė kiek 
neabejojo, kad tik labai svarbi priežastis atvedė čionai 
baroną, kuris buvo nepaprastai santūrus ir netgi šalinosi 
žmonių. 

 — Ar šis vynas jums patinka, o gal pageidautumėte 
balto? — paklausė markizas.— Aš tai geriu abu, kad vienas 
kitam nepavyduliautų. 

— Iš prigimties ir iš įpročio esu didelis blaivininkas, 
— atsakė Sigonjakas.— Ir Bakchą malšinu nimfomis!š?, 
kaip sakydavo senovės graikai. Raudono vyno man visiš- 
kai užtenka. Bet aš ne puotauti įsibroviau į jūsų meilės 
prieglobstį tokią netinkamą valandą. Markize, atėjau 
prašyti paslaugos, kurios bajoras neatsako bajorui. Panelė 
Zerbina turbūt jums papasakojo, kad artisčių persiren- 
gimo kambaryje kunigaikštis de Valombrezas mėgino 
paliesti Izabelės krūtinę, neva norėdamas prilipdyti 
„Mmuselę“. Tas niekingas, nepadorus ir šiurkštus veiksmas 
nepateisinamas — ši dora ir kukli mergina, kuriai jaučiu 
didelę pagarbą, su juo nekoketavo ir jo neskatino. 


!3 Tai reiškia: vyną miešių vandeniu. 

— Ji tikrai verta pagarbos, — pasakė Zerbina.— Nors 
esu moteris ir jos draugė, bet ir norėdama negalėčiau apie 
ją pasakyti nieko blogo. 

— Aš sulaikiau kunigaikščio ranką,— toliau kalbėjo 
Sigonjakas,— ir jo pyktis išsiliejo grasinimu ir įžeidi- 
nėjimais, į kuriuos atsakiau pašaipiai ir šaltakraujiškai, 
prisidengęs Matamoro kauke. Jis pagrasino liepsiąs savo 
tarnams mane primušti. Ir iš tikro ką tik, kai grįžau į 
„Prancūzijos herbo“ viešbutį, keturi niekšai užpuolė mane 
tamsioje gatvelėje. Keliais špagos smūgiais aš susidorojau 
su dviem nenaudėliais. Erodas ir Skapenas sutvarkė du 
kitus. Nors kunigaikštis vaizduojasi turįs reikalą su 
vargšu komediantu, bet kadangi po šio komedianto kauke 
slypi bajoras, už tokį įžeidimą negalima neatkeršyti. 
Jūs mane pažįstate, markize. Nors ligi šiol gerbėte mano 
inkognito, žinote, kas buvo mano protėviai, ir galite 
paliudyti, kad Sigonjakų kraujas kilmingas jau tūkstantį 
metų, kad jis grynas, nesuteptas nelygia santuoka, ir kad 
nė vienas iš tų, kurie nešiojo tą vardą, niekad neleido 
teršti savo herbo. 

— Barone de Sigonjakai,— pasakė markizas de Briu- 
jeras, pirmą kartą pavadindamas svečią tikruoju vardu, 
— Savo garbe paliudysiu kiekvienam, kad jūsų giminė 
sena ir kilminga. Palamedas de Sigonjakas darė stebuklus 
pirmajame kryžiaus kare, kuriame jis šimtu iečių ap- 
ginklavo savo lėšomis įrengtą karo laivą. Tai įvyko dar 
tais laikais, kai bajorai, kurie šiandien didžiuojasi savo 
kilme, nebuvo net ginklanešiai. Jis buvo geras mano 
senolio, Hugo de Briujero, bičiulis, ir jiedu net miegojo 
vienoje palapinėje kaip ginklo broliai. 

Sujaudintas tų šlovingų prisiminimų, Sigonjakas pakėlė 
galvą. Jis pajuto savyje plastant protėvių dvasią. Zerbiną 
nustebino savotiškas, sakytum vidinis grožis, kuris kaip 
liepsna nutvieskė paprastai liūdną barono veidą. „Šitie 
bajorai, — tarė sau Subretė,— visada atrodo gimę iš paties 
Jupiterio šlaunies. Menkiausias žodis — ir jie stato šerius, 
nes negali kaip mjesčionys pakęsti įžeidimo. Bet jei 
baronas pažvelgtų į mane tokiomis akimis, aš dėl jo 
galėčiau būti neištikima markizui. Juk tas Sigonjakas deg- 
te dega didvyriškumu ". 

— Vadinasi, būdamas tokios nuomonės apie mano 
giminę, — tarė baronas mMarkizui,— jūs neatsisakysite 
mano vardu iššaukti kunigaikštį de Valombrezą į dvikovą? 

— Aš tai padarysiu, — atsakė markizas oriu ir rimtu 
tonu, kuris labai skyrėsi nuo įprastinio jo linksmumo,— be 
to, esu pasiruošęs jums patarnauti kaip sekundantas. 
Rytoj prisistatysiu į Valombrezo rūmus. Nors jaunasis 
kunigaikštis ir turi didelę ydą — įžūlumą, tačiau jis nėra 
bailys ir, sužinojęs tikrąjį jūsų titulą, nedelsdamas 
suteiks jums satisiakciją. Bet gana apie tai. Nebevar- 
ginkime Zerbinos vyriškais savo kivirčais. Iš sučiauptų 
purpurinių jos lūpų matau, kad nuobodžiauja, nors ir 
stengiasi būti mandagi. Tegu juokas, o ne žiovulys, mums 
parodo perlus, kuriuos slepia jos burnytė. Na, Zerbina, 
pralinksmėkite ir dar įpilkite baronui vyno. 


Subretė grakščiai ir mikliai pripildė Sigonjako taurę. 
Hebė, pilstydama nektarą, geriau to nebūtų atlikusi. 
Visa, ką darydavo, ji darydavo gerai. 

Niekas nebeužsiminė apie dvikovą iki vakarienės 
pabaigos. Kalba sukosi apie Zerbinos. vaidybą, kuriai 
markizas nešykštėjo komplimentų. Sigonjakas nė kiek ne- 
pataikaudamas ir ne vien iš galantiškumo galėjo pridėti 
ir savo pagyrimus; Subretė tikrai parodė neprilygstamą 
talentą, sąmojį ir kūrybinę aistrą. Be to, buvo kalbama 
apie pono de Skiuderi, vieno žymiausių to meto rašytojų, 
eiles. Markizo nuomone, jos puikios, tačiau nuobodokos. 
Jam geriau patikę „Kapitono Frakaso fanfaronados“ 
negu „Ligdamonas ir Lidijas“. Tas markizas tikrai turėjo 
skonį! 


Pirmai progai pasitaikius, Sigonjakas atsisveikino 
ir nuėjo į savo kambarį. Užšovęs skląstį, jis išėmė iš sarži- 
nio dėklo, apsaugančio nuo rūdžių, senovinę savo tėvo 
špagą, kurią buvo atsivežęs kaip ištikimą draugą. Lėtai 
ištraukė iš makšties ir pagarbiai pabučiavo jos rankeną. 
Tai buvo puikus ginklas, gražus, nors ir ne per daug iš- 
puoštas, ginklas mūšiui, o ne paradui. Ant melsvo plieno 
geležtės buvo matyti auksinis vieno garsiausių Toledo 
ginklakalių ženklas. Sigonjakas rūpestingai patrynė špagą 
vilnoniu skudurėliu, norėdamas grąžinti jai blizgesį, 
pirštu pačiupinėjo ašmenis ir smaigalį ir, įrėmęs jį į 

duris, sulenkė špagą beveik iki pat rankenos — išmėgino 
jos lankstumą. Tauri geležis šauniai atlaikė tuos bandymus 
ir įrodė, jog neišduos savo šeimininko lemtingoje 
dvikovoje. Pagyvėjęs nuo plieno spindesio ir jausdamas 
patogią špagos rankeną, Sigonjakas ėmė fechtuotis, tai- 
kydamas dūrius į sieną, ir įsitikino neužmiršęs pamokų, 
kurias ilgais laisvalaikiais Skurdo pilyje duodavo jam 
Pjeras, kadaise buvęs fechtavimo mokytoju. 


Šitie pratimai, kurių jį išmokė senasis tarnas (fechta- 
vimo akademijos, kaip būtų derėję jaunam bajorui, Si- 
gonjakas negalėjo lankyti), išlavino jėgą, sustiprino 
raumenis, padidino įgimtą vikrumą. Neturėdamas kito 
užsiėmimo, jis karštai pamėgo fechtavimąsi ir kruopščiai 
išstudijavo šį kilnų meną; nors tebelaikė save mokiniu, 
seniai buvo pralenkęs mokytoją, ir bendrų atakų metu 
jam dažnai pavykdavo špagos smaigaliu paliesti odinį 
Pjero antkrūtinį. Tiesa, iš kuklumo jis manydavo, kad 
gerasis Pjeras tyčia leidžia save paliesti — nenori nu- 
mušti mokiniui ūpo. Tačiau jis klydo: senasis fechtavimo 
mokytojas nenuslėpė nuo mylimojo mokinio nė vienos 
savo meno paslapties; kartais Sigonjakui net nusibosdavo 
tie amžinai kartojami pratimai. Taigi jaunasis baronas jau 
prilygo mokytojui, tik buvo jaunas, lankstesnis ir grei- 
tesnis; jo rega taip pat buvo geresnė, ir Pjeras, kuris 
mokėjo atremti bet kokį kirtį, ne visada įstengdavo, kaip 
kadaise, išvengti barono špagos. Šitie pralaimėjimai, 
kurie būtų buvę nemalonūs paprastam fechtavimo mo- 
kytojui,— profesionalai nenoromis leidžiasi nugalimi 
net artimiausių bičiulių, — džiugino ir pripildė pasidi- 
džiavimo dorojo tarno širdį, nors jis ir slėpė savo džiaugs- 
mą, bijodamas, kad baronas neapsileistų, įsivaizdavęs, 
jog jau pasiekė tikslą ir nugalėjo. 

Taigi šiame amžiuje, kai įvairūs peštukai, pasipūtėliai, 
dvikovininkai ir vaidininkai lankė ispanų ir Neapolio 
fechtavimo mokytojų sales ir mokėsi įvairiausių slaptų 
kirčių bei dūrių, jaunasis mūsų baronas, kuris iš skurdžios 
savo pilaitės teišvykdavo su Miro kiškių medžioti, pats 
to nesuvokdamas, buvo vienas geriausių to meto fechtuo- 
tojų ir galėjo rungtyniauti su žymiausiais šio meno 
meistrais. Galbūt jis neturėjo tokios įžūlios elegancijos, 

tokio pasitikėjimo savimi, tokios provokuojančios laiky- 
senos kaip bajoras, pagarsėjęs nepaprastu šaunumu 
dvikovose, bet mokėjo veržliai pulti ir atkakliai gintis. 

Patenkintas savim ir savo špaga, kurią pasidėjo 
galvūgalyje, Sigonjakas netrukus kuo ramiausiai užmigo, 
tarsi nė nebūtų pavedes markizui de Briujerui iškviesti 
galingojo kunigaikščio de Valombrezo į dvikovą. 

Izabelė visą naktį nesumerkė akių. Ji suprato, kad 
Sigonjakas taip visko nepaliks, ir baiminosi šio kivirčo 
pasekmių, bet jai net nedingtelėjo mintis įsimaišyti į 
ginčą. Garbės reikalai tais laikais buvo šventi, ir mote- 
rys nedrįsdavo jų trukdyti ar varžyti savo verkšle- 
nimais. | 

Apie devintą valandą ryto markizas, jau visiškai 
pasiruošęs, atėjo pas Sigonjaką aptarti dvikovos sąlygų. 
Baronas pageidavo, kad de Briujeras pasiimtų senas, 
pageltusias, karališkų parašų sutvirtintas chartijas, prie 
kurių ant šilkinių raištelių kabojo dideli smalkos ants- 
paudai, plačiai išsišakojusį genealoginį medį, be to, visus 
dokumentus, liudijančius, jog Sigonjakai kilmingi, nes 
manė, kad kunigaikštis gali išreikšti nepasitikėjimą ar 
atsisakyti kautis. Šitie vertingi popieriai, kurių gotiškus 
rašmenis būtų buvę sunku įskaityti be akinių ir kokio 
vienuolio benediktino mokslo pagalbos, buvo pagarbiai 
suvynioti į kadaise buvusios raudonos, ilgainiui nublu- 
kusios taftos gabalą. Gal tai buvo skiautė vėliavos, kuri 
kitados vedė šimtą barono Palamedo de Sigonjako ietinin- 
kų prieš saracėnų kariuomenę. 

— Nemanau, kad prireiktų dokumentų jūsų kilmin- 
gumui įrodyti — pasakė markizas— Pakaks mano 
žodžio, kuriuo dar niekas nesuabejojo. Tačiau kunigaikštis 
de Valombrezas iš paikos paniekos ir kvailo pasipūtimo 
gali dėtis tematąs jumyse kapitoną Frakasą, pono Erodo 
samdomą komediantą. Todėl aš paimsiu tuos popierius, 
mano liokajus juos neš, ir prireikus jie bus pateikti.. 

— Elkitės, kaip jums atrodys geriau,— atsakė Sigon- 
Jakas.— Pasikliauju jūsų išmintim ir atiduodu savo garbę 
į jūsų rankas. 

—- Galite neabejoti, kad ji bus apginta, — atsakė marki- 
zas,— ir mes laimėsime prieš tą įžūlų kunigaikštį, kurio 

išpuikimas mane seniai piktina. Barono heraldiška karūna, 
markizo salierų lapai ir perlai prilygsta dantytai kuni- 
gaikščio karūnai, kai giminė yra sena ir gryna. Bet gana 
šnekėti, metas veikti! Plepalai tinka moterims, vyrams — 
veiksmai, o garbę tegalima apginti krauju, kaip sako 
ispanai. 

Tai pasakęs, markizas pašaukė tarną, padavė jam po- 
pierių ryšulį ir išėjo į Valombrezo rūmus atlikti pavestos 
misijos. 

Kunigaikščiui diena dar nebuvo prasidėjusi. Sujaudin- 
tas ir įširdintas praėjusios dienos įvykių, jis užmigo labai 
vėlai. Todėl, kai markizas de Briujeras paliepė de Va- 
lombrezo kamerdineriui pranešti apie jo atvykimą, tas 
tik išplėtė iš siaubo akis. Pažadinti kunigaikštį! Įeiti pas 
jį anksčiau, negu jis paskambins! Tai tas pat, kaip įsi- 
brauti į Afrikos liūto arba Indijos tigro narvą! Net kai 
kunigaikštis atsiguldavo iš vakaro gerai nusiteikęs, 
rytais jis nebūdavo labai malonus. 


Jūs, pone, verčiau palaukite arba ateikite vėliau, — 
tarė liokajus drebėdamas iš baimės, pagalvojęs apie 
tokią įžūlybę.— Ponas dar manęs nešaukė, ir aš nedrįstu... 

— Pranešk, kad atvyko markizas de Briujeras,— 
sušuko Zerbinos globėjas iš pykčio virpančiu balsu, — 
kitaip aš išlaušiu duris ir įeisiu pats! Turiu tučtuojau 
pasikalbėti su tavo šeimininku labai svarbiu reikalu, 
liečiančiu garbę. | 

— A! Ponas ateinate dėl dvikovos?— tarė kamerdi- 
neris, staiga nusiraminęs.— Kodėl išsyk nepasakėte? 
Aš tuojau pranešiu apie jus ponui kunigaikščiui. Vakar jis 
atsigulė toks įniršęs, ir nubudus jam bus malonu sužinoti, 
Jog yra proga kautis. 


N 


Ir liokajus ryžtingai įėjo į miegamąjį, paprašęs 
markizą keletą minučių luktelėti. 

Išgirdęs atidarant ir uždarant duris, Valombrezas, 
kuris miegojo kaip kiškis, tuoj nubudo ir taip pašoko, 
jog net lova subraškėjo; atsisėdęs ėmė akimis ieškoti 
daikto, kurį būtų galima paleisti kamerdineriui į galvą. 

— Tegu velnias rauna tą mulkį, kuris drįsta trikdyti 
mano miegą!— piktai sušuko jis.— Argi tau neįsakyta 
neiti, kol tavęs nepašauksiu? Už neklausymą gausi šimtą 

rykščių. Juk aš dabar nebeužmigsiu! Persigandau, pama- 
nęs, kad gal toji meiliausioji Korizanda vėl ateina pas 
mane! 

— Jūsų prakilnybė galėsite, jei panorėsite, liepti 
mane užplakti,— atsakė liokajus, pagarbiai linkčiodamas, 
— bet aš išdrįsau pažeisti įsakymą tik dėl rimtos priežas- 
ties. Ponas markizas de Briujeras yra čia atėjęs ir, kiek 
supratau, norėtų pasikalbėti su jūsų prakilnybe garbės 
reikalu. Jūs, pone kunigaikšti, tokiais atvejais niekad 
nesislepiate ir visuomet priimate tokius lankytojus. 

— Markizas de Briujeras! Argi aš su juo kur susiki- 
virčijau? Neprisimenu. Beje, net ir kalbėjausi su juo 
labai seniai. Gal jis vaizduojasi, kad aš noriu iš jo paveržti 
Zerbiną? Įsimylėjėliams visados vaidenasi, kad visi geidžia 
jų meilės objekto... Pikarai, paduok man chalatą ir už- 
trauk lovos užuolaidas, kad nebūtų matyti nesutvarkyto 
guolio. Šis šaunus markizas neturi ilgai laukti. 

Pikaras atnešė iš spintos ir padavė kunigaikščiui 
puošnų Venecijos chalatą su didelėmis juodomis akso- 
minėmis gėlėmis auksiniame fone. Valombrezas susiveržė 
juostą, kad būtų geriau matyti liekna jo talija, atsisėdo 
į krėslą ir, nutaisęs nerūpestingą miną, liokajui tarė: 

“ — Dabar tegu įeina. 

— Ponas markizas de Briujeras,— pasakė Pikaras, 
plačiai atverdamas duris. 

— Labą rytą, markize!-— tarė jaunasis kunigaikštis 
de Valombrezas, kilstelėjęs iš krėslo.— Malonu jus matyti, 
kad ir kokia būtų jūsų apsilankymo priežastis. Pikarai, 
paduok ponui markizui krėslą. Atleiskite, kad priimu jus 
nesutvarkytame kambaryje, su šiuo rytiniu drabužiu. 
Nepalaikykite to nemandagumu, tik mano noru skubiai 
jums patarnauti. 

— Atleiskite, kad taip įžūliai įsibroviau ir sutrukdžiau 
jums saldžiai sapnuoti, — savo ruožtu atsiprašė markizas. 
— Bet man pavesta misija, kuri tarp bajorų neatidėliojama. 

—- Jūs žadinate man smalsumą, — atsakė Valombrezas. 
— Nenumanau, koks galėtų būti tas skubus reikalas. 

— Jūs, pone kunigaikšti, be abejo, užmiršote kai 
kuriuos vakar vakaro įvykius,— pasakė markizas de 
Briujeras.— Tokios nežymios smulkmenos, žinoma, neįsi- 

rėžė jūsų atmintin. Todėl, jei leisite, aš jums primin- 
siu. Artisčių persirengimo kambaryje jūs teikėtės atkreipti 
ypatingą dėmesį į jauną aktorę, vaidinančią naivių mer- 
ginų vaidmenis, rodos, vardu Izabelę. Norėjote juokais — 
ir aš to visai nesmerkiu — prilipdyti jai prie krūtinės 
„muselę“. Šis poelgis smarkiai įžeidė vieną aktorių — ka- 
pitoną Frakasą, ir jis išdrįso sulaikyti jūsų ranką. 

— Markize, jūs esate tiksliausias ir sąžiningiausias 
pasaulio istoriografas,— pertraukė jį Valombrezas.— 
Visa tai tikriausia tiesa, ir, norėdamas baigti šią juokingą 
istoriją, aš pažadėjau tam niekdariui — o jis akiplėša, 
lyg būtų kilmingasis, — geros pylos. Bausmė visai tinkama 
tokiam storžieviui. 

— Nedidelė bėda išvanoti kailį kokiam juokdariui 
arba rašeivai, kuriais mes nepatenkinti, — nerūpestingai 
jam pritarė markizas.— Šitie žmogėnai neverti lazdų, 
kurias sulaužai į jų nugaras. Bet čia visai kitoks atvejis. 
Kapitono Frakaso, kuris, beje, gerokai apkūlė jūsų žaliū- 
kus, taigi kapitono Frakaso vardu prisidengęs baronas 
de Sigonjakas, vienos seniausių ir žymiausių Gaskonės 
bajorų giminės atžala. Niekas negali apie jį nieko bloga 
pasakyti. 

„— Kokio velnio jam prireikė šioje bastūnų trupėje? 
— paklausė kunigaikštis de Valombrezas, žaisdamas cha- 
lato spurgais.— Argi aš galėjau įtarti, kad po tais juokin- 
gais apdarais ir po ta raudonai ištepliota dirbtine nosimi 
slypi vienas iš Sigonjakų? 

* — Į pirmą jūsų klausimą atsakysiu trumpai,— tarė 
markizas.— Tarp mūsų kalbant, man atrodo, kad baronas 
smarkiai įsimylėjęs Izabelę. Negalėdamas jos turėti savo 
pilyje ir nenorėdamas su ja skirtis, jis tapo trupės aktoriu- 
mi. Manau, jūs nesmerkiate šio galantiško poelgio, nes 
jo svajonių dama sudrumstė ir jūsų vaizduotę. 

„— Ne, aš visa tai pripažįstu. Bet, supraskite, aš ne- 
galėjau žinoti apie šį romaną, o kapitonas Frakasas pasiel- 
gė įžūliai. | 

— Įžūliai kaip komediantas,— atkirto markizas de 
Briujeras,— bet natūraliai kaip bajoras, pavydžiai sau- 
gantis savo mylimąją. Todėl kapitonas Frakasas nusimeta 
kaukę ir kaip baronas de Sigonjakas šaukia jus, mano 

tarpininkaujamas, į dvikovą ir reikalauja iš jūsų satistak- 
cijos už jam padarytą įžeidimą. 

— Bet kas man įrodys,— pasakė Valombrezas,— kad 
tas vadinamasis Sigonjakas, komediantų trupėje vaidinan- 
tis matamorus, nėra niekingiausias intrigantas, kuris 
dangstosi šlovingu vardu, kad turėtų garbę suremti savo 
medinę juokdario lazdą su mano špaga? 

— Kunigaikšti, — atsakė markizas de Briujeras orumo 
kupinu balsu,— aš niekad nesutikčiau būti nekilmingo 
žmogaus liudininku ir sekundantu. Aš asmeniškai pažįstu 
baroną de Sigonjaką, jo pilis tėra už keliolikos mylių nuo 
mano žemių. Aš už jį laiduoju. Beje, jeigu jūs dar abejo-- 
jate dėl jo titulo, čia turiu visus dokumentus, kurie išsklai- 
dys jūsų abejones. Jums leidus, aš pašauksiu savo liokajų, 
laukiantį prieškambaryje, ir jis įteiks jums tuos raštus. 

— Nereikia, — atsakė Valombrezas.— Man užtenka 
jūsų žodžio. Aš sutinku kautis. Mano bičiulis ševaljė 
de Vidalenas bus mano sekundantas. Malonėkite susitarti 
su juo. Priimsiu bet kokius ginklus ir bet kokias sąlygas: 
Man bus įdomu sužinoti, ar baronas de Sigonjakas moka 
atremti špagos kirčius, kaip kapitonas Frakasas — lazdos 
smūgius. Žavioji Izabelė vainikuos turnyro nugalėtoją 
kaip gerais senais riterių laikais. Bet leiskite man jus 
palikti. Ponas Vidalenas, kuris užima viršutinį rūmų aukš- 
tą, netrukus nulips žemyn, ir judu susitarsite dėl vietos, 
ginklo ir laiko. Taigi beso a vuestra merced la mano, 
caballero!?“. 

Tardamas šiuos žodžius, kunigaikštis de Valombrezas 
pabrėžtinai mandagiai nusilenkė markizui, pakėlė sunkią 
portjerą ir dingo-už jos. 

Po kelių minučių atėjo ševaljė de Vidalenas, ir jiedu 
apsvarstė sąlygas. Buvo nutarta kautis špagomis, tinka- 
miausiu bajorams ginklu, ir dvikova paskirta rytojaus 
dienai, nes Sigonjakas nenorėjo, jei būtų sužeistas ar 
nužudytas, sužlugdyti visame mieste paskelbto spektaklio. 
Dvikovos vieta buvo parinkta pievutė už miesto sienų, 
Puatjė dvikovininkų vertinama dėl nuošalumo, kieto 
grunto ir patogumo. 


136 bučiuoju jūsų malonybei ranką, kavalieriau. (1sp.) 

Markizas de Briujeras grįžo į „Prancūzijos herbo“ 
viešbutį ir davė Sigonjakui ataskaitą apie savo misiją. 
Baronas jam karštai padėkojo, kad taip gerai sutvarkė šį 
reikalą, nes .jis negalėjo pamiršti įžūlių ir geidulingų 
jaunojo kunigaikščio žvilgsnių, kuriuos šis svaidė į Iza- 
bele. 

Vaidinimas turėjo prasidėti trečią valandą, ir miesto 
šauklys nuo ryto vaikščiojo gatvėmis, mušdamas būgną 
ir skelbdamas būsimą spektaklį, vos tik aplink jį susi- 
burdavo smalsuoliai. Tas pajodžarga turėjo stentoro 
plaučius, ir jo balsas, pripratęs skelbti karaliaus ediktus, 
suteikdavo pjesių pavadinimams ir aktorių vardams 
pompastišką, didingą skambėjimą. Nuo to balso drebėjo 
langų stiklai, o butuose sutartinai skambčiojo stiklinės 
ant stalų. Be to, jis mokėjo kalbėdamas krutinti smakrą; 
todėl buvo panašus į Niurnbergo riešutų spaustukus ir 
labai patiko visiems padaužoms. Rūpinantis Puatjė gyven- 
tojų ausimis, nebuvo užmirštos ir jų akys: tie, kurie ne- 
girdėjo šauklio, galėjo visose judriausiose sankryžose, 
ant sviedinio žaidimų salės sienų ir prie „Prancūzijos 
herbo“ viešbučio durų pamatyti išlipdytas didžiules 
afišas, kuriose Skapeno, trupės kaligrafo, ranka didelėmis 
raudonomis ir juodomis raidėmis buvo parašiusi: „Ligda- 
monas ir Lidijas“ ir „Kapitono Frakaso fanfaronados'“. 
Tos afišos, romėnų pavyzdžiu, buvo lakoniškos, ir net 
reikliausieji nieko nebūtų galėję joms prikišti. 

Viešbučio tarnas, aprengtas teatro durininku, su pusiau 
žalia, pusiau geltona livrėja, ant akių užsimaukšlinęs 
plačiakraštę skrybėlę su ilga plunksna, kuria buvo galima 
nušluoti voratinklius nuo lubų, su medine špaga ant 
plataus kardasaičio, stovėjo tarp durų, užtverdamas jas 
savotiška alebarda, teįleisdamas tuos, kurie numesdavo 
pinigų ant sidabrinio padėklo — sumokėdavo už savo 
vietą ar bent parodydavo sutartos formos leidimą įeiti. 
Veltui kai kurie raštininkėliai, mokiniai, pažai ir liokajai 
mėgino vogčiomis prasmukti pro tą baisią alebardą: 
budrusis cerberis staigiu smūgiu juos nusviesdavo į gatvės 
vidurį, ir kai kurie kūliavirsčiomis nusirisdavo į griovį; 
kiti leipo juokais, matydami, kaip tie keliasi purvini ir 
nusitaškę dvokiančiu dumblu. 


Damos atkakdavo dengtose, tvirtų žaliūkų nešamose 
kėdėse. Su ta lengva našta jie bėgte bėgdavo. Kai kurie 
vyrai, atjoję raiti, nušokdavo nuo arklių ar mulų ir nu- 
mesdavo pavadžius specialiai pastatytiems liokajams. 
Kelios karietos su apsilupinėjusiais paauksinimais ir 
nublukusiais dažais, ištrauktos iš ratinių tokia iškilminga 
proga, lėtai privažiavo prie durų, velkamos rambių arklių, 
ir iš jų, kaip iš Nojaus laivo, lipo visokie keistos 
išvaizdos provincijos gyvūnai, apsikarstę senamadiškais 
drabužiais. Kad ir kokios aptriušusios buvo tos karietos, 
jos darė įspūdį miniai, atbėgusiai pažiūrėti į teatrą einančių 
žmonių. Išsirikiavusios aikštėje, viena prie kitos, jos 
atrodė gana oriai. 

Salė netrukus buvo pilnutėlė, nė obuoliui nebeliko 
kur nukristi Abiejose scenos pusėse stovėjo krėslai 
kilmingiems svečiams!“'. Tai, žinoma, kenkė teatrinei 
iliuzijai ir aktorių vaidybai, bet buvo įprasta ir todėl 
neatrodė juokinga. Jaunasis kunigaikštis de Valombrezas 
juodu aksominiu, gagatais, nėriniais papuoštu apdaru 
sėdėjo ten kartu su savo bičiuliu ševaljė de Vidalenu. 
O markizas de Briujeras, kad galėtų nekliudomas ploti 
Zerbinai, įsitaisė orkestre, už smuikų. 

Iš abiejų salės pusių ėjo savotiškos eglinių lentų 
ložės, apmuštos sarža ir senais flamandiškais kilimais. 
Vidury buvo parteris, kur stovėjo neturtingi miestiečiai, 
krautuvininkai, raštininkai, gizeliai, mokiniai, liokajai 
ir kitokia smulkmė. 

Ložėse, išpūtusios sijonus ir demonstruodamos per 
suknelių iškirptes baltas krūtis, įsitaisė prašmatniai 
išsipusčiusios damos, kiek leido nuo karaliaus rūmų 
mados atsilikęs provincinis jų garderobas. Bet, patikėkite, 
daugeliui eleganciją atstojo prabangus puošnumas, bent 
menkai tenusimanančios Puatjė publikos akyse. Čia buvo 
puikių stambių šeimos briliantų, ir senuose, patamsė- 
jusiuose aptaisuose nepraradusių savo vertės; buvo seno- 
vinių nėrinių, tiesa, kiek pageltusių, bet labai dailių; buvo 


!37Prancūzų teatre, kaip ir kituose Europos teatruose, kilmin- 
gųjų žiūrovų vietos buvo ant scenos. Šis paprotys buvo panai- 
kintas tik antroje XVIII a. pusėje. 

ilgų auksinių grandinėlių, kurių kiekviena grandis turėjo 
dvidešimt keturis karatus, sunkių ir brangių, nors ir 
senamadiško darbo; senolių palikimo brokatų ir šilkų, 
kokie nebeaudžiami nei Venecijoj, nei Lione. Buvo čia 
net žavių, jaunų, rausvų, skaisčių veidukų, kurie būtų 
didžiai vertinami Sen Žermene'““ ir Paryžiuje, nepaisant 
pernelyg atviros ir naivios jų išraiškos. 

Kai kurios damos, matyt, nenorėdamos būti pažintos, 
nenusiėmė šydų, tačiau smailialicžuviai iš parterio vis 
tiek minėjo jų pavardes ir pasakojo daugiau ar mažiau 
skandalingus jų nuotykius. Vis dėlto viena dama, užsi- 
maskavusi rūpestingiau už kitas, sėdinti ložės gilumoje, 
kad šviesa nekristų ant jos, su moterimi, matyt, savo 
kambarine, liko paslaptis įžvalgiesiems smalsuoliaims. 
Juodų nėrinių vualis, surištas po smakru, dengė galvą 
ir neleido įžiūrėti jos plaukų atspalvio. Brangi, tačiau 
tamsios spalvos, suknia susiliejo su ložės prieblanda, 
kurios dama pati ieškojo, nors kitos moterys stengėsi, 
kad žvakių liepsna jas kuo labiau apšviestų. Kartais ji 
net iki pat akių, tarsi saugodama jas nuo pernelyg ryškios 
šviesos, pakeldavo juodų plunksnų vėduokię su veidrc- 
dėliu viduryje, bet į įį nežiūrėjo. 

Smuikai sugrojo riturnelę, visų dėmesys nukrypo į 
sceną, ir niekas nebesidomėjo paslaptingąja gražuoie, 
kurią buvo galima palaikyti Kalderono la dama tapada'“. 

Vaidinimas prasidėjo pjese „Ligdamonas ir Lidijas“. 
Dekoracija, vaizduojanti miškingą peizažą su žaliuojan- 
čiais medžiais, samanų kilimais ir trykštančiais šaltiniais, 
su melsvų kalnų virtine tolumoje, publiką nuteikė pa- 
lankiai. Leandras, vaidinantis Ligdamoną, vilkėjo raudonai 
violetiniu drabužiu, papuoštu žaliais išsiuvinėjimais 
pagal pastoralinę madą. Suraityti jo plaukai garbanomis 
krito ant sprando, kur jie buvo elegantiškai perrišti 
kaspinu. Pro šiek tiek sukrakmolytą apykaklaitę buvo 
matyti baltas kaip moters jo kaklas. Barzda buvo dailiai 
nuskusta, o skruostai ir smakras vos pastebimai melsvi, 


38Sen Žermenas — karaliaus rūmai netoli Paryžiaus. 
39 Dama vaiduoklė“ — XVII a. ispanų dramaturgo Kaldero- 
no komedija. 


225 


aksominiai tartum persikas. Šis palyginimas dar labiau 
tiko dėl skaistalų raudonio, kuris siekė net skruostikau- 
lius. Negailestingai išvalyti dantys, pagyvinti ryškiai 
raudonų lūpų, blizgėjo kaip perlai. Tušu buvo išlyginti 
antakių galiukai, o kita plonytė linija palei vokus teikė 
akių baltymais nepaprastą spindesį. 

Salėje pasigirdo pasitenkinimo kuždesys. Damos palin- 
ko viena prie kitos ir ėmė šnibždėtis, o vieną mergina, 
neseniai išėjusi iš vienuolyno, nesusilaikė ir naiviai 
sušuko: „Koks jis žavus!“ Už tai ją motina, žinoma, subarė. 

Ši mergelė nuoširdžiai išreiškė slaptą labiau subren- 
dusių dainų, galbūt net savo motinos, mintį. Pabartoji 
išraudo, nebepratarė nė žodžio ir nudelbė akis; tik retkar- 
čiais siapta apsidairydavo, kai jausdavo, kad nėra akylai 
stebima. 

Tačiau labiausiai jaudinosi kaukėtoji dama. Greitai 
bauguojanti krūtinė, nuo kurios čia pakildavo, čia nusi- 
leisdavo nėriniai, rankoje virpanti vėduokiė ir visa jos 
poza — ji palinko ant ložės krašto, kad nepraleistų nė 
vieno žodžio — būtų rodę įos susidomėjimą Leandru, 
jei kas nors būtų panorėjęs ją stebėti, Laimė, visų žvilgs- 
niai buvo įsmeigti į sceną, o tai davė jai laiko susitvardyti. 

Kaip kiekvienas žino, nes nėra žmogaus, kuris nebūtų 
girdėjęs garsiojo Žoržo de Skiuderi kūrinių, scena prasi- 
deda labai jaudinančiu ir patetišku Ligdamono monologu, 
kuriame Silvijos šiurkščiai atstumtas mylimasis kelia 
svarbų klausimą, kaip jis padarys galą savo gyvenimui, 
kuris dėl mylimosios žiaurumo tapo jam nebepakenčia- 
mas. Ar jis baigs liūdnas savo dienas virve ar špaga? Ar 
nušoks nuo aukštos uolos? Ar pasiners į upės gelmes ir 
bangose paskandins liepsningą savo aistrą? Jis stovi prie 
savižudybės slenksčio ir svyruoja, nežino, kaip apsispręs- 
ti. Neaiški viltis, kuri niekad nepalieka įsimylėjėlių, jį 
apsaugo nuo savižudybės. Galbūt žiauruolė sušvelnės ir 
nuo tokio atkaklaus garbinimo suminkštės jos širdis? 

Reikia pripažinti, kad Leandras šią tiradą padeklamavo 
tobulai, su neregėtu grauduliu perteikdamas begalinį 
herojaus ilgesį ir neviltį. Jo balsas virpėjo, kaip žmogaus, 
kurį kankina sielvartas, ir kalbėdamas jis vos nepravirko. 
Kai atsidusdavo, rodėsi, kad tie atodūsiai kyla iš pačių jo 

sielos gelmių, ir jis tokiu švelniu, tokiu romiu, tokiu 
nuolankiu, tokiu jaudinančiu tonu skundėsi savo mylimo- 
sios žiaurumu, kad visos žiūrovės smerkė piktą ir negai- 
lestingą Silviją. Ja dėtos, jos nebūtų buvusios tokios 
žiaurios ir nebūtų leidusios tokiam mielam piemenėliui 
įpulti į neviltį, o gal net į pražūtį. 

Baigęs monologą, kol salė griaudėjo nuo plojimų, 
Leandras apžvelgė ložėse sėdinčias moteris, ir jo žvilgsnis 
sustodavo prie tų, kurios jam atrodė tituluotos, nes, 
nors ir patyręs daug nusivylimų, jis neišsižadėjo savo 
svajonės, kad jį pamils kilminga dama už grožį ir aktoriaus 
talentą. Jis matė ne vienas ašaromis žvilgančias akis ir 
ne vieną iš susijaudinimo virpančią baltą. krūtinę. Jo 
garbės troškimas buvo patenkintas, bet jis tuo nesiste- 
bėjo. Pasisekimas niekad nenustebina aktoriaus. Tačiau 
jo smalsumą sužadino Ia dama tapada, sėdinti ložės gi- 
lumoje. Toks paslaptingumas dvelkė nuotykiu. Leandras 
tuojau atspėjo, kad po šia kauke slypi aistra, padorumo 
verčiama tvardytis, ir metė į nepažįstamąją liepsningą 
žvilgsnį, norėdamas parodyti, kad jos jausmas rado atbalsį. 
„ Paleista strėlė pataikė, ir dama vos pastebimai linkte- 
lėjo Leandrui, tarsi norėdama padėkoti už jautrumą. 
Ryšys buvo užmegztas, ir nuo šiol, kai tik leisdavo pjesės 
eiga, tarp ložės ir scenos buvo keičiamasi žvilgsniais. 
Leandras buvo didelis šių gudrybių meistras: mokėjo 
reikiamai valdyti balsą ir deklamuoti meilės tiradą taip, 
kad bet kuri sėdinti salėje dama galėtų pamanyti, jog 
tuos žodžius jis kalba tik jai. 

Pasirodžiusią Silviją, kurią vaidino Serafina, ševaljė 
de Vidalenas sutiko plojimų, ir kunigaikštis de Valom- 
brezas, norėdamas paremti savo bičiulio meilės intrigą, 
teikėsi kelis kartus pliaukštelėti baltomis rankomis, ant 
kurių žieduotų pirštų žėrėjo brangakmeniai. 

Linktelėjusi ševaljė ir kunigaikščiui, Serafina pradėjo 
su-Ligdamonu tą puikų dialogą, kurį žinovai laiko viena 
geriausių pjesės vietų. 

Kaip reikalauja Silvijos vaidmuo; ji žengė keletą 
žingsnių per sceną susirūpinusi ir užsisvajojusi, kad 
pateisintų Ligdamono prašymą: 

— Aš nutrauksiu jūsų svajones. 


227 


Ji atrodė labai miela stovėdama nerūpestinga poza: 
kiek palenkusi galvutę, vieną ranką nuleidusi, antra 
įsisprendusi į juosmenį. Jos suknelė buvo žalsvo ledo 
spalvos su sidabro atspalviu, kaišyta juodo aksomo kaspi- 
nais. Plaukuose buvo kėletas lauko gėlelių, tarsi ji būtų 
nusiskynusi jas atsainia ranka ir, nieko negalvodama, 
įsikišusi į plaukus. Toji šukuosena jai nuostabiai tiko, 
geriau net už deimantus, nors ji taip nemanė, bet skurdi 
jos brangenybių dėžutė privertė ją rodyti gerą skonį ir 
nedabinti piemenės kaip princesės. Ji žavingai deklamavo 
tas poetiškas ir įmantrias frazes apie rožes ir zefyrus, 
apie aukštus medžius ir paukščių giesmes, tas frazes, 
kuriomis Silvija vylingai trukdo Ligdamonui kalbėti apie 
savo aistrą. Bet Ligdamonas kiekviename gražuolės 
grįžti prie tos minties, kuri jam neduoda ramybės. 

Šios scenos metu, kol Silvija kalbėjo, Leandras suskubo 
pasiųsti keletą atodūsių į paslaptingosios ložės pusę. 
Jis tai kartojo per visą pjesę, kuri baigėsi triukšmingais 
plojimais. Nereikia daugiau kalbėti apie kūrinį, kurį 
dabar kiekvienas turi po ranka. 

Leandras susilaukė didžiulio pasisekimo, ir visi ste- 
bėjosi, kad toks talentingas aktorius dar nebuvo pakviestas 
į karaliaus rūmus. Serafina taip pat turėjo savo šalininkų, 
ir įžeistą jos savimeilę guodė pergalė prieš ševaljė de Vi- 
daleną, kuris turtais, žinoma, neprilygo markizui de Briu- 
įerui, bet buvo jaunas, turėjo pasisekimą aukštuomenėje 
ir netrukus galėjo iškilti. | 

Po „Ligdamono“ buvo vaidinamos „Kapitono Frakaso 
iantaronados“. Pjesė, kaip ir visuomet, turėjo pasisekimą, 
1r publika garsiai kvatojo. Sigonjakas, Blazijaus gerai 
išmokytas ir iš prigimties nuovokus, puikiai pasirodė 
ekstravagantiško kapitono vaidmenyje. Zerbina trykšte 
tryško linksmumu, ir sužavėtas markizas plojo jai kaip 
pašėlęs. Jo keliamas triukšmas net atkreipė kaukėtosios 
damos dėmesį. Ji gūžtelėjo pečiais, ir po aksomine kauke 
jos lūpos ironiškai šyptelėjo. Izabelei kėlė nerimą kuni- 
gaikštis de Valombrezas, sėdintis scenos dešinėje; tą 
nerimą būtų pastebėję žiūrovai, jeigu ji nebūtų buvusi 
tokia patyrusi aktorė. Izabelė bijojo įžūlaus kunigaikščio 

išsišokimo ir nepalankios, įžeidžiamos pastabos. Bet jos 
būgštavimai nepasitvirtino. Kunigaikštis nemėgino jos 
trikdyti pernelyg įdėmiu ir nesivaržančiu žvilgsniu; kai 
ji būdavo to verta, jis jai padoriai ir santūriai plojo. 
Tačiau kai kapitonas Frakasas gaudavo antausių, spyrių 
ir lazdų, savotiška tvardomos paniekos grimasa iškreip- 
davo jaunojo kunigaikščio bruožus. Jis išdidžiai papūs- 
davo lūpą, tartum būtų šnibždėjęs: „Kokia gėda!“ Bet 
neparodė, kas jį jaudina, ir per visą spektaklį išlaikė 
nerūpestingą ir išdidžią pozą. Nors ir ūmios prigimties, 
kunigaikštis de Valombrezas, įtūžiui praėjus, kaip kiek- 
vienas bajoras būdavo mandagus su priešininku, su 
kuriuo turėjo kitą dieną kautis. Iki tol nuo priešiškų 
veiksmų būdavo susilaikoma; tai buvo tarytum Dievo 
paliaubos!“?, 

Kaukėtoji dama pasišalino dar nesibaigus antrajai 
pjesei, norėdama išvengti minios ir nepastebėta sėsti į 
neštuvus, kurie jos laukė už keleto žingsnių nuo salės 
durų. Jos išnykimas smarkiai suintrigavo Leandrą, kuris 
iš užkulisių stebėjo salę ir sekė paslaptingąją moterį. 

Paskubomis užsimetęs apsiaustą ant piemens drabužių, 
Leandras išdūmė pro aktorių duris vytis. nepažįstamosios. 
Plonutė juodu siejanti gija galėjo nutrūkti, jeigu jis 
žiopsos. Dama, valandėlę išnirusi iš šešėlio, vėl išnyks 
tamsoje, ir vos užsimezgusi intriga baigsis nesėkme. 
Nors Leandras bėgo be kvapo, bet, atsidūręs gatvėje, 
tepamatė tamsius namus ir kreivas gatveles, kuriose šen 
bei ten krūpčiojo žibintai, nešami savo ponus lydinčių 
tarnų. Jų atšvaitai mirgėjo lietaus klanuose. Tvirtų nešėjų 
pakelta kėdė jau buvo pasukusi už gatvės kampo ir pasi- 
slėpusi nuo aistringojo Leandro akių. 

— Koks aš kvailys!— tarė jis pats sau su tuo atvirumu, 
kurį kartais žmogus parodo apimtas nevilties.— Man 
reikėjo išeiti po pirmos pjesės, persirengti ir laukti 
nepažįstamosios prie teatro durų, nesvarbu, ar ji būtų li- 
kusi žiūrėti „Kapitono Frakaso fanfaronadų“, ar ne. Ak, 
tu asile! Ak, tu mulki! Aukštuomenės dama — ji tikriausiai 


W0XI a. išleistas religinis įstatymas, draudžiantis bet kokį smur- 
to ar priešiškumo veiksmą nuo trečiadienio vakaro ligi pirma- 
dienio ryto. 

aukštuomenės dama — žiūri į tave švelniu žvilgsniu ir 
sąla, Matydama, kaip tu vaidini, o tau neužtenka proto ją 
pasivyti! Tau taip ir reikia — visą gyvenimą turėti 
meilužėmis plepes, suskretėles, mergšes, smuklės tarnaites 
nuo šluotos sugrubusiomis rankomis. 

Leandrui dar nebaigus savo vidinio monologo, staigą 
priešais jį kaip -vaiduoklis išniro mažutis pažas ruda 
livrėja be galionų, akis dengiančia skrybėle ir vaikišku 
balseliu, kurį veltui stengėsi pastorinti, tarė: 

— Ar jūs ponas Leandras, kuris ką tik vaidino piemenį 
Ligdamoną pono de Skiuderi pjesėje? 

— Taip, aš pats, — atsakė Leandras.— Ko jums iš 
manęs reikia ir kuo galiu jums patarnauti? 

— Dėkoju, — tarė pažas, — man nieko iš jūsų nereikia, 
man tik pavesta pakartoti keletą žodžių, jei jūs teiksitės 
išklausyti, keletą žodžių nuo kaukėtosios. damos. 

— Nuo kaukėtosios damos?— sušuko Leandras.— O, 
sakykite greičiau! Aš mirštu iš nekantrumo! 

— Štai ką ji žodis žodin pasakė: „Jei Ligdamonas 
toks pat narsus kaip ir galantiškas, teateina vidurnaktį 
prie bažnyčios: ten jo lauks karieta. Tegu jis sėda jon ir 
leidžiasi vežamas“. 

Apstulbęs Leandras nespėjo atsakyti, nes pažas dingo, 
palikdamas jį visai suglumusį. Širdis šokinėjo iš džiaugs- 
mo, pagalvojus apie nusišypsojusią laimę, bet pečiai 
virpėjo, prisiminę viename parke, prie kuklaus Amūro 
statulos, gautus smūgius. Gal koks pavydus gižeklis vėl 
paspendė jam spąstusį O gal sutartoje vietoje jis ras 
kokį pakvaišėlį su špaga rankoje, pasiryžusį jį apkulti 
arba perpjauti jam gerklę? Šitos mintys gerokai atvėsino 
jo įkarštį, nes — mes jau esame sakę — Leandras nieko 
nebijojo, tik lazdų ir mirties kaip Panurgas!*!. Bet jeigu 
jis nepasinaudos šia tokia palankia ir romantiška 
proga, galbūt ji nebepasikartos, ir jis turės atsisveikinti 
su savo gyvenimo svajone, kuri jam atsiėjo tiek visokios 
kosmetikos, marškinių ir nėrinių. Be to, jeigu jis neateis, 
nepažįstamoji gražuolė įtars jį bailumu, o tai būtų baisu. 


"Panurgas —- garsios XV a. prancūzų rašytojo | Fransua 
Rablė epopėjos „Gargantiua ir Pantagriuelis“ herojus. 

Pagalvoję apie gėdą, ir didžiausi bailiai pasidaro narsūs. 
Tas motyvas ir paskatino Leandrą ryžtis. 

— O kas, jeigu toji gražuolė, dėl kurios aš rizikuoju 
savo kaulais ir galiu būti įmestas į kokį požemį, pasirodys 
besanti sena, raudonais ir baltais dažais išsigrimavusi 
našlė, dirbtiniais plaukais ir dantimis? Juk netrūksta 
tokių karštų senų raganų, kurios, priešingai negu kapinių 
vampyrai, mėgsta šviežieną. Ne, ne, aš neabejoju, kad ji 
jauna ir žavi! Kiek pastebėjau, jcs kaklas baltas, o krūtys 
apvalios, gundančios, tad ir visa kita turi būti nuostabu! 
Taip, aš eisiu prie bažnyčios, sėsiu į karietą. Karieta! 
Kas gali būti kilnesnio ir gražesnio! 

Šitaip apsisprendęs, Leandras sugrįžo į „Prancūzijos 
herbo“ viešbutį, vos teparagavo vakarienės ir nuskubėjo 
į savo kambarį. Čia jis išsipustė, negailėdamas nei plonų 
marškinių su ažūriniais nėriniais, nei irisų pudros, nei 
muskuso. Pasiėmė net durklą ir špagą, ndrs, reikalui esant, 
nebūtų galėjęs jais pasinaudoti, bet ginkluotas meilužis 
įtūžusiems pavyduoliams visada kelia didesnę pagarbą. 
Paskui užsimaukšlino skrybėlę ant akių, susisupo kaip 
ispanas į tamsų apsiaustą ir tylutėliai išsmuko iš vieš- 
bučio. Laimė, jo nepastebėjo pašaipuolis Skapenas, kuris 
knarkė savo kamaraitėje, kitame koridoriaus gale. 

Gatvės jau seniai buvo ištuštėjusios, nes Puatjė gy- 
ventojai guldavo anksti. Leandras nesutiko nė gyvos 
dvasios. Tik liūdnai slankiojo kelios perkarusios katės, 
kurios, išgirdusios jo žingsnius, kaip šešėliai dingdavo 
pavartėje ar įsmukdavo į rūsį pro langelį. Kai varpas 
išmušė paskutinį vidurnakčio dūžį, niūriu žvangėjimu 
isbaidydamas seno bokšto pelėdas, galantiškasis mūsų 
kavalierius atsidūrė bažnyčios aikštėje. Kraupus varpo 
gausmas ir nakties tyla neramioje Leandro sieloje kėlė 
paslaptingą, mistinį siaubą. Jam rodėsi, kad girdi gedu- 
lingus savo paties laidotuvių varpus. Jau buvo besukąs 
atgal — juk taip gera išsitiesti po antklode savo lovoje, 
užuot ieškojus naktinių nuotykių! Bet tą akimirką pamatė 
nurodytoje vietoje laukiančią karietą ir mažąjį pažą, 
kaukėtosios damos pasiuntinį, kuris, stovėdamas ant 
pakopėlės, laikė atvertas dureles. Trauktis buvo vėlu, 
nes tik nedaugelis žmonių turi drąsos būti bailiais liudi- 

ninkų akivaizdoje. Vaikas ir vežėjas Leandrą pastebėjo. 
Taigi jis ryžtingai žengė į juos ir be baimės kaip Galao- 
ras'*Ž įlipo į karietą, bet nepajėgė sutramdyti smarkiai 
plakančios širdies. 

Vos tik Leandras atsisėdo, vežėjas paragino arklius, ir 
Jie ėmė bėgti ristele. Karietoje viešpatavo visiška tamsa, 
ant langų buvo nuleisti odiniai uždangalai, ir nebuvo 
matyti, kas dedasi lauke. Pažas liko stovėti ant pakopėlės, 
užmegzti su juo pokalbį ir gauti bet kokį paaiškinimą 
buvo neįmanoma. Beje, jis atrodė labai nekalbus ir ne- 
linkęs pasakoti, jei apskritai ką nors žinojo. Mūsų aktorius 
apčiupinėjo pasėdo priegalvius — jie buvo aksominiai, 
su spurgais; po kojomis jis pajuto storą kilimą ir užuodė 
švelnų ambros kvapą, sklindantį iš audeklo, kuriuo buvo 
išmuštas karietos vidus, — tai bylojo apie eleganciją ir 
rafinuotumą. Vadinasi, ši karieta jį taip paslaptingai veža 
pas kilmingą ypatą! Jis bandė susivokti kur, tačiau menkai 
pažinojo Puatjė. Po kiek laiko jam pasirodė, kad ratų 
bildesio nebeatmuša pastatų sienos. Karieta išvažiavo už 
miesto ir dabar riedėjo lauko keliu, turbūt į kokią nuošalią 
prieglobą, patogią meilės nuotykiams ir žudynėms. Apie 
tai pagalvojęs, Leandras pajuto visame kūne lengvą 
virpulį ir pakėlė ranką prie durklo, tartum priešais jį 
tamsoje būtų sėdėjęs kraugeriškas vyras arba žiaurus 
brolis. 

Pagaliau karieta sustojo. Mažasis pažas atidarė dureles. 
Leandras išlipo ir pamatė priešais save aukštą juosvą sieną, 
matyt, parko ar sodo tvorą. 

Netrukus toje sienoje jis įžiūrėjo duris. Suskeldėju- 
sias, patamsėjusias ir apsamanojusias jų lentas iš pradžių 
buvo sunku atskirti nuo sienos akmenų. Pažas smarkiai 
paspaudė vieną surūldijusią vinį, kuriomis buvo sutvir- 
tintos lentos, ir durys prasivėrė. 

— Duokite man renką,— pasakė pažas Leandrui,— aš 
jus vesiu. Čia labai tamsu, aš padėsiu jums prasigauti 
pro tuos medžių labirintus. 

Leandras pakluso. Keletą minučių jiedu ėjo per dar 


*2Galaoras — daugelio XVI a. ispanų riterių romanų herojus, 
riterio idealas. 

gana tankų mišką, nors žiema gerokai jį buvo nuplik- 
džiusi, ir sausi lapai čežėjo jiems po kojomis. Už miško 
atsivėrė gėlynas, apsodintas buksmedžiais ir piramidžių 
pavidalu nukirptais kukmedžiais, kurie tamsoje atrodė 
tarsi vaiduokliai ar sargybiniai ir dar labiau gąsdino 
baikštųjį komediantą. Perėję gėlyną, Leandras ir jo paly- 
dovas užlipo laiptais į terasą, kurioje stovėjo rustuotas 
pastatas su kupolu viršuje ir bumbulais kampuose. 

Šias detales galantiškasis mūsų kavalierius pastebėjo 
blausioje nakties dangaus šviesoje: Namą būtų buvę 
galima palaikyti negyvenamu, jei ne šiek tiek nurausvin- 
ta stora šilkinė užuolaida viename lange, kuris aiškiai 
išsiskyrė tamsiame viso pastato fone. 

„Be abejo, už šitos užuolaidos laukė kaukėtoji dama. 
Ji taip pat buvo susijaudinusi, nes meilės avantiūrose 
moterys rizikuoja savo geru vardu, o kartais ir gyvybe, 
kaip ir galantiški jų kavalieriai, jei vyrai sužino paslaptį 
ir ima keršyti. Bet šią akimirką Leandras nebebijojo. 
Patenkinta puikybė privertė užmiršti pavojų. Karieta, 
pažas, sodas, prabangus namas — tai rodė, kad jis ras 
aukštuomenės damą. Intriga mezgėsi visai nemiesčioniš- 
kai. Jis buvo devintame danguje ir žengė nesiekdamas 
kojomis žemės. O, kad tas piktas šaipūnas Skapenas 
matytų jį, sulaukusį tokios šlovės ir pergalės! 

Pažas atidarė dideles stiklines duris ir pasišalino, 
palikęs Leandrą vieną labai skoningai ir puošniai įreng- 
tame prieangyje. Skliautas, kurį sudarė kupolas, vaizdavo 
žydrą dangų su plevenančiais rožiniais debesėliais ir 
įvairiomis grakščiomis pozomis skraidančiais amūrais. 
Sienos buvo išmuštos minkštais kilimais, kuriuose buvo 
atvaizduotos scenos iš Onorė d'Iurfė romano „Astrėja“. 
Florencijos akmenimis inkrustuotos komodėlės, raudonu 
aksomu apmušti krėslai, turkiška staltiese apdengtas 
stalas, kiniškos vazos, pilnos gyvų gėlių, nors tuvo žiema, 
— viskas bylojo, kad šio būsto šeimininkė turtinga ir 
aukštos kilmės dama. Negro rankos, iškaltos iš juodo 
marmuro, su paauksuotomis rankovėmis buvo kandeliab- 
rai, ir jų Žvakės apšvietė tas visas grožybes. Prabangos 
apakintas Leandras iš pradžių nepastebėjo, kad svetainėje 
nieko nėra. Jis nusisiautė apsiaustą ir pasidėjo drauge 

su skrybėle ant kėdutės, pasitaisė prieš Venecijos 
veidrodį kiek susivėlusias garbanas, atsistojo grakščiau- 
sia poza ir, žvalgydamasis aplinkui, tarė sau: 

— Na, o kurgi šio būsto deivė? Aš matau šventovę, 
bet nematau dievaitės. Kada deivė pasirodys iš debesies, 
tikra deivė jau vien savo eisena, anot Vergilijausė 

Tą akimirką raudono indiško šilko portjera prasi- 
skleidė, ir įėjo kaukėtoji dama, Ligdamono gerbėja: Ji 
tebedėvėjo juodo aksomo kauke ant veido, ir tai sunera- 
mino mūsų komediantą. 

—- Nejaugi ji bjauri?-—- pagalvojo jis.—- Kodėl taip 
mėgsta būti su kauke? 

Bet jo baimė truko neilgai. Dama, priėjusi salono vidurį, 
kur pagarbiai stovėjo Leandras, nusiėmė kaukę ir numetė 
ant stalo, parodydama žvakių šviesoje malonų gana taisyk- 
lingų bruožų veidą, kuriame spindėjo gražios, aistra 
liepsnojančios, rusvos kaip Ispanijos tabakas akys ir šyp- 
sojosi vyšnios raudonumo lūpos. Aplink šį veidą raitėsi 
vešlios tamsių plaukų garbanos, kurios driekėsi ant baitų 
putlių pečių ir net drįso lytėti nėriniais pridengtus pusrutu- 
lius, bet nėriniai virpėjo, išdavė neramų jų plastėjimą. 

— Ponia markizė de Briujer! -— sušuko Leandras, be galo 
nustebęs ir kiek sunerimęs, nes prisiminė, kaip buvo su- 
muštas.— Argi tai įmanoma? Ar aš nesapnuoju? Ar galiu 
patikėti tokia nelaukta laime? 

— Jūs nesuklydote, mano bičiuli, — tarė markizė, — aš 
iš tikrųjų esu ponia de Briujer ir tikiuosi, kad mane jau pa- 
žino ne tik jūsų akys, bet ir širdis. 

— O, jūsų paveikslas įsmigo mano širdin ugninėmis strė- 
lėmis, — atsakė Leandras labai sujaudintu balsu. — Man 
tereikia pažvelgti į save, kad pamatyčiau širdyje tą pa- 
veikslą visame grožyje, tokį puikų ir tobulą. 

— Dėkoju, — tarė markizė, — kad išsaugojote apie mane 
gerą atminimą. Tai rodo, jog esate kilnus ir geraširdis. 
Mane turėjote palaikyti žiauria, nedėkinga ir klastinga. 
Deja, silpna mano širdis pernelyg švelni, ir aš nebuvau abe- 
jinga aistrai, kurią man pareiškėte. Jūsų laiškas per neišti- 
kimą tarnaitę pateko markizui į rankas. Jis ir parašė jums 
atsakymą, kurį gavote ir kuris jus suklaidino. Vėliau mar- 
kizas de Briujeras, šaipydamasis iš to, ką jis vadino links- 


234 


ma išdaiga, man davė perskaityti tą tikro ir skaistaus jaus- 
mo kupiną laišką, telaikydamas jį juoko vertu dokumen- 
tu. Tačiau man jis padarė visai kitokį įspūdį, negu jis 
tikėjosi. Mano jausmas tik sustiprėjo, ir aš nuspren- 
džiau atlyginti jums už kančias, kurias dėl manęs išken- 
tėjote. Žinodama, kad mano vyras susidomėjęs nauju 
meilės objektu, atvykau į Puatjė. Prisidengusi šia kauke, 
aš girdėjau, kaip puikiai jūs išreiškėte tariamą mei- 
lę, ir panūdau sužinoti, ar būsite toks pat iškalbingas, 
reikšdamas tikrus savo jausmus. 

Ir markizė sudribo į krėslą, tartum nusilpusi nuo tų pas- 
tangų, kurių pareikalavo jos vidinė kova su drovumu, kai 
ji ryžosi atverti savo širdį. 

— Ponia, — tarė Leandras, klaupdamasis prie markizės 
kojų, — ponia, arba tikriau karaliene ir deive, kas tie iš- 
pūsti žodžiai, netikros aistros, plunksnagraužių poetų su- 
galvotos šaltos frazės, tušti atodūsiai prie kojų nusitep- 
liojusios  komediantės, kurios išsiblaškiusios akys 
klaidžioja po publiką, prieš žodžius, trykštančius iš sielos 
gelmių, prieš visadeginančią ugnį, prieš begalinę aistrą, 
kuri visame pasaulyje nerastų pakankamai žavių paveikslų 
savo deivei papuošti, prieš tuos širdies polėkius, kurie ver- 
žiasi iš krūtinės, kad galėtų virsti priegalvėliu po dievina- 
mos būtybės kojomis! Dangiškoji markize, jūs teikėtės pas- 
tebėti, kad aš karštai reiškiu meilę teatro scenoje, bet nie- 
kad nepažvelgiau nė į vieną aktorę: mano mintys visados 
kyla aukščiau, į tobulą idealą, į gražią, kilnią, protingą 
damą kaip jūs, ir vien ją aš myliu po Silvijos, Doralisės ir 
Izabėlės vardais, kurie tėra jos šmėklos. 

Tai sakydamas, Leandras, kaip prityręs aktorius, nepa- 
miršo, kad postringavimus turi lydėti gestai, ir, pasilenkęs 
prie markizės rankos, apibėrė ją karštais bučiniais. Marki- 
Zė, pusiau gulėdama krėsle, baltais ilgais žieduotais pirštais 
glostė švelnius iškvepintus komedianto plaukus ir žiūrėjo į 
sparnuotus amūriukus žydrose lubose, tačiau jų nematė. 

Staiga ji atstūmė Leandrą ir svyrinėdama atsistojo. 

— O, liaukitės, — tarė ji uždususi, trūkčiojančiu balsu. 
— Gana, Leandrai, jūsų bučiniai mane degina ir -varo 
iš proto! 

Pasiremdama ranka į sieną, ji priėjo prie tų pačių du- 

rų, pro kurias buvo įžengusi, ir praskleidė portjerą, kuri 
krisdama paslėpė ir Leandrą, atskubėjusį jos palaikyti. 

Žiemos aušra pūtė į rausvus savo pirštus, kai Leandras, 
gerai susisupęs į apsiaustą, snūduriuodamas karietos kam- 
pe, buvo pervežtas prie Puatjė vartų. Norėdamas susivokti, 
kur esąs, jis pakėlė odinės užuolaidėlės kraštelį ir iš tolo 
pamatė markizą de Briujerą, žingsniuojantį šalia Sigonja- 
ko; jiedu ėjo į paskirtą dvikovos vietą. Leandras nuleido 
užuolaidėlę, kad jo nepamatytų markizas, kurį beveik 
užkliudė karieta. Džiugi keršto šypsena nuslydo jo lūpo- 
mis. Už lazdos smūgius atsiteista! 

Dvikovai parinktą vietą nuo vėjo saugojo ilga siena, kuri 
taip pat slėpė besikaunančiuosius nuo keliu važiuojančių 
prašalaičių žvilgsnių. Žemė buvo kieta, gerai suplūkta, be 
akmenų, kemsų ir žolių, kuriose būtų galėjusios susipai- 
nioti kojos, ir labai patogi tam, kad garbingi vyrai galėtų 
perpjauti vienas kitam gerklę pagal visas taisykles. 

Netrukus pasirodė kunigaikštis de Valombrezas ir ševal- 
jė de Vidalenas, lydimi kirpėjo-chirurgo. Visi keturi bajo- 
rai pasisveikino išdidžiai ir šaltai, bet mandagiai, kaip dera 
gerai išauklėtiems žmonėms, pasiryžusiems žūtbūtinei 
kovai. Tik jaunojo kunigaikščio veidas dvelkė visišku ne- 
rūpestingumu. Valombrezas buvo labai narsus ir, be to, įsi- 
tikinęs savo meistriškumu. Sigonjakas taip pat laikėsi tvir- 
tai, nors ši dvikova jam buvo pirmoji. Markizas de Briuje- 
ras buvo labai patenkintas jo šaltakraujiškumu ir laikė tai 
gera lemiančiu ženklu. . 

Valombrezas nusisiautė apsiaustą, nusiėmė skrybėlę ir 
atsisagstė švarką; visus tuos veiksmus tiksliai pakartojo 
Sigonjakas. Markizas ir ševaljė išmatavo dvikovininkų 
špagas. Jos buvo vienodo ilgio. 

Priešininkai nuėjo į savo vietas, paėmė špagas ir pasiren- 
gė kautis. 

— Pradėkite, ponai, ir elkitės, kaip dera narsiems vy- 
rams, —pasakė markizas. 

— Šis patarimas nereikalingas, — tarė ševaljė de Vidale- 
nas, —jiedu kausis kaip liūtai. Tai bus puiki dvikova. 

Valombrezas, kuris širdies gilumoje vis tiek truputį nie- 
kino Sigonjaką ir vylėsi susitiksiąs silpną priešininką, nus- 
tebo, kai, nerūpestingai špaga palietęs barono geležtę, 

pajuto ją esant lanksčią, tvirtą ir nepaprastai lengvai atre- 
miančią jo atakas. Jis pasidarė dėmesingesnis, paskui pa- 
mėgino keletą apgaulingų įtupstų, kurie tuojau pat buvo 
atspėti. Jeigu jis palikdavo neuždengtą kokią vietą, tuojau 
pat tenai atsirasdavo Sigonjako špagos smaigalys, ir tek- 
davo greitai atremti ataką. Kunigaikštis bandė pulti, Sigon- 
jakas atmušė jo špagą sumaniu kirčiu, ir jis liko 
atsidengęs; jeigu kunigaikštis nebūtų staigiai atsilošęs, Si- 
gonjakas būtų įsmeigęs špagą jam į krūtinę. Dvikovos po- 
būdis pasikeitė. Kunigaikštis tikėjosi galėsiąs diktuoti Si- 
gonjakui savo taktiką ir po kelių atakų jį sužeisiąs savo 
mėgstamu dūriu, kuris iki tol jam visada buvo sėkmingas. 
Tačiau dabar jis ne tik negalėjo pulti, kaip norėjo, bet ir tu- 
rėjo sutelkti visą savo mokėjimą, kad apsigintų. Nors jis 
labai stengėsi laikytis šaltakraujiškai, jį ėmė pyktis; pats 
jautė, kad pradeda nervintis, karščiuotis, o Sigonjakas 
buvo ramus. Atrodė, kad nepriekaištinga savo laikysena 
jam malonu erzinti kunigaikštį. 

— Argi Mudu nieko neveiksime, kol mūsų bičiuliai kau- 
nasi, — tarė ševaljė de Vidalenas markizui de Briujerui. — 
Šįryt gana šalta, pasifechtuokime kiek, gal apšilsime. 

— Mielai, — atsakė markizas. — Prasimankštinsime. 

Vidalenas buvo geresnis fechtuotojas už markizą de 
Briujerą ir po kelių kirčių, staigiai spustelėjęs geležtę že- 
myn, išmušė špagą jam iš rankos. Kadangi nejautė vienas 
kitam pagiežos, jiedu nutraukė dvikovą ir vėl atkreipė 
savo dėmesį į Sigonjaką ir Valombrezą. 

Kunigaikštis, barono spaudžiamas, jau buvo pasitraukęs 
keletą žingsnių. Jis pavargo, kvėpavo vis sunkiau. Kartais 
susikryžiavusios špagos melsvai sukibirkščiuodavo, bet 
kunigaikštis gynėsi vis silpniau. Sigonjakas, nuvarginęs 
priešininką, be paliovos atakavo, versdamas jį trauktis. 

Ševaljė Vidalenas išblyško ir ėmė ne juokais būgštauti 
dėl savo draugo. Kiekvienam žinovui buvo aišku, kad 
pranašumas Sigonjako pusėje. 

— Kodėl, po velnių, — sumurmėjo Vidalenas, — Va- 
lombrezas nepabando to garsaus dūrio, kurio jį išmokė 
neapolietis Džirolamas ir kurio šis gaskonas tikriausiai ne- 
žino? 

Tarsi išgirdęs draugo žodžius, jaunasis kunigaikštis pa- 

mėgino garsųjį savo įtūpstą, tačiau tą akimirką, kai jis ke- 
tino atsivėdėjęs durti, Sigonjakas užbėgo jam už akių ir la- 
bai taikliu, tiesiu dūriu kiaurai pervėrė ranką aukščiau al- 
kūnės. Iš skausmo kunigaikštis praskėtė pirštus ir išleido 
špagą. 

Sigonjakas, visada riteriškai mandagus, tuojau sustojo, 
nors galėjo pakartotinai durti, nepažeisdamas dvikovos są- 
lygų, nes dvikova neturėjo būti nutraukta pasirodžius 
kraujui. Jis įsmeigė špagą į žemę, įsirėmė kairiąja ranka į 
šoną ir laukė, ką darys jo priešininkas. Bet Valombrezas, 
kuriam Vidalenas, gavęs Sigonjako sutikimą, padavė špa- 
gą, nebeįstengė jos nulaikyti ir davė ženklą, kad nori dvi- 
kovą baigti. 

Tada Sigonjakas ir markizas de Briujeras kuo manda- 
giausiai nusilenkė kunigaikščiui de Valombrezui ir ševaljė 
de Vidalenui ir grįžo į miestą. 


X 


GALVA LANGELYJE 


Kunigaikštis de Valombrezas buvo atsargiai pasodintas į 
neštuvus. Prieš tai chirurgas sutvarstė ir parišo jam ranką. 
Žaizda nebuvo pavojinga, nors dėl jos kelias savaites jis 
negalėjo valdyti špagos. Nesužeidusi nei arterijos, nei ner-- 
vo, geležtė tepersmeigė rankos raumenis. Žinoma, žaizdą 
jam skaudėjo, bet dar labiau buvo pažeista jo puikybė. Nuo. 
skausmo kartkartėmis susiraukdavo juodi jaunojo kuni- 
gaikščio antakiai; ta grimasa sumišdavo su šalto įniršio iš- 
raiška, ir sugniaužtais sveikosios rankos pirštais jis draskė 
neštuvų aksomą. Šios kelionės metu jis ne kartą palenkė 
išblyškusį savo veidą, kad pabartų nešėjus, nors jie žengė 
labai atsargiai, ieškodami lygesnių vietų, apeidami mažiau- 
sią duobelę. Tačiau sužeistasis vis tiek juos vadino drimbo- 
mis ir žadėjo bizūnų, sakydamas, kad jį kratą kaip bulves 
krepšyje. 
"Grįžęs namo, jis nepanoro gulti į lovą ir išsitiesė šezlon- 
ge, atsirėmęs į priegalvius, užsiklojęs kojas dygsniuota šil- 
kine antklode; ją atnešė Pikaras, kamerdineris, kuris, beje, 

labai nustebo ir sumišo, išvydęs, kad jo ponas grįžo šusšik- 
rimtęs. Tai buvo neįprasta — įuk jaunasis kunigaikštis toks 
puikus iechtuotojas! 

Atsisėdęs ant kėdutės prie savo bičiulio, ševaljė de Vida- 
lenas kas penkiolika minučių jam duodavo šaukštelį gydy- 
tojo paskirtų stiprinančių vaistų. Valombrezas tylėjo ir 
dėjosi esąs ramus, bet buvo aiškiai matyti, kad jo viduje 
kunkuliuoja pyktis. Pagaliau įniršis išsiliejo tokiais tūž- 
mingais žodžiais: 

— Ar tu gali suprasti, Vidalenai, kad šis sulysęs, apipe- 
šiotas gandras!'“, išskridęs iš griūvančios savo pilaitės 
bokšto, kad nenumirtų badu, įstengė mane šitaip per- 
durti ilgu snapu? O juk man yra tekę sukryžiuoti špagą su 
labiausiai įgudusiais mūsų laikų fechtuotojais, ir visada iš 
kovos lauko grįždavau net neįsidrėskęs, priešingai, palikęs 
sekundantų glėby kokį susmukusį, akis pastačiusį kavalie- 
rių! 

— Net laimingiausiems ir mikliausiems pasitaiko nesėk- 
mingų dienų, — pamokomai atsakė Vidalenas. — Ponios 
Fortūnos veidas ne visada vienodas: kartais ji šypsosi, o 
kartais patempia lūpas. Iki šiol jūs neturėjote pagrindo ja 
skųstis — ji lepino jus savo sterblėje kaip mylimiausią kū- 
dikį. | 

— Argi ne gėda, — ėmė karščiuotis Valombrezas, — 
kad tas juokingas komediantas, tas groteskinis bajorėlis, 
kuris scenoje, vaidindamas bjauriausius farsus, gauna py- 
los, niuksų ir antausių, susidorojo su iki šiol niekieno nenu- 
galėtu kunigaikščiu de Valombrezu? Turbūt po juokdario 
kauke čia pasislėpęs profesionalas fechtuotojas. 

— Jūs žinote tikrą jo titulą, ir už jį laiduoja markizas 
de Briujeras, — tarė Vidalenas. — Tačiau nepaprastas jo 
mokėjimas valdyti špagą stebina. Tai viršija visa, kas ligi 
šiol buvo žinoma. Nei Džirolamas, nei Paraguantas, garsūs 
fechtavimo meistrai, nemoka taip apdairiai kautis. Šios 
dvikovos metu aš jį atidžiai stebėjau ir turiu pasakyti, kad 
garsiausieji mūsų dvikovininkai nebūtų įstengę jam pasip- 
riešinti. Tik didelis meistriškumas ir neapoliečio pamokos 

padėjo jums išvengti sunkaus sužeidimo! Pralaimėjimą to- 
kiomis aplinkybėmis galima laikyti pergale. Marsiji ir Diu- 
portalis, kurie mieste laikomi puikiais fechtuotojais, būtų, 
be jokios abejonės, kritę vietoj nuo tokio priešo. 

—- Kad tik kuo greičiau ta mano žaizda užgytų, — praš- 
neko kunigaikštis po akimirkos tylos, — aš jį dar kartą 
išprovokuosiu ir atsirevanšuosiu. 

— Tai būtų rizikingas žingsnis, ir aš jums nepatariu to 
daryti, — atsakė ševaljė. — Ranka dar gal bus nepakanka- 
mai sutvirtėjusi, ir tai mažins jūsų šansus. Sigonjakas — 
pavojingas priešininkas, su kuriuo neverta be reikalo pra- 
sidėti. Dabar jis žino jūsų fechtavimo stilių, ir pasi- 
tikėjimas, įgytas po pirmos sėkmės, padvigubins jo jėgas. 
Jūsų. garbė patenkinta, nes dvikova buvo rimta. Pasika- 
kinkite šituo. 

Širdimi Valombrezas jautė, kad šie bičiulio argumentai 
teisingi. Jis pats buvo pakankamai mokęsis fechtavimo, 
laikė save dideliu šio meno meistru ir suprato, kad jo špa- 
ga, nors ir kokia mikli būtų, nepalies Sigonjako krūtinės, 
nes ją saugo nepramušama gynyba, į kurią sudužo visos jo 
pastangos. Valombrezas piktinosi, bet pripažino nuostabų 
barono pranašumą. Jis net suprato, kad baronas, nenorėda- 
mas jo nužudyti, jį tik tiek sužeidė, kad jis nebegalėtų kau- 
tis. Toks didžiadvasiškumas, kuris būtų sujaudinęs kiek- 
vieną ne tokį ambicingą žmogų, dar labiau kaitino Va- 
lombrezo išdidumą ir aitrino pagiežą. Būti nugalėtam! Ši 
mintis jį siutino. Jis apsimetė sutinkąs su bičiulio patari- 
mais, bet iš niūrios ir Žiaurios veido išraiškos buvo ne- 
sunku atspėti, kad jo galvoje bręsta baisus keršto planas. 

— Gražus aš dabar pasirodysiu Izabelei, — tarė jis, 
stengdamasis nusijuokti, bet juokas išėjo nenatūralus. — 
Su ta jos meilužio perdurta ranka! Luošas Kupidonas negali 
tikėtis pasisekimo tarp Gracijų. 

— Užmirškite tą nedėkingąją, — tarė Vidalenas. — 
Šiaip ar taip, iš kur ji galėjo žinoti, kad kunigaikščiui šaus į 
galvą ją įsimylėti. Grįžkite pas gerąją Korizandą, kuri jus 
myli visa siela ir valandų valandas verkia prie jūsų durų 
kaip išguitas šunytis. 

— Neminėk šio vardo, Vidalenai, — sušuko kuni- 
gaikštis,— jei nori, kad mudu liktume bičiuliai! Tas niekin- 

gas meilinimasis, kurio neatbaido jokie užgauliojimai, 
šlykštus ir grasus. Man reikia išdidaus šaltumo, neklusnios 
puikybės, neįveikiamos doros! Kokia meili ir žavinga man 
dabar atrodo toji didžiuoklė Izabelė! Kaip aš jai dėkingas, 
kad paniekino mano meilę, kuri, palankiai priimta, jau 
būtų praėjusi! Aišku, niekingos ir šiurkščios sielos moteris, 
atsidūrusi jos padėtyje, nebūtų atstūmusi besimeilinančio 
didžiūno. O juk tas didžiūnas, be kita ko, išvaizdus, jei tikė- 
sime miesto damomis. Mano aistra sumišo su kažkokia pa- 
garba, kurios nesu pratęs rodyti moterims. Bet kaip 
pašalinti tą prakeiktą bajorpalaikį, tą nelemtą Sigonjaką, 
velniai jį rautų? 

— Tai bus nelengva, — tarė Vidalenas, — ypač dabar, 
kai jis itin budrus. Tačiau jei net pavyktų atsikratyti, vis 
tiek liktų Izabelės meilė jam, o jūs pats geriau negu kas 
nors kitas žinote, daug kartų esate patyręs, kaip atkakliai 
moterys gina savo jausmą. 

— O, kad galėčiau nužudyti baroną, — varė toliau Va- 
lombrezas, kurio ševaljė argumentai neįtikino, — aš grei- 
tai prisijaukinčiau gražuolę, nors ji atrodo drovi ir dory- 
binga. Lengviausiai užmirštamas miręs garbintojas. 

Ševaljė de Vidalenas buvo kitokios nuomonės, tačiau 
nutarė nebepradėti ginčo, nenorėdamas gadinti ir taip pras- 
tos Valombrezo nuotaikos. 

—- Pirma pasveikite, o tada matysime. Dabar tos kalbos 
jus tik vargina. Stenkitės pailsėti ir nesijaudinti. Chirurgas 
mane bars ir kaltins, kad blogai slaugau, jei nežiūrėsiu jūsų 
kūno ir sielos ramybės. 

Sužeistasis pakluso, nutilo, užsimerkė i ir netrukus užmi- 
g0. 

Sigonjakas ir markizas de Briujeras tyliai sugrįžo į 
„Prancūzijos herbo“ viešbutį, kur, kaip nemėgstantys ple- 
pėti bajorai, nė žodžiu neprasitarė apie dvikovą. Tačiau 
sienos, kaip sakoma, turi ne tik ausis, bet ir akis: jos mato 
gerai, kaip ir girdi. 

Šioje iš pažiūros atkampioje vietoje ne vienas smalsus 
žvilgsnis sekė dvikovos eigą. Dykinėjimas provincijoje pa- 
gimdo daug nematomų arba mažai pastebimų musių, kurios 
skrajoja apie tas vietas, kur turi kas nors įvykti, o paskui 
zvimbdamos visur paskleidžia žinią. 


16. T. Gotjė 2.1 


Per pusryčius jau visas Puatjė miestas žinojo, kad kuni- 
gaikštį de Valombrezą dvikovoje sužeidė nežinomas prie- 
šininkas. Sigonjakas viešbutyje gyveno atsiskyręs, ir pub- 
lika tebuvo mačiusi jo kaukę, o ne veidą. Ši paslaptis ža- 
dino smalsumą ir kaitino vaizduotę — visi stengėsi sužinoti 
nugalėtojo vardą. Nereikia nė minėti, kokių keistų prie- 
laidų buvo sugalvota. Kiekvienas kruopščiai kūrė savo hi- 
potezę, remdamasis tuščiausiais ir juokingiausiais sam- 
protavimais, tačiau niekam neatėjo į galvą mintis, kad 
tikrasis nugalėtojas — kapitonas Frakasas, išvakarėse tiek 
visus prijuokinęs savo vaidyba. Dvikova tarp tokio 
įtakingo senjoro ir komedianto — pernelyg neįtikimas ir 
baisus dalykas, todėl niekam toks įtarimas nė nekilo. Daug 
aukštuomenės žmonių siuntė į Valombrezo rūmus pasiunti- 
nius teirautis apie kunigaikščio sveikatą, tikėdamiesi ką 
nors išgauti iš liokajų, kurie paprastai esti plepūs, bet šie 
tylėjo kaip nebyliai, nes neturėjo ką pasakyti. 

Dėl kunigaikščio turto, pasipūtimo, grožio ir pasise- 
kimo tarp moterų jam daugelis jautė piktą pavydą, kurio 
nedrįsdavo atvirai parodyti, bet jo pralaimėjimas tą pa- 
vydą dar labiau pakurstė. Tai buvo pirmoji kunigaikščio de 
Valombrezo nesėkmė, ir visi tie, kuriuos kada nors buvo 
užgavęs jo akiplėšiškumas, džiaugėsi, kad šis smūgis pa- 
žeidė pernelyg jautrią jo savimeilę. Jie be atvangos 
garbstė jo priešininko narsą, vikrumą ir grožį, nors niekas 
jo nebuvo matęs. Damos, visos daugiau ar mažiau turinčios 
pagrindo nusiskųsti jaunojo kunigaikščio elgesiu, nes jis 
buvo iš tų žynių, kurie vien dėl pikto užgaido 
išniekina aukurą, ant kurio smilkė smilkalus, didžiai susi- 
žavėjusios kalbėjo apie tą, kuris atkeršijo už slaptas jų 
skriaudas. Jos mielai jį būtų apvainikavusios laurais ir 
mirtomis. Iš jų skaičiaus mes išskiriame tik švelniąją Kori- 
zandą, kuri vos nepamišo sužinojusi tą naujieną, viešai ap- 
siverkė ir, rizikuodama būti šiurkščiai atstumta, įsiveržė į 
Valombrezo rūmus. Jai pavyko, prasibrovus pro užtvaras, 
pamatyti ne patį kunigaikštį, nes jis buvo pernelyg gerai 
sergimas, o ševaljė de Vidaleną, kuris, būdamas švelnesnis 
ir gailestingesnis už Valombrezą, vargais negalais nura- 
mino šią jautrią įsimylėjėlę — pernelyg jautrią tokiam 
nedėkingam žmogui. 

Bet kadangi mūsų žemėje niekas ilgai negali išlikti pas- 
laptyje, netrukus iš tėtušio Bilo, kuris tai sužinojo iš mar- 
kizo liokajaus Žako, girdėjusio Sigonjako pokalbį su savo 
ponu per vakarienę pas Zerbiną, pasklido gandas, kad ne- 
žinomasis herojus, jaunojo kunigaikščio de Valombrezo 
nugalėtojas, be abejonės, yra kapitonas Frakasas, arba, 
teisybę sakant, kažkoks baronas, iš meilės įstojęs į ke- 
liaujančią Erodo trupę. Žakas buvo tikras dėl jo titulo, 
bet pavardę buvo pamiršęs; tiek teprisiminė, kad ji baigia- 
si galūne „njakas“, kaip įprasta Gaskonės krašte. 

Ši tikra, nors ir romantiška, istorija turėjo didelį pasise- 
kimą Puatjė mieste. Visi susidomėjo tuo narsiu bajoru ir 
puikiu fechtuotoju, ir, kai scenoje pasirodė kapitonas Fra- 
kasas, ilgai trunkantys plojimai, pasigirdę dar jam nes- 
pėjus burnos atverti, bylojo apie publikos palankumą. Net 
įžymiausios ir turtingiausios damos nesidrovėdamos 
mojavo nosinaitėmis. Be to, ir Izabelei buvo daugiau 
plojama negu paprastai — kukli mergina net sumišo, ir 
nugrimuoti jos skruostai paraudo iš drovumo. Ne- 
nutraukdama savo vaidmens, ji atsakė į taip reiškiamą pa- 
lankumą kukliu reveransu ir grakščiu galvos linktelėjimu. 

Erodas trynėsi delnus iš džiaugsmo, ir platus pablyškęs 
jo veidas šypsojosi kaip mėnulio pilnatis, nes pajamos 
buvo puikios ir kasa vos nesprogo nuo monetų. Mat visi 
norėjo pamatyti garsųjį kapitoną Frakasą, aktorių ir bajo- 
rą, kurio nebaugino nei lazdos, nei špagos ir kuris nepabu- 
go, kaip drąsus grožio gynėjas, pasigalynėti su kuni- 
gaikščiu — narsiausių dvikovininkų slibinu. Blazijaus 
nuomone, ši pergalė nežadėjo nieko gero; jis ne tuščiai 
baiminosi kerštingojo Valombrezo: šis tikriausiai suras 
būdą atkeršyti ir iškrės trupei piktą pokštą. „Moliniai 
puodai,— kalbėjo jis,— turi vengti susidūrimo su geleži- 
niais, nes metalas kietesnis už molį“. Todėl. Erodas, pasi- 
tikėdamas Sigonjako ir markizo parama, vadino įį bailiu, 
kinkų drebintoju ir lepšiu. 

Jei baronas nebūtų nuoširdžiai mylėjęs: Izabelės, jis 
būtų lengvai galėjęs sulaužyti jai ištikimybę, ir ne vieną 
kartą, nes daugelis gražuolių jam labai švelniai šypsojosi, 
nepaisydamos ekstravagantiško jo apdaro, raudonais 
dažais nuspalvintos kartoninės nosies ir juokingo vaid- 

mens, neteikiančio romantiškų iliuzijų. Prieš jį nublanko 
net Leandro pasisekimas. Veltui šis demonstravo gra- 
žias savo blauzdas, papūtęs gurklį kaip kalakutas, su- 
kiojo pirštu peruko garbanas, rodė žiedą su briliantu 
ir baltus dantis. Jis nebedarė įspūdžio ir būtų pasiutęs iš 
apmaudo, jei Ja dama tapada nebūtų sėdėjusi savo vietoje 
ir, nenuleisdama nuo jo akių, nebūtų atsakinėjusi į jo 
žvilgsnius 'suduodama vėduokle į ložės kraštą ir kitais 
besimylintiems suprantamais ženklais. Nesenos pergalės 
prisiminimas pylė balzamo į savimylos žaizdelę, ir nakties 
žadami malonumai švelnino skausmą, kad ne jis šio vakaro 
žvaigždė. | 

Po spektaklio komediantai sugrįžo į viešbutį, ir Sigon- 
jakas palydėjo Izabelę ligi jos kambario; jaunoji aktorė, 
priešingai negu visada, šįkart leido jam įeiti. Kambarinė, 
uždegusi žvakę, pridėjo malkų į židinį ir kukliai pasišalino. 
Kai portjera ant durų nusileido, Izabelė paėmė Sigonjako 
ranką ir suspaudė su tokia jėga, kurios, atrodė, negalėjo 
būti trapiuose, švelniuose jos pirštuose, ir iš susijaudinimo 
trūkčiojančiu balsu tarė: 

— Prisiekite, kad daugiau nesikausite dėl manęs! Pri- 
siekite, jei, kaip sakot, mylite mane! 

— Tokio pažado negaliu duoti, — atsakė baronas. 
--— Jei koks akiplėša išdrįs su jumis nepagarbiai elgtis, aš 
1į nubausiu, kad ir kas jis būtų — kunigaikštis ar net 
princas. 

— Juk aš tesu vargšė komediantė,— prieštaravo Iza- 
belė,-—- kurią gali bet kas įžeidinėti. Teatro papročiai, 
Aeia, pernelyg pateisina visuomenės nuomonę, kad kiek- 
viena aktorė yra ir kurtizanė. Nuo tos akimirkos, kai 
moteris pirmąsyk išeina į sceną, ji priklauso publikai: 
+odūs žvilgsniai ją apžiūrinėja, tyrinėja jos grožį, ir 
vaizduotėje žiūrovai jau laiko ją savo meiluže. Kiekvienas 
'1k dėl to, kad ją pažįsta, tariasi esąs jos pažįstamas ir, 
"teistas į užkūulisį, įžeidžia jos kuklumą šiurkščiais prisipa- 
žinimais, kuriems ji nedavė jokios dingsties. O jeigu ji 
padoriai elgiasi, jos dorumas laikomas grynu apsimetimu 
arba savanaudišku išskaičiavimu. Visa tai reikia kęsti, nes 
negalima nieko pakeisti. Nuo šiol pasikliaukite manimi: 
santūriu elgesiu, griežtu žodžiu, šaltu žvilgsniu aš sugebė- 

siu atremti įžūlybes senjorų, puošeivų ir visokiausių 
frantelių, kurie grūdasi prie mano tualetinio staliuko 
—arba per antraktus beldžiasi į mano kambario duris. 
Pliaukštelėjimas vėduokle per sau valią duodančius pirštus 
atstoja jūsų rapyros kirtį. 

— Leiskite man tikėti, žavioji Izabele, — tarė Sigonja- 
kas, — kad galantiško vyro špaga gali laiku paremti gar- 
bingos moters vėduoklę, ir neatimkite iš manęs tų parei- 
gų — būti jūsų gynėju ir riteriu. 

Izabelė tebelaikė Sigonjako ranką ir žvelgė į jį švel- 
naus ir nebylaus maldavimo kupinomis mėlynomis akimis, 
norėdama išgauti trokštamą prįesaiką. Bet baronas manė 
kitaip. Garbės reikaluose jis buvo nesukalbamas kaip 
ispanų hidalgas ir būtų verčiau kovęsis su tūkstančiu mir- 
čių, negu leidęs įžeisti savo mylimąją. Jis norėjo, kad Iza- 
belė scenoje būtų gerbiama kaip kunigaikštienė svetainėje. 

. — Na, pažadėkite man,— tarė jaunoji aktorė, — kad 
nebestatysite savęs į pavojų dėl tokių niekų. Ak, kaip aš 
nerimavau ir kankinausi, laukdama jūsų sugrįžtant! Žino- 
jau, kad išvykote kautis su kunigaikščiu, apie kurį visi 
kalba su siaubu. Zerbina man viską papasakojo. Koks 
jūs negeras, kad galite šitaip skaudinti man širdį! Kai 
paliečiama garbė, vyrai visai negalvoja apie mus, vargšes 
moteris: jie eina savo kelių, negirdėdami mūsų raudų, 
nematydami mūsų ašarų, kurti, akli, žiaurūs. Ar jūs žinote, 
kad jei būtumėte buvęs nukautas, aš būčiau numirusi? 

Ašaros, sužvilgusios Izabelės akyse, vien pagalvojus 

„apie pavojų, kuris grėsė Sigonjakui, ir nervingai virpantis 
jos balsas liudijo, kad švelnioji būtybė sako tiesą. 

Neapsakomai sujaudintas to nuoširdaus jausmo, ba- 
ronas de Sigonjakas apkabino Izabelę per liemenį laisvąja 
ranka ir priglaudė prie krūtinės. Ji nesipriešino, ir jis 
lūpomis palietė palenktą merginos kaktą, prie savo širdies 
jausdamas trūkčiojantį jos kvėpavimą. 

Taip jiedu, apimti ekstazės, tylėdami išstovėjo keletą 
minučių, ir kitas vyras, ne tiek pagarbus kaip Sigonjakas, 
būtų pasinaudojęs ta akimirka, bet jis nenorėjo skaistaus, 
širdgėlos sukelto atsidavimo panaudoti piktam. 

— Nesisielokite, brangioji Izabele, — tarė jis švelniu, 
džiugiu balsu,— aš juk nenumiriau, net sužeidžiau savo 

priešininką, nors jis ir laikomas geru dvikovininku. 

— Žinau, kad jūsų širdis narsi ir ranka tvirta, — atsakė 
Izabelė.— Aš myliu jus ir nebijau jums to pasakyti, 
žinau, kad gerbsite mano atvirumą ir juo nepasinaudosite. 
Kai jus pamačiau tokį liūdną ir vienišą toje niūrioje 
pilyje, kur vyto jūsų jaunystė, pajutau jums švelnų gai- 
lestį. Laimė manęs nevilioja, jos spindesys mane gąsdina. 
Jeigu jūs būtumėte buvęs laimingas, aš būčiau jūsų bijo- 
jusi. Per aną pasivaikščiojimą sode, kai jūs praskyrėte 
prieš mane erškėčių šakas ir nuskynėte laukinę roželę — 
vienintelę dovaną, kurią galėjote man įteikti — mano 
ašara nukrito ant jos, paskui aš paslėpiau tą gėlelę prie 
krūtinės ir tylomis už ją atidaviau jums savo sielą. 

Išgirdęs tuos švelnius žodžius, Sigonjakas norėjo pabu- 
čiuoti juos ištarusias žavingas lūpas. Bet Izabelė išsiva- 
davo iš jo glėbio be baikštaus, apsimetamo drovumo, 
o su tuo kukliu tvirtumu, kuriam padorus žmogus negali 
priešintis. 

— Taip, aš jus myliu, — kalbėjo ji toliau, — bet ne taip, 
kaip paprastai myli kitos moterys. Mano tikslas — jūsų 
šlovė, o ne mano malonumas. Aš mielai sutinku, kad 
mane visi laikytų jūsų meiluže: tai vienintelis motyvas, 
kuris gali pateisinti jūsų buvimą komediantų trupėje. 
Man visai merūpi piktos apkalbos! Kad tik aš pati save 
gerbčiau ir žinočiau, jog esu dora. Jei sutepčiau save, 
numirčiau. Turbūt kilmingas kraujas, tekantis mano gys- 
lomis, teikia man to išdidumo, kuris paprastai komediantei 
atrodo juokingas, tiesa? Bet tokia jau aš esu. 

Sigonjakas, kad ir drovus, buvo jaunas. Šitie žavūs 
prisipažinimai, kurie nebūtų nustebinę savimi patenkinto 
franto, jį saldžiai svaigino ir neapsakomai jaudino. Papras- 
tai išblyškę jo skruostai nukaito, prieš akis, rodės, šmėkš- 
čiojo liepsnos, ausyse jam spengė, ir krūtinėje daužėsi 
širdis. Žinoma, jis neabejojo Izabelės skaistumu, bet 
tikėjo, kad pakaktų trupučio drąsos ir jis įveiktų jos 
skrupulus. Jis buvo girdėjęs, kad meilės valanda išmuša 
tik vieną sykį ir nebepasikartoja. Mergina stovėjo priešais 
jį spindinti, švytinti visu savo grožiu tartum gyva vizija, 
angelas ant meilės rojaus slenksčio. Jis žengė į ją keletą 
žingsnių ir aistringai suspaudė savo glėby. 

Izabelė nesipriešino, bet, atsilošusi, kad išvengtų 
jaunuolio pabučiavimų, įsmeigė į jį priekaištingą ir skaus- 
mo kupiną žvilgsnį. Iš gražių, mėlynų jos akių ištryško 
tyros ašaros, tikri skaistumo perlai, ir nuriedėjo staiga 
pabalusiais skruostais iki pat Sigonjako lūpų; prislopinta 
rauda suspaudė krūtinę, ir visas jos kūnas suglebo, rodės, 
ji tuoj apalps. 

Baronas sumišęs pasodino ją į krėslą, atsiklaupė prie- 
šais ją, paėmė jos rankas, kurių ji neatitraukė, ir ėmė 
maldauti jam atleisti, teisindamasis jaunystės įkarščiu ir 
akimirkos svaiguliu, sakėsi atgailaująs ir pasistengsiąs 
išpirkti savo kaltę visišku paklusnumu. 

— Jūs mane labai įskaudinot,— pagaliau tarė Izabelė 
atsidusdama.— Aš taip pasitikėjau jūsų švelnumu! To 
mano prisipažinimo turėjo pakakti jums, ir iš mano atvi- 
rumo galėjote suprasti, kad esu pasiryžusi nepasiduoti. 
Tikėjausi, kad jūs leisite man jus mylėti taip, kaip aš 
noriu, ir nedrumsite mano meilės vulgariais jausmo 
prasiveržimais. Dabar aš netekau šito pasitikėjimo jumis. 
Neabejoju jūsų žodžiu, bet nedrįstu klausyti savo širdies. 
O man buvo taip malonu jus matyti, jus girdėti, iš akių 
skaityti jūsų mintis! Aš troškau su jumis dalytis jūsų 
vargais, o malonumais tegul dalijasi kitos. Tarp visų 
šitų šiurkščių, ciniškų ir pasileidusių vyrų yra vienas, 
galvojau sau, kuris tiki skaistybe ir moka gerbti tą, kurią 
myli. Aš, teatro dukra, be paliovos persekiojama šlykš- 
taus Merginimosi, svajojau apie skaisčią meilę. Tenorėjau 
nuvesti jų iki laimės slenksčio, o paskui vėl pasitraukti 
į šešėlį. Matote, aš nebuvau labai reikli. 

— Žavioji Izabele, kiekvienas jūsų ištartas žodis verčia 
mane dar skaudžiau pajusti, kaip negarbingai aš pasiel- 
giau!-— sušuko Sigonjakas.— Aš neįvertinau šitos angeliš- 
kos širdies, o juk turėčiau bučiuoti jūsų kojų pėdsakus! 
Bet nuo šiol nebebijokite manes. Būsimas jūsų vyras 
sugebės sutramdyti aistringą įsimylėjėlio įkarštį. Aš 
teturiu vardą — jis toks pat tyras ir be dėmės kaip jūs. 
Siūlau jį jums, jeigu teiksitės jį priimti. 

Sigonjakas vis dar klūpojo prieš Izabelę. Jam ištarus 
tuos žodžius, mergina pasilenkė ir, karštai, aistringai 
suėmusi rankomis jo galvą, pabučiavo į lūpas. Paskui 

atsistojusi perėjo per kambarį. | 

— Jūs būsite mano žmona, — tarė Sigonjakas, apsvaigęs 
nuo tų gaivių kaip gėlė, karštų kaip liepsna lūpų. 

— Niekados, niekados!— nepaprastai susijaudinusi 
atsakė Izabelė.— Aš pasirodysiu verta tokios garbės tik 
jos atsisakydama. O, mano drauge, kokia dangiška ekstazė 
gaubia mano sielą! Jūs mane gerbiate? Jūs išdrįstumėt 
mane pakelta galva įvesti į tas sales, kur kabo jūsų pro- 
tėvių portretai, į koplyčią, kurioje yra jūsų motinos 
kapas? Aš be baimės atlaikyčiau žvilgsnius mirusių jūsų 
protėvių, kurie viską žino, ir mergiškos skaistybės vaini- 
kėlis šviestų man ant galvos! 

—- Ar gali būti! — sušuko baronas.— Jūs sakote mylinti 
manė ir nesutinkate, kad būčiau jūsų meilužis arba jūsų 
vyras? 

— Jūs man pasiūlėte savo vardą, šito užtenka. Aš 
jums grąžinu jį, akimirką palaikiusi savo širdyje. Aki- 
mirką buvau jūsų žmona ir niekados nepriklausysiu 
niekam kitam. Jus bučiuodama, mintyse priėmiau jūsų 
pasiūlymą. Bet žemėje aš neturiu teisės į tokią laimę. 
O jūs, mielas drauge, padarytumėt didelę klaidą surišęs 
savo likimą su vargše komediante, kuriai visuomene 
amžinai prikaišiotų jos teatrinį gyvenimą, nors jis būtų 
doras ir skaistus. Jūs skaudžiai kentėtumėte nuo šaltų ir 
nenuoširdžių žvilgsnių, kuriais mane sutiktų kilmingosios 
damos, ir negalėtumėte iššaukti šitų pikčiurnų į dvikovą. 
Jūs paskutinė kilmingos giminės atžala ir privalote grąžin- 
ti pikto likimo pažemintai savo giminei prarastą didybę. 
Kai švelniu žvilgsniu aš paskatinau jus išvykti iš pilies, 
jūs galvojote apie meilės nuotykį: tai buvo visai natūralu. 
O aš, žvelgdama į ateitį, galvojau visai apie ką kita. 
Mačiau jus grįžtantį iš karaliaus rūmų, apsivilkusį puoš- 
I iais drabužiais, gavusį gerą tarnybą. Sigonjakų pilis vėl 
spindėjo kaip kadaise. Mintyse nuplėšiau nuo jos sienų 
gebenes, apdengiau senuosius bokštus čerpėmis, atstačiau 
iškritusius akmenis, įstiklinau langus, paauksavau nusi- 
trynusius jūsų herbo gandrus ir, palydėjusi jus iki jūsų 
valdų, išnykau sulaikiusi atodūsį. 

— Jūsų svajonė išsipildys, kilnioji Izabele, bet ne taip, 
kaip sakote, — atomazga nebus tokia liūdna. Jūs pirmoji, 

laikydama mano ranką, peržengsite tą slenkstį, už kurio 
bus išnykę užmaršties ir skurdo erškėčiai. 

— Ne, ne! Tai bus graži, kilminga ir turtinga mergina, 
visais atžvilgiais verta jūsų. Jūs galėsite su pasididžiavi- 
mu pristatyti ją savo draugams, ir niekas, pagiežingai 
šyptelėjęs, apie ją negalės pasakyti: „Aš ją nušvilpiau“ 
arba „Aš jai ten ir ten plojau!“ 

— Žiauru pasirodyti tokiai žaviai ir tokiai tobulai, 
o paskui palikti neviltyje,— tarė Sigonjakas.— Atverti 
dangų ir jį vėl uždaryti — kas gali būti beširdiškiau! 
Bet aš palenksiu tą ryžtingumą. 

— Nė nemėginkite, — švelniai, bet tvirtai atsakė Iza- 
belė. — Nieko nebus. Aš niekinčiau save, jei pasiduočiau. 
Priimkite skaisčiausią, nuoširdžiausią, ištikimiausią meilę, 
kokia kada nors plakė moters širdis. Bet nereikalau- 
kite nieko kito. Argi jau taip nemalonų, — pridūrė ji 
šypsodamasi, — kad jus garbina naivi aktorė, kurią dauge- 
lis netaktiškai vadina žavia? Pats kunigaikštis de Va- 
lombrezas tuo didžiuotųsi. 

— Atsiduoti ir visiškai atstumti, toje pačioje taurėje su- 
maišyti saldybę su kartybe, medų su metėlėm — tik jūs 
sugebate kurti tokius kontrastus! 

— Taip, aš keista mergina, — toliau kalbėjo Izabelė. 
— Tai paveldėjau iš motinos. Bet mane reikia priimti 
tokią, kokia esu. Jei primygtinai reikalausite ir kan- 
kinsite mane, aš kur nors pasislėpsiu, kad niekados 
manęs nerastumėte. Taigi sutarta. Kadangi jau vėlu, eikite 
į savo kambarį ir perdirbkite mano vaidmens eiles 
pjesėje, kurią netrukus turėsime vaidinti, — jos nesideri- 
na su mano išvaizda ir charakteriu. Aš esu jūsų 
mažoji bičiulė, būkite mano didysis poetas. 

Sakydama tuos žodžius, Izabelė suieškojo stalčiuje 
rausvu kaspinu perrištą ritinėlį ir padavė Sigonjakui. 

— O dabar pabučiuokite mane ir išeikite, — tarė 
ji, atkišdama jam skruostą. — Jūs darbuositės dėl ma- 
nęs, o kiekvienas darbas nusipelno užmokesčio. 

Grįžęs į savo kambarį, Sigonjakas ilgai negalėjo 
nusiraminti. Jis buvo nusivylęs ir sužavėtas, švytėjo 
džiaugsmu ir niaukėsi nuo niūrių minčių, jautėsi 
danguj ir pragare. Verkė ir juokėsi, pagautas gaiva- 

liškų ir prieštaringų jausmų. Džiūgavo, kad jį myli 
tokia puiki, kilniaširdė mergina, bet mintis, kad ji 
niekad jam nepriklausys, stūmė jį į neviltį. Tačiau 
pamažu vidinė audra aprimo. Jis atsiminė Izabelės 
pasakytus žodžius, ir įkaitusioje jo vaizduotėje iškilo 
gyvas ir ryškus rekonstruotos Sigonjakų pilies vaizdas. 

Jis tartum nemiegodamas sapnavo. 

Baltas pilies fasadas akinamai spindi saulėje, naujai 
paauksuotos vėpūtės blizga mėlyno dangaus fone. Pjeras 
puošnia livrėja stovi tarp Miro ir Belzebubo prie herbu 
papuoštų vartų ir laukia savo šeimininko. Iš kaminų 
vėl kyla smagūs dūmai, liudijantys, kad pilyje gyvena 
gausingi šeimynykščiai ir kad joje vėl nieko netrū- 
ksta. 

O jis pats, baronas de Sigonjakas, elegantiškas ir 
puošniai apsirengęs, žėrėdamas ir mirgėdamas išsiuvi- 
nėjimais, veda į savo tėvų pilį Izabelę. Ji vilki prin- 
cesės drabužiais, kuriuose jausti vienos žymiausių 
Prancūzijos didžiūnų giminės. herbai. Kunigaikštiška 
karūna žiba jai ant galvos. Bet jaunoji moteris ja 
nesididžiuoja. Ji, kaip ir seniau, švelni ir kukli, ran- 
koje laiko kitados Sigonjako jai dovanotą roželę; gėlė 
tebėra gaivi, -ir Izabelė eidama įkvepia jos aromato. 

Kai jaunoji pora priartėja prie rūmų, garbios ir didin- 
gos išvaizdos senis, ant kurio krūtinės spindi daugybė 
ordinų ir kurio veidas Sigonjakui visai nepažįsta- 
mas, žengia nuo prieangio pasveikinti parvykusių jau- 
navedžių. Bet labiausiai baronas nustemba pamatęs 
prie senio stovint .-išdidžios laikysenos jaunuolį; iš 
pradžių jis neįžiūri jo bruožų, bet netrukus paaiš- 
kėja, kad tai kunigaikštis de Valombrezas! Jaunuo- 
lis draugiškai jam šypsosi, ir jo veide nebėra pasipū- 
timo. Aplinkui kaimiečiai džiūgaudami šaukia: „Tegy- 
vuoja Izabelė, tegyvuoja Sigonjakas!“ 

Džiaugsmingų sveikinimų klegesy staiga nuaidi me- 
džioklės trimitas. Netrukus iš atžalyno, šmaikščiu ra- 
gindama neklusnų žirgą, išjoja amazonė, kurios bruožai 
labai panašūs į Jolandos. Ji paglosto žirgui galvą, 
sutramdo jį ir lėtai prajoja pro pilį. Sigonjakas paly- 
di akimis prašmatniąją medžiotoją — aksominis jos si- 

jonas pučiasi kaip sparnas, — bet ilgiau į ją žiūrint 
tas regėjimas blanksta. Ji darosi permatoma lyg šešėlis, 
ir pro beveik išdilusius jos figūros kontūrus jau ima 
ryškėti kai kurios gamtovaizdžio detalės. 

Jolanda kaip miglotas prisiminimas išblėsta prieš 
gyvą Izabelės paveikslą. Tikroji meilė nuveja pirmą- 
sias jaunystės svajones. 

Iš tiesų toje apgriuvusioje pilyje, kur akys tematė 
sunykimą ir skurdą, baronas gyveno paniuręs, apsnū- 
dęs, be gyvybės, labiau panašus į šešėlį negu į žmo- 
gų iki tos dienos, kai pirmą kartą sutiko Jolandą 
de Fua, medžiojančią tuščiuose landuose. Ligi tol jis 
tebuvo matęs saulėje įdegusias kaimietes, suskretu- 
sias piemenes, bobas, o ne moteris. Tad nenuostabu, 
kad šis regėjimas jį apakino, tartum būtų žiūrė- 
jęs į saulę. Net užmerkęs akis nuolat matydavo tą 
švytintį veidą, kuris, rodės, priklausė ne šiam pasau- 
liui. Jolanda tikrai buvo nepaprastai gražaus veido 
bei stuomens ir galėjo sužavėti labiau patyrusius 
vyriškius negu vargšą bajorėlį, jodinėjantį perkarusiu 
kuinu, vilkintį pernelyg plačiais tėvo drabužiais. Bet 
iš to, kaip Jolanda nusišypsojo, išvydusi juokingą 
jo apdarą, Sigonjakas suprato, kad beprasmiška puose- 
lėti viltį dėl šios įžūlios gražuolės. Jis ėmė Jolandos 
vengti arba stengdavosi pamatyti ją nepastebėtas — 
pasislėpdavo už krūmų ar medžio kamieno pakelėje, 
kur ji paprastai prajodavo, savo gerbėjų lydima. Tie 
didikai jam visi atrodė baisiai gražūs, nuostabiai apsirengę, 
Ašdidžiai malonūs, nes save jis niekino. Tomis dienomis jis 
pareidavo į pilį kartaus liūdesio pilna širdimi, išblyškęs, 
nusikamavęs, kaip žmogus, ką tik pakilęs iš ligos patalo, ir 
ištisas valandas išsėdėdavo kampe prie židinio tylėdamas, 
parėmęs smakrą ranka. 

Izabelės pasirodymas pilyje davė tikslą tam mig- 
lotam meilės troškimui, kuris kankina jaunuolį ir dėl 
kurio dykinėdamas jis ima vaikytis neišsipildžiusių 
svajonių. Jaunosios aktorės palankumas, švelnumas ir 
kuklumas suvirpino jautriausias Sigonjako sielos stygas, 
ir jis ją iš tikrųjų labai pamilo. Ji užgydė Jo- 
landos paniekos padarytą žaizdą. Ė 

„Sigonjakas ilgai buvo nugrimzdęs tose fantastiškose 
svajonėse, bet pagaliau, išplūdęs save už tingumą, var- 
gais negalais prisivertė atkreipti dėmesį į pjesę, kurią 
Izabelė jam davė padailinti. Jis išbraukė kai kurias 
eiles, nesiderinančias su jaunosios aktorės išvaizda, ir 
prirašė kitas. Be to, perdirbo jaunojo herojaus meilės 
prisipažinimą, nes esamas pasirodė jam pernelyg šaltas, 
pretenzingas, nenatūralus ir pompastiškas. Jis pakeitė 
jį nauju, natūralesniu, aistringesniu, karštesniu, mintyse 
skirdamas jį pačiai Izabelei. 

Tą darbą baronas dirbo iki vėlyvos nakties, bet 
turėjo pasitenkinimo, o kitą rytą Izabelė jam atsily- 
gino švelnia šypsena. Ji tučtuojau pradėjo mokytis ei- 
les, kurias buvo perkūręs jos poetas, kaip jinai jį 
vadino. Nei Ardi!““, nei Tristanas jai nebūtų labiau 
įtikę. | 

Vakare į spektaklį ėmė veržtis minia. Ji buvo dar 
gausesnė negu išvakarėse ir vos nenuspaudė durininko — 
žiūrovai grūdosi ir norėjo visi kartu įeiti į teatrą, būgštau- 
dami, kad, nors ir sumokėję už bilietą, gali neberasti vie- 
tos. Valombrezą nugalėjusio kapitono Frakaso šlovė augo 
kas valandą, virsdama tiesiog pasakiška. Puatjė gyven- 
tojai mielai jam būtų priskyrę ir Herkulio, ir dvylikos 
Apskritojo stalo riterių žygdarbius. Kai kurie jauni 
bajorai, kunigaikščio priešai, siekdami šio narsaus 
riterio draugystės, ketino kviesti jį pasivaišinti 
su jais smuklėje, susidėję po šešias pistoles. Ne viena 
dama jau kūrė jam meilės laiškutį ir sudegino ne 
vieną nepavykusį juodraštį. Žodžiu, jis buvo madingas. 
Visi juo -be galo žavėjosi. 

Sigonjaką mažai džiugino tas pasisekimas, ištraukęs 
jį į viešumą, nes jis troško būti šešėlyje, bet 
nebegalėjo to išvengti. Reikėjo kęsti. Kartą jam net 
užėjo noras pasislėpti ir nebesirodyti scenoje. Ta- 
čiau, pagalvojęs, kaip nusimins Tironas, besidžiau- 
giąs milžiniškomis pajamomis, įplaukiančiomis į tru- 
pės kasą, jis susilaikė. Argi tie dori aktoriai, atėję 


WMAleksandras Ardi — prancūzų dramaturgas (apie 1570— 
1632). 

jam į pagalbą skurde, neturėjo teisės dabar pasinau- 
doti netikėtu jo populiarumu? Todėl, pasidavęs liki- 
mui, jis užsidėjo kaukę, susisegė kardasaitį, persi- 
metė per petį apsiaustą ir ėmė laukti, kada re- 
žisieriaus padėjėjas praneš, jog metas jam eiti į 
sceną. 

Kadangi pajamos buvo geros, o žiūrovų gausu, 
Erodas, kaip dosnus direktorius, įsakė padvigubinti 
apšvietimą, ir salė spindėjo kaip karaliaus rūmai 
spektaklio metu. Tikėdamosi sužavėti kapitoną Frakasą, 
miesto damos išsipustė, išsidabino kiek įmanydamos, 
kaip sakoma Romoje, in fiocchi“?. Brangenybių dėžu- 
tėse neliko nė vieno deimanto — viskas žėrėjo ant bal- 
tų krūtinių ir gražių galvučių, karštai trokštančių pa- 
tikti. 

Tik viena ložė geriausioje, labiausiai iš salės mato- 
moje vietoje tebebuvo tuščia, ir visų akys smalsiai 
krypo į tą pusę. Puatjė bajorai ir miestiečiai, užėmę 
savo vietas daugiau kaip valandą, stebėjosi, kad tie, 
kurie ją išnuomojo, taip neskuba. Erodas, prasklei- 
dęs užuolaidą, atrodė, laukė jų atvykstant, kad galė- 
tų suduoti tris ritualinius dūžius, nes nieko nėra 
nemalonesnio teatre kaip tie pavėlavę žiūrovai, ku- 
rie sėsdamiesi triukšmingai stumdo kėdes ir atitraukia 
dėmesį. 

Bet, kylant uždangai, jauna moteris užėmė vietą lo- 
žėje, Oo šalia jos sunkiai atsisėdo garbios ir pa- 
triarchališkos išvaizdos senjoras. Ilgi balti plaukai, ga- 
luose susukti sidabrinėmis garbanomis, krito nuo dar 
vešliai apaugusių smilkinių, nors pakaušyje blizgėjo 
gelsva plikė. Plaukų kuokštai juosė ryškiaspalvius 
skruostus, kurie liudijo senąjį bajorą įpratus gyven- 
ti gryname ore ir galbūt laikantis Rablė dieviškojo 
butelio kulto. Juodi vešlūs antakiai temdė dar neap- 
siblaususias nuo metų akis, kurios, tamsių raukšlių 
apsuptos, kartkarčiais dar sukibirkščiuodavo. Ūsai ir 
smaili barzdelė, — jai būtų galima pritaikyti „laukinės“ 
epitetą, kurį senovės herojinių poemų kūrėjai nuo- 


45 šventiškai, iškilmingai pasipuošęs. (1t.) 

lat priskiria Karolio  barzdai!““, — šiaušėsi apie gaš- 
lią, storalūpę jo burną. Dvigubas paliaukis jungė 
veida su drūtu kaklu. Visa jo išvaizda būtų buvu- 
si gana paprasta, tik žvilgsnis taurino bruožus ir 
neleido abejoti šio žmogaus kilmingumu. Venecijos 
dygsniu siuvinėta apykaklė puošė auksinio brokato 
švarką, ir atsikišusio pilvo keliami akinamo baltumo 
marškiniai dengė tamsiai rudų aksominių kelnių juos- 
tą; tokios pat spalvos, auksiniais galionais apsiuvi- 
nėtas apsiaustas karojo nerūpestingai užmestas ant 
krėslo atlošo. 

Buvo nesunku įspėti, kad šis senas jos dėdė 
yra palydovas, kurį dievinama, užgaidi dukterėčia 
pavertė duenja. Žvelgiant į juodu — ją, liekną ir guvią, ir 
Jį, griozdišką ir rūškaną, — nejučiomis iškildavo palygini- 
mas: Diana, vedanti už saito seną prijaukintą liūtą; jis mie- 
liau būtų miegojęs savo urve, negu šitaip davęsis tampo- 
mas po žmones, bet susitaikė su neišvengiamybe. 

Elegantiškas merginos apsiaustas bylojo, kad jo 
savininkė turtinga ir kilminga. Pilkšvai žalsva it jūros 
vanduo suknelė (tokį atspalvį tegali drįsti pasirinkti 
blondinės, nebūgštaujančios dėl savo veido spalvos) 
paryškino santūriai dekoltuotą sniego baltumo krūtinę, 
o permatomas kaip alebastras kaklas iš krakmolytos 
ažūrinės apykaklės kyšojo it piestelė iš žiedlapių 
vainiko. Visas sidabrinio brokato sijonas žvilgėjo, 
ypač švietė taškeliai, kur perlais buvo apsiuvinėti 
jo kraštai ir korsažas. Plaukai, smulkiomis garba- 
nėlėmis suraityti ant kaktos ir smilkinių, spindėjo apšviesti 
it gyvas auksas. Norint juos apdainuoti, reikėtų sukurti 
bent dvidešimt sonetų ir sudėti į juos visus italų 
concetti'*" ir ispanų agudezzas!““. Ši gražuolė jau 
apstulbino visą salę, nors tebebuvo su kauke. Ta- 
čiau tai, kas buvo matyti, atitiko visa kita. Švel- 
nus ir. taisyklingas smakras, puikios, rausvos lyg 
avietės lūpos, kurios labai derėjo prie juodo aksomo 


'**Daugelio senovinių herojinių prancūzų poemų herojus buvo 
Karolis Didysis. 

!47puikias mintis. (It.) 

48sąmojį .(Isp.) 

fono, pailgas, dailus veido ovalas, idealiai tobula 
ausytė, tartum paties Benvenuto Čelinio!““ iškalta iš agato, 
— visų tų grožybių galėjo pavydėti net pačios dei- 
vės. 

Netrukus, gal dėl to, kad salėje buvo karšta, 
o gal norėdama suteikti mirtingiesiems malonę, ku- 
rios jie neverti, jaunoji deivė nusiėmė bjaurųjį kar- 
tono gabalą, temdžiusį pusę jos spindesio. Tada žiū- 
rovai išvydo žavingas akis, kurių skaidrūs mėlyni 
vyzdžiai blizgėjo kaip lazuritas iš po ilgų tamsiai 
rusvų blakstienų, pusiau graikišką, pusiau erelišką nosį 
ir Iausvus skruostus, šalia kurių būtų nublankusios 
skaisčiausios rožės. Tai buvo Jolanda de Fua. 

Pavydžios damos pajuto, kad jų pasisekimui iškilo 
grėsmė — šalia tokios varžovės jos galėjo pavirsti bjaurio- 
mis senėmis, ir pažino ją dar nenusiėmusią kaukės. 

Jolanda ramiai nužvelgė sujudusią salę, pasidėjo 
alkūnes ant ložės krašto ir ranka parėmė skruostą tokia 
poza, kuri būtų išgarsinusi bet kurį skulptorių, jeigu jis — 
graikas ar romėnas — būtų sugebėjęs atkurti tokį nerūpes- 
tingą grakštumą ir tokią natūralią eleganciją. 

— Dėde, jūs tik neužmikite, — tarė ji patyliukais 
senajam senjorui, kuris tučtuojau išplėtė akis ir atsi- 
tiesė . krėsle. — Būtų nemandagųu mano -atžvilgiu ir 
prieštarautų senovinėms gero elgesio taisyklėms, kurias 
jūs visada taip giriate. 

—-Būkite rami, mieloji dukterėčia, kai lėkšti tų 
Juokdarių sąmojai ir kvaili pokštai man nusibos, pa-. 
žvelgsiu į jus, ir mano akys bematant pašviesės. 

Kai Jolanda šiais žodžiais kalbėjosi su dėde, kapi- 
tonas Frakasas ilgomis savo kojomis atžirgliojo per sce- 
ną iki pat rampos ir sustojo piktai vartydamas 
akis, nutaisęs baisiai įžūlią, pasipūtėlišką grimasą. 

Pasirodžius numylėtam aktoriui, salė pratrūko karš- 
tai. ploti, ir žiūrovų dėmesys laikinai nukrypo nuo 
Jolandos. 

Sigonjakas tikrai nebuvo garbėtroška, ir bajoriš- 


4'Benvenutas Čelinis (1500—1571) — italų skulptorius 
ir juvelyras, keletą metų dirbęs Prancūzijoje, Pranciškaus I dvare. 


255 


kas jo išdidumas niekino komedianto amatą, kurio 
imtis jį vertė skurdas. Tačiau neneigsime, kad jo 
savimeilę truputį glostė šiltas ir triukšmingas pub- 
likos pritarimas. Histrionų, gladiatorių ir mimų šlovė 
kartais keldavo pavydą aukšto rango žmonėms, Ro- 
mos imperatoriams, pasaulio viešpačiams, kurie nesi- 
bodėjo cirke ar teatre varžytis dėl dainininkų, mimų 
ir imtynininkų laurų, nors jau turėjo daugybę kitų 
vainikų ant galvos. Paminėsime žymiausią iš visų 
pavyzdį — Neroną Ahenobarbą!““, 

Plojimams nutilus, kapitonas Frakasas apsidairė po 
salę, kaip paprastai daro aktorius, norėdamas įsitikinti, 
ar nėra tuščių suolų, ir įspėti publikos nuotaiką, 
prie kurios jis turi derinti savo vaidybą: elgtis dau- 
giau ar Mažiau laisvai. 

Staiga baroną apėmė kvaitulys. Žvakių šviesos virto 
saulėmis, paskui juodais ratilais švytinčiame fone, 
neaiškios žiūrovų galvos jam prie kojų — tankiu rūku. 
Karštas prakaitas, kuris tuojau pat virto šaltu, išpylė jį nuo 
galvos ligi kojų. Šios, tartum būtų buvusios vatinės, linko, 
ir jam pasirodė, kad jis iki juosmens prasmego į scenos 
grindis. Burna išdžiūvo, nebebuvo seilių, geležinis antkak- 
lis tartum ispaniška garota, kuria smaugiami nusikaltėliai, 
sugniaužė jam gerklę, ir žodžiai, kuriuos jis turėjo ištarti, 
išskrido iš jo galvos išsigandę, blaškydamiesi, netvarkingu 
būriu, painiodamiesi kaip paukščiai, pasprukę iš atviro 
narvelio. Šaltas protas, susitvardymas, atmintis — viskas 
staiga dingo. Tartum nematomo žaibo trenktas, jis vos ne- 
"pargriuvo negyvas ant rampos žvakių. Apžvelgdamas salę, 
jis pamatė Jolandą de Fua — rami ir spindinti, ji 
sėdėjo savo ložėje, įsmeigusi į jį Žžavingas, melsvai 
žalias akis! 

O gėda! O prakeikimas! O pikta likimo išdaiga! 
O nepakenčiama kankynė kilniai sielai! Pasirodyti 
juokdario rūbais šitame niekingame ir žemame pras- 
tuomenės linksmintojo vaidmenyje prieš tokią išdidžią, 
tokią išpuikusią, į visus iš aukšto žiūrinčią damą! 


"Neronas Ahenobarbas — Romos imperatorius (I a.); 
jis tarėsi esąs didis artistas ir vertė savo pavaldinius garbinti jo talentą. 

Norint išmušti jai didybę, reikėtų jos akivaizdoje 
daryti tik kilnius, herojiškus, antžmogiškus žygdar- 
bius! Ir nėra kaip pasislėpti, išnykti, prasmegti 
skradžiai žemės! Akimirką Sigonjakas ketino pulti 
stačia galva pro dekoraciją ir pradurti ją kaip ba- 
lista, bet kojos buvo tartum medinės, jis negalė- 
jo atsiplėšti nuo grindų ir stovėjo sumišęs, prasi- 
žiojęs, išsigandęs. Didžiai nustebęs Skapenas, many- 
damas, kad kapitonas Frakasas pamiršo savo vaidme- 
nį, tylomis kuždėjo pirmuosius jo monologo žodžius. 

Publika pamanė, kad aktorius prieš pradėdamas lau- 
kia naujų aplodismentų, ir vėl ėmė ploti, trepsėti, 
kelti tokias ovacijas, kokių dar nebuvo girdėjęs 
joks teatras. Tai davė Sigonjakui laiko atsipeikė- 
ti. Didžiausiomis valios pastangomis jis paėmė save į 
rankas: „Pelnykite bent šlovę už savo pažeminimą,— tarė 
jis sau, tvirčiau atsistodamas ant kojų. — To dar betrūko, 
kad mane nušvilptų jos akivaizdoje ar apmėtytų supuvu- 
siais obuoliais ir pašvinkusiais kiaušiniais. Gal ji manęs net 
nepažino po šia šlykščia kauke. Kas galėtų įspėti po šituo 
raudonai ir geltonai išmargintu mokytos beždžionės ap- 
daru slypint Sigonjaką! Na, drąsiau, pirmyn! Parodyk, ką 
gali. Jei aš gerai vaidinsiu, ji man plos. Tai jau bus 
graži pergalė, nes ji mėgsta tik įžeidinėti . 

Šios mintys šmėkštelėjo Sigonjako galvoje greičiau, 
negu mes jas užrašėme, nes plunksna nesuspėja sekti 
paskui mintį. Jis deklamavo didįjį savo monologą taip 
keistai dudendamas, su tokiomis netikėtomis intonacijo- 
mis, su tokiu padūkusiu, komišku siautuliu, kad publika 
prapliupo šaukti „bravo!“ ir net pati Jolanda, nors ji 
tvirtino nemėgstanti tokių farsų, negalėjo susilaikyti 
nenusišypsojusi. Jos dėdei, storajam komandorui, visi 
miegai išlakstė, ir gumbuotomis podagriko rankomis jis 
ėmė ploti. Beviltiškai nusiminęs nelaimingasis Sigonjakas 
perdėta vaidyba, juokingais pokštais, kvailu gyrimusi, 
rodės, tyčiojosi pats iš savęs ir piktai šaipėsi iš savo 
likimo. Su beprotišku ir žiauriu džiaugsmu jis trypė savo 
titulą, kilmę, savigarbą ir protėvių atminimą! 

„Tu turi būti patenkinta, piktoji lemtie, aš esu pakan- 
kamai pažemintas, pakankamai niekingai smukęs, — gal- 

vojo jis, kęsdamas sprigtus, antausius ir spyrius.— Tu 
mane padarei nelaimingą. Dabar nori paversti juokingu. 
Tu man iškrėtei dar vieną piktą išdaigą — sugėdinai šios 
išdidžios gražuolės akivaizdoje! Ko gi tau dar reikia?“ 

Kartais jį apimdavo įniršis, ir jis atsitiesdavo nuo 
Leandro smūgių tokia baisia, grėsminga mina, kad šis 
traukdavosi iš baimės. Bet, staiga prisiminęs savo vaid- 
menį, Sigonjakas, dideliam žiūrovų pasitenkinimui, vėl 
imdavo drebėti, kalenti dantimis, virpinti kinkas, mik- 
čioti ir demonstruoti visus didžiausio bailumo požymius. 

Ne tokiame gudėtingame vaidmenyje jo ekstrava- 
gantiškas elgesys būtų atrodęs juokingas, bet čia publika 
laikė jį aktoriaus, kuris, kaip sakoma, visai įlindo į ku- 
riamojo personažo kailį, įkvėpta kūryba, ir įspūdis buvo 
geras. Viena Izabelė atspėjo barono susijaudinimo prie- 
žastį. Ji pastebėjo salėje tą įžūlią medžiotoją, kurios 
bruožai buvo labai ryškiai įsirėžę jos atmintin. Vaidin- 
dama ji vogčiomis iš scenos pažvelgdavo į ložę, kur išdidi 
ir rami, pasitikinti savo tobulumu it soste sėdėjo išpuikusi 
gražuolė, kurios Izabelė dėl kuklios savo padėties nedrįso 
vadinti varžove. Ji net jautė kartų saldumą, konstatuo- 
dama, jog didžiūnė iš tikrųjų pranašesnė, ir galvojo, kad 
jokia moteris nepajėgtų varžytis grožiu su tokia deive. 
Matydama tuos neapsakomus kerus, ji suprato beprotišką 
meilę, kurią kartais menkiems žmoneliams sužadina 
neprilygstamas jaunos karalienės, pasirodančios viešose 
iškilmėse, žavumas,— meilę, kuri baigiasi beprotybe, 
kalėjimu ir mirties bausme. 

O pats Sigonjakas davė sau žodį nežiūrėti į Jolandą. 
Jis bijojo, kad, staiga susijaudinęs ar netekęs nuovokos, 
gėdingai neišsišoktų. Jis stengėsi nusiraminti ilgai žvelg- 
damas, kai leisdavo pjesės eiga, į švelniąją, gerąją Izabelę. 
Šis žavus veidukas, kuriame atsispindėjo liūdesys ir 
kančia, nes piktas tėvas komedijoje norėjo ją ištekinti 
prieš jos valią, suteikdavo Sigonjako sielai ramybės. 
Vienos meilė atsverdavo antros panieką. Jis vėl imdavo 
pats save gerbti ir rasdavo jėgų vaidinti toliau. 

Pagaliau toji kankynė baigėsi. Uždangai nusileidus, 
Sigonjakas už kulisų dusdamas nusimetė kaukę ir susmuko 
ant suolo; kiti aktoriai nusigando, išvydę keistai pasikei- 

tusį įo veidą — jis buvo numirėliškai išblyškęs. Maty- 
damas, kad baronas gali apalpti, Blazijus atnešė jam 
butelį vyno ir pasakė, kad šiuo atveju geriausiai veikia 
vienas kitas gurkšnis stipraus gėrimo. Sigonjakas davė 
ženklą tenorįs vandens. 

— Netinkamas režimas,— tarė Pedantas,— visiškai 
klaidinga dieta. Vanduo — vien varlėms, žuvims ir 
antims, o ne žmonėms. Kaip geroj vaistinėj ant grafinų 
reikėtų užrašyti: „Išoriniai vaistai '. Aš tuoj pat numirčiau, 
jei nuryčiau nors vieną lašą to beskonio skystimo. 

Nepaisydamas Blazijaus samprotavimų, baronas iš- 
maukė visą puodelį vandens. Nuo vėsaus gėrimo jis 
atsigavo ir ėmė žvalgytis aplinkui ne tokiomis sumišu- 
siomis akimis. 

— Jūs vaidinote neapsakomai žavingai — pasakė 
prieidamas Erodas, — bet nereikia šitaip įsigyventi į vaid- 
menį. Tokia ugnis jus greit sudegins. Aktoriaus menas — 
mokėti save tausoti ir jausmą tik vaizduoti. Aktorius 
turi uždegti teatrą, o pats likti šaltas ir ramus tarp didžiau- 
sių jausmo siautulių. Niekas taip gyvai neparodė Mata- 
moro pasipūtimo, įžūlumo ir kvailybės kaip jūs, ir jei 
sugebėsite pakartoti tuos improvizacijos efektus, laimėsite 
komiko laurus. 

— Aš, rodos, iš tiesų neblogai atlikau savo vaidmenį, — 
su kartėliu atsakė baronas.— Toje scenoje, kai mano 
galva išlenda pro gitarą, kurią Leandras sudaužo man į 
kiaušą, aš pats jaučiuosi esąs pajuokos vertas juokdarys. 

— Tikrai, — tarė Tironas,— jūs atrodėte be galo įnir- 
šęs ir juokingas. Net panelė Jolanda de Fua, toji išdidžioji, 
kilnioji, rimtoji ypata, teikėsi nusišypsoti. Pats mačiau. 

— Man didelė garbė, kad pralinksminau šią gražuolę, 
— atsakė Sigonjakas ūmai nukaisdamas. 

— Atleiskite man,— atsiprašė Tironas, pastebėjęs jo 
paraudimą.— Mus, vargšus profesionalus komediantus, 
pasisekimas apsvaigina, bet jūsų luomo žmogus tikriausiai 
tam abejingas, jo, matyt, nejaudina net žymių asmenų 
plojimai. 

— Jūs manęs nė kiek neįžeidėte, gerasis Erodai,— tarė 
Sigonjakas, tiesdamas Tironui ranką.— Visa, ką darai, 
rėikia daryti gerai. Aš tik netyčia prisiminiau, kad jau- 

nystėje svajojau apie kitokias pergales. 

Izabelė, persirengusi kitai pjesei, praėjo pro Sigonjaką 
ir, prieš įžengdama į sceną, metė į jį angelišką paguodos 
žvilgsnį, kupiną tokio švelnumo ir meilės, kad jis visiškai 
užmiršo Jolandą ir nebesijautė nelaimingas. Tas dieviškas 
balzamas bent laikinai užgydė jo išdidumo nuoskaudas, 
nes tokios nuoskaudos nuolat atsiveria ir- negreitai užsi- 
miršta. 

Markizas de Briujeras buvo savo poste ir, nors per 
spektaklį uoliai plojo Zerbinai, pertraukos metu nuėjo į 
ložę pasisveikinti su Jolanda, kurią pažinojo ir su kuria 
kartais medžiodavo. Neminėdamas barono pavardės, 
markizas jai papasakojo apie kapitono Frakaso dvikovą 
su kunigaikščiu de Valombrezu. Buvęs vieno iš priešininkų 
sekundantu, jis tos dvikovos smulkmenas žinojo kuo 
geriausiai. 

— Be reikalo slapukaujate, markize,— pasakė jam 
Jolanda.— Aš išsyk supratau, kad kapitonas Frakasas 
ne kas kitas, kaip baronas de Sigonjakas. Juk mačiau, 
kaip jis išvažiavo iš savo pelėdų bokšto su ta paikšele, 
ta komediante, kuri scenoje taip saldžiai vaidina naivias 
merginas, — pridūrė ji nenatūraliai nusijuokdama.— Be 
to, juk jis buvo jū ų pilyje su komediantų trupe! Iš kvailos 
jo Minos neatrodė, kad jis toks puikus aktorius ir narsus 
dvikovininkas. 


Šnekėdamasis su Jolanda, markizas žvalgėsi po salę. 
Iš čia ji buvo matoma geriau negu iš tos vietos prie 
orkestro, kur jis paprastai sėdėdavo, norėdamas iš arčiau 
sekti Zerbinos va:dybą. Jo dėmesį patraukė kaukėta 
dama, kurios jis ligi šiol nebuvo pastebėjęs, nes, sėdėda- 
mas pirmoje eilėje, beveik visada buvo nusigręžęs nuo 
žiūrovų, Mat nelabai norėjo būti pastebėtas. Nors paslap- 
tingoji gražuolė skendėjo juoduose nėriniuose, savo 
laikysena ir manieromis jinai lyg ir panėšėjo į markizę, 
jo žmoną. „Negali būti!— tarė jis sau.— Juk ji dabar 
Briujero pilyje, kur palikau išvažiuodamas!“ Tuo tarpu 
ant bevardžio damos piršto (ranką ji buvo koketiškai 
pasidėjusi ant ložės krašto, tartum atsilygindama sau už 
tai, kad turi slėpti veidą) sužėrėjo didelis briliantas, 
kurį paprastai mūvėdavo markizė. Tai pamatęs, de Briu- 

jeras sunerimo. Jis atsisveikino su Jolanda ir senuoju 
senjoru, pasiryžęs tuojau pat patikrinti šį faktą. Tačiau, 
nors ir veikė greitai, įėjęs į ložę, paukštytės gūžtoje 
neberado. Dama buvo išvykusi. Jis nusivylė ir dar labiau 
sumišo, nors ir buvo tolerantiškas vyras, filosofiškai 
žiūrįs į sutuoktinių tarpusavio santykius. „Nejaugi ji 
įsimylėjusi tą Leandrą?— sumurmėjo jis.— Gerai, kad 
iš anksto pasirūpinau jį apkulti, tad su juo mano sąskaitos 
suvestos“. Ši mintis grąžino jam ramybę, ir jis nuėjo į 
užkulisį, pas Subretę, kuri jau stebėjosi ligi šiol jo nesu- 
laukdama ir priėmė jį dėdamasi įsižeidusi, kaip daro tokios 
moterys, norėdamos paerzinti vyrus. 

Po spektaklio Leandras, sunerimęs, kad markizė dingo 
taip staiga, vaidinimui dar nesibaigus, nužingsniavo į 
bažnyčios aikštę, į tą vietą, kur pažas paprastai jo lauk- 
davo su karieta. Jis rado pažą vieną; šis įteikė jam laišką 
ir sunkoką dėžutę ir taip greitai dingo, kad aktorius būtų 
galėjęs suabejoti šio regėjimo realumu, jei rankose nebūtų 
likę laiškas ir dėžutė. Pašaukęs liokajų, einantį su žiburiu 
parsivesti savo šeimininko iš kažkurio gretimo namo, 
Leandras skubiai drebančia ranka sulaužė antspaudą ir, 
prikišęs popierių prie žibinto, kurį tarnas laikė jam ties 
"nosimi, perskaitė: 


„Brangusis Leandrai! Atrodo, kad mano vyras pažino 
mane teatre, nors ir buvau su kauke. Jis tokiu veriančiu 
žvilgsniu žiūrėjo į mano ložę, jog aš skubiai pasišalinau, 
nenorėdama būti užklupta. Atsargumas, meilės priešas, 
liepia mums nebesusitikti šią naktį miško namelyje. Jus 
sektų, gal net nužudytų, jau nekalbant apie pavojus, 
kurie iškiltų man pačiai. Laukdamas laimingesnių ir pa- 
togesnių progų, nešiokite šią aukso grandinę, kurią mano 
pažas jums įteiks. Tegu kiekvieną kartą, kai užsidėsite 
ją ant kaklo, jinai primins jums tą, kuri jūsų niekad 
nepamirš ir Mylės jus amžinai. 


Ta, kuri jums tėra Marija“ 


„Deja! Štai mano romanas ir pasibaigė!— tarė sau 
Leandras, duodamas kelias smulkias monetas liokajui, 

švietusiam žibintu.— Gaila! Ak, žavioji markize, kaip ilgai 
aš būčiau jus mylėjęs!— dūsavo jis, kai liokajus pasiša- 
lino.— Bet likimas pavydėjo man laimės. Būkite rami, 
ponia, aš nestatysiu jūsų į pavojų nekuklia savo aistra. 
Šiurkštuolis jūsų vyras mane be gailesčio sudraskytų ir 
persmeigtų špaga baltą jūsų krūtinę. Ne, ne, nereikia 
žiaurių skerdynių, jos tinka tragedijoms, o ne kasdie- 
niam gyvenimui. Nors širdis krauju srus, aš nesistengsiu 
jūsų pamatyti ir pasitenkinsiu bučiuodamas grandinę, ne 
tokią trapią, bet kur kas sunkesnę už tą, kuri akimirką 
buvo mus sujungusi. Kiek ji gali kainuoti? Mažiausiai 
tūkstantį dukatų, sprendžiant iš jos svorio! Kaip teisingai 
aš elgiuosi, kad myliu kilmingas damas! Vienintelis ne- 
patogumas — kad tokiu atveju rizikuoji gauti lazdų ar 
būti persmeigtas špaga. Žodžiu, nuotykis nutrūko laiku. 
Nėra ko gailėtis“. 

Nekantriai trokšdamas pamatyti, kaip žibės jo auksinė 
grandinė šviesoje, jis žvaliai nužingsniavo į „Prancūzijos 
herbo“ viešbutį, ir niekas nebūtų pamanęs, jog tai eina ką 
tik atstumtas meilužis. 

Grįžusi į savo kambarį, Izabelė rado ant stalo dėžutę, 
padėtą taip, kad ir labiausiai išsiblaškęs žvilgsnis ją 
pastebėtų. Sulankstytas popieriaus lapelis gulėjo po dė- 
žute, kurioje, matyt, buvo labai brangūs daiktai, nes ir 
pati dėžutė atrodė brangenybė. Lapelis nebuvo antspau- 
duotas, ir jame virpančia rašysena, netvirta ranka buvo 
išvedžiota: „Izabelei“. 

Pasipiktinimo raudonis nutvieskė aktorės skruostus, 
kai ji išvydo šią dovaną, nuo kurios susvyruotų ne viena 
nekaltybė. Net iš moteriško smalsumo neatidariusi dė- 
žutės, Izabelė pašaukė tėtušį Bilo, kuris dar nebuvo atsi- 
gulęs, nes ruošė vakarienę keliems senjorams, ir paliepė 
jam išnešti dėžutę ir grąžinti tam, kieno ji yra, nes ji nė 
minutės nenorinti laikyti jos pas save. 

Smuklininkas dėjosi nustebęs ir dievagojosi visais 
šventaisiais, kaip Olimpo dievai Stiksu, nežinąs, kas 
atnešęs čionai tą dėžutę, nors jis ir numanė, iš kur ji 
atsirado. 

Tas brangenybes, Izabelei nesant, ant stalo slapčia 
padėjo Leonarda, į kurią kreipėsi kunigaikštis, galvoda- 

mas, kad senai moteriškei gali pasisekti ten, kur pats 
kipšas nusisuka sprandą. Bet šįsyk toji: velnio matrona 
apsiskaičiavo — tvirkinanti brangenybių ir aukso jėga 
veikia tik niekšingas sielas. 

— Išneškite ją iš čia!— pasakė Izabelė tėtušiui Bilo. 
— Grąžinkite tą šlykščią dėžutę tam, kas ją atsiuntė. 
Tik nesakykite nė žodžio kapitonui. Nors aš nė kiek 
nesijaučiu nusikaltusi, bet jis gali įširsti ir sukelti skan- 
dalą, nuo kurio nukentėtų geras mano vardas. 

Smuklininkas gėrėjosi jaunosios aktorės nesavanau- 
diškumu — ji net nepažvelgė į brangenybes, kurios būtų 
susukusios galvą bet kuriai kunigaikštienei, ir su panieka 
grąžino jas kaip butaforinius saldainius ar tuščiavidurius 
riešutus. Jį stačiai apstulbino toks merginos dorumas, 
ir pasišalindamas jis kuo pagarbiausiai nusilenkė jai 
tartum karalienei. 

Susijaudinusi Izabelė, šeimininkui išėjus, atvėrė langą, 
norėdama gaiviu nakties oru atvėsinti liepsnojančius 
skruostus ir kaktą. Pro medžių šakas juodame Valom- 
brezo rūmų fasade žibėjo šviesa, tikriausiai sužeistojo 
kunigaikščio kambaryje. Gatvelė atrodė tuščia. Tačiau 
Izabelė, pripratusi jautria aktorės klausa pagauti suilerio 
šnabždesį, išgirdo pakuždomis ištartus žodžius: „Ji dar 
neatsigulė . 

Toji frazė ją labai suintrigavo, ir ji, truputį persisvė- 
rusi per palangę, tamsoje tarsi pastebėjo prie sienos 
prisiglaudusias, apsiaustais susisupusias dvi Žžmogystas, 
kurios stovėjo nejudėdamos, lyg akmeninės statulos 
bažnyčios prieangyje. Kitame gatvelės gale, nors ir buvo 
tamsu, jos nuo baimės išsiplėtusios akys įžvelgė trečią 
vaiduoklį, kuris, matyt, ėjo sargybą. 

Pasijutę stebimi, paslaptingieji vaiduokliai dingo, o 
gal geriau pasislėpė, nes Izabelė daugiau nieko nepamatė 
ir neišgirdo. Pavargusi nuo budėjimo ir manydama, jog 
tai tik apgaulingas nakties vaizdinys, Izabelė tyliai už- 
darė langą, užsklendė duris, pasistatė žvakę prie lovos ir 
atsigulė, jausdama neaiškų nerimą, kurio nepajėgė nu- 
slopinti jokie savęs įtikinėjimai. Iš tikro ko gi jai bijoti 
skląsčiu užsklęstame ir trigubu pasukimu užrakintame 
kambaryje, kai viešbutis pilnas žmonių ir už poros žings- 

nių miega jos draugai? Kokį ryšį gali turėti su ja tos 
šmėklos apačioje, prie sienos? Tai tikriausiai grobio ty- 
kantys vagys, kuriems trukdo jos lango šviesa. 

Visi tie samprotavimai buvo logiški, bet jos nenura- 
mino. Nerimastinga nuojauta slėgė krūtinę. Jei nebūtų 
bijojusi pajuokos, būtų atsikėlusi ir nubėgusi pas kurią 
nors draugę, bet Zerbina buvo ne viena, Serafina jos 
nemėgo, o Duenja ji instinktyviai bjaurėjosi. Taigi Iza- 
belė liko su nesuprantama baime. 

Ji krūptelėdavo nuo menkiausio trakštelėjimo, žvakės 
spragtelėjimo ir įsikniausdavo į antklodę, bijodama 
tamsioje kertėje pamatyti kokią pabaisą, bet paskui vėl 
susitvardydavo ir imdavo apžiūrinėti kambarį, kuriame, 
rodės, nebuvo nieko įtartino. 

Vienoje sienoje, pačiame palubyje, buvo nedidelis 
apskritas langelis, turbūt kokios tamsios kamarėlės. 
Pilkšvoje sienoje, žvakės vos apšviestas, jis atrodė tartum 
didžiulė juoda milžino akis, šnipinėjanti, ką veikia jaunoji 
moteris. Izabelė negalėjo atplėšti žvilgsnio nuo tos gilios 
ir tamsios skylės, beje, užkaltos dviem kryžminiais gele- 
žiniais skersiniais. Vadinasi, iš tos pusės nebuvo ko bijoti. 
Tačiau staiga Izabelei pasirodė, kad toje tamsioje angoje 
sublizgėjo dvi žmogaus akys. | 

Netrukus pro siaurą angą tarp geležinių skersinių 
išlindo tamsi galva ilgais juodais sutaišytais plaukais, 
po to pasirodė liesa ranka, paskui sunkiai pro gelečis 
prasispraudė pečiai, ir kokių aštuonerių ar dešimties metų 
mergytė, ranka įsikibusi į langelio kraštą, išsitiesė visu 
liesu savo kūneliu palei sieną ir negirdimai, nelyginant 
plunksnelė ar snaigė, nušoko ant grindų. 


Apstulbusi ir sustingusi iš baimės Izabelė nė nesukru- 
tėjo. Mergaitė pagalvojo, kad ji miega, ir prisiartino prie 
lovos, norėdama įsitikinti, ar kietai. Tamsiame jos veide 
pasirodė didžiausias nustebimas. 

— Ponia su perlų vėriniu!-— šūktelėjo ji, paliesdama 
perlus, kurie šurgėjo ant lieso tamsaus jos kaklo.— Ponia 
su perlų vėriniu!-— pakartojo ji. 

Izabelė, vos gyva iš baimės, taip pat pažino mergytę, 
kurią buvo mačiusi „Žydrosios saulės“ smuklėje ir kelyje 
kartu su Agostenu, važiuodama iš de Briujero pilies. Ji 

mėgino šauktis pagalbos, bet mergaitė užspaudė jai burną 
"ranka. 

— Nerėk! Tau negresia joks pavojus. Čikita sakė, kad 
niekad neperpjaus gerklės poniai, padovanojusiai jai 
perlus, kuriuos-ji norėjo pavogti. 

— Bet ko tau čia reikia, nelaimingas vaikelii— pa- 
klausė Izabelė, šiek tiek aprimusi, matydama tą silpnutę 
ir gležną būtybę, kuri negalėjo būti baisi ir rodė jai 
savotišką, laukinį ir keistą dėkingumą. 

— Atšauti skląstį, kurį tu kiekvieną vakarą užsklendi, 
— ramiausiai atsakė Čikita, matyt, nė kiek neabejodama 
savo poelgio teisėtumu.— Mane parinko dėl to, kad esu 
vikri ir laiba kaip gyvačiukė. Nėra tokios skylės, pro ku- 
rią aš nepralįsčiau. 

— O kam reikia atšauti skląstį? Jie nori mane apvogti? 

— Ne, — paniekinamai atsakė Čikita.— Tam, kad vyrai 
galėtų įeiti į tavo kambarį ir tave išnešti. 

— Dieve mano! Aš pražuvau!— sudejavo Izabelė, 
grąžydama rankas. 

* — Ne, — pasakė Čikita,— aš skląsčio neatšausiu, o 
durų laužti jie nedrįs, nes kiltų triukšmas, subėgtų žmonės 
ir juos pagautų — ne tokie jie kvailiai! 

— Bet aš būčiau ėmusi rėkti, kabintis už sienų, ir kas 
nors būtų išgirdęs. 


— Nedaug parėksi su užkimšta burna,— pasakė 
Čikita išdidžiai kaip menininkas, aiškinantis nemokšai 
savo paslaptį — o susupta į antklodę nė nepajudėsi. 


Nieko nėr lengviau. Papirktas arklininkas turėjo atidaryti 
užpakalinius vartus. 

— Kas sumanė tą bjaurią klastą?— paklausė vargšė 
aktorė, baisiai išsigandusi dėl jai gresiančio pavojaus. 

— Tasai senjoras, kuris davė pinigų, o, daugybę pinigų! 
Va šitiek — pilnas rieškučias!— atsakė Čikita, ir jos 
akyse blykstelėjo laukinis godumas.— Bet nesvarbu: tu 
juk man dovanojai perlus. Aš jiems pasakysiu, kad tu 
nemiegojai, kad tavo kambaryje buvo kažkoks vyras ir 
kad reikalas neišdegė. Tada jie pasišalins. Leisk man į 
tave pažiūrėti. Ak, kokia tu graži! Aš tave myliu, labai 
myliu, beveik kaip Agosteną... Šit, žiūrėk!— sušuko ji, 
pamačiusi ant stalo vežime rastą peilį — Va peilis, kurį 

aš pamečiau. Pasirodo, jis pas tave. Mano tėvo peilis! 
Saugok jį — jo ašmenys aštrūs: 


Kai gyvatė ši įkanda, 
Niekas vaistų nesuranda. 


Žiūrėk, jį pirma reikia va šitaip pasukti ir paskui smogti, iš 
apačios į viršų — taip geležtė geriau susminga. Nešiokis 
Jį visada po palaidine, o kai pikti žmonės norės tave 
nuskriausti, tik čekšt!— ir perskrodi jiems pilvą! 

Mažytės žodžius lydėjo atitinkami judesiai. 

Tą naktį tokiomis keistomis aplinkybėmis puskvaišės 
vagilės duota pamoka, kaip smeigti peiliu, paveikė Izabelę 
tartum košmaras, kurio veltui stengiesi nusikratyti. 

— Laikyk peilį rankoje šitaip, tvirtai suspaudusi pirš- 
tais. Niekas tau nieko nepadarys. Dabar aš išeinu. Sudie! 
Prisimink Čikitą! 

Mažoji Agosteno bendrininkė prisistūmė prie sienos 
kėdę, užlipo ant jos, pasistiebė, įsikibo į geležinį skersinį, 
susilenkė kaip lankas ir, įsirėmusi kojomis į sieną, staigiai 
stryktelėjo aukštyn, užsiropštė ant langelio krašto ir 
dingo, niūniuodama savotišką dainelę proza: 

— Čikita pralenda pro rakto skylutę, ji šoka ant aštrių 
tvoros smMaigalių, ant butelių šukių ir nesusižeidžia. Ir 
niekas jos nepagaus! 

Izabelė, nesumerkusi akių, vos sulaukė ryto — taip tas 
keistas įvykis ją sujaudino. Bet likusi nakties dalis praėjo 
ramiai. 

Tik kai mergina nuėjo į valgomąjį, aktorius nustebino 
išblyškęs jos veidas ir pamėlę paakiai. Visi ėmė ją klau- 
sinėti, ir ji papasakojo apie nakties nuotykį. Įsiutęs 
Sigonjakas ketino nusiaubti kunigaikščio de Valombrezo 


namus — šis piktadariškas pasikėsinimas, be abejonės, 
esąs jo sumanytas. 
— O mano nuomone, — pareiškė Blazijus,— reikia 


kuo skubiausiai susikrauti mantą ir išnykti arba, tikriau 
sakant, pabėgti į tą okeaną, kuris vadinamas Paryžium. 
Reikalai nekokie. | 

Aktoriai Pedanto nuomonei pritarė, ir buvo nutarta 
išvykti rytojaus dieną. 


266 


XI 
i. NAUJASIS TILTAS 


Būtų ilgu ir nuobodu sekti etapas po etapo komediantų 
vežimo kelią iki Paryžiaus, didžio miesto, juo labiau kad 
kelionės metu neįvyko nieko, apie ką vertėtų papasakoti. 
Mūsų komediantų kapšas buvo prikimštas, ir jie keliavo 
patogiai, samdydami arklius ir darydami didelius pažygius. 
Tūre ir Orleane trupė sustojo ir parodė keletą spektaklių. 
Jų pajamos patenkino Erodą, kuris, kaip direktorius ir 
kasininkas, buvo itin jautrus piniginiam pasisekimui. 
Blazijus apsiramino ir dabar juokėsi, kad taip baiminosi 
kerštingo Valombrezo būdo. Tačiau Izabelė tebedrebėjo, 
prisiminusi nepavykusį pagrobimą, ir, nors viešbučiuose 
ji dabar visada miegodavo viename kambaryje su Zerbina, 
sapne jai ne kartą vaidenosi iš juodos angos išlendanti 
laukinė Čikitos galva baltais dantimis. Išsigandusi šito 
regėjimo, ji pabusdavo šaukdama, ir jos draugei vargais 
negalais tepavykdavo ją nuraminti. Sigonjakas iš pažiūros 
atrodė ramus, bet nakvodavo gretimame kambaryje 
nenusirengęs, su špaga prie šalies, pasiruošęs galimam 
naktiniam puolimui. Dieną jis dažniausiai žygiuodavo 
pėsčias pirma vežimo, kaip žvalgas, ypač jei pakelėse 
pasitaikydavo krūmų, atvašynų, apgriuvusių mūro tvorų ar 
pasalai tinkamų trobesių. Pamatęs įtartinus keliautojus, 
jis palaukdavo prie vežimo, kur Tironas, Skapenas, Bla- 
zijus ir Leandras sudarė rimtą įgulą, nors iš dviejų pasta- 
rųjų vienas buvo senas, o antras bailus kaip kiškis. 
Kartais, kaip geras karvedys, mokantis numatyti priešo 
gudrybes, jis laikėsi ariergarde, nes pavojus galėjo tykoti 
ir iš šios pusės. Tačiau atsargumo priemonės buvo nerei- 
kalingos ir perdėtos — trupės niekas neužpuolė; gal 
kunigaikštis neturėjo tam laiko arba to užgaido atsisakė, 
o gal dar neužgijusi Žaizda tramdė jo narsumą. 

Nors atėjo žiemos metas, oras nebuvo labai šiurpus. 
Aktoriai gerai maitinosi, turėjo šiltų ir storesnių drabužių 
negu saržiniai teatro apsiaustai, ir jiems nebuvo šalta, 
o šiaurys tik ryškiau parausvindavo jaunosioms aktorėms 
skruostus, kartais griebdamas net už švelnių nosyčių. 

Tos žieminės rožės, nors ne visai laikų, joms neblogai 
tiko, nes gražioms moterims tinka viskas. Na, o Leonardos 
keturiasdešimt metų vartoto grimo sugadinta veido spalva 
nebesikeitė. Nuo vėjo ir šalčio ji tik dar labiau balo. 

Pagaliau apie ketvirtą valandą po pietų komediantų 
vežimas prisiartino prie didžiojo miesto iš Bievrės upelio 
pusės ir, pervažiavęs tiltuką, judėjo palei Seną, tą garsingą 
upę, kurios bangos skalauja mūsų karalių rūmus ir dau- 
gelį kitų visame pasaulyje žinomų pastatų. Dūmai, ky- 
lantys iš namų kaminų, gulė ant miesto kaip perregimas 
rudas rūkas, į kurį leidosi raudona, be spindulių saulė. 
Šiame dulsvame fone ryškėjo pilkšvai violetiniai kontūrai 
privačių pastatų, bažnyčių ir rūmų, kuriuos iš šios vietos 
buvo galima žvilgsniu aprėpti. Kitame upės krante, 
anapus Luvjė salos, dunksojo Arsenalo bastionas, Celes- 
tiniečių vienuolynas, o priešais — Dievo Motinos kated- 
ros bokšto viršūnė. Pravažiavus Sen Bernaro vartus, 
atsivėrė nuostabus reginys. Paryžiaus Dievo Motinos 
katedra iškilo visu savo grožiu, su arkomis, panašiomis 
į Milžiniškos žuvies kriauklus, su dviem keturkampiais 
bokštais ir smailiu špilium ten, kur susikerta navos. 
Kitos, kuklesnės, bažnyčių ar koplyčių varpinės, prasi- 
mušančios virš namų stogų, įsirėžė jucdais savo dantimis 
į šviesų dangaus ruožą, bet Sigonjako žvilgsnį labiausiai 
traukė katedra: baronas niekad nebuvo lankęsis Paryžiuje, 
ir jį stebino šio paminklo didingumas. 

Vežimai, prikrauti įvairių maisto produktų, raiteliai 
ir pėstieji, triukšmingai judantys pakrante ir palei upę 
einančiomis gatvėmis, kur kartais įsukdavo komediantų 
vežimas, norėdamas sutrumpinti savo kelią, visos šitos 
minios šauksmai stulbino mūsų baroną, pripratusį prie 
landų platybės, vienatvės ir griūvančios savo pilies kapų 
tylos. Jo galvoje tartum malūno girnos ėmė suktis, ir jis 
svirdinėjo kaip girtas. Netrukus virš rūmų stogų išniro 
grakšti Šventosios koplyčios strėlė, nutvieksta paskutinių 
besileidžiančios saulės gaisų. Raudona žara apšvietė 
tamsius namų fasadus, ir jie atsispindėjo juodame upės 
vandeny, ištįsdami tartum ugninės gyvatės. | 

Paskui prietemoje palei krantinę sudūlavo Didžiųjų 
Augustinų bažnyčios ir vienuolyno kontūrai, o Naujojo 

tilto aikštelėje Sigonjakas pamatė tirštėjančiose sutemose 
gerojo karaliaus Henriko IV raitą statulą; bet netrukus 
vežimas pasuko į neseniai per vienuolyno žemes nutiestą 
Dofino gatvę, ir raitelis dingo. 

Dofino gatvės gale, prie Dofino vartų, buvo didelis 
viešbutis, kuriame kartais apsistodavo tolimų, egzotiškų 
ir fantastiškų šalių pasiuntiniai. Šie užvažiuojamieji 
namai galėjo vienu metu priimti daug žmonių. Arkliams 
ten visada būdavo pakankamai šieno, o ponams niekad 
netrūko lovų. Šį viešbutį Erodas ir pasirinko savo trupei 
apgyvendinti. Puikiai susiklostę kasos reikalai leido tokią 
prabangą; ši prabanga, beje, buvo naudinga, nes kėlė 
trupės prestižą, liudijo, kad ją sudaro ne kokie valkatos, 
sukčiai ir ištvirkėliai, skurdo priversti imtis apgailėtino 
provincijos komediantų amato, o garbingi aktoriai, savo 
talento dėka gaunantys padorias pajamas. Kad tai galimas 
dalykas, aiškėja iš motyvų, kuriuos garsusis poetas 
p. Pjeras Kornelis pateikia savo pjesėje „Komiškoji 
iliuzija“. 

Virtuvė, į kurią nuėjo aktoriai, laukdami, kol jiems 
parengs kambarius, buvo tokia didelė, kad joje būtų buvę 
galima patogiai paruošti pietus Gargantiua ar Pantagriue- 
liui. Milžiniškame židinyje, kuris žiojėjo raudonas ir lieps- 
nojantis tarytum pragaro nasrai, degė ištisi medžiai. 
Ant daugybės vienas ant kito sukrautų iešmų, kuriuos 
suko šuo, kaip patrakęs bėgiodamas rate, gelsvėjo it 
rožančiai suvarstytos žąsys, rausvėjo didžiuliai jautienos 
gabalai, veršienos kumpiai, jau nekalbant apie kurapkas, 
tilvikus, putpeles ir kitus smulkius paukščius. Virėjas, 
pats pusiau iškepęs, apsipylęs prakaitu, nors vilkėjo 
paprastu drobiniu palaidiniu, laistė tuos kepsnius samčiu, 
tolydžio panardindamas jį į troškintuvą,— tikras danaidžių 
darbas!?!, nes sultys nutekėdavo atgal. 

Aplink ilgą ąžuolinį stalą, nukrautą ruošiamais val- 
giais, plušėjo visas būrys virėjų, skrodikų ir parankinių, 


'5ISenovės graikų padavimas pasakoja, kaip Argo karaliaus Da- 
najo dukterys nužudžiusios savo vyrus ir už tai buvusios dievų 
pasmerktos pilti vandenį į bedugnę statinę. 

prieskoniais nubarstytus paukščius ir nešė juos į krosnis, 
kurios, įkaitusios iki baltumo ir kibirkščiuojančios, labiau 
panėšėjo į Vulkano kalvę negu į kulinarijos įtaisą, o 
tarnai pro tą liepsnojantį rūką atrodė tartum kiklopai. 
Palei sienas žvilgėjo milžiniška vario ar žalvario virtuvės 
baterija: katilai, įvairaus dydžio prikaistuviai, žuviai 
virti puodai, kuriuose būtų buvę galima iššutinti visą 
leviataną; bokštų, kupolų, šventyklėlių, šalmų ir saracėnų 
turbanų pavidalo formos pyragams ir pyragaičiams kepti, 
pagaliau visi puolamieji ir gynybiniai ginklai, kokie 
gali būti dievo Gastero arsenale. 

Kas minutė iš podėlio pasirodydavo kuri nors sveika, 
raudonskruostė, papūtžandė tarnaitė, lyg iš kurio fla- 
mandų dailininko paveikslo, nešdama ant galvos ar at- 
remtą į klubą pilną krepšį maisto. 

— Duokite man muskato!-— prašinėjo vienas.— Žiups- 
nelį cinamono!— šaukė kitas.— Čionai prieskonius! 
Įberkite druskos į druskinę! Gvazdikėlių! Lauro lapų! 
Bryzelį lašinių! Papūskite ugnį, baigia išblėsti! Užgesinkite 
aną, ji per daug liepsnoja, viskas sudegs lyg krosnyje 
pamiršti kaštonai! Pripilkite vandens į sultinį! Praskies- 
kite padažą, jis sutirštėjo! Išplakite baltymus kaip reikiant, 
jie neputoja! Tą kumpelį apibarstykite džiūvėsėliais! 
Nuimkit nuo iešmo žąsį, jau gatava! Dar keletą kartų 
apsukite tą vištą! Vikriau, vikriau, nuimkit jautieną! 
Ji turi būti sultinga. Palikite veršieną ir viščiukus: 


Nuo prastai virtų viščiukų 
Ir pusiaužalės veršienos 
Kapinės apsikuproja 

Ne vienu kapu kas dieną. 


Atsimink tai, berniuk! Ne kiekvienas gali būti virėju. 
Tai dangaus dovana. Nunešk tą sriubą į šeštą numerį! 
Kas prašė keptų putpelių? Greičiau maukit ant iešmo 
zuikio nugarinę! 

Taip linksmame gaudesy pynėsi rimti pašnekesiai su 
blevyzgomis, kurios labiau pateisino savo pavadinimą 
negu tos atitirpusios blevyzgos, kurias Panurgas nugirdo 

Ledjūrio krašte!??, nes čia visos bylojo apie kokį nors 


patiekalą, prieskonį ar skanėstą. 

Erodas, Blazijus ir Skapenas, kurie mėgo gardžiai 
pavalgyti ir buvo smaližiai kaip davatkos katės, var- 
vino seilę, girdėdami tas riebias, sultingas, sodrias šnekas, 
ir pareiškė, kad jiems geriau jų klausytis negu Isokrato, 
Demosteno, Eschino!?*, Hortensijaus, Cicerono“* ir kitų į 
juos panašių plepių liesos, be jokių sulčių gražbylystės. 

— Mane ima noras,— tarė Blazijus,— išbučiuoti į abu 
žandus tą storą, riebų ir pilvotą kaip vienuolis virėją, 
taip išdidžiai vadovaujantį savo prikaistuviams. Joks 
karvedys neatrodė šauniau kautynių lauke. 

Tą akimirką, kai tarnas pranešė aktoriams, kad jų 
kambariai paruošti, į virtuvę įžengė naujas keliauninkas 
ir priėjo prie židinio. Tai buvo kokių trisdešimties metų, 
lieknas, tvirtas, aukštaūgis, nemalonaus, nors ir taisyklin- 
go, veido vyriškis. Židinio liepsna rausvu ruožu nušvietė 
jo profilį, o likusi veido dalis skendėjo šešėlyje. Išryškėjo 
atsikišę antakių lankai, slepiantys rūsčias ir skvarbias 
akis, ereliška nosis su aštriu it snapas galiuku virš tankių 
ūsų, labai plona apatinė lūpa, kuri staiga jungėsi su už- 
riestu trumpu smakru, tartum gamtai būtų pritrūkę medžia- 
gos šiam veidui užbaigti. Kaklas, išlindęs iš plokščios 
drobinės krakmolytos apykaklės, buvo toks liesas, kad 
po oda styrojo kremzlė, apie kurios kilmę plepios mote- 
rėlės sako, jog tai dar Adomo gerklėje įstrigusi lemtingojo 
obuolio skiltelė, nes kai kurie jo palikuonys net ligi šiol 
negalį jos nuryti. Virš buivolo odos liemenės jis vilkėjo 
pilkos gelumbės striukę, mūvėjo rudomis kelnėmis ir 
avėjo fetrinėmis pušnimis aukščiau kelių, besiraukšlė- 


!52Čia turima galvoje epizodai iš ketvirtosios Rablė romano 
„Gargantiua ir Pantagriuelis““ knygos LV ir LVI perskyrimo, 
kur herojai girdi ore visokius atitirpusius žodžius. 

!Bisokratas (436—388 m. p. m. e) — žymios Atėnų reto- 
rinės mokyklos įsteigėjas. 

Demostenas (apie 384—322 m. p. m. e) — garsus graikų 
oratorius; jis drąsiai pasisakė prieš Makedonijos karalių Pi- 
lypą II. Nuolatinis jo varžovas buvo oratorius Eschinas (390— 
34 m. p. m. e), kuris, Pilypo II papirktas, gynė jo po- 
litiką. . 

IMHortensijus,Ciceronas — romėnų oratoriai, varžęsi tarp 
savęs (I a. p. m. e.). 

jančiomis apie blauzdas. Jo drabužiai buvo aptaškyti 
purvu, vienur jau apdžiūvusiu, kitur dar ne: matyt, atvy- 
kėlis sukorė ilgą kelią; pajuodavęs kraujas ant pentinų 
bylojo, kad raitelis, norėdamas laiku pasiekti savo kelio- 
nės tikslą, smarkiai ragino pailsusį žirgą. Ilga rapyra 
su dailiai iš geležies iškalta, daugiau kaip svarą sveriančia 
rankena kabojo ant plataus odinio kardasaičio, užsegto 
varine sagtimi ir labai veržiančio liesą vyriškio liemenį. 
Visą tą aprangą papildė tamsus apsiaustas, kurį nepažįs- 
tamasis kartu su skrybėle buvo numetęs ant suolo. Būtų 
buvę sunku pasakyti, kuriam luomui priklauso naujai 
atvykęs svečias. Jis nepanėšėjo nei į pirklį, nei į mMieste- 
lėną, nei į kareivį. Greičiausiai“ jį buvo galima priskirti 
prie neturtingų smulkbajorių, stojančių tarnauti pas kokį 
didžiūną. 

Sigonjakui virtuvė taip nerūpėjo kaip Erodui ar 
Blazijui, ir jis taip įdėmiai nestebėjo, kaip gaminami 
kulinarinio meno šedevrai, bet savotiškai smalsiai žiūrėjo 
į tą ilgšį keliauninką, kurio fizionomija jam atrodė pažįs- 
tama, nors ir negalėjo prisiminti, kur ir kada buvo tą 
žmogų susitikęs. Veltui rausėsi atmintyje — nerado joje 
atsakymo, tik neaiškiai jautė nebe pirmą kartą susiduriąs 
su šiuo paslaptingu nepažįstamuoju. Atvykėlis, atrodė, 
nekreipė jokio dėmesio į baroną, bet, pajutęs tiriamą 
jo žvilgsnį, nusigręžė ir pasilenkė prie židinio, dėdama- 
sis, jog šildosi rankas. 

Negalėdamas nieko aiškaus prisiminti ir nenorėdamas 
ilgesniu stebėjimu sukelti nereikalingų ginčų, baronas 
nusekė paskui komediantus; jie visi nuėjo į savo kamba- 
rius ir susitvarkę vėl susirinko žemojoje salėje; čia buvo 
paruošta vakarienė, kurios jie godžiai puolė valgyti, 
nes buvo labai alkani ir ištroškę. Blazijus, pliaukšėdamas 
liežuviu, pareiškė, kad vynas puikus, ir įsipylė keletą 
kartų, nepamiršdamas ir draugų taurių, nes nebuvo iš tų 
girtuoklių, kurie vieni atlieka apeigas Bakcho garbei; 
jis beveik tiek pat mėgo vaišinti, kaip ir pats gerti. 
Tironas ir Skapenas jį parėmė. O Leandras bijojo pernelyg 
dažnomis išgertuvėmis susigadinti baltą veido spalvą ir 
pasipuošti nosį spuogais bei šašeliais, nelabai tinkančiais 
meilužiui. Baronas, gyvendamas Sigonjakų pilyje, nebuvo 

pratęs gerti, „todėl tvirtai laikėsi kastiliečių blaivumo. 
Be to, jam rūpėjo virtuvėje mMatytasis žmogus, kuris 
kažkodėl atrodė gana įtartinas, nors jis nebūtų galėjęs 
pasakyti, kodėl. Juk gausiai lankomame viešbutyje atsi- 
tiktinio keliauninko pasirodymas buvo visai natūralus 
daiktas. 

Prie stalo buvo linksma: nuo vyno ir skanių valgių 
pagyvėję ir džiaugdamiesi, kad pagaliau Paryžiuje, šitame 
visų laimės ieškotojų Eldorade, jaukiai sėdėdami šilu- 
moje, kuri ypač maloni ilgas valandas šalus vežime, 
aktoriai puoselėjo neįtikimiausius lūkesčius. Mintyse 
jie rungtyniavo su įžymiausiomis Paryžiaus teatrų trupė- 
mis. Vaizdavosi, kaip jiems plojama, kaip džiaugsmingai 
jie visur priimami, kviečiami į karaliaus rūmus, kaip 
užsisakinėja pjeses pas didžiausias garsenybes, 0 su poetais 
elgiasi it su menkais rašeivomis, kaip juos prašo į vaišes 
įtakingi didžiūnai ir jie važinėja prabangiomis karietomis. 
Leandras svajojo apie pergales tarp aukštuomenės damų 
ir sutiko nesikėsinti nebent į karalienę. Nors jis negėrė, 
bet buvo apsvaigęs nuo tuščios garbės troškimo. Po 
meilės nuotykio su markize de Briujer jis laikė save 
kavalierium, kuriam moterys negali atsispirti, ir jo pasi- 
tikėjimui savimi nebuvo ribų. Serafina teketino likti 
ištikima ševaljė de Vidalenui tol, kol atsiras turtin- 
gesnis ir prašmatnesnis garbintojas. Zerbiną visiškai 
patenkino jos markizas, kuris netrukus taip pat turėjo 
atvažiuoti į Paryžių, ir ji nepuoselėjo jokių planų. Leonar- 
dos, kuri dėl savo amžiaus tegalėjo būti pasiuntine Iride, 
nebedomino šios tuštybės, ir ji veltui burnos neaušino. 
Blazijus su komišku skubėjimu prikraudavo jai kupiną 
lėkštę ir pripildavo sklidiną taurę; jis tai darydavo juokais, 
ir senė noromis priimdavo jo paslaugas. 

Izabelė jau seniai liovėsi valgyti. Ji išsiblaškiusi 
maigė pirštais duonos minkštimo rutuliuką, vis labiau 
įgyjantį balandėlio pavidalą, ir žiūrėjo tyros meilės ir 
angeliško švelnumo kupinomis akimis į mielą savo Sigon- 
jaką, sėdintį kitame stalo gale. Salėje buvo šilta, ir jos 
dar neseniai nuo varginančios kelionės pabalę skruostai 
nusidažė švelniu raudoniu. Šitokia ji buvo nuostabiai 
graži, ir jeigu jaunasis kunigaikštis de Valombrezas būtų 

galėjęs ją dabar pamatyti, jo meilė būtų įsiliepsnojusi 
iki pasiutimo. | 

Savo ruožtu Sigonjakas žvelgė į Izabelę su pagarbiu 
susižavėjimu. Gražūs šios mielos merginos jausmai jį jau- 
dino ne mažiau kaip išorinis jos žavesys, kuriuo ji buvo 
gamtos gausiai apdovanota; jis tik apgailestavo, kad ji 
iš per didelio delikatumo atmetė jo pasiūlymą tapti jo 
žmona. 

Pasibaigus vakarienei, moterys pasišalino. Išėjo ir Le- 
andras bei baronas, palikdami tris prisiekusius girtuoklius 
baigti tuštinti butelių. Liokajui, pilstančiam gėrimus, 
atrodė, kad šie pernelyg rūpestingai atlieka tą pareigą, 
bet dosniai mesta sidabrinė moneta jį nuramino. 

— Gerai užsibarikaduokite,— pasakė Sigonjakas, paly- 
dėdamas Izabele iki jos kambario durų. — Viešbuty- 
je tiek visokių žmonių, jog dėl viso pikto reikia imtis 
atsargumo priemonių. 

— Nebijokite nieko, mieias barone,— atsakė jaunoji 
aktorė,—- Mano durų spyna užsisuka tris kartus kaip 
kalėjime. Be to, dar yra ilgiausias skląstis. Langas su 
grotelėm, o sienoje nėra jokios angos. Keliauninkai 
dažnai turi daiktų, kuriais gali susigundyti vagišiai, todėl 
viešbučių kambariai sandariai uždaromi. Pasakų karalaitė, 
kuriai gresia pavojai, nebūių saugesnė slibinų sergima- 
me bokšte, 

— Kartais net burtai nepadeda, ir priešas įsibrauna į 
bokštą, nepaisant amuletų, mistinių įrašų ir abrakadabrų. 

— Tai atsitinka tada,— šypsodamasi atsakė Izabelė, 
— kai karalaitė padeda priešui, iš smalsumo ar iš 
meilės tampa jo bendrininke, nes jai nuobodu šitaip užda- 
rytai, nors tai ir daroma jos labui. Mano atvejis kitoks. 
Jeigu jau aš, iš prigimties baikštesnė už stirną, išgirdu- 
si medžioklinio rago garsą ir šunų lojimą, visai nebijau, tai 
jūs, savo drąsa prilygstąs Aleksandrui ir Cezariui, galite 
kuo ramiausiai miegoti. 

Ir atsisveikindama ji ištiesė Sigonjakui pabučiuoti 
laibą ir švelnią rankutę, kurią mokėjo išlaikyti baltą ne 
blogiau už bet kurią kunigaikštienę. Kai ji įėjo į savo kam- 
barį, Sigonjakas išgirdo pasisukant raktą spynoje ir 
spragtelint velkę. Žengdamas per savo kambario slenkstį, 

jis pamatė žmogaus šešėlį; žingsnių negirdėjo, bet nepa- 
žįstamasis beveik palietė jį savo kūnu. Sigonjakas 
ūmai atsisuko. Tai buvo tas pats virtuvėje pastebėtas žmo- 
gus; jis tikriausiai ėjo į jam paskirtą kambarį. Nieko 
įtartino čia nebuvo. Tačiau baronas, dėdamasis niekaip 
negalįs surasti rakto skylutės, žvilgsniu sekė tą paslaptin- 
gą nepažįstamąjį, kurio laikysena jam kėlė keistą nerimą, 
kol šis koridoriaus posūkyje dingo iš akių. Kai jau apri- 
musio viešbučio tyloje su triukšmu užsidarė durys, Si- 
gonjakas suprato, kad nepažįstamasis įėjo į savo kambarį 
kitame viešbučio gale. 

Nenorėdamas miego, baronas sėdo rašyti gerajam sa- 
vo Pjerui laiško, kurį buvo žadėjęs pasiųsti, kai tik at- 
važiuos į Paryžių. Jis stengėsi labai aiškiai vedžioti raides, 
nes ištikimasis tarnas nebuvo didelis mokslinčius ir sun- 
kiai tepaskaitė spausdintas raides. Laiškas buvo toks: 


„Gerasis mano Pjerai, štai aš ir Paryžiuje, kur turėčiau 
susilaukti sėkmės ir praturtėjęs grąžinti nusigyvenusiai 
savo giminei pirmykštę šlovę, nors, tiesą sakant, nematau, 
kokiu būdu galėčiau tai padaryti. Tačiau jeigu kokio 
nors laimingo atsitiktinumo dėka man pasisektų patekti 
į karaliaus rūmus ir pavyktų pasikalbėti su karaliumi, nuo 
kurio pareina visos malonės, mano protėvių jo pirmta- 
kams padarytos paslaugos, be abejo, būtų man įskaity- 
tos. Jo didenybė nepakęs, kad kilminga šeima, nusigy- 
venusi per karus, taip nelaimingai išnyktų. Tuo tarpu, 
neturėdamas kitų pajamų, vaidinu teatre ir šiuo amatu 
jau užsidirbau keletą pistolių, kurių dalį tau pasiųsiu, 
kai tik rasiu tinkamą progą. Galbūt man reikėjo stoti 
kareiviu į kokią nors kuopą, bet nenorėjau varžyti savo 
laisvės, nes, kad ir koks esu neturtingas, mano protė- 
viai komandavo kariuomenei ir man, niekad iš nieko ne- 
gavusiam jokių įsakymų, paklusti yra bjauru. Be to, il- 
gai gyvendamas vienišas, pasidariau truputį laukinis ir 
vengiu žmonių. Vienintelis pažymėtinas nuotykis, kurį 
turėjau šios ilgos kelionės metu, buvo dvikova su vienu 
labai piktu kunigaikščių, mikliu fechtuotoju. Gerų tavo 
pamokų dėka ją garbingai laimėjau. Aš perdūriau savo 
priešininkui ranką ir būčiau galėjęs lengvai jį vietoje 
nudėti, kadangi jis nemoka taip greitai atremti kirčių, 

kaip atakuoti, nes yra karštas ir neatsargus, greitas, 
bet nepakankamai tvirtas. Keletą kartų jis atsidengė, ir 
aš būčiau galėjęs jį nužudyti vienu iš tų neatremiamų 
kirčių, kurių tu mane taip kantriai mokei per tas ilgas 
pamokas žemojoje mūsų pilies salėje, vienintelėje, kurios 
grindys buvo dar pakankamai tvirtos mūsų trypimui 
atlaikyti. Ten mudu treniravomės, kad laikas neprailgtų, 
kad pramankštintume pirštus ir nuvargę kiečiau miegotu- 
me. Tavo mokinys nepadarė tau gėdos, ir po šios iš tikro 
lengvos pergalės mano reputacija visuomenės akyse smar- 
kiai pakilo. Visų nuomone, aš esąs puikus fechtuotojas. 
Bet palikime tai. Nors naujas gyvenimas teikia nemaža 
įspūdžių, aš dažnai galvoju apie tą skurdžią seną pilį, 
kurios griuvėsiai virsta ant Mano giminės kapų ir kurioje 
aš praleidau liūdną savo jaunystę. Iš tolo ji man nebeat- 
rodo tokia bjauri ir niūri. Net būna akimirkų, kai aš 
mintimis vaikštinėju po tas niūrias sales, žvelgiu į 
pageltusius portretus, kurie ilgą laiką sudarė vienintelę 
mano draugiją, ir girdžiu, kaip po mano kojomis gūra iš 
sutrešėjusio rėmo iškritęs stiklas. Nuo tų minčių man da- 
roSi graudžiai malonu. Labai džiaugčiawsi vėl matydamas 
saulės nugairintą mielą seną tavo veidą, kuris, mane pa- 
matęs, nušvinta nuoširdžia šypsena. Ir nesigėdydamas pa- 
sakysiu, kad labai norėčiau išgirsti Belzebubo murkimą, 
Miro lojimą ir Bajaro žvengimą — vargšelis nešė mane 
sukaupęs paskutines savo jėgas, nors aš ir nesu labai 
sunkus. Nelaimingasis, paliktas žmonių, atiduoda dalį 
savo sielos gyvuliams, kurie yra ištikimesni ir bėdos jų ne- 
gąsdina. Ar tie dori, mane mylėję gyvuliai tebėra gyvi? Ar 
prisimena mane ir ar pasigenda manęs? Ar tu įstengei 
šioje skurdo buveinėje apginti juos nuo bado mirties ir, 
sumažinęs menką savo porciją, numesti jiems kąsnelįė 
Pasistenkite visi išgyventi iki tos dienos, kai aš sugrįšiu 
— turtingas ar vargšas, laimingas ar nusivylęs. Tada 
drauge liūdėsime dėl mano negandos ar džiaugsimės 
sėkme ir turtu, kartu baigsime savo dienas, kaip pano- 
rės likimas, ten, kur tiek drauge iškentėjome. Jeigu 
Viešpats nori, kad aš būčiau paskutinysis Sigonjakas, 
tebūnie jo valia! Man dar atsiras vietos protėvių rūsy. 


Baronas de Sigonjakas' 

Baronas užantspaudavo laišką žiedu — vienintele sa- 
vo tėvo išlikusia brangenybe,— kuriame buvo išgraviruo- 
ti trys gandrai žydrame fone. Užrašęs adresą, jis įsikišo 
laišką į piniginę, tikėdamasis jį išsiųsti, kai vyks kurjeris 
su paštu į Gaskonę. 

Iš Sigonjakų pilies, kur jį buvo nunešęs Pjero prisimi- 
nimas, Mintimis jis grįžo į Paryžių ir ėmė mąstyti apie 
dabartinę padėtį. 

Nors buvo vėlyvas metas, jis neaiškiai girdėjo didelio 
miesto ūžesį. Miestas, kaip okeanas, nenutyla net tada, 
kai, rodos, ilsisi. Čia subildėdavo arklio kanopos ar ka- 
rietos dardesys nuščiūdavo tolumoj, čia suskardėdavo 
užtrukusio girtuoklio dainuška, žvangtelėdavo sukryžiuo- 
tos rapyros, nuaidėdavo šauksmas praeivio, užpulto Nau- 
jojo tilto vagių, paklydusio šuns staugimas ar neaiškūs 
ūžesiai ir klegesiai. Iš visų tų nakties garsų Sigonjakas 
išskyrė žingsnius — koridoriumi sėlino batuotas vyriškis, 
matyt, nenorintis būti išgirstas. Sigonjakas užgesino 
šviesą, kad spindulys jo neišduotų, ir, pravėręs duris, 
pamatė koridoriaus gale žmogystą, rūpestingai apsigobusią 
tamsiu apsiaustu; ji slinko ano nepažįstamojo keleivio, 
kuris jam pasirodė įtartinas, kambario link. Po kelių mi- 
nučių dar vienas vyras girgždančiais batais, nors jis ir 
stengėsi žengti kuo tyliau, pasuko ta pačia kryptimi kaip 
ir pirmasis. Nepraėjo nė pusvalandis, ir trečias gana 
įžūlios išvaizdos žaliūkas šmėkštelėjo blausioje begęstan- 
čio žibinto šviesoje ir įėjo į koridorių. Jis, kaip ir du 
kiti jo bendrai, buvo ginkluotas, ir ilga špaga kyšojo 
iš po apsiausto. Šešėlis nuo fetrinės skrybėlės su juoda 
plunksna krito ant veido ir neleido įžiūrėti jo bruožų. 

Ši ilgšių procesija tokiu vėlyvu metu pasirodė Sigon- 
jakui labai keista ir įtartina, 0 tai, kad jų buvo keturi, 
priminė užpuolimą, kurio auka jis vos netapo Puatjė gat- 
vėje, išėjęs iš teatro po kivirčo su kunigaikščiu de 
Valombrezu. Baronui staiga toptelėjo į galvą mintis, 
ir jis išsyk pažino žmogų, kuris patraukė jo dėmesį virtu- 
vėje,— juk tai tas pats tada jį užpuolęs niekšas! Tuomet 
užpuolimas jam visai liūdnai būtų baigęsis, jei būtų jo 
nesitikėjęs. Tai tas pats žaliūkas, kuris nuo drąsių kapi- 
tono Frakaso smūgių plokščiąja špagos puse nuvirto 

aukštielninkas, su kepure, užmaukšlinta ligi pat pečių. Ki- 
ti tikriausiai yra jo bendrai, kuriuos gražiai tąsyk pri- 
vertė bėgti Erodas ir Skapenas. Kaip jie atsidūrė tame 
pačiame viešbutyje, kur apsistojo trupė, ir dar patį pirmąjį 
jos atvykimo vakarą? Atsitiktinumas ar sąmokslas? Ma- 
tyt, jie sekė paskui aktorius. O juk Sigonjakas akylai ste- 
bėjo kelią; bet kaip įspėsi, kad raitelis, kuris joja pro šalį 
abejingų veidu ir nesustoja, metęs į tave bereikšmį 
žvilgsnį, kokiu paprastai susižvalgo žmonės, susitikę 
kelyje, yra priešas? Viena buvo aiškų — jaunojo kuni- 
gaikščio neapykanta ir meilė neužgeso, ir abu tie jausmai 
ieškojo satistakcijos. Jo kerštas stengėsi pagauti tuo pa- 
čiu tinklu Izabelę ir Sigonjaką. Iš prigimties labai drą- 
sus baronas nebijojo šitų samdytų niekšų žabangų: jie 
spruks jam tik pašvytravus šauniuoju savo ginklu. Var- 
gu ar jie bus drąsesni su špaga, negu buvo su lazda. Bet 
jis bijojo niekšiškos ir suktos intrigos prieš Izabelę. 
Todėl ėmėsi atsargumo priemonių ir nusprendė 
negulti. Jis uždegė visas žvakes, kiek buvo jo kamba- 
ryje, ir atsidarė duris, kad šviesa kristų ant priešingos 
koridoriaus sienos, kur buvo Izabelės durys. Paskui, 
išsitraukęs špagą ir durklą, kad prireikus turėtų juos 
po ranka, ramiai atsisėdo laukti. Ilgai niekas nesirodė. 
Jau Samarietės kurantai'“? ir gretimas Didžiųjų Augusti- 
nų vienuolyno laikrodis išmušė antrą valandą; tik staiga 
pasigirdo šnaresys, ir netrukus apšviestame sienos plote 
sušmėžavo neryžtinga, gerokai sumišusi pirmojo nepa- 
žįstamojo figūra, — tai buvo ne kas kitas, kaip 
Merendolis, vienas kunigaikščio de Valombrezo brete- 
rių. Sigonjakas su špaga rankoje stovėjo ant savo kam- 
bario slenksčio, pasiruošęs pulti ir gintis, su tokia narsia, 
išdidžia ir pergalinga mina, kad Merendolis prasėlino 
panarinęs galvą ir netaręs nė žodžio. Trys jo bendrai, 
vorele slenkantys iš paskos, išsigandę ryškios šviesos, 
kurios centre siaubingai žaižaravo grėsminga barono fi- 
gūra, kuo greičiausiai spruko šalin, o paskutinysis net 
paleido iš rankų žnyples, kuriomis tikriausiai turėjo iš- 


"Kalbama apie senovinį Paryžiaus fontaną, įrengtą netoli Nau- 
jojo tilto; fontaną puošė didelis laikrodis, kuriame buvo Kristaus, 
šnekančio su Samariete prie šaltinio, skulptūrinis atvaizdas. 


278 


laužti kapitono Frakaso duris, šiam miegant. Baronas 
pašaipiai pamojo jiems ranka, ir netrukus kieme pasigirdo 
iš arklidės vedamų arklių kanopų bildesys. Keturi niekšai, 
nieko nepešę, nešdinosi, kiek arkliai įkabina.. 

Per pusryčius Erodas Sigonjakui pasakė: | 

— Kapitone, ar nenorėtumėte iš smalsumo apžiūrėti 
šį garsiausią pasaulio miestą, apie kurį tiek pasakojama? 
Jei sutinkate, galiu būti jūsų vadovu ir locmanu, kadangi 
jau seniai pažįstu visus šios svetimšaliams ir provincia- 
lams pavojingos jūros rifus, povandenines uolas, seklu- 
mas, Skilas ir CCharibdes, nes čia praleidau savo jaunystę. 
Aš būsiu jūsų Palinūras'““? ir nosim kelių nebadysiu, 
kaip tas, apie kurį kalba Vergilijus Maronas. Mes esame 
pačiame sostinės centre, nes Naujasis tiltas Paryžiui yra 
tas pat, kas Šventasis kelias'?" Romai, paskalų nešiotojų 
i; jų mėgėjų, poetų, sukčių, vagių, fokusininkų, kurti- 
zanių, bajorų, miestelėnų, senų kareivių ir visokio luomo 
žmonių pasivaikščiojimų ir susitikimų vieta. 

— Jūsų pasiūlymą, gerasis Erodai, mielai priimu,— at- 
sakė Sigonjakas. — Bet įspėkite Skapeną, kad jis liktų vieš- 
butyje ir akylai sektų visus įtartinus lankytojus. Tene- 
palieka Izabelės vienos. Valombrezo kerštas slankioja ap- 
linkui ir tyko mus sunaikinti. Šiąnakt mačiau tuos keturis 
niekšus, kuriuos tąsyk taip gerai apkūlėme Puatjė gat- 
vėje. Jie, matyt, ketino išlaužti duris, užklupti mane 
miegantį ir tokiu būdu susidoroti. Bet kadangi aš nemie- 
gojau, nes bijojau, kad nepaspęstų jaunajai mūsų bičiulei 
kokių nors žabangų, jų kėslas sužlugo, ir jie skubiai išsi- 
nešdino, šokę ant arklių, kurie stovėjo arklidėje pabal- 
noti, Mat jie sakėsi turį anksti rytą išjoti. 

— Nemanau, kad jie drįstų ką nors bandyti dieną, 
— atsakė Tironas. — Juk pašaukus draugai tuoj pat 
subėgtų į pagalbą, be to, jiems turbūt tebeskauda šonai 
nuo ano karto. Skapenas, Blazijus ir Leandras sugebės 


"Palinūras — romėnų poeto Vergilijaus Marono (I a. p. m. e. 
pabaiga) epinės poemos „Eneida“ personažas. Enėjo, plaukusio į 
Italiją, vairininkas. Palinūras užmigo prie vairo, nukrito į jū- 
rą ir žuvo. 

5'Šventasis kelias — senovės Romos gatvė, kuria nugalėtojas 
iškilmingai važiuodavo į Jupiterio šventyklą Kapitolijaus kalvos 
viršūnėje. | 

apsaugoti Izabelę, kol mes sugrįšime. O aš dėl visa ko 
— juk gali kilti kivirčas gatvėj ar kas užpulti — pasiim- 
siu špagą jūsiškei paremti. 

Tai pasakęs, Tironas susiveržė didingai pūpsantį pil- 
vą kardasaičiu, ant kurio kabojo ilga ir sunki rapyra, 
per vieną petį persimetė trumpą apsiaustą, kuris nevar- 
žė jo judesių, ir iki pat akių užsimaukšlino tetrinę skry- 
bėlę su raudona plunksna, kadangi, einant per tiltus, 
reikia saugotis šiaurio vėjo, kuris galįs, dideliam pažų, 
liokajų ir berniūkščių džiaugsmui, nunešti skrybėlę į 
upę: Šitai Erodas aiškino baronui, bet dorasis aktorius 
galvojo, kad Sigonjakui vėliau pakenks, jeigu jį kas 
nors bus matęs viešai vaikščiojantį su komediantu. To- 
dėl Erodas kiek galėdamas slėpė savo veidą, kurio bruožus 
publika pernelyg gerai pažinojo. 


Prie Dofino gatvės kampo Erodas atkreipė Sigonjako 
dėmesį į žmones po Didžiųjų Augustinų portiku, perkan- 
čius iš mėsininkų draudžiamomis dienomis konfiskuotą 
mėsą ir besistumdančius dėl kokio pigesnio gabalo. Be 
to, jis jam parodė žurnalistus, kurie sųarstė karalysčių 
likimus, kaitaliojo savo nuožiūra valstybių sienas, dalijo 
imperijas ir žodis žodin citavo ministrų kalbas, pasa- 
kytas kabinetuose. Čia buvo iš po sk serno pardavinėjami 
laikraščiai, paskviliai, satyriniai lapeliai ir smulkios bro- 
šiūros. Visų tų keistų žmonių veidai buvo išblyškę, akys 
paklaikusios, drabužiai nuskarę. 

— Nesustokime,— pasakė Erodas, — neverta klausytis 
jų Svaičiojimų: jiems nebus galo. Nebent norėtumėte 
sužinoti, kokį paskutinį įsaką išleido Persijos monarchas 
arba kokių ceremonijų laikomasi popiežiaus Jono rū- 
muose. Paėjėkime ir pamatysime vieną gražiausių pasau- 
lio reginių, tokį, kokio joks teatras jokiomis dekoracijomis 
negali pavaizduoti. 

Iš tiesų niekas pasaulyje, nei tada, nei dabar, nega- 
li prilygti tai panoramai, kuri atsiskleidė Sigonjakui 
ir jo vadovui prieš akis, kai jie priėjo tiltą. Pirmajame 
plane dominavo pats tiltas su grakščiais pusmėnuliais 
virš kiekvienos atramos. Naujasis tiltas nebuvo užgrioz- 
dintas iš abiejų pusių aukštais namais, kaip Mainų ir 
Sen Mišelio tiltai. 

Jį statydinęs didysis monarchas nenorėjo, kad skurdūs 
ir niūrūs pastatai užstotų prašmatnius rūmus, kuriuose 
gyvena mūsų karaliai ir kurie iš šios vietos atsiskleidžia 
visu savo didingumu. 

Aikštelėje, sudarančioje salos kyšulį, ramus it Markas 
Aurelijus!'?š pjedestalo viršūnėje ant bronzinio arklio 
sėdėjo gerasis karalius; prie kiekvieno pjedestalo kampo 
šliejosi metaliniai belaisviai, besiraitantys grandinėse. 
Kaltinės geležies grotelės su puošniais užraitais supo 
paminklą, saugodamos jo pagrindą nuo nepagarbios 
minios, nes kartais, peršokę groteles, išdykėliai užsi- 
ropšdavo ant arklio ir jodavo geraširdiško monarcho 
užpakaly, ypač karaliaus įžengimo ar kokios įdomios 
egzekucijos dienomis. Rūstus bronzos tonas ryškiai išsis- 
kyrė vaiskiame ore ir tolimų, anapus Raudonojo tilto 
dunksančių, kalvų fone. 

Kairiajame Senos krante virš namų kilo senos romanų 
bažnyčios Sen Žermen de Prė špilis ir aukšti didelių nebaig- 
tų statyti de Nevero rūmų stogai. Kiek tolėliau — seno- 
vinė Nelio rūmų"? liekana, bokštas, kurio papėdė mirko 
upėje, griuvėsių krūvos vidury, nors seniai apiręs, dar 
išdidžiai stiebėsi į dangų. Už jo tįsojo Grenujerė, o ne- 
aiškiame melsvame rūke dangaus pakrašty buvo galima 
įžiūrėti tris Kalvarijos kryžius Valerjeno kalvos viršū- 
nėje. 

Dešiniajame krante spindėjo Luvras, apšviestas ir pa- 
auksuotas linksmų, skaidrių, nors ir nekarštų, kaip papras- 
tai esti žiemą, saulės spindulių, kurie savotiškai iš- 
ryškino kilnios ir puošnios architektūros detales. Ilga 
galerija, jungianti Luvrą su Tiuilri (puikus rūmų suplana- 
vimas įgalino karalių būti, kur kada panori — čia savo 
mėgstamame mieste, čia užmiestyje), rodė nepaprastas 
savo grožybes: dailias skulptūras, raštuotus karnizus, 
vingrios rustikos sienas, kolonas ir piliastrus, prilygs- 
tančius geriausiųjų graikų ir romėnų architektų stati- 
niams. 


'šMarkas Aurelijus — Romos imperatorius (II a.), filoso- 
fas, -stoikas. 
"Nelio rūmai — viduramžių rūmai kairiajame Senos krante, 


netoli Naujojo tilto. Galutinai sugriauti 1663 m. 


281 


Nuo kampo, kuriame buvo Karolio IX balkonas!““ 
pastatas traukėsi atgal; duodamas vietos sodams ir nedide- 
liems statiniams, kurių tartum grybų pridygo prie senovi- 
nių rūmų. Krantinėje gunksojo apvalios tiltelių arkos, o 
truputį žemiau Nelio bokšto, tarp upės ir rūmų, prie vartų, 
stūksojo kitas bokštas, Karolio V laikų senojo Luvro!“?! 
bekana. Tie du seni, pagal gotišką madą suporuoti bokš- 
tai, įstrižai stovintys vienas priešais kitą, nemaža prisidėjo 
prie reginio grožio. Jie priminė feodalizmo laikus ir tarp 

sujų skoningos architektūros pastatų atrodė kaip senoviš- 

25 krėslas ar senas įdomiai išdrožinėtas ąžuolinis bufe- 
t = iarp moderniškų sidabru ir paauksinimais plaki- 
ratų baldų. Šis praėjusių šimtmečių palikimas suteikia 
iaiostams orumo, ir reikia stengtis jį išsaugoti. 

Žiuilri sodo pakrašty, ten, kur baigiasi miestas, buvo 
saiyti Konierencijos vartai, o palei upę, už sodo, —- Kur 
i Ren promenados medžiai; tai buvo Mėgstama dvariškių 
i1 žituluotų asmenų pasivažinėjimo vieta, kur įie demons- 
iruodavo savo karietas. 

Abu krantai, čia probėgšmais aprašyti, kaip du kulisai 
UNO gyvą sceną — upę, vagojamą barkų? plaukiančių iš 
vinos pusės į kitą, ir pakrantėje priraišiotas valtis, kurių 
vienos buvo prikrautos šieno, kitos — malkų ar maisto 
prekių. Prie pat krantinės, Luvro papėdėje, karališkieji 
caliotai '?* traukė akį paauksuotais skulptūriniais pagraži- 
nimais ir Prancūzijos nacionalinių spalvų vėliavomis. 

Arčiau tilto, virš smailiastogių namų, panašių į susta- 
tytas kortas, buvo matyti Sen Žermen !'Okserua bažnyčios 
varpinės. > 

Kai Sigonjakas iki valios prisigrožėjo tuo reginiu, Ero- 
das nuvedė jį prie Samarietės. 

— Nors ten paprastai stoviniuoja daugybė vėpsotojų ir 
laukia, kol metalinis varpininkas ims mušti valandas lai- 
krodžio varpeliu, vis tiek reikia nueiti ten ir daryti tą pat, 
ką ir visi. Ką tik atvykusiam keliautojui ne pro šalį tru- 


'“ Iš Luvro balkono Karolis IX stebėjo hugenotų žudynes Baltra- 
miejaus naktį (1572 m. rugpjūčio 24 d.) ir, sako, net šau- 
dęs į juos. 

'“ Karoliui V viešpataujant (XIV a. antroji pusė), Luvro rū- 
mai, pradėti dar XIII a, tapo oficialia karalių rezidencija. 

'ŽXV-— XVII amžių buriniai ir irkliniai laivai. 

putį pažioplinėti. Išdidžiai niekinti tai, kuo žavisi liaudis, ir 
šalintis jos neprotinga. 

Taip šnekučiavo Tironas su savo bendrakeleiviu, kol 
jiedu stovėjo prie nedidelio hidraulinio įrenginio ir, lauk- 
dami, kada rodyklė paleis į darbą linksmus kurantus, žiū- 
rėjo į paauksuotą švininį Jėzų, šnekantį su Samariete, ry- 
mančia ant šulinio krašto, į astronominį laikrodį su zodia- 
ku ir juodmedžio obuoliu, rodančiu saulės ir mėnulio te- 
kėjimą, į keistą galvą, spjaudančią iš upės semiamą van- 
denį, į Herkulį su skydu, laikantį visą šią dekoratyvinę 
sistemą, ir į tuščiavidurę statulą, atstojančią vėjarodį, kaip 
Fortūna Venecijos dožų rūmuose ir la Chiralda!'““ 
Sevilijoje. 

Pagaliau rodyklės smaigalys pasiekė skaičių X; varpeliai 
linksmai suskambo plonais, sidabriniais ir variniais bal- 
seliais ir uždainavo sarabandos melodiją. Varpininkas pa- 
kėlė žalvarinę ranką, ir plaktukas nusileido tiek kartų ant 
varpelio, kiek reikėjo išmušti valandų. Šis mechanizmas, 
taip sumaniai pagamintas flamando Lintlaerio, labai pralin- 
ksmino Sigonjaką, kuris, nors iš prigimties buvo protin- 
gas, daugelio dalykų nebuvo matęs, nes niekad nebuvo 
išvykęs iš savo vienišos pilaitės landų glūdumoje. 

+ — Dabar, — tarė Erodas, — pažvelkime į kitą pusę. Ten 
vaizdas ne toks gražus. Namai prie Mainų tilto jį tartum 
susiaurina. Odminių krantinės mūriniai pastatai neverti dė- 
mesio, bet Sen Žako bokštas, Sen Mederiko varpinė ir kitų 
bažnyčių špiliai iš tolo garsina didįjį savo miestą. O rūmų 
saloje, didžiosios upės krantinėje, tvarkingi raudonų plytų 
namai, sujungti balto akmens grandinėmis, atrodo monu- 
mentalūs ir vykusiai baigiasi senuoju Laikrodžio bokštu su 
smailiu stogu, kuris dažnai persmeigia dangaus rūką. O 
štai Dofino aikštė, atverianti savo trikampį tiesiai prie- 
šais bronzinį karalių ir leidžianti įžiūrėti pagrindinius 
rūmų vartus, gali būti priskirta prie geriausiai sutvarkytų 
ir švariausių. Šventosios Koplyčios, tos dviejų aukštų baž- 
nyčios, garsėjančios savo turtais ir relikvijomis, špilis 
grakščiai kyla virš aukštų čerpių stogų su ornamentuotais 


'6Keturkampis Sevilijos bokštas, XII a. pabaigos arabų ar- 
chitektūros šedevras. Jo viršuje esanti statula yra vėjarodis. 

langeliais. Naujutėlės čerpės blizga prieš saulę, nes tie na- 
mai dar visai neseniai pastatyti. Vaikystėje aš žaidžiau 
klasę toje vietoje, kur dabar jie stovi. Mūsų karalių dosnu- 
mo dėka Paryžius diena po dienos gražėja, ir svetimša- 
liai, grįžę į savo kraštą, didžiai sužavėti pasakoja apie 
jį stebuklus, nes, kiekvieną kartą jame apsilankę, jie 
randa jį išaugusį ir tarsi atjaunėjusį. 

— Mane ne tiek stebina visuomeninių ir privačių pas- 
tatų didingumas, puošnumas bei prabanga, kiek begalinė 
daugybė žmonių, kurie knibžda šiose gatvėse, aikštėse ir 
ant tiltų kaip skruzdėlės pajudintame skruzdėlyne ir lyg 
patrakę Zzuja šen ir ten, ir nesuprasi, ko jie taip bruzda. 
Keista pagalvojus, kad kiekvienas asmuo iš tos begalinės 
minios turi savo kambarį, gerą ar prastą guolį ir beveik 
kasdien valgo, nes kitaip mirtų iš bado. Kokios milžiniš- 
kos krūvos maisto produktų, kiek bancų galvijų, kiek 
maišų Miltų, kiek statinių vyno reikia visai šiai į vieną 
vietą susitelkusiai Žmonių Miniai pamaitinti, o mūsų lan- 
duose vos kur ne kur sutiksi žmogų! 

Iš tiesų ant Naujojo tilto suplūdusių žmonių gausumas 
galėjo nustebinti provincialą. Grindiniu*viena po kitos 
riedėjo ar prasilenkdavo karietos, kinkytos pora arba 
ketvertu arklių. Vienos, naujai dažytos ir paauksuotos, 
su stiklinėmis durelėmis, išmuštos aksomu, suposi ant 
minkštų lingių, su liokajais užpakaly ir raudonskruos- 
čiais vežėjais puošniomis livrėjomis; jie šioje knibždė- 
lynėje sunkiai nulaikė nekantrius savo arklius. Kitos buvo 
ne tokios puošnios, su nublukusiais dažais, odinėmis 
užuolaidėlėmis, išklerusiomis lingėmis, traukiamos ram- 
besnių arklių, kuriuos reikėdavo raginti botagu, — tai 
bylojo apie mažesnius jų šeimininkų išteklius. Pirmosio- 
se pro stiklus buvo galima matyti puošniai apsirengu- 
sius dvariškius ir koketiškai išsipusčiusias damas; an- 
trosiose sėdėjo teisėjai, daktarai ir kiti orūs asmenys. Tarp 
šių karietų maišėsi vežimai, prikrauti akmenų, malkų ar 
statinių, vadeliojami storžieviškų vežikų, kurie sangrūdo- 
se nežmoniškai plūdosi. Šioje judančioje vežimų maišatyje 
raiteliai sunkiai skynėsi kelią, ir kartais rato stebulės 
ne vienam išpurvindavo batus. Neštuvai, vieni nuosavi, 
kiti nuomojami, stengėsi laikytis pakraščio arčiau para- 

peto, kad jų nenusineštų srovė. Ant tilto buvo atginta ban- 
da jaučių, ir prasidėjo didžiausia sumaištis. Raguočiai — 
mes nekalbame apie vedusius vyrus, tada ėjusius Naujuoju 
tiltu, bet apie tikrus jaučius — blaškėsi į visas puses, 
panarinę galvas, išsigandę, puolami šunų, plakami varovų. 
Arkliai, pamatę jaučius, baidėsi, trypė, stojo piestu ir 
spardėsi. Pėstieji bėgo nuo jaučių, bijodami pakliūti jiems 
ant ragų, O pasipainiojus po kojom šuniui, netekdavo 
pusiausvyros, ir nevikrieji išsitiesdavo ant žemės visu 
ūgiu. Net viena išsidažiusi dama, su „muselėmis“, stik- 
liniais karoliais ir raudonspalviais kaspinais, Matyt, Ve- 
neros žynė, išėjusi meilės nuotykio ieškoti, suklupo ant 
aukštakulnių savo kurpių ir apvirto aukštielninka, bet ne- 
susižeidė, nes buvo įpratusi šitaip griūti; taip bent šaipėsi 
stačiokai, padėję gražuolei atsikelti. Paskui pražygiavo 
kareivių kuopa su plevėsuojančiomis vėliavomis ir su būg- 
nininku priešakyje, ir minia turėjo trauktis iš kelio šitiems 
Marso sūnums, nepratusiems, kad jiems kas priešintųsi. 

— Visa tai, — pasakė Erodas Sigonjakui, kuris žiūrėjo į 
šį reginį išpūtęs akis, — įprastas dalykas. Pasistenkime 
prasibrauti pro grūstį ir nueiti tenai, kur tūno Naujojo tilto 
originalai, savitos ir juokingos žmogystos, į kurias pra- 
vartu pasižiūrėti iš arčiau. Joks kitas miestas, išskyrus 
Paryžių, neišaugina tokių keistuolių. Jie išdygsta tarp 
šių grindinio akmenų kaip gėlės ar veikiau kaip šlykštūs 
šungrybiai, kurie jokioj dirvoj taip netarpsta kaip šiame 
juodame purve. A, va kaip tik Perigurdenas diu Majė, 
apskretėlis poetas — taip jis čia vadinamas, — bronzinio 
karaliaus gerbėjas. Pasak vienų, tai esanti beždžionė, 
pasprukusi iš kažkurio Žvėryno; pasak kitų, tai vienas 
pono de Nevero į Paryžių atvežtų kupranugarių. Šis 
klausimas dar neišspręstas. Aš manau, kad jis žmogus, nes 
yra kvaišas, akiplėšiškas ir nevalyvas. Beždžionės gaudo 
savo parazitus ir, jiem“ atsikeršydamos, juos ėdė; įiš to 
nedaro; kupranugariai laižosi kailį ir apsibarsto dulkėmis 
kaip irisų pudra; be to, jie turi kelis skrandžius ir atrajoja 
maistą; šis to negali daryti, kadangi jo pilvas visada iuš- 
čias kaip ir galva. Numeskite jam išmaldą, jis priims ją, 
širsdamas ir jus koneveikdamas. Vadinasi, tai žmogus, nes 
yra kvailas, nešvarus ir nedėkingas. 

Sigonjakas išsitraukė iš kapšelio sidabrinę monetą ir 
atkišo poetui, kuris, pasinėręs į apmąstymus, kurie papras- 
tai apninka tuos sužalotų smegenų ir fantastinės nuotaikos 
žmones, iš pradžių nematė priešais jį stovinčio barono. 
Pagaliau jis pastebėjo jį ir, padaręs staigų, pamišėlio 
judesį, paėmė pinigą ir įsikišo į kišenėlę bambėdamas ne- 
aiškius keiksmus. Paskui, vėl pajutęs eiliavimo šišą, ėmė 
krutinti lūpas, vartalioti akis, juokingai vaipytis, kaip tie 
Žermeno Pilono juokdariai, iškalti iš akmens Naujojo tilto 
karnize. Be to, jis, pro dantis skanduodamas eilėraščio 
pėdas, krutino pirštus ir tuo labai patiko apie jį ratu susi- 
būrusiems vaikigaliams. 

Šis poetas, reikia pasakyti, buvo keisčiau apsidaręs net 
už lašinių, kuris Pelenų dieną vežamas sudeginti, ir panė- 
šėjo į soduose ar vynuogynuose statomą paukščių baidyk- 
lę. Į jį žiūrėdamas galėjai pamanyti, kad Samarietės 
varpininkas, mažasis Naujojo turgaus mauras ar Žakmaras 
iš Švento Povilo varpinės!“* nuėjo į sendaikčių turgų 
ir, ką radęs, apsikarstė. Sena fetrinė, nuo saulės parudavusi 
ir lietaus išplauta skrybėlė, sujuosta riebaluotu kaspinu, 
su kandžių apkapota gaidžio plunksna, Nabiau panaši į 
vaistininko filtrą negu į žmogaus galvos apdangalą, buvo 
užmMaukšlinta iki pat antakių ir, norėdamas matyti, jis tu- 
rėjo pakelti nosį, nes akis slėpė nulinkę ir nešvarūs skry- 
bėlės kraštai. Neaprašomos medžiagos ir spalvos striukė 
atrodė geriau nusiteikusi negu jos savininkas, nes šie- 
pėsi visomis siūlėmis. Šis juokingas apdaras plyšo juoku 
ir senatve, nes buvo išgyvenęs daugiau metų net už Matu- 
zalį!9?. Gelumbinė juosta jam atstojo diržą ir kardasaitį 
ir laikė vietoj špagos rapyrą, kurios smaigalys it plūgo 
noragas rausė grindinį užpakaly jo. Geltono satino kelnės, 
kurias kitados vilkėjo koks nors baleto šokėjas, skendėjo 
pušnyse. Viena pušnis, austrių žvejo batas, buvo juodos 
odos, kita, su antkeliu, — balto juchto; viena plokščia- 
pėdė, kita iškreivinta, su pentinu; atšokęs puspadis seniai 
būtų nukritęs, jei koja nebūtų keletą kartų apvyniota 


'“' Kalbama apie metalinius žmogiukus, kurie plaktukais mušė 
valandas Naujojo turgaus ir Šv. Povilo varpinėse Paryžiuje. 

"Pagal Biblijos legendą, patriarchas Matuzalis išgyvenęs 969 
metus. 

virve kaip senovinės koturnos raišteliais. Raudono milo 
apsiaustas, dėvimas visais metų laikais, papildė šį apdarą, 
kurio būtų gėdijęsis net Peršo obuolių skynėjas!“?, bet 
mūsų poetas juo, Matyt, didžiavosi. Iš po apsiausto klos- 
čių, šalia špagos, be abejo, turėjusios jį ginti, kyšojo 
duonos žiauberė. 
Kiek toliau, ant tilto, vienoje pusmėnulio pavidalo 
aikštelėje, neregys, lydimas drūtos bobos, kuri jam atstojo 
akis, traukė linksmus kupietus arba komiškai niūriu tonu 
dainavo apie garsaus plėšiko gyvenimą, piktadarybes ir 
mirtį. Kitoje vietoje šarlatanas raudonos saržos kostiumu 
lakstė su žnyplėmis rankoje po estradą, išpuoštą girlian- 
„domis iš iltinių, kaplių ir krūminių dantų, suvertų ant 
žalvarinės vielos. Susirinkusiems žiopliams jis postringavo 
“apie tai, kaip mokąs be skausmo (bent jam pačiam neskau- 
da) pašalinti giliausiai ir tvirčiausiai įaugusias dantų šaknis 
vienu kardo smūgiu ar pistoleto šūviu pasirinktinai, jeigu 
pacientai nenori įprastinių priemonių. 
“ — Aš jų netraukiuų, — spiegė jis. — Aš juos skinu! 
“Na, kieno iš jūsų prasti dantys? Be baimės eikite čionai, ir 
'aš bematant išgydysiu. 
<ažkoks kaimietis nuo fliuso ištinusiu žandu atsisėdo į 

kė lę, ir operatorius įkišo jam į burną baisias poliruoto 
„pliėno žnyples. Nelaimingasis, užuot laikęsis už krėslo 

tramos, traukėsi paskui dantį, kuris niekaip nenorėjo su 
ijuo skirtis, ir daugiau kaip per dvi pėdas pakilo į orą, — 
minia dėl to turėjo gardaus juoko. Po staigaus trūktelėji- 
mo jo kančios baigėsi, ir operatorius virš žiūrovų galvų 
sumojavo kruvinu laimikiu. 
* Šios komiškos scenos metu beždžionė, pririšta prie estra- 
dos grandinėle, kuri savo ruožtu buvo pritvirtinta prie 
odinio diržo, smarkiai veržiančio jai strėnas, mėgdžiojo 
paciento riksmus, judesius ir grimasas. 

"Šis juokingas reginys neilgam sulaikė Erodą ir Sigon- 
jaką, kurie mieliau sustodavo prie laikraščių pardavėjų ir 
bukinistų, išdėliojusių savo prekes ant parapetų. Tironas 
parodė baronui apdriskusį elgetą, kuris, įsitaisęs išorinėje 
tilto pusėje, ant atbrailos, pasidėjęs ramentus ir dubenį, iš 


166 Apsirengęs labai prastai. (Idioma) 

ten tiesė ranką ir kaišiojo purviną kepurę panosėn žmo- 
nėms, kurie pasilenkdavo pasklaidyti knygos ar pasižiūrėti 
upės, prašydamas juos įmesti dubloną, testoną ar daugiau, 
kiek kas teiksis, nes jis neatsisakąs jokios monetos ir galįs 
iškišti net netikrą. 


— Pas mus, — pasakė Sigonjakas, — tik kregždės 
gyvena ant karnizų, 0 čia žmonės! 
— Šitą dykūną jūs vadinate žmogumi! — tarė Erodas. 


— Tai pernelyg mandagu, bet krikščionis nieko neturi 
niekinti. Beje, ant šio tilto yra visko, gal net ir padorių 
žmonių, kadangi ir mes čia esame. Anot liaudies patarlės, 
tilto nepereisi nesutikęs vienuolio, balto arklio ir kekšės. 
Va kaip tik ilgaskvernis skuba, šlepsėdamas sandalais! 
Netoli bus ir arklys — žiūrėkite, priešais tikrai atšuoliuoja 
kuinas! Tetrūksta kekšės, bet mums ilgai laukti neteks. 
Vietoj vienos štai ateina trys, dekoltuotomis krūtinėmis, 
išsidažiusios, ir juokiasi dirbtiniu juoku, kad galėtų paro- 
dyti dantis. Patarlė nemeluoja. 

Staiga kitame tilto gale kilo triukšmas, ir minia puolė 
tenai. Aikštelėje, statulos papėdėje, laisviausioje vietoje, 
rapyromis kovėsi kažkokie breteriai. Jie šaukė: „Duok! 
Duok!“ ir dėjosi įnirtingai puolą vienas kitą. Tačiau tai 
tebuvo apsimestiniai puolimai, santūrūs ir mandagūs 
dūriai kaip teatrinėse dvikovose, kuriose, nors ir esti 
nužudytų bei sužeistų, niekas nemiršta. Jie kovėsi du prieš 
du, atrodė be galo įdūkę ir stumdavo šalin špagas, kurias 
jų draugai įbrukdavo į tarpą, norėdami juos išskirti. 
Šiuo tariamu kivirču buvo siekiama sutraukti minią, 
kad grabišiai ir plėšikai laisvai ir patogiai galėtų atlikti 
nešvarius savo darbelius. Iš tiesų ne vienas smalsuolis, 
įsispraudęs į minią su puošniu apsiaustu ant pečių ir 
prikimštu kapšu, išėjo iš tos spūsties su paprasta striuke, 
išeikvojęs, pats to nežinodamas, visus savo pinigus. 
Breteriai, kurie niekad nė nebuvo susikivirčiję, nes toks 
tokį pažino ir turgun pavadino, susitaikė ir draugiškai pa- 
spaudė vieni kitiems rankas, pareikšdami, kad jų garbė 
patenkinta. Tai nebuvo sunku, nes tokių apgavikų garbė 
nepasižymi dideliu jautrumu. 

Erodo įspėtas Sigonjakas nesiartino prie dvikovininkų 
ir vos matė juos pro tarpus tarp smalsuolių galvų 

ir pečių. Tačiau jam pasirodė, kad šis ketvertas sukčių — 
tie patys vyrai, kurie paslaptingai slankiojo praėjusią naktį 
Dofino gatvės viešbutyje; savo įtarimais jis pasidalijo su 
Erodu. Tačiau breteriai jau buvo dingę minioje, ir surasti 
juos būtų buvę sunkiau kaip adatą šieno kupetoj. 

— Galimas daiktas, — pasakė Erodas, — ši dvikova 
tebuvo surengta norint jus į ją įtraukti, nes mus, matyt, 
seka kunigaikščio de Valombrezo patikėtiniai. Vienas bre- 
teris būtų apsimetęs, kad jį varžo ar šokiruoja jūsų buvi- 
mas, ir, neduodamas jums išsitraukti špagos, jus tarsi 
netyčia mirtinai būtų persmeigęs, o, reikalui esant, jo 
bendrai jus būtų pribaigę. Visa tai būtų buvę suversta 
dvikovai ar atsitiktiniam kivirčui. Tokiuose staigiuose 
susirėmimuose tas, kuris gauna dūrius, su jais ir lieka, o 
įrodyti, kad tai iš anksto sugalvoti spąstai, nepavyksta. 

„— Man nesinori tikėti, — atsakė didžiadvasis Sigonja- 
kas, — jog bajoras galėtų griebtis tokios niekšybės — 
samdyti žudikus, kad pašalintų varžovą. Jeigu jis nepaten- 
kintas pirmąja dvikova, aš pasirengęs dar kartą sukryžiuo- 
ti su juo špagą ir kautis tol, kol vienas iš mūsų kris. Šitaip 
tuos reikalus sprendžia garbingi žmonės! 

— Aišku, — atsakė Erodas, -— bet kunigaikštis puikiai 
žino, nors jis baisiai išdidus, kad dvikovos baigtis bus 
Jam pražūtinga. Jis jau paragavo jūsų špagos ir pajuto jos 
smaigalį. Tikėkit manim, po ano pralaimėjimo jis giežia 
velnišką apmaudą ir nesivaržys dėl priemonių jums at- 
keršyti. 

— Jeigu jis nenori kautis špaga, mudu galime kautis 
raiti pistoletais, — pasakė Sigonjakas. — Tada jis galės 
nebijoti, kad aš už jį pranašesnis fechtuotojas. 

Šitaip šnekėdamiesi, baronas su savo bendrakeleiviu 
priėjo Mokyklos krantinę, ir ten Sigonjako vos nesuvaži- 
nėjo kažkokia karieta, nors jis mikliai pasitraukė į šalį. 
Tik dėl to, kad buvo laibas, jo nepriplojo prie sienos, nors 
iš kitos pusės buvo pakankamai vietos, ir vežėjas, prilai- 
kydamas arklius vadelėmis, būtų galėjęs lengvai aplenkti 
Šį praeivį, kurį jis, atrodė, sąmoningai persekiojo. Karietos 
stiklai buvo pakelti, o vidinės užuolaidėlės nuleistos. Jei 
kas būtų jas atitraukęs, būtų pamatęs puošniai apsirengusį 
didiką su juodos taftos raiščiu parišta ranka. Nepaisant 

rausvos atšvaistės nuo užtrauktų užuolaidų, žmogus ka- 
rietoje buvo išblyškęs, ir plonų jo antakių lankai blausiai 
įuodavo baltame veide. Už perlus skaistesniais dantimis 
jis iki kraujo kandžiojo apatinę lūpą, ir dailūs jo ūsai 
šiurpčiojo kaip tigro, užuodusio grobį. Jis buvo tobulai 
gražus, bet žiauri veido išraiška greičiau gąsdino, nei 
žavėjo, ypač šią akimirką, kai tą veidą darkė apmaudas ir 
neapykanta. Iš šio greitomis apmesto portreto, kilstelėjus 
visu greičiu lekiančios karietos užuolaidą, skaitytojas, 
be abejo, pažino jaunąjį kunigaikštį de Valombrezą. 

— Dar viena nesėkmė! — sumurmėjo jis, kai karieta 
palei Tiuilri nešė jį Konierencijos vartų link. — O juk aš 
žadėjau vežėjui dvidešimi penkis luidorus, jeigu jis už- 
kliudys tą prakeiktą Sigonjaką ir tartum netyčia sužnekins 
į stulpą! Mano žvaigždė tikrai blėsta. Tas niekingas 
kaimo bajorėlis vis man nepasiduoda. Izabelė jį dievina, 
o Manęs neapkenčia. Jis sumušė mano samdinius ir sužeidė 
mane patį. Nors špaga jo ir neims, nors jis bus saugomas 
amuleto, vis tiek jis mirs arba aš neteksiu savo vardo ir 
kunigaikščio titulo. 

— Hm! — kostelėjo Erodas, giliai atsidusdamas. — Ar- 
kliai, įkinkyti į šią karietą, atrodo lyg Diomedo žirgai!“?, 
kurie puldavo žmones, draskydavo juos ir misdavo jų 
mėsa. Jūs nesužeistas? Tas velnio vežikas jus puikiai ma- 
tė, ir galiu kirsti lažybų iš didžiausios sumos, kad jis 
tyčia siengėsi jus sutraiškyti ir iš slapto keršto leido 
arklius ant jūsų. Esu tuo tikras. Ar nepastebėjote, koks 
herbas ant durelių? Kaip bajoras, jūs turbūt esate susi- 
pažinęs su kilniuoju heraldikos mokslu ir žinote 
žymiausių šeimų herbus. 

— Negalėčiau pasakyti, — atsakė Sigonjakas. — Pats 
heroldas tokiomis aplinkybėmis nebūtų įžiūrėjęs nei 
skydo raštų, nei spalvų, o tuo labiau jo padalijimų, figūrų 
ir kitokių skiriamųjų ženklų. Man terūpėjo išsisukti nuo 
visu smarkumu atlekiančios karietos,-ir nepastebėjau, 
ar ji papuošta stovinčiais ar einančiais liūtais, besnapiais 
ar bekojais ereliukais ar strazdeliais, auksinėmis, sida- 


'“'Pagal graikų mitą, Trakijos karalius Diomedas šėręs nuož- 
mius savo žirgus į jo rankas patenkančių pakeleivių mėsa. 

brinėmis ar apskritomis emaliuotomis plokštelėmis, dan- 
tytais kryžiais ar kitokiomis emblemomis. | 

— Labai gaila, kad nepastebėjote, — tarė Erodas. 
— Mes būtume galėję susekti tos nešvarios intrigos siūlo 
galą, nes aiškų, kad kažkas stengiasi jumis atsikratyti 
guibuscumgue viis!““, kaip pasakytų lotyniškai pedantas 
Blazijus... Nors nėra įrodymų, aš nė kiek nenustebčiau 
sužinojęs, kad ši karieta yra kunigaikščio de Valombrezo, 
kuris panūdo pervažiuoti per savo priešo kūną. 

— Kokios mintys šauna jums į galvą, senjore Erodai! — 
sušuko Sigonjakas. — Tai būtų žemas, niekšiškas ir 
piktadariškas poelgis, nevertas tokios garbingos giminės, 
kokiai priklauso Valombrezas. Be to, juk jį palikome 
Puatjė su dar neužgijusia žaizda. Kaip jis galėtų atsidurti 
Paryžiuje, jei mes patys tik vakar čia atvykome. 

—— Mes ilgokai stovėjome ir vaidinome Orleane ir 
Tūre. Per tą laiką su savo arkliais jis galėjo mus ne tik 
pavyti, bet ir aplenkti. Na, o dėl žaizdos, tai geriausių 
sugijo. Be to, nė nebuvo tokia pavojinga, kad jaunas, 
kupinas jėgų vyras negalėtų keliauti patogia karieta ar 
neštuvais. Taigi, mielas mano kapitone, saugokitės, nes 
jums rengiamas klastingas smūgis ar spendžiami žaban- 
gai, dangstantis nelaimingu atsitikimu. Jums žuvus, Iza- 
belė kiktų beginklė ir patektų kunigaikščiui į rankas. Ką 
mes, vargšai komediantai, galėtume padaryti tokiam 
galingam didikui? Jei dar galima abejoti, ar pats kuni- 
gaikštis Valombrezas yra Paryžiuje, tai jo patikėtiniai 
čia tikrai veikia: juk ir šiąnakt, jei, pajutęs pagrįstą 
įtarimą, nebūtumėte budėjęs su ginklu rankoje, jie kuo 
gražiausiai jus būtų nudobę jūsų kambarėlyje. 

Erodo pateikti argumentai buvo įtikinantys ir nenugin- 
čijami, todėl baronas į juos teatsakė galvos linktelėjimu 
ir ištraukė iki pusės špagą, norėdamas įsitikinti, kad 
ji lengvai juda makštyje. 

Kalbėdamiesi bičiuliai palei Luvrą ir Tiuilri nuėjo 
iki Konferencijos vartų, vedančių į Kur la Ren promenadą, 
ir staiga priešakyje išvydo didelį dulkių sūkurį, kuriame 


'ėėbet kuriomis priemonėmis. (Lot.) 

žybčiojo ginklai ir švysčiojo šarvai. Jiedu pasitraukė į 
šalį, kad praleistų raitelių būrį, šuoliuojantį priekyje 
karietos, kuria važiavo karalius, grįžtantis iš Sen Žermeno 
į Luvrą. Karietoje, kurios stiklai buvo nuleisti ir užuolaidos 
praskleistos turbūt tam, kad liaudis ligi soties galėtų 
atsižiūrėti į monarchą, savo likimo viešpatį, jie pamatė 
išblyškusį, kaip vaškinė skulptūra sustingusį, juodai apsi- 
rengusį vaiduoklį su mėlyna juosta ant krūtinės. Ilgi 
tamsūs plaukai supo tą negyvą veidą, paženklintą liū- 
desio ir. nepagydomo nuobodulio, ispaniško nuobodulio, 
kokį išgyveno Pilypas II'“? ir kokį tegali įvaryti Esko- 
rialis!"? savo tyla ir vienuma. Karaliaus akyse, rodės, 
neatsimušė daiktai; joks troškimas, jokia mintis, jokia 
valios kibirkštėlė nespindėjo akyse. Nuo pasišlykštėji- 
mo gyvenimu atvipo apatinė lūpa ir grasiai karojo, 
piktai papūsta. Baltos liesos rankos gulėjo ant kelių, 
kaip kai kurių Egipto dievaičių. Tačiau ši niūri žmogysta, 
kuri simbolizavo Prancūziją ir kurios gyslomis tekėjo 
kilnusis Henriko IV kraujas, dar buvo karališkai 
didinga. 

Karieta pralėkė kaip viesulas, paskui ją prajojo 
raitelių būrys, užbaigiantis eskortą. Sigonjakas, šio reginio 
apstulbintas, susimąstė. Naivioje jo vaizduotėje karalius 
vaidenosi kaip antgamtinė būtybė, spindinti ir galinga, 
žibanti auksu ir brangakmeniais, išdidi, puiki, trium- 
fuojanti, gražesnė, didesnė ir stipresnė už visus kitus. 
O tikrovėje jis pamatė liūdną, liguistą, nuobodžiaujantį, 
kenčiantį, beveik nelaimingą žmogų tamsiu gedulo 
apdaru, pasinėrusį į niūrias mintis, tarytum nė nepaste- 
bintį išorinio pasaulio. „Kaipgi čia yra? — galvojo baro- 
nas. — Štai karalius, tas, į kurį sudėti milijonų žmonių 
lūkesčiai, kuris sėdi soste piramidės viršūnėje, į kurį 
liaudis iš apačios tiesia maldaujamai rankas, kuris įsako 
nutilti ar griausti patrankoms, išaukština ar pažemina, 
baudžia ar apdovanoja, jei nori, sako „pasigailėti“, 
kai teismas sako „mirtis“, ir vienu savo žodžiu gali 


!6*9' Ispanijos karalius (1527—1598). 

/"0Eskorialis — Pilypo II įsakymu netoli Madrido pastatydin- 
ti karaliaus rūmai ir vienuolynas. Didingas, niūrus Ispanijos 
karalių kapinynas. 

pakeisti žmogaus likimą! Jeigu jis teiktųsi atkreipti 
žvilgsnį į mane, aš, vargšas, tapčiau turtingas, būdamas 
silpnas, tapčiau galingas; nežinomas žmogus pasidarytų 
visų gerbiamas ir giriamas. Apgriuvę Sigonjako pilies 
bokštai išdidžiai atsitiestų; prie sumažėjusių mano giminės 
žemių prisidėtų naujos valdos. Aš tapčiau turtingiausiu 
visos apylinkės senjoru! Bet kaip galima tikėtis, kad jis 
kada nors mane pastebės tame prie jo kojų knibždančiame 
žmonių skruzdėlyne, į kurį jis net nesiteikia pažvelgti. 
O jeigu ir pastebėtų, kažin, ar būtų man maloningas?“ 

Šios mintys ir daugybė kitų, kurias pasakoti būtų 
pernelyg ilga, buvo apnikusios Sigonjaką, tylomis žings- 
niuojantį šalia savo bendrakeleivio. Erodas gerbė tą 
susimąstymą ir smaginosi žiūrėdamas į pro šalį riedan- 
Čias karietas. Pagaliau jis priminė baronui, kad netrukus 
bus vidudienis ir laikas pasukti kompaso rodyklę į sriubos 
pusę, kadangi nieko nesą blogiau už šaltus pietus, nebent 
pašildyti pietūs. 

Sigonjakas pritarė šiam samprotavimui, ir jiedu patrau- 
kė į viešbutį. Jiems nesant tepraėjo pora valandų, ir 
nieko ypatingo neatsitiko. Izabelė, ramiai sėdinti prie sta- 
lo, ant kurio garavo sriuba, sutiko bičiulį su įprastine švel- 
nia šypsena ir ištiesė jam baltą savo ranką. Aktoriai ėmė 
linksmai ir smalsiai klausinėti baroną apie jo pasivaikščio- 
jimą po miestą, teiraudamiesi, ar tebeturįs apsiaustą, no- 
sinę ir piniginę. Sigonjakas tuo pačiu juokaujamu tonu 
atsakė teigiamai. Šis malonus pasikalbėjimas išsklaidė 
niūrias jo mintis, ir jis pamanė, kad tiktai liguista jo 
vaizduotė visur mato žabangus. 

Tačiau bareno būgštauta ne be pagrindo. Nors keli jo 
priešų mėginimai nepavyko, jie neatsisakė niekšiškų savo 
kėslų. Kunigaikštis prigrasino grąžinsiąs Merendolį į gale- 
ras, iš kurių neseniai jį ištraukė, jeigu šis neišvaduosiąs 
jo nuo Sigonjako; todėl breteris nutarė prašyti vieno 
drąsaus savo sėbro pagalbos. Šis nesibodėjo kad ir kažin 
kaip pavojingo žygio, jei už jį gerai mokama. Merendo- 
lis pats nesiryžo susidoroti su baronu, kuris, beje, dabar 
jį pažinojo ir saugojosi; dėl to prie jo buvo sunku prieiti. 
„ Taigi Merendolis išvyko ieškoti to galvažudžio, kuris 
gyveno Naujojo turgaus aikštėje, prie Mažojo tilto, kur 

daugiausia spietėsi breteriai, sukčiai, vagys ir kitokios 
padugnės. | 

Įžiūrėjęs tarp aukštų pajuodusių namų, kurie šlie- 
josi prie kits kito kaip girtuokliai, bijodami pargriūti, 
juodžiausią, seniausią, nešvariausią, Merendolis pasuko 
į tamsią siaurutę gatvelę, einančią tiesiai į urvą, kurio 
langai, apkarstyti bjauriais skarmalais, panėšėjo į pra- 
pjautus pilvus su išvirtusiais viduriais. Netrukus iš gatvės 
sklindanti dienos šviesa išnyko, ir Merendolis, čiupi- 
nėdamas aprasojusias ir lipnias, tarytum sraigių apseilėtas 
sienas, tamsoje susirado laiptų turėklus atstojančią virvę, 
kurią buvo galima pamanyti esant nuimtą nuo kartuvių 
ir suteptą žmogaus riebalais. Jis ėmė ropštis tais laiptais, 
kas žingsnis klupinėdamas ant purvo kauburių, sluoksnis 
po sluoksnio susidariusių čia dar nuo tų laikų, kai Pary- 
žius vadinosi Liutecija!'!. 

Tačiau, Merendoliui kopiant aukštyn tais pavojingais 
laiptais, sutemos tirštėjo. Pro geltonus matinius langų 
stiklus bolavo blausi ir niūki prietema, o patys langai 
žiūrėjo į juodą ir gilų it šulinys kiemą. Pagaliau Merendo- 
lis atsidūrė paskutiniame aukšte, dusdamas nuo dvokian- 
čių garų, kuriuos skleidė švininis stogas. Į laiptų aikštelę 
buvo dvejos ar trejos durys; nešvarias tinkuotas lubas 
puošė nešvankios arabeskos, užraitai ir riebūs žodžiai, 
išvedžioti žvakių paišais — freskos kaip tik tokiai 
lūšnai. 

Vienos durys buvo praviros. Nenorėdamas prisiliesti 
ranka, Merendolis pastūmė jas koja ir be ceremonijų 
įėjo į breterio Lampurdo Žakmeno rūmą, kurį sudarė 
vienintelis kambarys. 

Aitrūs dūmai ėdė akis ir gerklę, ir jis užsikosėjo kaip 
katinas, prisirijęs plunksnų, grauždamas paukščiuką. Praė- 
jo pora minučių, kol jis įstengė prašnekti. Dūmai pro 
atviras duris išsisklaidė po laiptus, kambaryje jų apma- 
žėjo, ir lankytojas galėjo įžiūrėti, kas yra viduje. 

Šią landynę verta aprašyti, nes vargu ar padorus 
skaitytojas kada nors yra įžengęs į panašią lūšną ir 


"ILiutecija — taip Cezario laikais buvo vadinamas galų 
miestas Sitė saloje, tapęs būsimojo Paryžiaus centru. 

pats nesugebės įsivaizduoti tokio skurdo. 

Visa, kas buvo toje lindynėje, — tai keturios sienos; 
jose per stogą besisunkiąs vanduo buvo pripiešęs nežino- 
mų salų ir upių, kurių nerasi jokiame žemėlapyje. 
Šios palėpės gyventojai smaginosi ranka pasiekiamose 
vietose peiliu raižinėdami nepadorius, keistus ir šlykščius 
vardus, pasidavę instinktui, kuris stumia tamsuolius palik- 
ti savo buvimo šiame pasaulyje pėdsaką. Prie šių vardų jie 
prijungdavo moters, kokios benamės gražuolės vardą, 
virš kurio nupiešdavo širdis, pervertas į žuvies ašaką 
panašia strėle. Kiti, didesnį menininko talentą turintys 
šio būsto gyventojai mėgino anglies gabaliuku škicuoti 
komišką profilį su pypke dantyse ar pakaruoklį, iškištų 
liežuviu tabaluojantį kartuvėse. | 

Ant židinio, kuriame šnypšdamos rūko vogtos 
malkos, buvo suversta daugybė keistų dulkinų daiktų: 
butelis su. įstatytu į kaklelį žvakigaliu, kurio lajus pla- 


čiais ruožais buvo nuvarvėjęs ant stiklo, — tikra palai- 
dūno ir girtuoklio žvakidė; trik trak indelis, trys švininiai 
kauliukai, Robero Besnjero „Valandos“ — vadovas, kaip 


lošti landsknechtą!'?, senų pypkių rinkinys, molinis puo- 


delis tabakui laikyti, šlepetė su bedantėmis šukomis, 
aptemdomas žibintas su apskritu kaip naktinio paukščio 
akis lęšiu, raktų ryšulys, be abejo, svetimoms spynoms 
rakinti, nes šiame kambaryje nebuvo nė vieno rakinamo 
baldo, žnyplės ūsams raityti, veidrodžio šukė tartum vel- 
nio nagais subraižyta amalgama, kurioje tebuvo galima 
matyti savo akį, tačiau tokiu atveju, jeigu ji nebuvo 
panaši į Junonos, kurią Homeras vadina jautake, ir dau- 
gybė kitų niekniekių, kuriuos būtų nuobodu aprašinėti. 

Priešais židinį ant sienos, ne tokios drėgnos kaip kitos, 
be to, aptrauktos žalios saržos skiaute, spindėjo rūpestin- 
gai išblizgintų užgrūdintų špagų guba su žymiausių Ispa- 
nijos ir Italijos ginklakalių ženklais. Ten buvo dviašmenių 
ir tribriaunių geležčių, per vidurį išduobtų geležčių, kad 
kraujas galėtų nutekėti; buvo ten durklų su plačiomis ran- 
kenomis, trumpų kardų, stiletų ir kitų brangių ginklų, ku- 
rių prašmatnumas labai nesiderino su ta skurdžia lindyne. 


'72Kortų lošimas. 

Ant jų nebuvo nė dėmelės, nė dulkelės. Tai buvo profesio- 
nalo žudiko įrankiai, ir net karališkame arsenale jie nebūtų 
buvę geriau laikomi; savininkas trynė juos aliejumi, bliz- 
gino vilnoniu skuduru; todėl jie atrodė tarytum ką tik 
pirkti parduotuvėje. Lampurdas, į nieką kitą nekreipiąs dė- 
mesio, čia buvo sutelkęs visą savo ambiciją ir protą. Šitoks 
rafinuotumas, pagalvojus apie jo amatą, įgaudavo siau- 
bingą pobūdį, ir ant taip puikiai nublizgintų aš- 
menų tarytum suliepsnodavo raudoni it kraujas atšvaitai. 

Kėdžių kambaryje nebuvo, ir reikėjo arba stovėti sta- 
čiam, kad užaugtum didesnis, arba, tausojant puspadžius, 
sėstis ant senos išmuštu dugnu pintinės, lagamino ar kampe 
numesto liutnios dėklo. 

Stalą atstojo ant dviejų ožių uždėta langinė. Ji buvo ir 
lova. Grįžęs po išgertuvių, šio būsto šeimininkas atsiguldą- 
vo ant jos ir, užsiklojęs staltiesės kraštu, kuri buvo ne kas 
kita, kaip jo apsiausto pamušalas (viršų jis pardavė, kai ne- 
turėjo pilvo kuo prikimšti), nusisukdavo į sieną, kad ne- 
bematytų tuščių butelių — girtuokliui tai liūdniausias re- 
ginys. 

Kaip tik tokia poza užtiko Merendolis Žakmeną Lam- 
purdą; jis kriokė kaip vargonų vamzdis, nors visi aplinki- 
niai laikrodžiai jau buvo išmušę ketvirtą valandą po pietų. 

Didžiulis žvėrienos paštetas, kurio raudonuose griuvė- 
siuose baltavo pistacijų gyslelės, gulėjo prapjautas ir pu- 
siau suvalgytas ant grindų tarsi lavonas, kurį miško 
tankmėj užpuolė vilkai; aplinkui aibė butelių, iš kurių 
buvo iščiulpti visi syvai ir kurie buvo tinkami tik daužyti. 

Išgertuvių bendras, kurio Merendolis iš pradžių nepas- 
tebėjo, kietai miegojo po stalu, laikydamas dantyse nulū- 
žusios pypkės kandiklį, o pati pypkė, prikimšta tabako, 
buvo nuriedėjusi ant grindų; girtas būdamas, jis užmiršo ją 
užsidegti. | 

— Ei, Lampurdai! — šūktelėjo Valombrezo samdinys. 
— Gana miegoti! Ko spoksai į mane, išsproginęs akis? Aš 
ne policijos komisaras ar seržantas ir neketinu tempti tavęs 
į Šatlė!"?. Turiu svarbų reikalą. Pasistenk atsikvošėti ir 
išklausyk mane. 


"3Gran Šatlė tvirtovėje XVIII a. buvo Paryžiaus kriminali- 
nis teismas, Peti Šatlė tvirtovėje — kalėjimas. 

Pažadintas žmogėnas iš lėto mieguistas pasikėlė, atsi- 
sėdo guolyje, pasirąžė, ištiesė ilgas rankas, kurių kumš- 
čiai beveik lietė abi kambario sienas, atvėrė didžiulę 
burną su aštriomis iltimis ir, kraipydamas žandikaulį, 
baisiai nusižiovavo, nelyginant nuobodžiaujantis liūtas — 
iš gerklės pasigirdo neaiškus riaumojimas. 

Žakmenas Lampurdas anaiptol nebuvo Adonis, nors 
manėsi esąs moterų numylėtinis ir, pasak jo, net labai 
aukštą padėtį turinčių. Milžiniškas ūgis, kuriuo jis didžia- 
vosi, liesos kaip gandro kojos, sudžiūvęs nugarkaulis, kau- 
lėta, nuo gėrimo paraudusi krūtinė, kuri buvo matyti iš po 
nesusegtų marškinių, ilgos, beždžioniškos rankos, kurio- 
mis jis, beveik nepasilenkdamas, galėjo užsirišti keliaraiš- 
čius, — į visa tai nebuvo labai malonu žiūrėti. Jo veide 
daugiausia vietos užėmė siaubinga nosis, primenanti Si- 
rano de Beržerako!'* nosį, tiekos dvikovų dingstį. Bet 
Lampurdas guodėsi liaudies priežodžiu: „Ilga nosis vei- 
do negadina“. Akys, nors apgirtusios ir užmiegotos, žibėjo 
drąsa ir ryžtingumu. Liesus skruostus vagojo kelios stat- 
menos raukšlelės, panašios į špagos randus. Smarkiai 
susivėlę juodi plaukai draikėsi apie tą šlykštų veidą, 
kurį būtų tikę išraižyti smuiko kaklelyje, tačiau nie- 
kam nekilo noras iš jo tyčiotis, — tokia jo išraiška 
buvo nuogąsti, pašaipi ir žiauri. 

— Tegu velnias rauna tą galviją, kuris išdrįso sudrumsti 
džiugų, anakreontinį Mano sapną! Aš buvau laimingas: 
gražiausia pasaulio princesė mane maloningai priėmė. 
O jūs mane pažadinote! 

— Gana niekus tauzyti, — nekantriai tarė Merendolis, 
— atidžiai išklausyk, ką aš tau pasakysiu. 

— Kai esu girtas, nieko neklausau, — išdidžiai atsakė 
Žakmenas Lampurdas, pasirėmęs alkūne. — Be to, aš turiu 
pinigų, daug pinigų. Šiąnakt apiplėšėme anglų milordą, ku- 
rio kapšas buvo pilnas pistolių, tai dabar valgau ir geriu už 
savo dalį. Bet sulošiu landsknechto partiją, ir pinigėlių ne- 
liks. Taigi rimtus reikalus atidedu vakarui. Būkite vidur- 
naktį ant Naujojo tilto, prie bronzinio arklio. Ateisiu ten 


/"Sirano de Beržerakas (1619—1655) — prancūzų poetas, ro- 
manistas, pamiletų autorius; negraži, didelė Sirano nosis buvo 
jo amžininkų pajuokos objektas. 

blaivia galva, guvus, apsišarvavęs visomis savo priemonė- 
mis. Mes susitarsime ir sulygsime dėl atpildo, kuris turi 
būti nemažas, nes juk turbūt tokio vyro kaip aš 
niekas netrukdo dėl menkų apgavysčių, smulkių vagysčių 
ar kitų niekingų nuodėmėlių. Vagystės man iš tiesų nusibo- 
do, dabar tik žudau. Tai kur kas kilniau. Aš liūtų veislės 
plėšrūnas, o ne pasalus grobuonis. Jei reikia ką nors nu- 
dobti, sutinku jums padėti, be to, pageidautina, kad užpul- 
tasis gintųsi. Kartais aukos būna tokios bailios, kad stačiai 
šlykštu! Truputis pasipriešinimo skatina darbuotis. 

— Na, dėl šito būk ramus! — atsakė Merendolis su pikta 
šypsena. — Bus su kuo susiremti! 

— Juo geriau! — tarė Žakmenas Lampurdas. — Jau se- 
niai nesu kovęsis su sau lygiu... Bet gana plepėti. Nešdinki- 
tės ir leiskite man numigti. Labanakt! 

Merendoliui išėjus, Žakmenas Lampurdas bandė vėl 
užsnūsti, bet veltui. Nutrauktas sapnas nebegrįžo. Breteris 
atsikėlė, šiurkščiai supurtė savo bendrą, knarkiantį po sta- 
lu, ir jiedu nukulniavo į landynę, kur buvo lošiamas 
landsknechtas ir basetas!'?. Čia buvo susirinkę keleiviai, 
samdomi žudikai, sukčiautojai, liokajai, raštininkėliai ir 
keli naivūs miesčionys, kuriuos atsivedė jų merginos; 
tie vargšai mMulkiai žąsinėliai bus gyvi nupešioti. Buvo gir- 
dėti vien kauliukų kaukšėjimas ir muštų kortų šiugždesys, 
nes lošėjai paprastai esti tylūs, tik pralošę kartais pasako 
plūstamą žodelį. Iš pradžių lošimo sėkmė buvo permainin- 
ga, bet netrukus Lampurdo kišenės liko tuščios, o tuštumos 
gamta ir žmogus ypač nekenčia. Lampurdas norėjo lošti iš 
garbės žodžio, tačiau toks pinigas nekotiruojamas šiose 
vietose, kur lošėjai, gaudami savo laimikį, dantimis tikrina 
monetas, ar jos nepadirbtos iš paauksuoto švino, 
o žetonai — iš lydytų alavinių šaukštų. Taigi Lampurdas 
pasišalino kaip tilvikas, nors įėjo į landynę kaip turtingas 
ponas, žvangindamas pistoles. 

— Ak! — tarė jis atsidūręs gatvėje, kai, vėsiam orui 
dvelktelėjus į veidą, grįžo šaltakraujiškumas. — Pagaliau 
nusikračiau! Keista, kaip pinigai mane svaigina ir bukina! 
Nenuostabu, kad piniguočiai tokie kvaili. Dabar, kai nebe- 


"!SKortų lošimas. 

turiu nė skatiko, mano galvoje vėl minčių spiečius kaip 
bičių aplink avilį. Buvau Laridonas, o dabar vėl tapau Ceza- 
riu!!'“ Bet va Samarietės varpininkas muša dvylika. Meren- 
dolis turbūt manęs jau laukia prie bronzinio karaliaus. 
Ir jis pasuko Naujojo tilto link. Merendolis jau buvo 
ten ir spoksojo į savo šešėlį mėnesienoje. Abu breteriai, 
apsidairę, ar niekas jų negali išgirsti, gana ilgai pašnibždo- 
mis šnekėjosi. Apie ką jiedu kalbėjo, mes nežinome, tačiau, 
išsiskirdamas su kunigaikščio de Valombrezo agentu, 
Lampurdas taip įžūliai žvangino kišenėse auksą, kad buvo 
aišku, jog ant Naujojo tilto jo bijomasi kaip baubo. 


XII 
„KARŪNUOTASIS RIDIKAS" 


Išsiskyręs su Merendoliu, Žakmenas Lampurdas nuėjo 
iki Naujojo tilto galo ir sustojo, nežinodamas, ką jam veik- 
ti, kaip Buridano asilas!" tarp dviejų saikų avižų arba, jei 
šis palyginimas jums nepatinka, kaip geležis tarp dviejų 
vienodos jėgos magnetų. Viena vertus, landsknechtas 
traukė jį tolimu auksinių monetų skambesiu, kita vertus, 
jam prieš akis kilo smuklė, ne mažiau gundanti butelių ir 
taurių dzingsėjimu. Ką pasirinkti? Nors teologai laisvą va- 
lią laiko gražiausia žmogaus prerogatyva, tačiau 
Lampurdas, atsidūręs dviejų nenugalimų polinkių 
valdžioje, nes buvo ne tik lošėjas, bet ir girtuoklis, ne tik 
girtuoklis, bet ir lošėjas, iš tiesų nežinojo, kaip apsispręsti. 
Jis žengė tris žingsnius lošimo landynės link, bet apdul- 
kėję, voratinkliais apraizgyti, raudona smalka užlieti pil- 
voti buteliai taip ryškiai iškilo jo vaizduotėje, kad jis 
žengė tris žingsnius smuklės link. Tada jam ausyse sukauk- 
šėjo švininiai kauliukai, ir prieš akis išsiskleidė 


""Laridonas ir Cezaris — du šunys, Lafonteno pasakėčios 
„Auklėjimas“ herojai. 

""Buridano asilas — apibendrinantis neryžtingo žmogaus pa- 
veikslas. XIV a. prancūzų filosofas scholastas Buridanas, neigdamas 
valios laisvę, kaip pavyzdį minėdavo asilą, kuris nugaišęs iš 
bado — mat nežinojęs, katrą iš dviejų prieš jį esančių avi- 
žų saikų pasirinkti. 

įvairiaspalvė lyg povo uodega žymėtų kortų vėduoklė. Šio 
regėjimo pakerėtas, jis sustojo kaip į žemę įbestas. 

— Na, ar ilgai aš čia stovėsiu it mietą prarijęs? — tarė 
breteris, netekęs kantrybės dėl savo paties svyravimų. — 
Aš turbūt atrodau kaip vėplinėjantis mulkis su žiopliška ir 
neryžtinga mina. Po šimts pypkių! O gal man neiti nei į 
smuklę, nei į lošimo landynę, o aplankyti savo deivę, savo 
Iridę, žaviąją gražuolę, kuri laiko mane savo nevalioj? Bet. 
ar ją dabar namie rasi? Ji tikriausiai kokiame nors baliuje 
ar naktiniam pokyly. Be to, geidulingumas silpnina drąsą, 
ir šauniausieji herojai gailėjosi, jei pernelyg būdavo pa- 
mėgę moteris. Pavyzdžiu gali būti Heraklis su savo Dejani- 
ra, Samsonas su Dalila, Markas Antonijus su Kleopatra!" 
jau nekalbant apie kitus, kurių nebeprisimenu, nes nuo to 
laiko, kai ėjau į mokyklą, daug vandens nutekėjo. Taigi 
atsisakykime šios aistringos ir nuodėmingos svajonės. 
Tačiau ką pasirinkti iš dviejų likusių viliojančių dalykų? 
Pasirinkęs vieną, gailėsiesi kito. 

Deklamuodamas šį monologą, Žakmenas Lampurdas 
susikišo rankas į kišenes, įrėmė smakrą į gofruotą apykak- 
lę, užrietė barzdelę ir, rodės, įleido šaknis į grindinį, pa- 
virsdamas statula, kaip atsitinka daugeliui veikėjų Ovi- 
dijaus „Metamorfozėse“!'?. Staiga jis taip netikėtai pašoko, 
kad vėlyvas miesčionis, tuo metu ėjęs pro šalį, 
išsigando ir paspartino žingsnius, manydamas, jog tas nori 
Jį nužudyti ar bent jau atimti pinigus. Lampurdas nė 
neketino to kvaišelio apiplėšti, užsisvajojęs jo net nepas- 
tebėjo, bet jam staiga toptelėjo išganinga mintis. 

Jis išsitraukė iš kišenės dubloną ir mestelėjo į orą, 
tardamas: 


!"ŠKalbama apie mitologinius ir istorinius herojus, padariusius 
nepataisomų klaidų iš meilės. Heraklis žuvo apsivilkęs apnuodytą dra- 
bužį, kurį atsiuntė jo žmona Dejanira. (Apie Samsoną ir Dali- 
lą žr. 84 išnašą) Markas Antonijus, romėnų karo vadas, drauge 
su Oktavianu ir Lepidu valdė Romą, bet, patekęs Egipto kara- 
lienės Kleopatros įtakon, susipyko su Oktavianu, pradėjo prieš 
jį karą ir buvo sumuštas jūrų kautynėse prie Akcijaus ky- 
šulio (31 m. p. m. e.). 

'"*Romėnų lyriko Publijaus Ovidijaus Nazono (43 m. p. m. e. — 
18 m. e. m.) poemų knyga, kurioje išdėstomi mitai, pasakojantys apie 
įvairius stebuklingus pasivertimus. 

— Jei skaičius — smuklė, jei erelis — lošimo namai. 

Moneta keletą kartų apsivertė ir nukrito ant grindinio. 
Šią akimirką iš debesų išniro mėnuo, sidabrinis spin- 
dulys apšvietė ją, ir ji sublizgo auksu. Lampurdas atsi- 
klaupė, norėdamas sužinoti, ką išpranašavo atsitiktinu- 
mas. Moneta į pateiktą klausimą atsakė: „Skaičius“. 
Bakchas gavo viršų prieš Fortūną. 

— Gerai! Vadinasi, nusilaksiu, — tarė Lampurdas, įsi- 
kišdamas dubloną, prieš tai nušluostęs į gilų kaip bedug- 
nė savo kapšą, kuris galėdavo praryti daug daiktų. 

Ir nužirgliojo į „Karūnuotojo ridiko“ smuklę, įpras- 
tinę šventyklą, kur jis aukodavo vyną vynuogių dievui. 
„Karūnuotasis ridikas“ Lampurdui buvo tuo patogus, kad 
stovėjo Naujojo turgaus pakrašty, už dviejų žingsnių nuo 
jo buveinės, į kurią jis parvingiuodavo, kai būdavo 
girtas kaip pėdas. 

Tai buvo šlykščiausia lindynė, kokią galima įsivaiz- 
duoti. Kresni stulpai, aptepti tamsiai raudonais it kraujas 
ar vynas dažais, laikė didžiulę siją, atstojančią frizą; 
jos nelygumuose vietomis dar buvo išlikę nuo laiko ap- 
sitrynusių senų skulptūrų žymių. Atidžiau įsižiūrėjus, 
ten buvo galima pamatyti besiraitančias vynuogienojų 
šakas ir lapus, po kuriuos šokinėjo beždžionės, vilkda- 
mos lapes už uodegų. Virš durų skliauto kabojo didžiu- 
lis ridikas žaliais lapais, su auksine karūna viršuje. Ši 
smuklės iškaba, masinusi daugelį girtuoklių kartų, jau 
buvo gerokai padulsvėjusi. 

Langai šiuo metu buvo užverti langinėmis su sunkiais 
geležiniais apkaustais, galinčiais atlaikyti apgulimą, ta- 
čiau pro plyšius smelkėsi rausva šviesa ir sklido duslios 
dainos bei klegesys. Tie šviesos dryžiai ant purvino 
grindinio darė keistą įspūdį, bet Lampurdas to nepastebė- 
jo, tik suprato, kad „Karūnuotajame ridike“ tebėra 
susirinkusi gausi draugija. 


Breteris sudavė į duris špagos rankena; iš smūgių ritmo 
buvo atpažinta, kad beldžiasi nuolatinis šių namų lankyto- 
jas, ir durys prasivėrė, leisdamos Lampurdui įeiti. 

Žema salė, kurioje sėdėjo gėrovai, priminė urvą. Pa- 
grindinė, lubas kertanti sija, įlinkusi nuo viršutinių 
aukštų svorio, rodės, tuoj suluš, nors iš tikrųjų ji buvo 

pakankamai tvirta išlaikyti bokštą ir šiuo atžvilgiu pa- 
nėšėjo į Pizos arba Bolonijos Azinelio bokštus!*“?, kurie 
visą laiką palinkę, bet niekad nesugriūva. Nuo pypkių 
ir žvakių dūmų lubos buvo pajuodavusios it kamino 
vidus, kur rūkomos silkės, ikrai ir kumpiai. Raudonos 
sienos buvo vynuogienojais išmargintos kažkokio italų 
dekoratoriaus, atvykusio į Prancūziją Kotrynos Mediči!?! 
laikais. Palubyje išlikusi tapyba, nors ir gerokai patam- 
sėjusi, buvo labiau panaši į sukrešėjusio „kraujo dėmes 
negu į linksmą, purpurinę spalvą, kuria ji tikriausiai žė- 
rėjo, kai buvo nauja. Nuo drėgmės, besitrinančių nu- 
garų, besišliejančių nešvarių galvų susigadino visa apačia, 
kur tinkas buvo purvinas, sueižėjęs ir nusilupęs. Ki- 
tados smuklę lankė padoresnė publika, bet ilgainiui, 
papročiams keičiantis, vietoj dvariškių ir karininkų čia 
ėmė užeidinėti kortininkai, Sukčiai, kišenvagiai ir plė- 
šikai, visa valkatų šutvė. Jie uždėjo šiai lindynei baisų 
savo atspaudą, Jinksmą smuklę paversdami niūriu ur- 
vu. Mediniai laiptai, vedantys į galeriją su durimis į ats- 
kiras kamarėles, tokias žemas, kad įeiti į jas tebuvo 
galima kaip sraigei įtraukus galvą į pečius, užėmė visą 
sieną. Po laiptais, antresolės šešėlyje, simetriškai stovėjo 
kelios statinės — vienos pilnos, kitos tuščios — gir- 
tuoklio akiai maloniausia puošmena. Židinyje su dideliu 
gobtuvu degė žagarai, ir liepsnojantys nuodėguliai 
beveik siekė grindis, bet kadangi jos buvo sudėtos iš senų 
plytų, gaisras kilti negalėjo. Toji ugnis savo atspindžiais 
apšvietė alavinį staliuką priešais, kur už puodų, pintų, 
butelių ir ąsočių tvirtovės it soste sėdėjo smuklininkas. 
Ši ryški šviesa nustelbė geltonas dūmuose spragsinčių 
žvakių aureoles; ant sienų šokinėjo karikatūriški gėrėjų 
šešėliai, ilgomis nosimis, atsikišusiais smakrais, pasišiau- 
šusiais it kuoduotojo Rikė!“ž plaukais ir taip keistai iš- 


"Kalbama apie smarkiai pasvirusius bokštus: garsųjį Pizos 
bokštą, pastatytą XII a., ir Bolonijos Azinelio bokštą, pava- 
dintą jo architekto vardu ir pastatytą XII a. 

"Kotryna Mediči, Prancūzijos karalienė (XVI a.), Florencijos 
valdovo Lorenco Medičio duktė, atsivežė į Prancūziją daug ita- 
lų dailininkų, architektų, poetų. | 

'*žPrancūzų rašytojo Šarlio Pero (1628—1703) to paties pavadini- 
mo pasakos personažas. 

kraipyti, lyg ištrūkę iš magistro Alkofribaso Nazjė „Juo- 
kingųjų sapnų“. Šie už gyvų figūrų judantys ir knibždan- 
tys juodi siluetai tartum tyčiojosi iš jų ir sąmojingai 
jas parodijavo. Nuolatiniai smuklės lankytojai sėdėjo 
ant suolų, pasirėmę alkūnėmis į stalus, kurių lentos buvo 
subadytos peiliais, pamargintos įrėžtais vardais, tatuiruo- 
tos išdeginimais, riebios nuo išlietų padažų ir vynų. Bet 
jas šluostančios "rankovės negalėjo daugiau susitepti, 
nes buvo praplyšusiomis alkūnėmis, tad nukentėti galėjo 
nebent tos nepridengtos rankų dalys. 

Smuklės triukšmo pažadinios dvi ar trys vištos, plunks- 
noti lozoriai, užuot šią valandą tupėjusios ant laktos, 
įslinko iš kiemo pro duris į salę ir lesinėjo po gėrėjų 
kojomis nuo puotos stalo nukritusius trupinius. 

Kai Žakmenas Lampurdas įėjo į „Karūnuotąjį ridiką“, 
smuklė linksmai ūžė. Arogantiškos išvaizdos žaliūkai 
laikė tuščius savo kaušus, tvirtais kumščiais daužydami 
stalus; nuo jų smūgių virpčiojo geležinėse žvakidėse 
įstatytos lajinės žvakės. Kiti, pakėlę sklidinas taures, šau- 
kė: „Į sveikatą!“ Treti pritarė išgertuvių dainai, kurią 
choru traukė bjauriai išgverę balsai it šunys, lojantysš į 
mėnulį, džerškino peiliais į stiklus ir sukinėjo kaip tekė- 
lus lėkštes. Dar kiti kibino nevalyvas tarnaites, kurios, 
iškėlusios rankas virš minios galvų, nešiojo garuojančius 
valgius ir negalėjo atsiginti nuo lankytojų šlidinimosi, 
nes labiau rūpinosi išsaugoti valgį negu savo nekaltybę. 
Kai kurie papsėjo ilgas olandiškas pypkes ir pūtė dūmus 
pro nosį. 

Šiame triukšmingame sambūryje buvo ne vien vyrai: 
dailiajai lyčiai atstovavo keletas gana bjaurių egzemplio- 
rių (nes yda kartais būna tokia pat negraži kaip ir dorybė). 
Šitos Filidės!““, kurioms pirmas įėjęs vyriškis, sumokė- 
jęs gražų pinigą, galėjo tapti Tirsiu arba Titiru!““, slam- 
pinėjo poromis, stoviniavo prie stalų ir gėrė kaip pri- 
jaukinti balandžiai iš bet kurio kaušo. Nuo tokio gėrinė- 


—— 


80pilidė, Tirsis — Bonarelio italų pastoralinės dramos „Fi- 
lidė iš Skiro salos“ (1007) herojai, idealūs įsimylėjėliai, iš- 
saugoję vienas kitam ištikimybę, nepaisant visų kliūčių. | 

I*Titiras — jauno įsimylėjusio piemens vardas roinėnų poeto 
Vergilijaus (I a. p. m. e.) „Bukolikų“ pirmojoje eklogėje. 


303 


jimo ir smuklėje tvyrančio karščio jų skruostai, nutepti 
plytų spalvos dažais, liepsnojo, ir jos buvo panašios į 
dviem sluoksniais nudažytus stabus. Perukai ir tikri plau- 
kai, sugarbanoti ant smilkinių, buvo prilipę prie bliz- 
gančių nuo baltalų kaktų arba, replėmis suraityti, sruo- 
gomis krito ligi apnuogintų krūtinių, kurių dirbtiniame 
baltume mėlynavo viena kita gyslelė. Apdarai buvo akį 
rėžiantys ir nenatūraliai puošnūs. Vien kaspinai, plunks- 
nos, išsiuvinėjimai, galionai, kabės, raišteliai su metali- 
niais antgaliais, ryškios spalvos. Tačiau buvo nesunku 
pastebėti, kad visa ta prabanga netikra: perlai tebuvo 
pūstas stiklas, auksinės brangenybės — varis, šilkinės 
suknelės — seni, išversti ir perdažyti sijonai; tačiau 
to neskoningo puošnumo užteko apstulbinti šioje salėje 
susirinkusių girtuoklių akims. Na, o dėl aromato, tai tos 
damos nekvepėjo rožių aliejumi, bet kaip šeškai skleidė 
muskato kvapą, vienintelį pakankamai stiprų kvapą, galin- 
tį užgožti šlykštų lindynės dvoką; čia jis atrodė malones- 
nis už balzamą, ambroziją ir smilkalus. Kartais koks 
nors įkaušęs ir.geidulio apimtas klientas sodindavosi ant 
kelių vieną iš tų nebaikščių gražuolių ir, garsiai bu- 
čiuodamas, kuždėdavo jai į ausį meilės pasiūiymus, ku- 
riuos gražuolė sutikdavo nenatūraliu juoku ir žodeliu 
„ne“, turinčiu reikšti „taip“. Paskui galėjai matyti laip- 
tais kopiant poreles: vyriškis apsikabinęs moterį per 
liemenį, 0 ši, įsikibusi į turėklus, vaikiškai maivosi, 
nes, netgi visiškai atsiduodant ištvirkavimui, reikia dėtis 
droviai. Kiti lipo žemyn sumišę, o atsitiktinė jų Amari- 
lė!ė?, lyg niekur nieko, taisėsi sijoną. 

Lampurdas, nuo seniai susigyvenęs su tais papročiais, 
kurie jam, beje, atrodė natūralūs, nekreipė įokio dėmesio 
į reginį, kurį Mes greitosiomis apmetėme. Atsisėdęs už 
stalo ir atsišliejęs nugara į sieną, jis švelniu ir godžiu 
žvilgsniu žiūrėjo į ką tik paduotą butelį Kanarų vyno, 
seną ir pagarbos vertą, išlaikytą rūsy pasižymėjusiems 
rajūnams ir girtuokliams. Nors breteris buvo vienas, ant 
stalo stovėjo dvi taurelės, nes visi gerai žinojo, kad 


"Vergilijaus „Bukolikų“ pirmosios eklogės piemenės vardas: 
perkeltine prasme — jauna gražuolė. 

jis bjaurisi vienas plempti vyną ir kiekvieną akimirką 
gali pasirodyti koks išgertuvių bendras. Laukdamas atsi- 
tiktinio sugėrovo, Lampurdas iš lėto pakėlė prie akių 
taurelę laiba, įvija kojele su vijoklio varpeliu; joje 
spindėjo šviesus ir stiprus skystis su švytinčiais taške- 
liais. Ligi soties atsižiūrėjęs į šiltą deginto topazo spalvą, 
jis perėjo prie kvapo: pasukiojo taurelę, sujudino vyną 
ir tartum heraldiškasis delfinas išplėtęs šnerves įkvėpė 
jo aromato. Liko dar skonis. Atitinkamai sudirgintus 
gomurio gumburėlius apliejo gurkšnis šio nektaro, liežu- 
vis paskleidė jį po burną ir, pritariamai pliaukštelė- 
jęs, pasiuntė į gerklę. Šitaip Žakmenas Lampurdas viena 
taurele suteikė malonumo trims iš penkių žmogaus ju- 
timų, kaip tikras epikūrietis, siekiantis iš daiktų išsunkti 
visą jų turimą malonumą iki paskutinio lašo. Jis tei- 
gė, kad lytėjimas ir klausa taip pat galį čia pasisma- 
ginti: lytėjimas — dailiai nušlifuoto krištolo forma; klau- 
sa — muzika, virpesiu ir puikiu sąskambiu, kuris gauna- 
mas suduodant per taurelę peiliu arba drėgnais pirš- 
tais liečiant apskritą stiklo briauną. Tačiau tai jau yra 
pernelyg įmantrūs paradoksai, nesąmonės ir fantazijos, 
kurios, norėdamos pernelyg daug įrodyti, nieko neįrodo, 
nebent tik tai, jog tas plėšikas buvo rafinuotas lėbau- 
tojas. 

Mūsų. breteriui šitaip kuris laikas sėdint, atsivėrė 
smuklės durys, ir į salę įėjo kažkoks nuo galvos iki kojų 
juodai apsirengęs žmogus; baltavo tik jo apykaklė ir ant 
pilvo, tarp striukės ir kelnių, išsipūtę marškiniai. Pusiau 
nubyrėjusių stiklinių karoliukų išsiuvinėjimai turėjo 
pagražinti apdryžusį jo rūbą, kurio sukirpimas liudijo kita- 
dos jį buvus elegantišką. 

Šio žmogėno veidas buvo blyškus, tartum miltuotas, 
o nosis raudona kaip burokas, išmarginta smulkių vio- 
letinių gyslelių, liudijančių, kad jos savininkas — uolus 
dieviškojo butelio garbintojas. Baisu pagalvojus, kiek sta- 
tinių vyno ir butelių degtinės prireikė, kad toji nosis 
šitaip smarkiai paraustų. Tas keistas veidas buvo 
panašus į sūrį su įbesta vyšnia. Portretui užbaigti pakaktų 
dviejų obuolio sėklelių vietoj akių ir plonos kaip taupy- 
klėje įpjovos vietoj burnos. Toks buvo Malartikas, Žak- 

meno Lampurdo širdies draugas, Piladas, Eurialas!““, 
fidus Achates!“'. Žinoma, jis nebuvo gražuolis, bet mora- 
linės jo ypatybės visiškai kompensavo nedideles fizines 
klaidas. Po Žakmeno, kuriam jis reiškė didelę pagarbą, 
Malartikas buvo geriausias Paryžiaus fechtuotojas. Loš- 
damas jis sėkmingai kirsdavo karaliumi, ir niekas to ne- 
laikė įžūlumu. Jis gerdavo be atvangos, tačiau niekad ne- 
būdavo įkaušęs, ir nors niekas nežinojo, pas ką jis 
siūdinasi drabužius, buvo apsirengęs geriau už bet kurį 
dvariškį. Be to, būdamas savaip jautrus, buvo doras 
vagis, pasiryžęs Mirti už draugą ir kantriai pakelti kanki- 
nimus — kankinimo suolą, ispaniškus batus, medinį 
žeręlį, net kankinimą vandeniu, sunkiausią tokiam girtuok- 
liui kaip jis, — neišdavęs savo gaujos nė vienu nerei- 
kalingu žodeliu. Savaip šaunus subjektas! Todėl buvo 
visų gerbiamas toje draugijoje, kurioje jis vertėsi savo 
verslu. 

Malartikas priėjo prie Lampurdo stalo, prisitraukė 
kėdutę, atsisėdo priešais savo bičiulį, tylėdamas čiupo 
sklidiną taurę, kuri tarsi jo telaukė, ir vienu mauku ją 
ištuštino. Jo gėrimo būdas skyrėsi nuo Žakmeno, bet 
buvo ne mažiau veiksmingas — tai liudijo tamsiai raudona 
it kardinolo sutana nosis. Išgertuvėms baigiantis, abu 
bičiuliai suskaičiavo tą patį smuklininko lentoje kreida 
pažymėtų ženklų skaičių, ir gerasis tėtušis Bakchas, ap--. 
žergęs statinę, abiem šypsojosi palankiai, kaip dviem 
skirtingo kulto, bet vienodai uoliems tarnams. Vienas 
skubino mišias, kitas jas vilkino, bet mišios vis tiek 
buvo atlaikytos. 

Lampurdas, žinantis draugo įpročius, keletą kartų 
pripildė jo taurę sklidinai. Po to pasirodė antras bute- 
lis, kuris, kaip ir pirmasis, netrukus buvo ištuštintas. 
Po šio sekė trečias, kuris išsilaikė ilgiau, bet galų gale 
buvo įveiktas. Paskui abu breteriai, norėdami atgauti 
kvapą, pareikalavo pypkių ir ėmė pūsti į lubas pro 


'*6 Vergilijaus poemos „Eneida“ veikėjas, jaunas trojėnų . karys, 
Vizo draugas; bendrinis ištikimo draugo vardas. 

Š'ištikimas Achatas. (Lot.) Achatas — trojėnas, Enėjo, „Ene- 
idos“ herojaus, ištikimiausias bičiulis. | 

virš jų galvų pakilusį rūką tirštus dūmų kamuolius, pa- 
našius į tuos, kuriuos vaikai piešia virš namų kaminų 
savo knygų ar sąsiuvinių paraštėse. Keletą kartų užsi- 
traukę ir išpūtę, jiedu, kaip Homero ar Vergilijaus die- 
vai, išnyko debesyje, kuriame, tarsi raudonas meteoras, 
teliepsnojo Malartiko nosis. 

Šio rūko apgaubti du draugai, atsiskyrę nuo kitų 
gėrėjų, pradėjo pokalbį, kurio neturėjo išgirsti policijos 
komisaro ausys. Laimė, „Karūnuotasis ridikas“ buvo saugi 
vieta: joks seklys nebūtų drįsęs čionai kojos įkelti, o jei 
narsus žandaras būtų surizikavęs įsibrauti į šią lindynę, 
po jo kojomis bematant būtų atsivėręs rūsio liukas, ir 
gyvas jis iš jo nebūtų išėjęs. 

— Kaip reikalai? — paklausė Lampurdas Malartiką to- 
kiu tonu kaip pirklys, besiteiraujantis apie prekių kai- 
nas. — Dabar nėra kas veikti. Karalius gyvena Sen 
Žermene, ir dvariškiai nusekė paskui jį. Mums tikri 
nuostoliai. Paryžiuje teliko miesčionys ir vienos smulk- 
mės., 

— Ką ir bekalbėti! — atsakė Malartikas. — Stačiai 
gėda! Aną vakarą sustabdau ant Naujojo tilto gana 
padorios išvaizdos žaliūką, reikalauju kapšo arba gyvy- 
bės; jis man numeta savo kapšelį, ten terandu tris ar 
keturias sidabrines monetas, o apsiaustas, kurį jis man pa- 
liko, pasirodė besąs pasiūtas iš saržos su netikro aukso 
galionu. Vadinasi, ne aš, o mane apiplėšė. Ir lošimo na- 
muose vien liokajai, raštininkėliai ar pienburniai, kurie, 
nukniaukę iš tėvų stalčiaus keletą pistolių, ateina iš- 
bandyti savo laimės. Porą kartų padalysi kortas, porą 
kartų mesi kauliukus — ir su jais baigta. Tiesiog 
apmaudu eikvoti savo gabumus dėl tokio niekingo lai- 
mikio! Liusindos, Dorimenos ir Sidalizės'““, paprastai 
tokios gailestingos narsuoliams, atsisako apmokėti sąskai- 
tas, nors mes jas smarkiai prilupame: girdi, karaliui 
su svita išvažiavus, jos nebegaunančios nei vaišių, nei 
dovanų ir esančios priverstos užstatyti savo apdarus. 
Jeigu vienas senas raguotis nebūtų manęs pasamdęs savo 


| 
!'ėšisimylėjusių gražuolių vardai XVII a. literatūroje. Čia iro- 
niškai pavartoti lengvo elgesio moterims pavadinti. 

žmonos mMeilužiams apkulti, šį mėnesį nebūčiau nė aguonos 
grūdo burnoje turėjęs, o Misti vien vandeniu manęs ne- 
privers jokia jėga — šimtą kartų geriau pasikarti. Niekas 
neužsakė nė vieno užpuolimo iš pasalų, nė vieno pagrobi- 
mo, nė menkiausio nužudymo. Kokiais laikais gyvenam, 
dieve mano! Neapykanta silpnėja, pagieža žlunga, keršto 
jausmas nyksta, įžeidimai užmirštami lengvai kaip ge- 
radarystės. Mūsų amžius vis labiau miesčionėja, ir 
papročiai darosi tokie prėski, kad net koktu! 

— Taip, geri seni laikai praėjo, — patvirtino Žak- 
menas Lampurdas. — Kadaise koks nors didžiūnas 
būtų tinkamai įvertinęs mūsų drąsą ir priėmęs mus pas jį 
tarnauti. Mes būtume jam padėję visuose jo žygiuose 
ir slaptuose reikaluose. O dabar tenka dirbti kam pa- 
kliūva. Tiesa, retkarčiais ir šiais laikais dar pasiseka. 

Tardamas tuos žodžius, Lampurdas sužvangino auksi- 
nėmis monetomis kišenėje. Nuo šio melodingo skambe- 
sio Malartiko akys keistai sukibirkščiavo, tačiau ne- 
trukus jo žvilgsnis vėl aprimo: draugo pinigai buvo“ 
šventas daiktas. Jis tik giliai atsiduso, ir tą atodūsį buvo 
galima išreikšti tokiais žodžiais: „Taip, tau, brolau, pasise- 
kė!“ 

— Tikiuosi, — kalbėjo toliau Lampurdas, — kad ar- 
timiausiu laiku galėsiu parūpinti tau darbo. Žinau, nesi 
tinginys ir darbuojiesi pasiraitojęs rankoves, kai reikia 
ką netikėtai užpulti arba paleisti į darbą pistoletą. Esi 
drausmingas, visus pavedimus atlieki laiku ir moki išsi- 
sukti nuo policijos. Stebiuosi, kaip Fortūna nenulipo nuo. 
savo stiklinio rutulio prie tavo durų. Žinia, tos palaidū- 
nės, kaip ir visų moterų, blogas skonis, ir savo malones 
ji barsto visokiems vėjavaikiams ir pienburniams, o ne 
gerbtiniems žmonėms. Na, kol ta niekšė užsigeis tavęs, 
gerkime, iki nuvirsim nuo koto. | 

Šiam neginčijamai protingam nutarimui Žakmeno bi- 
čiulis neprieštaravo. Abu breteriai prisikimšo pypkes, 
prisipylė taures ir, pasirėmę alkūnėmis į stalą, sėdėjo 
kaip žmonės, kurie jaukiai įsitaiso ir nenori, kad kas 
drumstų jų ramybę. 

Tačiau jie buvo sutrukdyti. Salės kampe kilo klege- 
sys: būrelis apsupo du vyrus, kurie susikivirčijo ir kir- 

to lažybų; vienas, kol nepamatė savo akimis, nenorė- 
jo tikėti tuo, ką teigė antras. 

Būrys prasiskyrė. Malartikas ir Lampurdas susido- 
mėję išvydo vidutinio ūgio vyrą, nepaprastai vikrų ir 
stiprų; jo veidas buvo tamsiai įdegęs kaip Ispanijos 
mauro, plaukai perrišti skarele; jis vilkėjo kašto- 
ninės spalvos miline su kapišonu, po kuria buvo 
matyti buivolo odos striukė ir tamsios kelnės, papuoštos 
per siūles žvangučių formos varinių sagų eilėmis. Jo 
pusiaujas buvo suveržtas plačia raudona vilnos juosta; 
jis išsitraukė iš po jos Valensijos navachą, kuri 
atlenkta pasirodė besanti kardo ilgio, piršto galu pa- 
čiupinėjo ir, matyt, patenkintas apžiūra, savo priešinin- 
kui tarė: 

— Aš pasiruošęs. 

Paskui gomuriniu balsu šnipštelėjo keistą vardą, kurio 
niekad nebuvo girdėję „Karūnuotojo ridiko“ gėrovai, 
bet kuris ne kartą pasitaikė šios knygos puslapiuose: 

— Čikita! Čikita! | 

Antrąkart pašaukta, liesutė išblyškusi mergaitė, mie- 
gojusi tamsiame kampe, nusimetė apsiaustą, kuriuo buvo 
rūpestingai susisupusi ir kuriame ji panėšėjo į skudurų 
ryšulį, pribėgo prie Agosteno, nes tai buvo jis, ir, įsmeigusi 
į plėšiką dideles žibančias akis, dar pagyvintas tamsiai 
rudų ratilų, žemu ir dusliu balsu, nesiderinančiu su mažute 
jos figūrėle, paklausė: 

— Ko nori, šeimininke? Aš pasiruošusi tavęs klausyti 
čia, kaip ir landuose, nes tu narsus ir tavo navachoj 
daug raudonų rėžių. 

Čikita tuos žodžius ištarė baskų tarme, kuri tokia 
pat nesuprantama prancūzams kaip hebrajų ar kinų kalba. 

Agostenas paėmė Čikitą už rankos ir pastatė 
prie durų, įsakęs stovėti ir nejudėti. Mergaitė, pratusi 
prie tokių triukų, nerodė nei baimės, nei nustebimo. 
Ji stovėjo nuleidusi rankas, visiškai rami, o kitame 
salės gale Agostenas, atstatęs vieną koją į priekį, 
švytravo .-ilgu peiliu, rankeną atrėmęs į dilbį. 

Dviguba smalsuolių eilė sudarė tarp Agosteno ir 
Čikitos savotišką koridorių. Storapilviai, įtraukę pilv“- 
sulaikė kvapą, bijodami, kad jų pilvas neišlįstų už | 


linijos, o ilganosiai atsargiai traukėsi, kad pro šalį lėk- 
dama navacha nenupjautų jiems nosies. 

Pagaliau Agosteno ranka išsitiesė kaip spyruoklė, 
grėsmingas ginklas blykstelėjo it žaibas ir įsmigo į du- 
ris ties pat Čikitos galva, nepaliesdamas nė plauke- 
lio, bet taip tiksliai, tarsi būtų norėta išmatuoti 
jos ūgį. 

Kai navacha švilpdama pralėkė pro šalį, žiūrovai 
nejučiom užsimerkė, tik tankios Čikitos blakstienos nė 
nevirptelėjo. Bandito meistriškumas sukėlė tarp tos 
reiklios publikos pasigėrėjimo kupiną klegesį. Pats Agos- 
teno priešininkas, kuris abejojo, kad toks triukas galimas, 
susižavėjęs ėmė ploti. 

Agosteias ištraukė tebevirpantį peilį, grįžo į savo 
vietą ir šįkart įsmeigė ašmenis tarp šaltakraujiškai 
stovinčios Čikitos rankos ir jos liemens. Jei smaiga- 
lys nors truputėlį būtų nukrypęs, jis būtų pataikęs mer- 
gaitėi tiesiai į širdį. Nors žiūrovai šaukė, kad jau gana, 
Agostenas dar kartą sviedė navachą, iš kitos jos lie- 
mens pusės, norėdamas parodyti, kad jo vikrumas neatsi- 
tiktinis. 

Čikita, užrietusi nosį nuo plojimų, kurie buvo skirti 
tiek Agosteno miklumui, tiek jos drąsai, dairėsi aplin- 
kui pergalingų žvilgsniu. Išsipūtusios šnervės smarkiai 
traukė orą, o pravirose lūpose žiauriu baltumu blizgėjo 
dantys kaip žvėriuko. Tas dantų blizgesys ir fosforu žėrin- 
tys vyzdžiai sudarė tris spindinčius taškus, kurie apšvietė 
tamsų, darganų nugairintą jos veidą. Susivėlę plaukai rai- 
tėsi apie kaktą ir skruostus ilgomis juodomis gyvačiukė- 
mis, kurias menkai prilaikė raudonas kaspinas, ir šen bei 
ten išslysdavo neklusnios jų garbanėlės. Ant rudo kaklo, 
tamsesnio už Kordobos odą, tarsi pieno lašai baltavo 
Izabelės dovanoto vėrinio perlai. Apdaras jau buvo 
kitas, atrodė, geresnis. Čikita nebesegėjo ano geltono 
sijono su išsiuvinėta papūga; Paryžiuje jis būtų keistai 
atrodęs ir pernelyg kritęs į akis. Mergaitė vilkėjo trumpa 
tamsiai mėlyna suknele su smulkiomis klostėmis per klu- 
bus ir storo juodo milo liemene, prie krūtinės segama 
dviem ar trim raginėm sagom. Jos kojytės, pripratusios 
mindžioti žydinčius ir kvapnius šilojus, buvo apautos jai 


310 


per didelėmis kurpaitėmis, nes kurpius savo krautuvėlėje 
nerado mažesnių. Ta prabanga, zfnatyt, ją varžė, bet reikėjo 
šią nuolaidą padaryti šaltam Paryžiaus purvui. Ji te- 
bebuvo tokia pat laukinukė kaip „Žydrosios saulės“ 
viešbutyje, bet buvo matyti, kad gauruotoje jos galvutėje 
minčių daugiau ir iš po vaiko kiauto jau kalasi būsi- 
moji mergina. Nuo to laiko, kai paliko landus, ji daug 
ką pamatė, ir naivi jos vaizduotė išsaugojo ryškų tų reginių 
vaizdą. 

Grįžusi į savo kampą, ji susisupo apsiaustu ir 
vėl užmigo. Žmogus, pralaimėjęs lažybas, sumokėjo 
Agostenui sulygtą sumą — penkias pistoles. Šis pasikišo 
jas po juosta ir sėdo prie stalo baigti gerti iš 
pradėto ąsočio. Jis gėrė neskubėdamas, kadangi neturė- 
jo tikros pastogės ir jam buvo jaukiau kiurksoti 
smuklėje, negu drebėti nuo šalčio kur nors“ po tiltu 
ar ant vienuolyno laiptų, laukiant, kol išauš, o žiemą 
taip vėlai švinta! Tokia pat padėtis buvo ir kitų varg- 
šų smuklės lankytojų, kurie kietai miegojo kas ant suolų, 
kas po stalais, susisupę vietoj antklodžių apsiaustais. 
Juokingai atrodė tie visi ant grindų gulintys batai 
kaip lavonų kojos po mūšio. Iš tikrųjų po Mūšio, mat 
Bakcho įveiktieji nusvirduliavo į tamsų kampą ir, atrėmę 
galvą į sieną, lupo ožius, 0 iš jų tyčiojosi sveikesnių 
skrandžių sugėrovai ir pylėsi vyno. 

— Prisiekiu pačiu šėtonu, — tarė Lampurdas Malar- 
tikui, — tai. miklus vaikinas! Turėsiu jį omenyje, kad 
prireikus galėčiau susirasti sunkiems žygiams. Smūgis 
peiliu per atstumą daug geriau tinka tipams, prie kurių 
sunku prieiti. Šūvio ugnis, dūmai ir triukšmas atkrei- 
pia policininkų dėmesį. 

— Taip, — pritarė Malartikas, — gražus darbas ir šva- 
riai atliktas, bet jeigu pramauni pro šalį, lieki begink- 
lis ir sugėdintas. Iš viso šio triuko mane labiausiai 
žavi Mergaitės drąsa. Toks žvirbliukas! Vieni kauleliai! 
Bet tame trapiame kūnelyje plaka tikra liūtės arba antiki- 
nės herojės širdis. Be to, man patiko didelės, juodos kaip 
anglis, liepsnojančios jos akys ir rami, šalta išraiška. Tarp 
šitų vištų, žąsų ir ančių ji atrodo kaip jaunas sakalas višti- 
dėje. Apie moteris aš nusimanau ir iš pumpuro galiu 

spręsti apie žiedą. Toji Čikita, kaip ją vadina tas 
tamsiaveidis plėšikas, po dvejų ar trejų metų tikrai 
bus gardus kąsnelis, kurio nepaniekintų karalius... 

— Arba vagis, — filosofiškai kalbėjo Žakmenas Lam- 
purdas. — Nebent likimas suderins tuos du kraštutinu- 
mus, padarydamas šią moreną, kaip sako ispanai, sukčiaus 
ir drauge princo meiluže. Esame tokių matę! Ir ne visada 
tos besarmatės princą myli labiau. Va kokie sukti ir netikę 
moterų įnoriai. Bet gana niekus plepėti. Pakalbėkime apie 
rimtus dalykus. Netrukus man gali prireikti vienam darbui 
kelių drąsuolių. Žygis nebus toks tolimas kaip argo- 
nautų, ieškojusių auksinio avinėlio vilnos. 

— Graži vilnelė! — pritarė Malartikas, įkišęs nosį į 
taurę, ir atrodė, kad nuo tos raudonos žarijos vynas 
ėmė pursloti ir šnypšti. 

— Tačiau darbas sunkus ir pavojingas, — toliau kal- 
bėjo breteris. — Reikia pašalinti kažkokį kapitoną Fra- 
kasą, iš profesijos keliaujantį komediantą, kuris trukdo 
labai kilmingo senjoro meilei. Su šiuo darbu susi- 
doročiau ir vienas, bet dar turiu tą abiejų vyrų — 
didiko ir juokdario — mylimą gražuolę pagrobti. O ją 
gins jos trupė. Na, pasvarstykime, kuriuos patikimus 
ir ne per daug skrupulingus bičiulius paimti. Ką tu 
pasakysi apie Pikanterą? 

— Šaunuolis! — atsakė Malartikas. — Tačiau juo nebe- 
galima pasikliauti. Jis supasi Moniokone ant virvės 
ir laukia, kol paukščių apkapoti jo griaučiai nukris 
į kartuvių duobę ant jo pirmtakų kaulų. 

— Štai kodėl jau kuris laikas jo niekur nematyti, — 
labai abejingai pasakė Lampurdas. — Toks jau gyvenimas! 
Kurį vakarą ramiai išmeti su bičiuliu padorioj smuk- 
lėj burnelę, paskui išsiskiri, nueiname kiekvienas savais 
keliais. O kai po savaitės paklausi: „Kaip gyvuoja 
tas ir tas?“, tau atsako: „Jis pakartas“. 

— Deja, taip yra! — atsiduso Lampurdo bičiulis tra- 
giškai liūdnu ar liūdnai tragišku balsu. — Kaip sako 


ponas de Malerbas, guosdamas Diuperjė!*“: 


"'9SFransua Malerbas (1555—1628) — prancūzų poetas, vienas 
klasicizmo pradininkų. Čia minima jo odė „Paguoda ponui Diuper- 
jė, liūdinčiam dėl dukters mirties“ (1599). 

Tenai jis gyveno, 
Kur geriausiam nuo seno 
Blogiausia dalia paskirta. 


—- Na, nereikia pasiduoti bobiškiems verkšlenimams, 
— tarė breteris. — Parodykime vyrišką, stoišką drąsą ir 
toliau ženkime per gyvenimą, užsimaukšlinę kepurę ant 
akių, įsirėmę rankas į šonus, nebijodami kartuvių. Juk jos 
galų gale, atmetus garbę, nėra baisesnės už patrankas, ka- 
tapultas, kulevrinas ir bombardas !**, prieš kurias tenka 
stoti kareiviams ir vadams, jau nekalbant apie muškietų 
papliūpas ir šaltuosius ginklus. Na, jei nėra Pikantero, ku- 
ris garbingai ilsisi šalia šaunaus vagišiaus, paimkime Korn- 
befą. Jis vyras kaip ąžuolas, tinkamas atsakingiems 
darbams. 

— Kornbefas, — atsakė Malartikas, — šiuo metu plau- 
kia palei Berberijos!?'! krantus. Karalius jį taip 
nepaprastai gerbia, jog liepė jam petyje išdeginti kara- 
lišką herbą — lelijos žiedą!??, kad galėtų jį bet kur 
surasti, jei kartais pasimestų. Bet, pavyzdžiui, Pjegri, 
Torgelis, La Rapė ir Brengenarilis dar laisvi ir gali 
būti a la disposicion de usted!““. 

— Šių vardų man pakanka. Jie visi drąsūs vyrai, 
ir, kai reikės, tu mane su jais suvesi. O dabar 
pabaikime šį buteliuką ir nešdinkimės iš čia, kol gyvi. 
Ši karčiama jau ima dvokti labiau už Averno ežerą!““, 
virš kurio paukščiai skrisdami krinta negyvi nuo ken- 
ksmingų garų. Čia trenkia prakaitu, smirdi nešvarūs 
„. kūnai ir tepalai. Vėsus nakties oras mus atgaivins. Beje, kur 
tu šiąnakt nakvoji? 

— Nepasiunčiau kvartirmeisterio paruošti man būsto, 
— atsakė Malartikas, — ir mano palapinė dar niekur 
nepastatyta. Galėčiau pasibelsti į „Sraigės“ viešbu- 
tį, bet ten mano sąskaita ne trumpesnė už mano špa- 


"Senoviniai artilerijos pabūklai. 
SBerberija — šiaurinė Afrika. 
P? Lelija — Prancūzijos karalių herbo gėlė; ji būdavo iš- 
deginama katorgininkams. 
jūsų paslaugoms. (Isp.) 
'**Senovėje Averno ežeras Kampanijoje (Italija) buvo laikomas 
įėjimu į mirusiųjų karalystę. 

gą, o nieko nėr nemalonesnio, kaip nubudus išvysti su- 
siraukusį seną šeimininką, kuris bambėdamas nebeduoda 
nieko tau skolon ir reikalauja sumokėti už tai, kas 
jam priklauso, ir, tartum Jupiteris žaibus, purto iškėlęs 
saują sąskaitų virš galvos. Policininką netikėtai išvysti 
man nebūtų taip nemalonu. 

— Nervai! Suprantama silpnybė, nes kiekvienas di- 
dis žmogus jų turi, — giliamintiškai tarė Lampur- 
das. — Bet kadangi tau koktu eiti į „Sraigę“, o „Gra- 
žiosios žvaigždės“ viešbutis tokią žiemą per šaltas, 
aš tau siūlau svetingą savo lūšną ir pusę narų. 

— Priimu tavo pasiūlymą, — atsakė Malartikas, — su 
nuoširdžiu dėkingumu. O, šimtąkart laimingas mirtin- 
gasis, kuris turi savo narus ir penatus ir gali pasik- 
viesti prie židinio savo širdies draugą! 

Žakmenas Lampurdas įvykdė pažadą, kurį buvo 
sau davęs, po to, kai mesta moneta lyg oraku- 
las pasisakė smuklės naudai. Jis buvo girtas kaip 
pėdas. Bet niekas nemokėjo taip valdyti savo gėrimo 
kaip Lampurdas. Jis valdė vyną, o ne vynas jį. 
Tačiau kai jis atsistojo, jam pasirodė, kad jo ko- 
jos švino pripiltos ir įbestos į grindis. Įtempęs 
pakinklius, jis atplėšė jas ir ryžtingai žengė durų 
link, iškėlęs galvą ir tiesus. Malartikas sekė iš 
paskos gana tvirtais žingsniais, nes niekas nebegalė- 
Jo padidinti nuolatinio jo girtumo. Panardinkite į jū- 
rą vandens prisigėrusią kempinę, ir ji nebeįtrauks nė 
lašo. Toks buvo ir Malartikas, tik jam tas skys- 
tis — ne vanduo, 0 grynas vynuogių vynas. Tad abu 
draugai išėjo laimingai, ir, nors nebuvo angelai, 
jiems pavyko užlipti Jokūbo kopėčiomis!??, vedančiomis 
iš gatvės į Lampurdo palėpę. 

Smuklė atrodė apverktinai juokinga. Ugnis geso 
židinyje. Žvakės, kurių dagčių niekas nebekarpė, 
apgruzdėjo, ir ant jų suposi dideli juodi grybai. 
Lajus varvėjo nuo žvakidžių ir pagaliau šaldamas 


'$5Pagal Biblijos legendą, kartą Jokūbui dykumoje pasirodžiu- 
sios kopėčios, kuriomis angelai lipę iš dangaus į žemę ir 
kopę aukštyn. 

stingo. Pypkių dūmai, iškvėpuotas oras ir valgių 
garai palubyje virto tirštu rūku. Purvinoms, primin- 
toms grindims išplauti būtų reikėję paleisti ant jų 
ištisą upę kaip Augėjo tvartuose!““. Ant stalų mėtė- 
si valgių likučiai ir tarsi pasiutusių šunų apgraužti 
kumpių kaulai. Šen bei ten iš kivirčijantis apvers- 
to ąsočio liejosi likęs neišgertas vynas, kurio lašai, 
tekšėdami į susidariusį raudoną klaną, buvo panašūs 
į kraujo lašus, besisunkiančius iš nukirstos galvos; 
ritmiškas jų lašėjimas kaip laikrodžio tiksėjimas pritarė 
girtuoklių knarkimui. 

Mažasis Naujojo tilto Mauras išmušė keturias valan- 
das. Smuklininkas, kuris snaudė, parėmęs galvą ant 
sukryžiuotų rankų, nubudo, tiriamu žvilgsniu apsidai- 
rė ir, Matydamas, kad lankytojai  nebeužsisako gė- 
rimų, pasišaukė tarnus ir pasakė: 

— Jau vėlu. Tuos sukčius ir tas kekšes iššluokite lauk 
su šiukšlėmis! Jie nebegeria! 

Tarnai sušvytravo šluotomis, papylė tris ar keturis 
kibirus vandens ir per kelias minutes niuksais visus 
išgrūdo iš smuklės. 


XIII 


DVEJOPA ATAKA 


Kunigaikštis de Valombrezas buvo iš tų žmonių, 
kurie nepamiršta nei meilės, nei keršto. Sigonjako 
jis baisiai nekentė, o Izabelei jautė tą pašėlusią 
aistrą, kurią sužadina kliūtis išdidiems ir ūmiems žmo- 
nėms, nepratusiems, kad jiems kas priešintųsi. Turėti 
aktorę pasidarė svarbiausias jo gyvenimo tikslas. 
Lengvų pergalių išlepintas, jis niekaip negalėjo supras- 
ti šios savo nesėkmės ir dažnai pokalbių ar pasi- 
vaikščiojimų metu, sėdėdamas teatre ar bažnyčioje, 
būdamas mieste ar karaliaus rūmuose, staiga didžiai 


!?Vienas iš dvylikos Heraklio žygių buvo tas, kad jis per vieną 
dieną išmėžė dvokiančius karaliaus Augėjo tvartus, paleidęs į juos 
Alfėjo ir Penėjo upių vandenis, kurie išnešė per daugel metų 
susigulėjusį mėšlą. | 

susi 1ąstęs ir nustebęs, klausdavo save: „Kodėl ji manęs 
nemyli?“ 

Iš tikrųjų tai buvo sunku suvokti žmogui, netikin- 
čiam moterų, juo labiau aktorių, dorovingumu. „Gal 
Izabelės šaltumas — mikli vingrybė?“ — galvojo jis, tikė- 
damasis iš jo daugiau gauti, nes niekas taip neuž- 
dega geismo, kaip apsimestinė nekaltybė ir tariamas 
neprieinamumas. Tačiau su panieka atstumtos brange- 
nybės, kurias jos kambaryje padėjo Leonarda, įtikina- 
mai rodė, jog ji ne iš tų moterų, kurios derasi, 
norėdamos brangiau parsiduoti. Ir dar vertingesni pa- 
puošalai nebūtų padarę jai didesnio įspūdžio. Izabe- 
lė net nepravėrė dėžutės, tad kam jai siųsti perlus 
ir deimantus, galinčius sugundyti net karalienę? Mei- 
lės laiškeliai jos taip pat nebūtų sujaudinę, nors 
jaunojo kunigaikščio sekretoriai elegantiškai ir uoliai 
būtų išsakę liepsningus savo šeimininko jausmus. 
Laiškų ji neatplėšdavo. Taigi proza ir eilės, tirados 
ir sonetai nebūtų davę jokių vaisių. Be to, šios 
pasyvios priemonės, geros baikštiems įsimylėjėliams, 
neatitiko ryžtingo Valombrezo būdo. Jis“ pasišaukė 
Leonardą, su kuria tebeturėjo slaptus ryšius, many- 
damas, jog net neprieinamoj tvirtovėj naudinga turė- 
ti šnipą. Vos tik įgulos budrumas susilpnėja, tuojau 
atsidaro slaptos durys, ir priešas prasmunka pro jas. 

Leonarda niekam nežinomais laiptais buvo įvesta į 
atskirą kunigaikščio kabinetą, kur jis tepriimdavo 
artimiausius draugus ir ištikimus tarnus. Tai buvo 
pailgas, medžio paneliais išmuštas kambarys su droži- 
nėtais jonėniškais piliastrais; prašmatnūs, iš vientiso 
medžio išpjaustyti ovaliniai rėmai tarytum kabojo ko- 
lonų tarpuose ant karnizo, laikomi paauksuotų ho- 
reljefinių kaspinų. Šiuose medalionuose mitologinių 
Florų, Venerų, Charičių, Dianų, miškų ir upių nim- 
fų pavidalu buvo atvaizduotos jaunojo kunigaikščio 
meilužės graikiškais kostiumais; viena demonstravo 
baltą krūtinę, kita — dailią kojytę, trečia — pečius su 
duobutėmis, ketvirta — dar paslaptingesnes grožybes, ir 
visa tai buvo nutapyta taip talentingai, kad tuos 
paveikslus greičiau galėjai palaikyti dailininko vaiz- 

duotės kūriniu negu portretais iš natūros. Šiems pa- 
veikslams, priklausantiems garsaus ano meto meistro 
Simono Vujė!?' teptukui, pozuodavo apsimestinai dorybin- 
gos gražuolės, ir kiekviena manė, jog tik ji daro kuni- 
gaikščiui tokią malonę, ir jai nė nedingtelėjo, kad papildy- 
sianti galeriją. 

Kriauklės pavidalu išgaubtame plafone buvo at- 
vaizduota besišukuojanti Venera. Deivė, nimfų išpuoš- 
ta, žvelgė akies kampučiu į veidrodį, kurį laikė auga- 
lotas, jau išėjęs iš globojamo jaunuolio amžiaus Kupi- 
donas. Dailininkas jam suteikė kunigaikščio bruožus, 
ir buvo matyti, jog deivės dėmesys labiau krypsta į 
Amūrą negu į veidrodį. Komodėlės, inkrustuotos Flo- 
rencijos akmenukais, prikimštos meilės laiškelių, kasų, 
apyrankių, žiedų ir kitų ženklų, rodančių jau užmirš- 
tas aistras, toks pat stalas, kurio juodame marmuro 
fone mMargavo ryškiaspalvių gėlių puokštės ir aplink 
skraidė drugeliai brangakmenių sparnais; juodmedžio 
krėslai įvijomis kojytėmis, apmušti rausvu brokatu su 
sidabro raštais, storas Smirnos kilimas, ant kurio galbūt 
sėdėjo sultonės ir kurį iš Konstantinopolio atvežė Pran- 
cūzijos pasiuntinys, sudarė prabangią ir geidulingą aplin- 
ką šiame kampelyje, kurį Valombrezas mėgo labiau už 
paradinius kambarius ir kuriame paprastai leisdavo 
laiką. 

Kunigaikštis maloningai mostelėjo ranka Leonardai 
ir nurodė kėdutę atsisėsti. Leonarda buvo ideali duen- 
ja, ir šiame gaivios ir jaunos prabangos kupiname 
kambaryje dar labiau krito į akis geltonas it vaškas 
senės veidas ir atstumiantis jos bjaurumas. Apsi- 
rengusi juoda, stikliniais karoliukais apsiuvinėta suk- 
nele, su atlenktu kyku ant galvos, ji iš pradžių atro- 
dė griežta ir ori, tačiau dviprasmiška šypsena, žai- 
džianti tamsiuose plaukuotų lūpų kampučiuose, veid- 
mainiškai gašlus rudomis raukšlėmis apraizgytų akių 
žvilgsnis, niekšiška, godi ir pataikūniška veido išraiš- 
ka netrukus parodydavo jus klydus ir aiškiai bylojo, 


W'Simonas Vujė (1590—1649) — Liudviko XIII rūmų daili- 
ninkas. 

kad prieš jus ne ponia Pernel, o ponia Maset!““, 


viena iš tų, kurios pardavinėja raganų puotai jaunas 
mergaites ir šeštadieniais jodinėja apžergusios šluo- 
tą. 

— Ponia Leonarda, — tarė kunigaikštis, nutraukda- 
mas tylą, —aš jus pasišaukiau dėl to, kad laikau 
labai patyrusia meilės reikaluose, nes jaunystėje jų 
turėjote, o savo brandos amžiuje jais naudojotės, todėl 
noriu su jumis pasitarti, kaip suvilioti tą laukinukę 
Izabelę. Duenja, kuri kitados vaidino meilužes, tikriausiai 
žino įvairiausių gudrybių. 

— Pone kunigaikšti, — atsakė senoji komediantė rimta 
mina, — jūs pernelyg vertinate kuklius mano sugebėjimus, 
tačiau. galite neabejoti, kad uoliai stengsiuosi jums pa- 
sitarnauti. 

— Aš ir neabejoju, — atsainiai tarė Valombrezas, 
— bet mano reikalai nė kiek nepasistūmė į prie- 
kį. Kaip gyvena toji nesukalbama gražuolė? Ar tebė- 
ra įsimylėjusi savo Sigonjaką? 

— Taip, tebėra, — atsidusdama atsakė Leonarda. 
— Jaunimas turi tokių nesuprantamų keistenybių. Be to, 
Izabelė, atrodo, nulipdyta ne iš paprasto molio. Jokiai 
pagundai nepasiduoda, ir žemiškajame PeJMJE ji tikriau- 
siai nepaklausytų žalčio. 

— Kaipgi tam prakeiktam Sigonjakui Sausio ją ap- 
kerėti, kad ji mielai jo klausosi ir yra kurčia kitų 
žodžiams? — įtūžęs sušuko kunigaikštis. — Gal jis turi 
kokį meilės eliksyrą, amuletą ar talismaną? 

— Jokio, monsinjore. Tik jis buvo nelaimingas, o 
šioms švelnioms, romantiškoms ir išdidžioms būtybėms 
guosti — didžiausia laimė. Jos labiau linkusios duoti negu 
gauti, ir gailesčio ašaros atveria duris meilei. Taip atsitiko 
ir Izabelei. 

— Jūs man kalbate negirdėtus dalykus. Vadinasi, 
anot jūsų, būk suvargęs, nuskuręs, plikas kaip til- 
vikas, apšepęs, juokingas — ir būsi mylimas! Rūmų damos 


"ŠPonia Pernel — niurzgi sena šventeiva Moljero komedijoje 
„Tartiufas“. Ponia Maset — sąvadautoja prancūzų poeto Matiu- 
reno Renjė (1573—1613) XIII satyroje. 

gardžiai pasijuoktų iš tokios teorijos. 

— Laimė, ne visos taip mano ir tik nedaugelis 
moterų laikosi tos keistos pažiūros. Jūsų kilnybė susi- 
dūrėte su išimtimi. 

— Galima pasiusti iš pykčio pagalvojus, kad tam 
plikbajoriui sekasi ten, kur aš neįstengiu nieko pa- 
daryti, ir savo meilužės glėbyje jis tyčiojasi iš savo 
nesėkmių. 

— Jūsų kilnybė dėl šito galite nesikrimsti. Sigon- 
jakas nesimėgauja jos meile ta prasme, kaip suprantate 
jūs, pone kunigaikšti. Izabelės nekaltybė nepaliesta. 
Karštas šių tobulų įsimylėjėlių jausmas tėra grynai plato- 
niškas ir tenkinasi pabučiavimu į ranką ar į kaktą. Todėl 
taip ilgai ir trunka. Jei būtų patenkintas, savaime užgestų. 

— Ponia Leonarda, ar jūs tai tikrai žinote? Ar 
gali būti, kad jiedu šitaip skaisčiai gyventų, kai už- 
kulisyje viešpatauja toks palaidumas? Juk kelionėse 
jie miega po vienu stogu, vakarieniauja prie to pa- 
ties stalo, nuolat būna arti vienas kito per repe- 
ticijas ir spektaklius. Jie turėtų būti angelai. 

— Izabelė, be abejonės, angelas, tik neturi to iš- 
didumo, dėl kurio Liuciferis buvo išvarytas iš dangaus. 
O Sigonjakas aklai klauso mylimosios ir nesibaido 
Jokių aukų, kurių ji iš jo reikalauja. 

— Jeigu taip, — tarė Valombrezas, — tai kuo galite 
man padėti? Na, paieškokite slaptame savo vylių 
dėžutės stalčiuje kokios nors senos neįveikiamos 
gudrybės, nesužlugdomos suktybės, sudėtingos machi- 
nacijos, kuri atneštų man pergalę. Jūs žinote, kad 
aukso ir sidabro aš nesigailiu. 

Ir jis panarino savo ranką, baltesnę ir švelnesnę už 
moters, į stovinčią ant stalo Benvenuto Čelinio darbo 
taurę, pilną aukso monetų. Pelėdiškos duenjos akys, iš- 
vydusios tuos įtikinamai žvangančius pinigus, sužibo it 
dvi švytinčios angos tamsioje negyvo jos veido odoje. Ji 
didžiai susimąstė ir valandėlę tylėjo, tartum žado netekusi. 

Valombrezas nekantriai laukė jos susimąstymo re- 
Zzultato. Pagaliau senė prabilo: 

.— Izabelės sielos aš jums duoti negaliu, bet jos kūną 
gal man ir pavyktų jums pristatyti. Tam tereikia vaš- 

kinės užrakto atliejos, padirbto rakto ir stiprių mig- 
domųjų vaistų. 

— Jokiu būdu! — pertraukė ją kunigaikštis, net krūp- 
telėjęs iš pasišlykštėjimo. — Bjauru! Turėti miegančią 
moterį, nejudantį kūną, negyvėlę, statulą, netekusią 
sąmonės, valios, atminties! Turėti meilužę, kuri nu- 
budusi žvelgtų į tave nustebusiomis akimis, tarsi 
tebesapnuodama, ir tuojau pajustų tau antipatiją, o 
meilę kitam! Būti košmaru, gašliu sapnu, kuris rytą 
užmirštamas! Ne, taip žemai aš niekad nepulsiu! 

— Jūsų kilnybė teisybę sakote, — pritarė Leonarda, 
— turėti moterį be jos sutikimo — niekis. Aš pasiūliau 
jums šį būdą kaip kraštutinę išeitį. Man ir pačiai ne 
prie širdies tos tamsios priemonės-ir migdymas gėrimais, 
kurie labai panašūs į nuodus. Bet kodėl jūs, gražus kaip Ve- 
neros numylėtinis Adonis, puikiausiai išsipuošęs, turtin- 
gas, įtakingas karaliaus rūmuose, turintis viską, kas pa- 
tinka Moterims, nepamėginate prisimeilinti Izabelei? 

— Trauk ją devynios, senės teisybė! — sušuko Va- 
lombrezas, metęs patenkintą žvilgsnį į Venecijos 
veidrodį, laikomą dviejų skulptūrinių amūrų, balan- 
suojančių ant auksinės strėlės taip, jog veidrodis 
čia palinkdavo, čia atsitiesdavo pagal norą, kad 
žiūrintysis galėtų geriau save matyti. — Nors Izabe- 
lė šalta ir dorybinga, bet juk ji nėra akla. O 
gamta man nebuvo pamotė, ir mano povyza nekelia 
siaubo. Ji turėtų pažvelgti į mane bent kaip į 
statulą ar paveikslą, kuriuo gėriesi, nors jo ir ne- 
mėgsti, kuris traukia akį ir žavi savo simetriš- 
komis linijomis ir maloniomis spalvomis. O paskui 
aš jai prikalbėsiu tokių dalykų, kuriems moterys 
negali atsispirti, žodžius sutvirtinsiu žvilgsniais, nuo 
kurių tirpsta net ledinės širdys. Mano akių liepsna, 
pasakysiu nesigirdamas, uždegdavo šalčiausias ir at- 
šiauriausias rūmų gražuoles. Be to, ši aktorė išdidi, 
ir kunigaikščio asistavimas turi glostyti jos ambiciją. 
Aš įtaisysiu ją į Prancūzų komedijos teatrą ir paspęsiu 
intrigas jos naudai. Pamatysim, ar ji tada vis dar galvos 
apie tą nevykėlį Sigonjaką. O juo aš mokėsiu atsikratyti. 

—— Pone kunigaikšti, ar neturite man paliepimų? 

— paklausė Leonarda atsistojusi ir pagarbaus laukimo 
poza susidėjusi rankas ant juosmens. 

— Ne, — atsakė Valombrezas. — Galite eiti. Tik pirma 

paimkite štai šituos. — Ir jis padavė jai saują lui- 
dorų. — Ne jūsų kaltė, kad Erodo trupėje yra neregė- 
ta skaistuolė. 
„ Senė padėkojo kunigaikščiui ir ėmė -atbula trauk- 
tis, nesusipainiodama sijonuose, nes buvo įpratusi 
taip vaikščioti scenoje. Prie durų ji pasisuko ir din- 
go laiptuose. a 

Likęs vienas, Valombrezas skambučiu pasikvietė iio- 
kajų, kad tas ateitų jo aprengti. 

— Klausyk, Pikarai, — pasakė kunigaikštis, -- daryk, 
ką nori, bet išpuošk mane prašmatniausiai. Aš no- 
riu būti gražesnis už Bakingemą““, sužavėjusį Oną 
Austrijietę. Jeigu iš tos medžioklės grįšiu nieko ne- 
pešęs, tu gausi pylos, nes aš neturiu jokios kliau- 
dos, kurią reikėtų maskuoti. 

— Jūsų prakilnybė — išvaizdžiausias pasaulio vyras, 
— atsakė Pikaras, —ir menas čia teturi pasistengti, 
kad prigimtis suspindėtų visu savo giožių. Pone 
kunigaikšti, jeigu teiksitės keletą minučių ramiai pasė- 
dėti prie veidrodžio, aš jus taip sušukuosiu ir iš- 
pustysiu, kad nė viena gražuolė neatsispirs. 

Taręs tuos žodžius, Pikaras įkišo žnyplės į si- 
dabrinę taurę, kur, apsidengę pelenų sluoksneliu, kaip 
ispaniškose žarijų krosnelėse ruseno alyvų kauliukai. 
Kai geležis kiek reikiant  įkaito (tarnas tai patik- 
rino prisidėjęs žnyples prie skruosto), jis ėmė rai- 
tyti gražias juodas garbanas, kurios visai lengvai 
davėsi susukamos spiralėmis. 

Kai kunigaikštis de Valombrezas buvo sušukuo- 
tas ir švelniu kosmetiniu tepalu, kvepiančiu gar- 
džiau už balzamą, išblizginti ploni jo ūseliai styrojo 
it Kupidono lankas, liokajus, patenkintas savo darbu, 


"Kunigaikštis Bakingemas, Anglijos karaliaus Karolio I favori- 
tas, pasiuntinys Prancūzijoje, atkakliai ir atvirai asistavęs Prancūzijos ka- 
ralienei Onai Austrijietei ir buvęs jos vyro Liudviko XIII 
ir kardinolo Rišeljė labai nemėgstamas. 

alsilošė į jį pasižiūrėti, kaip dailininkas, primerkęs 
akį, žiūri į paskutinį potėpį savo paveiksle. 

—- Pone kunigaikšti, kokį kostiumą pageidautumėte 
šiandien apsivilkti? Jeigu drįsčiau pareikšti savo nuo- 
monęe, patarčiau jo kilnybei tą juodo aksomo kostiu- 
mMą4 Su prakarpomis ir atlasiniais tos pačios spal- 
vos pupsniais, šilkines kojines ir paprastą Ragūzos 
dygsniu siuvinėtą apykaklę. Brokatas, lamstuotas atlasas, 
sidabro bei aukso audeklai ir brangakmeniai nepaprastu 
savo blizgesiu tik išblaškytų žvilgsnius, kurie turi 
susitelkti vien į jūsų veidą, o jis dar niekad nebuvo 
toks žavus kaip dabar. Juodas drabužis pabrėš tą švelnų 
po sužeidimo likusį blyškumą, kuris daro jus be galo 
įdomų. 

„Tas sukčius turi gerą skonį ir moka meili- 
kauti 12 blogiau už dvariškį, — sumurmėjo Valombre- 
zas. -- Taip, juoda spalva man tiks! Be to, Izabe- 
lė ne iš tokių moterų, kurios susivilioja -auksu žė- 
rinčiais brokaiais ir deimantų spindesiu . 

—- Pikarai, — pasakė jis garsiai, — paduok man akso- 
minę striukę, kelnes ir poliruoto plieno špagą. Pas- 
kui paliepk arklininkui La Ramė pakinkyti-į karietą 
ketveri4 bėrų žirgų, ir kuo greičiau. Po valandėlės 
išvaživoju. 

Pikaras tuojau pat išėjo vykdyti šeimininko įsa- 
kymų. Laukdamas karietos, Valombrezas vaikštinėjo po 
kambarį pirmyn ir atgal ir, žingsniuodamas pro ša- 
lį, klausiamai žvilgčiojo į Venecijos veidrodį, kuris, 
priešingai negu paprasti veidrodžiai, į kiekvieną klausimą 
jam duodavo pritariamą atsakymą. 

„Toji paukštelė būtų velniškai išdidi, atšiauri ir 
įnoringa, jei iškart beprotiškai nepamiltų manęs, nors 
ji dorybingai maivosi ir platoniškai tąsosi su Sigonja- 
ku. Taip, mano gražuolėle, greitai jūs atsidursite 
vienuose iš tų ovalių rėmų, nutapyta iš natūros 
kaip deivė Febė“, kuri buvo priversta, nepaisant 
savo šaltumo, pabučiuoti Endimioną. Jūs atsidursite 
tarp šių deivių, kurios iš pradžių taip pat buvo 


20Febė — tas pat, kas Artemidė ar romėnų Diana. 

per daug drovios, baikščios ir atšiaurios kaip jūs, 
nors jos, žinoma, kilmingos damos, kokia jūs niekad 
nebūsite. Jūsų pralaimėjimas padidins mano šlovę, 
o ilgai laukti jo nereikės, nes žinokite, užsispyrusi 
aktoriuke, kad niekas negali priešintis Valombrezo 
valiai. Frango nec frangor“?!, toks mano devizas!“ 

Liokajus pranešė, kad karieta laukia. Ketverto 
tvirtų Meklenburgo veislės žirgų traukiama, vade- 
liojama kilmingos šeimos vežėjo, kuris nebūtų užlei- 
dęs gatvės vidurio nė tikram princui, ir įžūliai 
verčianti duoti kelią visus sutiktus ekipažus, karie- 
ta greitai įveikė nuotolį, skiriantį de Turnel gatvę, 
kurioje gyveno kunigaikštis de Valombrezas, nuo 
Dofino gatvės. Kad ir koks narsus bei pasitikintis 
savimi buvo kunigaikštis, važiuodamas jis neįstengė 
riugalėti keisto jaudinimosi, kuris retai jį apimdavo. 
Jo širdis plakė greičiau negu paprastai, nes jis ne- 
žinojo, kaip jį priims į visus iš aukšto žiūrinti 
Izabelė. Kunigaikščio krūtinėje grūmėsi labai priešta- 
ringi jausmai. Neapykanta virsdavo meile arba at- 
virkščiai, žiūrint, kokią jis vaizdavosi jaunąją aktorę 
— besiožiuojančią ar nuolankiai paklūstančią jo norams. 

Kai ristų žirgų traukiama puošni, paauksuota karie- 
ta su pasostėje sėdinčiais liokajais Valombrezo livrė- 
jomis privažiavo prie Dofino gatvės viešbučio, jo 
vartai plačiai atsidarė, ir pats šeimininkas, nusiė- 
męs kepurę, puolė tokio garbingo svečio pasitikti, 
pasiryžęs vykdyti visus jo pageidavimus. 

Kad ir kaip šeimininkas skubėjo, Valombrezas spėjo 
iššokti iš karietos ir greitai prisiartino prie laiptų. 
Smuklininkas, nusilenkęs iki žemės, vos galva neatsi- 
trenkė jam į kelius. 

Jaunasis kunigaikštis šaižiu ir griežtu balsu, kokiu 
paprastai kalbėdavo būdamas susijaudinęs, tarė: 

— Šiuose namuose gyvena panelė Izabelė. Aš norėčiau 
ją Matyti. Ar ji šiuo metu namie? Nereikia jos įspėti apie 
mano apsilankymą. Tegu tik jūsų tarnas mane palydi ligi 
jos durų. 


*Laužau, bet nepalūžtu. (Lot.) 

Šeimininkas į tuos klausimus atsakė pagarbiai link- 
telėdamas galvą, o paskui pridūrė: 

— Monsinjore, suteikite garbę man pačiam jus palydė- 
ti. Tai būtų per didelė laimė niekingam tarnui. Netgi šių 
namų šeimininkas jaučiasi jos nevertas. | 

— Kaip jums patinka, — išdidžiai ir abejingai atsakė 
Valombrezas, — tik greičiau, nes štai pro langus jau lenda 
smalsios galvos, tarsi aš būčiau turkų sultonas. 

— Aš eisiu pirmas ir parodysiu jums kelią, — pasakė 
šeimininkas abiem rankom spausdamas kepurę prie širdies. 

Užlipę laiptais, kunigaikštis ir jo palydovas įsuko į ilgą 
koridorių; abipus jo buvo durys kaip vienuolyne. Priėjęs 
prie Izabelės kambario, smuklininkas sustojo ir paklausė: 

— Kaip leisite apie jus pranešti? 

— Dabar galite eiti, — atsakė Valombrezas nusitvėręs 
durų rankenos, — aš pats apie save pranešiu. 

Izabelė sėdėjo su peniuaru prie lango aukštoje kėdėje, 
nerūpestingai ištiesusi kojas ant minkštai apmuštos tabure- 
tės, ir mokėsi vaidmenį, kurį turėjo atlikti naujoje pjesėje. 
Užsimerkusi, kad nematytų sąsiuvinyje parašytų žodžių, ji 
pusbalsiu kaip mokinė pamoką kartojo prieš tai keletą 
kartų perskaitytas aštuonias ar dešimt eilučių. Pro langą 
krintančioje šviesoje išsiskyrė švelnus jos profilis, auksu 
tviskėjo besiraitantys plaukeliai, ir praviroje burnoje spin- 
dėjo vaiskūs, perlamutriniai dantys. Sidabrinis atšvaitas 
švelnino pernelyg juodas sutemas, kuriose skendėjo mer- 
ginos figūra ir drabužiai, ir susidarė tas nuosta- 
bus įspūdis, taip siekiamas dailininkų, kurį jie savo kalba 
vadina šviesos ir šešėlių žaismu. Sėdinti šia poza Izabelė at- 
rodė tartum žavus paveikslas, kuris gabaus tapytojo nuko- 
pijuotas galėjo tapti kiekvienos galerijos perlu. 

Manydama, kad įėjo kambarinė, Izabelė net nepra- 
merkė akių, kurių blakstienos šviesoje panėšėjo į aukso 
gijas, ir, svajingai snūduriuodama, mechaniškai kaip ro- 
žančių kartojo eiles, beveik negalvodama apie žodžius. 
Beje, vidur dienos šiame žmonių pilname viešbutyje, šalia 
draugų, jai visai nebuvo ko būgštauti. Be to, ji nežinojo, 
kad Valombrezas Paryžiuje. Pasikėsinimai prieš Sigonjaką 
nebesikartojo, ir baikščioji aktorė pamažu nusiramino. 
Manė savo šaltumu atbaidžiusi jaunąjį kunigaikštį, 

apie kurį šią akimirką ji galvojo ne daugiau kaip apie po- 
piežių ar Kinijos imperatorių. 

Valombrezas nuėjo iki kambario vidurio; sulaikęs kva- 
pą, jis stengėsi žengti kuo tyliausiai, nenorėdamas sutrik- 
dyti to gražaus paveikslo, į kurį žiūrėjo susižavėjęs. Lauk- 
damas, kada Izabelė pakels akis ir jį pastebės, jis priklaupė 
ant kelio ir laikė vienoje rankoje skrybėlę, kurios 
plunksna šlavė grindis, o kitą prispaudė prie širdies su to- 
kia pagarba, kad didesnės nebūtų reikalavusi net karalienė. 

Nors jaunoji aktorė buvo graži, Valombrezas, reikia 
pripažinti, buvo ne prastesnis. Šviesa krito ant tobulai tai- 
syklingo jo veido, ir jis atrodė lyg jaunas graikų dievas, 
nusileidęs iš Olimpo ir virtęs prancūzų kunigaikščiu. Šią 
akimirką meilė ir susižavėjimas, spindintys tame veide, 
nustelbė valdingai žiaurią išraišką, kurią, deja, kartais tek- 
davo jame išvysti. Akys liepsnojo, lūpos tartum švieste 
švietė, blyškius skruostus buvo užliejęs vaiskus rausvu- 
mas. Melsvi žaibai blykčiojo garbanotuose, nuo kve- 
palų žvilgančiuose plaukuose lyg šviesos virpesiai ant 
poliruoto gagato. Švelnus ir tvirtas kaklas bolavo kaip 
marmuras. Degdamas aistra, Valombrezas spinduliavo ir 
švytėjo, ir iš tikrųjų buvo aišku, kad toks išvaizdus kuni- 
gaikštis niekaip nepajėgia suvokti, kaip deivė, karalienė ar 
aktorė gali jam priešintis. 

Pagaliau Izabelė pasuko galvą ir pamatė kunigaikštį 
Valombrezą, klūpantį už kelių žingsnių nuo jos. Jeigu Per- 
sėjas būtų prikišęs jai prie veido į jo skydą įstatytą Medū- 
Zzos galvą, išsiviepusią nuo agonijos ir apsuptą gyvačių, ji 
taip nebūtų apstulbusi. Mergina sustingo, nustėro, jos akys 
išsiplėtė iš siaubo, burna prasivėrė, gerklė perdžiūvo; ji 
neįstengė nei pajudėti, nei surikti. Jos veidas mirtinai išba- 
lo, nugarą išpylė šaltas prakaitas, ir ji vos neapalpo. Tik 
nepaprastomis valios pastangomis atsitokėjo, bijodama 
beginklė atsidurti šio įžūlaus didžiūno rankose. 

— Vadinasi, aš jums keliu beribį pasibjaurėjimą, — kuo 
romiausiu balsu tarė Valombrezas, nekeisdamas pozos, — 
jei vien mano išvaizda jus šitaip veikia. Kokios nors Afri- 
kos pabaisos su ugniniais nasrais, aštriais dantimis ir atkiš- 
tais nagais, išlindusios iš savo urvo, jūs tikriausiai būtu- 
mėte ne taip išsigandusi. Tiesa, įėjau pas jus kiek staigiai ir 

netikėtai, tačiau tikrajai aistrai atleistinas nedidelis nusi- 
žengimas mandagumo taisyklėms. Norėdamas jus pamaty- 
ti, aš nepabūgau jūsų rūstybės, ir mano meilė, rizikuodama 
užsitraukti jūsų nemalonę, nedrąsiai puola jums prie kojų, 
maldaudama palankumo. 

— Dėl dievo meilės, pone kunigaikšti, stokitės! — pa- 
sakė jaunoji komediantė. — Ši poza jums netinka. Juk aš 
tesu vargšė provincijos aktorė ir neverta tokio dėmesio. 
Užmirškite trumpalaikį užgaidą ir perkelkite savo aistrą 
kitur, juk tiek moterų būtų laimingos, jeigu jums įtiktų. 
Neverskite karalienių, kunigaikštienių ir markizių man pa- 
vydėti. 

— Kas man tos visos moterys! — karštai sušuko Va- 
lombrezas keldamasis. — Aš dievinu jūsų išdidumą. Jūsų 
griežtumas man žavesnis už kitų glamones. Jūsų skaistu- 
mas mane svaigina, jūsų kuklumas kursto mano aistrą iki 
beprotybės — jūs turite mane pamilti, arba aš numirsiu! 
Nebijokite nieko, — pridūrė jis, pastebėjęs, kad Izabelė 
atidaro langą, tarsi ketindama iššokti, jeigu jis mėgintų 
prisiartinti. — Aš tik prašau, kad jūs leistumėte man 
pas jus pabūti, pagarbiai reikšti jums savo jausmus, nepra- 
randant vilties suminkštinti jūsų širdį. 

-— Teikitės liautis mane tuščiai persekiojęs, — atsakė 
Izabelė, — ir aš, nors negaliu pamilti, jausiu jums be- 
ribį dėkingumą. | 

— Jūs neturite nei tėvo, nei vyro, nei meilu- 
žio, kuris galėtų drausti padoriam žmogui pelnyti jūsų pa- 
lankumą, — pasakė Valombrezas. — Pagarbūs mano jaus- 
mai — ne įžeidimas. Kodėl mane atstumiate? O, jūs nežino- 
te, kokį puikų gyvenimą aš atverčiau, jei sutiktumėte 
mane priimti! Pasakų burtai nublanktų prieš mano meilės 
išmones. Jūs vaikščiotumėte kaip deivė padebesiais. Jūsų 
kojos temindžiotų žydrynę ir šviesą. Visi gausybės 
ragai dosniai pabertų savo lobius jums prie kojų. Vos užgi- 
musį pageidavimą aš išskaityčiau jūsų akyse, dar jums jo 
nepareiškus. Tolimas pasaulis išnyktų kaip sapnas, ir švie- 
sos spinduliuose mudu drauge pakiltume į Olimpą, gražes- 


ni, laimingesni, labiau apsvaiginti meilės negu Psichė“? ir 


*2Psichė — Amūro mylimoji. 

Amūras. Prašau jus, Izabele, nenusigręžkite nuo manęs, 
tarkite nors žodį, nestumkite į neviltį meilės, kuri viskam 
pasiryžusi, tik negali išsižadėti pati savęs ir jūsų. 

—- Į šią aistrą, kuria kiekviena kita didžiuotųsi, — kuk- 
liai atsakė Izabelė, — aš negaliu atsiliepti. Jeigu dorybin- 
gumas, kurį vertinu labiau už gyvenimą, jai ir nesipriešin- 
tų, vis tiek nepriimčiau šios pavojingos garbės. 

— Pažvelkiie į mane palankiai, — toliau kalbėįo Va- 
lombrezas, — jums pavydės kilmingiausios damos. Bet kų- 
riai kitai moteriai aš pasakyčiau: imkite mano pilyse, mano 
rūmuose, Mano dvaruose viską, kas jums patinka, siaubkite 
mano komodas, pilnas deimantų ir perlų, išverskite iki pat 
dugno mano skrynias, aprenkite savo liokajus drabužiais, 
kurie per puošnūs netgi princams, kaustykite savo karietų 
arklius sidabru, gyvenkite karališkai plačiai, stulbinkite 
Paryžių, kuris, beje, niekuo nesistebi. Visi šitie įaukai per- 
nelyg šiurkštūs tokiai kilniai sielai kaip jūsų. Bet galbūt 
jus sujaudins garbė, kad sutramdėte ir nugalėjote Valom- 
brezą ir vedatės jį kaip belaisvį paskui savo iriumio veži- 
mą, vadinate savo tarnu ir vergu tą. kuris dar niekad nie- 
kam nepakluso, kurio jokios grandinės neįsiengė pažaboti? 

— Tas belaisvis per daug prašmainus mano grandi- 
nėms, — atsakė Izabelė, — ir aš nenorėčiau varžyti tokios 
brangios laisvės! 

Iki tol Valombrezas valdėsi ir įgimtą savo atžagarumą 
dangstė apsimestiniu romumu, bet nuo rimto ir ryžtingo 
Izabelės priešinimosi jam užvirė kraujas, Jis jautė, kad už 
šito dorybingumo slypi meilė, ir jo įtūžis didėjo drauge su 
pavydu. Jis žengė merginos link, ir ši pasitraukė prie lan- 
go. Kunigaikščio veidas persimainė iš pykčio, jis kramtė 
sau lūpas. 

— Verčiau sakykite, — tarė jis pasikeitusiu balsu, — kad 
esate beprotiškai įsimylėjusi Sigonjaką! Štai kur priežastis 
to dorybingumo, kuriuo taip didžiuojatės. Kuo tas laimin- 
gas mirtingasis jus taip pakerėjo? Argi aš nesu gražesnis, 
kilmingesnis, turtingesnis už jį? Argi aš ne toks pat jaunas, 
ne toks pat protingas, ne taip pat įsimylėjęs kaip jis? 

— Jis turi vieną ypatybę, — atsakė Izabelė, — kurios 
jums stinga: jis moka gerbti tą, kurią myli. 

— Vadinasi, nepakankamai myli, — pasakė Valombre- 

zas, apkabindamas Izabelę, jau beveik persilenkusią per 
palangę. Patekusi į tą įžūlų glėbį, mergina šūktelėjo. 

Tą pačią akimirką atsidarė durys. Perdėtai mandagiai 
linkčiodamas, į kambarį įėjo Tironas ir prisiartino prie Iza- 
belės. Valombrezas, įsiutęs, kad jam sutrukdė meilės žygį, 
paleido merginą. 

— Atleiskite, panele, — tarė Tironas, skersakiuodamas 
į kunigaikšųį, — aš nežinojau, kad jūs tokioje puikioje 
draugijoje. Tačiau visi laikrodžiai išmušė repeticijos va- 
landą, mes norime pradėti ir laukiame tik jūsų. 

Iš tikrųjų pro praviras duris buvo matyti Pedanto, Ska- 
peno, Leandro ir Zerbinos figūros; aktoriai suėjo visu bū- 
riu išgąsdintos Izabelės padrąsinti. Kunigaikščiui akimirką 
dingtelėjo mintis pulti tuos valkatas su.špaga rankoj ir iš- 
vaikyti; tačiau jis nenorėjo, kad kiltų skandalas, ir žinojo, 
kad, nužudęs du ar tris komediantus, nieko nelaimėtų. 
Be to, jam buvo bjauru tepti kilmingas savo rankas to- 
kiu niekingu krauju. Todėl jis susivaldė ir, šaltai, bet 
mandagiai linktelėjęs Izabelei, kuri, visa drėbėdama, pasit- 
raukė prie savo draugų, išėjo iš kambario. Tačiau tarpdu- 
ryje atsigręžė, mostelėjo ranka ir pasakė: 

— Iki pasimatymo, panele! 

Tie visai paprasti žodžiai buvo ištarti tokiu tonu, 
jog nuskambėjo kaip grasinimas. Izabelė nejučiom suvir- 
pėjo, nors tarp aktorių buvo apsaugota nuo naujo pasikėsi- 
nimo. Ji pajuto mirtiną baimę kaip balandėlė, virš kurios 
vanagas suka vis siauresnius ratus. 

Valombrezas, įkyriai ir perdėtai mandagiai atsipraši- 
nėjančio smuklininko palydėtas, sėdo į karietą, ir netrukus 
ratų bildesys pranešė, kad pavojingas lankytojas pagaliau 
išvažiavo. 

Dabar paaiškinsime, kokiu būdu Izabelei taip laiku 
buvo suteikta pagalba. Kunigaikščiui de Valombrezui 
paauksuota karieta atvykus į Dofino gatvės viešbutį, ten 
pasklido nusistebėjimo ir susižavėjimo šnekos. Tos paska- 
los netrukus pasiekė Tirono ausis, kuris, kaip ir Izabelė, 
mokėsi vaidmenį savo kambaryje. Kadangi Sigonjako tuo 
metu viešbutyje nebuvo, — jis teatre matavosi naują kos- 
tiumą, — kilnusis Erodas, žinodamas piktus Valombrezo 
kėslus, pasižadėjo budriai sekti jaunąją aktorę ir, pridėjęs 

ausį prie užrakto skylutės, nediskretiškai, nors šiuo atveju 
tai pagirtina, klausėsi šio pavojingo pasikalbėjimo, ketin- 
damas įsikišti, kai atmosfera pernelyg įkais. Taigi jo atsar- 
gumas išgelbėjo Izabelės nekaltybę nuo įžūlių pikto ir 
ištvirkusio kunigaikščio užmačių. 

Ši diena apskritai turėjo būti audringa. Kaip skai- 
tytojas prisimena, Lampurdas gavo iš Merendolio už- 
duotį nudėti kapitoną Frakasą. Taigi breteris, tykodamas 
progos jį užpulti, stoviniavo aikštėje priešais bronzinio 
karaliaus statulą, nes Sigonjakas, grįždamas į viešbutį, 
būtinai turėjo eiti Naujuoju tiltu. Žakmenas lūkuriavo 
jau daugiau kaip valanda, pūtė pirštus, kad nebūtų su- 
grubę, kai reikės darbuotis, ir trypčiojo, kad sušil- 
tų kojos. Oras buvo šaltas, ir saulė leidosi už Rau- 
donojo tilto, anapus Tiuilri, į kruvinus debesis. Grei- 
tai tirštėjo sutemos, ir jau mažai pasitaikydavo pra- 
eivių. 

Pagaliau pasirodė Sigonjakas. Jis ėjo sparčiais 
žingsniais, nes, neaiškaus nerimo dėl Izabelės kankinamas, 
skubėjo grįžti namo. Todėl nė nepastebėjo Lampurdo, ku- 
ris šiurkščiai ir staigiai nutraukė nuo jo apsiaustą, kad net 
juostelės sutrūkinėjo. Baronas akimirksniu liko vien su 
striuke. Jis nebandė išplėšti savo apsiausio iš užpuolėio, 
kurį iš pradžių palaikė paprastu vagim, bet žaibiškai išsi- 
traukė špagą ir atsistojo kovos poza. Lampurdas 
savo ruožtu nedelsdamas padarė tą pat. Breteris buvo 
patenkintas, kad priešininkas ketina kautis, ir tarė sau: 
„Truputį pasilinksminsime“. Geležtės susilietė. Po kelių 
žvalgomųjų smūgių Lampurdas pamėgino durti, bet buvo 
beregint atremtas. „Gerai apsigynė! — pagalvojo jis. — 
Tas jaunuolis išėjęs puikią mokyklą“. 

Sigonjakas savo špaga palietė breterio geležtę ir 
pabandė flankonadą — šoninį kirtį, nuo kurio šis 
apsigynė, linktelėjęs liemenį į šalį, ir pasigėrėjo tobulu ir 
akademiškai tiksliu priešininko kirčiu. 

— Na, dabar saugokitės! — sušuko Lampurdas, ir 
jo špaga nubrėžė žėrintį lanką, bet susitiko su jau po- 
zicijoj stovinčio Sigonjako geležte. 

Špagos, ieškodamos laisvo tarpo, susiliesdavo smai- 
galiais, sukosi viena apie kitą čia lėtai, čia greitai, čia ap- 

gaulingai, čia atsargiai, ir tai rodė, kad abu fechtuotojai la- 
bai stiprūs. 

— Ar žinote, pone, — tarė Lampurdas, nebe- 
pajėgdamas slėpti susižavėjimo tokiu tvirtu, tiksliu 
ir korektišku fechtavimusi, — ar žinote, kad įūsų 
kovos metodas puikus? 

— Jūsų paslaugoms, — aisakė Sigonjakas, smogda- 
mas breteriui smarkų kirtį, nuo kurio šis užsi- 
dengė skydeliu. 

— Puiki ataka! — sušuko breteris vis labiau 
gėrėdamasis. — Nuosiabus dūris! Iš teisybės aš 
nuo jo turėjau žūti. Tik visai netikėtai man pasi- 
sekė. O gyniausi neteisingai, neiaisyklingai, šiurkš- 
čiai. Taip gintis tinka tik kraštutiniu atveju, kad 
nebūtum kiaurai persmeigias. Aš kaistu iš gėdos, 
kad tuo pasinaudojau prieš tokį puikų fechtuotoją kaip 
jūs. 

Šie žodžiai kaitaliojosi su metalo žvangėjimu, su 
ketvirtuoju, trečiuoju apsigynimu, su apsigynimais lan- 
ku, su tiesiais dūriais is dūriais su apvedimu, nuo 
kurių Lampurdo pagarba Sigonjakui vis didėjo. Šis 
breteris pripažino tik fechtavimą ir žmones vertino 
pagal jų sugebėjimą valdyti ginkią. Sigonjakas įo aky- 
se smarkiai augo. 

— Ar nebus nekūuklu, pone, jei aš paklausiu jū- 
sų mokytojo vardo Džirolamas, Paraguentesas ir 
Plieninis Šonkaulis galėtų didžiuotis tokiu mokiniu. 

— Mane temokė senas kareivis, vardu Pjeras, — 
atsakė Sigonjakas, kuriam kėlė juoką šis keistas ple- 


pūnas. — Na, ginkitės! Dabar bus vienas mėgstamiau- 
sių jo dūrių, — pasakė baronas ir atstatė į priekį dešinę 
koją. 

— Velniai griebtų! — suriko Lampurdas atsitrauk- 


damas. — Jūs vos nekliudėte manęs. Smaigalys nuslydo po 
ranka. Dienos šviesoje būtumėte kiaurai persmeigęs, bet 
dar nesate įpratęs kautis prieblandoje ir tamsoje, čia reikia 
katės akių. Vis tiek tas kirtis buvo puikus. O dabar saugo- 
kitės. Nenoriu jūsų pulti išdavikiškai. Aš pamėginsiu slap- 
tą dūrį, ilgą tyrinėjimų vaisių, savo meno nec plus 

ultra“? savo gyvenimo eliksyrą. Iki šiol šis tikras 
dūris visados būdavo mirtinas. Jeigu jį atremsite, 
aš jus jo išmokysiu. Tai vienintelis mano paveldėtas turtas, 
ir aš jums perduosiu jį. Kitaip nusinešiu tą puikų dūrį į ka- 
pą, nes dar nesu sutikęs vyro, kuris sugebėtų jį atlikti, ne- 
bent jūs, nuostabusis jaunuoli! Bet ar nenorite kiek pailsėti 
ir atgauti kvapo? 

Tardamas šiuos žodžius, Žakmenas Lampurdas nu- 
leido špagą. Sigonjakas padarė tą pat, ir, prabė- 
gus keletui minučių, dvikova atsinaujino. 

Po kelių atakų su įtūpstais Sigonjakas, pažįs- 
tantis visas fechtavimo gudrybes ir matydamas, kad 
Lampurdo špaga juda stulbinančiu greičiu, suprato, jog 
garsusis dūris tuoj perskros jam krūtinę. Iš tiesų 
breteris staiga susilenkė, tartum būtų kritęs nosim že- 
mėn, ir baronas nebematė prieš save priešininko, 
tik žaibą, kuris švilpdamas taip greitai lėkė, kad jis 
vos suskubo jo išvengti apsigindamas lanku, o Lam- 
purdo geležtė lūžo. 

— Jei mano špagos galas nesmygso jūsų pilvė, — 
tarė Lampurdas atsitiesdamas ir mosuodamas rankoje 


likusia nuolauža, — tai jūs esate didis žmogus, 
herojus, dievas! 
— Ne, — atsakė Sigonjakas, — jūsų špaga 


manęs nekliudė, ir jei norėčiau, galėčiau jus netgi 
prismeigti prie sienos, bet tai man bjauru. Iš 
prigimties esu didžiadvasis, be to, jūs mane linksmi- 
note savo keistenybėmis. 

— Barone, leiskite man nuo šiol būti jūsų garbintoju, 
jūsų vergu, jūsų šunimi! Man buvo sumokėta, kad jus nužu- 
dyčiau. Net gavau avansą, kurį pravalgiau. Nesvarbu! Aš 
ką nors apiplėšiu ir tuos pinigus grąžinsiu. 

Tai taręs, jis paėmė nuo žemės Sigonjako apsiaustą, 
užmetė jam ant pečių nelyginant paslaugus liokajus, žemai 
nusilenkė ir pasišalino. 

Abi kunigaikščio de Valombrezo atakos nepavyko. 


"*8Nec plus ultra  — aukščiausioji riba (kurios neperšoksi), 
tobulumo viršūnė. (Lot.) 

XIV 
LAMPURDO SKRUPULINGUMAS 


Nesunku įsivaizduoti Valombrezo įtūžį po nesėkmės, 
kuri jį ištiko dėl Izabelės dorumo ir laiku į pagal- 
bą atėjusių komediantų. Kai jis grįžo namo, tar- 
nai, pamatę išblyškusį, pykčio perkreiptą jo veidą, 
ėmė kalenti dantimis, ir juos išpylė - šaltas prakai- 
tas, nes įgimtas kunigaikščio žiaurumas įniršio aki- 
mirkomis prilygdavo Nerono pykčiui, ir jis išlieda- 
vo jį ant pirmo pakliuvusio po ranka nelaimingo- 
jo. Net gerai nusiteikęs kunigaikštis de Valombreėzas ne- 
buvo pakantus ponas, o kai pykdavo, geriau buvo susidurti 
nosis į nosį su alkanu tigru ant tilto per sraunią upę. 

Visas duris, pro kurias ėjo, jis smarkiai trankė, 
byrėjo paauksuoti jų ornamentai, ir jos pačios vos 
neiššokdavo iš vyrių. 

Įėjęs į savo kambarį, jis taip sviedė skrybėlę ant grin- 
dų, kad toji susiplojo, o plunksna sulūžo. Jį smaugė 
siutas, ir jis atsilapojo krūtinę, nepaisydamas deimantinių 
švarko sagų, kurios kaip žirniai pabiro ant parketo. 
Marškinių nėriniai, nervingų pirštų tąsomi, netrukus virto 
draiskalais, o iš susierzinimo paspirtas krėslas apvirto 
aukštyn kojomis, nes kunigaikštis apmaudą giežė net ant 
daiktų. 

— „Akiplėša! — šaukė jis, baisiai susijaudinęs, 
vaikštinėdamas pirmyn ir atgal. — Aš galėčiau įsa- 
kyti seržantams ją sučiupti ir įmesti į giliausią po- 
žemį, iš kurio ji teišeitų nuskusta ir išplakta, be to, 
atsidurtų ligoninėje ar kokiame nors atgailaujančių 
magdalenų vienuolyne! Orderį gauti man nebūtų sunku. 
Bet ne! Nuo persekiojimų jos atkaklumas tik sutvir- 
tėtų. Kuo labiau ji manęs neapkęstų, tuo labiau mylė- 
tų Sigonjaką. Iš to nebūtų nieko gero. Bet ką dary- 
ti? * 

Jis įsiutęs blaškėsi kambaryje iš vieno kampo į kitą 
kaip laukinis žvėris narve, tačiau bejėgiškas jo įtūžis 
neatvėso. 

Kol jis šitaip - dūko, nekreipdamas dėmesio į 

valandas, — jos visada eina vienodai, nesvarbu, ar 
mes patenkinti, ar įširdę, — stojo naktis, ir Pi- 
karas, nors niekas jo nešaukė, įėjo į kambarį žva- 
kių uždegti, nes nenorėjo, kad šeimininkas liūdėtų tam- 
soje, kurioje visada kyla juodos mintys. 

Iš tiesų nuo žvakių šviesos Valombrezui tartum 
pragiedrėjo protas, ir, nubloškęs į šalį mintis apie 
Izabelę, jis vėl prisiminė savo neapykantą Sigonja- 
kui. 

— Kaip čia yra, kad tas niekingas bajorėlis dar 
nenugalabytas? — pasakė jis, staiga stabtelėjęs. — 
Juk aš Merendoliui aiškiai paliepiau jį sunaikin- 
ti arba pavesti tai atlikti kokiam nors labiau įgu- 
dusiam ir narsesniam breteriui, jeigu jis pats su 
šituo darbu nesusidorotų! Kad ir ką sakytų Vida- 
lenas, bet „kai nebėra gyvatės, nebėra ir jos nuo- 
dų“. Sigonjaką pašalinus, Izabelė, virpanti iš baimės, 
liks mano valdžioj ir nebeturės ištikimybės objek- 
to. Ji turbūt tausoja tą menkystą tikėdamasi už jo iš- 
tekėti, todėl ir dedasi baisiai drovi bei dorybinga, 
drįsta atstumti gražuolių kunigaikščių meilę, tarsi jie 
būtų kokie driskiai. Kai ji liks viena, priversiu ją pa- 
klusti. Šiaip ar taip, aš atkeršysiu tam įžūliam 
akiplėšai, kuris pervėrė man ranką ir visada už- 
kerta kelią mano norams. Beje, reikia pašaukti Me- 
rendolį ir sužinoti, kaip viskas einasi. 

Pikaro pakviestas Merendolis prisistatė kunigai- 
kščiui labiau išblyškęs negu vedamas pakarti vagis. 
Jo kakta rasojo prakaitu, gerklė džiūvo, jis nebe- 
:pajėgė apversti liežuvio. Šią baimės akimirką jam bū- 
tų buvę gerai, jei būtų turėjęs burnoje akmenėlį, 
„kaip darė Demostenas, Atėnų oratorius, kad burno- 
je atsirastų daugiau seilių, palengvėtų tarimas ir atsi- 
rištų liežuvis, kai jis, vaikščiodamas pajūriu, saky- 
davo kalbas, juo labiau kad jaunojo senjoro veidas buvo 
rūstesnis už šėlstančią jūrą arba liaudies susirinki- 
mą Agoroje?“'. Nelaimingasis stengėsi laikytis tie- 


22*Agora — centrinė aikštė ir liaudies susirinkimų vieta 
senovės Graikijos miestuose. 

siai, bet kinkos drebėjo, tarsi būtų buvęs girtas, nors 
nuo ryto nė lašo burnoj neturėjo, ir kvailai sumi- 
šęs spaudė kepurę prie krūtinės, nedrįso pakelti 
akių į savo poną, nuo kurio žvilgsnio jį mušda- 
vo čia karštis, čia šaltis. 

— Na, galvijau! — ūmai suriko Valombrezas. 
— Ar ilgai čia šitaip stovėsi, nutaisęs pakaruoklio mi- 
ną, tarsi tau ant kaklo jau būtų užnerta virvė, ku- 
rios esi labiau nusipelnęs už bailumą ir nerangu- 
mą negu už savo piktadarybes? 

— Laukiau jūsų prakilnybės paliepimų, — tarė 
Merendolis, bandydamas nusišypsoti. — Ponas ku- 
nigaikštis žino, kad esu jam atsidavęs iki kartuvių. 
Aš leidžiu taip pajuokauti dėl to, kad jūsų pra- 
kilnybė teikėtės padaryti švelnią užuominą... 

— (Gerai, gerai! — nutraukė kunigaikštis. — Ar- 
gi aš tau nepavedžiau pašalinti iš mano kelio to 
prakeikto Sigonjako, kuris man kliudo ir koją kiša? 
Tu šito nepadarei, nes iš linksmo ir romaus Iza- 
belės veido supratau, kad tas niekšas tebėra gyvas ir 
mano valia neįvykdyta. Iš tiesų ar verta laikyti 
samdomus breterius, šitaip atliekančius savo parei- 
gas? Argi jūs neturėtumėte atspėti mano pageidavi- 
mų vien iš žvilgsnio, blakstienų virpesio ir tyliai 
nužudyti kiekvieną, kuris man nepatinka? Jūs smarkūs tik 
virtuvėje ir drąsūs tik viščiukus pjauti. Jeigu ir 
toliau šitaip elgsitės, aš jus visus atiduosiu bude- 
liui. Jis jau laukia jūsų, šlykštūs niekšai, bailūs 
piktadariai, nerangūs žudikai, katorgos atmatos! 

— Pone kunigaikšti, apgailestaudamas turiu pasa- 
kyti, — susijaudinusiu balsu kukliai atsakė Merendolis, 
— jūs kaip reikiant neįvertinate savo ištikimų tar- 
nų uolumo ir, drįstu pareikšti, talento. Sigonjakas — 
ne paprastas paukštis, kurį pavyksta nudėti per kelias 
minutes, tik medžioklei prasidėjus. Per pirmąjį susirė- 
mimą jis vos neperskėlė man makaulės. Laimė, kad 
jis teturėjo atšipusią teatrinę špagą. Antrą kartą. jis 
saugojosi ir mūsų paspęstus žabangus sutiko taip pasi- 
ruošęs gintis, jog Man ir mano draugams teko sprukti. Ki- 
taip tik būtume įsivėlę į bergždžią mūšį: jis būtų sulaukęs 

pagalbos, ir iš visko tebūtų kilęs nemalonus skandalas. Da- 
bar jis jau mane pažįsta ir, vos tik prisiartinu, tuoj 
griebiasi rapyros. Todėl turėjau kreiptis į savo bi- 
čiulį breterį, geriausią Paryžiaus fechtuotoją, kuris jį pa- 
tykos ir, pirmai progai pasitaikius, naktį nužudys, 
neva norėdamas apiplėšti. Pono kunigaikščio vardas nie- 
kur nebus paminėtas, o tai būtų buvę neišvengiama, 
jeigu tas žygis mums, tarnaujantiems jo prakilnybei, 
būtų pavykęs. 

— Planas neblogas, — atsainiai tarė Valombrezas, 
kiek ailyžęs, — gal ir geriau, jei viskas vyks šitaip. Bet ar 
tu neabejoji to žmogaus narsumu ir rankos miklumu? Sigo- 
njaką nugalėti teįstengs drąsuolis. Nors aš to plikbajorio 
nekenčiu, turiu pripažinti, kad jis ne bailys, nes drįso galy- 
nėtis su manim. 

— Ol — oriai ir tvirtai atsakė Mierendolis, —- 
Žakmenas Lampurdas — herojus... kuris tik pasuko blogu 
keliu. Jo narsa prilygsta legendinio Achilo ir istorinio 
Aleksandro narsai. Jeigu galima jam ką prikišti, tai tik ne 
bailumą! 

Pikaras, kuris jau senokai slankiojo po kambarį, maty- 
damas, kad Valombrezo nuotaika truputį pragiedrėjo, diįso 
jam pasakyti, jog kažkoks didžiai keistas žmogus norįs pa- 
sikalbėti labai svarbiu reikalu. 

— Įleisk tą keistuolį, — atsakė kunigaikštis. — 
Bet vargas jam, jeigu jis mane trukdys dėl niekų! Ta- 
da liepsiu taip iškaršti jam kailį, kad jis visai be jo 
liks. 

Liokajus išėjo įvesti lankytojo, ir Merendolis jau 
ketino kukliai pasišalinti, tačiau naujojo veikėjo 
pasirodymas prirakino jo kojas prie grindų. Ir tik- 
rai buvo ko apstulbti iš nustebimo, nes žmogus, 
kurį Pikaras įvedė pas Valombrezą, buvo ne kas ki- 
tas, kaip pats Žakmenas Lampurdas! Netikėtas šio brete- 
rio atsiradimas čia kėlė mintį, kad atsitiko kažkas 
nepaprasta ir nenumatyta. Todėl Merendolis smarkiai 
jaudinosi, matydamas šitaip, be tarpininko, prieš poną 
pasirodant tą antraeilį agentą, tą nereikšmingesnę 
spyruoklę, kuri savo uždavinį turėjo atlikti šešėly- 
je. 

O Žakmenas Lampurdas nė kiek neatrodė sumi- 
šęs. Įeidamas jis net draugiškai mirktelėjo Merendo- 
liui ir sustojo priešais kunigaikštį, nupliekstas žvakių 
šviesos, kurioje dar labiau išryškėjo savito, negra- 
žaus jo veido bruožai. Dar nenudžiūvę prakaito 
lašai ant kaktos, kurioje kepurė buvo įspaudusi rau- 
doną skersinį ruožą, panašų į žaizdos randą, rodė, 
kad breteris labai skubėjo arba ką tik atliko sunkų 
žygį. Metaliniu blizgesiu spindinčios melsvai pilkos 
akys įsmigo į jaunąjį kunigaikštį su ramiu įžū- 
lumų, nuo kurio Merendoliui nei šiurpas per kūną 
perėjo. Jo nosis, kurios šešėlis dengė visą skruostą, kaip 
Etnos šešėlis dengia didžiąją Sicilijos dalį tas 
mėsingas kyšulys juokingai nubrėžė keistą ir bjaurų 
profilį, kurio gūbrys blizgėjo auksiniuose šviesos spin- 
duliuose. Ūsai, ištepti lipniu tepalu, panėšėjo į sagę, 
kuria tarsi buvo persmeigta viršutinė lūpa, o smaili 
barzdelė šiurpsojo kaip atvirkščias kablelis. Tai buvo 
viena tų neregėtų fizionomijų, kurias mėgsta rai- 
žyti Žakas Kalo?“? originalia ir drąsia savo adata. 

Breteris mūvėjo pilkomis kelnėmis, vilkėjo odine 
striuke ir raudonu apsiaustu, nuo kurio neseniai buvo 
nuardyti auksiniai galionai, — tai rodė ryškesnės spalvos 
ruožai kiek pablukusiame fone. Špaga su masyvia ranke- 
na kabojo ant ilgos, variu papuoštos portupėjos, kuri 
juosė liesą, bet tvirtą jo figūrą. Merendolį ypač domino 
viena nesuprantama smulkmena: rankoje Lampurdas laikė 
išsipūtusį kapšą, kuriame, matyt, buvo nemaža suma. Siū- 
lyti pinigus, užuot juos ėmus, buvo nebūdinga Žakmenui ir 
nederėjo prie fizinių bei moralinių jo įpročių, ir brete- 
ris tą misiją vykdė su komiškų, nenatūraliu, iškilmingu 
ir ceremoningu nerangumu. Be to, pati mintis, kad Žakme- 
nas Lampurdas atėjo pas kunigaikštį de Valombrezą tarsi 
norėdamas atsilyginti už kažkokią paslaugą, buvo taip bai- 
siai neįtikima, jog Merendolis išplėtė akis ir prasižiojo, o 
tai, anot dailininkų ir fizionomistų, yra didžiausio nhuste- 
bimo išraiška. 


252 akas Kalo (1592—1635) — prancūzų graveris ir dailininkas, 
grotesko meistras. 

— Na, sukčiau, — tarė kunigaikštis, pakankamai ati- 
džiai apžiūrėjęs šį komišką lankytoją, — ko tu kaišio- 
ji man į panosę tą kapšą? Nejaugi ketini man duo- 
ti išmaldą? O ilgą tavo ranką galima palaikyti 
kartimi iškabai laikyti. 

— Visų pirma, pone kunigaikšti, — tarė breteris, 
ir ilgos raukšlės, vagojančios jo skruostus ir lūpų 
kampučius, nervingai virptelėjo, — jeigu leisite pasakyti, 
jūsų šviesybe, aš visai ne sukčius. Esu Žakmenas Lam- 
purdas, fechtuotojas. Mano profesija garbinga. Niekad 
nesiverčiau žeminančiu rankų darbu, prekyba ar mainais. 
Net didžiausio vargo spaudžiamas, nepūčiau stiklo, nors šis 
užsiėmimas neatima bajoro titulo, nes yra pavojingas, o 
prasčiokai nenoromis sutinka mirti. Aš žudau, norėdamas 
gyventi, nors rizikuoju savo kailiu, nes visada veikiu 
vienas ir įspėju tą, kurį užpuolu, kadangi bjauriuosi 
išdavyste ir niekšybe. Kas gali būti kilniau? Tad atsiimkite 
tą sukčiaus pravardę, kurią tegalėčiau priimti kaip drau- 
gišką juoką. Ji skaudžiai žeidžia jautrią mano savimeilę. 

— Tebūnie taip, Žakmenai Lampurdai, jeigu to no- 
rite, — atsakė kunigaikštis de Valombrezas, kuriam 
nejučia kėlė juoką šio nosį riečiančio ilgšio forma- 
listinės keistybės. — Bet dabar paaiškinkite man, ko atė- 
jote čionai su pinigų kapšu ir Žžvanginate savo ska- 
tikus kaip juokdarys barškutį? 

Žakmenas, patenkintas jo jautrumui padaryta nuo- 
laida, palenkė galvą, nors visas kūnas liko tiesus, ir 
keletą kartų pavėdavo skrybėle. Tai, jo nuomone, turė- 
jo reikšti pasveikinimą, kuriame vyriškas kareivio nesi- 
varžymas siejosi su dvariškio mandagumu. 

-— Štai koks reikalas, pone kunigaikšti. Aš gavau iš 
Merendolio avansą už tai, kad nudėčiau kažkokį Si- 
gonjaką, vadinamą kapitonu Frakasu. Dėl nepriklau- 
sančių nuo mano valios aplinkybių šio pavedimo at- 
likti negalėjau. Kadangi savo amatu verčiuosi sąži- 
ningai, grąžinu pinigus, kurių neuždirbau, tam, ku- 
riam jie priklauso. 

Sakydamas tuos žodžius, jis oriai padėjo kapšą 
ant Florencijos akmenėliais inkrustuoto stalo. 

— Va tie pagyrų puodai, — suriko Valombrezas, 

— tie klounai, kurie braunasi pro atviras duris, tie 
Erodo kareiviai! Jie narsūs tik su kūdikiais, bet, 
vos tik auka parodo dantis, jie sprunka, nes tėra 
asilai liūto kailyje, ir jų riaumojimas tėra blio- 
vimas. Na, prisipažink — tu išsigandai Sigonjako! 

— Žakmenas Lampurdas niekad nieko neišsigando, 
— atsakė breteris tokiu tonu, kuriam, nors jo išvaizda 
buvo komiška, netrūko kilnumo, — sakau tai nesigirda- 
mas kaip ispanas ar gaskonietis. Jokiame susirėmime prie- 
šininkui nėra tekę matyti mano nugaros, ir aš galėčiau tvir- 
tinti esąs kuprotas kaip Ezopas*“?. Tie, kurie yra matę, kaip 
aš dirbu, žino, jog lengvu darbu šlykščiuosi. Mėgstu pa- 
vojų ir, į jį patekęs, jaučiuosi kaip žuvis vandenyje. Aš 
puoliau Sigonjaką secundum artem“! sų geriausia 
Toledo špaga — Alonsu Sahagunu Vyresniuoju. 

— Kas gi atsitiko šioje nepaprastoje dvikovoje? 
— paklausė jaunasis kunigaikštis. — Tu, matyt, patyrei 
nesėkmę, jei nori grąžinti pinigus? 

— Dvikovose, susidūrimuose ir puolimuose prieš vieną 
ar kelis aš nudėjau trisdešimt septynis žmones, jau ne- 
kalbant apie lengviau ar sunkiau suluošintus bei sužalotus. 
Bet Sigonjakas neįveikiamas tarsi vario bokštas. Aš prieš įį 
pavartojau visus fechtavimo būdus: apgaunamuosius 
judesius, staigias atakas, įvairius apsigynimus, atsitrauki- 
mus, neįprastus dūrius, bet jis atremia kiekvieną ataką ir 
smogia atsakomąjį kirtį. Koks tvirtumas, koks greitis! Ko- 
kia drąsa ir atsargumas! Koks šaltakraujiškumas! Kokia 
rami savitvarda! Tai ne žmogus, o dievas su špaga ran- 
koje! Aš gėrėjausi puikiu, korektišku, tobulu jo menu, 
nors galėjau būti persmeigtas. Prieš mane buvo manęs 
vertas partneris. Tačiau reikėjo baigti tą žaidimą. Pra- 
tęsęs kovą kiek galima ilgiau ir pakankamai pasigrožė- 
jęs puikiu metodu, aš pagaliau nutaikiau tinkamą momentą 
ir nutariau pavartoti slaptą Džirolamo dūrį, kurį dabar mi- 
ręs neapolietis perdavė man kaip palikimą ir kurio nie- 
kas kitas pasaulyje nežino. Tik aš sugebu jį tobulai at- 


26Ezopas — senovės graikų pasakėčių rašytojas. Pagal 1e- 
gendą, jis buvęs kuprotas luošys. 
275agal meno taisykles. (Lot.) 

likti, o nuo to priklauso jo sėkmė. Atlikau jį ne blogiau už 
patį Džirolamą. Na ir ką gi? Tas velnias kapitonas Frakasas, 
kaip jis vadinamas, taip žaibiškai pariravo ir taip smarkiai 
kirto, kad rankoje man teliko špagos lūžgalys, kuriuo aš 
ėmiau mosikuoti kaip sena boba samčiu. Va, žiūrėkit, 
ką jis padarė mano šauniai, Toledo ginklakalio Sahaguno 
pagamintai špagai. 

ZŽakmenas Lampurdas liūdnai ištraukė iš makšties 
rapyros galą, kuriame. buvo monograma S su karūna, 
ir parodė kunigaikščiui ryškų ir blizgantį lūžį. 

— Argi tai ne stebuklingas kirtis? — kalbėjo brete- 
ris. — Argi jis nevertas Rolando, Diurandalio??ė, Sido??? 
ir Galijos Amadžio kardų? Turiu nusižeminęs prisi- 
pažinti — nužudyti kapitoną Frakasą aš nepajėgiu. Dū- 
ris, kurį prieš jį pavartojau, iki šiol tebuvo at- 
remiamas blogiausiu apsigynimu — kūnu. Kas jį gaudavo, 
įsigydavo švarke dar vieną kilpelę, pro kurią išlėkdavo 
dvasia. Be to, kaip visi drąsuoliai, tas kapitonas didžia- 
dvasis: jis.įrėmė į mane špagos smaigalį, aš buvau prit- 
renktas ir apstulbintas savo nesėkmės, ir jis galėjo mane 
persmeigti kaip paukščiuką, tereikėjo jam ranką ištiesti, 
tačiau jis to nepadarė. Tai labai kilnus bajoro poelgis, tuo 
labiau kad bajoras buvo užpultas tamsoje ir dar ant 
Naujojo tilto. Jis man dovanojo gyvybę, ir, nors aš 
ja dažnai rizikuoju ir menkai vertinu, jaučiu jam dėkin- 
gumą ir niekad nesiimsiu prieš jį jokių žygių: man jis 
šventas. Be to, jei ir sugebėčiau, būtų gėda sužaloti ar su- 
naikinti tokį puikų fechtuotoją, juoba kad jų labai retai pa- 
sitaiko, nes šiais laikais peštukai paprasčiausiai kapojasi ir 
špagą laiko kaip šluotkotį. Todėl aš atėjau įspėti pono ku- 
nigaikščio, kad nebedėtumėt į mane vilčių. Gal aš ir 
galėjau pasilikti. pinigus kaip atlyginimą už riziką ir 
pavojus, bet mano sąžinė neleidžia to daryti. 

— Po šimts velnių! Kuo greičiausiai pasiimk savo 


28R olandas — prancūzų herojinio epo „Rolando giesmė“ herojus. 
Su Diurandaliu jis kovėsi prieš maurus. 

29Sidas (apie 1040—1099) — ispanų riteris, pagarsėjęs žygiais 
kovoje su užkariautojais arabais. Padavimus apie Sidą panau- 
dojo XVII a. prancūzų dramaturgas P. Kornelis „Sido“ tra- 
gedijos siužetui. | 

grašius! — įsakė Valombrezas tokiu tonu, kuriam nebuvo 
galima prieštarauti. — Arba liepsiu tave išgrūsti pro lan- 
gą drauge su visu kapšu! Dar niekad nemačiau tokio 
skrupulingo sukčiaus. Tu, Merendoli, nepasižymi tuo 
kilniu bruožu, kurį galima rodyti jaunimui kaip pavyzdį. 

Matydamas, kad breteris dvejoja, jis pridūrė: 

— Dovanoju tau tas pistoles, išgerk į mano sveikatą! 

— Pone kunigaikšti, tai bus šventai įvykdyta, — atsakė 
Lampurdas. — Tačiau, manau, jūsų prakilnybė nesupyk- 
site, jei aš dalį jų pralošiu. 

Taręs tuos žodžius, jis žengė prie stalo, ištiesė kau- 
lėtą savo ranką, vikriai kaip vagišius sučiupo piniginę, 
kuri, it burtininko lazdele pamojus, išnyko jo kišenėj. At- 
sitrenkusi į žaidimo kauliukus ir kortų kaladę, ji tik su- 
žvangėjo. Buvo nesunku pastebėti, kad Lampurdas labiau 
įpratęs imti negu atiduoti. 

— Aš pasitrauksiu iš sandėrio dėl Sigonjako, — pasa- 
kė Lampurdas, — bet jeigu jo kilnybė sutiks, galiu vietoj 
savęs rekomenduoti savo alter ego?!? — ševaljė Malar- 
tiką, sumanų vyrą, kuriam galima patikėti pavojingiausius 
žygius. Turi gudrią galvą ir miklią ranką. Be to, jo protas 
laisvas nuo prietarų. Aš jau apmečiau planą, kaip pagrobtį 
aktorę, kuria jūs teikiatės domėtis. Malartikas jį užbaigs 
tobulai, su visomis smulkmenomis. Ne vienas drama- 
turgas, kuriam ploja publika, turėtų, rašydamas pjeses, 
pasitarti su Malartiku dėl intrigos, įvairių gudrybių 
ir mMachinacijų. Merendolis tą žmogų pažįsta ir gali 
už jį laiduoti. Pone kunigaikšti, geresnio nerasite. 
Jį rekomenduodamas aš jums darau didelę paslau- 
gą. Bet nebenoriu piktnaudžiauti jūsų kantrybe. Kai 
jūsų kilnybė apsispręsite, paliepkite kuriam nors sa- 
vo tarnui nubrėžti kreida kryžių ant kairiojo stųlpo 
prie „Karūnuotojo ridiko“ durų. Malartikas supras ir, 
atitinkamai užsimaskavęs, atvyks į Valombrezo rūmus 
gauti paskutinių nurodymų ir susiderėti. 

Baigęs šią iškilmingą kalbą, Žakmenas Lampur- 
das vėl pamosavo skrybėlę, kaip ir sveikindamas 


20 Alter ego — antrasis aš, artimas bičiulis ir bendramintis. 
(Lot.) 

kunigaikštį pasikalbėjimo pradžioje, paskui, užsidėjęs 
ant galvos, užsimaukšlino ant pat akių ir išėjo iš kam- 
bario lygiu ir išdidžiu žingsniu, patenkintas, kad buvo 
iškalbingas ir tinkamai laikėsi tokio kilmingo senjoro 
akivaizdoje. 

Šis savotiškas fenomenas, beje, ne toks keistas ta- 
me įmantrių didikų ir breterių amžiuje, kaip kiekvie- 
noje kitoje epochoje, sudomino ir pralinksmino jauną- 
jį kunigaikštį de Valombrezą. Jam patiko originalus, 
savaip sąžiningas Žakmeno Lampurdo charakteris; ku- 
nigaikštis net atleido jam, kad nenužudė Sigonjako. 
Jei barono neįveikė toks įžymus fechtuotojas "profe- 
sionalas, vadinasi, tas bajorėlis tikrai nenugalimas! Ir 
gėda, kurią kunigaikštis jautė, kai Sigonjakas nugalėjo 
jį patį, nebe taip skaudžiai žeidė jo savimeilę. Be to, kad ir 
kaip Valombrezas buvo įdūkęs, liepti nužudyti Sigonjaką 
jam atrodė gana šlykštu, ne todėl, kad būtų buvęs švelnus 
ir jautrus, bet kad jo priešas buvo bajoras; kunigaik- 
štis be jokio sąžinės graužimo galėjo sumušti ar nugala- 
byti pustuzinį jam ant kelio stovinčių miesčionių, nes tų pa- 
šlemėkų kraujas, jo nuomone, vertas ne daugiau kaip šalti- 
nio vanduo. Jis mieliau pats būtų nudėjęs savo varžovą, 
jeigu šis nebūtų buvęs toks puikus fechtuotojas. Vos už- 
gijusi ranka neleido jam pamiršti dvikovos su Sigonjaku, ir 
jis nesiryžo vėl susitikti su ginklu rankoje, nes jųd- 
viejų šansai buvo nelygūs. Taigi jo mintys nukrypo 
į Izabelės pagrobimą, kuris buvo jam labiau prie šir- 
dies, kuris atskleidė jo vaizduotei meilės perspektyvas. 
Jis neabejojo, kad, atskirta nuo Sigonjako ir draugų, jau- 
noji aktorė pasidarys švelnesnė ir jautresnė tokio išvaiz- 
daus kunigaikščio žavesiui: juk žymiausios karaliaus rūmų 
damos buvo jį beprotiškai įsimylėjusios. Nepaprastas Va- 
lombrezo pasitikėjimas savimi turėjo rimtą pagrindą ir pa- 
teisino visas jo pretenzijas, nes tai, kuo jis įžūliausiai 
gyrėsi, buvo iš tikrųjų tiesa. Todėl, nepaisant neseniai 
patirtos nesėkmės pas Izabelę, jaunajam kunigaikščiui at- 
rodė nelogiška, kvaila, neįtikima ir užgaulu, kad jinai jo 
nemyli. 

„Jeigu aš ją keletą dienų palaikysiu nuošaliame kam- 
pelyje, iš kurio ji negalės nuo manęs pasprukti, sugebė- 

siu ją sutramdyti. Būsiu toks meilus, toks ugningas, taip 
gražiai kalbėsiu jai apie meilę, ir netrukus ji pati ims stebė- 
tis, kad taip ilgai buvo man atšiauri. Ji susijaudins, paraus, 
nuleis ilgas savo blakstienas, mane išvydusi, ir, kai ją ap- 
kabinsiu, droviai pasidės galvutę man ant peties, slėpda- 
ma sumišimą. Bučiuodama mane, ji prisipažins seniai Mane 
mylėjusi, tik bėgusi nuo manęs tam, kad aš dar labiau įsi- 
liepsnočiau. Arba ji sakys tai dariusi iš baimės ir drovumo 
kaip Dievo persekiojama mirtingoji, arba sugalvos dar 
kokį nors mielą pasiteisinimą, kokių het skaisčiausios mo- 
terys moka rasti tokiomis akimirkomis. Bet kai aš turė- 
siu jos sielą ir kūną, ak, tada jai atkeršysiu už 
ankstesnį spyriojimąsi“. 


XV 
MALARTIKAS IMASI DARBO 


Sužinojęs apie naują Valombrezo kėsinimąsi į Iza- 
belę, baronas užsirūstino ne mažiau už patį kuni- 
gaikštį, kai šis, nieko nepešęs, grįžo namo. Tironas 
ir Blazijus turėjo ilgai jį įtikinėti, nes jis jau buvo 
pasišovęs bėgti pas Valombrezą ir iškviesti jį į dvi- 
kovą, kurios tas tikriausiai būtų atsisakęs: Sigonja- 
kas nebuvo nei jaunosios aktorės brolis, nei vyras, 
nei pripažintas meilužis ir neturėjo jokios teisės 
reikalauti satisfakcijos už poelgį, kuris, beje, buvo 
pateisinamas. Prancūzijoje visados buvo leidžiama asis- 
tuoti gražioms moterims. Kai baroną samdytas žudi- 
kas užpuolė ant Naujojo tilto, šis veiksmas tik- 
rai buvo ne toks teisėtas. Ir nors turbūt jo ini- 
ciatorius taip pat buvo kunigaikštis, tačiau kaip 
nustatyti tamsius ryšius, siejančius šį niekšą su išdi- 
džiuoju didiku? O juos atskleidus, kaip įrodyti 
ir ką prašyti apgynimo nuo tokių niekšiškų už- 
puolimų? Aukštosios visuomenės nuomone, savo titulą 
slepiantis Sigonjakas tebuvo niekingas juokdarys, 
menkas komediantas, kurį toks didžiūnas kaip Valom- 
brezas, jei aktorius jį pykina ar varžo, galėjo pagal 

savo užgaidą liepti nuplakti, pasodinti į kalėjimą arba 
nužudyti, ir niekas jam nebūtų pasakęs nė pusės žodžio. 
Izabelė dėl savo priešinimosi būtų buvusi palaikyta kvaila 
pamaiva, nes aktorių dorumu mažai kas tikėjo: čia buvo 
daug Tomų Netikėlių ir skeptikų Pironų?!!. Žodžiu, atvirai 
kuo nors apkaltinti kunigaikščio nebuvo galima, ir 
Sigonjaką tai siutino. Jis nenorom turėjo prisi- 
pažinti, kad Erodo ir Pedanto argumentai yra teisin- 
i; šie aktoriai patarė tylėti, bet pastatyti ausis 
ir išplėsti akis, nes tas prakeiktas senjoras, gražus 
kaip angelas ir piktas kaip velnias, žinoma, neatsisa- 
kys savo kėslo, nors jis ir visiškai sužlugtų. Baltomis 
savo rankutėmis suėmusi virpančias Sigonjako rankas, 
Izabelė prašė jį iš meilės jai sutramdyti savo drąsą ir švel- 
niu žvilgsniu visai nuramino baroną. Viskas vėl ėmė 
plaukti įprastine vaga. | 
Pirmieji trupės spektakliai susilaukė didelio pasiseki- 
mo. Drovus Izabelės grakštumas, žėrintis Subretės sąmojis, 
elegantiškas Serafinos koketavimas, juokingas kapitono 
Frakaso pompastiškumas, didingas Tirono patosas, Lean- 
dro balti dantys ir rožinės dantenos, komiškas Pedanto 
geraširdiškumas, kuklus Skapeno protas, puiki duenjos, 
kaip komedijinės aktorės, vaidyba Paryžiuje padarė tokį 
pat įspūdį kaip ir provincijoje. Mūsų aktoriams tereikėjo 
susilaukti pritarimo karaliaus rūmuose, kur yra rafinuo- 
čiausi meno žinovai ir vertintojai. Ėjo kalbos, kad trupė 
būsianti pakviesta į Sen Žermeną: karalius išgirdęs apie 
ją ir panūdęs pats pasižiūrėti. Tai labai džiugino Ero- 
dą, trupės vadovą ir iždininką. Daugelis tituluotų asme- 
nų kvietėsi aktorius vaidinti jų rūmuose kokios nors šven- 
tės ar puotos proga; damoms buvo smalsu pamatyti trupę, 
rungtyniaujančią su Burgundijos rūmų ir Marė teatru. 
Todėl Erodas, pripratęs prie tokių prašymų, nė kiek 
nenustebo, kai vieną rytą į Dofino gatvės viešbutį pri- 
sistatė orios išvaizdos, kokios būna seni turtingų namų 


Ž!lTomas Netikėlis — pagal Evangeliją, vienas iš dvylikos 
apaštalų, netikėjęs Kristaus prisikėlimu, kol šis pasirodęs To- 
mui ir davęs jam paliesti savo žaizdas. Pironas (IV a. p. m. e.) 
— senovės graikų filosofas, viskuo abejojančių skeptikų mo- 
kyklos galva. 

tarnai, ūkvaizdis ar valdytojas ir pareiškė norįs su juo pa-. 
sikalbėti teatro reikalais savo pono, graio de Pomerejo, 
vardu. 

Tas ūkvaizdis, vilkįs juodu aksomu nuo galvos ligi 
kojų, buvo pasikabinęs ant kaklo auksinių dukatų 
grandinę, mūvėjo šilkines kojines ir kurpes keturkam- 
piais galais, su didelėmis kokardomis ir, kaip dera se- 
niui, sergančiam podagra, truputį didokas. Ant juodo 
švarko baltavo klostėta apykaklė ir dar labiau pabrėžė 
tamsią, kaimo oro nugairintą įdegusio veido spalvą. Tame 
veide, tartum sniego tumulai ant antikinės skulptūros, iš- 
siskyrė balti antakiai, ūsai ir barzdelė. Ilgi, visai pražilę 
plaukai siekė pečius, ir visa jo povyza atrodė labai pa- 
triarchališka ir garbinga. Tai turbūt buvo vienas tų 
jau baigiančios nykti ūkvaizdžių giminės atstovų, kurie 
uoliau rūpinasi savo ponų negu savo pačių gerove, 
priekaištauja dėl beprotiškų išlaidų ir, užėjus sunkiam me- 
tui, menkomis savo santaupomis remia šeimą, kuri juos 
maitino gerovės laikais. 

Erodas negalėjo atsigrožėti geraširdišku ir doru šio 
ūkvaizdžio veidu. Tas svečias, jį pasveikinęs, manda- 
giai pasakė: 

— Vadinasi, jūs ir esate tas pats Erodas, kuris 
tvirta kaip Apolono ranka vadovauja šiam mūzų sambū- 
riui, šiai puikiai trupei, kurios šlovė sklinda visame 
mieste ir net už jo ribų, nes pasiekė valdas, kuriose gyvena 
mano ponas. 

— Taip, aš turiu garbę juo būti, — atsakė Erodas, 
kuo mandagiausiai nusilenkdamas, kiek leido nemaloni 
ir tragiška jo fizionomija. 

— Grafas de Pomerejis, — toliau kalbėjo senis, — keti- 
na turėti garbingų svečių ir labai norėtų jiems parodyti 
komediją savo rūmuose. Manydamas, kad nė viena trupė 
taip netinka šiam tikslui kaip jūsiškė, jis pasiuntė mane pa- 
klausti, ar nesutiktumėte suvaidinti spektaklio jo dvare, 
kuris tėra už keliolikos mylių nuo Paryžiaus. Grafas; mano 
ponas, dosnus senjoras ir negailės išlaidų, kad galėtų 
parsikviesti garsiąją jūsų trupę. 

— Aš padarysiu viską, kad tokio kilnaus žmogaus pa- 
geidevimas būtų patenkintas, — atsakė Tironas, — nors 

mums sunku kad ir keletui dienų palikti Paryžių 
pačiame mūsų pasisekimo įkarštyje. 

— Trijų dienų užteks, — pasakė ūkvaizdis, — viena ke- 
lionei, antra spektakliui ir trečia grįžimui. Rūmuose 
jau yra įrengtas teatras, ir jums tereikės pastatyti 
dekoracijas. Be to, štai šimtas pistolių kelpinigių, ku- 
riuos grafas de Pomerejis pavedė man jums perduoti, 
kad galėtumėte padengti įvairias smulkias persikėlimo 
išlaidas. Tiek pat gausite po spektaklio, o aktorės, žinoma, 
ir dovanų — žiedų, sagių ar apyrankių — daikčiukų, ku- 
riems koketiškos moterys niekad nėra abejingos. 

Patvirtindamas žodžius veiksmu, grafo de Pome- 
rejo ūkvaizdis išsitraukė iš kišenės ilgą ir sunkų 
kapšą, pilną pinigų, ir papylė ant stalo šimtą gražių, 
naujutėlių, patraukliai blizgančių monetų. 

Tironas patenkintas žvelgė į tuos vienas ant kito 
sugulusius skritulėlius ir glostėsi plačią juodą barzdą. 
Atsižiūrėjęs ligi soties, sudėjo juos stulpeliu, . pagaliau 
linktelėjo galvą ir susižėrė į liemenės kišenėlę. 

— Vadinasi, — tarė ūkvaizdis, — jūs sutinkate, ir aš 
galiu savo ponui pasakyti, kad atvažiuosite. 

— Aš su visais savo draugais esu jo prakilnybės 
paslaugoms, — atsakė Erodas, — o dabar nurodykite die- 
ną, kada turi įvykti spektaklis, ir pjesę, kurią ponas grafas 
pageidauja matyti, kad žinotume, kokius kostiumus ir rek- 
vizitą pasiimti. 

— Būtų gerai, kad spektaklis įvyktų ketvirtadienį, 
— atsakė ūkvaizdis, — nes mano ponas labai nekantrus. 
Na, o dėl pjesės parinkimo, tai jis visiškai pasik- 
liauja jūsų skoniu. 

— „Komiškoji iliuzija“, — pasakė Erodas, — jauno, 
daug vilčių teikiančio normanų autoriaus komedija?!? 
— naujausia ir šiuo metu madingiausia pjesė. 

— Tebūnie „Komiškoji iliuzija“. Eilės neblogos, ir 
Matamoro vaidmuo ten puikus. 

— Dabar jums telieka nurodyti, kur yra jūsų rū- 
mai ir kuriuo keliu turime važiuoti, kad nereikėtų 
klaidžioti. 

212 Komiškoji iliuzija“ —  Kornelio komedija, pastatyta Pa- 
ryžiuje 1636 m. : 


345 


Grafo de Pomerejo ūkvaizdis taip tiksliai ir smul- 
kiai paaiškino, kad ir neregys, lazda grabinėjantis 
kelią, būtų galėjęs tą dvarą surasti. Tačiau, matyt, 
bijodamas, kad komediantas kelyje neužmirštų nurodymų: 
„Važiuokite tiesiai, paskui pasukite į dešinę, po to į kairę“, 
jis pridūrė: 

— Neužgriozdinkite savo atminties, kuri saugo gra- 
žiausias geriausių mūsų poetų eiles, tokiomis vul- 
gariomis ir proziškomis smulkmenomis. Aš atsiųsiu 
liokajų, kuris bus jūsų keliavedys. 

Šitaip sutarus, senis daugybę kartų nusilenkė; Erodas 
atsakė tuo pačių, svečias nusilenkė dar žemiau. Jiedu 
atrodė tartum du skliausteliai, šokantys Šv. Vito šokį ir be- 
sikratantys vienas prieš kitą. Norėdamas būti nugalėtoju 
šioje mandagumo dvikovoje, Tironas nulipo laiptais, per- 
ėjo per kiemą ir sustojo prie vartų, iš kur paskutinį kartą 
nusilenkė geraširdžiui senukui: išrietęs nugarą, įtraukęs 
krūtinę, kiek leido jo pilvas, jis sutabalavo rankomis 
ir galva beveik palietė žemę. 

Jeigu Erodas būtų akimis pasekęs savo svečią ligi gat- 
vės galo, jis gal būtų pastebėjęs, kad, priešingai per- 
spektyvos dėsniams, grafo de Pomerejo ūkvaizdžio fi- 
gūra toldama didėjo. Pakumpusi nugara atsitiesė, senatviš- 
kas rankų drebėjimas išnyko, ir, sprendžiant iš vikrios ei- 
senos, jis visai nebeatrodė panašus į podagriką. Bet Erodas 
jau buvo sugrįžęs vidun ir to nepastebėjo. 

Trečiadienio rytą, kai tarnai krovė dekoracijas ir 
ryšulius į dviem tvirtais arkliais pakinkytą furgoną, kurį 
Tironas pasamdė trupei pervežti, prisistatė dilba lioka- 
jus labai švaria livrėja, raitas ant širmo peršerono ir ėmė 
pliaukšėti botagu į viešbučio duris, ragindamas aktorius ir 
siūlydamasis būti jų vedliu. Moterys, kurios visada tingiai 
keliasi ir ilgai puošiasi, net aktorės, pripratusios vienu aki- 
moju persirengti, kai reikia keisti kostiumus scenai, paga- 
liau išėjo ir kiek galėdamos patogiau susėdo ant šiaudais 
apklotų lentų, pritvirtintų prie gardžių. Samarietės 
bokšto laikrodis išmušė aštuonias valandas, ir sunku- 
sis vežimas pajudėjo. Nepraėjus nė pusvalandžiui, jis 
pravažiavo Sent Antuano vartus ir Bastiliją, kurios 
bokštai žvelgė į juodą griovių vandenį. Užpakaly liko 

priemiestis bei daržai, nusėti mažais nameliais, ir fur- 
gonas per laukus pasuko Venseno pilies link. Tolumoje jau 
dunksojo jos bokštas, apgaubtas lengvo melsvo rūko 
skraistės, kuri nuo saulės spindulių greitai tirpo, kaip arti- 
lerijos pabūklų dūmai sklaidosi vėjyje. 

*  Žvalūs arkliai bėgo sparčia risčia, ir netrukus ve- 
žimas privažiavo seną tvirtovę; kurios dantytos gotiškos 
ambrazūros dar gražiai atrodė, nors nebepajėgė atremti 
patrankų ir bombardų puolimo. Paauksuoti pusmėnuliai, 
puošiantys Pjero de Montero statytos koplyčios bokštus, 
linksmai spindėjo virš tvirtovės sienų, lyg didžiuodamiesi 
stovį šalia atpirkimo simbolio — kryžiaus. Keletą minučių 
aktoriai grožėjosi šiuo buvusios mūsų karalių šlovės pa- 
minklu, paskui vežimas įsuko į mišką, kur tarp krūmų ir 
jaunuolyno didingai stūksojo seni ąžuolai, amžininkai to, 
po kuriuo Liudvikas Šventasis teisdavoŽ!“, — užsiėmimas, 
labai tinkantis mMonarchui.- 

Šiuo keliu mažai kas važiuodavo, ir vežimas riedėjo 
tyliai, nes žemė buvo minkšta ir daug kur apaugusi 
žole; tad kartais iššokdavo užklupti triušiai ir letenėlėmis 
trindavosi snukučius. Jie sprukdavo kiek įkabindami, tar- 
tum juos būtų vijęsi šunys, ir aktoriai gardžiai juokdavosi. 
Kiek toliau kelią perbėgo išsigandusi stirna, ir dar ilgai 
buvo galima ją matyti šmėkščiojant pro belapius medžius. 
Ypač viskuo domėjosi Sigonjakas, nes buvo išaugęs 
kaime. Jį džiugino laukai, krūmai, miškai, laisvai laks- 
tantys žvėreliai. Nuo to laiko, kai apsigyveno mieste, 
jis Matė vien namus, purvinas gatves ir rūkstančius kami- 
nus — kas sukurta žmonių, o ne Dievo. Mieste jam būtų 
buvę baisiai nuobodu, tik tos švelnios merginos draugystė 
ir melsvos akys jam atstojo dangų. 

Išvažiavus iš miško, prasidėjo nedidelė atkalnė. Sigon- 
jakas Izabelei tarė: 

— Brangioji, ar nenorėtumėte išlipti ir paėjėti pėsčia, 
kol vežimas iš lėto kops į kalną? Duokite man ranką. 
Sušilsite ir pamankštinsite kojas. Kelias čia lygus, žiemos 


Prancūzijos karalius Liudvikas IX (1214—1270), pramintas Šven- 
tuoju, pagarsėjo savo teismo įstatymų reformomis. Pagal le- 
gendą, jis teisdavęs po ąžuolu. 

oras siandien gražus, giedras, gaivus ir nelabai šaltas. 

Jaunoji aktorė priėmė Sigonjako pasiūlymą ir, pasi- 
rėmusi į jo ranką, lengvai nušoko žemėn. Ji sutiko 
nekaltai pabūti su mylimuoju, kurio iš drovumo nebūtų įsi- 
leidusi į vienišą uždarą savo kambarėlį. 

Jiedu skriste skrido, tartum paukščiai, kuriems meilė 
suteikia sparnus, beveik neliesdami kojomis žemės, sus- 
todami pažvelgti vienas į kitą ir pasidžiaugti, kad žengia 
drauge, susikabinę rankomis, žiūrėdami vienas kitam į 
akis. Sigonjakas kalbėjo Izabelei apie savo meilę. Tie 
žodžiai, kuriuos jis buvo kartojęs daugybę sykių, merginai 
atrodė nauji, kaip pirmas Adomo ištartas žodis antrąją pa- 
saulio sukūrimo dieną. Izabelė, toji švelniausia ir nesava- 
naudiškiausia būtybė, stengėsi, meiliai pabardama ir lipš- 
niai priešindamasi, išlaikyti draugystės ribose meilę, ku- 
rios ji nenorėjo vainikuoti, bijodama pakenkti barono 
ateičiai. | 

Tačiau tie mieli ginčai ir prieštaravimai tik dar la- 
biau kurstė Sigonjako meilę, ir jis šią akimirką nė negal- 
vojo apie didžiuoklę Jolandą de Fua, tartum ji visai 
nebūtų egzistavusi pasauly. 

— Kad ir ką darytumėt, mažyte,— kalbėjo jis myli- 
majai, — jums nepavyks palaužti mano pastovumo. Jei 
reikės, aš lauksiu, kol jūsų skrupulai išsisklaidys, nors 
ir tol, kol puikūs auksiniai jūsų plaukai pavirs sidabru. 

— Ol Tada aš būsiu tikra baidyklė, kelianti siaubą iš- 
didžiam drąsuoliui. Bijau, kad, užuot atsilyginusi jums už 
ištikimybę, jus nubausiu. 

— Net šešiasdešimties metų jūs tebebūsite žavi kaip 
Menaro gražioji senė?!*,— galantiškai atsakė Sigonjakas, 
— nes jūsų grožis eina iš sielos, o siela nemirtinga. 

— Vis tiek,— atsakė jaunoji moteris, — jūs būtumėt 
apgautas, jei priversčiau jus laikytis žodžio ir pažadė- 
čiau už jūsų tekėti tuomet, kai būsiu persiritusi per 
penkiasdešimt. Bet liaukimės juokavę,— tarė ji surimtėju- 
si, — jūs žinote mano nusistatymą, pasitenkinkite tuo, kad 


2 Kalbama apie prancūzų poeto Menaro (1582—1646) odę „Gra- 
žioji senė“. 

esate mylimas, kaip dar nebuvo mylimas nė vienas mir- 
tingasis nuo to laiko, kai širdys plaka žemėje. 

— Toks žavus prisipažinimas turėtų mane patenkinti, 
bet kadangi mano meilė beribė, ji nepakenčia jokių 
užtvarų. Dievas gali pasakyti jūrai: „Sustok čia“, ir jūra 
paklūsta. Tokia aistra kaip manoji nepripažįsta krantų ir 
vis auga, nors dangiškasis jūsų balselis ir sakytų: 
„Sustok čia“. 2 

— Sigonjakai, mane pykina tokios jūsų kalbos, — pa- 
sakė Izabelė ir taip grakščiai patempė lūpytes, kad toji 
mina buvo žavesnė už gražiausią šypseną, nes jos sielą 
nejučia užliejo džiaugsmas nuo šių meilės žodžių, kurių 
nesulaikė šaltas santūrumas. 

Jie žengė keletą žingsnių tylėdami, Sigonjakas daugiau 
neprašė, nes bijojo nepatiksiąs tai, kurią mylėjo la- 
biau už gyvėnimą. Staiga Izabelė atitraukė ranką ir, 
sušukusi it vaikas, lengva kaip stirnelė, nubėgo į pakelę. 

Griovio pakraštyje, po ąžuolu, tarp sausų pernykščių 
lapų, ji pastebėjo žibuoklę, aišku, pirmą tais metais, nes 
buvo tik vasaris. Mergina atsiklaupė, švelniai praskyrė 
suvytusius lapus ir žoleles, nuskynė trapų stiebelį ir 
sugrįžo su gėlyte tokia patenkinta, lyg būtų samanose 
radusi kokios nors princesės pamirštą brangakmenių 
sagę. į 

— Pažiūrėkite, kokia ji gražutė! — tarė Izabelė, 
rodydama žibuoklę Sigonjakui,— lapeliai vos prasisklei- 
dę nuo pirmo saulės spindulio. 

— Ne nuo saulės, — atsakė Sigonjakas,— o nuo jūsų 
žvilgsnio. Žiedo spalva tokia pat kaip jūsų akių. 

— Ji nekvepia, nes jai šalta, — pasakė mergina ir 
užsikišo gležną gėlytę už apykaklaitės. Po kelių minučių 
išsitraukė, ilgai kvėpė jos aromatą ir, vogčiomis pa- 
bučiavusi, padavė Sigonjakui. 

“ — Kaip ji dabar gardžiai kvepia! Sušilusi prie mano 
krūtinės, ta drovi ir kukli gėlytė atskleidė savo sieliukę. 

— Jūs iškvepinote ją, — atsakė Sigonjakas ir palietė 
žibuoklę lūpomis, norėdamas perimti Izabelės pabučia- 
vimą. — Šis švelnus ir malonus kvapas tiesiog neže- 
miškas. 

— Ak, nenaudėlis! — pasakė Izabelė. — Aš jam nuošir- 

džiai duodu gėlę pauostyti, o jis, pagalandęs liežuvį, 
kuria marinistinio stiliaus?!? concetti, lyg būtų ne vieške- 
lyje, o koketuotų garsios pamaivos miegamajame. Ir ką 
gi jam padarysi? Į kiekvieną, net paprasčiausią, žodį 
jis atsako madrigalu! 

Tačiau, nepaisant tariamo nepasitenkinimo, jaunoji 
aktorė visai nepyko ant Sigonjako, nes vėl paėmė jį už 
parankės, galbūt net kiek tvirčiau, negu reikalavo lengva 
jos eigastis ir lygus kaip sodo alėja kelias. Tai tik rodo, 
kad net skaisčiausia būtybė yra jautri pagyrimams ir 
įkūnytas kuklumas moka atsilyginti už meilikavimą. 

Vežimas lėtai kopė stačiu šlaitu, kurio papėdėje buvo 
susigūžusios kelios lūšnelės, tartum tinginčios lipti auk- 
štyn. Jų gyventojai dirbo laukuose, tik neregys su berniu- 
ku stovėjo pakelėj ir, matyt, prašinėjo keliauninkus 
išmaldos. 

Aklas, metų naštos prislėgtas senis monotoniškai 
sniaukrojo graudžią giesmę, kurioje skundėsi savo aklu- 
mu ir maldavo praeivius gailestingumo, žadėdamas 
išmelsti jiems rojų už duotą išmaldą. Jo aimanos jau 
seniai pasiekė Izabelės ir Sigonjako ausis kaip įkyrus 
ir nemalonus zirzimas, nustelbiantis saldžias jų meilės 
šnekaš, ir bajoras net suirzo, nes, kai šalia jūsų gieda 
lakštingala, bjauru klausytis varno kranksėjimo. 

Kai porelė priėjo prie elgetos, neregys, vedlio įspėtas, 
ėmė. dar garsiau aimanuoti ir maldauti. Norėdamas 
sužadinti jų gailestį ir dosnumą, jis kratė medinę kauke- 
lę, kurioje žvangėjo keletas skatikų. Jo galva buvo perriš- 
ta suplyšusiu skuduru, o ant lanku išlenktos nugaros 
— užmestas storas, šiurkštus ir sunkus juodos vilnos 
apklotas, labiau panašus į gūnią gyvuliui apdengti negu 
krikščioniui; senis turbūt jį paveldėjo iš kokio mulo, 
pastipusio nuo piktšašių ar niežų. Akys buvo pakeltos 
aukštyn, ir tebolavo baltymai, darydami bjaurų įspūdį, 
tamsiame raukšlėtame veide, kurio apatinė dalis nyko 


S imantrus, manieringas XVII a. poezijos stilius, gavęs pa- 
vadinimą nuo italų poeto Dž. Marinio (1569—1625) pavardės; šis 
stengėsi apstulbinti skaitytoją sudėtingomis metamoriozėmis, netikėtais 
palyginimais. | 

žiloje, ilgoje, juosmenį siekiančioje barzdoje. Jos būtų 
galėjęs pavydėti vienuolis kapucinas ar atsiskyrėlis. Iš 
viso kūno tebuvo matyti vien drebančios rankos, kurios 
kyšojo iš po apsiausto. Pamaldus ir klusnus apvaizdos 
valiai neregys klūpojo ant šiaudų, labiau sutrintų ir 
supuvusių už biblinio Jobo mėšlyną. Regint tą skarma- 
lių, užuojauta maišėsi su pasišlykštėjimu ir, duodant 
išmaldą, reikėjo nusigręžti. 

Vaikas, stovintis šalia neregio, atrodė baugus ir uvė- 
rus. Jo veidą slėpė ilgos juodų plaukų sruogos, vilnijan- 
čios palei skruostus. Sena, išblukusi, jam per didelė 
kepurė, rasta kur nors pakelėj, šešėliu dengė viršutinę 
veido dalį, tepalikdama apšviestą smakrą ir burną, ku- 
rioje žiauriu baltumu blizgėjo dantys. Lopytas šiurkš- 
čios drobės apsiaustas gaubė liesą, nervingą ir lankstų 
jo kūnelį. Liaunos ir dailios basos kojytės raudonavo 
ant šaltos žemės. 

Pasigailėtinas reginys, kuriame jungėsi senatvės ir 
vaikystės vargai! 

Izabelė, to šiurpaus vaizdo sugraudinta, sustojo prie 
neregio ir ėmė ieškoti kišenėje sidabrinės monetos. 
Elgeta vis greičiau bėrė poterius, o spiegiantis vedlio 
balselis pritarė jam. Bet mergina nerado savo piniginės ir, 
atsisukusi į Sigonjaką, paprašė paskolinti jai kelis testo- 
nus. Baronas mielai sutiko, nors tas rypuojantis neregys 
jam nelabai patiko. Kad Izabelei nereikėtų prisiartinti 
prie to parazito, mMmandagusis baronas pats priėjo ir 
įmetė monetą į senio kaukelę. 

Tada, užuot padėkojęs Sigonjakui už išmaldą, elge- 
ta, kuris ką tik buvo toks sulinkęs, išsitiesė, labai išgąs- 
dindamas Izabelę, ir, išskėtęs rankas it vanagas, kai prieš 
pakildamas suplasnoja sparnais, išskleidė tą didelį, ru- 
dą, jį slėgusį apsiaustą, nutraukė nuo peties ir sviedė 
į baroną taip, kaip žvejai meta tinklą į tvenkinį ar upę. 
Sunki medžiaga, prie kurios kraštų kaip tinklui buvo pri- 
rišti švininiai grimzdai, apgaubė Sigonjako galvą ir visu 
svoriu nukrito ant jo kūno, atimdama galimybę matyti, 
kvėpuoti, judinti kojas ir rankas. 

Jaunoji aktorė, apstulbusi iš siaubo, norėjo rėkti, bėg- 
ti, šauktis pagalbos, bet, jai nespėjus nė aiktelėti, kažkas 

vikriai pakėlė ją nuo žemės. Aklasis senis, kažkokiu 
greičiau pragaro negu dangaus stebuklu per akimirką 
praregėjęs, čiupo Izabelę už parankių, o berniukas laikė 
už kojų. Abu tylėdami nuvilko ją į šalikelę ir sustojo 
už lūšnos, kur jų ant tvirto arklio laukė kaukėtas žmogus. 

Du kiti, taip pat raiti, iki dantų apsiginklavę kaukėti 
vyrai slapstėsi už sienos, pasiruošę, reikalui esant, ateiti 
į pagalbą savo bendrui. 

Vos gyva iš baimės Izabelė buvo pasodinta ant 
balno, apdengta keletą kartų sulankstytu apsiaustu, 
kad jis pasidarytų lyg koks priegalvis. Raitelis laisvai 
apjuosė merginos taliją odiniu diržu ir pats juo persijuosė 
strėnas. Visa tai jis atliko labai vikriai, matyt, buvo 
gerai įgudęs šiame rizikingame darbe. Paskui sukirto 
žirgui pentinais, ir šis nušuoliavo taip lengvai, tarsi 
dvigubas krovinys jam nieko nereiškė: beje, jaunoji 
aktorė nebuvo sunki. 

Visa tai įvyko daug greičiau, negu čia aprašėme. Tuo 
tarpu Sigonjakas blaškėsi po sunkiu tariamojo neregio 
apsiaustu kaip retiarijus?!?, apnarpliotas priešininko tin- 
klo. Jis niršo, pagalvojęs, kad tai naujas Valombrezo 
pasikėsinimas prieš Izabelę, o jėgos seko. Laimė, jam 
toptelėjo mintis išsitraukti durklą ir perrėžti storą medžia- 
gą, kuri jį slėgė kaip švininiai drabužiai, kuriais vilki 
Dantės pasmerktieji?!". 

Keliais durklo smūgiais jis išsivadavo iš to kalėjimo ir 
kaip sakalas, kuriam nuimtas gobtuvas, skvarbiu ir 
greitu žvilgsniu apsidairė aplinkui. Izabelės pagrobėjai 
šuoliavo per laukus, skubėdami į netolimą miškelį. 
Neregys ir vaikas dingo, matyt, pasislėpė kokiam grio- 
vy ar krūmuose. Bet ne šitą niekšą norėjo sučiupti 
Sigonjakas. Nusimetęs jam kliudantį apsiaustą, baisiai 
įdūkęs, jis puolė vytis tų piktadarių. Baronas buvo grei- 
tas, lengvas, geras bėgikas ir vaikystėje dažnai eidavo 
lenktynių su vikriausiais kaimo vaikais. Pagrobėjai 


Ž! “Romėnų. gladiatorius, apsiginklavęs trišake ir tinklu, kurį 

kautynių metu jis stengdavosi užmesti priešininkui ant galvos. 
2!"Dantės „Dieviškosios komedijos“ poemoje, „Pragaro“ XXIII 
giesmėje, pasakojama apie nusidėjėlius veidmainius, pasmerktus 
amžinai dėvėti švininius drabužius, paauksuotus iš viršaus. 

atsigręžę matė, kad nuotolis tarp jų ir Sigonjako mažėja, 
ir vienas net šovė į baroną, bet nekliudė, nes Sigonjakas 
bėgdamas šokinėjo čia į dešinę, čia į kairę, kad priešinin- 
kai negalėtų nusitaikyti. Raitelis, laikantis Izabelę, mėgino 
prasiveržti į priekį, palikdamas savo ariergardui susi- 
doroti su Sigonjaku, bet jaunoji moteris neleido jam 
laisvai valdyti arklio — jinai judėjo, priešinosi ir sten- 
gėsi nusliuogti žemėn. 

Kelias buvo nepalankus arkliams, ir jie sulėtino 
žingsnius. Sigonjakas. vis labiau artėjo. Bėgdamas iis 
išsitraukė iš makšties špagą ir iškėlė ją aukštai. Bet 
jis buvo pėsčias, vienas prieš tris gerai apsiginklavusius 
raitelius, ir jam ėmė trūkti kvapo. Įtempęs visas jėgas, 
jis keliais šuoliais susigretino su raiteliais, kurie saugojo 
Izabelės pagrobėją. Nenorėdamas susiremti su jais, kad 
nesugaištų laiko, jis rapyros smaigaliu kelis kartus dūrė 
arkliams į pasturgalius, tikėdamasis, kad, šitaip paakstinti, 
šie ims lėkti. Iš tiesų, apduję nuo skausmo, arkliai stojo 
piestu, ėmė spardytis ir, sukandę žąslus, tarsi velnio ne- 
šami, pasileido šuoliais pirmyn, per griovius ir kliūtis, 
nors raiteliai stengėsi juos suvaldyti. Netrukus jie visai 
dingo iš akių. 

Uždusęs, apsipylęs prakaitu, išdžiūvusia burna, kone 
plyštančia širdimi Sigonjakas pagaliau pasivijo kaukėtąjį 
raitelį, kuris tvirtai laikė Izabelę skersai balno. Ji šau- 
kė: 

— Pas mane, Sigonjakai, pas mane! 

— Aš čia! — trūkčiojamu balsu sušvokštė baronas 
ir kairiąja ranka nusitvėrė diržo, kuriuo Izabelė buvo 
pririšta prie plėšiko. Sigonjakas stengėsi nutraukti jį 
žemyn ir bėgo greta arklio kaip jojikai, kuriuos romėnai 
vadino desultores*!*. Bet raitelis spaudė keliais arklio šo- 
nus, ir išmesti jį iš balno buvo ne lengviau, kaip perkirsti 
pusiau kentauro liemenį; tuo pačiu metu jis įsmeigė 
pentinus arkliui į pilvą ir stengėsi nupurtyti Sigonja- 
ką. Šauti į jį negalėjo, nes viena ranka laikė vadeles, 
kita tramdė Izabelę. Šitaip timpčiojamas arklys sulėtino 


ŽėJojikai, kurie lenktynėse šokinėdavo nuo vieno arklio ant 
kito. (Lot.) 

žingsnius, ir Sigonjakas galėjo truputį atsipūsti. Pasi- 
naudodamas tuo trumpu atokvėpiu, jis net mėgino per- 
durti savo priešininką špaga, bet bijojo sužeisti Iza- 
bele ir todėl nepataikė. Raitelis, akimirką paleidęs 
vadeles, išsitraukė iš striukės peilį ir perpjovė diržą, 
už kurio Sigonjakas beviltiškai kabinosi. Paskui jis suva- 
rė pentinus vargšui gyvuliui į šonus, kad net kraujas 
ištryško, ir arklys pasinešė pirmyn. Ilgas odinis diržas 
liko Sigonjako rankoje, o jis pats, staiga netekęs atra- 
mos, nuvirto aukštielninkas. Kad ir kaip vikriai jis vėl 
atsistojo ir pasiėmė už kelių žingsnių nulėkusią špagą, 
per tą truinpą laiko tarpą raitelis suspėjo nujoti į priekį; 
nelygios kovos ir pašėlusio bėgimo išvargintam baro- 
nui nebebuvo vilties jį pasivyti. Tačiau, girdėdamas silps- 
tančius Izabelės šauksmus, jis vėl pasileido bėgti. Be- 
viltiškos pastangos, kurias deda tauri širdis, matydama, 
kaip jai atima mylimąją! Jis gerokai atsiliko, o raite- 
lis jau pasiekė mišką ir dingo tankmėje; nors medžiai ir 
buvo be lapų, bet stori kamienai ir susiraizgiusios ša- 
kos paslėpė nežinia kuria kryptimi pasukusį plėšiką. 

Nors Sigonjakui iš pykčio ir skausmo virė širdis, jis 
turėjo sustoti ir palikti brangią savo Izabelę šito demono 
naguose. Jis negalėjo jai pagelbėti net Erodo ir Skapeno 
padedamas, kurie, išgirdę šūvius, iššoko iš vežimo, ma- 
nydami atsitikus kažką blogo, nors tas dilba liokajus 
ir Mėgino įuos sulaikyti. 

Keliais trumpais žodžiais, virpėdamas iš susijaudini- 
mo, Sigonjakas papasakojo jiems apie Izabelės pagrobi- 
mą ir apie visa, kas įvyko. 

—- Čia Valombrezo darbas,— pasakė Erodas. — Arba 
jis sužinojo apie mūsų kelionę į Pomerejo pilį ir įviliojo 
į tuos spąstus, arba ta komedija, už kurią aš gavau pinigus, 
tebebuvo gudrybė mums išvilioti iš miesto, nes pačiame 
Paryžiuje tai daryti sunku ir pavojinga. Jei taip, tas 
sukčius, vaidinęs garbų mažordomą,— geriausias aktorius, 
kokį kada nors esu matęs. Būčiau prisiekęs, kad tas 
nevidonas — naivus geros, bajoriškos šeimos ūkvaiz- 
dis, kupinas visokiausių dorybių. Bet dabar esame trise, 
apieškokime visomis kryptimis tą miškelį: gal rasime 
kokį mielos mūsų Izabelės pėdsaką. Nors esu tironas, 

ją Myliu kaip pats save. Deja, bijau, kad toji nekalta 
„-bitelė pakliuvo į baisaus voro tinklą ir jis gali. ją nužu- 
dyti anksčiau, negu spėsime išvaduoti iš raizgių jo pinklių. 

— Aš jį sutraiškysiu! — sušuko Sigonjakas, trepte- 
lėdamas koja, tarsi po jo bato kulnu būtų buvęs tas voras. 
— Aš sutraiškysiu tą nuodingą šlykštynę!. 

Baisi paprastai giedro ir romaus jo veido išraiška by- 
lojo, kad jis ne tuščiai giriasi ir padarys tai, ką sako. 

— Na, negaišdami laiko, eikime į mišką ir iškrėskime 
jį — pasakė Erodas. — Tas paukštis dar negalėjo labai 
toli nuskristi. 

Iš tiesų, kai Sigonjakas ir jo kelionės draugai perėjo 
miškelį, braudamiesi pro dygius krūmus, kuriuose pynėsi 
jų kojos, ir plakami per veidus susiraizgiusių šakų, 
kitoje pusėje pamatė greitai riedančią, keturiais pašto 
arkliais kinkytą karietą nuleistomis užuolaidėlėmis. Du 
raiteliai, kurių arklius Sigonjakas sužeidė, juos buvo nura- 
minę ir šuoliavo abipus karietos. Vienas iš jų laikė už 
pavadžio kaukėtojo vyro arklį. Izabelės pagrobėjas 
atsisėdo į karietą turbūt tam, kad Izabelė, pakėlusi odines 
užuolaidėles, negalėtų šauktis pagalbos arba, rizikuodama 
gyvybe, šokti lauk. 

Neturint septynmylių batų, kuriuos nykštukas taip 
mikliai pavogė iš žmogėdros, buvo beprasmiška bėgti 
paskui šitokiu greičiu riedančią ir taip gerai saugomą 
karietą. Sigonjakas ir jo draugai tegalėjo pasekti, ku- 
ria kryptimi suka kortežas, nors iš to dar nebuvo aišku, 
kur rasti Izabelę. Baronas mėgino eiti karietos vėžėmis, 
bet buvo sausa, ir kietoje žemėje tebuvo likę nežymūs 
ruožai; be to, ir jie netrukus susimaišė su kitų šiuo keliu 
važiavusių karietų ir vežimų provėžomis. Priėjęs kryž- 
kelę, kur kelias šakojosi, baronas tuos pėdsakus visai 
pametė ir suglumo labiau už Heraklį, svyruojantį tarp 
geidulingumo ir doros*!?. Jam beliko grįžti, nes, pasirinkęs 
klaidingą kelią, jis galėjo dar labiau nutolti nuo savo tik- 
slo. Taigi mažas būrelis liūdnai sugrįžo prie vežimo, 


2 9Turima galvoje Rubenso paveikslas, kuriame Heraklis atvaiz- 
duotas tarp meilės deivės Afroditės ir išminties deivės Atėnės. He- 
raklis pasiryžęs sekti paskui Atėnę. 

kur kiti aktoriai nerimavo, susirūpinę dėl šito paslaptingo 
įvykio. | 

Kai elgeta užpuolė Sigonjaką, aktorius lydintis lio- 
kajus paragino arklius, kad jie negalėtų savo bičiuliui 
pagelbėti, nors aktoriai ir liepė sustoti. O kai Tironas ir 
Skapenas, jo nepaisydami, puolė iš vežimo, išgirdę šū- 
vius, jis sukirto arkliui pentinais ir, peršokęs griovį, 
nukūrė pas savo bendrus, nebesirūpindamas, ar trupė 
nusigaus iki Pomerejo pilies, jei tokia pilis apskritai 
egzistavo. Po to, kas įvyko, tai labai abejotina. 

Erodas pasiteiravo pro šalį kūprinančios -senutės su 
žabų ryšuliu, ar toli iki Pomerejo; senutė atsakė negirdė- 
jusi tokio dvaro, miestelio nei pilies daugelį mylių ap- 
linkui, nors jai jau septyniasdešimt metų ir ji nuo vaikys- 
tės čia išvaikščiojusi visas apylinkes, prašinėdama išmal- 
dos. 

Buvo aiškų, kad ta istorija — gudrių ir paslaptingų 
sukčių apgavystė, sumanyta kokio nors didžiūno pave- 
dimu, nes tokiai sudėtingai machinacijai įvykdyti reikėjo 
daug žmonių ir pinigų. Tas didžiūnas tikriausiai buvo ne 
kas kitas, kaip Izabelę įsimylėjęs kunigaikštis de Valom- 
brezas. 

Vežimas grįžo į Paryžių. Bet Sigonjakas, Erodas ir 
Skapenas pasiliko, ketindami artimiausiame sodžiuje 
išsinuomoti arklius ir leistis ieškoti pagrobėjų. 

Baronui pargriuvus, raitelis nugabeno Izabelę į miško 
aikštelę, nukėlė nuo arklio ir įsodino į karietą, nors ji 
keletą minučių kaip įmanydama priešinosi. Paskui karieta 
nuvažiavo, dardėdama ratais kaip Kanapėjo““" vežimas 
žalvario tiltu. Priešais merginą oriai sėdėjo ją pagrobęs 
kaukėtas žmogus. 

Kai ji pajudėjo, norėdama iškišti galvą pro langelį, 
paslaptingasis vyras ranka ją sulaikė. Priešintis tai geleži- 
nei rankai buvo beprasmiška. Izabelė vėl atsisėdo ir ėmė 
rėkti, tikėdamasi, kad koks praeivis ją išgirs. 

— Panele, aš jus labai prašyčiau nusiraminti, — pasakė 
jos pagrobėjas kuo mandagiausiu tonu. — Kitaip man 


20Kanapėjas — senovės graikų mitinis herojus, vienas iš 
septynių vadų, puolusių Tebų miestą. 

teks imtis fizinės prievartos prieš tokią žavią ir malonią 
būtybę. Niekas neketina jums daryti ką nors blogo, 
priešingai, tetrokšta gero. Nesispyriokite ir nesišiauškite. 
Jeigu elgsitės protingai, aš rodysiu jums kuo didžiausią 
pagarbą, ne mažesnę kaip į nelaisvę paimtai karalienei. 
Bet jei triukšmausite, dūksite ir šauksitės pagalbos, kurios 
nesulauksite, mokėsiu jus sutramdyti. Štai šis daiktelis jus 
nutildys, o va šitas privers sėdėti ramiai. 

Tuo metu jis išsitraukė iš kišenės meistriškai padarytą 
kamštį burnai užkimšti ir ilgą šilkinę virvę, susuktą 
į kamuoliuką. 

— Būtų barbariška, — kalbėjo jis toliau, — užmauti šį 

savotišką antsnukį arba apynasrį ant tokios gaivios, 
rausvos ir saldžios burnytės; manau, sutiksite, kad virvė 
taip pat ne šiems laibiems, švelniems riešukams, kuriems 
tetinka deimantais nusėtos auksinės apyrankės. 
Nors jaunoji aktorė buvo įtūžusi ir nusiminusi, bet 
pasidavė šitiems iš tiesų protingiems argumentams. Fi- 
zinis priešinimasis nieko neduotų. Tai supratusi, Izabelė 
įsispraudė į karietos kampą ir tylėjo. Tik jos krūtinė 
kilojosi nuo atodūsių, ir iš gražių akių per išblyškusius 
skruostus riedėjo ašaros kaip lietaus lašai per baltos rožės 
žiedlapius. Ji galvojo apie pavojų, gresiantį jos skaistybei, 
ir apie beviltišką Sigonjako sielvartą. 

„Po nervinės krizės pasipila ašaros. Taip esti visuo- 
met, — pamanė kaukėtasis žmogus. — Juo geriau: 
šiurkščiai elgtis su šia miela mergina man būtų nema- 
lonu". 

Susigūžusi kampelyje, Izabelė kartkartėmis mesdavo 
baugų žvilgsnį į savo sargą. Tai pastebėjęs, jis kaip 
galėdamas švelniau, nors jo balsas iš prigimties buvo ki- 
mus, pasakė: 

— Nereikia manęs bijoti, panele, aš padorus žmogus ir 
nedarysiu nieko, kas jums nepatiktų. Jeigu likimas 
būtų buvęs man dosnesnis, aš, žinoma, nebūčiau jūsų, 
tokios doros, gražutės ir talentingos merginos, grobęs 
kitam, bet rūsčioji lemtis kartais verčia kilnius žmones 
elgtis gana keistai. 

— Tai jūs prisipažįstate esąs pasamdytas mane pa- 
grobti, — tarė Izabelė. — Kaip niekšiška ir žiauru! 

— Po to, ką aš padariau, — ramiausiai atsakė žmogus 
su kauke, — būtų beprasmiška tai neigti. Paryžiuje 
nemaža tokių beaistrių filosofų kaip aš, kurie už pinigus 
domisi svetimų žmonių aistromis ir netgi jas tenkina, 
padėdami jiems savo protu ir narsa, gudrumu ir špaga... 
Bet pakeiskime tą nuobodžią temą. Kokia žavi jūs buvote 
paskutinėje komedijoje! Prisipažinimo sceną suvaidinote 
nepaprastai grakščiai. Aš jums karštai plojau. Tie delnai, 
kurie -pliaukšėjo kaip skalbėjų kultuvės, buvo mano! 

— Aš jums savo ruožtu pasakysiu: palikime tas ne- 
tinkamas kalbas ir komplimentus! Sakykit, kur jūs mane 
vežate prieš mano valią, nepaisydamas įstatymų ir pa- 
dorumo. 

— Šito negaliu pasakyti, be to, jums būtų vis tiek. 
Mes privalome išlaikyti paslaptį kaip nuodėmklausiai 
ir gydytojai. Šiuose pavojinguose ir fantastiškuose 
žygiuose, kuriuos daro bevardžiai kaukėti šešėliai, būtinas 
visiškas diskretiškumas. Dažnai didesnio saugumo sume- 
timais mes netgi nepažįstame žmogaus, kuriam tarnau- 
jame, ir jis nepažįsta mūsų. 

— Vadinasi, jūs nežinote, kieno ranka jus paskatino 
šitaip šlykščiai, piktadariškai pasielgti — pagrobti 
vieškelyje merginą iš jos draugų. 

— Ar aš žinau, ar ne, tai tas pat, nes sąžinė ir pareigos 
suvokimas užčiaupia man burną. Paieškokite tarp savo 
garbintojų to, kuris jus karščiausiai myli ir su kuriuo jūs 
blogiausiai elgiatės. Turbūt tai ir bus jis. 

„Matydama, kad iš savo sargo ji daugiau nieko neišpeš, 
Izabelė nebepratarė jam nė žodžio. Be to, ji buvo tikra, kad 
pagrobimą suorganizavo ne kas kitas, o Valombrezas. 
Ji prisiminė, kaip grėsmingai skambėjo kunigaikščio 
balsas, kai po apsilankymo Dofino gatvėje, išeidamas iš 
jos kambario, jis tarė jai šiuos žodžius: „Iki pasimatymo, 
panele“. Tokio tvirto, tokių nepasotinamų geismų ir atkak- 
lių įnorių žmogaus lūpose ši paprasta frazė nežadėjo 
nieko gera. Tas įsitikinimas didino nelaimingosios aktorės 
siaubą; ji balo, pagalvojusi, kokias šio išpuikusio senjoro 
atakas turės išlaikyti jos skaistybė, nes buvo labiau 
įžeistas jo išdidumas negu meilė. Ji tikėjo, kad narsusis 
Sigonjakas ateis jai į pagalbą. Bet ar ištikimam ir drąsiam 

jos bičiuliui pavyks laiku ją rasti toje slaptavietėje, į 
kurią pagrobėjai ją veža? „Kad ir kaip būtų, — tarė ji 
sau, — jeigu tas piktas kunigaikštis bandys mane įžeisti, 
prie krūtinės turiu Čikitos peilį ir verčiau mirsiu, bet 
nesutepsiu savo garbės“. Šitaip apsisprendusi, ji kiek nuri- 
mo. 

Karieta tuo pačiu greičiu važiavo jau dvi valandos, 
tesustodama kelioms minutėms arklių pakeisti iš anksto 
paruoštoje vietoje. Kadangi užuolaidėlės buvo nuleistos, 
Izabelė negalėjo įspėti, kuria kryptimi ją veža. Tačiau, 
net jei ir būtų buvę leista jai žiūrėti pro langą, nepažįs- 
tamose vietose ji tebūtų galėjusi kiek'orientuotis pagal 
saulę; bet ją tamsoje vežė į nežinią. | 

Kai ratai pagaliau ėmė bildėti geležinėmis pakeliamojo 
tilto sijomis, Izabelė suprato, kad jie pasiekė kelionės 
tikslą. Iš tiesų karieta sustojo, durelės atsidarė, ir kaukė- 
tasis žmogus padėjo merginai išlipti. 

Ji apsižvalgė ir pamatė didelį keturkampį kiemą; 
aplinkui stovėjo keturi plytinio pastato korpusai, kurių 
raudona spalva nuo laiko buvo patamsėjusi ir gana niūri. 
Siauri ilgi vidinių fasadų langai žalsvais stiklais iš vidaus 
buvo uždaryti langinėmis ir bylojo, kad kambariai įau 
seniai negyvenami. Tarp akmenų, kuriais buvo grįstas 
kiemas, žėlė samanos, o pasieniuose augo žolė. Prie 
durų du egiptietiški stinksai ant postamento buvo atkišę 
atšipusius nagus, o apvalius jų pasturgalius margino 
geltonos ir pilkos kerpės, kerojančios ant senų akmenų. 
Nors ir paženklinta liūdesio žyme, kaip paprastai esti 
buveinė be šeimininko, nežinomoji pilis dar atrodė 
graži ir didinga. Ji buvo tuščia, bet neapleista, ir niekur 
nebuvo galima pastebėti irimo pėdsakų. Kūnas buvo nepa- 
liestas, trūko tik sielos. | 

Kaukėtasis žmogus perdavė Ižabelę liokajui pilka 
livrėja. Liokajus nulydėjo merginą plačiais laiptais su la-. 
bai dailiais, kaltinėmis arabeskomis papuoštais turėklais 
į kambarius, kurie kitados turbūt atrodė prabangos nec 
plus ultra ir kurių nublukęs puošnumas nenusileido mo- 
derniškam elegantiškumui. Pirmo kambario sienos buvo 
išmuštos seno ąžuolo paneliais, su piliastrais, karnizais 
ir išpjaustinėtų lapų rėmais aplink žalius Flandrijos ki- 

limus. Antrame kambaryje, taip pat apdailintame ąžuoli- 
niais paneliais, bet įmantriau ornamentuotais ir paauksin- 
tais, vietoj kilimų buvo alegoriški paveikslai, kurių 
prasmę būtų duvę sunkų suvokti, nes nuo laiko jie buvo 
patamsėis ir aptraukti geltono lako sluoksniu; tik kur 
ne kur dar buvo galima išskirti šviesias tapinių vietas. 
Šitos dievų ir deivių, nimfų ir herojų figūros, iš tamsos 
išnyrančios apšviesta savo puse, darė savotišką įspūdį, 
o vakare, virpčiojant lempai, galėjo net bauginti. Lova 
stovėjo gilioje alkovoje ir buvo užklota siuvinėtu užtie- 
salų su aksomi iais ruožais. Visa tai buvo labai puošnu, 
bet kiek nublukę. Sename šilke ir vilnoje vietomis 

lizgėjo aukso ir sidabro gijos, ir raudona medžiagos 
spalva turėjo melsvą atspalvį. Ant nuostabiai drožinėto 
tualetinio staliuko stovėjo pasviras Venecijos veidrodis, 
kuriame Izabelė pamatė išblyškusį, perkreiptą savo veidą. 
Židinyje liepsnojo smagi ugnis — vadinasi, jaunosios 
aktorės čia laukta. Židinys buvo didžiulis, laikomas 
Hermių ir papuoštas voliutomis, konsolėmis, girliandomis 
bei sunkokais ornamentais, kurių vidury kabojo įrėmintas 
vyro portretas. Jo išraiška pritrenkė Izabelę. Tas veidas 
atrodė jai pažįstamas: jinai prisiminė jį, kaip prisime- 
nami sapnuose matyti vaizdiniai, kurie pabudus ne išnyks- 
ta, o dar ilgai lydi jus gyvenime. Tai buvo kokių ketu- 
riasdešimiies metų žmogaus veidas, išblyškęs, juodomis 
akimis, raudonomis lūpomis, tamsiais plaukais, kupinas 
kilnaus išdidumo. Juodinto plieno kirasa su juodu emaliu 
apdailintomis auksinėmis juostomis, perrišta balta šerpe, 
dengė krūtinę. Izabelė, nors ją buvo apėmęs nerimas ir 
baimė, tarsi užkerėta žvelgė į tą portretą. Veidas buvo 
šiek tiek panašus į Valombrezo, bet visai kitokios iš- 
raiškos, ir įsižiūrėjus panašumas išnykdavo. 

Iš susimąstymo Ižabelę pažadino liokajus pilka livrėja, 
valandėlę pasišalinęs. Šįkart jis įėjo su dviem tarnais, 
kurie įnešė staliuką, padengtą vienam asmeniui. 

— Prašom valgyti, panele, — pasakė liokajus be- 
laisvei. 

Vienas tarnas tyliai pastūmė krėslą, kitas nukėlė 
senoviško masyvaus sidabrinio dubens dangtį. Gardžiai 
pakvipo buljonas. 

Nors ir labai susikrimtusi, Izabelė penoro valgyti ir 
todė! jautė sąžinės graužimą, užmiršusi, kad gamta niekad 
neatsisako savo teisių. Bet pagalvojusi, kad į tuos valgius 
gal įmaišyta kokių narkotikų, nuo kurių ji neįstengs 
priešintis, atstūmė lėkštę, į kurią jau buvo panardinusi 
šaukštą. 

Liokajus pilka livrėja, matyt, suprato merginos būgš- 
tavimą ir paragavo vyno, vandens ir visų ant stalo padėtų 
valgių. Kiek nusiraminusi, belaisvė nurijo gurkšnį bul- 
jono, suvalgė gabalėlį duonos ir sučiulpė viščiuko spar- 
nelį. Baigusi tuos lengvus pietus, ji, iškankinta tos dienos 
išgyvenimų, pristūmė krėslą prie židinio ir kurį laiką sėdė- 
jo, alkūne pasirėmusi į ranktūrį, laikydama delnu smakrą, 
liūdnai susimąsčiusi. 

Paskui atsistojo ir priėjo prie lango pasižiūrėti, koks 
vaizdas iš jo atsiveria. Nebuvo jokių grotelių, nieko, kas 
primintų kalėjimą. Tik prie pat sienos tamsavo stovintis, 
pažaliavęs gilaus, pilį supančio griovio vanduo. Tiltas, 
kuriuo važiavo karieta, vėl buvo pakeltas, ir susisiekti su 
išoriniu pasauliu tebuvo įmanoma nebent perplaukiant 
griovį. Bet būtų buvę labai sunku ropštis stačiais akme- 
niniais griovio šlaitais. Horizontą gožė aplink pilį paso- 
dintų šimtamečių medžių alėja. Languose šmėkšojo susi- 
pynusios jų šakos, kurios, net nusimetusios lapus, neleido 
nieko matyti. Viltis pabėgti ar būti išvaduotai išblėso, 
beliko laukti su tuo nervingų nerimu, kuris galbūt 
baisesnis už siaubingiausią katastrofą. 

Vargšelė Izabelė krūpčiojo nuo menkiausio garso. Nuo 
vandens čiurlenimo, vėjo ošimo; mediniam paneliui 
brakštelėjus ar ugniai suspragsėjus, jai nugarą išpildavo 
šaltas prakaitas. Kas akimirką ji laukė, kada atsidarys 
durys arba prasiskirs siena, atverdama slaptą koridorių, 
ir iš tamsos išlįs kažkas, žmogus ar šmėkla. Vaiduoklio 
ji gal ne taip bijojo. Sutemoms tirštėjant, jos baimė 
didėjo; kai įėjo augalotas liokajus su degančia žvakidė, ji 
vos neapalpo. | 

Kol Izabelė drebėjo iš siaubo vieniša tame kambaryje, 
jos pagrobėjai puotavo žemoje salėje, mat jiems buvo 
įsakyta likti pilyje: jie turėjo sudaryti įgulą, jei Sigonjakas 
kartais užpultų. Jie maukė, kaip tris dienas negėrę, bet 

vienas rodė itin nuostabų gebėjimą siurbti. Tai buvo tas 
pats žmogus, kuris gabeno Izabelę ant savo arklio; ka- 
dangi buvo nusiėmęs kaukę, kiekvienas galėjo matyti 
išblyškusį kaip drobė jo veidą, kuriame it žarija lieps- 
nojo raudona nosis. Iš šios nosies skaitytojas, be abejo, 
pažino Lampurdo bičiulį Malartiką. 


XVI 
VALOMBREZAS 


Kai Izabelė liko viena nepažįstamame kambaryje, kur 
kiekvieną akimirką jos galėjo tykoti paslaptingas pavo- 
jus, širdį ėmė slėgti nesuprantama baimė, nors klajokliš- 
kas gyvenimas išmokė ją būti drąsesnę, negu paprastai 
esti moterys. O ta senoviškos, bet gerai išsilaikiusios 
prabangos buveinė anaiptol nebuvo niūri. Židinyje links- 
mai šokinėjo liepsnos; vaiski žvakių šviesa skverbėsi į 
visus kampelius, kartu su tamsa išvaikydama iš ten ir klai- 
kias pamėkles. Maloni šiluma ir visa aplinka dvelkė 
nėrūpestinga, jaukia nuotaika. Tapytos sienos buvo ryškiai 
apšviestos ir neatrodė fantastiškos, 60 puošniuose rėmuose 
virš židinio kabantis vyro portretas, patraukęs Izabelės 
dėmesį, nežiūrėjo, kaip kartais kiti portretai, tuo įkyriu, 
baisiu žvilgsniu, kuris tarsi seka jus. Jis ramiai, gera- 
širdiškai ir globėjiškai šypsojosi, nelyginant šventasis, 
į kurį galima kreiptis pavojaus valandą. Tačiau ši rami, 
jauki, svetinga aplinka neleido nurimti Izabelės ner- 
vams, kurie virpėjo kaip užgautos gitaros stygos. Ji 
vogčiomis nerimastingai dairėsi aplinkui, norėdama ir 
miesi gilioje nakties ramybėje pagaudavo vos girdimus 
tylos balsus. Vienas Dievas težino, kokią baisią reikšmę ji 
teikė įiems! Pagaliau ją apėmė begalinis nerimas; ji 
nutarė palikti tą šviesų, šiltą, jaukų kambarį ir „leistis 
nežinomais pilies koridoriais, kur galėjo sutikti ne vieną 
šiurpų vaiduoklį, ieškodama kokios nors užmirštos 
išeigos ar prieglobsčio. Įsitikinusi, kad kambario durys 
neužrakintos, įi pasiėmė nuo staliuko liokajaus nakčiai 

paliktą lemputę ir, dangstydama ją ranka, išėjo. 

Iš pradžių Izabelė atsidūrė priešais tuos pačius su 
įmantriais kaltiniais turėklais laiptus, kuriais ją čionai 
užvedė tarnas. Ji nulipo jais žemyn, teisingai nuspren- 
dusi, kad antrame aukšte negali būti jokios išeigos, 
pro kurią ji galėtų pabėgti. Nusileidusi į vestibiulį, ji 
apačioje pamatė atvertas duris, pasuko rankeną, ir durys 
braškėdamos ir girgždėdamos atsidarė; tas braškesys ir 
girgždesys jai pasirodė it griausmas, nors jį vos buvo 
galima išgirsti už trijų žingsnių. Drėgname uždaros 
patalpos ore spragsėjo lemputė, ir jaunoji aktorė blau- 
sioje šviesoje išvydo didžiulį kambarį. Jis nebuvo la- 
bai apleistas, bet negyvas, kaip. esti visi negyvenami 
būstai. Ilgi ąžuoliniai suolai šliejosi prie sienų, apmuštų 
kilimais su atvaizduotais juose žmonėmis. Staigi šviesa 
išplėšė iš tamsos iškabinėtus trofėjinius ginklus, geležines 
pirštines, špagas ir skydus. Mergina vos neatsitrenkė į 
vidury kambario stovintį didžiulį stalą masyviomis ko- 
jomis. Izabelė jį aplenkė, bet, priėjusi priešingame gale 
duris į gretimą salę, nustėro iš baimės. Abipus durų stovėjo 
du sustingę, nuo galvos iki kojų ginkluoti sargybiniai; 
geležinės pirštinės buvo sukryžiuotos ant didžiulių špa- 
gų, kurių smaigaliai rėmėsi į žemę. Šarvų antveidžiai 
buvo kaip bjaurių paukščių galvos: skylės buvo tartum 
vyzdžiai, o nosį dengianti dalis — snapas; ant šalmų 
skiauterių styrojo it piktai plazdantys sparnai į plunks- 
nas panašios geležinės plokštelės; krūtinė, ant kurios 
žėrėjo šviesos ruoželis, keistai pūpsojo lyg nuo giliai 
įkvėpto oro; iš plieninių antkelių ir antalkūnių kyšojo 
tartum erelio nagai lenkti smaigai, o kojų galuose sty- 
rojo nagai. Lempa Izabelės rankoje virpėjo, ir mirgančio- 
je šviesoje tuodu geležiniai vaiduokliai iš tikrųjų atrodė 
baisūs ir galėjo išgąsdinti didžiausius narsuolius. Todėl 
vargšės Izabelės širdis ėmė smarkiai daužytis krūtinėje. 
Mergina gailėjosi išėjusi į tą rizikingą naktinę kelionę. 
Bet kariai nejudėjo, nors turėjo ją pastebėti, ir nepakėlė 
špagų, kad užtvertų jai kelią. Tada ji priėjo prie vieno 
sargybinio ir prikišo lemputę jam prie pat nosies. Šar- 
vuotas karys nesukrutėjo ir nepakeitė bejausmės pozos. 
Izabelė įsidrąsino ir, jau suvokdama, kas čia yra, pakėlė 

šalmo, antveidį: už jo žiojėjo tamsi tuštuma. Abu sargy- 
biniai tebuvo įdomūs vokiečių riterių šarvai, uždėti ant 
manekenų. Bet vargšė belaisvė, naktį klajojanti po tuščią 
pilį, galėjo palaikyti juos gyvais, ir tai visai supranta- 
ma, nes tas metalinis kiautas, nulietas pagal žmogaus 
kūną, kaip karių statulos, labai panašus į žmogų, net 
kai yra tuščias, ir baugina savo aštriais kampais bei 
mazguotais sąnariais. Izabelė, nors ir liūdnai nusitei- 
kusi, nenorom šyptelėjo, matydama, kad apsiriko, ir, 
nelyginant riterių romanų herojai, kurie kokio nors talis- 
mano padedami suardo kerus, draudžiančius jiems įeiti į 
užburtą pilį, drąsiai žengė į antrą salę, nebebijodama tų 
bejėgių sargybinių. 

Tai buvo erdvus valgomasis, sprendžiant iš aukštų 
raižytinio stalo bufetų, kuriuose blausiai spindėjo sida- 
briniai indai: ąsočiai, druskinės, pipirinės, taurės, pilvotos 
vazos, dideli sidabriniai ar paauksuoti dubenys, panašūs į 
skydus ar karietos ratus, o grakščių ir aikštingų formų 
Bohemijos ir Venecijos krištolas nuo šviesos blykčiojo 
žaliais, raudonais ir melsvais atspindžiais. Kėdės ketur- 
kampėmis atkaltėmis, sustatytos aplink stalą, tarsi veltui 
laukė svečių, o naktį į jas galbūt sėsdavo šmėklos, susi- 
rinkusios puotauti. Įspaustomis auksinėmis gėlėmis sena 
Kordobos oda, kuria buvo apmuštos sienos virš ąžuolinio 
panelio, vietomis nuo lemputės suspindėdavo rusva spalva, 
tartum sušildydama tamsą. Izabelė tik metė akį į tą seno- 
vinę prabangą ir skubiai peržengė trečių durų slenkstį. 

Ši salė, matyt, svetainė, buvo didesnė už dvi pirmąsias, 
taipogi labai erdvias sales. Menka lemputė negalėjo apš- 
viesti visko, kas buvo toliau, ir nuo silpnos jos liepsnelės 
už kelių žingsnių atsirado gelsvi pluoštai kaip Žvaigždės 
spinduliai rūke. Tačiau ir šios blausios šviesos pakako, 
kad išryškėtų šešėliai ir tamsa įgautų kraupius pavidalus, 
neaiškius kontūrus, kuriuos dar papildydavo įbauginta 
vaizduotė. Vaiduokliai apsivyniodavo užuolaidų klostė- 
mis; krėsluose tūnojo pabaisos, ir siaubingos lervos kiurk- 
sojo susigūžusios tamsiuose kampuose arba karojo, įsi- 
kibusios į ką nors šikšnosparnių nagais. 

Įveikusi tą fantastišką baimę, Izabelė ėjo toliau ir salės 
gale, ant kilimu apklotos pakylos, į kurią vedė trys 

laipteliai, pamatė plunksnomis ir herbu papuoštą didiko 
baldakimą. Viskas skendėjo tamsoje ir nuo vieno kito atš- 
vaito įgaudavo kažkokio paslaptingumo ir šiurpaus didin- 
gumo. Tai buvo tarytum dvasių susirinkimui pirminin- 
kaujančiojo krėslas, ir nereikėjo lakios vaizduotės, kad 
pamatytum ten sėdintį tamsybės angelą, išskėtusį ilgus 
juodus sparnus. 

Izabelė paspartino žingsnius; nors jos eisena buvo 
lengvutė, šioje tyloje jos kurpaitės siaubingai girgždėjo. 
Ketvirtas kambarys buvo miegamasis, kurio didžiąją dalį 
užėmė milžiniška lova su sunkiomis, tamsiai raudonomis 
indiško damasto užuolaidomis. Tarp lovos ir sienos stovėjo 
juodmedžio klauptas, o virš jo spindėjo sidabrinis 
kryžius su nukryžiuotuoju. Užuolaidomis užtraukta lova 
net dieną kelia kažkokį nerimą; nejučiom savęs klausi: kas 
ten, už tų užuolaidų? O naktį negyvenamame kambaryje 
uždangstyta lova baugina: gal ten guli lavonas arba tyko 
gyvas žmogus? Izabelei pasirodė, kad ji girdi pro užuolaidą 
ritmišką ir gilų miegančiojo kvėpavimą. Ar tai buvo 
iliuzija, ar realybė? Ji nedrįso praskleisti raudonos medžia- 
gos ir lempute apšviesti lovos. 

Už miegamojo buvo biblioteka. Ant knygų spintų sto- 
vintys poetų, filosofų ir istorikų biustai žvelgė į Izabelę 
didelėmis baltomis akimis. Gausių, netvarkingai sudėtų 
knygų nugarėlėse lemputės apšviesti mirgėjo auksiniai 
skaičiai ir antraštės. Toliau pastatas suko stačiu kampu, 
ir šoninį fasadą iš kiemo pusės buvo užėmusi ilga 
galerija. Sienoje, priešais kiekvieną langą, seno paraus- 
vėjusio aukso rėmuose chronologine tvarka kabojo šeimos 
portretai. Langai iš vidaus buvo uždaryti langinėmis 
su ovaliomis angomis viršuje, ir todėl šiuo metu susidarė 
keistas įspūdis. Patekėjo mėnuo, ir pro tas angas prasis- 
kverbę jo spinduliai nušvietė priešinę sieną; kartais 
melsvos šviesos dėmė tartum balzgana kaukė krisdavo 
ant kurio nors portreto veido. Toje stebuklingoje mė- 
nesienoje paveikslai kraupiai atgydavo: mat liemenys 
likdavo šešėlyje, ir tik sidabriškai blyškios galvos staiga 
tartum išlįsdavo iš rėmo žvilgtelėti į praeinančią Izabelę. 
Kiti, kuriuos tepasiekė silpna lemputės šviesa, išlaikė po 
geltonu laku iškilmingai negyvas pozas, bet juodais 

akių vyzdžiais, lyg pro tyčia tam padarytas angas, žiūrėjo 
į pasaulį protėvių dvasios, ir tai buvo nė kiek ne jaukesni 
TA 

Pereiti tą šmėkliškais atvaizdais nukabinėtą galeriją 
Izabelei prireikė ne mažiau drąsos, kaip kareiviui žy- 
giuoti, priešo apšaudomam. Nuo šalto prakaito sudrėko 
palaidinukė, ir mergina tarsi regėjo, kaip tie vaiduokliai 
su kirasomis ir kavalerijos ordinais, tos senyvos damos 
su aukštomis gofruotomis apykaklėmis ir labai plačiais kri- 
nolinais leidžiasi iš savo rėmų ir slenka paskui ją it 
gedulinga eisena. Ji net girdėjo, kaip jie žengia parketu. 
Pagaliau ji priėjo šio plataus koridoriaus galą su stikli- 
nėmis durimis į kiemą. Vargais negalais jas atidarė, nes 
senas surūdijęs raktas sunkiai besisuko spynoje, ir, pasta- 
čiusi lempą tokioj vietoj, kad neužgestų, kol ji grįš, išėjo 
iš galerijos, tos naktinių baubų ir pamėklių buveinės. 

Išvydusi aukštą dangų, kuriame sidabru žėrėdamos 
mirgėjo kelios Žvaigždelės, neužgesusios nuo blyškaus 
mėnulio šviesos, Izabelė pajuto beribį džiaugsmą, tarsi 
iš mirties vėl būtų grįžusi į gyvenimą. Jai atrodė, kad 
visagalis ją dabar mato iš aukštybių. o kol ji klaidžiojo 
tamsoje, po niūriais skliautais, salių ir koridorių labirin- 
te, Dievas galėjo ją užmiršti. Nors jos padėtis nė kiek 
nepagerėjo, bet didžiulė našta nusirito jai nuo krūtinės. 
Ji toliau. tyrinėjo aplinką. Kiemą iš visų pusių juosė 
aklina nelyginant tvirtovės siena, išskyrus vienus skliau- 
tuotus vartus arba arką, Matyt, prie pat griovio, nes, 
kai Izabelė atsargiai pasilenkė į tą pusę, jai į veidą, 
tartum vėjo gūsis, padvelkė vandens vėsuma, ir ji išgir- 
do, kaip bangelės pliuškena į akmeninį griovio krantą. Ma- 
tyt, pro čia pilies virtuvei buvo pristatomas maistas. 
Bet, norint čionai atvykti arba persikelti iš čia į kitą 
griovio pusę, reikėjo turėti valtelę, kuri tikriausiai Ssto- 
vėjo kur nors apačioje, prie sienos, Izabelei nepasiekiamoj 
vietoj. 

Vadinasi, pabėgti iš čia buvo taip pat neįmanoma 
kaip ir iš visų kitų pusių. Štai kodėl kalinei buvo palikta 
sąlygiška laisvė. Jos narvas buvo atviras kaip tų egzotiškų 
paukščių, kurie gabenami laivais, kadangi, kiek paskraidę, 
jie vis tiek turi sugrįžti, nes artimiausia žemė dar taip toli, 

kad jų sparnai nenuneš. Griovys aplink pilį buvo tartum 
vandenynas aplink laivą. 

Viename kiemo kampe pro žemos salės langines 
skverbėsi rausva šviesa, ir nakties tyloje iš šios tamsoje 
skendinčios kertės kilo klegesys. Lengvai suprantamo 
smalsumo skatinama, mergina pasuko į tą šviesą iI 
triukšmą. Pažvelgusi pro vienos, ne taip aklinai uždarytos 
langinės plyšį, ji pamatė, kas dedasi salės viduje. 

Aplink stalą, virš kurio švietė ant varinės grandinės 
nuo lubų nukarusi lempa su trim degikliais, puotavo 
uvėrios ir įžūlios išvaizdos žaliūkai. Izabelė nesunkiai 
pažino savo pagrobėjus, nors tada jie dėvėjo kaukes. 
Tai buvo Pjegri, Torgelis, La Rapė ir Brengenarilis, 
kurių išorė visiškai atitiko tuos žavius vardus?“!. Iš 
viršaus krintanti šviesa blizgino jų kaktas, akis panar- 
dindama į tamsą, pabrėžė išsikišusias nosis ir žaidė veš- 
liuose ūsuose, 0 jų veidai darėsi dar žiauresni, nors ir 
taip jau buvo bauginantys. Kiek tolėliau, prie stalo galo, 
nusiėmęs peruką ir netikrą barzdą, kuriais naudojosi 
vaidindamas neregį, sėdėjo Agostenas; jis, būdamas pro- 
vincijos plėšikas, negalėjo lygintis su Paryžiaus breteriais. 
Garbingiausioje vietoje sėdėjo Malartikas, vienbalsiai 
išrinktas puotos karaliumi. Jo veidas buvo labiau išblyš- 
kes, o nosis labiau išraudusi negu paprastai. Šį reiškinį 
galėjo paaiškinti daugybė ant bufeto išsirikiavusių 
tuščių butelių tarsi lavonų, išnešamų iš mūšio lauko, be 
to, pilni buteliai, kuriuos mitriai besisukinėjantis ūk- 
vaizdis tik statė ir statė priešais jį. 

Iš neaiškaus sugėrovų pokalbio Izabelė atskirdavo 
vieną kitą žodį, kurio prasmės dažniausiai nesuprasdavo, 
nes jie šnekėjosi lošimo landynių, smuklių ir fechtavimo 
salių žargonu, nevengdami nė šlykščių žodžių, paskolintų 
iš stebuklų kiemo“?“ žodyno, kur kalbama Egipto ir 
Bohemijos čigonų kalbomis. Iš nugirstų nuotrupų jai 
nepaaiškėjo tolimesnis jos likimas. Ji sužvarbo-ir buvo 


2!Pagal vardų prasmę — Pilkakojis, Nusuktasprandis, Trinuk- 
lis, Gargaras. | 
22Stebuklų kiemas — viduramžių Paryžiaus kvartalas, elgetų 


ir valkatų landynė. Viktoras Hugo jį aprašė „Paryžiaus ka- 
tedroje“. 

beeinanti, tik staiga Malartikas, reikalaudamas tylos, taip 
vožė kumščiu į stalą, kad buteliai susvirduliavo tartum 
girti, ir, atsitrenkę vienas į kitą, suskambo stiklai, iš- 
duodami krištolinį garsą do, mi, sol, si. Nors jau gerokai 
įkaušę, gėrikai pašoko nuo suolų, ir visų veidai akies 
mirksniu pasisuko į Malartiką. 

Triukšmui aprimus, Malartikas atsistojo ir, pakėlęs 
stiklą, kuriame vynas šviesoje spindėjo it žiedo akis, tarė: 

— Bičiuliai, pasiklausykite dainos, kurią esu sukū- 
ręs, nes brązginu lyrą ne blogiau už špagą. Daina, kaip ir 
tinka tikram girtuokliui, bakchanališka. Žuvys — nebylės 
dėl to, kad geria vandenį; jei gertų vyną, kaipmat 
uždainuotų. Parodykime, kad esame žmonės ir mokame 
skambiai girtauti. 

— Dainą! Dainą! — sušuko Brengenarilis, La Rapė, 
Torgelis ir Pjegri, nebeįstengiantys suvokti tos subtilios 
dialektikos. 

Malartikas, keletą kartų garsiai atsikrenkštęs, pravalė 
gerklę ir tartum dainininkas, pakviestas į karaliaus rūmus, 
kiek prikimusiu, bet švariu balsu uždainavo: 


O Bakchai, mes visi kartu 
Sušukim: „Tegyvuoja vynas — 
Tas vynuogynų kraujas grynas, 
Trykštiąs iš kekių sutryptų 
Lyg žaižaruojantis rubinas! 


Kas vyno galią išbandys, 

Tik vyno spalvomis ir puošis 
Ir vynuogių dažu didžiuosis, — 
Jo skruostai raudonai pražys, 
Smagiai paraus nuo vyno nosis. 


Iš aukšto žiūrime į tą, 

Kas vyno niekina ąsotį! 

Lai toks žmogus pavirs varle 

Ir ims po tvenkinį šokuoti, — 
Ten aitsigers vandens lig soties! 


Daina buvo sutikta džiaugsmo šūksniais, o Torgelis, 
pretenduojantis į poezijos žinovus, nepabūgo paskelbti 

Malartiko Sent Amano?? varžovu. Tas pareiškimas liudijo, 
kad girtumas aptemdė draugui protą. Dainininko garbei 
visi pakėlė po sklidiną taurę vyno ir sąžiningai išgėrė 
iki paskutinio lašo. Paskutinis lašas ir pribaigė silpnes- 
niuosius iš tos šutvės. La Rapė susmuko po stalu, o ant jo, 
kaip ant čiužinio, užvirto Brengenarilis. Tvirtesnieji — 
Pjegri ir Torgelis — panarino galvas ir užmigo ant su- 
nertų savo rankų. Malartikas sėdėjo kėdėje tiesus, su 
kaušeliu rankoj; jo akys išsiplėtė, o nosis liepsnojo tokiu 
ryškiu raudoniu, kad, rodės, kibirkščiuoja it geležis, 
ištraukta iš kalvės žaizdro. Padėręs, bet nepasiduodamas 
girtumui, jis mechaniškai kartojo, nors niekas jam ne- 
bepritarė: 

O Bakchai, mes visi kartu 

Sušukim: „Tegyvuoja vynas!“ 


Pasibjaurėjusi tuo šlykščiu reginiu, Izabelė pasitraukė 
nuo lango. Toliau žvalgydamasi, ji netrukus atsidūrė po 
skliautu, kur kabojo atsvarai su pakeliamojo tilto grandi- 
nėmis — tiltas vėl buvo pritrauktas prie pilies.' Tokį 
sunkų įrenginį pajudinti neįmanoma, o kadangi kito išėji- 
mo iš čia nebuvo, kaip tik tiltu, belaisvei teko atsisakyti 
pabėgimo. Ji grįžo į portretų galeriją ir pasiėmė ten paliktą 
lemputę; šįkart jinai tuo koridoriumi ėjo nebe taip bai- 
mindamasi, nes dabar žinojo, kur einanti, o baimė kyla iš 
nežinomybės. Ji greitai perbėgo biblioteką, svetainę ir 
visus kambarius, po kuriuos pirma taip atsargiai ir su 
tokia baime žvalgėsi. Riterių šarvai, kurie ją taip išgąsdino, 
dabar pasirodė beveik juokingi, ir ji drąsiai užlipo laipte- 
liais, kuriais neseniai buvo nusileidusi pirštų galiukais, 
sulaikiusi kvapą, bijodama sukelti menkiausią aidą, snū- 
duriuojantį šiame skambiame narve. 

Tačiau koks siaubas ją apėmė, kai, žengdama per savo 
kambario slenkstį, ji kampe, prie židinio, pamatė sėdinčią 
keistą žmogystą! Tai buvo ne vaiduoklis, — žvakių šviesa 
ir židinio liepsnos ryškiai ją apšvietė ir apsirikti nebuvo 


22Markas Antuanas Žiraras de Sent Amanas 
(1594—1661) — prancūzų poetas; jis apdainavo siautulingą linksmybę, 
puotas. 

galima, — o gležnas ir trapus kūnelis, bet labai gyvas — 
tai liudijo laukiniu žvilgsniu spindinčios didelės juodos 
akys. Jos įsmigo į tarpduryje sustojusią Izabele su hip- 
notizuojančiu ramumu; tas žvilgsnis visai nebuvo panašus 
į blausų vaiduoklių žvilgsnį. Ilgi, tamsūs, atgal atmesti 
r-'aukai leido aiškiai matyti įrudusį, dailių bruožų, liesą ir 
vaikiškai gyvą veidelį; praviroje burnoje spindėjo 
altutėliai dantukai. Vėjo nugairintos rankutės buvo su- 
** ryžiuotos ant krūtinės, nagučiai — blyškesni už pirštus. 
Nuogos kojytės nesiekė žemės. Pro šiurkščių drobinių 
marškinių iškirptę blizgėjo perlų karoliai. 

Iš šio vėrinio skaitytojas, be abejo, pažino Čikitą. 
Tai ir buvo Čikita, tik ne mergaitės suknele, o berniuko 
apdaru, kuriuo vilkėjo vaidindama tariamojo neregio 
vedlį. Šis drabužis, susidedantis iš marškinių ir plačių 
kelnių, mažytei neblogai tiko, nes ji dar buvo to amžiaus, 
kai lytis nėra išryškėjusi, ir ją buvo galima palaikyti 
ir mergaite, ir paaugliu berniuku. 

Kai Izabelė pažino tą keistą būtybę, tuoj aprimo, nors 
iš pradžių, netikėtai ją išvydusi, susijaudino. Pati Čikita 
nebuvo baisi, be to, ji jautė jaunajai aktorei savotišką 
dėkingumą, kurį įrodė jųdviejų ankstesnio susitikimo 
metu. 

Nenuleisdama akių nuo Izabelės, Čikita pusbalsiu 
murmėjo keistą savo dainelę proza, tą pačią, kurią 
niūniavo lįsdama pro langelį sienoje, kai pirmą kar- 
tą Mėgino pagrobti Izabele „Prancūzijos herbo“ vieš- 
butyje: „Čikita šoka ant tvoros pinučių smaigalių, 
Čikita pralenda pro visas rakto skylutes“. 


— Ar tebeturi peilį — paklausė ji Izabelę, 
kai toji prisiartino prie židinio. — Tą, su trimis 
raudonomis įrantomis? 

— Taip, Čikita,— atsakė jaunoji moteris, — aš jį 


nešiojuosi čia, tarp palaidinės ir korsažo. Bet kodėl 
tu šito klausiė Argi mano gyvybei gresia pavojus? 

— Peilis,— atsakė mažytė, ir jos akyse suspindo 
žiaurumas,— peilis — ištikimas bičiulis ir neišduoda 
savo šeimininko, jei šeimininkas jį pagirdo, nes peilį 
kankina troškulys. 

— Tu mane gąsdini, piktas vaike! — sušuko Iza- 

belė, sumišusi nuo. tų šiurpių, keistų kalbų. Ta- 
čiau jos padėtyje tie žodžiai galėjo būti ir naudin- 
gas įspėjimas. 


— Pagaląsk smaigalį į židinio marmurą,— toliau 
kalbėjo Čikita,— išpustyk ašmenis į savo kurpių pa- 
dą. 

— Kam tu man visa tai sakai? — paklausė nuba- 


lusi aktorė. 

— Šiaip sau. Kas nori gintis, turi paruošti ginklą, 
štai ir viskas.. 

Tos keistos, kraupios frazės pasėjo nerimą Izabe- 
lės širdy, nors ji jautėsi ramesnė, kai Čikita buvo jos 
kambaryje. Mergaitė, atrodė, jautė jai tikrą prierai- 
šumą, kad ir dėl nerimtos priežasties. „Aš niekad ne- 
perpjausiu tau gerklės“ — pasakė Čikita, ir, pagal 
laukinį jos supratimą, tai buvo iškilmingas pažadas, 
draugystės sutartis, kurios ji negalėjo sulaužyti. Iza- 
belė po Agosteno buvo vienintelis žmogus, parodęs 
jai simpatiją; aktorė padovanojo mergaitei pirmą pa- 
puošalą, tuo patenkindama vaikišką jos koketiškumą. 
Būdama dar pernelyg jauna pavydėti, Čikita naiviai 
gėrėjosi jaunosios aktorės grožiu. Švelnus Izabelės vei- 
das žavėjo laukinukę, ligi tol temačiusią piktus ir 
žiaurius veidus, kuriuose atsispindėdavo grobuoniški, 
nevaldomi ir nuožmūs jausmai. 


— Kaip tu patekai čiaė — paklausė Izabelė, valan- 
dėlę tylėjusi. — Tau pavesta mane saugoti? 
— „Ne,— atsakė Čikita. — Aš pati atėjau, ues 


pamačiau šviesą ir ugnį. Man nusibodo kiūtoti kampe, kol 
tie vyrai geria butelį po butelio. Esu tokia maža ir 
liesa, kad manęs niekas nepastebi kaip katės, snau- 
džiančios po stalu. Per patį trįjukšmą aš ėmiau ir 
pasprukau. Man bjaurus vyno ir mėsos kvapas, aš pri- 
pratusi prie kvepiančių viržių ir pušų sakų. 

— Ir tu nebijojai eiti be žvakės tais ilgais 
tamsiais koridoriais ir dideliais niūriais kambariais? 

— Čikita nežino, kas yra baimė. Jos akys mato 
tamsoje, o kojos žengia nesuklupdamos. Jeigu ji sutinka 
pelėdą, pelėda užsimerkia, o ne Čikita. Šikšnospar- 
nis suskliaučia plėvėtus sparnus, kai ji prisiartina. 

Naktis — jos bičiulė ir nedangsto nuo jos savo pas- 
lapčių. Čikita žino, kur pelėdų lizdai, vagių slapta- 
vietės, kur užkasti lavonai ir kur vaidenasi. Tik 
dienai ji to niekad neišduos. 

Čikitai kalbant tuos keistus žodžius, jos akyse 
žėrėjo nežemiška ugnis. Vienatvės įjaudrinta jos dva- 
sia tarėsi turinti magiškos galios. Plėšikavimo ir Žudynių 
scenos, prie kurių ji priprato nuo pat vaikystės, ma- 
tyt, smarkiai paveikė lakią, neišlavintą ir karštligišką 
jos vaizduotę. Jos įsitikinimas paveikė Izabelę; ši žvel- 
gė į ją su prietaringa baime. 

— Man labai patinka būti čia, prie židinio, ša- 
lia tavęs,— toliau kalbėjo mergaitė. — Tu graži, 
ir man malonu į tave žiūrėti. Tu panaši į Mergelę 
Mariją, kurią mačiau ant altoriaus, bet tik iš tolo: mane 
išvarė iš bažnyčios kartu su šunimis, nes buvau ne- 
sišiukavusi, O šviesiai geltonas mano sijonas būtų 
juokinęs tikinčiuosius. Kokia baltutė tavo ranka! Manoji, 
ant jos uždėta, atrodo lyg beždžionės letena. Tavo 
plaukai švelnūs kaip šilkas, o mano susivėlę, pasišiaušę. 
Aš labai negraži, tiesa? | 

— Ne, vaikeli. — atsakė Izabelė, kurią tas naivus 
žavėjimasis nejučiom sujaudino. — Tu savotiškai gra- 
ži. Tave tik reikia truputį aptvarkyti, gražiai aprengti, 
ir tu galėsi varžytis su dailiausiomis merginomis. 

— Tu taip manai? Aš prisivogsiu gražių drabužių, 
apsitaisysiu, tada ir Agostenas mane mylės. 

Ši mintis rausva šviesa nuplieskė tamsų mergaitės 
veiduką, ir valandėlę ji sėdėjo palaimingai užsisvajo- 
jusi, 

— Ar tu žinai, kur mes esame — paklausė Iza- 
belė, kai Čikita vėl pakėlė ilgas juodas blakstienas. 

— Pilyje to senjoro, kuris turi daug daug pinigų 
ir jau kartą norėjo tave pagrobti Paryžiuje. Jei 
būčiau tada atšovusi velkę, jam būtų pavykę. Bet 
tu man dovanojai perlų karolius, ir aš nenorėjau tau 
daryti bloga. 

— Tačiau šį kartą padėjai mane pagrobti, — pasakė 
Izabelė, — vadinasi, manęs nebemyli, jei atidavei prie- 
šams. 

— Agostenas liepė, ir aš turėjau jo klausyti. 
Be to, tada neregio vedliu būtų paėmę ką nors kitą, ir 
aš nebūčiau su tavim patekusi į pilį. O čia, manau, ga- 
lėsiu būti tau kuo nors naudinga. Esu drąsi, vikri iIr 
stipri, nors ir maža, ir nenoriu, kad tave skriaustų. 

— Ar toli .-Paryžius nuo šitos pilies, kur mane laiko 
uždaręė — paklausė jaunoji moteris, prisitraukdama 
Čikitą prie kelių. — Ar negirdėjai, kaip šią pilį vadina 
kuris nors iš tų vyrų? 

— Taip, Torgelis sakė, kad ši vieta vadinasi... 
kaip ji vadinasi? — pati save klausė mergaitė sumišusi, 
kasydamasi pakaušį. | 

— Pasistenk prisiminti, vaikuti, — tarė Izabelė, glos- 
tydama tamsius Čikitos skruostelius. 

Mergaitė paraudo iš malonumo nuo tokios glamo- 


nės — dar niekas nebuvo su ja taip meiliai elgęsis. 
— Man rodos, Va-lom-bre-zas,— tarė Čikita paskieme- 
niui, tarsi klausydamasi vidinio aido. — Taip, tikrai 


Valombrezas. Tai pavardė to senjoro, kurį tavo bičiulis 
kapitonas Frakasas sužeidė dvikovoje. Verčiau jį būtų 
nudėjęs. Tas kunigaikštis labai piktas žmogus, nors ir 
žarsto auksą saujomis kaip sėjėjas grūdus. Juk tu jo 
nekenti, tiesa? Ir norėtum nuo jo pasprukti? 

— O taip! Bet tai neįmanoma,— tarė jaunoji 
aktorė. — Aplink pilį gilus griovys, o pakeliama- 
sis tiltas pritrauktas. Pabėgti jokiu būdu negalima. 

— Čikitai grotelės, užraktai, sienos ir grioviai — 
vieni juokai. Jei įsigeis, Čikita gali išeiti iš akliniau- 
siai uždaryto kalėjimo ir nuskristi į mėnulį, o su- 
glumęs sargas tik išsprogins akis! Jei ji panorės, dar 
prieš saulės tekėjimą kapitonas sužinos, kur paslėpta 
toji, kurios jis ieško. 

Išgirdusi tuos padrikus žodžius, Izabelė ėmė būgštau- 
ti, kad silpnas Čikitos smegenis ištiko pamišimas. Bet 
mergaitės veidas buvo toks ramus, akys žvelgė taip ty- 
rai, balsas skambėjo taip įtaigiai, kad šią prielaidą 
teko atmesti. Ši keista būtybė tikriausiai turėjo 
beveik magiškos galios. 

Tartum norėdama, kad Izabelė patikėtų, jog ji nesigiria, 

mergaitė jai tarė: 

— Tuojau iš čia išeisiu. Leisk man kiek pagalvoti, ir 
aš jau rasiu būdą. Nekalbėk, nekvėpuok — menkiau- 
sias triukšmas mane blaško. Aš turiu išgirsti Dvasią. 

Čikita pasilenkė, užsidengė akis ranka ir valandėlę 
visiškai nejudėjo, paskui pakėlė galvą, atidarė langą, už- 
lipo ant palangės ir įsižiūrėjo į tamsą. Prie sienos 
nakties vėjas teliūskavo tamsų griovio vandenį. 

„Nejaugi ji iš tikrųjų išskris kaip šikšnosparnis?“ — 
galvojo Izabelė, atidžiai sekdama visus Čikitos judesius. 

Priešais langą, kitoje griovio pusėje, augo didžiu- 
lis šimtametis medis, kurio beveik horizontalios šakos 
buvo palei žemę, virš griovio vandens, bet nė viena, 
kad ir ilgiausia, nesiekė sienos — trūko dar kokių aštuonių 
ar dešimties pėdų. Šiuo medžiu ir rėmėsi Čikitos pabėgimo 
planas. Nušokusi į kambarį, ji išsitraukė iš kišenės plony- 
tėlaitę, labai tvirtą, ilgą ašutinę virvelę, suvytą į kamuolį, 
išvyniojo ją ant parketo, iš kitos kišenės išsiėmė geležinį 
vąšelį ir pririšo jį prie virvės, paškui priėjo prie lango ir 
užmetė tą vąšelį ant medžio šakų. Pirmą kartą vąšelis 
neužsikabino ir nukrito kartu su virve, cinktelėjęs į 
akmeninę sieną. Antras mėginimas buvo sėkmingesnis: 
vąšelis įsmigo į žievę, ir Čikita ėmė traukti virvę 
į save, prašydama Izabelę jai padėti. Užkabintoji šaka pa- 
linko ir priartėjo prie lango. Tada Čikita tvirtu mazgu pri- 
rišo virvę prie geležinės lango sklendės, nepaprastai vik- 
riai pakibo ant virvės ir rankomis nusiropštė iki šakos. Kai 
pajuto, kad ši pakankamai tvirta, apžergė ją. 

— Dabar atrišk mazgą, kad aš galėčiau pritraukti 
virvę prie savęs,— tyliu, bet aiškiu balsu tarė ji 
belaisvei. — Juk paskui mane tu vis tiek neisi — baimė 
sugniauš tau gerklę, apsvaigs galva, ir tu nukrisi į vandenį. 
Sudie! Aš iškeliauju į Paryžių ir netrukus grįšiu. Mėnesie- 
noj greitai žygiuoju. 

Izabelė pakluso, ir paleista šaka grįžo į pirmyk- 
štę padėtį, perkeldama Čikitą į kitą griovio pusę. Ne- 
praėjo nė minutė, ir mergaitė keliais bei rankomis nus- 
liuogė žemėn ir netrukus dingo melsvoje nakties tamsoje. 

Visa, kas įvyko, Izabelei atrodė sapnas. Tartum nus- 
tėrusi, ji dar ilgai stovėjo prie atviro lango ir žvelgė 

į nejudantį medį; jo kontūrai juodavo balzganai pilkšvo 
debesies fone. Pro tą debesį, pusiau dengiantį mė- 
nulio diską, skverbėsi išsisklaidžiusi šviesa. Izabelė 
suvirpėjo, matydama, kokia silpna toji šaka, kurios 
nepabūgo drąsioji Čikita. Ji susigraudino, pagalvojusi 
apie vargšės laukinukės prieraišumą; ta mažytė gra- 
žiomis, spindinčiomis ir aistringomis akimis, tikros mo- 
ters akimis vaiko veide, rodė jai tokį didelį dė- 
kingumą už menką dovanėlę. Padvelkė nakties vėsa, 
ir Izabelė ėmė kalenti mažais perliniais savo dantu- 
kais. Ji uždarė langą, nuleido užuolaidas ir įsitaisė 
krėsle, prie židinio, pasidėjusi kojas ant varinių grotelių. 

Vos ji atsisėdo, įėjo rūmininkas, lydimas tų pačių 
dviejų tarnų. Jie įnešė staliuką, užtiestą puošnia 
staltiese su dailiais kutais; ant jo buvo padėta vaka- 
rienė, tokia pat puiki ir skani kaip pietūs. 

Jeigu jie būtų įėję prieš keletą minučių, Čikitai 
pabėgti nebebūtų pavykę. Dar neatsipeikėjusi po tos 
jaudinančios scenos, Izabelė valgių nė nepalietė ir mostu 
įsakė juos išnešti. Bet rūmininkas liepė tarnams prie 
lovos pastatyti padėklą su paruoštais užkandžiais, 
sausainiais ir saldumynais, o ant krėslo padėti kyką 
ir mMezginiais papuoštą naktinį peniuarą. Ant rusenan- 
čių žarijų jie užmetė didžiulių pliauskų ir pakeitė 
žvakes. Po to rūmininkas pasakė atsiųsiąs kambarinę, 
kuri padėsianti Izabelei susitvarkyti. 

Bet jaunoji aktorė nepriėmė šios paslaugos. Rūminin- 
kas išėjo, kuo pagarbiausiai nusilenkęs. 

Visiems tarnams pasišalinus, Izabelė užsimetė ant pe- 
čių naktinį peniuarą ir atsigulė nenusirengusi ir ne- 
užsiklojusi, kad pavojaus atveju galėtų greitai atsi- 
kelti. Ji išsitraukė iš užančio Čikitos peilį ir pasidėjo 
šalia savęs. Paskui užmerkė akis, norėdama užmigti, 
bet miegas jos neėmė. Dienos įvykių ir nakties būgš- 
tavimų įdirginti nervai neįstengė nurimti. Beje, tos 
senovinės negyvenamos pilys naktį ypatingos: atrodo, 
tarytum kažką trikdai ir, tau priartėjus, nematomas 
šeimininkas pasišalina slaptu sienų koridoriumi. Staiga 
kažkas keistai sušnara. Brakšteli baldas, trandis ima 
plakti savo dalgį į medines sienas, žiurkė šmurkšteli po 

apmušalais, kirvarpų išgraužia. pliauska spragteli židi- 
nyje, ir žmogus, ką tik užsnūdęs, su baime pabunda. 
Taip atsitiko ir jaunajai belaisvei. Ji pašokdavo, atsi- 
merkdavo, apžvelgdavo išsigandusiomis akimis kambarį 
ir, nematydama nieko nepaprasto, vėl padėdavo galvą ant 
priegalvio. Pagaliau sapnas ją įveikė ir atskyrė nuo realaus 
pasaulio —- jo garsai jos nebepasiekdavo. Jeigu čia būtų at- 
siradęs Valombrezas, jis būtų galėjęs realizuoti drąsius 
savo meilės įgeidžius, nes nuovargis nugalėjo drovumą. 
Izabelės laimė, kad jaunasis kunigaikštis dar nebuvo atvy- 
kęs į pilį. Gal jis liovėsi domėjęsis savo auka, nuo šiol lai- 
kydamas ją savo lizde, ir galimybė patenkinti užgaidą už- 
gesino aistrą? Nieko panašaus. Šis gražus ir piktas kuni- 
gaikštis buvo labai atkaklus ir valingas, ypač daryti bloga. 
Be geidulingumo, jis dar patirdavo savotišką nedorą 
malonumą, kai tyčiodavosi iš dieviškųjų ir Žmogiškųjų 
įstatymų. Bet, norėdamas nukreipti įtarimus, Izabelės 
pagrobimo dieną jis pasirodė Sen Žermeno rūmuose, 
pareiškė pagarbą karaliui, dalyvavo medžioklėje ir nerū- 
pestingai šnekėjosi su daugeliu asmenų. Vakare lošė kor- 
tomis ir viešai pralošė didžiules sumas. Jis atrodė 
puikiai nusiteikęs, ypač po to, kai risčia atjojęs 
žygūnas padavė jam kažkokį laišką. Kunigaikščiui 
reikėjo turėti, jei kiltų reikalas, nenuginčijamą alibi, 
ir tai išgelbėjo Izabelės skaistybę. 

Mergina sapnavo keistus sapnus: čia ji matė Čiki- 
tą, bėgančią ir rankomis lyg sparnais mosuojančią 
priešais kapitoną Frakasą, jojantį ant arklio, čia kuni- 
gaikštįį de Valombrezą, neapykanta ir meile liepsno- 
jančiomis akimis. 

Pabudusi Izabelė nustebo, kad taip ilgai miegojo. 
Žvakės ir pliauskos židiny buvo visai sudegusios, 
ir linksmas saulės spindulys, vogčiomis įsmukęs pro 
užuolaidų plyšį, drįso pažaisti jos guolyje, nors nebuvo 
jai pristatytas. Dienos šviesa išsklaidė jaunosios moters 
baimę. Jos padėtis nuo to, žinoma, nepagerėjo, pavo- 
jus tebegrėsė, tačiau nebekankino kraupi baimė, kuri 
naktį nežinomoj vietoj apninka netgi tvirčiausius Žžmo- 
nes. Bet jos džiaugsmas truko neilgai: sužvangėjo 
grandinės, pakeliamasis tiltas nusileido, greitai riedanti 

karieta it griausmas subildėjo po skliautu ir nutilo 
vidiniame kieme. 

Kas gi kitas galėjo įvažiuoti taip išdidžiai ir val- 
dingai, jei ne pilies valdovas, pats kunigaikštis de 
Valombrezas?ė Kaip balandėlė, dar vanago nematydama, 
pajunta, kad jis arti, taip ir susijaudinusi Izabelė pajuto, 
jog čia jos priešas. Skruostai išblyško kaip drobė, ir širdelė 
ėmė smarkiai plakti, nors ji visiškai neketino pasi- 
duoti. Tačiau netrukus mergina susitvardė, atgavo drąsą 
ir pasiruošė gintis. „Kad tik Čikita laiku sugrįžtų ir 
atvestų man pagalbą!“ — galvojo ji, ir jos akys ne- 
tyčia nukrypo į virš židinio kabantį portretą. 

— Tu, kuris atrodai toks kilnus ir geras, apgink 
mane nuo įžūlaus ir ištvirkusio savo palikuonio! Neleisk, 
kad ši vieta, kur spindi tavo paveikslas, būtų mano negar- 
bės liudininkė! 

Po valandos, kurios kunigaikščiui prireikė sutvar- 
kyti savo apdarui, nukentėjusiam greitos kelionės 
metu, rūmininkas ceremoningai įėjo pas Izabelę ir pa- 
klausė, ar ji galinti priimti kunigaikštį de Valombrezą. 

— Aš esu belaisvė,— labai oriai atsakė jaunoji 
moteris, — mano atsakymas nėra laisvas, kaip ir aš pati. 
Šis klausimas, kuris būtų mandagus paprastomis aplin- 
kybėmis, šiuo atveju tėra juokingas. Aš negaliu 
sukliudyti ponui kunigaikščiui įeiti į kambarį, iš 
kurio man nevalia išeiti. Jo apsilankymo aš nepri- 
imu, jis Man primeta jį. To negaliu išvengti. Jei kuni- 
gaikštis nori, tegu ateina, dabar ar kuriuo kitu laiku, 
man vis tiek. Perduokite jam mano žodžius. 

Rūmininkas nusilenkė ir pasitraukė atbulas prie durų, 
nes jam buvo įsakyta kuo pagarbiausiai elgtis su 
Izabele. Jis nuėjo pranešti savo šeimininkui, kad panelė 
sutinkanti jį priimti. 

Po kelių minučių jis sugrįžo ir pranešė, kad ateina 
kunigaikštis de Valombrezas. 

Izabelė kilstelėjo iš krėslo, bet iš susijaudinimo vėl 
krito į jį, Mirtinai išbalusi. Valombrezas žengė prie jos, 
nusiėmęs skrybėlę, visa savo povyza reikšdamas kuo 
didžiausią pagarbą. Pastebėjęs, kad, jam prisiartinus, 
aktorė krūptelėjo, jis sustojo vidury kambario, nusilenkė 

ir švelniu, kerinčiu balsu pasakė: 

-— Jeigu mano buvimas jums, žavioji Izabele, dabar 
nepakenčiamas ir jeigu jums reikia laiko priprasti mane 
matyti, aš pasišalinsiu. Jūs — mano belaisvė, bet aš 
tebesu jūsų vergas. 

— Kam tas mandagumas po smurto, kurį prieš mane 
panaudojote,— atsakė Izabelė. 

— Štai ką reiškia išvesti žmones iš kantrybės per 
griežtu dorybingumu! atšovė kunigaikštis. — Netekę 
vilties, jie griebiasi kraštutinių priemonių, žinodami, kad 
jų padėtis nebegali pablogėti. Jei būtumėte leidusi jums 
asistuoti ir parodžiusi bent kiek palankumo mano 
jausmui, aš būčiau likęs jūsų garbintojų gretose ir 
stengęsis švelniu galantiškumu, dosnia meile, riterišku 
atsidavimu, liepsninga ir tvardoma aistra pamažu su- 
minkštinti tą užsispyrusią širdį. Jei nebūčiau įžiebęs 
meilės jūsų sieloje, tai bent būčiau sužadinęs švelnų 
gailestį, kuris kartais prabyla anksčiau už meilę ir ją 
sukelia. Vėliau šaltas jūsų abejingumas jums pačiai 
gal būtų pasirodęs neteisingas, nes. aš kaip įmanyda- 
mas būčiau stengęsis jums įrodyti, kokia jūs neteisi. 

— Jeigu būtumėte taip dorai elgęsis,— pasakė 
Izabelė — man būtų pagailę meilės, į kurią negaliu 
atsiliepti, nes mano širdis niekad neatsiduos, bet aš bent 
nebūčiau priversta jūsų neapkęsti, o neapykantos įjaus- 
mas svetimas mano sielai ir man sunku jį patirti. 

— Vadinasi, jūs manęs neapkenčiate, — tarė kuni- 
gaikštis iš apmaudo virpančiu balsu. — Aš to visai 
nenusipelniau. Jeigu ir esu jums kiek nusikaltęs, 
tai tik iš aistringos meilės, o argi moteris, kad ir 
kokia skaisti ir dorybinga būtų, rimtai pyksta ant 
įsimylėjusio vyriškio už tai, kad jis žavisi ja, nors ji to ir 
nenori. 

— Žinoma, negalima jausti antipatijos įsimylėjėliui, 
kuris laikosi pagarbiai ir tik droviai, kukliai dūsauja. 
Net doriausia mergina gali tai pakęsti. Bet kai jis įžūlus ir 
nekantrus, iš pat pradžių imasi kraštutinių priemonių 
ir veikia iš pasalų, pagrobia žmogų ir neteisėtai 
atima jam laisvę, kaip nepabūgote padaryti jūs, tada ne- 
belieka jam nieko kita, kaip tik nenugalimas pasibjau- 

rėjimas. Jei siela tebėra kilni ir išdidi, ji sukyla, 
kai mėginama ją jėga įveikti. Meilė — dieviškas 
jausmas, jos neveikia įstatymai nei prievarta. Ji 
skrenda ten, kur nori. | 

—- Vadinasi, nenugalimas pasibjaurėjimas, tai viskas, 
ko aš galiu iš jūsų tikėtis? — paklausė Valombrezas. 
Jo skruostai buvo pabalę, jis kandžiojo sau lūpas, kol 
Izabelė jam kalbėjo tuo švelniai tvirtu tonu, kuris 
buvo būdingas šiai jaunai, protingai ir maloniai merginai. 

— Jūs galite vėl įsigyti mano pagarbą. ir draugišku- 
mą. Kilniadvasiškai grąžinkite man laisvę, kurią atėmėte. 
Liepkite mane karieta nuvežti pas mano draugus, kurie 
nerimauja, nežinodami, kas man atsitiko, ir sumišę, mirti- 
nai išsigandę visur manęs ieško. Leiskite man grįžti į 
kuklų aktorės gyvenimą, kol šio nuotykio, dėl kurio gali 
nukentėti geras mano vardas, nežino publika, nustebusi, 
kad aš dingau. 

— Kaip gaila, — sušuko kunigaikštis, — kad jūs: 
prašote vienintelio dalyko, kurio negaliu jūms suteikti 
neišsižadėdamas pats savęs! Prašykite karalystės, sosto — 
aš jums duosiu. Pareikalaukite žvaigždės, ir aš ją nuskin- 
siu, įkopęs į dangų! Bet jūs norite, kad atverčiau narvo 
duris, o juk išėjusi nebegrįšite. Tai neįmanoma! Aš 
žinau, kad manęs nemylite ir vienintelis būdas jus ma- 
tyti — laikyti uždarytą. Nors tai ir prieštarauja mano 
išdidumui, aš naudojuosi šia vienintele priemone, nes 
negaliu gyventi be jūsų kaip augalas be šviesos. Mano 
mintys veržiasi į jus kaip į savo saulę, ir kai jūsų nėra, 
man naktis. Jeigu tai, ką padariau, yra nusikaltimas, 
aš bent turiu juo pasinaudoti, nes jūs mah to niekad 
neatleisite, kad ir ką sakytumėt. Čia aš bent jus turiu savo 
rankose, jūs esate Mano galioje, aš apgaubiu jūsų neapy- 
kantą savo meile ir tirpdau šalto jūsų abejingumo ledus 
karštu savo aistros alsavimu. Jūsų akys nenorom turi 
atspindėti mano atvaizdą, jūsų ausys — klausytis mano 
balso. Tam tikra dalelė manęs, nors jūs to ir nenorite, 
įsiskverbia į jūsų sielą. Aš veikiu jus bent siaubu, kurį 
jums keliu, ir mano žingsniai prieškambaryje verčia jus 
krūpčioti. Be to, šioje nelaisvėje jūs atskirta nuo žmogaus, 
kurio ilgitės ir kurio aš neapkenčiu už tai, kad jis pagrobė 

širdį, turinčią priklausyti man. Mano pavydas džiaugiasi 
šia Mažyte laime ir nenori rizikuoti ja grąžindamas jums 
laisvę, kurią panaudotumėte prieš mane. 

— Ir kiek laiko ketinate mane laikyti šiame ka- 
lėjime ne kaip krikščionių senjoras, o kaip barbarų 
korsaras? 

— Kol mane pamilsite arba pasakysite, kad mylite, 
o tai pagaliau tas pat, — visai ramiai ir su pasitikėjimu 
atsakė jaunasis kunigaikštis. 

Paskui grakščiai nusilenkė Izabelei ir išėjo nė kiek 
nesivaržydamas, kaip tikras karaliaus dvariškis, kuris 
nesuglumsta jokiomis aplinkybėmis. 

Po pusvalandžio liokajus atnešė rečiausių, spalvingiau- 
sių 17 kvapniausių gėlių puokštę. Tuo metų laiku tokios 
gėlės buvo ypač retos, ir reikėjo didelio sodininkų 
talento ir dirbtinės šiltadaržių vasaros, kad tos žavios 
Floros dukros taip anksti pražystų. Puokštė buvo suveržta 
puikia apyranke, kuri galėjo patikti net karalienei. 
Tarp gėlių akį traukė baltas, dvigubai sulankstytas 
popierėlis. Izabelė išėmė jį; jos padėtyje šios nežymios 
galantišikumo smulkmenos neturėjo tos reikšmės, kurią 
būtų turėjusios, jeigu ji būtų buvusi laisva. 

Tai pasirodė besąs Valombrezo laiškelis, parašytas 
drąsia rašysena ir tokiais žodžiais, kurie atitiko jo 
charakterį. Belaisvė pažino tą patį braižą, kuriuo buvo 
užrašyta „Izabelei“ ant brangenybių dėžutės, kurią -rado 
Puatjė viešbučio kambaryje. Laiškelyje buvo šios eilutės: 


„Brangioji Izabele, 

siunčiu jums gėlių, nors žinau, kad jos nepradžiugins 
jūsų. Ir nors yra gaivios ir gražios, nepatiks jums vien 
dėl to, kad yra nuo manęs. Tačiau, kad ir koks būtų jų 
likimas, net jeigu jūs su panieka išmesite jas pro langą, 
jos privers jūsų mintį iš pykčio akimirką stabtelėti nors 
tiek, kad prakeiktumėte tą, kuris, nepaisydamas nieko, 
pareiškia esąs atkaklus jūsų garbintojas. 


Valombrezas“ 


Šis manieringai galantiškas laiškelis, rodąs baisų jo 
autoriaus atkaklumą, kurio niekas negali palaužti, iš dalies 

padarė tokį įspūdį, kurio kunigaikštis tikėjosi. Izabelė 
niūriai laikė tą popierėlį rankoj, ir Valombrezas iškilo 
jos vaizduotėje šėtonišku veidu. Ant staliuko gulinčios 
gėlės, kur jas padėjo liokajus, kambario šilumos veikia- 
mos, ėmė skleisti egzotiškus, stiprius, svaiginančius 
kvapus. Izabelė čiupo puokštę ir išmetė į prieškambarį 
drauge su briliantais nusagstyta apyranke. Ji būgštavo, 
kad gėlės gali būti apšlakstytos migdančiais ar stimu- 
liuojančiais aštriais apdavais, kurie aptemdys jai protą. 
Dar niekas niekad nebuvo taip paniekinęs tokių gražių 
gėlių. Izabelė labai mėgo gėles ir jas būtų pasilikusi, 
bet bijojo, kad išpuikėlis kunigaikštis gali tai išsiaiškinti 
savaip. Be to, šie keistų formų, neįprastų spalvų ir neži- 
nomų kvapų augalai neturėjo kuklaus paprastų gėlių ža- 
vesio; išdidus jų grožis priminė patį Valombrezą ir 
buvo labai į jį panašus. 

Vos tik ji padėjo paniekintąją puokštę ant spintelės 
gretimame kambary ir vėl sėdosi į krėslą, prisistatė 
kambarinė padėti jai susitvarkyti. Ši gana graži, labai 
išblyškusi, liūdno ir švelnaus veido mergina atrodė 
inertiška; ją tartum slėgė slapta baimė. Ji pasiūlė Izabe- 
lei savo paslaugas beveik į ją nepažvelgdama ir kalbėjo 
silpnu balsu, lyg bijodama, kad neišgirstų sienos. Jau- 
najai aktorei linktelėjus galvą, ji sušukavo nuo vakarykš- 
čių audringų scenų ir neramios nakties susitaršiusius 
šviesius jos plaukus, perrišo šilkines garbanas aksomi- 
niais kaspinais ir viską darė kaip gerai savo amatą išma- 
nanti kirpėja. Paskui ištraukė iš sieninės spintos keletą 
nepaprastai puošnių ir elegantiškų suknelių, pasiūtų tar- 
tum specialiai Izabelei, bet šioji jų atsisakė, nors jos 
drabužiai buvo nenauji ir suglamžyti: ji nenorėjo vilkėti 
kunigaikščio duodamais ir pasidaryti tartum jo tarnaite; 
buvo nusistačiusi iš jo nieko nepriimti, nors ir būtų tekę 
išbūti nelaisvėje ilgiau, negu ji manė. 

Kambarinė primygtinai nereikalavo ir pagarbiai žiūrė- 
jo į jos aikštį, kaip kalėjime pasmerktiesiems mirti 
leidžiama daryti, ką jie nori. Ji lyg vengė bendrauti su 
laikinąja savo ponia, bijodama, kad nepajustų užuojautos 
jai, ir elgėsi kaip automatas. Izabelė, kuri tikėjosi 
iš jos ką nors sužinoti, suprato, kad beprasmiška ją 

klausinėti, ir leidosi tylom jos tvarkoma, nors jai šiurpo 
širdis. | 

Kambarinei išėjus, tarnai atnešė pietus. Nors ir buvo. 
liūdna, Izabelė pavalgė; net švelniausių būtybių prigim- 
tis įsakmiai reikalauja savo teisių. Belaisvė kiek atsiga- 
vo, nes nuo įvairių įspūdžių ir jaudinimosi jėgos buvo 
išsekusios. Aprimusi ji ėmė galvoti apie drąsųjį 
Sigonjaką, kuris taip narsiai grūmėsi, kad net vienas 
ją būtų išplėšęs iš pagrobėjų nagų, jei nebūtų praradęs 
kelių minučių, vaduodamasis iš apsiausto, kurį užmetė 
ant jo tariamasis neregys. Dabar Čikita jau turbūt jį 
įspėjo, ir jis, be abejonės, atskubės ginti tos, kurią 
myli labiau už savo gyvybę. Pagalvojus apie šiame sun- 
kiame žygyje jam gresiančius pavojus, — juk kunigaikš- 
tis ne toks žmogus, kuris be kovos paleidžia savo laimi- 
kį, — Izabelei suspaudė širdį ir ašaros suvilgė akis. 
Ji priekaištavo sau, kad yra šių susidūrimų kaltininkė, ir 
beveik prakeikė savo grožį — visų nelaimių priežastį. 
Tačiau ji buvo kukli ir nesistengė koketiškumu žadinti 
aplink save aistras, kaip daro daugelis aktorių ir net kil- 
mingos damos ar turtingos miestietės. 

Cvaktelėjimas į langą nutraukė jos susimąstymą; stik- 
las suskilo, tartum krušos kruopelės pramuštas. Izabelė 
priėjo prie lango ir pamatė medyje sėdinčią Čikitą. 
Mergaitė paslaptingais ženklais rodė, kad Izabelė atidary- 
tų langą. Ji mosavo virvele su geležiniu vąšeliu gale, 
Belaisvė suprato jos ketinimą ir padarė, ko prašoma; 
tvirtos rankos mestas vąšelis įsmigo į palangę. Čikita 
pririšo antrą virvės galą prie šakos ir pakibo ant jos, 
kaip ir vakar. Bet jai nespėjus nusigauti nė pusės kelio, 
mazgas, dideliam Izabelės siaubui, atsimezgė, ir virvė 
atsirišo nuo medžio. Bet Čikita neįkrito į vandenį, 
kaip buvo galima tikėtis, o drauge su virve atsitrenkė 
į pilies sieną viršum lango, ant kurio ji netrukus 
užsiropštė, kabindamasi rankomis ir kojeinis. Paskui per- 
žengė palangę ir lengvai nušoko į kambarį. Matydama 
Izabelę išbalusią ir beveik apalpusią, ji nusišypsojo 
ir tarė: 


— Tu išsigandai ir manei, kad Čikita nukeliaus pas 
varles į griovį. Aš tyčia pririšau virvę laisvu mazgu, kad 

galėčiau ją pritraukti prie savęs. Kai pakibau tos juodos 
virvės gale, turbūt buvau panaši į vorą, lipantį savo 
tinklu, — juk aš tokia liesa ir juoda. | 

— Miela mažyte, — tarė Izabelė, bučiuodama Či- 
kitą į kaktą, — tu gera ir drąsi mergaitė. 

— Aš mačiau tavo bičiulius. Jie tavęs ieškojo, tačiau 
jei ne Čikita, niekad nebūtų sužinoję, kur tu. Kapitonas 
blaškėsi ir niršo kaip liūtas, jo akys svaidė žaibus. Jis 
pasodino mane į balną ir atjodino čionai, o pats pasislėpė 
su draugais miškelyje netoli pilies. Šįvakar, kai sutems, 
jie mėgins tave išvaduoti. Švytruos kardai, pyškės šū- 
viai. Tai bus puiku! Nėra gražesnio vaizdo kaip besi- 
kaunantys vyrai. Tik tu nesigąsčiok ir nešūkauk. Moterų 
riksmai trukdo narsuoliams. Kad tau būtų ramiau, jei nori, 
aš būsiu su tavim. 

— Nesijaudink, Čikita, savo kvaila baime aš netruk- 
dysiu narsiesiems bičiuliams, kurie dėl manęs rizikuos 
gyvybe. 

— Gerai, — pasakė mergaitė. — Ligi vakaro ginkis 
peiliu, kurį tau daviau. Nepamiršk, kad durti reikia iš 
apačios į viršų. O aš susiieškosiu kampelį, kur galėčiau 
numigti. Mūsų niekas neturi matyti drauge. Svarbiausia, 
nežiūrėk pro langą — gali kilti įtarimas, kad tu lauki 
pagalbos iš šios pusės. Tada jie surengtų gaudynes 
aplink pilį ir surastų tavo bičiulius. Viskas sužlugtų, 
ir tu liktum nekenčiamojo Valombrezo valdžioje. 

— Nors ir labai norėčiau, neisiu prie lango, — atsakė 
Izabelė, — prižadu tau. 


Rami dėl to svarbaus reikalo Čikita nubėgo į žemąją 
salę, kur miegojo girti breteriai, nė nepastebėję, kad 
ji buvo dingusi. Ji atsisėdo, atsirėmė į sieną, susikryžiavo 
rankas ant krūtinės — tai buvo mėgstama jos poza, — 
užsimerkė ir netrukus užmigo. Juk mažos jos kojytės 
naktį nubėgo daugiau kaip aštuonias mylias, nuo Valom- 
brezo iki Paryžiaus. O grįždama ant arklio, nepripratusi 
joti, ji dar labiau pailso. Nors trapus jos kūnelis buvo 
tvirtas kaip plienas, ji buvo pavargusi ir miegojo kaip 


negyva. 
. — Kaip kietai miega tie vaikai! — tarė pagaliau 
nubudęs Malartikas. — Nors mes kėlėm čia orgijas, ji 

nenubudo! Ei, gerbiamieji galvijai, pasistenkite atsistoti 
ant užpakalinių letenų ir, išėję į kiemą, užsipilkite ant 
galvos po kibirą šalto vandens. Girtumo Kirkė pavertė 
jus kiaulėmis??*, atvirskite žmonėmis nuo šio krikšto. 
Tada apeisime pilį ir pažiūrėsime, ar neketina kas vaduoti 
tos gražuolės, kurią saugoti ir ginti mums patikėjo 
senjoras Valombrezas. 

Breteriai sunkiai atsikėlė ir svirduliuodami iškiūtino 
pro duris, paklausę išmintingo savo vadeivos patarimo. 
Kai jie kiek prablaivėjo, Malartikas drauge su Torgeliu, 
Pjegri ir La Rapė išėjo pro skliautuotus vartus, atrakino 
spyną grandinės, kuria valtis buvo pririšta prie durų, ir, 
kartim irdamiesi per pilkšvai žalią maurų apdangalą, jie 
netrukus priplaukė prie siaurų laiptų, iškaltų akmeniniame 
griovio šlaite. 

— Tu liksi čia ir saugosi valtį: priešas gali, ją pasi- 


grobęs, įsibrauti į pilį, — tarė Malartikas, kreipda- 
masis į La Rapė, kai jo vyrai perlipo į kitą griovio 
pusę. — Tu, atrodo, nelabai pastovi ant kojų. O mes 


eisime sargybą, pasižvalgysime po krūmus ir išvaikysime 
iš ten-užklydusius paukščius. 

Malartikas, dviejų talkininkų lydimas, gerą valandą 
vaikščiojo aplink pilį, tačiau nepastebėjo nieko įtartino. 
Grįžęs jis rado La Rapė miegantį stačią, atsišliėjusį į 
medį. 

. — Jei mes būtume reguliarios kariuomenės dalys, — 
tarė jis, pažadindamas jį kumščių, — aš liepčiau tave 
pravaryti pro rikiuotę už tai, kad, eidamas sargybą, pūtei 
į akį. Kur tavo karinė drausmė? Bet kadangi negaliu ta- 
vęs sušaudyti, aš tau dovanoju ir tik skiriu bausmę išgerti 
kaušą vandens. 

— (Geriau dvi kulkos į galvą negu kaušas vandens į 
pilvą, — atšovė girtuoklis. 

— Puikus atsakymas, — tarė Malartikas, — ir vertas 
Plutarcho herojaus. Atleidžiu tau kaltę ir nuimu bausmę, 
bet, žiūrėk, nebenusidėk! 

Patrulis sugrįžo, valtis buvo rūpestingai pririšta ir 
užrakinta. Patenkintas Malartikas tarė pats sau: 


24 Turima galvoje epizodas iš „Odisėjos“. 

„Tenubąla mano nosis ir teparausta mano veidas, jei 
žavioji Izabelė iš čia išeis arba narsusis kapitonas 
Frakasas čionai įeis, nes reikia numatyti abu atvejus“. 

Likusi viena, Izabelė atskleidė ant staliuko gulintį 
Onorė dliuriė „Astrėjos“ tomelį. Ji stengėsi susikaupusi 
skaityti, bet tik akys slydo eilutėmis, o dvasia skrido 
toli nuo knygos puslapių ir nė valandėlės nesustojo prie 
šitų jau atgyvenusių, sentimenitalių, pastoralinių idilių. 
Jai nusibodo, ji numetė knygą ir susikryžiavo rankas, 
laukdama, kas bus. Ji pavargo spėliodama, kaip Sigonja- 
kas ją išvaduos, ir tik tvirtai tikėjo beribiu to kilnaus 
žmogaus atsidavimu. 

Atėjo vakaras. Tarnai uždegė žvakes, ir netrukus rū- 
mininkas pranešė apie kunigaikščio de Valombrezo vizitą. 
Kunigaikštis įėjo ir kuo mandagiausiai pasveikino savo 
belaisvę. 

Jis iš tikrųjų buvo nepaprastai gražus ir elegantiškas. 
Žavus jo veidas turėjo įkvėpti meilę kiekvienai širdžiai, 
kuri iš anksto nebuvo neigiamos nuomonės apie jį. Pilkšvo 
atlaso švarkas, raudonos aksominės kelnės, baltos odinės 
pušnys su nėriniais, sidabrinio brokato šerpė, laikanti špa- 
gą su brangakmeniais nusagstyta rankena -- visas ias 
puošnus apdaras nuostabiai išryškino gražią jo išvaizdą. 
Tik tokia dora ir pastovi mergina kaip Izabelė galėjo 
atsispirti šiems kerams. 

— Zavioji Izabele, aš atėjau pažiūrėti, — tarė jis, 
sėsdamas į krėslą šalia merginos, — ar būsiu geriau 
priimtas negu mano puokštė. Aš to nesitikiu, bet noriu, 
kad jūs priprastumėte prie manęs. Rytoj bus nauja puokš- 
tė ir naujas vizitas. 

— Tuščiai siuntinėjate puokštes ir lankotės čionai, — 
atsakė Izabelė. — Nors tai nelabai mandagu sakyti, bet 
esu nuoširdi ir nenoriu be reikalo jums teikti vilties. 

— Na, ką gi, — atsakė kunigaikštis, išdidžiai ir 
nerūpestingai mostelėdamas ranka, — aš išsiversiu be 
vilties ir pašitenkinsiu tikrove. Matyt, jūs, vargšas vaike- 
li, nežiuote, kas yra Valombrezas, jei mėginate jam prie- 
šintis. Dar niekad jo sieloj gimęs geismas neliko nepa- 
tenkintas. Jis eina į savo tikslą tiesiai, ir niekas negali jo 
palenkti ar nukreipti: nei ašaros, nei maldavimai, nei 

riksmai, nei lavonai, pastojantys jam kelią, nei rūkstantys 
griuvėsiai. Visatos žlugimas jo nenustebintų, ir ant jos 
pelenų jis patenkintų savo užgaidą. Nekurstykite jo aist- 


ros priešinimusi — tai, kas neįmanoma, tik dar la- 
biau traukia. Būkite protinga ir neerzinkite tigro ėriuko 
kvapu. 


Izabelė išsigando pamačiusi, kad sulig tais žodžiais 
pasikeitė Valombrezo veidas. Maloni išraiška dingo, 
liko tik šaltas įniršis ir nepermaldaujamas ryžtingumas. 
Izabelė instinktyviai atsitraukė su krėslu į šalį ir pakėlė 
ranką prie krūtinės, kur buvo paslėptas Čikitos peilis. 
Valombrezas pristūmė savo kėdę prie jos. Susitvardęs 
jis vėl žaviai šypsojosi ir kalbėjo žaismingų ir 
švelniu tonu, kuriam ligi šiol nė viena pašnekovė negalėjo 
atsispirti. 

—- Pasistenkite pati bent kiek, nebežiūrėkite atgal, 
į tą gyvenimą, kuris nuo šiol turi tapti jums pamirštų 
sapnu. Liaukitės atkakliai prisiekinėjusi tuščią ištikimybę 
kažkokiai meilei, kuri jūsų neverta, ir supraskite, kad 
visuomenės akyse jūs nuo šiol priklausote man. Ypač 
pagalvokite apie tai, kad aš jus myliu karštai, beprotiškai, 
aistringai, kaip nesu mylėjęs nė vienos moters! Nebėkite 
nuo liepsnos, kuri jus gaubia, nesipriešinkite tai nepalau- 
žiamai valiai, kurios dar niekas neįstengė nukreipti į šalį! 
Kaip šaltas metalas, mestas į žaizdrą, kuriame jau lydosi 
kitas metalas, taip jūsų abejingumas, susijungęs su mano 
aistra, ištirps joje, susilydęs su ja! Kad ir kaip priešintu- 
mėtės, vis tiek savo noru ar per prievartą mane pamilsite, 
nes aš to noriu, nes jūs esate jauna ir graži, nes aš esu 
jaunas ir gražus. Kad ir kaip tvirtai laikysitės ir ginsitės, 
jums nepavyks ištrūkti iš mano glėbio. Vadinasi, bet 
koks priešinimasis beprasmiškas. Tad atsiduokite su šyp- 
sena. Argi galų gale tokia jau didelė nelaimė, kad jus 
beprotiškai myli kunigaikštis de Valombrezas. Ne viena 
moteris šią nelaimę pavadintų laime! 

Kol jis taip karštai ir gundančiai kalbėjo,— tokie 
žodžiai paprastai aptemdo moterų protą ir nugali jų dro- 
vumą, bet šį kartą jie neturėjo poveikio, — Izabelė įdėmiai 
klausėsi mažiausio šnaresio už lango, iš kur jai turėjo 
ateiti išvadavimas, ir tartum išgirdo krebždėjimą anoje 

griovio pusėje. Tai buvo duslus, ritmiškas ir atsargus 
brūžinimas. Valombrezas to neturėjo išgirsti, todėl Izabelė 
atsakė taip, kad įžeistų išdidaus kunigaikščio ambiciją. 
Jai labiau patiko jis įtūžęs negu įsimylėjęs, o jo įniršis — 
labiau už meilius žodžius. Be to, ji tikėjosi, kad jis tuomet 
neišgirs to brūžinimo. | 

— Toji laimė man — tiktai gėda, ir, jei nebūtų kitos 
išeities, aš nuo jos gelbėčiausi mirtimi. Jums tepriklausys 
mano lavonas. Pirma buvau jums abejinga, dabar jūsų 
nekenčiu už tą užgaulų, nedorą elgesį ir smurtą. Taip, aš 
myliu Sigonjaką, kuriam jūs keletą kartų mėginote atimti 
gyvybę samdytų žudikų rankomis! | 

Tylus brūžinimas nesiliovė, ir Izabelė, jau visai nebe- 
rinkdama žodžių, pakėlė balsą, norėdama jį nustelbti. 

Valombrezas tik pabalo iš siuto, jo akys svaidė gyva- 
tiškus žvilgsnius, lengva puta susirinko lūpų kampuose, 
jis mėšlungiškai griebėsi špagos. Kunigaikščio protą it 
žaibas perskrodė mintis nužudyti Izabelę, bet nepapras- 
tomis valios pastangomis jis susitvardė ir prapliupo 
šaižiu nervišku juoku. 

— Velniai rautų! — sušuko jis, prieidamas prie aktorės. 
— Tokia tu man labai patinki! Kai mane plūsti, tavo akys 
nuostabiai švyti, veidas nežemiškai nukaista, tu daraisi 
dar gražesnė! Gerai, kad pasakei tiesą į akis. Man nusibodo 
tas varžymasis. Ak! Tu myli Sigonjaką! Juo geriau! Man 
bus dar saldžiau tave turėti. Koks malonumas bučiuoti 
tas lūpas, kurios šnibžda: „Aš tavęs neapkenčiu!“ Tai 
daug pikantiškiau negu amžinas ir banalus moterų karto- 
jimas: „Aš tave myliu", kuris tekelia šleikštulį. 

Išsigandusi Valombrezo ryžtingumo, Izabelė pašoko 
ir išsitraukė Čikitos peilį. 

— Puiku!-— tarė kunigaikštis, matydamas, kad mergina 
apsiginklavusi.— Jau užsimota durklu! Bet jeigu jūs, mano 
gražuolėle, nepamiršote Romos istorijos, turite žinoti, 
kad ponia Lukrecija persivėrė durklu po Seksto, Tarkvini- 
jaus Išdidžiojo sūnaus, pasikėsinimo???. Vertėtų pasekti 
tuo senovės pavyzdžiu. 


22Seksto, Romos karaliaus Tarkvinijaus Išdidžiojo sūnaus, išprievar- 
tauta romėnė Lukrecija, gelbėdama savo garbę, nusižudė (510 m. p. m. e.). 

Ir, nebekreipdamas dėmesio į peilį, tarsi jis tebūtų bitės 
geluonis, 'Valombrezas puolė prie Izabelės ir čiupo ją į 
glėbį, jai dar nespėjus nė pakelti durklo. 

Tą pačią akimirką kažkas subraškėjo, ir netrukus 
pasigirdo baisus bildesys. Langas, tartum jį koks milžinas 
būtų iš lauko keliu išdaužęs, su trenksmu įkrito į kambarį, 
stiklai pažiro ant grindų. Iš paskos, kaip gauruota kata- 
pulta, įvirto krūva šakų, sudarydama savotišką oro tiltą. 

Tai buvo viršūnė to paties medžio, kuriuo Čikita 
išsliuogė iš pilies ir parsigavo atgal. Sigonjakas ir jo 
draugai pjūklu papjovė medžio kamieną ir nukreipė jį 
taip, kad jis pasiduotų svorio jėgos dėsniams ir virsdamas 
sujungtų griovio šlaitą su Izabelės langu. Valombrezas, 
nustebęs, kad į meilės sceną staiga įsiveržė medis, paleido 
aktorę ir griebėsi špagos, norėdamas atremti priešą. 

Čikita, lengvai kaip šešėlis įsmukusi pirštų galais į 
kambarį, timptelėjo Izabelę už rankovės ir pasakė: 

— Slėpkis už spintos, tuoj prasidės šokis! 

Mergaitė sakė tiesą. Keli šūviai driokstelėjo nakties 
tyloje. Pilies įgula pastebėjo slaptą užpuolimą. 


XVII 
AMETISTO ŽIEDAS 


Skubiai užlėkę laiptais, Malartikas, Brengenarilis, 
Pjegri ir Torgelis atbėgo į Izabelės kambarį padėti 
Valombrezui atremti puolimo, o La Rapė, Merendolis 
ir kiti kunigaikščio breteriai, kuriuos jis atsivežė, persi- 
kėlė valtimi per griovį užkirsti kelio priešui ir užpulti iš 
užnugario. Sumani strategija, kuri ir tikram karvedžiui 
nedarytų gėdos! 

Medžio viršūnė užstojo ir taip jau gana siaurą langą, 
šakos siekė beveik iki pat kambario vidurio, ir mūšiui 
vietos liko nedaug. Malartikas su Pjegri atsistojo prie 
sienos iš vienos pusės, o Torgeliui ir Brengenariliui 
buvo liepta stovėti kitame gale, kad jiems netektų atremti 
pirmosios puolimo ugnies ir kad jie būtų palankesnėje 
padėtyje. Įėjus į kambarį, pirmiausia reikėjo prasiveržti 

pro tuos į eilę išsirikiavusius žaliūkus, kurie laukė prieši- 
ninko su špaga vienoje rankoje ir pistoletu kitoje. Visi 
jie vėl buvo su kaukėmis, nes nė vienas nenorėjo būti atpa- 
žintas, jei reikalai baigsis nesėkmingai. Buvo šiurpu 
žiūrėti į tuos keturis vyrus juodais veidais, nejudančius 
ir nebylius tarsi šmėklos. | 

— Pasišalinkite arba užsidėkite kaukę, — tyliai pasakė 
Malartikas Valombrezui.— Jūsų niekas neturi čia matyti. 

— Nesvarbu, — atsakė jaunasis kunigaikštis.— Aš nie- 
ko nebijau, o tie, kurie mane pamatys, niekam to nebepa- 
sakos, — pridūrė jis, grėsmingai švytruodamas špaga. 

— Tai bent išveskite į kitą kambarį Izabelę, šito 
naujo Trojos karo Eleną“?“. Ją gali kliudyti atsitiktinė 
kulka ir viską sužlugdyti, o būtų gaila. 

Kunigaikštis, paklausęs protingo patarimo, priėjo prie 
Izabelės, kuri drauge su Čikita tūnojo už ąžuolinės spintos, 
ir čiupo ją į glėbį, nors ji iš visų jėgų kabinosi į reljefiškus 
spintos raižinius ir kaip įmanydama priešinosi. Ši dora 
mergina, įveikusi moterims būdingą nedrąsumą, norėjo 
verčiau likti mūšio lauke, kur jos gyvybei grėsė šūviai ir 
špagos, kad nereikėtų atsidurti kur nors vienai su Valom- 
brezu; ten ji būtų apsaugota nuo kulkų, bet turėtų rizikuoti 
savo garbe. 

— Ne, ne! Paleiskite mane!— šaukė ji, gindamasi ir 
beviltiškai kabindamasi už durų staktos, nes jautė, kąd 
Sigonjakas jau netoli. 

Pagaliau kunigaikštis pravėrė duris ir buvo betempiąs 
Izabelę į kitą kambarį, tik staiga mergina ištrūko iš jo 
rankų ir pribėgo prie lango. Bet Valombrezas vėl ją su- 
čiupo, pakėlė ir nusinešė į kambarį. 

— Gelbėkit! — sudejavo ji, jausdama, kad jos jėgos 
silpsta.— Gelbėkit mane, Sigonjakai! 

Sutraškėjo lūžtančios šakos, ir skardus balsas tartum 
iš dangaus sušuko: 

— Aš čia! 

Juodas šešėlis kaip žaibas pralėkė pro keturis breterius 
ir atsidūrė kambario vidury; tada beveik vienu laiku 


22Pagal graikų mitologiją, Gražioji Elena, Spartos karaliaus 
Menelajo žmona, buvusi Trojos karo priežastis. 

driokstelėjo keturi šūviai. Dūmų debesys akimirksniu 
užtemdė viską aplinkui, o jam išsisklaidžius, breteriai 
pamatė Sigonjaką, arba, tikriau sakant, kapitoną Frakasą, 
nes jie tepažinojo jį šiuo vardu, stovintį su špaga rankoje. 
Jis buvo gyvas ir nesužeistas, nulūžo tik plunksna ant jo 
skrybėlės. Jis įlėkė taip netikėtai ir greitai, kad kulkos 
negalėjo. pataikyti. 

Tačiau Izabelė ir Valombrezas jau buvo dingę. Pasinau- 
dojes sąmyšiu, kunigaikštis išsinešė savo auką, beveik 
netekusią sąmonės. Tvirtos, velke užšautos durys atskyrė 
nelaimingąją aktorę nuo kilnaus jos gynėjo, kurį sulaikė 
toji plėšikų gauja. Laimė, vikri kaip vijurkas Čikita, ti- 
kėdamasi būti naudinga Izabelei, prasmuko pro duris 
įkandin kunigaikščio, kuris šiame visuotiniame sąmyšyje, 
griaudint šūviams, jos nė nepastebėjo, ir tuoj pasislėpė 
tamsioje didelės salės kertėje, menkai apšviestoje ant 
bufeto stovinčios lempos. 

— Niekšai! Kur Izabelėėt— suriko Sigonjakas, maty- 
damas, kad jaunosios aktorės nėra.— Juk aš ką tik girdė- 
jau jos balsą! 

— Jūs mums nepavedėt jos saugoti,— labai šalta- 
kraujiškai atsakė Malartikas.— Be to, mes netikusios 
auklės. 

Tai sakydamas, jis pakėlė špagą ir puolė baroną, 
bet šis mikliai atrėmė puolimą. Malartikas buvo Sigon- 
jako vertas priešininkas, po Lampurdo laikomas vikriausiu 
Paryžiaus fechtuotoju, tačiau ilgai kautis su Sigonjaku 
nepajėgė. 

— Saugokite langą, kol aš susidorosiu su šiuo vyruku, 
— tarė jis, nerangiai fechtuodamasis, Pjegri, Torgeliui 
ir Brengenariliui, kurie skubiai užtaisinėjo pistoletus. 

Tą akimirką į kambarį įsiveržė naujas kovotojas, pa- 
vojingu šuoliu įšokęs pro langą. Tai buvo Skapenas, 
kuris, kaip senas fokusininkas ir kareivis, buvo įpratęs 
nepaprastai lengvai kopti aukštyn. Apsižvalgęs jis pamatė, 
kad breteriai beria paraką į pistoletus, o špagos padėtos 
į šalį. Priešas, nustebintas netikėto ir keisto jo pasirodymo, 
sumišo, o Skapenas žaibiškai pasinaudojo ta akimirka, 
griebė rapyras ir išmetė pro langą; paskui šoko ant Bren- 
genarilio, čiupo jį į glėbį ir ėmė stumti pirma savęs kaip 

skydą, tiesiai ant nutaikytų į ji pistoletų vamzdžių. 

— Nešaukit! Velniai jus griebtų, nešaukit!-— rėkė 
Brengenarilis, dusdamas stipriose Skapeno rankose.— 
Jūs man paleisite žarnas arba nunešit galvą. O kas gali 
būti skaudžiau, kaip žūti nuo draugų rankos! 

Kad Torgelis ir Pjegri nešautų jam į nugarą, Skapenas 
prisišliejo prie sienos, užsidengdamas nuo jų Brengena- 
riliu. Kad jie negalėtų nusitaikyti, įis visaip kraipė breterį; 
nors šis kartais paliesdavo kojomis žemę, tačiau naujų 
jėgų kaip Antėjas neįgavo. 

Šis manevras buvo labai gudrus. Mat Pjegri, nemėgstąs 
Brengenarilio ir apskritai nevertinąs žmogaus gyvybės, 
nors tas žmogus ir būtų jo draugas, nusitaikė Skapenui 
į galvą, kuris buvo kiek aukštesnis už Brengenarilį. 
Driokstelėjo šūvis, bet aktorius pakėlė Brengenarilį, o 
pats pasilenkė, ir kulka įsmigo į medinį panelį, nusineš- 
dama vargšo breterio ausį. Šis ėmė šaukti: „Užmušė! Mane 
užmušė!“ Šaukė taip garsiai, jog buvo aišku, kad jis dar 
gyvas. 

Skapenas neketino laukti antro šūvio, nes gerai žinojo, 
kad kulka, perėjusi kiaurai Brengenarilį, kurį delikatumu 
nepasižymintys draugai paaukos, gali sunkiai sužeisti ir jį 
patį. Tad jis pasinaudojo sužeistuoju kaip artilerijos 
sviedinių — taip smarkiai metė ji į besiartinantį Torgelį, 
kad šiam iškrito iš rankų pistoletas ir abu breteriai nusirito 
ant grindų. Brengenarilio kraujas trykštelėjo Torgeiiui 
į veidą ir apakino jį. Krisdamas Torgelis taip smarkiai 
susitrenkė, kad apsvaigo ir keletą minučių negalėjo 
atsipeikėti. Skapenas per tą laiką spėjo nuspirti jo pisto- 
letą po kažkokiu baldu ir, išsitraukęs durklą, pasiruošė 
tinkamai sutikti Pjegri, kuris, įdūkęs dėl nepavykusio 
šūvio, įnirtingai jį puolė taip pat su durklu. 

Skapenas pasilenkė, kairiąja ranka sugriebė Pjegri 
riešą, ir ranka su durklu pakibo ore. Tuo tarpu aktorius 
antrąja ginkluota ranka dūrė savo priešininką ir tikriau- 
siai jį būtų mirtinai nusmeigęs, jei breterio nebūtų sau- 
gojusi stora buivolo odos liemenė. Ašmenys pervėrė 
liemenę, palietė kūną, bet nuslydo ir užkliudė šonkaulį. 
Nors žaizda buvo nemirtina, netgi nepavojinga, bet Pjegri 
nustebo ir susvyravo. Aktorius trūktelėjo jo ranką. kurią 


391 


vis tebelaikė, ir lengvai permetė priešą, jau suklupusį 
ant vieno kelio. Dėl visa ko jis dar stuktelėjo kulnu jam 
per galvą. 

Tuo tarpu Sigonjakas kovėsi su Malartiku šaltai ir 
įnirtingai, kaip žmogus, gilias žinias jungiantis su didele 
narsa. Jis atrėmė visus breterio dūrius ir kliudė jam ranką: 
tai buvo matyti iš staiga atsiradusios raudonos dėmės 
ant Malartiko rankovės. Supratęs, kad jeigu ilgiau kovos, 
jis žus, breteris nutarė griebtis paskutinės priemonės — 
atakos su žingsniu pirmyn ir įtūpstu ir smogti Sigonjakui 
tiesų kirtį. Abiejų geležtės susikryžiavo taip ūmai ir 
smarkiai, kad net kibirkštys pasipylė, bet tvirtai laikoma 
barono špaga nukreipė į šalį susikreivinusią breterio 
špagą. Tik jos smaigalys įlindo po kapitono Frakaso 
pažastimi ir įdrėskė švarką, toliau nesiekdamas. Malarti- 
kas atsitiesė, bet, nespėjus jam pereiti į gynybą, Sigon- 
jakas išmušė rapyrą iš rankos, užmynė ją ir, įrėmęs špagą 
priešui į krūtinę, sušuko: 

— Pasiduokite, arba jums galas! 

Šią lemtingą akimirką kažkoks dičkis, laužydamas 
smulkias šakas, pasirodė mūšio lauke. Matydamas sunkią 
Malartiko padėtį, naujai atvykusysis įsakmiu tonu jam 


tarė: A | 2 ua 
— Gali be jokios gėdos pasiduoti šiam narsuoliui. 


Tavo gyvybė jo špagos gale. Tu sąžiningai atlikai savo 
pareigą, laikyk save karo belaisviu. 

Paskui, kreipdamasis į Sigonjaką, pridūrė: 

— Pasikliaukite jo žodžiu, jis savaip doras žmogus ir 
nuo šiol prieš jus nebestos. 

Malartikas linktelėjo galvą, ir baronas nuleido grės- 
mingąją rapyrą. Tada breteris, nukabines nosį, pakėlė 
savo špagą, įsikišo į makštį ir tylėdamas atsisėdo į krėslą, 
apsivyniojęs nosine ranką, kurioje raudona dėmė vis 
platėjo. 

— O nuo šitų sužeistų ar nužudytų niekšų, — pasakė 
Žakmenas, Lampurdas, nes tai buvo jis,— reikia apsi- 
drausti: mes jiems surišime letenas kaip vištoms, kurios 
nešamos į turgų galvom žemyn. Gelbėdami savo kailį, ku- 
ris, beje, nedaug tėra vertas, tie sukčiai gali apsimesti 
išėję iš rikiuotės, o paskui atsikelti ir įkąsti nors į užkulnį. 

Pasilenkęs prie tysančių ant grindų kūnų, jis išsitraukė 
iš kelnių kišenės virvelę, nuostabiai mikliai surišo rankas 
ir kojas Torgeliui, kuris neva mėgino priešintis, paskui 
Brengenariliui, kuris ėmė žviegti tarytum gyvas pešamas, 
ir net jų bendrui Pjegri, nors šis nejudėjo ir buvo išbalęs 
kaip lavonas. 

Jei skaitytojas nustebo, išvydęs Lampurdą apgulėjų 
gretose, mes jam priminsime, kad breteris fanatiškai 
susižavėjo Sigonjaku, kurio puikiu fechtavimosi metodu 
gėrėjosi, susidūręs su juo ant Naujojo tilto, ir pasiūlė 
savo paslaugas kapitonui. Šiomis sunkiomis ir pavojin- 
gomis aplinkybėmis tokių paslaugų nebuvo galima niekin- 
ti. Dažnai įvairiose avantiūrose draugai, pasamdyti skir- 
tingų pusių, susidurdavo su kardu ar durklu rankoj, bet 
dėl to nė kiek nesutrikdavo. 

Skaitytojas, be abejo, nepamiršo, kad La Rapė, Agoste- 
nas, Merendolis, Azolanas ir Labrišas dar pačioj puolimo 
pradžioj persikėlė valtimi per griovį, ketindami užpulti 
priešą iš užnugario. Jie patyliukais palei griovį priėjo tą 
vietą, kur nuvirtęs medis sudarė kabantį tiltą ir kopėčias 
jaunosios aktorės vaduotojams. Erodas, žinoma, būtų 
pasiūlęs savo pagalbą Sigonjakui, nes baroną labai gerbė 
ir paskui jį būtų sekęs į patį pragarą, net jei nebūtų 
reikėję gelbėti Izabelės, kurią mylėjo visa trupė, o jis 
labiausiai. Jeigu jis iki šiol dar nepasirodė pačiame kau- 
tynių įkarštyje, tai visai ne iš bailumo, nes šis aktorius 
narsumu galėjo varžytis su bet kuo. Kaip ir kiti, jis taip 
pat apžergė medį ir, rankomis pasistūmėdamas, ėmė 
ropštis, nors smarkiai nukentėjo jo kelnės — dugnas 
išbrizgo nuo šiurkščios žievės. Priešais jį kapanojosi 
trupės durininkas, pripratęs darbuotis kumščiais ir gintis 
nuo teatran besiveržiančios minios. Atsikapstęs iki tarpu- 
šakio, durininkas įsikibo į storesniąją šaką ir toliau ropš- 
tėsi. Bet kai kamienas baigėsi, Erodas, kuris buvo stambus 
kaip Galijotas, — jo sudėjimas puikiai tiko tironams vai- 
dinti, o ne po medžius laipioti, — pajuto, kad šakos po 
juo linksta ir grėsmingai braška. 

Žvilgtelėjęs žemyn, jis tamsoje, kokių trisdešimties 
pėdų gylyje, pamatė juodą griovio vandenį. Šis..reginys 
privertė jį susimąstyti ir persėsti ant tvirtesnės šakos, 

galinčios išlaikyti jo kūną. 

— Hm!-— tarė jis sau.— Man karstytis šitomis šake- 
lėmis, kurios linksta žvirbliui nutūpus, tas pat, kas 
drambliui šokinėti ant voratinklio. Tai gali daryti įsimy- 
lėjėliai, skapenai ir kiti vikrūs žmonės, kuriems reikia 
būti liesiems. O aš, komedijų karalius ir tironas, labiau 
mėgstantis valgius negu moteris, nepasižymiu tuo akro- 
batišku lengvumu. Jei žengsiu dar bent žingsnį, nugar- 
mėsiu į šitą juodą kaip rašalas, maurų prižėlusią Stikso 
gelmę, kur knibždėte knibžda varlės ir rupūžės, ir nu- 
grimsiu į dumblą. Negarbinga mirtis dvokiančiame kape, 
niekingas galas ir niekam nenaudingas, nes aš nebūsiu 
nukovęs nė vieno priešo. Sprendžiant iš drioksinčių šūvių 
ir Žvangančių špagų, kapitonui reikia pagalbos, nes ten 
vyksta karštas mūšis, tačiau dabar aš padėti jam negaliu. 
Drąsa čia nieko nepadarysi. Net jei būčiau narsus kaip 
Achilas, Rolandas ar Sidas, vis. tiek piršto storumo šakelė 
neišlaikytų mano svorio. Dabar svarbu ne didvyriškumas, 
o kūno pusiausvyra. Vadinasi, reikia pasukti atgal. Manau, 
kaip nors įsigausiu į tvirtovę ir padėsiu garbingajam 
baronui, nes jis turbūt abejoja mano draugyste, jei turi 


laiko apie ką nors galvoti. 
Baigęs šį vidinį monologą greitakalbe, kurią Homeras 


vadina sparnuota, Erodas ūmai pasisuko 180“ kampu ant 
savo medinio žirgo ir ėmė atsargiai leistis žemyn. Staiga 
stabtelėjo ir sukluso. Jis išgirdo šiugždesį, tartum kieno 
keliai būtų trynęsi į žievę, ir sunkiai į medį kopiančio 
žmogaus alsavimą. Nors naktis buvo tamsi, aktorius įžiū- 
rėjo kažkokią žŽmogystą, sliuogiančią medžiu. Kad liktų 
nepastebėtas, Erodas pasilenkė, prisiplojo prie medžio, 
kiek leido impozantiškas jo pilvas, ir, sulaikęs kvėpavimą, 
laukė. Po poros minučių jis kilstelėjo galvą ir pamatė, 
kad priešininkas visai arti. Tada Erodas staiga išsitiesė 
ir susidūrė akis į akį su išdaviku, kuris tikėjosi jį užklup- 
siąs ir smogsiąs į nugarą. Kadangi rankomis reikėjo kopti, 
Merendolis, puolimo vadas, peilį laikė dantyse, ir tamsoje 
šis atrodė tartum didžiuliai jo ūsai. Erodas tvirta ranka 
čiupo Merendoliui už pakarpos ir taip suspaudė jam gerk- 
lę, kad jis dusdamas, tartum būtų buvęs kartuvių kilpoje, 
prasižiojo atsikvėpti ir peilis nukrito į vandenį. Kadangi 

gniaužtai jį tebesmaugė, jo keliai atsileido, nukarusios 
rankos keletą kartų mėšlungiškai susitraukė, ir netrukus 
tamsoje kažkas pliumptelėjo į vandenį; vandens purslai 
aptaškė net Erodui kojas. 

. — Su vienu baigta,— pagalvojo Tironas.— Jei neuž- 
duso, tai nuskendo. Šiaip ar taip, aš patenkintas. Bet 
reikia leistis žemyn. 

Jis pasistūmėjo dar keletą žingsnių į priekį. Netoliese 
blykstelėjo melsva kibirkštėlė — pistoleto dagtis, trink- 
telėjo gaidukas, tamsą perskrodė žybsnis, driokstelėjo 
šūvis, ir per kokį sprindį virš Erodo galvos prazvimbė 
kulka. Bet, vos tik pamatęs žibantį taškelį, aktorius pa- 
silenkė ir įtraukė galvą į pečius kaip vėžlys į savo kiautą. 
Ir gerai padarė. 

— Velniai raguoti!-— suurzgė kimus La Rapė balsas.— 
Prašoviau pro šalį. 

Truputį, — patvirtino Erodas.— Matyt, tu, brolyti, 
velniškai netaiklus šaulys, jei nepataikei į tokį mėsos 
kalną kaip aš! Na, o dabar paragauk šito! 

Ir Tironas užsimojo vėzdu, kuris buvo odiniu diržu 
pririštas prie jo riešo, — ginklas nelabai kilnus, bet Erodas 
jį valdė nepaprastai vikriai ir trupės gastrolių metu ne 
kartą sumušė Ruano fechtuotojus lazdomis. La Rapė 
suskubo užsikišti nebenaudingą pistoletą už juostos ir 
išsitraukti iš makšties špagą. Vėzdas susidūrė su špaga 
ir sutrupino ją į šipulius; breterio rankoj teliko nuolauža. 
Vis dėlto špaga susilpnino smūgio jėgą, ir vėzdas tik 
lengvai sutrenkė petį. 

Dabar priešai susidūrė akis į akį, vienas norėjo nusi- 
leisti, o antras stengėsi užlipti; jiedu susikibo ir mėgino 
nustumti vienas kitą į juoduojančią prarają. Nors La 
Rapė buvo stiprus ir vikrus, tokį milžiną kaip Erodas 
buvo nelengva pajudinti iš vietos lyg kokį bokštą. Erodas 
apžergė kojomis medžio kamieną ir laikėsi į jį įsikibęs, 
tartum būtų buvęs prirakintas. La Rapė, raumeningų to 
Herkulio rankų suspaustas, prakaitavo ir sunkiai švokštė. 
Beveik priplotas prie plačios Tirono krūtinės, jis įsirėmė 
rankomis jam į pečius, stengdamasis išsivaduoti iš to 
baisaus glėbio. Erodas tyčia truputį atleido gniaužtus, 
breteris pasikėlė ir giliai įkvėpė oro. Bet aktorius staiga 

jį paleido, sugriebęs Žemiau, kilstelėjo į orą, ir breteris 
neteko atramos. Dabar Tironui beliko išskėsti rankas, kad 
La Rapė pramuštų skylę griovio mauruose. Jis plačiai jas 
išskėtė, ir breteris nukrito. Bet, kaip sakėme, La Rapė 
buvo vikrus ir stiprus vyras; jis pirštais įsikibo į šaką ir 
dabar karojo virš bedugnės, stengdamasis kojomis įsi- 
tverti kamieno. Bet jam tai nepavyko, ir jis kybojo 
kaip didžioji I raidė. Rankos baisiai įsitempė nuo kūno 
svorio, pirštai kaip geležiniai nagai susmigo į medžio 
žievę, ir gyslos, rodės, tuoj sprogs it smuiko stygos, kai 
per daug užveržiamas veržtuvas. Šviesoje būtų buvę ma- 
tyti, kaip iš pamėlynavusių nagų trykšta kraujas. 

La Rapė padėtis nebuvo labai linksma. Laikydamasis 
viena ranka, kurią baisiai tempė kūno svoris, jis jautė fizinį 
skausmą, be to, kėlė siaubą mintis, kad nukris į bedugnę. 
Išplėstos akys smigo į tamsią gelmę, ausyse spengė, 
smilkinius tartum strėlės varstė kažkokie švilpesiai; jis 
norėjo pulti žemyn, tik gajus savisaugos instinktas sutu- 
rėdavo: plaukti jis nemokėjo ir griovį laikė kapu. 

Nors Erodas su vešliais anglies juodumo antakiais 
atrodė žiaurus, bet buvo geraširdis. Jam pagailo to 
bėdžiaus, tabaluojančio virš prarajos. Kelios akimirkos 
nelaimingajam atrodė kaip amžinybė, ir jo agoniją lydėjo 
nepakeliamos kančios. Pasilenkęs ant medžio kamieno, 
Erodas breteriui tarė: 

— Niekše, jeigu prisieksi pomirtiniu savo gyvenimu, 
nes žemiškasis priklauso man, kad nebedalyvausi susi- 
rėmime, aš tave nuimsiu nuo kartuvių, kuriose dabar 
kybai kaip piktas sukčius. | 

— Prisiekiu!-— dusliai sugargė La Rapė, visai nusilpęs. 
— Tik greičiau, dėl dievo meilės! Aš krintu. 

Herkuliška savo ranka Erodas sučiupo breterio ranką 
ir su nuostabia jėga užkėlė jį ant medžio ir pasodino raitą 
ant kamieno priešais save kaip skudurinę lėlę. 

Nors La Rapė nebuvo greitai alpstanti, lepi panelė, 
tačiau kai geraširdis aktorius jį išgelbėjo, jis vos neapalpo 
ir, jei Erodas nebūtų jo PRIE būtų pliumptelėjęs 
į bedugnę kaip maišas. 

— Aš neturiu aromatinių druskų duoti tau pauostyti 
nei plunksnų pasmilkyti tau panosėj, — pasakė Tironas, 

rausdamasis kišenėj.— Bet štai turiu širdį stiprinančių 
vaistų, nuo kurių bemat atsigausi. Tai gryniausia Andėjos 
degtinė. 

Ir jis prikišo buteliuko kakliuką nusilpusiam breteriui 
prie lūpų. 

— Še, pačiulpk šito pienelio. Dar porą gurkšnių, ir 
būsi žvalus kaip medžioklės sakalas, kai nuo jo nuimamas 
gaubtukas. 

Gėrimas netrukus paveikė breterį. Jis padėkojo Ero- 
dui ir ėmė mosuoti nutirpusią ranką, kad ši atgautų lanks- 


tumą. | 
— O dabar, — pasakė Erodas, — nebeleisdami laiko nie- 


kais, lipkime nuo tos laktos, kuri mano kompleksijos 
žmogui nelabai patogi, ant šventos tvirtos žemelės. Tu 
eik pirmas, — pridūrė jis, pasukdamas La Rapė priešinga 
kryptimi. 

La Rapė ėmė čiuožti pirmas, o Tironas paskui jį. 
“Nušliaužęs iki medžio apačios, breteris ant griovio kranto 
pamatė sargybą, sudarytą iš Agosteno, Azolano ir Basko. 

— Draugas!-— šūktelėjo jis garsiai ir, atsisukęs į ak- 
torių, tyliai sušnabždėjo: 

— Niekam nė žodžio ir eikite paskui mane! 

Kai jie atsistojo ant žemės, La Rapė priėjo prie Azolano 
ir sukuždėjo jam į ausį parolį, o paskui pridūrė: 

— Mudu su bičiuliu sužeisti ir norim kur nors nuošaly 
nusiplauti ir susitvarstyti žaizdas. | 

Azolanas linktelėjo galvą, patikėjęs šiuo prasimanymu. 
La Rapė ir Erodas pasišalino. Kai jiedu atsidūrė po 
medžiais, kurie, nors ir be lapų, naktį juos pakankamai 
gerai dengė, breteris Erodui tarė: 

— Jūs man didžiadvasiškai dovanojote gyvybę. Aš 
jus ką tik išgelbėjau nuo mirties, nes tie trys žaliūkai 
jus būtų nudaigoję. Skolą sumokėjau, bet nelaikau savęs 
galutinai atsiteisusiu. Jei kada nors būsiu jums reikalin- 
gas, jūs mane rasite. O dabar grįžkite prie savo reikalų. 
Mudviejų keliai skiriasi. 

Erodas, likęs vienas, nuėjo alėja, pro medžius žvilg- 
čiodamas į tą prakeiktą pilį, į kurią jis, deja, negalėjo 
įsibrauti. Languose nebuvo jokios šviesos, išskyrus tą 
pusę, kur vyko susirėmimas, o visa kita rūmų dalis sken- 

dėjo tamsoje ir tyloje. Tačiau ten, kur fasadas užsisuko, 
kylantis mėnuo skleidė blyškią šviesą ir sidabravo vio- 
letines stogo čerpes. Toje mėnesienoje buvo galima 
įžiūrėti žmogų, kurio šešėlis slankiojo pirmyn ir atgal 
griovio pakraščiu. Tai buvo Labrišas, sergintis valtį, 
kuria Merendolis, La Rapė, Azolanas ir Agostenas persi- 
kėlė per griovį. 

Šis reginys privertė Erodą susimąstyti. 

„Ką čia tas Žmogus vienut vienas beveikia tokioj 
tuščioj vietoj, kai jo draugai darbuojasi peiliais? Matyt, 
bijodamas netikėto puolimo arba norėdamas, kad atsi- 
traukimas būtų saugus, sergi slaptą angą ar užmaskuotas 
duris, pro kurias, jei stuktelėčiau vėzdu jam per galvą, 
gal man pavyktų įsigauti į tą prakeiktą pilį ir Sigonjakui 
parodyti, kad jo neužmiršau . 

Šitaip samprotaudamas, Erodas žengė lėtai ir vos girdi- 
mai, tartum jo puspadžiai būtų buvę veltiniai; tyliai kaip 
katė jis prisėlino prie sargybinio ir kirto vėzdu jam per 
makaulę taip, kad žmogėnas iškristų iš rikiuotės, bet 
nebūtų užmuštas. Kaip jau skaitytojas galėjo įsitikinti, 
Erodas nebuvo žiaurus ir netroško nusidėjėlio mirties. 

Tartum perkūno iš giedro dangaus trenktas, Labri- 
šas nusirito kūlvirsčia ir nebejudėjo; nuo smarkaus smū- 
gio jis apalpo. Priėjęs prie griovio aptvaro, Erodas pamatė 
laiptus, įstrižai iškaltus griovio sienoje; jie vedė į griovį 
arba bent siekė paskutinius laiptelius skalaujantį vandenį. 
Tironas atsargiai nulipo laipteliais ir, pajutęs, kad sušlapo 
koją, stabtelėjo, stengdamasis įsižiūrėti į tamsą. Netrukus 
jis pastebėjo valtį prie sienos ir 'atitempė ją už grandinės 
iki laiptų apačios. Stiprus aktorius nesunkiai sutraukė 
grandinę ir įlipo į valtį, kuri nuo jo svorio vos neapsivertė. 
Kai ji liovėsi suptis ir atgavo pusiausvyrą, Erodas pra- 
dėjo pamažu irkluoti vieninteliu valties paskuigalyje 
buvusiu irklu, atstojančiu ir vairą. Valtis netrukus išniro 
iš tamsos ir įplaukė į šviesos ruožą, kur riebaluotame 
vandenyje kaip aukšlių Žvynai mirgėjo mėnesienos 
atšvaitai. Blyškioje šviesoje Erodas įžiūrėjo laipteėlius 
po mūrine arka, pilies apatinėje dalyje. Jis priplaukė 
prie jų ir, eidamas po skliautu, be kliūčių įsigavo į vidinį 
kiemą, kuriame šiuo metu nebuvo nė gyvos dvasios. 

— Štai aš pačioje tvirtovės širdyje, — tarė sau Erodas, 
trindamasis rankas.— Ant šių plačių, gerai sucementuotų 
plokščių man kur kas drąsiau negu ant tos papūgos 
karties, nuo kurios nulipau. Na, bet kurgi mano bičiuliai, 
reikia jų paieškoti. 

Jis pamatė laiptus, saugomus dviejų akmeninių sfink- 
sų, ir teisingai nusprendė, kad ši architektūrinė įeiga ve- 
da į puošniausias pilies sales, kur Valombrezas tikriau- 
siai patalpino jaunąją aktorę ir kur vyko kautynės dėl 
tos nepasiekiamos, ypač Pariui, Elenos, nors ji ir ne- 
turėjo Menelajo. Stinksai nepakėlė nagų ir Erodo nesu- 
„laikė. | 

Pergalę, atrodė, iškovojo puolantieji. Brengenarilis, 
Torgelis ir Pjegri tysojo ant grindų kaip veršiai ant 
šiaudų. Malartikas, gaujos vadeiva, buvo nuginkluotas. 
Bet iš tikrųjų nugalėtojai buvo belaisviai. Iš lauko užda- 
rytos kambario durys sudarė užkardą tarp jų ir Izabelės, 
o išlaužti tas sunkias ąžuolines, grakščiais poliruoto plieno 
pagražinimais ir sankabėlėmis apkaustytas duris žmonės, 
neturintys nei kirvių, nei replių, negalėjo. Sigonjakas, 
“"Lampurdas ir Skapenas, įrėmę pečius, stengėsi įas išju- 
dinti, bet durys nepasidavė. 

„— O jeigu imtume ir padegtume?— pasakė Sigonja- 
kas, netekęs vilties.— Židinyje rusena ugnis. 

— Labai ilgai užtruks, — atsakė Lampurdas.— Ąžuolas 
blogai dega. Verčiau čiupkime spintą ir gal ja kaip taranu 
pralaušime šią nelemtą kliūtį. 

Pasakyta — padaryta: jie visi kartu griebė baldą, 
išpuoštą dailiais drožiniais, ir iš visų jėgų sviedė į duris. 
Spinta atsitrenkė į tvirtą medį, bet nė per plauką neišjudi- 
no, tik pati nukentėjo — susibraižė politūra, ir nuo vieno 
kampo atskilo graži, dailiai išdrožta angelo ir amūro 
galvutė. Baronas niršo, nes žinojo, kad Valombrezas 
pasitraukė iš kambario išsinešdamas Izabelę, nors mergina 
beviltiškai priešinosi. 

Staiga pasigirdo baisus trenksmas. Šakos iš lango dingo, 
ir medis nubrazdėjo į griovį. Su traškėjimu susimaišė 
žmogaus riksmai. Tai rėkė trupės durininkas, kuris kop- 
damas sustojo pusiaukelėj, nes šaka pasirodė per silpna 
jam išlaikyti. Azolanui, Agostenui ir Baskui atėjo į galvą 

puiki mintis — nustumti medį į vandenį ir taip neleisti 
apgulėjams atsitraukti. | 

— Jeigu mums nepavyks išlaužti durų, — pasakė Lam- 
purdas,— atsidursime spąstuose. Tegu juos velnias, tuos 
senovės meistrus, kurie dirbo taip tvirtai. Pamėginsiu 
durklu iškirsti medį aplink spyną, kuri taip stipriai laiko 
mes nebegalime nusliuogti medžiu kaip Berno lokiai, 
kurie Šveicarijoje karstosi medžių kamienais per griovius. 

Lampurdas jau buvo bekertąs, bet pasigirdo tylus 
girgždesys, tarsi raktas būtų pasisukęs spynoie, ir durys 
pačios atsidarė. 

— Kas tas gerasis angelas, — sušuko Sigonjakas,— 
atėjęs mums į pagalbą? Ir kokiu stebuklu taip ilgai nepasi- 
davusios durys staiga pačios atsivėrė? 

— Čia nėra rci angelų, nei stebuklų, — atsakė Čikita, 
išlindusi iš už durų ir įsmeigusi į baroną paslaptingą ir 
ramų žvilgsuį. 

— Kur Izabelė?— suriko Sigonjakas, nužvelgęs salę, 
silpnai apšviestą mažytės mirksinčios lempelės. 

Iš pradžių jis aktorės nepastebėjo. Kunigaikštis Valom- 
brezas, nustebęs, kad staiga atsivėrė durys, pasitraukė 
į kambario kampą, užstodamas jaunąją aktorę, kuri, 
beveik apalpusi iš baimės ir nuovargio, susmuko ant kelių. 
Galva ji atsišliejo į sieną; jos plaukai buvo palaidi ir 
sutaršyti, drabužiai susiglamžę, korsažo kabliukai sulū- 
žę — taip beviltiškai stengėsi ji ištrūkti iš pagrobėjo 
glėbio, o šis, jausdamas grobį slystant iš rankų, veltui 
mėgino nuvogti nors vieną gašlų bučinį kaip persekioja- 
mas iaunas, tempiantis jauną mergelę į miško tankmę. 

— Ji čionai, — pasakė Čikita,— štai šiame kampe, už 
senjoro Valombrezo. Bet, norint turėti moterį, reikia 
nužudyti vyrą. 

— Tai manęs nesulaikys, aš jį nužudysiu!-— sušuko 
Sigonjakas ir su pakelta špaga žengė prie barono, jau 
stovinčio gynimosi poza. 

— Pažiūrėsim, pone kapitone Frakasai, klajūnų aktorių 
riteri, — atsakė kunigaikštis su didžiausia panieka. 

Špagos susikryžiavo ir ėmė suktis viena apie kitą 
atsargiai ir lėtai: taip įgudę fechtuotojai paprastai pradeda 

žūtbūtinę dvikovą. Valombrezas jėga neprilygo Sigon- 
jakui, bet, kaip dera jo luomo žmogui, jis ilgą laiką lankė 
įvairias akademijas, prakaitu sumirkė ne vienerius marš- 
kinius fechtavimo salėse, kur treniravosi pas geriausius 
meistrus. Jam netiko paniekinami Lampurdo žodžiai apie 
nevykusius fechtuotojus, kurie darą gėdą breterių ama- 
tui, nes špagą laiką kaip šluotą. Žinodamas, koks pavojin- 
gas jo priešininkas, jaunasis kunigaikštis apsiribojo 
gynimusi ir tik atremdavo dūrius, o pats nepuolė. Jis 
tikėjosi nuilsinti Sigonjaką, jau ir taip išvargintą pilies 
puolimo metu ir dvikovos su Malartiku, nes kunigaikštis 
girdėjo špagų žvangėjimą už durų. Atremdamas barono 
geležtę, jis kairiąja ranka ieškojo prie krūtinės ant gran- 
dinėlės kabančio sidabrinio švilpuko. Pagaliau jį surado ir, 
prisidėjęs prie lūpų, pratisai sušvilpė. Šis judesys galėjo 
jam brangiai atsieiti: barono špaga vos nepervėrė prie 
burnos prikištos rankos, bet Valombrezas suspėjo atremti 
dūrį, ir špagos smaigalys jam teįdrėskė nykštį. Kuni- 
gaikštis vėl stojo į gynimosi poziciją. Jo akys svaidė 
nuožmius žvilgsnius, kokius svaido pikti raganiai ir sli- 
binai, įpratę žudyti. Šėtoniškai pikta šypsena išviepė 
lūpas; jis spindėjo patenkintu žvėriškumu ir neatsideng- 
damas ėmė pulti Sigonjaką, bet jo dūriai buvo atremiami. 

Malartikas, Lampurdas ir Skapenas susižavėję stebėjo 
šią svarbią dvikovą, nuo kurios priklausė visų kautynių 
likimas, kadangi čia susitiko vyras prieš vyrą dviejų 
priešiškų šalių vadai. Skapenas net atnešė iš kito kambario 
žvakides, kad varžovams būtų šviesiau kautis. Jaudinantis 
dėmesys! 

— Kunigaikštukas neblogai laikosi, — tarė Lampurdas, 
kaip bešališkas nuopelnų vertintojas.— Aš nemaniau, kad 
jis sugeba šitaip gintis. Bet jeigu atsidengs, jis žuvęs. 
Kapitono Frakaso ilgesnė ranka už jo. Ak! Velniai griebtų! 
Šis apsigynimas lanku per platus. Ar aš jums nesakiau? 
Štai priešo špaga įlindo. Valombrezas kliudytas. Ne, jis 
atsitraukė pačiu laiku. 

Tą pačią akimirką pasigirdo triukšmingi žingsniai. 
Medinis panelis su trenksmu prasivėrė, ir į salę staiga 
įsiveržė penki ar šeši ginkluoti tarnai. 

— Išneškite šią moterį, — sušuko Valombrezas,— ir 

pulkite tuos niekšus. O su kapitonu susidorosiu aš pats. 
— Ir, aukštai iškėlęs špagą, jis puolė baroną. 

Tarnų įsiveržimas sutrikdė Sigonjaką. Jis ne taip 
atidžiai gynėsi, nes sekė akimis Izabelę, kai ją, visai 
nualpusią, du liokajai tempė į laiptus, ir Valombrezo 
špaga sužeidė jam riešą. Šis įdrėskimas grąžino jį į tik- 
rovę; baronas dūrė kunigaikščiui ir kliudė petį aukščiau 
raktikaulio; Valombrezas susvyravo. 

Tuo tarpų Lampurdas ir Skapenas deramai sutiko 
liokajus. Lampurdas juos smaigstė ilga savo rapyra kaip 
žiurkes, o Skapenas talžė jiems galvas ant grindų rasto 
pistoleto apsodu. Matydami, kad jų ponas, sužeistas ir 
mirtinai išbalęs, stovi atsišliejęs į sieną ir pasirėmęs 
špaga, niekšingi ir bailūs nenaudėliai liovėsi gintis ir 
spruko kas sau. Reikia pasakyti, kad tarnai Valombrezo 
nemėgo: kunigaikštis su jais elgėsi kaip tironas, ne kaip 
ponas, ir nepaprastai žiauriai kankino. 

— Pas mane, niekšai! Pas mane!-— sušvokštė jis silpnu 
balsu.— Nejaugi paliksite savo kunigaikštį be pagalbos 
ir paramos? | 

Tuo tarpu Erodas, kaip jau sakėme, sparčiais žingsniais, 
kiek leido apkūni jo figūra, lipo didžiaisiais laiptais, 
kur, Valombrezui pasirodžius pilyje, buvo uždegtas 
ant šilkinės virvės kabantis didžiulis žibintas. Aktorius 
atsidūrė antro aukšto aikštelėje kaip tik tuo metu, kai 
sutaršytais plaukais, išbalusią ir be sąmonės Izabelę 
liokajai kaip negyvą nešė iš kambario. Jis pagalvojo, 
kad kunigaikštis ją nužudė ar liepė nužudyti dėl atkaklaus 
priešinimosi. Tironas įsiutęs ėmė špaga daužyti tuos 
ilgšius, o šie, sumišę dėl staigaus užpuolimo, negalėdami 
gintis, nes rankos buvo užimtos, paleido savo auką ir 
nukūrė, tartum pats velnias juos būtų vijęsis. Erodas 
pasilenkė, paguldė Izabelės galvą sau ant kelių ir, pridėjęs 
ranką jai prie krūtinės, įsitikino, kad jos širdis dar plaka. 
Paskui jis pamatė, kad ji visai nesužeista ir pradeda vos 
vos kvėpuoti, kaip pamažu atsipeikėjęs žmogus. 

Juodu tokia poza netrukus užtiko Sigonjakas, atsi- 
kratęs Valombrezo tuo smarkiu dūriu, kuriuo taip žavėjosi 
Lampurdas. Baronas atsiklaupė prie mylimosios, paė- 
mė jos rankas ir švelniu balsu, kurį Izabelė girdėjo 

tartum per sapną, pasakė: 
 — Atsipeikėkite, mieloji, ir nebijokite. Esate tarp drau- 
gų, ir niekas jūsų nebeskriaus. 

Nors Izabelė dar neatmerkė akių, bet silpna šviesa 
nuslydo pabalusiomis lūpomis, ir išblyškę drėgni pirš- 
tukai spustelėjo Sigonjako ranką. 

Lampurdas susigraudinęs žiūrėjo į šią jaudinančią 
sceną, nes meilės nuotykiai visada jį domino ir jis tarėsi 
esąs didelis širdies reikalų žinovas. 

Staiga toje tyloje po kautynių triukšmo suskardėjo 
valdingas rago garsas. Prabėgus kelioms minutėms, jis 
nuskambėjo dar šaižiau. Tai buvo šeimininko šauksmas, 
kuriam reikėjo paklusti. Sugirgždėjo grandinės, trink- 
telėjo nuleistas pakeliamasis tiltas, sudundėjo ratai po 
skliautu, ir laiptų languose staiga sužaižaravo raudonos 
kieme išsisklaidžiusių deglų ugnys. Durys triukšmingai 
užsitrenkė, ir aidžiuose laiptuose pasigirdo skubūs 
žingsniai. 

Netrukus pasirodė keturi liokajai iškilmingomis liv- 
rėjomis; jie nešė uždegtas vaškines žvakes ramiais veidais 
ir su nebyliu paslaugumu, būdingu didikų namų tarnams. 
Už jų ėjo išdidžios laikysenos žmogus, nuo galvos ligi 
kojų apsirengęs juodu aksomu su gagato apsiuvais. Ordi- 
nas, kurį tenešioja karaliai bei princai ir kuriuo jie teapdo- 
vanoja SISU S Žmones, žėrėjo ant jo krūtinės tamsios 
pasienyje kaip statulos, su deglais rankose. Ir nė vienas 
veido raumenėlis nei akių voko virptelėjimas nerodė 
nustebimo, nors prieš akis jie matė gana keistą reginį. 
Kol jų ponas nepareiškė nuomonės, jie negalėjo pasakyti 
savosios. | 

Juodai apsirengęs senjoras sustojo aikštelėje. Nors 
metai išvagojo raukšlėmis jo kaktą bei skruostus ir pasi- 
dabravo plaukus, dar buvo galima pažinti, kad tai origina- 
las to portreto, kuris patraukė Izabelės žvilgsnį ir kurio 
ji šaukėsi, pagauta nevilties, kaip draugiško atvaizdo. 

Tai buvo princas, Valombrezo tėvas. Sūnus nešiojo 
kunigaikščio titulą, laukdamas, kol pagal paveldėjimo 
teisę jis savo ruožtu taps šeimos galva. 

Išvydęs Erodo ir Sigonjako laikomą Izabelę, kuri dėl 

blyškumo atrodė negyva, princas iškėlė rankas ir sunkiai 
atsiduso. 

— Aš pavėlavau, nors taip skubėjau!-— tarė jis ir, 
pasilenkęs prie jaunosios aktorės, paėmė nejudančią jos 
ranką. 

Ant šios baltutėlės, tarsi iš alebastro iškaltos rankos 
bevardžio piršto žibėjo žiedas su didelio ametisto akute. 
Senasis senjoras, matyt, smarkiai susijaudino, pamatęs 
šį žiedą. Virpančiomis rankomis jis numovė jį nuo Iza- 
belės piršto, mostu pakvietė liokajų prieiti arčiau su 
fakelu ir vaškinės žvakės šviesoje tyrinėjo akmenyje 
išgraviruotą herbą, čia prikišdamas žiedą prie pat šviesos, 
čia atitraukdamas, kad senatviškomis akimis geriau 

Sigonjakas, Erodas ir Lampurdas su nerimu stebėjo 
nervingus princo judesius ir matė, kaip keičiasi jo veido 
išraiška jam apžiūrinėjant žiedą, kuris, matyt, buvo gerai 
pažįstamas: jis tolydžio sukaliojo jį rankose, tarsi nesi- 
ryždamas pripažinti nemalonią mintį. 

— Kur Valombrezas?— sušuko jis pagaliau skardžiu 
balsu.— Kur tas nevidonas, nevertas vadintis mano sū- 
numi? | 

Princas pažino žiedą su herbu, kuriuo kitados ants- 
paudavo laiškelius Kornelijai, Izabelės motinai. Kaip 
žiedas atsidūrė ant šios jaunos, Valombrezo pagrobtos 
aktorės piršto? Iš ko jinai gavo jį? „Nejaugi ji Kornelijos 
ir mano duktė?— galvojo princas.— Aktorės profesija, 
amžius, veidas, kuriame galima atpažinti sušvelnėjusius 
jos motinos bruožus, — visa tai verčia mane tuo tikėti. 
Vadinasi, tas prakeiktas ištvirkėlis persekiojo savo seserį! 
Ši meilė — kraujomaiša! O, kaip žiauriai esu nubaustas 
už seną nuodėmę!“ | 

Izabelė pagaliau atmerkė akis ir pirmiausia pamatė 
princą, laikantį nuimtą nuo jos piršto žiedą. Jai pasirodė, 
kad ji kadaise yra mačiusi tą veidą, tik dar jauną, be 
baltų plaukų ir žilos barzdos. Tai buvo tartum pasenusi 
viršum židinio kabančio portreto kopija. Didžios pagar- 
bos jausmas užliejo Izabelės širdį. Ji pamatė šalia savęs 
ir Sigonjaką su Erodu, abu gyvus ir sveikus, ir kovos 
siaubas išnyko; ją apėmė palaimingas ramumas. Jai nebe- 

reikėjo bijoti nei dėl savęs, nei dėl savo draugų. Ji kiek 
pasikėlė ir nulenkė galvą prieš princą, kuris“ godžiai 
žvelgė į ją, tarsi ieškodamas jos bruožuose panašumo 
su tąja, kuri kitados buvo jam brangi. 

— Iš ko gavote šį žiedą, panele? Su juo susiję tolimi 
mano prisiminimai. Ar seniai jį turite? — paklausė senasis 
senjoras susijaudinusiu balsu. 

— Nuo pat vaikystės. Tai vienintelis palikimas, kurį 
gavau iš savo motinos, — atsakė Izabelė. 

— O kas buvo jūsų motina, ką ji veikė? — pasiteiravo 
princas dar labiau susidomėjęs. 

— Ji vadinosi Kornelija,— kukliai atsakė Izabelė — 
ir buvo provincijos aktorė — vaidino tragedijų karalienes 
ir princeses toje trupėje, kuriai aš priklausau. 

— Kornelija! Nėra abejonės,— virpančiu balsu sušuko 
princas.— Tai jinai!— Bet jis susitvardė ir oriu, ramiu 
tonu Izabelei tarė:— Leiskite man šį žiedą pasilikti. Aš 
jums grąžinsiu jį, kai reikės. 

— Jis juk yra jūsų kilnybės rankose, — atsakė jaunoji 
aktorė. 

Iš miglotų vaikystės prisiminimų jos atmintyje iškilo 
veidas, kurį, būdama visai mažytė, ji matydavo palinkstant 
prie lopšio. 

— Ponai, — pasakė princas, įsmeigęs tvirtą ir aiškų 
žvilgsnį į Sigonjaką ir jo draugus, — bet kuriomis kitomis 
aplinkybėmis ginkluotas įsiveržimas į mano pilį atrodytų 
labai keistas, tačiau aš žinau, kodėl jūs įsibrovėte į šią 
buveinę, kuri ligi šiol buvo šventa. Smurtas sukelia 
smurtą ir jį pateisina. Aš užmerkiu akis į visa tai, kas 
čia įvyko. Bet kurgi kunigaikštis de Valombrezas, tas 
išsigimėlis sūnus, darantis negarbę mano senatvei? 

Tarsi atsakydamas į tėvo šauksmą, tą akimirką ant 
slenksčio. pasirodė Malartiko laikomas Valombrezas. 
Jis buvo baisiai išbalęs ir ranka mėšlungiškai spaudė prie 
krūtinės sumaigytą nosinę. Jis žengė taip, kaip vaikšto 
vaiduokliai, nekeldamas kojų. Tik nepaprastomis valios 
pastangomis, nuo kurių jo veidas atrodė tarsi sustingusi 
marmuro kaukė, kunigaikštis laikėsi ant kojų. Jis išgirdo 
tėvo balsą; kad ir koks buvo ištvirkęs, tėvo jis tebebijojo 
ir norėjo nuslėpti nuo jo savo žaizdą. Jis kandžiojo 

lūpas, kad nepravirktų, ir rijo lūpų kampučiuose susiren- 
kančias kruvinas putas; net nusiėmė skrybėlę, nors, 
keldamas ranką, kentėjo baisų skausmą, ir tylėdamas 
sustojo priešais tėvą. 

“ — Pone, — pasakė princas,— beprotiški jūsų poelgiai 
ir pasileidimas viršija bet kokias ribas, ir aš turėsiu prašyti 
karalių malonės — kad jis įsakytų uždaryti jus į kalėjimą 
arba ištremtų ligi gyvos galvos. Pagrobimas, neteisėtas 
laisvės atėmimas, išprievartavimas — tai ne galantiškos 
išdaigos ir, nors galiu pro pirštus žiūrėti į paikos jaunystės 
paklydimus, niekad neatleisiu šaltai apgalvoto nusikal- 
timo. Ar žinote, nevidone,— sušnibždėjo jis Valombre- 
zui į ausį, kad niekas negalėtų išgirsti — ar žinote, kas 
toji dora mergina, toji Izabelė, kurią pagrobėte? Jinai — 
jūsų sesuo! 

— Tegu ji atstoja jums sūnų, kurio netenkate,— at- 
sakė Valombrezas alpdamas, ir numirėliškai išblyškusį jo 
veidą išmušė priešmirtinis prakaitas.— Bet aš nesu taip 
nusikaltęs, kaip jūs manote. Izabelė skaisti! Aš tai prisie- 
kiu vardu Dievo, prieš kurio teismą netrukus stosiu. 
Mirtis nepratusi meluoti, ir mirštančio bajoro žodžiu 
galima tikėti. 

Jis kalbėjo gana garsiai, ir išgirdo visi. Izabelė pasuko 
gražias, nuo ašarų sudrėkusias akis į Sigonjaką ir mylimojo 
veide išskaitė, kad jam nereikėjo Valombrezo paliudijimo 
in extremis??': jis ir taip tikėjo savo mylimosios skaistybe. 

— Kas jums? — sušuko princas, tiesdamas ranką į jau- 
nąjį kunigaikštį, kuris svyravo, nors Malartikas jį ir 
laikė. 

— Nieko, tėve,— atsakė Valombrezas gęstančiu balsu, 
— nieko... Aš mirštu.— Ir jis susmuko ant akmeninių 
laiptų, nors Malartikas stengėsi jį suturėti. 

— Jis griuvo ne ant nosies, — pamokoinai tarė Žak- 
menas Lampurdas,-- vadinasi, tai tik apalpimas. Jis dar 
sali pagyti. Mes, špagos specialistai, geriau nutuokiame 
apie tuos dalykus negu vaistininkai ir tie, kurie naudojasi 
lancetu. 

— Daktaro! Daktaro!-— sušuko princas, užmiršęs savo 


22"paskutinę gyvenimo akimirką. (Lot.) 

susierzinimą.— Gal dar yra vilties! Aš apdovanosiu 
turtais tą, kuris išgelbės mano sūnų, paskutinį kilmingos 
giminės palikuonį! Na, eikit! Ko delsiat! Skubėkit! 

Du šaltakraujai liokajai, kurie apšvietė šią sceną 
fakelais, net nemirktelėję atsiskyrė nuo sienos ir nusku- 
bėjo vykdyti savo pono įsakymų. 

Kiti tarnai kuo atsargiausiai paėmė Valombrezą ir,. 
tėvui paliepus, nunešė į jo miegamąjį ir paguldė į lovą. 

Senasis senjoras palydėjo tą liūdną eiseną žvilgsniu, 
kuriame pyktį buvo nustelbęs skausmas. Mirus sūnui, 
pasibaigs jo giminė, o sūnų jis mylėjo, nors ir nekentė, 
bet šią akimirką užmiršo jo ydas ir teprisiminė gerąsias 
jo savybes. Jį apėmė baisus liūdesys. Valandėlę jis ty- 
lėjo, ir niekas nedrįso tylos trikdyti. 

Izabelė, jau visai atsigavusi, stovėjo prie Sigonjako 
ir Erodo akis nuleidusi ir droviai tvarkėsi apdarą. Lam- 
purdas ir Skapenas gūžėsi tarp jų kaip antraeiliai veikėjai, 
o tarpdury buvo matyti smalsios breterių galvos; jie 
dalyvavo kovoje ir nerimavo dėl savo likimo: būgštavo, 
kad jų neišsiųstų į katorgą už tai, kad padėjo Valombrezui 
bjauriuose jo darbuose. 

Pagaliau princas nutraukė nejaukią tylą ir tarė: 

— Tučtuojau palikite pilį visi, kurie savo špagomis 
tarnavote blogoms mano sūnaus aistroms. Bajoriškas 
orumas neleidžia man atlikinėti šaulio ar budelio pareigų. 
Nešdinkitės, išnykite man iš akių, grįžkite į savo lindynes. 
Teisingumas jus ten suras. 

Žodžiai ne iš maloniųjų, bet įsižeisti dėl to buvo ne 
laikas. Breteriai, kuriuos Lampurdas šios scenos pradžioje 
buvo atrišęs, nieko nelaukę pasišalino su savo vadeiva 
Malartiku. 

Jiems išėjus, Valombrezo tėvas paėmė Izabelę už 
rankos ir, atskyręs nuo būrio, kuriame ji stovėjo, prisi- 
traukė ir tarė: 

— Likite čia, panele. Nuo šiol jūsų vieta šalia manęs! 
Jūs turite bent grąžinti man dukterį, nes atėmėte iš 
manęs sūnų. 

Ir jis nusišluostė nejučiom nuriedėjusią ašarą. O pas- 
kui, kilniai mostelėjęs, kreipėsi į Sigonjaką: 

— Pone, jūs galite eiti su savo draugais. Izabelei nebėra 

ko bijoti prie savo tėvo, o ši pilis nuo šiol bus jos namai. 
Dabar, kai jos kilmė yra žinoma, mano dukteriai nedera 
grįžti į Paryžių. Aš pernelyg brangiai sumokėjau už teisę 
pasilikti ją pas save. Dėkoju jums, kad sulaikėte mano 
sūnų nuo gėdingo veiksmo... Ką aš sakau! Nuo šlykštaus 
nusikaltimo, nors ir pražuvo viltis, kad mano giminė bus 
pratęsta. Tebūnie mano herbas verčiau aptaškytas krauju 
negu purvu. Kadangi Valombrezas elgėsi negarbingai, 
jūs jį nužudėte. Jūs veikėte kaip tikras bajoras, ir visi 
„man tvirtina, kad toks ir esate, nes ginate silpnuosius, 
nekaltuosius ir doruosius. Tai buvo jūsų teisė. Išgelbėta 
mano dukters garbė išperka jos brolio mirtį. Tai sako 
man protas, bet tėvo širdis prieštarauja, ir mane gali 
apimti neteisingas keršto troškimas, kurio nepajėgsiu 
suvaldyti. Dinkite iš čia! Aš jūsų nepersekiosiu ir pasi- 
stengsiu užmiršti, kad žiauri būtinybė nukreipė jūsų špagą 
į Mano sūnaus krūtinę. 

*-— Monsinjore,— atsakė Sigonjakas be galo pagarbiai, 
— aš labai nuoširdžiai atjaučiu tėvo skausmą ir būčiau 
tylomis išklausęs žiauriausius ir pikčiausius žodžius, 
nors dėl šio pražūtingo susidūrimo mano sąžinė vičai 
gryna. Nenorėčiau nieko sakyti, kas teisintų mane jūsų 
akyse ir kaltintų nelaimingąjį kunigaikštį de Valombrezą, 
bet, patikėkite, aš neieškojau kivirčo su kunigaikščiu — jis 
pats persekiojo mane. Aš dariau viską, kad jis išliktų 
gyvas. Mudu ne kartą susirėmėme. Ir čia šiandien, įniršio 
apakintas, jis pats užšoko ant mano špagos. Palieku jūsų 
rankose Izabelę, kuri man brangesnė už gyvybę, ir visiems 
laikams pasitrauksiu, beviltiškai nusiminęs dėl šios liūdnos 
pergalės, kuri man virto tikru pralaimėjimu, nes sugriauna 
mano laimę. Ak, verčiau būčiau nužudytas, verčiau būčiau 
auka, 0 ne žudikas! 

Nusilenkęs princui, Sigonjakas pažvelgė į Izabelę 
meilės ir širdgėlos kupinomis akimis, paskui, Skapeno 
ir Lampurdo lydimas, nusileido laiptais. Keletą kartų 
jis atsigręžė: mergina, atsišliejusi į turėklus, kad neap- 
alptų, nosine šluostėsi ašarotas akis. Ar ji apraudojo 
brolio mirtį ar išsiskyrimą su Sigonjaku? Kadangi pasi- 
bjaurėjimas Valombrezu taip greitai negalėjo pavirsti 
seserišku švelnumu, mes linkę manyti, kad ji verkė Sigon- 

jako. Bent baronas taip manė, nors buvo kuklus , ir — keis- 
tas daiktas žmogaus širdis— pasitraukė paguostas ašarų 
tos, kurią mylėjo. 

Sigonjakas ir jo bičiuliai išėjo pakeliamuoju tiltu ir, 
pasukę palei griovį prie savo arklių, paliktų giraitėj, 
išgirdo griovyje graudų dejavimą toje vietoje, kur gulėjo 
nusviręs medis. Tai trupės durininkas, niekaip negalė- 
damas išsikepurnėti iš susiraizgiusių šakų, gailiai šaukėsi 
pagalbos. Iš vandens tekyšojo galva, ir kiekvieną kartą, 
kai jis prasižiodavo, jam grėsė pavojus prisiryti to besko- 
nio skysčio, kurio nekentė labiau už bet kokius nuodus. 
Lieknas ir vikrus Skapenas užsirepečkino ant medžio 
ir ištraukė iš vandens visą dumbliais apkibusį durininką, 
nuo kurio upeliais sroveno vanduo. | 

Susiradę saugioje vietoje paliktus arklius, raiteliai 
sėdo ant jų ir netrukus paršuoliavo į Paryžių. 

— Pone barone, ką jūs manote apie tuos įvykius? 
— paklausė Erodas šalia jojantį Sigonjaką.— Viskas 
klostosi kaip tragikomedijos atomazgoje. Kas būtų galėjęs 
tikėtis, kad pačiame kautynių įkarštyje iškilmingai su 
fakelais pasirodys tėvas, atėjęs padaryti galo pernelyg 
įžūlioms savo sūnelio išdaigoms? O tas Izabelės atpaži- 
nimas iš herbo žiede — argi tai jau nėra matyta teatre? 
Galų gale, kadangi teatras vaizduoja gyvenimą, gyveni- 
mas turi būti į jį panašus kaip originalas į portretą. Aš 
jau seniai girdėjau trupėje kalbant, kad Izabelė esanti 
kilmingo kraujo. Blazijus ir Leonarda net sakydavo mate 
patį princą, kuris tada dar buvęs kunigaikštis ir asistavęs 
Kornelijai. Leonarda ne kartą įkalbinėjo Izabelę ieškoti 
tėvo, bet ši, iš prigimties romi ir kukli, nieko nedarė, 
nes nenorėjo įsisiūlyti šeimai, kuri gal ją būtų atstūmusi, 
ir tenkinosi kuklia savo dalia. 

— Taip, aš tai žinojau, — atsakė Sigonjakas.— Neteik- 
dama reikšmės aukštai savo kilmei, Izabelė man papasa- 
kojo motinos istoriją ir minėjo žiedą. Be to, iš šios mielos 
mergaitės jausmų delikatumo buvo aišku, kad jos gyslomis 
teka kilmingas kraujas. Jeigu ji man ir nieko nebūtų 
pasakojusi, aš būčiau tai atspėjęs. Skaistus, švelnus, 
tobulas jos grožis bylojo apie kilmę. Todėl mano meilė 
jai visada buvo kupina drovumo ir pagarbos, nors pap- 

rastai su aktorėmis nesivaržoma. Bet kokia likimo ironija 
— tas prakeiktas Valombrezas pasirodė esąs jos brolis! 
Dabar mus skiria lavonas. Mus skiria jo kraujas, bet juk 
išgelbėti jos garbę aš galėjau tik šia mirtimi. Koks aš 
nelaimingas! Pats sukūriau kliūtį, į kurią turi sudužti 
mano meilė, ir pervėriau viltį špaga, kuria gyniau bran- 
giausią savo turtą. Norėdamas išsaugoti tą, kurią myliu, 
aš jos netekau visiems laikams. Kaipgi drįsiu pasirodyti 
gedinčiai Izabelei kruvinomis rankomis. Deja, kraują aš 
praliejau, gindamas ją pačią, betgi tas kraujas jos brolio! 
Jeigu ji net atleistų ir žiūrėtų į mane be pasišlykštėjimo, 
princas, dabar turintis tėvo teises, prakeikęs atstumtų 
savo sūnaus žudiką. O, aš gimiau po nelaiminga žvaigžde! 

— Visa tai, be abejo, labai liūdna, — atsakė Erodas, — 
bet Sido ir Chimenos reikalai??ė, kaip matyti iš pono 
Pjero Kornelio pjesės, buvo dar painesni, tačiau po keleto 
meilės ir pareigos susidūrimų galų gale viskas susiklostė 
gerai, nors neišvengta kiek nenatūralių, bet scenoje 
labai efektingų ispanų skonio antitezių ir netikėtų po- 
sūkių. Valombrezas tik iš vienos pusės Izabelės brolis. 
Jiedu ne prie tos pačios krūtinės išvydo pasaulio šviesą 
ir kaip giminės tepasižino keletą minučių. Be to, jaunoji 
mūsų bičiulė kaip maro nekentė šito pašėlusio bajoro, 
kuris ją persekiojo nesuvaldoma ir gėdinga savo meile. 
Pats princas nebuvo patenkintas sūnumi. Juk Valomb- 
rezas buvo žiaurus kaip Neronas, pasileidęs kaip Helio- 
gabalas*“?, nedoras kaip šėtonas ir jau šimtą kartų būtų 
buvęs pakartas, jei nebūtų kunigaikštis. Tad nenusimin- 
kite taip baisiai. Galbūt viskas susiklostys geriau, negu 
manote. 

— Duok dieve, Erodai,— atsakė Sigonjakas.— Bet 
apskritai aš neturiu laimės. Neganda ir piktos kuprotos 
laumės stovėjo prie mano lopšio. Tikrai geriau būčiau 
buvęs nužudytas! Atvykus tėvui, doroji Izabelė būtų bu- 


22ŠKalbama apie Kornelio tragediją „Sidas“. Nors Sidas nu- 
žudė dvikovoje Chimenos tėvą ir ji laiko savo pareiga keršyti mylimajam 
už tėvo mirtį, Kornelis tragediją baigia laiminga atomazga. 
Heliogabalas (gimęs 204 m.) — Romos imperatorius nuo 
218 iki 222 m. pagarsėjęs žiaurumu ir ištvirkimų, jis buvo 
sukilusių karių nužudytas. 


410 


vusi išgelbėta ir be Valombrezo mirties. Be to, turiu 
prisipažinti, dar nepatirtas siaubas lediniu šalčiu persmelke 
mane, kai pamačiau, kaip tas gražus jaunuolis, toks trykš. 
tantis gyvybe, kupinas ugnies ir aistros, išsitiesė paslikas, 
sustingęs, šaltas ir išbalęs man prie kojų. Erodai, žmogaus 
mirtis — rimtas dalykas. Nors manęs sąžinė negraužia, 
kadangi nusikaltimo nepadariau, bet aš regiu Valombrezą, 
tysantį ant marmurinių laiptų, išsidraikiusiais plaukais, 
su raudona dėme krūtinėje. | 

— Visa tai chimeros,— pasakė Erodas.— Nužudėte jį 
pagal taisykles. Jūsų sąžinė gali būti rami. Laikas greitai 
išblaškys tuos skrupulus, kurie kyla iš karštligiško susi- 
jaudinimo ir nakties šiurpo. Jums reikia skubiai pagalvoti, 
kaip išvykti iš Paryžiaus ir pasislėpti kur nors nuošalioj 
vietoj, kad būtumėte užmirštas. Valombrezo mirtis sukels 
triukšmą karaliaus dvare ir sostinėje, kad ir kaip būtų 
stengiamasi ją nuslėpti. Ir, nors niekas jo gal nemylėjo, 
jums, ko gero, keršys. Todėl, daug neplepėdami, paragin- 
kime žirgus ir dumkime tolyn šiuo nuobodžiu ir pilku 
keliu, kuris vingiuoja prieš mus tarp dviejų šluotkočių 
eilių, apšviestas šaltos mėnesienos. 

Raiteliai paspaudė pentinus, ir arkliai pasileido šuo- 
liais. O mes tuo tarpu, kol jie joja, grįžkime į pilį, kurioje 
neseniai buvo taip triukšminga, o dabar viskas aprimo, 
ir įeikime į kambarį, kur tarnai paguldė Valombrezą. 

Šakota žvakidė stovėjo ant staliuko prie lovos, ir 
šviesa krito ant jaunojo kunigaikščio, sustingusio kaip 
lavonas. Tamsiai raudonų šilkinių užuolaidų fone jo veidas 
atrodė dar blyškesnis. Juodmedžio paneliai su vario 
inkrustacijomis buvo žmogaus dydžio ir sudarė plintusą 
sieniniam kilimui, kuriame pavaizduota Medėjos ir Jasono 
istorija???, kupina žudynių ir pražūtingų burtų. Čia Medėja 
pjaustė į gabalus Peliją, kad padarytų jį tokį jauną kaip 


“Medėja — graikų mitologijoje Kolchidės karaliaus duktė, burti- 
ninkė. Pamilusi graikų didvyrį Jasoną, ji padėio iam pagrobti aukso 
vilną. Medėja nužude savo brolį Apsirtą, paskui įkalbėjo Pe- 
lijo, Jasono priešo, dukteris atjauninti savo tėvą — sukapoti 
į gabalus ir išvirti katile. Jasono pamesta, ji nužudė savo 
vaikus ir išvažiavo iš Graikijos vežimu, pakinkytu sparnuotais 
slibinais. 

Jasonas. Ten pavydi žmona ir iškrypėlė motina žudė savo 
vaikus. Kitame pano ji, apsvaigusi nuo keršto, važiavo 
liepsnas svaidančių slibinų traukiamu vežimu. Žinoma, 
tas kilimas buvo gražus ir vertingas, meistriško darbo, 
bet šiuose žiauriuose mitologiniuose paveiksluose buvo 
kažkas niūraus ir nuožmaus; jie rodė, kad tas, kuris juos 
pasirinko, yra piktos prigimties. Už pakeltų lovos užuo- 
laidų buvo matyti Jasonas, nugalintis aukso vilną sau- 
gančius pabaisiškus varinius jaučius, ir atrodė, kad Va- 
lombrezas, be kvapo gulintis po jais, — viena iš jų aukų. 

Ant kėdžių mėtėsi labai puošnūs ir elegantiški dra- 
bužiai, prisimatuoti ir paniekinti, o ant juodmedžio 
stalo didelėje, mėlynais ir raudonais raštais papuoštoje 
japoniškoje vazoje buvo pamerkta puiki rečiausių gėlių 
puokštė, turėjusi pakeisti tą, kurios atsisakė Izabelė. 
Tačiau šiai naujai puokštei adresatą pasiekti sukliudė 
netikėtas pilies užpuolimas. Tos nuostabios žydinčios 
gėlės, naujas galantiško rūpestingumo įrodymas, sudarė 
keistą kontrastą tam be jokio gyvybės ženklo gulin- 
čiam kūnui, ir moralistas būtų galėjęs iki valiai filoso- 
fuoti šia tema. 

Princas sėdėjo prie lovos ir liūdnomis akimis žiūrėjo 
į sūnaus veidą, tokį pat baltą kaip užvalkalo nėriniai, 
vilnijantys aplink jo galvą. Nuo to blyškumo kunigaikš- 
čio veido bruožai sušvelnėjo ir pragiedrėjo. Visa, ką 
gyvenimas gali įspausti žmogaus veide vulgaraus, iš- 
nyko marmuriniame skaidrume. Dar niekad Valombrezas 
nebuvo toks gražus. Praviros, neseniai raudonos kaip 
granatas lūpos, kurios dabar virto mėlynomis kaip 
mirties.:žibuoklės, nerodė, kad jis kvėpuotų. 

Žvelgdamas į tą žavų kūną, kuris netrukus turėjo 
sudūlėti, princas užmiršo, kad jame gyveno demono piela, 
ir sielvartavo dėl šlovingo, garbingai paveldėto iš 
praėjusiųjų amžių savo vardo, kuris neišliks būsimuo- 
siuose amžiuose. Princas apverkė ne tik sūnaus, bet 
ir visos giminės mirtį; šis skausmas nepažįstamas mies- 
čionims ir kaimiečiams. Jis laikė sustingusią Valombrezo 
ranką delnuose ir, jausdamas savo paties šilumą, kartkar- 
tėmis pasiduodavo iliuzinėms viltims. 

Izabelė stovėjo lovos kojūgalyje susidėjusi rankas ir 

karštai meldėsi Dievui už brolį — juk nenorėdama ji 
buvo jo mirties kaltininkė, nes Valombrezas savo gyvybe 
mokėjo už tai, kad per daug mylėjo. Šį nusikaltimą 
moterys lengvai atleidžia, ypač jeigu būna tos meilės 
objektu. 

— Kurgi daktaras? — nekantriai sušuko princas. — Gal 
dar galima padėti. 

Vos tik jis ištarė šiuos žodžius, atsivėrė dis ir 
pasirodė chirurgas, lydimas mokinio, nešančio medicinos 
instrumentus. Tylomis linktelėjęs, gydytojas priėjo prie 
kunigaikščio patalo, ėmė čiupinėti pulsą, pridėjo ranką jam 
prie širdies ir beviltiškai palingavo galvą. Tačiau, no- 
rėdamas savo nuosprendį moksliškai patikrinti, išsitrau- 
kė iš kišenės poliruoto plieno veidrodėlį ir prikišo 
sužeistajam prie lūpų, paskui atidžiai jį apžiūrėjo. Leng- 
vas rūkas aptraukė metalo paviršių, ir jis pasidarė 
dulsvas. Nustebęs gydytojas pakartojo bandymą. Plienas 
vėl apsitraukė rūku. Izabelė ir princas su nerimu sekė 
chirurgo judesius. 

— Gyvybė dar nėra visai užgesusi, — tarė jis pagaliau 
šiek tiek pragiedrėjusiu veidu, pasisukdamas į princą ir 
šluostydamas veidrodėlį. — Sužeistasis tebekvėpuoja ir, 
kol mirtis jo nepalietė savo pirštais, yra vilties. Tačiau 
nepasiduokite per ankstyvam džiaugsmui, nes skausmas 
paskui bus dar didesnis. Aš tik pasakiau, kad iš pono 
kunigaikščio de Valombrezo krūtinės dar neišsiveržė 
paskutinis atodūsis — štai ir viskas. Nuo čia iki pas- 
veikimo labai toli. O dabar apžiūrėsiu žaizdą. Gal ji 
nėra mirtina, nes jis nekrito iš karto. 

— Geriau jūs, Izabele, iš čia išeikite, — pasakė 
Valombrezo tėvas. — Tokie tragiški, sunkūs reginiai — ne 
jaunai merginai. Jums bus pranešta, ką pasakė daktaras, 
baigęs apžiūrėti žaizdą. 

Mergina pasišalino, lydima liokajaus, kuris nuvedė ją 
į. kitą kambarį, nes tas, kuriame ji ligi šiol gyveno, 
buvo nusiaubtas per susirėmimą ir dar nesutvarkytas. 

Mokinio padedamas, chirurgas atsagstė Valombrezo 
liemenę, perplėšė marškinius ir apnuogino baltą kaip 
sniegas krūtinę su Maža trikampe žaizdele, raudonuo- 
jančia nuo besisunkiančio kraujo lašiukų. Žaizda kraujavo 

mažai. Kraujas išsiliejo viduj. Eskulapas prapjovė žaizdos 
kraštus r ją išzondavo. Lengvas virpulys perbėgo ligonio 
veidu, bet akys liko užmerktos, ir jis nesukrutėjo kaip 
kapo statula šeimos rūsy. | | 

— Puiku, — pasakė chirurgas, stebėdamas, kaip skaus- 


mingai persikreipė veido raumenys. — Jis kenčia, vadi- 
nasi, gyvas. Šis jautrumas — geras ženklas. 
— Ar jis gyvens — sušuko princas. — Jeigu jį 


išgelbėsite, aš jus apibersiu auksu, įvykdysiu visus jūsų 
pageidavimus, gausite visa, ko pareikalausite! 

— Neskubėkime, — tarė gydytojas. — Aš dar nieko 
negaliu pasakyti. Špaga pervėrė dešiniojo plaučio viršū- 
nę. Atvejis pavojingas, labai pavojingas. Tačiau ligonis 
jaunas, sveikas, stiprus, tvirtai sudėtas ir, jei ne toji nelem- 
ta žaizda, galėtų gyventi šimtą metų. Todėl, jei nebus 
nenumatytų komplikacijų, jis, galimas daiktas, išvengs 
mirties. Kartais tokiais atvejais žmogus ir pasveiksta. 
Jaunų žmonių organizmas toks gajus! Gyvybės syvai taip 
greitai grąžina jėgas! Pastatysiu taures, padarysiu įpjovas 
ir pamėginsiu atitraukti nuo krūtinės viduje išsiliejusį 
kraują, kuris gali kunigaikštį uždusinti. Laimė, kad jis pa- 
teko į nusimanančio žmogaus rankas. O tokių labai reta 
šiuose toli nuo Paryžiaus esančiuose kaimuose ir pilyse, 
Na, avigalvii — kalbėjo jis toliau, kreipdamasis į 
mokinį, — ko spoksai į mane akis išpūtęs, verčiau 
paruošk tvarsčius ir kompresus. 

Baigęs operuoti, chirurgas princui tarė: 

— Monsinjore, liepkite čia, šiame kambaryje, pasta- 
tyti mums lovą ir duoti lengvą vakarienę, nes mudu 
paeiliui budėsime prie pono kunigaikščio patalo. Aš 
turiu būti čia, sekti kiekvieną simptomą ir šalinti, kas 
negera. Pasitikėkite manimi, monsinjore, aš išmėginsiu vi- 
sas mokslo turimas priemones žmogaus gyvybei išgelbėti, 
naudosiuosi jomis drąsiai ir atsargiai. Eikite pailsėti, 
aš atsakau už jūsų sūnaus gyvybę... ligi rytojaus. 

Kiek apramintas, Valombrezo tėvas pasišalino į savo 
kambarius, kur liokajus jam kas valandą pranešinėjo 
apie jaunojo kunigaikščio sveikatą. 

Naujajame būste Izabelė rado jos laukiančią tą pačią 
paniurusią, nekalbią kambarinę; ji padėjo jai nusirengti. 

Tačiau dabar kambarinės veido išraiška buvo visiškai 
pasikeitusi: akys blizgėjo keistu žvilgsniu, o išblyškęs 
veidas spindėjo džiugia neapykanta. Tai, kad pagaliau 
buvo atkeršyta už kažkokią skriaudą, kurią ji tylėdama 
kentė su šaltu, bejėgišku įniršiu, nebylią šmėklą pavertė 
gyva moterimi. Ji su neslepiamu pasitenkinimu sušukavo 
vešlius Izabelės plaukus, paslaugiai apvilko ją naktiniu 
peniuaru, atsiklaupusi ant kelių nuavė kurpaites ir, kiek 
neseniai buvo gaiži, tiek dabar stengėsi būti lipšni. Iš 
sučiauptų lūpų, rodės, tuoj išsprūs klausimai. 

Bet Izabelė, sujaudinta audringų to vakaro įvykių, 
neatkreipė į merginą dėmesio ir net nepastebėjo, kaip ji 
suraukė antakius ir kaip piktai pažiūrėjo, kai tarnas prane- 
šė, kad yra vilčių, įog kunigaikštis pasveiks. Džiaugsmas 
dingo iš rūškano, tik akimirką nušvitusio merginos 
veido. Ji vėl buvo niūri, kol šeimininkė ją atleido malo- 
ningu mostu. 

Izabelė gulėjo minkštame patale, kurį buvo galima pa- 
vadinti Morfėjo altoriumi, bet miegas jos neėmė. Ji 
stengėsi susigaudyti jausmuose, kuriuos jai sukėlė šis 
staigus jos likimo posūkis. Dar vakar ji buvo vargšė ak- 
torė, neturinti kito vardo, kaip tik tą, kurį skelbė visose 
kryžkelėse išklijuotos afišos. O šiandien kilmingas di- 
džiūnas pripažino ją savo dukterimi. Ji, kukli gėlelė, 
prisitvirtino prie vienos šakos to galingo genealoginio 
medžio, kurio šaknys glūdi žiloje senovėje, o šakos — 
tai žymūs žmonės ir didvyriai. Šis garbus princas, už 
kurį aukščiau stovi karūnuotieji viešpačiai, pasirodė 
esąs jos tėvas. Baisusis kunigaikštis de Valombrezas, toks 
gražus, nors ir ištvirkęs, iš įsimylėjėlio virto broliu, 
ir, jeigu išliks gyvas, jo aistra, be abejonės, virs tyru 
ir ramiu draugiškumu. Ši pilis, neseniai buvusi jai kalė- 
jimu, dabar virto namais, ir tarnai jos klauso su pa- 
garba, kuri nėra priverstinė ar apsimestinė. Likimas 
pasirūpino, kad išsipildytų drąsiausios jos svajonės. Tai, 
kas atrodė bus jos pražūtis, tapo nelaukta, neįtikima, 
švytinčia laime. 

Izabelė stebėjosi, kad, taip dosniai likimo apdova- 
nota, ji nejaučia didelio džiaugsmo: jos siela turėjo pri- 
prasti prie tos naujos padėties. Galbūt, net pati to nesu- 
vokdama, ji gailėjosi teatrinio gyvenimo. Bet viską 

užgožė mintis apie Sigonjaką. Ar šis jos padėties pasikei- 
timas atitolins ar suartins ją su šiuo kilniu, ištikimu, 
narsiu mylimuoju? Būdama neturtinga, ji atsisakė už jo 
tekėti, nes bijojo pakenkti jo laimei. Dabar, kai ji turtin- 
ga, jos pareiga pasiūlyti jam savo ranką. Pripažinta 
princo duktė turi teisę tapti baroniene de Sigonjak. Bet 
baronas nužudė Valombrezą. Jųdviejų rankos nėgalės susi- 
jungti per jo kapą. Jeigu jaunasis kunigaikštis nemirs, 
Jis galbūt ilgai jaus pagiežą tam, kuris sužeidė jo kūną ir, 
svarbiausia, įžeidė jo puikybę. Princas savo ruožtu, nors 
yra geraširdis ir didžiadvasis, gali nepalankiai pažiūrėti 
į tą, dėl kurio vos neprarado sūnaus. Jis taip pat gali 
pageidauti Izabelei kitokios saniuokos. Bet širdyje 
mergina pasižadėjo likti ištikima pirmajai savo meilei ir 
verčiau stoti į vienuolyną, negu tekėti už kokio nors 
kunigaikščio, markizo ar grafo, nors pretendentas ir būtų 
gražus kaip saulė ir apdovanotas visomis pasakų princo 
savybėmis. 

Šitaip apsisprendusi, ji nurimo ir buvo beužsnūstanti, 
bet išgirdo tylų šiugždesį ir atmerkė akis — prie jos sto- 
vėjo Čikita ir žvelgė į ją mąsliomis akimis. 

— Ko tau reikia, vaikeli? — švelniai paklausė Izabe- 
lė. — Kodėl neišėjai su kitais? Jei nori likti su manim, 
aš tave priimsiu, nes tu man padarei daug gero. 

— Aš tave labai myliu, — atsakė Čikita, — bet, kol 
gyvas Agostenas, su tavim likti negaliu. Albasetės 
geležtėse įrašyta Soy de un dueno, tai reiškia: „Priklausau 
tik vienam šeimininkui“. Puikūs žodžiai, verti ištikimo 
plieno. Tačiau aš turiu vieną norą. Jeigu tu Manai, kad 
aš jau atsilyginau už perlų karolius, pabučiuok mane. 
Manęs niekas niekad nebučiavo. Tai turbūt labai gera! 

— O, iš visos širdies! — pasakė Izabelė, suėmė mer- 
gaitės galvutę ir pabučiavo į abu tamsius skruostelius, 
kurie nuo didelio susijaudinimo nukaito. 

Mergaitė jau buvo be.seinanti, tik staiga ant stalo 
pamatė peilį, kuriuo buvo mokiusi jaunąją aktorę gintis 
nuo Valombrezo. 

— Grąžink man peilį — tau jis nebereikalingas, — tarė 
ji ir dingo. 


XVIII 
ŠEIMOJE 


Gydytojas garantavo, kad Valombrezas išgyvens ligi 
rytojaus. Jo pažadas išsipildė. Kai dienos šviesa įsiskver- 
bė į kambarį, kuriame ant stalų mėtėsi kruvini tvarsčiai, 
ligonis tebekvėpavo. Jis net pramerkė akis, ir blausus, 
stiklinis jo žvilgsnis, sunkus nuo neaiškaus mirties 
siaubo, ėmė klaidžioti aplinkui. Pro alpulių rūką jam pasi- 
rodė kaulėtas giltinės veidas, ir jo akys, įsmeigtos į 
vieną tašką, tartum įžiūrėjo kažkokį, kitų nematomą, 
baisų daiktą. Kad nematytų tos haliucinacijos, sužeista- 
sis nuleisdavo ilgas juodas blakstienas, kurios dar labiau 
pabrėžė vaškinį skruostų geltonumą, ir regėjimas iš- 
nykdavo. Jo veidas atrodydavo kiek aprimęs, ir žvilgsnis 
vėl imdavo klaidžioti aplinkui. Pamažu grįždavo sąmo- 
nė, ir gydytojas, pridėjęs ausį jam prie krūtinės, gir- 
dėdavo silpną širdies plakimą: tik mokslas gali išgirsti 
tą nežymų pulsavimą, slaptą gyvybės liudininką. Pravira 
burna su baltuojančiais dantimis tarytum šypsojo, bet 
šypsojo liūdniau, negu atrodo kančios grimasa; tokia 
šypsena paprastai nušviečia žmogaus lūpas artėjant am- 
žinajam atilsiui. Tačiau violetinė jų spalva pamažu rausvė- 
jo — tai liudijo, kad į jas ima plūsti kraujas. 

Stovėdamas sužeistojo galvūgaly, daktaras Loranas ati- 
Loranas buvo sumaningas gydytojas, bet iki šiol jam 
nepasitaikė progos pagarsėti, nors ir buvo to nusipelnęs. 
Jo talentas tepasireiškė in anima vili“!, ir jis, nie- 
kieno nežinomas, gydė kaimiečius, miesčionis, kareivius, 
raštininkus, teismo sekretorius ir kitus žemesniuosius 
teisingumo valdininkus, kurių gyvybė ar mirtis nieko 
nereiškė. Todėl išgydyti jaunąjį kunigaikštį jam buvo be 
galo svarbu. Šioje dvikovoje su mirtimi nemažą 
vaidmenį vaidino jo savimeilė ir ambicija. Norėda- 
mas, kad pergalės šlovė atitektų jam vienam, Loranas 
princui, kuris ketino kviesti iš Paryžiaus garsiausius 
gydytojus, pareiškė pats susidorosiąs su šiuo uždaviniu, 


*!prastakilmėje būtybėje. (Lot.) 

nes nieko nesą pavojingesnio, kaip keisti tokios žaizdos 
gydymo metodą. 

— Ne, jis nemirs, — galvojo Loranas, apžiūrinėdamas 
jaunąjį kunigaikštį. — Jo veide dar nėra mirties žymių, 
galūnės tebėra lanksčios, o rytmečio nerimą, kuris 
pasunkina ligą ir sukelia pražūtingą krizę, jis pakėlė 
gerai. Be to, kunigaikštis privalo gyventi: nuo jo išsi- 
gelbėjimo priklauso mano gerovė. Todėl aš išplėšiu iš 
giltinės nagų tą jauną gražuolį, kilmingos giminės pa- 
likuonį! Skulptoriai dar palūkės, kol jiems bus už- 
sakyta iškalti marmurinį jo antkapį. Jis mane ištrauks 
iš kaimo, kuriame dabar skurstu: Pirmiausia reikia 
pamėginti širdį stiprinančiais vaistais grąžinti jam bent 
kiek jėgų, nors nuo to ir gali pakilti karštis. 

Pats atidaręs vaistų dėžutę, nes mokinys, per naktį 
budėjęs, dabar miegojo sudedamojoje lovelėje, gydytojas 
ištraukė keletą buteliukų su įvairiaspalviais skysčiais: 
vieni buvo raudoni kaip rubinai, kiti — žali kaip smarag- 
dai, treti — geltoni kaip auksas arba skaidrūs kaip dei- 
mantai. Ant tų krištolinių buteliukų buvo užklijuotos 
etiketės, kuriose įrašyti sutrumpinti lotyniški žodžiai ne- 
mokšai būtų atrodę tartum kabalistinės formulės. Dakta- 
ras Loranas, nors ir pasitikėjo savimi, po kelis kartus 
skaitė į šalį atidėtų buteliukų pavadinimus, žiūrinėjo juos 
prieš tekančios saulės šviesą, kuri jau skverbėsi pro 
užuolaidas, ir iš kiekvieno buteliuko imamas dozes 
matavo sidabrine menzūra, paskui iš viso to darė mikstūrą 
pagal paslaptyje laikomą savo receptą. 

Paruošęs vaistus, jis pažadino mokinį ir liepė jam 
truputį pakelti Valombrezo galvą, paskui plona mentele 
pražiodė sužeistąjį ir įkišo tarp dantų laibą buteliuko 
kaklelį. Keli skysčio lašiukai sudrėkino kunigaikščiui 
gomurį; nuo aitraus ir aštraus skonio sustingęs jo 
veidas virptelėjo. Gurkšnis po gurkšnio pagaliau, di- 
deliam gydytojo džiaugsmui, jiems nesunkiai pavyko 
sugirdyti ligoniui visą vaistų dozę. Valombrezui geriant, 
jo skruostai vos pastebimai ėmė rausti, akys suspindo 
šilta šviesa, ir jis pajudino iki šiol be gyvybės 
gulėjusią ant paklodės ranką. Paskui atsiduso ir apsižvalgė, 
kaip žmogus, bundantis iš ilgo sapno. 

— Aš smarkiai rizikavau, — pagalvojo daktaras 
Loranas. — Šie vaistai — apdavai: jie gali arba nužu- 
dyti, arba atgaivinti. Šįsyk jie atgaivino! Šlovė Esku- 
lapui, Higijai“?* ir Hipokratui! | 

Tą akimirką kažkieno ranka atsargiai praskleidė port- 
jeras, ir tarpduryje pasirodė garbi princo galva. Per šią 
baisią, bemiegę naktį jis nusikamavo ir paseno dešimčia 
metų. 

— Na, daktare, kaip? — sušnibždėjo jis susirūpinusiu 
balsu. 

Chirurgas prisidėjo pirštą prie lūpų, o kita ranka 
parodė į Valombrezą: kunigaikštis gulėjo truputį aukščiau 
ant pagalvio ir nebeatrodė panašus į lavoną — miks- 
tūra jį degino ir gaivino savo liepsna. 

Lengvais žingsniais, kaip įpratę vaikščioti ligonius 
slaugantys žmonės, daktaras Loranas priėjo prie durų, 
kur stovėjo princas, ir, pavedėjęs jį į šalį, tarė: 

— Kaip matote, monsinjore, jūsų sūnaus būklė ne tik 
nepablogėjo, bet labai pagerėjo. Žinoma, pavojus dar nėra 
praėjęs, bet jeigu nebus nenumatytų komplikacijų, — 
joms aš, žinoma, kaip įmanydamas stengsiuosi užkirsti 
kelią, — manau, kunigaikštis pasveiks ir galės toliau žengti 
šlovingo savo gyvenimo keliu, tarsi nė nebūtų buvęs su- 
žeistas. 

Princo veidas nušvito tėvišku džiaugsmu; jis jau buvo 
beeinąs apkabinti sūnaus, bet daktaras Loranas pagarbiai 
jį Sulaikė: 

— Drįstų, monsinjore, pasipriešinti šiam natūraliam 
jūsų norui. Daktarai dažnai būna nemalonūs, tačiau 
medicinos taisyklės griežtos, griežtesnės už bet kurio 
kito mokslo taisykles. Dėl dievo meilės, neikite prie 
kunigaikščio lovos. Sūnus jus labai myli, bet ir bijo. 
Todėl dabar, kai jis toks nusilpęs, jūsų buvimas gali 
sukelti pavojingą krizę. Bet koks susijaudinimas gali 
turėti pražūtingų pasekmių ir nutraukti tą ploną giją, 
siejančią jį su gyvenimu. Po kelių dienų, kai žaizda 
ims gyti ir jis pamažu atgaus jėgas, galėsite žiūrėti į jį 
kiek tik jums patiks. 


?22Hį gi ja — senovės graikų sveikatos deivė, Eskulapo duktė. 

Nuramintas ir pasidavęs protingiems chirurgo argumen- 
tams, princas pasišalino į savo kambarius, kur ėmė 
skaityti pamaldžias knygas. Kai laikrodis rodė vidudienį, 
rūmininkas pranešė, kad pietų stalas jau padengtas. 

— Pasakykite mano dukteriai, grafaitei Izabelei de Li- 
nej — toks nuo šiol bus jos titulas, — kad ji teiktųsi 
ateiti pietauti — pasakė princas rūmininkui, ir šis 
išskubėjo vykdyti paliepimo. 

Izabelė perėjo prieškambarį, kur stovėjo šarvuoti 
kariai, naktį ją taip išgąsdinę. Dienos šviesoje kambarys 
visai neatrodė niūrus. Skaisti šviesa krito pro aukštus 
langus, kurių nebetemdė uždarytos langinės. Oras buvo 
tyras. Židiniuose liepsnojančios kadagių šakos ir kvapnių 
medžių pliauskos išsklaidė nemalonų pelėsių kvapą. Grį- 
žus šeimininkui, šioje mirusioje buveinėje atgijo gyve- 
nimas. 

Valgomojo nebuvo galima pažinti. Stalas, kuris išva- 
karėse atrodė padengtas šmėklų puotai, dabar buvo 
užtiestas puošnia staltiese su simetriškais lankstų kvadra- 
tais, nustatytas senoviniais sidabriniais indais su her- 
bais, paauksuoto Bohemijos krištolo grafinais, Venecijos 
stiklo taurėmis su įvijomis kojytėmis, prieskonių inde- 
liais ir kvapniais valgiais. 

Židinyje liepsnojo didžiulės pliauskos, sumestos ant 
metalinių pastovų, ir ugnies liežuviai siekė varinę plokštę 
su princo herbu; linksmai spragsėjo kibirkštys, ir erd- 
viame kambaryje sklido maloni šiluma. Nors diena buvo 
šviesi, degant židiniui, bufetėlių paauksavimai, Kordobos 
odos apmušalų aukso ir sidabro lakas įgaudavo rausvus 
atšvaitus ir blizgesį. 

Kai Izabelė įėjo, princas jau sėdėjo krėsle, kuris dėl 
aukštos atkaltės atrodė tartum sostas. Už jo stovėjo 
du liokajai iškilmių livrėjomis. Mergina pasveikino tėvą 
kukliu ir pagarbiu, visai neteatrališku reveransu; jį 
būtų pagyrusi kiekviena diduomenės dama. Tarnas pa- 
traukė jai kėdę, ir ji, nė kiek nesutrikusi, atsisėdo priešais 
tėvą, į jo nurodytą vietą. 

„Po sriubos duonraikys supjaustė ant bufetuko lentos 
mėsas, kurias jam nuo stalo paduodavo stalininkas, 
o tarnai vėl nešė į stalą. 


420 


Liokajus įpylė Izabelei vyno, bet ji labai saikingai 
gėrė jį, smarkiai praskiestą vandeniu. Ji buvo susijaudinu- 
si dėl vakardienos ir praėjusios nakties įvykių, apstul- 
busi ir sumišusi, kad staiga pasikeitė jos likimas, 
susirūpinusi taip sunkiai sužeistu broliu, nerimavo dėl savo 
mylimo Sigonjako dalios, todėl beveik neparagavo prieš 
ją padėtų valgių. 

— Jūs, grafaite, nieko negeriate ir nevalgote, — tarė 
princas. — Leiskite jums įdėti kurapkos sparnelį. 

Išgirdusi grafaitės titulą, ištartą bičiulišku, bet rimtu 
tonu, Izabelė nedrąsiai ir klausiamai pažvelgė į princą 
nustebusiomis, gražiomis, mėlynomis akimis. 

— Taip, grafaite de Linej, — taip vadinasi dvaras, kurį 
aš jums dovanoju, nes mano dukteriai netinka, kad ir 
koks gražus būtų Izabelės vardas, nešioti jį be jokio 
priedo. 

Susijaudinusi Izabelė nepajuto, kaip atsikėlė, apėjo 
stalą, atsiklaupė prieš princą ir iš dėkingumo pabučiavo 
jam ranką. 

— Stokitės, mano dukra, — tarė princas susigraudi- 
nęs, — ir sėskite į savo vietą. Aš elgiuosi teisingai. Liki- 
mas man sukliudė tai padaryti anksčiau, o šiame bai- 
siame susidūrime, kuris mus visus sujungė, aš įžiūriu 
apvaizdos pirštą. Dėl to, kad jūs esate dora, neįvyko 
siaubingas nusikaltimas. Myliu jus už dorumą, nors jis 
man atsieitų sūnaus gyvybę. Bet, tikiuosi, Dievas jį 
išgelbės: juk jis turi atgailauti, kad įžeidė skaisčiausią 
nekaltybę. Daktaras Loranas teikia man vilčių. Stovė- 
damas ant slenksčio, mačiau Valombrezą lovoj — jo 
kakta nepažymėta mirties ženklu, kurį mes, kariai, 
gerai mokame pažinti. 

Po pietų tarnai padavė puikų paauksuoto sidabro 
ąsotį vandens rankoms nusiplauti, ir princas, numetęs 
servetėlę, perėjo į svetainę. Jam davus ženklą, paskui 
jį nusekė Izabelė. Senasis senjoras atsisėdo prie monu- 
mentalaus židinio, siekiančio lubas, o duktė — šalia jo, 
ant sudedamosios kėdutės. 

Kai liokajai išėjo, princas švelniai paėmė Izabelės 
ranką ir kurį laiką tylėdamas žvelgė į tokiomis keistomis 
aplinkybėmis surastą dukterį. Džiaugsmas jo akyse buvo 

sumišęs su liūdesiu. Nors gydytojas kalbėjo optimistiškai, 
Valombrezo gyvybė trbekabojo ant plauko. Princas buvo 
ir laimingas, ir nelaimingas. Bet žavus Izabelės veidu- 
kas greitai išblaškė tą slegiančią nuotaiką, ir Valombrezo 
tėvas šitaip prakalbo į naująją grafaitę: 

— Be abejonės, brangi dukra, po šio įvykio, kuris 
mus taip keistai, romantiškai ir stebuklingai suvedė, jūs 
turbūt pagalvojote, kad per visą tą laiką, nuo jūsų 
vaikystės iki šios dienos, aš jūsų neieškojau ir tik 
atsitiktinumas grąžino pamestą vaiką užmaršiam tėvui. 
Bet manau, kad jautri jūsų siela. netrukus atmetė tokią 
mintį, nes ji neatitinka tikrų mano jausmų. Jums 
juk žinoma, kad jūsų motina Kornelija buvo užsispyrusi 
ir išdidi. Į viską reaguodavo labai audringai. Kai aš 
dėl nepaprastai svarbių priežasčių, sakyčiau, beveik dėl 
valstybės interesų prieš savo norą turėjau su ja išsiskirti 
ir vedžiau, liepiamas aukščiausios valios, kurios įsakymų 
negalima neklausyti, jūsų motina, nesitverdama apmaudu 
ir pykčiu, atsisakė visko, kas būtų galėję palengvinti. 
jos padėtį ir aprūpinti jūsų ateitį. Su užgaulia panieka 
ji atstūmė viską: siūlomas žemes, dvarus, pinigus, bran- 
genybes. Aš žavėjausi tuo nesavarnaudiškumu, bet ir 
pats buvau ne mažiau užsispyręs, todėl palikau pas 
vieną patikėtinį visus dokumentus ir pinigus, kurių 
Kornelija nepriėmė, kad ji galėtų juos gauti... jei kada 
noIs jos aikštis praeitų. Bet ji tebesispyriojo ir, pasiva- 
dinusi kitu vardu, perėjo į kitą trupę, su kuria ėmė 
važinėti po provinciją, vengdama Paryžiaus ir tų vietų, 
kuriose lankydavausi aš. Netrukus visai pamečiau jos 
pėdsakus. Karalius pavedė man atsakingas misijas, ir 
aš ilgai gyvenau užsienyje. Grįžęs per patikimus ir 
sumanius agentus, kurie apklausinėjo įvairių teatrų 
aktorius, sužinojau, kad Kornelija prieš kelis mėnesius 
mirė. Apie vaiką niekas nieko negalėjo pasakyti. Žmo- 
gui, kuris ieško ne pats, šį uždavinį sunkina ta aplin- 
kybė, kad provincijos trupės nuolat keliauja iš 
vienos vietos į kitą, o aktoriai iš reikalo ar iš užgaido 
dažnai keičia vardus. Menkos užuominos, kuria galėtų 
vadovautis suinteresuotasis, agentui, teįstengiančiam pasi- 
pelnyti, nepakanka. Man buvo pranešta apie kai kurias 

mergaites, dalyvaujančias šiose trupėse, tačiau jų gimimo 
smulkmenos nesutapo su jūsų. Kartais net atsirasdavo 
motinų, norinčių atsikratyti savo vaikais, ir aš turėjau 
saugotis jų gudrybių. Mano paliktų pinigų niekas neatsiė- 
mė. Matyt, Kornelija neaileido man ir norėjo atkeršyti 
paslėpdama nuo manęs dukterį. Man beliko patikėti, 
kad jūs mirusi, tačiau vidinis balsas sakė, kad esate 
gyva. Prisimindavau, kokia buvote gražutė, kai, dar gu- 
lėdama lopšyje, rausvais savo pirščiukais pešiodavote 
mano tada dar juodus ūsus, o aš pasilenkdavau jūsų 
pabučiuoti. Gimus sūnui, tie prisiminimai tik dar 
labiau atgijo. Matydamas, kad mano sūnus auga praban- 
goj, išpuoštas kaspinais ir mezginiais tartum karalaitis, 
ir žaidžia brangiais barškučiais, prilygstančiais visam gana 
padorios šeimos turtui, aš galvojau, kad jūs tą pačią 
akimirką turbūt drebate nuo šalčio ir alkio kur nors 
vežime ar klojime, kur švilpia vėjas, apsirengusi iš- 
blukusiais teatriniais skudurais. Jeigu ji gyva, kalbėjau 
sau, gal trupės direktorius ją Žiauriai engia ir muša. 
Kybodama ant vielos, ji nei gyva nei mirusi iš baimės 
pjesėse vaidina amūrus ir skraidančias dvasias. Ašaros 
rieda per storą grimo sluoksnį, kuriuo nutepti išblyškę 
jos skruostai, arba, virpėdama iš susijaudinimo, rūks- 
tančių žvakių šviesoje ji vapa vaikiško vaidmens ga- 
baliuką, dėl kurio jau yra gavusi nemaža antausių. Ir 
aš gailėjausi, kad neatėmiau kūdikio iš motinos, vos 
tik jam gimus, bet tada tikėjau, kad mūsų meilė amžina. 
Vėliau prasidėjo kitokios kančios. Tame palaidame, 
klajokliškame gyvenime į tokią skaisčią gražutę merginą, 
kokia jūs žadėjote būti, tikriausiai kėsinsis visokie 
plevėsos, besisukiojantys apie aktores kaip drugeliai 
apie šviesą. Raudonis išpildavo man veidą, pagalvojus, 
kad mergaitė, kurios gyslomis teka mano kraujas, 
turi kęsti tokius įžeidimus. Nors aš ne per labiausiai 
mėgstu teatrą, ne kartą ėjau į spektaklius ir tarp 
jaunučių aktorių stengiausi rasti jūsų amžiaus ir tokią 
gražią mergaitę, kokią tikėjausi jus turint būti. Bet 
temačiau besimaivančius dažytus veidus ir po nekaltybės 
kauke slypintį kurtizanių begėdiškumą. Nė viena iš tų 
kvailų patauškų negalėjo būti jūs. 

Taigi sų liūdesiu atsisakiau vilties susirasti dukterį, 
kuri būtų praskaidrinusi mano senatvę. Princesė, mano 
žmona, Mirė po trejų Mūsų santuokos metų, tepalikusi 
vieną sūnų, Valombrezą, dėl kurio nesuvaldomo charak- 
terio aš patyriau nemaža sielvarto. Prieš keletą dienų, 
tarnybos reikalais būdamas pas karalių Sen Žermeno 
rūmuose, išgirdau dvariškius. palankiai atsiliepiant 
apie Erodo trupę. Prisiklausius jų pagyrimų, ir man kilo 
noras pažiūrėti tų aktorių vaidinamą spektaklį. Visi 
tvirtino, jog tai geriausia trupė, kokia kada nors buvo 
atvažiavusi iš provincijos į Paryžių. Jie ypač gyrė kažko- 
kią Izabelę už gražią, natūralią ir naivaus grakštumo 
kupiną vaidybą. Ši aktorė ne tik scenoje puikiai atlie- 
kanti jaunos skaisčios merginos vaidmenį, bet ir gyve- 
nime esanti tokia ir savo dorybingumu verčianti nutilti 
pikčiausius liežuvius. Slapto nujautimo raginamas, atė- 
jau į salę, kurioje vaidino šie aktoriai, ir pamačiau jus, 
kai visi jums plojo. Maloni jūsų išvaizda, drovi ir 
kukli laikysena, tyras ir sidabrinis balsas — visa tai 
sujaudino mano sielą. Tačiau net tėvo akys negali iš 
karto gražioje dvidešimtmetėje merginoje pažinti vaiką, 
kurio nematė nuo lopšio, ypač kai tas vaikas stovi 
scenoje, apšviestas degančių žvakių. Bet aš maniau, kad 
kilminga mergina, užgaidaus likimo nublokšta į sceną, 
laikytųsi kaip tik taip santūriai ir kukliai, tam tikrame 
atstume nuo kitų aktorių ir turėtų tokias geras manieras, 
jog visi klausinėtų: „Kaip ji čionai pateko?“ Toje 
pačioje pjesėje vaidino Pedantas, kurio girta fizionomija 
man buvo pažįstama. Metai nepakeitė komiško jo bjau- 
rumo, ir aš prisiminiau, kad jau tada trupėje, kurioje 
dalyvavo Kornelija, jis vaidino Pantalones““? ir juokingus 
senius. Nežinau, kodėl mano vaizduotė siejo jus su tuo 
Pedantu, buvusiu jūsų motinos draugu. Protas veltui 
man šnabždėjo, kad, nors šis aktorius dalyvauja šioje 
trupėje, jūsų gali čia nebūti: Bet man kažkodėl 
atrodė, kad jis savo rankose laiko paslaptingojo. siūlo 
galą, kuris man padės išnarplioti tą miglotą įvykių 


23Pantalonė — italų kaukių komedijos personažas, turtingas se- 
nis, kurį visi apgaudinėja. 

raizginį. Nusprendžiau jį išklausinėti ir būčiau tai padaręs. 
Tačiau kai pasiunčiau į Dofino gatvės viešbutį žmogų 
jo pakviesti, paaiškėjo, kad Erodo trupė išvykusi vaidinti 
į kažkokią pilį netoli Paryžiaus. Aš būčiau ramiai laukęs, 
kol aktoriai sugrįš, bet vienas ištikimas tarnas, bijo- 
damas nemalonių susidūrimų, Man pranešė, kad kuni- 
gaikštis de Valombrezas, beprotiškai įsimylėjęs aktorę 
Izabelę, sumanė šios tyčia sugalvotos kelionės metu 
ją pagrobti, nusisamdęs būrį samdomų breterių. Šis 
pramuštgalviškas žygis galįs blogai baigtis, nes merginą 
lydi ginkluoti draugai. Spėjimas dėl jūsų kilmės ir ši 
žinia mano sieloje sukėlė tokį sąmyšį, kad sunku ir 
apsakyti. Aš drebėjau, pagalvojęs, jog mano sūnaus 
meilė, jei nujautimas manęs neapgauna, gali virsti 
išsigimėliška, juk jūs — jeigu mano spėjimai teisingi — 
Valombrezo sesuo. Sužinojęs, kad pagrobėjai turi jus 
atvežti į šią pilį, aš kuo skubiausiai atvykau čionai. 
Bet jūs jau buvote išvaduota, ir, jūsų garbė nenukentėjo, 
o ametisto žiedas patvirtino tai, ką, jus įšvydus, man 
kuždėjo kraujo balsas. 

— Patikėkite, monsinjore ir tėve, — atsakė Izabelė, — 
aš niekad jūsų nekaltinau. Nuo vaikystės pripratusi 
prie klajokliško aktorių gyvenimo, lengvai susitaikiau 
su savo likimu ir nesvajojau apie kitokią dalią. Nors 
mažai ką težinojau apie diduomenę, bet supratau, kad 
man nedera brautis į kilmingą šeimą, kuri 
tikriausiai dėl svarbių priežasčių paliko mane užmaršty. 
Prisiminus miglotą kūdikystę, mane kartais apimdavo išdi- 
dumo jausmas, ir, Matydama, kaip paniekinamai aukštuo- 
menės damos žiūri į aktores, sakydavau sau: „Juk aš taip 
pat esu kilminga! Bet tas lengvas prisiminimų rūkas 
greit išsisklaidydavo, aš tik išsaugojau tvirtą savigarbą. 
Nė už ką pasaulyje nebūčiau sutepusi mano gyslomis 
tekančio kilmingo kraujo! Palaidumas, viešpataujantis 
užkulisyje, kur merginamasi net negražioms aktorėms, 
man kėlė'vien pasišlykštėjimą. Teatre gyvenau beveik 
kaip vienuolyne, nes visur gali likti skaisti, jei nori. 
Pedantas buvo man kaip tėvas, o Erodas, žinoma, būtų 
suknežinęs kaulus kiekvienam, kas būtų drįsęs mane bent 
pirštu paliesti arba tarti nekuklų žodį. Nors jie ko- 

mediantai, bet labai dori žmonės, ir aš pavedu juos 
Jūsų malonei, jei gyvenime jiems ko prireiks. Tai jų 
dėka aš šiandien nerausdama galiu palenkti savo kaktą 
jums pabučiuoti ir išdidžiai vadintis jūsų dukterimi. 
Tik man skaudu, kad buvau netyčinė jūsų sūnų ištiku- 
sios nelaimės priežastis. Būčiau norėjusi įeiti į jūsų 
šeimą palankesnėmis aplinkybėmis. 

— Jums nėra ko sau prikaišioti, brangioji dukra. 
Jūs negalėjote įspėti tų paslapčių, kurių netikėto atsisklei- 
dimo aplinkybes aš pavadinčiau romantiškomis, jei per- 
skaityčiau apie tai knygoje. Džiaugiuosi, kad. esate verta 
savo tėvo, tarsi nė nebūtumėte gyvenusi klajokliškos 
aktorės gyvenimo, ir tai švelnina mano skausmą dėl 
nelemtos sūnaus žaizdos. Ar jis išgis, ar mirs, aš jums 
nepriekaištausiu. Šiaip ar taip, jūsų dorumas apsaugojo 
jį nuo nusikaltimo. Taigi nebekalbėkime apie tai. No- 
rėčiau jus paklausti, kas buvo tas jaunuolis tarp jūsų 
išvaduėtojų, kuris, matyt, vadovavo puolimui ir sužeidė 
Valombrezą? Turbūt taip pat aktorius? Bet jis man pasi- 
rodė kilnios išvaizdos ir didelės narsos vyras. | 
+ — Taip, tėve, — atsakė Izabelė, ir jos skruostai 
droviai nukaito, — aktorius. Bet, manau, man bus 
leista atskleisti paslaptį, kurią jau žino ponas kunigaikštis, 
ir jums pasakyti, kad po vadinamojo kapitono Frakaso 
(toks jo vaidmuo trupėje) kauke slypi kilnus veidas, o 
po šiuo teatriniu vardu — šlovingos giminės vardas. 

— Aš, rodos, kažką apie tai girdėjau, — atsakė prin- 
cas. — Būtų keista, kad aktorius drįstų pastoti kunigaikš- 
čiui de Valombrezui kelią ir susiremti su juo kovoje. 
Tik kilmingo kraujo bajoras gali ryžtis tokiam drąsiam 
žygiui, nes bajorą tegali nugalėti bajoras, kaip deiman- 
tą teperrėžia deimantas. 

Aristokratišką princo išdidumą šiek tiek guodė mintis, 
kad jo sūnų sužeidė ne žemos kilmės žmogus. Vadinasi, 
dvikova vyko visai normaliomis aplinkybėmis, tarp 
vienodo luomo žmonių, ir motyvas buvo priimtinas. 
Padorumas nebuvo pažeistas. 

— O kuo vardu tas šaunus kovotojas, tas narsus 
riteris, nekaltųjų gynėjas? — paklausė princas. | 

— Baronas de Sigonjakas, — atsakė Izabelė virpančiu 

balsu. — Be baimės patikiu tą vardą jūsų didžiadvasiš- 
kumui. Jūs per daug teisingas, kad persekiotumėte jį 
už nelaimingą pergalę, dėl kurios jis pats apgailestauja. 

— Sigonjakas... — pakartojo princas. — O aš maniau, 
kad toji giminė jau išnykusi. Ar jis ne iš Gaskonės? 

— Taip, tėve, jo pilis yra Dakso apylinkėse. 

— Vadinasi, iš tų pačių. Sigonjakai turi pavardę 
atitinkantį herbą: žydrame fone trys auksiniai gandrai — 
du ir vienas. Tai labai sena giminė. Palamėdas de 
Sigonjakas pasižymėjo pirmajame kryžiaus kare. Renbo de 
Sigonjakas, turbūt šito tėvas, buvo artimas Henriko IV 
jaunystės draugas, bet nevažiavo paskui karalių į rūmus, 
nes jo reikalai, sako, buvo smarkiai pašliję, o pas Bear- 
nietį??* tarnaudamas ne ką būtų laimėjęs. 

— Taip pašliję, kad mūsų trupė, vieną lietingą naktį 
ieškodama pastogės, baroną rado apgriuvusiame pelėdų 
bokšte, kur vyto jo jaunystė. Mes išplėšėme jį iš tos 
skurdo pilies, bijodami, kad jis nenumirtų ten badu iš 
liūdesio ir išdidumo. Aš niekad nebuvau mačiusi tokio 
ištvermingumo nelaimės akivaizdoje. | 

— Neturtas — ne nusikaltimas, — tarė princas, — ir 
kiekviena kilminga giminė, nepraradusi garbės, gali vėl 
iškilti. Kodėl baronas de Sigonjakas nelaimėje nesikrei- 
pė į kurį nors seną savo tėvo ginklo draugą ar net į 
karalių, visų kilmingųjų globėją? 

— Nelaimė drąsiausią žmogų padaro drovų, — atsakė 
Izabelė, — ir savimeilė sulaiko narsą. Vykdamas su 
mumis, baronas vylėsi Paryžiuje rasiąs palankią progą, 
bet tokios nepasitaikė. Nenorėdamas mūsų apsunkinti, jis 
pakeitė vieną kelyje mirusį mūsų draugą. Kadangi šis 
vaidmuo atliekamas su kauke, jis tikėjosi, kad jo orumas 
nuo to nenukentės. 

— Nors nesu burtininkas, po šia komiška kauke 
spėju slypint meilės intrigėlę, — tarė princas, gerašiI- 
diškai ir gudriai šypsodamas. — Bet tai ne mano reikalas. 
Aš pakankamai žinau, kokia jūs dorovinga, ir nesijaudi- 
nu, kad kažkas slapta dėl jūsų dūsauja. Be to, labai neseniai 


**Bearnietis — Prancūzijos karaliaus Henriko IV pravardė, 
nes jis gimė Po mieste, senoje Bearno provincijoje, kuri 
XVI a. buvo Navaros karalystės dalis. 

tapau jūsų tėvu ir neturiu teisės jums pamokslus 
sakyti. 

Prin'ui šitaip kalbant, Izabelė žvelgė į jį didelėmis, 
mėlynomis, nekaltų atvirumu spindinčiomis akimis. 
Švelnus raudonis, nutvieskęs ją, kai ji tarė Sigonjako 
vardą, dabar išnyko, ir veide nebeliko jokios sumišimo 
žymės. Ne tik tėvo, bet ir paties Dievo žvilgsnis ne- 
būtų radęs jos širdyje nieko peiktino. 

Jiedviem šnekantis, įėjo daktaro Lorano mokinys 
su geromis žiniomis apie Valombrezo sveikatą. Sužeistojo 
būklė esanti patenkinama. Nuo mikstūros prasidėjęs 
lemtingas persilaužimas, ir gydytojas dabar garantuojąs, 
kad jaunasis kunigaikštis gyvens. Pasveikimas tesąs 
laiko klausimas. | 

Po kelių dienų Valombrezas, priegalviais apramstytas, 
pasipuošęs marškiniais siuvinėta Venecijos apykakle ir 
sušukuotas, priėmė gulėdamas lovoje ištikimą savo bi- 
čiulį ševaljė de Vidaleną, su kuriuo ligi tol jam nebuvo 
leista matytis. Princas sėdėjo prie lovos ir su didžiu 
tėvišku džiaugsmu žvelgė į pablyškusį ir sulysusį sū- 
naus veidą. Nerimą keliantys simptomai jau buvo išnykę. 
Lūpos atgavo spalvą, ir gyvybės kibirkštis spindėjo 
akyse. Izabelė stovėjo galvūgalyje. Jaunasis kunigaikš- 
tis laikė jos ranką plonyčiais, melsvai blyškiais pirštais, 
kokie esti ligonių, nekvėpavusių grynu oru ir nemačiusių 
saulės. Kadangi jam buvo uždrausta daug kalbėti, jis 
šitaip reiškė savo simpatiją tai, kuri nenorom buvo 
jo sužeidimo priežastis, ir stengėsi parodyti, kad atlei- 
džia jai iš visos širdies. Įsimylėjėlis jo širdyje užlei- 
do vietą broliui, o liga, nuraminusi aistras, palengvino 
šią sunkią metamorfozę. Izabelė dabar jam buvo ne 
Erodo trupės aktorė, o grafaitė de Linej. Jis draugiš- 
kai linktelėjo galvą Vidalenui ir ištiesė jam ranką. Tiek 
šį kartą teleido gydytojas. 

Po dviejų ar trijų savaičių sustiprėjęs Valombrezas 
galėjo kelias valandas per dieną sėdėti gulimojoje 
kėdėje prie atdaro lango, pro kurį dvelkė gaivus pa- 
vasario oras. Izabelė dažnai sėdėdavo prie brolio ir 
skaitydavo jam. Šias pareigas ji atlikdavo nuostabiai, 
nes aktorės profesija buvo įpratinusi ją skaityti išraiš- 

kingai, kaitaliojant balso intonaciją. 

Kartą, kai ji baigė skyrių ir norėjo pradėti kitą, 
kurio santrauką jau buvo perskaičiusi, kunigaikštis de 
Valombrezas ženklu paprašė atidėti knygą į šalį ir tarė: 

— Miela sesute, šitie nuotykiai be galo įdomūs, ir 
jų autorius gali būti laikomas vienu iš protingiausių 
žmonių mieste ir karaliaus rūmuose. Visi tik ir šneka 
apie jo knygą. Bet, prisipažinsiu, aš mieliau norėčiau su 
jumis pasišnekėti. Niekad nemaniau, kad tiek laimėsiu, 
praradęs visą viltį Brolio padėtis kur kas geresnė 
negu įsimylėjėlio: kiek jūs buvote griežta pirmajam, 
tiek esate švelni antrajam. Patyręs šį ramų jausmą, 
radau žavesio, kokio nė nesitikėjau. Jūs man atsklei- 
dėte iki šiol nepažįstamą moters sielos pusę. Pasiduoda- 
mas karštoms aistroms, vaikydamasis malonumų, kuriuos 
man žadėjo grožis, degdamas ir pykdamas dėl kliūčių, aš 
buvau panašus į laukinį pasakų medžiotoją, kurio niekas 
nesustabdo. Mylimą objektą telaikiau grobiu. Kalbėti apie 
priešinimąsi man atrodė absurdiška. Išgirdęs žodį „doro- 
vingumas“, aš tik gūžtelėdavau pečiais ir vienintelei 
moteriai, kuri Man nepasidavė, galiu nesigirdamas pasa- 
kyti, jog turėjau rimto pagrindo netikėti moterų doringu- 
mu. Mano motina mirė, kai aš tebuvau trejų metų. 
Jūs dar nebuvote surasta, ir aš nežinojau, kiek tyrumo, 
švelnumo ir grožio slypi moters sieloje. Išvydęs jus, 
aš pajutau nenugalimą potraukį prie jūsų. Turbūt 
prabilo slaptas kraujo balsas, ir mano širdyje pirmą kar- 
tą pagarbos jausmas sumišo su meile. Nors jūs varėte 
mane į neviltį, aš žavėjausi jūsų charakteriu. Man 
patiko tas kuklus ir mandagus tvirtumas, su kuriuo jūs 
atstumdavote visus mano meilės pareiškimus. Kuo labiau 
mane stūmėte, tuo labiau aš laikiau jus. verta manęs. 
Įniršis ir susižavėjimas kaitaliojosi mano širdyje, o kar- 
tais viešpataudavo drauge. Aš jus visada gerbiau, net 
didžiausio įsiutimo pagautas. Po moters pavidalu jau- 
čiau angelą, ir į mane dvelkė dangiškas tyrumas. Da- 
bar esu laimingas, nes gavau iš jūsų kaip tik tai, ko 
nesąmoningai jumyse ieškojau, — nesugriaunamą, am- 
žiną, kilnų jausmą be žemiškų priemaišų. Pagaliau jūsų 
siela priklauso man. 

— Taip, mielas broli, — atsakė Izabelė, — ji priklauso 
jums, ir aš esu laiminga, kad galiu jums tai pasakyti. Aš 
būsiu jums atsidavusi sesuo ir mylėsiu jus dvigubai 
labiau, kompensuodama prarastą laiką, ypač jei, kaip 
žadėjote, sutramdysite tuos nežabotus savo polėkius, dėl 
kurių taip sielojasi mūsų tėvas, ir rodysite tik puikius 
savo charakterio bruožus. 

— Jūs nuostabi pamokslautoja! — tarė Valombrezas 
šypsodamasis. — Tai tiesa, aš baisus siaubūnas! Bet 
tikrai pasitaisysiu, jei ne iš noro tapti doresnis, tai nors 
tam, kad nematyčiau, kaip rūstauja sesuo, išgirdusi apie 
naują mano išdaigą. Tačiau bijau, kad man visada bus 
artimesnė aistra, 0 jums protas. 

— Jeigu jūs šitaip mane girsite, — pasakė Izabelė 
lyg ir bardama, — aš vėl imsiuosi knygos, ir jums teks 
atidžiai išklausyti visą istoriją, kurią pasakojo galeros 
kajutėje barbarų korsaras savo belaisvei, neprilygstama- 
jai princesei Amenaidei, sėdinčiai ant auksinio brokato 
pagalvėlių. 

— Tokios griežtos bausmės aš nenusipelniau. Ir nors 
pasirodysiu pernelyg plepus, noriu dar pasikalbėti. 
Tas prakeiktas gydytojas taip ilgai vertė mane tylėti, 
jog pasidariau panašus į Harpokrato statulą?“?. 

— Bet ar nebijote pavargti? Jūsų žaizda vos užgijo. 
Daktaras Loranas man patarė jums kuo daugiau skaityti, 
kad klausantis ilsėtųsi jūsų plaučiai. | 

— Daktaras Loranas nežino, ką kalba. Jis nori kuo 
ilgiau būti reikalingas. Mano plaučiai kvėpuoja lengvai, 
kaip ir anksčiau. Aš jaučiuosi visiškai puikiai — noriu 
sėstis ant arklio ir pajodinėti miške. 

— Tada verčiau pasišnekėkime, vis ne taip pavojinga. 

— Aš netrukus, miela sese, atsistosiu ant kojų ir 
pristatysiu jus aukštuomenei, kuriai dabar priklausote. 
Tobulas jūsų grožis atves prie jūsų kojų daugybę 
garbintojų, iš kurių grafaitė de Linej galės išsirinkti 
vyrą. 


Harpokratas — senovės Egipto kalnų dievas, graikų ir 
romėnų mitologijoje virtęs tylėjimo dievu; jis vaizduojamas kaip 
berniukas, prisidėjęs pirštą prie lūpų. 

— Aš visai nenoriu tekėti. Tik nemanykite, kad tai 
įprastinis atsikalbinėjimas jaunos merginos, kuriai būtų 
labai nemalonu, jei kas priverstų ją laikytis pasakyto 
žodžio. Aš tiek kartų atidaviau savo ranką pjesės pabai- 
goje, kad tikrajame gyvenime neskubu to padaryti. 
Didžiausia mano svajonė kuo ilgiau būti su princu ir 
jumis, 

— Meilė tėvui ir broliui negali užpildyti visos širdies. 

— Man jos užtenka. O jei kada nors bus maža, stosiu į 
vienuolyną. 

— Tai perdėtas dievobaimingumas. Argi ševaljė de 
Vidalenas neturi visų tobulo vyro savybių? 

— Be abejo, turi. Moteris, kurią jis ves, tikriausiai bus 
laiminga. Tačiau, kad ir koks puikus jūsų bičiulis, mie- 
las Valombrezai, aš niekad nebūsiu ta moteris. 

— Ševaljė de Vidalenas kiek rudokas. Gal ir jūs, kaip 
mūsų karalius Liudvikas XIII, nemėgstate šios spalvos, 
kurią labai vertina dailininkai. Na, tiek to, nebekalbėsime 
apie Vidaleną. O ką pasakytumėt apie markizą de !U'Estaną, 
kuris anądien buvo atvykęs manęs aplankyti ir visą laiką 
nenuleido nuo jūsų akių? Jis taip susižavėjo jūsų grakštu- 
mu, jį taip apakino neprilygstamas jūsų grožis, kad net 
susipainiojo ir vietoj komplimento tik kažką sumikčiojo. 
To drovumo priežastis buvote jūs, todėl turite jam atleisti, 
o šiaip jis tobulas kavalierius: gražus, jaunas, kilmingas 
ir labai turtingas. Jis puikiausiai jums tiktų. 

— Nuo to laiko, kai turiu garbę priklausyti garsiajai 
jūsų giminei, man nedera labai žemintis, — atsakė Izabelė, 
kuriai nusibodo tie tauškalai. — Todėl nesakysiu, kad 
laikau save neverta tokios santuokos. Bet jei markizas 
de YVEstanas paprašytų mano rankos, aš nesutikčiau. 
Juk jau sakiau, kad nenoriu tekėti, ir jūs tai gerai žinote, 
bet vis tiek neduodate man ramybės. 

— O, kokia jūs skaisti ir nesukalbama! Net Diana 
savo Miškuose ir slėniuose nebuvo tokia neprieinama. Jei- 
gu tikėsime piktomis mitologinėmis paskalomis, ponas 
Endimionas sugebėjo įsigyti jos palankumą. Jūs pykstate, 
kad aš jums siūlau keletą tinkamų partijų. Jei šios nepa- 
tinka, paieškosime kitų. 

-— Visai nepykstu, bet jūs, būdamas ligonis, tikrai 

per daug kalbate, ir aš jus apskųsiu daktarui Loranui. 
Matysit, tada negausite per vakarienę viščiuko sparnelio. 

— Jeigu taip, aš tyliu, — klusniai pasakė Valombrezas. 
— Bet žinokite, kad tik aš jus ištekinsiu. 

Keršydama broliui už šaipymąsi, Izabelė aukštu ir vir- 
pančiu balsu pradėjo skaityti barbarų korsaro istoriją: 

„Mano tėvas, kunigaikštis de Fosonbronas, vaikščiojo 
su Mano motina, viena iš gražiausių, jei ne gražiausia, 
Genujos kunigaikštystės moterimi, Viduržemio jūros pa- 
krante, į kurią leidosi laiptai iš nuostabios vilos, kurioje 
jiedu vasarą gyvendavo. Staiga iš už uolų jį užpuolė Al- 
ŽyIO piratai; jų buvo daug, ir kunigaikštis, nors kovėsi iš 
visų jėgų, buvo nugalėtas; palikę jį negyvą, piratai nusi- 
nešė klykiančią kunigaikštienę, kuri tada buvo nėščia ma- 
nimi, į savo valtį; valtis, smarkiai iriama, greitai nutolo 
nuo kranto ir priplaukė įlankėlėje paslėptą vado laivą. 
Pristatyta dejui?“?, mano motina jam patiko ir tapo jo 
favorite...“ 

Valombrezas, savo ruožtu atsilygindamas Izabelei, už- 
simerkė ir, klausydamasis tokios įdomios knygos vietos, 
apsimetė miegąs. 

Netrukus jis užsnūdo iš tikrųjų, ir, matydama, kad 
brolis užmigo, mergina pirštų galais išėjo iš kambario. 

Tas pokalbis, kurį kunigaikštis pradėjo turbūt grieb- 
damasis kažkokio vyliaus, labai sujaudino Izabelę. Va- 
lombrezas jaučia pagiežą Sigonjakui, nors nė karto neišta- 
rė jo vardo po susirėmimo pilyje, ir sesers santuoka nori 
sudaryti neįveikiamą kliūtį tarp jos ir barono? O gal tie- 
siog stengiasi sužinoti, ar aktorės jausmai, jai tapus gra- 
faite, nepasikeitė? Izabelė negalėjo atsakyti į šiuos ją 
kankinančius klausimus. Kadangi ji Valombrezo sesuo, 
varžybos tarp Sigonjako ir jaunojo kunigaikščio savaime 
atkrinta; bet, antra vertus, sunku patikėti, kad toks išpui- 
kęs ir kerštingas žmogus būtų pamiršęs gėdą dėl pirmo pra- 
laimėjimo ir ypač dėl antro. Nors padėtis pasikeitė, bet 
Valombrezas širdyje turbūt vis dar neapkentė Sigonjako. 
Jei iš didžiadvasiškumo ir atleido jam, negalima reikalau- 


„2Dejus — Alžyro ir Tuniso miestuose renkamas įgulos va- 
das. 

ti, kad jį pamiltų ir priimtų į savo šeimą. Reikėjo atsisakyti 
vilties, kad jie kada nors susitaikys. 

Beje, ir princas niekad maloniai nežiuūrės į tą, kuris 
vos nenužudė jo sūnaus. Nuo šių apmąstymų Izabelę 
apimdavo liūdesys, kurio ji veltui stengėsi atsikratyti. 
Kol buvo aktorė ir manė, kad jos padėtis yra kliūtis Si- 
gonjako laimei, ji vijo šalin mintį apie santuoką su juo. 
Bet dabar, netikėtai likimo apdovanota visomis gėrybėmis, 
kokių tik galima trokšti, ji mielai būtų atidavusi jam sa- 
vo ranką: juk jis ją prašė už jo tekėti, kai ji buvo 
niekinama ir neturtinga. Jai atrodė žema nepasidalyti savo 
gerove su skurdo draugu. Tačiau dabar ji negalėjo daryti 
nieko kita, tik saugoti jam ištikimybę, nes nei princui, nei 
Valombrezui nedrįso apie tai nė užsiminti. 

Netrukus jaunasis kunigaikštis tiek pasitaisė, kad ga- 
lėjo pietauti prie stalo su tėvu ir seserimi. Per pietus jis 
elgdavosi labai pagarbiai su princu ir nepaprastai švelniai 
su Izabele. Vadinasi, nepaisant išorinio lengvabūdiškumo, 
tas jaunuolis, neapsakomai pamėgęs moteris, dvikovas 
ir visokias pramogas, turėjo guvesnį protą, negu buvo ga- 
lima tikėtis. Izabelė kukliai įsiterpdavo į pokalbius; ji 
šnekėdavo nedaug, tačiau tai, ką sakydavo, buvo teisinga, 
subtilu ir taiklu, ir princas ja žavėjosi, juo labiau kad mer- 
gina taktiškai vengė mManieringumo ir pedantiškumo. 

Kai Valombrezas visai pasveiko, jis pasiūlė seseriai pa- 
sijodinėti po parką. Abu jaunuoliai žingine jojo ilga 
alėja, kurios šimtamečiai medžiai skliautu jungėsi jiems 
virš galvų ir sudarė saulės spinduliams nepraeinamą 
priedangą. Kunigaikštis buvo gražus kaip anksčiau, Iza- 
belė — žavinga, ir dar niekas nebuvo matęs tokios grakš- 
čios šalia vienas kito jojančių raitelių poros. Tik 
jaunuolis švytėjo džiaugsmu, o merginos veidą buvo ap- 
niaukęs liūdesys. Kartais į sąmojingus Valombrezo pokš- 
tus ji atsakydavo vos pastebima šypsena ir tuoj vėl 
ilgesingai susimąstydavo, o brolis tarsi nė nepastebėdavo 
jos liūdesio ir dar labiau žarstydavo sąmojus. 

— Ak, kaip gera gyventi! — kalbėjo jis. — Žmonės 
nė nepastebi, kiek malonumo teikia tas paprastas veiks- 
mas „kvėpuoti“. Dar niekad medžiai neatrodė man tokie 
žali, dangus toks žydras, gėlės tokios kvapios! Tartum tik 

vakar būčiau gimęs ir pirmą kartą regėčiau kūrėjo pasau- 
lį. Kai pagalvoju, kad galėjau po marmuriniu antkapiu 
gulėti, o dabar štai jodinėju su miela savo sesute, nesi- 
tveriu džiaugsmu! Žaizdos man nebeskauda, ir aš manau, 
kad namo galime šuoliais joti. Princas tikriausiai jau 
nuobodžiauja, mūsų laukdamas. 

Nors Izabelė dar būgštavo, Valombrezas suspaudė pen- 
tinais arkliui šonus, ir abu pasileido šuoliais. 

Prie vartų, keldamas seserį iš balno, kunigaikštis jai 
tarė: 

— Dabar aš jau visai šaunus vyras, ir man bus leista iš- 
vykti vienam. 

— Ką! Vos pasveikęs, jūs norite mus palikti? | 

— Taip, aš turiu išvykti kelioms dienoms,— nerūpes- 
tingai atsakė Valombrezas. 

Ir tikrai rytojaus dieną, atsisveikinęs su princu, kuris 
neprieštaravo sūnui, jis iškeliavo. O Izabelei mįslingu 
ir keistu tonu pasakė: | 

— Iki pasimatymo, sesute! Jūs būsite manimi paten- 
kinta! 


XIX 


DILGĖLĖS IR VORATINKLIAI 


Erodo patarimas buvo protingas, ir Sigonjakas nutarė 
jo paklausyti. Be to, Izabelei iš aktorės virtus diduomenės 
dama, niekas jo nebesiejo su trupe. Kuriam laikui reikė- 
jo dingti, būti visų užmirštam, kol galimos Valombrezo 
mirties sukeltas sambrūzdis aprims. Liūdnai atsisveikinęs 
su aktoriais, kurie jam buvo tokie geri draugai, Sigon- 
jakas tvirtu arkliuku išjojo iš Paryžiaus. Kišenės buvo 
pilnos pistolių, atitekusių jo daliai iš surinktų už spektak- 
lius pinigų. Jis palengva keliavo į griūvančią savo sody- 
bą, nes po audros paukštis visada grįžta į savo lizdą, nors 
šis būtų susuktas iš skiedrelių ir senų šiaudagalių. Tai 
buvo vienintelė buveinė, kur baronas galėjo rasti prieglo- 
bstį, ir, atsidūrus nevilty, jam buvo net malonu grįžti 
į skurdžią senolių pilį. Galbūt nė nevertėjo jos palikti. 
Turto jis nesusikrovė, o pastarasis nuotykis dar gali jam 

pakenkti. „Na, ką padarysi, — galvojo sau, jodamas ke- 
liu. — Man lemta mirti iš bado ir nuobodulio tarp tų senų 
sienų, po stogu, kuris praleidžia lietų kaip rėtis. Niekas 
negali išvengti savo likimo, ir aš pasiduosiu savajam: 
būsiu paskutinis Sigonjakas'. 

Neverta smulkiai aprašinėti tos kelionės, trukusios 
dvidešimt dienų ir nepasižymėjusios jokiais įdomiais nuo- 
tykiais. Užtenka pasakyti, kad kartą vakare Sigonjakas iš 
tolo pamatė violetiniame horizonto fone saulėlydžio apš- 
viestus savo pilies kuorus. Dėl įnoringos šviesos jie at- 
rodė esą arčiau, negu buvo iš tikrųjų. Viename fasado 
lange ryškiu raudoniu žaižaravo saulė tarytum didžiulis 
rubinas. 

Šis reginys savotiškai sugraudino Sigonjaką. Nors jis 
daug prisikentėjo šioje griūvančioje pilaitėje, tačiau, vėl 
ją išvydęs, susijaudino, tarsi pamatęs seną bičiulį, su 
kuriuo buvo išsiskyręs ir užmiršęs visas jo ydas. Čia pra- 
bėgo skurdus, niūrus ir vienišas jo gyvenimas, kuriame 
buvo ir šiokių tokių džiaugsmų, nes jaunas žmogus negali 
būti absoliučiai nelaimingas. Net nusiminęs jis nepraran- 
da vilčių ir visada apie ką nors svajoja. Įpratus nuolat 
kentėti, kančia pagaliau įgyja savitą žavesį, o kartais liūd- 
nų gyvenimo valandų žmogus labiau gailisi negu džiaug- 
smingų. 

Sigonjakas sukirto žirgui pentinais, nes norėjo parjo- 
ti namo ligi sutemos. Saulė nusileido, ir horizonte, virš 
tamsaus landų ruožo, tebuvo matyti siauras jos disko kraš- 
telis. Raudona šviesa lange užgeso, ir sodyba dunksojo 
it pilkas taškas, beveik susiliejantis su tamsa. Bet Sigon- 
jakas gerai žinojo kelią ir netrukus pasuko kitados daž- 
nai jodinėtu, dabar tuščiu takeliu į pilį. Susiraizgiusios 
gyvatvorių šakos čaižė jam batus, ir, išgirdusios kanopų 
bildesį, po rasotą žolę striuokčiojo baikščios varlytės. Ny- 
kioje landų tyloje pasigirdo duslus, tolimas vienišo šuns 
lojimas. Sigonjakas sustabdė arklį ir įsiklausė. Jis, rodės, 
pažino kimų Miro balsą. Netrukus lojimas priartėjo ir 
virto džiaugsmingu inkštimu. Miro užuodė šeimininką ir, 
kiek tik leido senos jo kojos, bėgo pasitikti. Baronas kaip 
kadaise švilptelėjo, ir po valandėlės senasis šuo iššoko 
per gyvatvorės spragą ir ėmė staugti pasikūkčiodamas, 

beveik kaip žmogus. Nors buvo uždusęs ir sunkiai alsa- 
vo, jis puolė arkliui prie snukio, stengėsi užsiropšti į 
balną, pas šeimininką, ir visaip reiškė šunišką džiaugsmą. 
Kažin, ar pats Argas?*', pažinęs Odisėją, labiau džiaugėsi 
už Miro. Sigonjakas pasilenkė ir paglostė jam galvą, steng- 
damasis nuraminti tą audringai rodomą simpatiją. 

Patenkintas glamone ir norėdamas nunešti gerąją 
žinią kitiems pilies gyventojams — Pjerui, Bajarui ir 
Belzebubui,— Miro kaip strėlė pasileido atgal ir ėmė taip 
loti priešais senąjį tarną, sėdintį virtuvėje, jog tas išsyk 
suprato, kad atsitiko kažkas nepaprasta. 

„Nejaugi būtų sugrįžęs jaunasis šeimininkas?" — pa- 
galvojo Pjeras ir išėjo paskui Miro, kuris tempė jį už 
skverno. Kadangi jau buvo visai sutemę, Pjeras uždegė 
židinyje, kur virė menka jo vakarienė, dervingą balaną 
ir, išėjęs už vartų, rausva šviesa staiga apšvietė Sigon- 
jaką ir jo arklį. 

— Tai jūs, pone barone! — džiaugsmingai sušuko 
Pjeras. — Miro man jau pasakė meilia šuniška kalba. Mes, 
gyvuliai ir žmonės, čia tokie vieniši, jog, gyvendami 
drauge, galų gale pradedame vienas kitą suprasti. Jūs 
nepranešėte, kad grįšite, todėl bijojau apsirikti. Sveikas 
parvykęs į savo sodybą, nors ir nelaukėme. Pasistengsi- 
me kuo geriausiai priimti. 

— Taip, tai aš, mielas Pjerai. Miro tau nesumelavo. 
Nors ir nepraturtėjau, bet esu gyvas ir sveikas. Pašviesk 
man, ir eikime vidun. 

Pjeras vargais negalais atidarė senus vartus, ir baronas 
de Sigonjakas įjojo po jų skliautais, apšviestas fantasti- 
nių deglo atspindžių. Šitoje šviesoje trys skulptūriniai 
herbo gandrai tartum atgijo ir ėmė plasnoti sparnais, 
lyg norėdami pasveikinti sugrįžusį paskutinį palikuonį 
tos šeimos, kurią jie simbolizavo tiek šimtmečių. Pasigir- 
do pratisas žvengimas, panašus į trimito garsą. Tai Baja- 
ras, pajutęs šeimininką, senais dusulingais plaučiais skar- 
deno arklidę. 

— Taip, taip, aš girdžiu tave, ištikimasis Bajarai, — pa- 
sakė Sigonjakas, nušokęs nuo arklio ir mesdamas va- 

deles Pjerui. — Tuoj ateinu pasisveikinti su tavim. 

Jis pasuko į arklidę, tačiau vos nepargriuvo: juos- 
vas kamuolys pasipainiojo jam po kojų, kniaukdamas, 
murkdamas, riesdamas kuprą. Tai Belzebubas visomis 
katinų padermės turimomis priemonėmis reiškė savo 
džiaugsmą. Sigonjakas paėmė jį į glėbį ir prisikišo prie 
pat veido. Katinas apsalo iš laimės; apskritos jo akys žėrė- 
jo fosforiniais spinduliais, letenėlės nerviškai virpėjo; 
jis čia išleisdavo, čia įtraukdavo aštrius nagučius. Murkė 
springčiodamas ir, apsvaigęs iš meilės, baksnojo juoda 
ir šiurkščia kaip triufelis nosyte Sigonjako ūsus. Iki valiai 
jį paglamonėjęs,— baronas neniekino nuolankių savo bi- 
čiulių prieraišumo,— jis švelniai nuleido Belzebubą ant 
žemės. Tada atėjo Bajaro eilė: jis ėmė jį glostyti, plekš- 
noti jam per kaklą ir pasturgalį. Gerasis gyvulys dėjo 
galvą šeimininkui ant peties, kasė kojomis žemę ir tarsi 
ruošėsi šuoliui. Šalimais pastatytą arkliuką, kuriuo Sigon- 
jakas parjojo, Bajaras sutiko mandagiai, nes neabejojo 
šeimininko meile ir, matyt, buvo patenkintas, kad gyvens 
su savo padermės gyvuliu, nes jau seniai arklidėje nebuvo 
kito arklio. 

— Dabar, kai pasisveikinau su visais savo gyvuliais, — 
tarė Sigonjakas Pjerui, — būtų pravartu nueiti į virtuvę ir 
pažiūrėti, kas yra tavo spintelėje. Aš šįryt menkai pus- 
ryčiavau ir visai nepietavau, nes skubėjau parsigauti na- 
mo iki sutemos. Paryžiuje kiek atpratau nuo saikingumo 
ir mielai pavakarieniaučiau. Ar neatsirastų kokių likučių? 

— Šeimininke, yra šaltienos, truputis lašinių ir ožkos 
sūrio. Paragavus geresnių patiekalų, tie prasti, kaimiški 
valgiai jums gal nebepatiks. Nors jie ir neskanūs, bet 
gina nuo bado. 

— Ko žmogus gali daugiau reikalauti iš maisto, — at- 
sakė Sigonjakas. — Tu klysti, jei manai, kad aš niekinu 
tuos paprastus valgius, kuriais mitau jaunas ir kurių dėka 
dabar esu sveikas, guvus ir stiprus. Duok šen tą šaltieną, 
lašinius ir sūrį ir nešk juos išdidžiai kaip metrdotelis, 
kuris auksiniame inde paduoda fazaną. 

Nusiraminęs dėl savo patiekalų, Pjeras skubiai apden- 
gė stalą, prie kurio Sigonjakas paprastai valgydavo, pa- 
geltusia, bet švaria staltiese; iš vienos pusės pastatė taurę, 

iš kitos — dėl simetrijos — molinį ąsotį rūgštaus vyno 
ir atsistojo užpakaly savo pono kaip rūmininkas, patarnau- 
jantis princui. Pagal nusistovėjusią tvarką Miro atsitūpė iš 
dešinės, o Belzebubas — iš kairės; abu susižavėję žiūrėjo 
į baroną ir sekė, kaip jo ranka keliauja nuo lėkštės prie 
burnos ir nuo burnos prie lėkštės, vildamiesi, kad ir jiems 
teks koks kąsnelis. 

Šį keistą paveikslą apšvietė dervingos balanos, kurias 
Pjeras užkišo už geležinio kuolelio židinyje, kad dūmai 
neišsisklaidytų po kambarį. Tas paveikslas buvo labai 
panašus į sceną, aprašytą šios istorijos pradžioje, ir baroną 
apstulbino; atrodė, kad jis niekad nė nebuvo išvykęs 
iš pilies ir visa tai jam tik prisisapnavo. 

Paryžiuje laikas bėgo greitai ir buvo tiek įvykių, o Si- 
gonjakų pilyje jis tarytum sustojo. Užmigusios valandos 
tingėjo pasukti pridulkėjusį savo smėlio laikrodį. Viskas 
buvo toje pačioje vietoje. Vorai snaudė pilkšvuose tink- 
luose ir laukė neatsargios musės. Kai kurie, jau visai nu- 
sivylę, nebetaisė voratinklių, nes nebeturėjo iš ko tempti 
siūlus. Balsvuose židinio pelenuose nuodėgulys, rodės, 
išblėsęs nuo to laiko, kai baronas išvyko, dabar skleidė 
silpną dūmelį lyg gęstanti pypkė. Tik dilgėlės ir maudos 
užaugo kieme, ir žolė tarp grindinio akmenų pasistiepė. 
Medžio šaka, anksčiau tesiekusi virtuvės langą, dabar 
iškišo pro sudaužytą stiklą tankialapį ūglį. Tai ir visos 
naujovės. -: 

Sigonjaką vėl įsiurbė ta aplinka. Jį apniko senos min- 
tys, ir jis vėl pasinėrė į tylų susimąstymą, kurį gerbė Pje- 
ras ir kurio nedrįso trikdyti Miro ir Belzebubas savo meili- 
nimusi. Visi netolimos praeities įvykiai jam atrodė tartum 
seniai knygoje skaityti ir jau primiršti nuotykiai. Kapi- 
tonas Frakasas, beveik išdilęs iš atminties, šmėkštelėjo 
iš tolo jam prieš akis kaip blankus šešėlis, atsiradęs iš jo 
ir atsiskyręs nuo jo amžinai. Dvikova su Valombrezu 
Sigonjako atmintyje virto keista gestikuliacija, vykusia 
be jo valios. Visa, ką jis darė per tą laiką, tartum pri- 
klausė ne nuo jo, ir, grįžus į pilį, nutrūko paskutinė gi- 
ja, rišusi jį su anuo gyvenimu. Tik meilė Izabelei neiš- 
blėso, tebebuvo gyva širdyje, bet greičiau kaip sielos 
troškimas negu tikra aistra, nes jo meilės objektas nega- 

lėjo jam priklausyti. Jis suprato, kad jo gyvenimo ra- 
tas, valandėlę riedėjęs kitu keliu, įėjo į ankstesnes vėžes, 
ir su ramiu liūdesiu pasidavė likimui. Tik sau prikai- 
šiojo, kad trumpą akimirką guodėsi viltimi, iliuzijomis. 
Kuriems velniams ir nelaimingieji žūt būt siekia laimės? 
Kokia kvailystė! 

Tačiau Sigonjakui pavyko nugalėti sustingimą. Išskai- 
tęs Pjero akyse nedrąsų klausimą, jis trumpai papasakojo 
jam apie reikšmingiausius įvykius, galinčius jį dominti. 
Klausydamasis, kaip jo mokinys dukart kovėsi su Valom- 
brezu, gerasis tarnas didžiavosi išugdęs tokį fechtuotoją, 
švytėjo džiaugsmu ir priešais sieną su lazda rankoje 
darė Sigonjako minimus kirčius. 

— Deja, mielas Pjerai,— atsidusęs tarė baronas,— tu 
per gerai išmokei mane visų fechtavimo paslapčių, kurių 
niekas tiek nežino kaip tu. Ši pergalė mane pražudė ir 
ilgam, o gal ir amžiams uždarė į šią skurdžią ir liūdną 
sodybą. Tokia jau mano dalia — pergalė mane pribloškė ir 
sugriovė mano laimę. Geriau būčiau buvęs sužeistas 
ar net nužudytas per tą nelemtą susidūrimą. 

— Sigonjakai negali būti nugalėti. — giliamintiškai 
pasakė senasis tarnas. — Nors ir kažin kas atsitiktų, po- 
ne, džiaugiuosi, kad nužudėte tą Valombrezą. Neabejo- 
ju, jog kovėtės pagal taisykles, o daugiau nieko ir nerei- 
kia. Ką gali sakyti žmogus, kuris miršta nuo puikaus 
špagos dūrio garbingai gindamasis? 

— Žinoma, nieko,— atsakė Sigonjakas, šyptelėjęs iš 
tokios originalios seno fechtavimo mokytojo filosofijos. 
— Bet aš jaučiuosi pavargęs. Uždek lempą ir palydėk 
mane į miegamąjį. | 

Pjeras pakluso. Baronas iš lėto užlipo senais laiptais 
su išblukusiomis ir nusitrynusiomis freskomis; tarnas ėjo 
priešaky, o šuo ir katė — iš paskos. Įsiręžę Herkuliai laikė 
tapytinį karnizą, kurio svoris, rodės, juos prislėgs. Jie iš 
visų jėgų buvo įtempę sunykusius raumenis, tačiau tin- 
kas vienur kitur vis tiek buvo iškritęs. Ne geriau atrodė 
ir romėnų imperatoriai: nors jie savo nišose dėjosi esą 
narsuoliai ir nugalėtojai, buvo praradę kas karūną, kas 
skeptrą, kas purpurinę mantiją. Skliaute nutapytas tre- 
liažas daugelyje vietų buvo išsilupinėjęs, ir žiemos lietūs, 

sunkdamiesi pro plyšius, šalia senųjų žemynų ir salų nu- 
braižė naujas Amerikas. 

Anksčiau, dar prieš išvykdamas, Sigonjakas ne taip 
jautriai reaguodavo į tokį griūvančios pilies vaizdą, ta- 
čiau dabar, kai jis kopė laiptais, tas vaizdas jį sukrėtė ir 
labai nuliūdino. Jis manė, kad jo giminė išnyks, ir mintyse 
sau kalbėjo: „Jeigu tas skliautas bent kiek gailėtųsi šei- 
mos, kurią ligi šiol dengė, jis tikriausiai sugriūtų ir 
sutraiškytų mane vietoje!“ 

Priėjęs duris į kambarius, baronas paėmė lempą iš Pjero 
rankų, padėkojo jam -ir liepė grįžti, nes nenorėjo, kad 
tarnas matytų, kaip jis jaudinasi. 

Sigonjakas iš lėto perėjo pirmąją salę, kurioje prieš 
keletą mėnesių vakarieniavo komediantai. Prisiminęs 
tą džiugų reginį, jis dar labiau nuliūdo. Vaiandėlę su- 
trikdyta tyla, rodės, amžiams vėl įsiviešpatavo čia dar 
niūresnė, dar gūdesnė, dar valdingesnė. Žiurkė kažką 
graužė, ir šiame kape keistai aidėjo tas garsas. Blankiai 
apšviesti portretai, žiūrintys iš apsitrynusių auksinių rėmų 
lyg iš balkonų, atrodė kraupūs. Jie tarytum norėjo iš- 
trūkti iš to tamsaus fono ir pasveikinti nelaimingą savo 
palikuonį. Vaiduokliška gyvybė atgaivino tuos senus at- 
vaizdus: dažytos lūpos krutėjo ir šnabždėjo žodžius, 
kuriuos tegirdi siela; akys liūdnai spoksojo į lubas, iš la- 
kuotų skruostų sunkėsi drėgmė, virsdama stambiais lašais, 
kurie šviesoje blizgėjo it ašaros. Protėvių dvasios 
klaidžiojo aplink tuos paveikslus, vaizduojančius žemišką 
jų pavidalą, ir toje šiurpioje prieblandoje Sigonjakas 
jautė nematomą jų buvimą. 

Visų tų šarvais arba korsetais vilkinčių žmogystų vei- 
dai buvo sielvartingi ir nusiminę. Tik paskutinis portretas, 
Sigonjako motinos, tarsi šypsojo. Šviesa krito ant jo; 
gal todėl, kad dar ne taip seniai ir geresnio dailininko 
buvo tapytas, o gal dėl to, kad velionės siela iš tikrųjų 
akimirką suteikė atvaizdui gyvybę, tas portretas švytėjo 
pasitikinčiu ir džiugiu švelnumu. Sigonjakas nustebo ir 
palaikė tai geru ženklu, nes anksčiau motinos veido išraiš- 
ka jam atrodydavo liūdna. 

Pagaliau Sigonjakas įėjo į savo miegamąjį ir pastatė 
lempą ant staliuko. Čia tebesimėtė Ronsaro tomelis, jo 

skaitytas tą naktį, kai komediantai pasibeldė į sodybos 
vartus. Pribraukytas popierius, nebaigto soneto juodraš- 
tis, tebegulėjo toje pačioje vietoje. Nepaklotoj lovoj dar 
buvo žymų, kur gulėta paskutinių čia nakvojusių viešnių. 
Čia miegojo Izabelė. Graži jos galvutė ilsėjosi ant šito 
priegalvio, kuriam ji galbūt patikėjo daugelį savo sva- 
Jonių! 

Apie tai Sigonjakui pagalvojus, širdį suspaudė malo- 
nus skausmas, jeigu galima draugėn sudėti šiuos iš prigim- 
ties priešiškus žodžius. Vaizduotėje gyvai iškilo šios ža- 
vios merginos paveikslas. Protas įkyriu ir liūdnu balsu 
kuždėjo, kad Izabelę jis visiems laikams prarado, tačiau 
įsimylėjėlio fantazijos dėka Sigonjakas matė tą tyrą ir 
Žžavų veiduką tarp praskleistų užuolaidų kaip skaisčios 
žmonos, kuri laukia vyro sugrįžtant. 

Norėdamas atsikratyti tų drąsą silpninančių regėjimų, 
jis nusirengė ir atsigulė, pabučiavęs vietą, kur buvo mie- 
gojusi Izabelė. Nors buvo pavargęs, negalėjo užmigti, 
ir jo akys dar ilgai klaidžiojo po aptriušusį kambarį, čia 
sustodamos prie keisto mėnulio atspindžio ant matinių 
stiklų, čia nejučiom įsižiūrėdamos į ančių medžiotoją 
mėlynų ir geltonų medžių miške — toks buvo seno kilimo 
siužetas. 

Šeimininkas budėjo, bet gyvulys miegojo. Belzebubas, 
susirietęs į kamuolį Sigonjakui prie kojų, knarkė kaip 
Mahometo katinas ant pranašo rankovės. Gyvulio ramybė 
pagaliau apėmė žmogų, ir jaunasis baronas iškeliavo 
į sapnų karalystę. 

Kai prašvito, Sigonjaką dar labiau negu išvakarė- 
se pritrenkė pilies apšiurimas. Dienos šviesa negailestin- 
ga griuvėsiams ir seniems daiktams: ji žiauriai parodo 
jų skurdą, raukšles, dėmes, išblukusius dažus, dulkes ir 
pelėsius. Naktis gailestingesnė — ji viską sušvelnina 
draugiškais šešėliais ir savo skraistės krašteliu nušluosto 
daiktų ašaras. Kambariai, kitados buvę tokie erdvūs, 
jam pasirodė maži, ir jis stebėjosi, kaip jo atminty jie ga- 
lėjo būti tokie dideli. Bet netrukus jis priprato prie savo 
pilies ritmo ir senojo gyvenimo kaip prie seno rūbo, kurio 
laikinai nedėvėjo. Jis vėl patogiai jautėsi tuose nudry- 
žusiuose, susiglamžiusiuose drabužiuose. 

Jo dienotvarkė buvo tokia: iš ryto pasimelsdavo 
griūvančioje koplyčioje, kur ilsėjosi jo protėviai, nurau- 
davo kokią piktžolę nuo apleisto kapo, greitosiomis 
kukliai papusryčiaudavo, fechtuodavosi su Pjeru, paskui 
sėsdavo ant Bajaro arba to arklio, kuriuo parkeliavo iš, 
Paryžiaus, ir po keleto valandų parjodavo namo tylus ir 
paniuręs kaip kitados; pavakarieniaudavo Belzebubo ir 
Miro draugėje ir eidavo gulti, prieš miegą pasklaidęs jau 
šimtą kartų skaitytą knygelę iš savo bibliotekos, kurią 
baigė sugraužti išbadėjusios žiurkės. Kaip skaitytojas 
mato, šauniojo kapitono Frakaso, narsaus Valombrezo 
varžovo, neliko nė pėdsako. Sigonjakas vėl tapo Skurdo 
pilies šeimininku. 

Kartą jis nuėjo į sodą, kur kadaise buvo nusivedęs 
dvi jaunas aktores. Sodas buvo dar labiau apleistas, 
netvarkingas ir apaugęs piktžolėmis, bet erškėtrožių krū- 
mas, nuo kurio jis tada nuskynė rožę Izabelei ir pumpu- 
rą Seratinai, kad damos negalėtų pasakyti, jog išėjo iš gė- 
lyno be žiedelio, šįsyk, kaip ir anuomet, pasistengė gerai 
pasirodyti. 

Ant tos pačios šakos rytą prasiskleidusios žydėjo dvi 
žavios rožytės gležnais žiedlapėliais, su keliais rasos 
lašeliais taurelėse. 

Jas pamatęs, Sigonjakas savotiškai susigraudino, nes 
šis reginys atgaivino prisiminimus. Jis prisiminė Izabe- 
lės žodžius: „Per aną pasivaikščiojimą sode, kai jūs prasky-- 
rėte prieš mane šakas ir nuskynėte laukinę rožę — vie- 
nintelę dovaną, kurią galėjote man įteikti — mano ašara 
nukrito ant jos, paskui aš paslėpiau tą gėlelę prie krūtinės 
ir tylomis už ją atidaviau jums savo sielą. 

Jis nuskynė žiedą, aistringai įkvėpė jo aromato ir pri- 
spaudė lūpas prie lapelių tarsi prie švelnių, skaisčių ir 
kvapnių Izabelės lūpų. Nuo to laiko, kai sų ja išsiskyrė, 
be paliovos apie ją galvojo ir suprato negalįs be jos 
gyventi. Pirmomis dienomis, pritrenktas nuotykių, apstul- 
bintas likimo posūkių, išsiblaškęs kelionės metu, jis 
negalėjo suvokti savo tikros dvasinės būklės. Bet, jam grį- 
žus į vienatvę, ramybę ir tylą, visos svajonės vėl skrido 
pas Izabelę. Jos buvo pilna jo širdis ir protas. Jolandos 
paveikslas išsisklaidė kaip dūmas. Baronas net neklausė 

savęs, ar kada nors mylėjo tą. išdidžią gražuolę: jis 
apie ją nebegalvojo. „O Izabelė mane myli“, — kalbėjo 
sau, šimtąjį kartą prisimindamas visas kliūtis, trukdan- 
čias jų laimei. 

Taip praėjo du ar trys mėnesiai. Kartą, kai Sigonjakas 
sėdėjo savo kambary ir ieškojo paskutinio rimo sonetui 
mylimosios garbei, įėjo Pjeras ir šeimininkui pranešė, kad 
atvykęs kažkoks bajoras ir norįs su juo pasikalbėti. 

— Kažkoks bajoras nori su manim kalbėtis! — nuste- 
bo Sigonjakas. — Arba tau vaidenasi, arba jis apsiriko! 
Nėra pasaulyje žmogaus, kuris turėtų į mane reikalą. 
Na, bet kadangi čia toks retas įvykis, kviesk tą keistą 
mirtingąjį. Beje, kuo jis vardu? 

— Jis nenorėjo pasisakyti. Tvirtino, kad jo vardas 
jums nepažįstamas,— atsakė Pjeras, plačiai atverdamas 
duris. 

Tarpduryje pasirodė gražus jaunuolis elegantišku 
rusvos gelumbės, su žaliais apvadais jojimo kostiumu, 
auliniais pilko fetro batais su sidabro pentinais. Rankoje 
jis laikė plačiakraštę skrybėlę su ilga žalia plunksna; 
todėl buvo aiškiai matyti išdidus, švelnus ir žavus jo vei- 
das, kurio taisyklingų it antikinės statulos bruožų galėjo 
pavydėti ne viena moteris. 

Šis puikus raitelis, matyt, padarė Sigonjakui nela- 
bai malonų įspūdį, nes baronas išbalo, čiupo lovos gal- 
vūgalyje kabančią špagą, ištraukė iš makšties ir pasiruo- 
šė gintis. 

— Po velnių, kunigaikšti, maniau, kad šį kartą tikrai 
jus nužudžiau! Ar čia jūs, ar jūsų šmėkla? 

— Aš pats, Anibalas de Valombrezas,— atsakė jauna- 
sis kunigaikštis, — gyvas ir sveikas, ir nė kiek nepanašus 
į numirėlį. Bet kiškite kuo greičiau tą grėsmingą rapyrą 
į makštį. Mudu jau dukart kovėmės. Gana. Anot prie- 
žodžio, pakartoti malonu, bet trečiąsyk darosi nuobodu. 
Atvykau ne kaip priešas. Jei ir esu jums kiek nusikaltęs, 
tai jau atsirevanšavote, ir dabar mudu esame atsiskaitę. 
Kad patikėtumėte gerais mano ketinimais, štai karaliaus 
pasirašytas įsakymas, kuriuo jums duodamas pulkas. 
Mano tėvas ir aš priminėme jo didenybei apie Sigon- 
jakų ištikimybę karališkiesiems jo protėviams. Šią malonią 

žinią norėjau pats jums atvežti. O dabar, kadangi esu jūsų 
svečias, liepkite nusukti sprandą kam norite, pasmei- 
kite ant iešmo ką norite, bet, dėl dievo meilės, duokite 
man pavalgyti. Užeigos šiame kelyje baisiai varganos, o 
mano furgonai su maistu įstrigo smėlyje. 

— Bijau, pone kunigaikšti, kad mano pietūs jums 
neatrodytų tarsi keršijimas,— atsakė Sigonjakas žaismin- 
gai mandagiai. — Bet ne dėl slaptos pagiežos siūlau jums 
tas skurdžias vaišes. Atviras ir nuoširdus jūsų elgesys 
sujaudino mane, ir nuo šiol jūs neturėsite ištikimesnio 
draugo kaip aš. Nors jums ir nereikia mano paslaugų, bet 
aš esu pasiruošęs... Ei, Pjerai, sumedžiok viščiukų, kiauši- 
nių, mėsos ir pasistenk kuo geriausiai pavalgydinti šį 
senjorą, kuris miršta iš alkio ir nėra prie jo pripratęs 
kaip mes. 

Pjeras susižėrė į kišenę šeimininko jam atsiųstas 
pistoles, kurių dar nebuvo išleidęs, sėdo ant arklio ir 
nurūko į artimiausią sodžių maisto ieškoti. Jis gavo kelis 
viščiukus, kumpį, butelį seno vyno, o iš vietos klebono iš- 
kaulijo ančių kepenėlių paštetą — skanėstą, kuris gali 
puošti net vyskupo ar princo stalą. 

Po valandos jis parjojo, liepė iešmą sukti aukštai 
apskarusiai merginai, kurią sutiko kelyje ir pasiuntė 
į pilį, o pats padengė stalą portretų salėje, rinkdamas 
mažiau įskilusius ar ne taip apdaužytus fajansinius in- 
dus; apie sidabrą nebuvo ko ir galvoti, nes paskutinis si- 
dabrinis daiktelis jau seniai buvo išnykęs. 

Viską sutvarkęs, Pjeras šeimininkui pranešė, kad po- 
nams stalas jau padengtas. 

Valombrezas ir Sigonjakas susėdo vienas priešais kitą 
ant dviejų sveikesnių kėdžių, ir jaunasis kunigaikštis, 
kurį nauja, neįprasta aplinka linksmai nuteikė, ėmė su 
žvėrišku apetitu šveisti Pjero sunkiai sumedžiotus valgius. 
Gražūs, balti jo dantys, sukramsnoję visą viščiuką, kuris, 
tiesą sakant, atrodė nugaišęs iš bado, linksmai susmigo 
į rusvą Bajonės kumpį; kunigaikštis kirto taip, kad, kaip 
sakoma, net ausys linko. Jis pareiškė, jog ančių kepenėlės 
— švelnus, skanus dievų valgis, o pažaliavęs ožkos 
sūris puikiai žadinąs troškulį. Be to, pagyrė seną, gerai 
išlaikytą vietinį vyną, kuris kaip purpuras raudonavo 

senovinėse Venecijos taurėse. Kunigaikštis buvo taip ge- 
rai nusiteikęs, kad sykį net vos neprapliupo juoku, 
matydamas, kaip sumišo Pjeras, išgirdęs savo šeiminin- 
ką kreipiantis į jį „pone kunigaikšti de Valombrezai“, 
nes laikė mirusiu. Kuo mandagiausiai elgdamasis su sve- 
čiu, Sigonjakas stebėjosi, kad, laisvai alkūnėmis pasirėmęs 
į jo stalą, sėdi tas elegantiškas ir išdidus senjoras, kita- 
dos jo varžovas meilėje, du kartus perdurtas jo špagos 
ir daug kartų stengęsis atimti jam gyvybę samdytų žudikų 
rankomis. | 

Valombrezas suprato, apie ką mąsto baronas; nors šis 
ir nepasakė savo minčių, ir, kai senasis tarnas, pastatęs 
ant stalo butelį gero vyno ir du mažesnius stikliukus 
brangiajam gėrimui, išėjo, kunigaikštis, paraitęs švelnius 
savo ūselius, draugiškai ir atvirai baronui tarė: 

— Mielas Sigonjakai, nors jūs ir mandagiai mane 
priėmėte, matau, kad mano apsilankymas jums atrodo 
keistas ir netikėtas. Jūs galvojate: „Kaip tas išpuikęs, 
įžūlus, valdingas Valombrezas iš tigro virto ėriuku, kurį 
piemenaitė galėtų vestis už kaspinėlio?" Pusantro mėne- 
sio gulėdamas patale, amžinybės akivaizdoje aš šį bei tą 
apmąsčiau. Mirtis mums, kilmingiesiems, kurie savo gyve- 
nimą taip nerūpestingai leidžiame, nieko nereiškia, ir 
miesčionys niekad nesugebės sekti mūsų pavyzdžiu. 
Aš supratau daugelio savo siekimų tuštumą ir pasižadėjau, 
jei pasveiksiu, gyventi kitoniškai. Kadangi mano meilė 
Izabelei virto tyra ir nuoširdžia draugyste, nebeturėjau 
pagrindo jūsų nekęsti. Jūs man nebe varžovas. Brolis 
negali pavydėti sesers. Aš įvertinau pagarbų jūsų jausmą 
mano seseriai — jį daug kartų įrodėte, kai ji dar buvo 
tokioje padėtyje, kuri leidžia vyrams nė kiek nesivaržyti. 
Jūs pirmas po komediantės kauke įspėjote slypint ža- 
vią sielą. Būdamas neturtingas, niekinamai aktorei pa- 
siūlėte didžiausią turtą, kokį turi kilmingasis,— savo 
protėvių vardą. Todėl dabar, tapusi garsi ir turtinga, ji 
priklauso jums. Izabelės mylimasis turi būti grafaitės de 


Linej vyras. 
— Bet juk ji mane atstūmė, kai galėjo tikėti visišku 
mano nesavanaudiškumu! — atsakė Sigonjakas. 


— Iš didžiausio švelnumo, angeliško jautrumo, skais- 

taus pasiaukojimo ji bijojo sukliudyti jūsų laimei ir paken- 
kti jūsų gerovei. Bet dabar, kai mano tėvas pripažino 
ją savo dukterimi, padėtis pasikeitė. 

— Taip, dabar aš netinku aukštai jos padėčiai. Tad 
argi neturiu pasiaukoti kaip ji? 

— Ar tebemylite mano seserį? — oriai paklausė ku- 
nigaikštis de Valombrezas. — Kaip brolis, ė aš turiu teisę 
šito jus klausti. 

— Visa siela, visa širdimi, visu savo k — atsakė 
Sigonjakas. — Taip, kaip nė vienas vyras nemylėjo mo- 
ters šioje žemėje, kur nėra nieko tobulo, išskyrus Izabelė. 

— Tai, pone muškietininkų kapitone, būsimas provin- 
cijos gubernatoriau, liepkite pabalnoti arklį ir jokite su 
manim į Valombrezo pilį, kad galėčiau jus pagal visas 
taisykles pristatyti princui, savo tėvui, ir grafaitei de 
Linej, savo seseriai. Izabelė atsisakė tekėti už ševaljė 
de Vidaleno ir markizo de !'Estano, dievaži, dviejų puikių 
jaunuolių, bet aš manau, kad ji, ilgai nesvyruodama, 
atiduos ranką baronui*de Sigonjakui. 

Rytojaus dieną kunigaikštis ir baronas greta vienas 
kito jojo keliu į Paryžių. 


XX 
ČIKITA PRISIPAŽĮSTA MYLINTI 


+ Nors miesto rotušės laikrodis rodė ankstyvą valandą, 
Grevo aikštę““* buvo užtvindžiusi minia. Balzganame 
danguje pilkavo aukšti Dominiko Bokadoro““ stogai. 
Šaltas jų šešėlis driekėsi iki aikštės vidurio ir gaubė 
niūrų statinį, per vieną ar dvi pėdas iškilusį virš žmonių 
galvų, nutepliotą kaip kraujas raudonais dažais. Namų 
languose sušmėžuodavo veidai ir vėl išnykdavo, nes 


"28Grevo aikštė — dabar aikštė priešais Paryžiaus rotušę; ligi 
1830 m. Liepos revoliucijos ji buvo viešų mirties bausmių 
vieta. 

*8t. y. rotušės. Senasis rotušės pastatas, sugriautas 1870 m., buvo pasta- 
tytas antroje XVI a. pusėje pagal italų architekto Dominiko 
Kortono Bokadoro projektą. | š 

spektaklis dar nebuvo prasidėjęs. Viena susiraukšlėjusi 
senė iškišo galvą net pro bokšto angą. Tas bokštas 
stovėjo aikštės kampe, ir iš ten, pagal padavimą, ponia 
Margarita?*? stebėjusi, kaip de la Moliui ir Kokona- 
sui vykdoma mirties bausmė. Baisu, kaip graži ka- 
ralienė virto bjauria ragana! Ant akmeninio kryžiaus, 
stovinčio prie pat upės šlaito, užsirabždino vaikiga- 
lis ir pakibo ant jo, rankomis įsitvėres skersinio, ke- 
liais ir kojomis suspaudęs stulpą, tokia pat varginančia 
poza kaip nukryžiuotasis, tačiau jis už jokius pinigus 
nebūtų palikęs šios vietos. Mat iš čia gerai buvo matyti 
įdomios ešafoto detalės — ratas, prie kurio virvėmis 
bus pririštas nusikaltėlis, geležinis strypas jo kaulams 
laužyti; o juk verta į tai pasižiūrėti. 
gęs į šį taip keistai kybantį vaiką, jo veide būtų 
pastebėjęs ne paprastą smalsumą, o visai ką kita. Ne 
žiaurus kankinimo vaizdas atviliojo čionai tą jauną bū- 
tybę didelėmis akimis tamsiame veide, blizgančiais dan- 
timis, ilgais juodais plaukais, įdegusiomis rankomis mėš- 
lungiškai besikabinančią už akmens skersinio. Sprendžiant 
iš švelnių veido bruožų, vaikas priklausė ne tai lyčiai, 
kurią rodė jo drabužiai. Bet niekas į tą pusę ne- 
žiūrėjo, visų žvilgsniai nejučia krypo į ešafotą arba'į 
krantinę, iš kur turėjo būti atvežtas pasmerktasis. 2 
Minioje šen bei ten šmėkščiojo pažįstamos ŽžmMmogys- 
tos. Iš raudonos nosies blyškiame veide buvo nesunku 
pažinti Malartiką, o iš pakumpusios nosies, kyšančios 
iš po ispaniškai per petį permesto apsiausto, buvo 
galima neabejoti Žakmeno Lampurdo tapatybe. Nors 
Brengenarilis užsimaukšlino skrybėlę iki pat akių, norė- 
damas paslėpti tą vietą, kur Pjegri kulka nuplėšė jam 
ausį, buvo nesunku pažinti, kad tas ilgšis, sėdintis ant 
pakelės akmens ir rūkantis ilgą olandišką pypkę, — 
ne kas kitas, kaip jis. Pats Pjegri šnekučiavo su Tor- 
geliu, o rotušės laipteliais, apie šį bei tą plepėdami, 


/ 


"Margarita Navarietė — Kotrynos Mediči duktė, Henriko 
Navariečio žmona, slapta mylėjusi riterį de la Molį. Kokona- 
sas ir de la Molis buvo apkaltinti sąmokslu prieš karalių 
Henriką III ir nužudyti (1574). 

kaip filosofai peripatetikai, vaikštinėjo daugelis nuolati- 
nių „Karūnuotojo ridiko“" lankytojų. Grevo aikštė, kur 
anksčiau ar vėliau jie turi baigti savo.dienas, nepapras- 
tai vilioja Žmogžudžius, plėšikus ir vagis. Ši klaiki vie- 
ta, užuot stūmusi, juos traukia. Jie suka aplink ją 
iš pradžių plačius, paskui vis siauresnius ratus, kol 
pakliūva ant ešafoto. Mėgsta žiūrėti į kartuves, kuriose 
patys kabos. Jie godžiai žvelgia į siaubingus jų kon- 
tūrus ir, stebėdami pasmerktųjų grimasas, apsipranta su 
mirtimi. Efektas priešingas tam, kurio siekia teisingu- 
mas, stengdamasis įbauginti nusikaltėlius kankinimų re- 
giniu. 

Tiek visuomenės padugnių suplūsta egzekucijos die- 
nomis dar ir dėl to, kad pagrindinis šios trage- 
dijos veikėjas paprastai esti jų artimas, pažįstamas, 
o dažnai ir nusikaltimo bendras, ir jie ateina pasižiū- 
rėti, kaip kariamas jų giminaitis, laužomi kaulai ge- 
riausiam draugui, deginamas tas malonus elegantiškas 
vyras, su kuriuo jie drauge iškišdavo netikrus pini- 
gus. Nedalyvauti tokiose iškilmėse būtų nemandagu. Ir 
pasmerktajam malonu matyti aplinkui pažįstamus veidus. 
Tai guodžia jį ir sužadina energiją. Tikrų vertintojų 
akyse niekas nenori pasirodyti bailus, ir išdidumas 
padeda kentėti. Taigi, šitaip draugų apsuptas, pasmerk- 
tasis miršta kaip romėnas, nors, galabijamas inkognito 
kokiame rūsy, jis būtų žliumbęs kaip silpna mote- 
rėlė. 

Išmušė septynias. Egzekucija turėjo prasidėti aštuntą. 
Todėl Žakmenas Lampurdas, DU laikrodžio dū- 
žius, Malartikui pasakė: 

— Dabar matai, kad būtume dar suskubęe išmaukti 
buteliuką. Bet tu visada nekantrauji ir nerviniesi. O gal 
grįžkime į „Karūnuotąjį ridiką'? Man nusibodo čia 
stypsoti. Argi dėl to, kad pamatytum, kaip nelaimin- 
gajam laužys kaulus, verta taip ilgai laukti? Šis kan- 
kinimas neskoningas, miesčioniškas ir vulgarus. Jei čia 
dar būtų gražus ketvirčiavimas, kai ant ketverto arklių 
joja po šaulį, arba kankinimas įkaitintomis replėmis, 
apipylimas verdančia derva ar lydytu švinu, žodžiu, 
išradingas ir žiaurus kankinimas, darantis garbę teisėjo 

vaizduotei ar budelio sumanumui, tada tiek to. Iš meilės 
menui pasilikčiau. Bet dėl tokių niekų — fui! 

— Mano nuomone, tu klysti, — giliamintiškai paprieš- 
taravo Malartikas, trindamasis raudoną nosį, raudones- 
nę negu anksčiau,— ratas geras dalykas. 

— Dėl skonio nesiginčijama. Kiekvienas turi savo ais- 
trą, kaip yra pasakęs vienas labai garsus lotynų 
rašytojas, tik aš jo vardą užmiršau, nes mano atmin- 
tyje teišlieka didžiųjų karvedžių vardai. Tau patinka 
ratas — na, ką gi, neprieštarausiu ir sudarysiu tau 
kompaniją iki galo. Bet sutik — galvos nukirtimas aš- 
menimis, kurių nugaroje yra gyvsidabrio pripildyta va- 
gutė, kad įrankis būtų sunkesnis, reikalauja geros akies, 
jėgos, vikrumo ir yra kilnus bei patrauklus reginys. 

— Taip, be abejo, bet labai neilgai, tik akimirką trun- 
ka. Be to, galvas kerta tik bajorams. Trinka — jų privile- 
gija. O iš nekilmingųjų mirties bausmių ratas, man 
regis, pranašesnis už vulgarias kartuves, kurios tinka 
vien smulkiems piktadariams. Agostethas — ne paprastas 
vagis. Jis nusipelno daugiau negu virvės, ir teisingu- 
mas jį deramai pagerbė. 

— Tu visada jautei simpatiją Agostenui, turbūt dėl 
Čikitos, kurios savotiškas grožis traukė ištvirkusią tavo 
akį. Nepritariu tavo žavėjimuisi tuo banditu. Jam ge- 
riau plėšikauti vieškeliuose ir kalnų tarpekliuose kaip 
salteadorui“*!, o ne civilizuoto miesto centre: čia reikia 
delikatumo. Jis nežino rafinuotų savo amato smulkmenų. 
Jo maniera šiurkšti, žiauri ir provinciališka. Sutikęs 
menkiausią kliūtį, jis tuoj paleidžia į darbą peilius ir 
žudo kaip laukinis, kas pakliūva po ranka. Jei perkerti 
Gordijaus mazgą, jo neišnarplioji. — pasakytų Aleksan- 
dras. Be to, Agostenas nevartoja špagos, o tai aiškiai 
byloja, kad jam stinga kilnumo. 

— Agosteno specialybė — navacha, jo krašto įran- 
kis. Jis nelankė, kaip mes, fechtavimo salių. Bet jo 
darbo stilius taip pat pasižymi netikėtumais, narsa ir 
originalumu. Jo smūgiui būdinga balistinis tikslumas ir 
šaltojo ginklo taiklumas. Numatytasis asmuo be triukšmo 

kliudomas iš dvidešimties žingsnių. Labai apgailestauju, 
kad jo karjera turi taip anksti nutrūkti. Jam puikiai 
sekėsi, ir jis buvo drąsus kaip liūtas. 

— O. aš, — atsakė Žakmenas Lampurdas,— esu akade- 
minio metodo šalininkas. Kai nėra formų, viskas eina per 
nieką. Aš puldamas kiekvieną kartą kliudau savo 
priešininko petį, duodu jam laiko gintis, ir jis, jeigu nori, 
ginasi. Tai yra dvikova, o ne žudynės. Aš — breteris, 
ne žudikas. Tiesa, tobulas fechtavimo menas man padeda 
laimėti, ir mano špaga beveik niekada nesuklysta. Bet 
jeigu gerai ką nors moki, tai nereiškia, kad sukčiauji. 
Aš pasiimu mirusiojo kapšą, laikrodį, brangenybes ir 
apsiaustą; kiti mano vietoje padarytų tą pat. Pasidar- 
bavęs turiu teisę gauti atlyginimą. Nors ir kažin ką tu 
sakytum, peiliu aš bjauriuosi. Peiliais badytis tetinka 
kaime su žemos kilmės žmonėmis. 

-— Ak, Žakmenai Lampurdai, tu tvirtai laikaisi prin- 
cipų, tavęs niekas neprivers jų atsižadėti. Tačiau me- 
nui nekenkia truputis fantazijos. 

— Aš pripažįstu sumanią, sudėtingą ir ratinuotą fan- 
taziją, o ūmus ir laukinis žvėriškumas man nepatinka. 
Agostenas apsvaigsta nuo kraujo ir žudymo kvaituly 
smogia, kur pakliūva. Tai silpnybė. Kai geri iš svai- 
ginančios žudynių taurės, reikia turėti stiprią galvą. 
Va ir tuose namuose, į kuriuos neseniai įsibrovė vogti 
pinigų, jis nužudė pabudusį vyrą, paskui miegančią jo 
žmoną, o visai nereikėjo; padarė labai žiauriai ir ne- 
galantiškai. Moteris galima žudyti tik tada, kai jos šaukia, 
nors geriau užkimšti joms burną. Jei tave sučiups, tokios 
skerdynės sugraudins teisėjus ir liaudį, ir tu atrodysi 
tartum pabaisa. 

— Kalbi kaip šventas Jonas Auksaburnis,— atsakė 
Malartikas,— taip-pamokomai ir kategoriškai, kad aš ne- 
turiu ko prieštarauti. Bet kas bus su vargšele Čikita? 

Žakmenui Lampurdui ir Malartikui šitaip filosofuo- 
jant, nuo krantinės į aikštę įvažiavo karieta. Minia 
subangavo -ir siūbtelėjo atgal. Arkliai stojosi piestu. ir, 
negalėdami eiti pirmyn, kartais numindavo kokiam žiop- 
liui koją; tada tarp nukentėjusiųjų ir liokajų prasidė- 
davo barniai ir plūdimasis. 

Šitaip trypiami pėstieji mielai būtų suknežinę karietą, 
jeigu jų nebūtų bauginęs kunigaikščio herbas ant dure- 
lių, nors tie žmonės apskritai mažai ką gerbė. Netru- 
kus spūstis pasidarė tokia didelė, kad karietai.teko su- 
stoti aikštės vidury, ir iš tolo atrodė, jog vežėjas, 
sustingęs savo pasostėj, sėdi virš galvų. Norint pra- 
siskinti kelią ir pravažiuoti, būtų reikėję sutraiškyti 
nemaža valkatų, o tie valkatos Grevo aikštėje jautėsi 
kaip namie ir kažin, ar būtų leidęsi trypiami. 

— Tie niekšai laukia kokios nors egzekucijos ir tik 
tada paliks aikštę, kai pasmerktasis bus pasiųstas į aną 
pasaulį, — pasakė gražus, puošniai apsirengęs jaunuolis 
šalia jo karietoje sėdinčiam, taip pat labai patrauklios 
išvaizdos, bet kuklesniu kostiumu vilkinčiam bičiuliui. 
— Velniai rautų kvailį, kuris panoro mirti ant rato kaip 
tik tą valandą, kai mes važiuojame per Grevo aikš- 
te. Argi negalėjo atidėti rytojui? 

— Patikėkite, — atsakė jo bendrakeleivis,— kad jis 
mielai su tuo sutiktų Jam dar nemaloniau negu 
mums. 

— Mums nieko kita nebelieka, mielasis Sigonjakai, 
kaip nusisukti nuo to reginio, jeigu jis bus šlykštus, ta- 
čiau tai nelengva, kai šalia vyksta kažkas siaubingo. 
Tai gali paliudyti šventasis Augustinas, kuris atsimerkė 
cirke, kai minia garsiai suriko, nors buvo pasižadėjęs 
sėdėti užmerktomis akimis. 

— Šiaip ar taip, mums nebeilgai teks laukti — at- 
sakė Sigonjakas.— Anava, žiūrėkite, Valombrezai: minia 
prasiskyrė prieš pasmerktojo vežimą. 

Iš tikrųjų sugirgždėjo seno kuino traukiamas veži- 
mas, lydimas kelių raitų šaulių, ir, braudamasis pro 
smalsuolius, pasuko į ešafotą. Ant skersai gardies 
pamestos lentos sėdėjo Agostenas, šalia žilabarzdžio 
kapucino, kuris laikė prikišęs jam prie lūpų geltoną varinį 
kryžių, nublizgintą mirštančiųjų bučiavimo. Bandito plau- 
kai buvo surišti skarele, kurios galai karojo jam ant 
sprando. Jis vilkėjo storais drobiniais marškiniais ir 
senos saržos kelnėmis. Tai buvo kuklus žengiančiojo 
ant ešafoto apdaras. Budelis, naudodamasis savo teise, 
jau pasisavino pasmerktojo išdėvas ir jam tepaliko skar- 

malus, kurių užtenka numirti. Nors Agostenas atrodė 
lyg ir laisvas, jį laikė ištisa sistema virvelių, kurių 
galą turėjo budelis, sėdintis užpakalinėje vežimo sėdy- 
nėje, kad pasmerktasis jo nematytų. Budelio padėjėjas, 
sėdintis šone: ant vežimo ienos,: laikė vadeles ir iš 
peties čaižė liesą kuiną. 

— Ką aš matau! — sušuko Sigonjakas. — Juk tai tas 
pats plėšikas, kuris kadaise mane užpuolė vieškelyje su 
iškamšų būriu. Aš jums apie tai pasakojau, kai važiavome 
pro tą vietą. 

— Prisimenu, — atsakė Valombrezas,— aš tada skaniai 
prisijuokiau! Bet nuo to laiko tas niekadėjas, matyt, ėmėsi 
rimtesnių žygių. Garbės troškimas jį pražudė. Tačiau jis 
laikosi gana gerai. 

Agostenas, kiek pabalęs, nors jo veidas buvo įdegęs, 
neramiai žvalgėsi po minią, lyg ko ieškodamas. Vežamas 
pro akmeninį kryžių, jis pastebėjo ant jo .pakibusį vaiką, 
apie kurį kalbėjome šio skyriaus .pradžioje ir kuris tebe- 
buvo toje vietoje. | 

Kai pasmerktasis pamatė jį, jo akys nušvito džiaugsmu, 
blanki šypsena nuslydo lūpomis. Jis vos pastebimai link- 
telėjo galvą, amžinai atsisveikindamas, ir sušnabždėjo: 

— Čikita! 

— Mano sūnau, kokį žodį tu ką tik ištarei? — paklausė 
kapucinas, mojuodamas kryžiumi. — Jis skamba kaip mo- 
ters vardas: turbūt kokios nors čigonės ar paleistuvės. 
Verčiau pamąstytum apie savo sielos išganymą. Juk tu jau 
stovi ant amžinybės slenksčio. 

— Taip, tėve, ir, nors mano plaukai juodi, o jūsų bar- 
zda žila, jūs kur kas jaunesnis už mane. Kiekvienas šio 
vežimo tekinių apsisukimas mane dešimčia metų pasendi- 
na. 

— Provincijos plėšikui tikriausiai baisu mirti paryžie- 
čių akivaizdoje,— pasakė Žakmenas Lampurdas, alkūnė- 
mis braudamasis pro žioplių minią arčiau ešafoto, — bet 
tas Agostenas laikosi visai neblogai. Neatrodo labai 
sumenkęs ir nėra perbalęs it lavonas, kaip būna kiti 
mirtininkai. Galva nesvyruoja, jis laiko ją aukštai ir 
tiesiai; šit kaip jis pažiūrėjo į tą statinį — tai narsumo 
ženklas. Mano patyrimas sako, kad jis numirs tinkamai ir 

padoriai: -nedejuos, nesipriešins, nežadės visko prisipa- 
žinti, kad laimėtų laiko. 

— O, šito pavojaus nėra,— pasakė Malartikas. — Kan- 
kinimo metu jam buvo suvaryti aštuoni pleištai, bet jis 
neprasižiojo ir neišdavė draugų. 

Tuo tarpu vežimas privažiavo prie ešafoto, ir Agoste- 
nas, kapucino palaikomas, iš lėto užlipo laipteliais; prie- 
šaky ėjo budelio padėjėjas, o užpakaly — pats budelis. 
Nepraėjo nė minutė, ir pasmerktasis buvo tvirtai pririš- 
tas prie rato. Budelis nusimetė raudoną apsiaustą, per pe- 
čius išsiuvinėtą baltu galionu, atsiraitojo rankoves ir pa- 
silenkė paimti lemtingojo strypo. 

Stojo baisi akimirka. Nerimastingas smalsumas suspau- 
dė visų žiūrovų krūtines. Lampurdas ir Malartikas surim- 
tėjo; net Brengenarilis liovėsi rūkęs ir išsitraukė pypkę iš 
dantų. Torgelis, nujausdamas, kad ir jam gresia pana- 
šus likimas, liūdnai susimąstė. Staiga kažkoks virpesys 
perbėgo per minią. Vaikas, kabojęs ant kryžiaus, nušoko 
žemėn ir, kaip žalčiukas pralindęs pro žmones, nusigavo 
ligi ešafoto ir dviem šuoliais peršoko laiptelius. Nustebęs 
budelis, kuris jau laikė strypą, išvydo prieš save išbalusį, 
gražų veiduką žiburiuojančiom akim, spinduliuojantį tokiu 
ryžtingumu, kad jis nenorom stabtelėjo. 

— Lauk iš čia, velniūkšti, — sušuko budelis, — arba aš 
tau suknežinsiu galvą. 

Bet Čikita jo nebesiklausė. Jai buvo vis tiek, ar ją 
nužudys, ar ne. Ji pasilenkė prie Agosteno, pabučiavo 
Jį į kaktą ir sušnabždėjo:: „Aš myliu tave“, paskui Žai- 
biškai įsmeigė jam į širdį navachą, atsiimtą iš Izabelės. 
Smūgis buvo smogtas tokia tvirta ranka, kad mirtis atėjo 
beveik akies mirksniu. Agostenas vos spėjo ištarti: 
„Ačiū“, 

— Cuando esta vivora pica, 
No hay remedio en la botica?*?— 


sumurmėjo mergaitė ir prapliupo kvatoti kaip laukinė 
beprotė. Ji nušoko nuo ešafoto, kur apstulbintas budelis 
nuleido nebereikalingą strypą, dvejodamas, ar verta lau- 
žyti lavono kaulus. 


24? Žr. 120 išnašą. 

— Puiku, Čikita, puiku! — šūktelėjo Malartikas, 
pažinęs mergaitę berniuko drabužiais. - | 

Lampurdas, Brengenarilis, Pjegri, Torgelis ir kiti „Ka- 
rūnuotojo ridiko“ lankytojai, sužavėti Čikitos poelgio, 
susiglaudė į tankią vorą ir neleido kareiviams jos sučiupti. 
Kol jie ginčijosi, stumdėsi ir pešėsi, Čikita, pasinaudoda- 
ma tuo dirbtiniu sąmyšiu, suskubo pribėgti prie Valom- 
brezo karietos, stovinčios aikštės kampe. Užšokusi ant 
laiptelio ir įsikibusi į dureles, ji pažino Sigonjaką ir, vos 
atgaudama kvapą, jam pasakė: 

— Aš išgelbėjau Izabelę, gelbėk mane! 

Valombrezas, kurį ši keista scena labai sudomino, 
vežėjui sušuko: 

— Varyk ir, jei reikia, traiškyk tuos valkatas! 

Bet vežėjui neteko nieko traiškyti. Minia skubiai 
prasiskirdavo prieš karietą ir tuojau pat vėl susiglaus- 
davo, užkirsdama kelią vangiai besivejantiems karei- 
viams. Po kelių minučių karieta privažiavo Sent Antuano 
vartus. Kadangi žinia apie įvykį dar negalėjo pasiekti šio 
priemiesčio, Valombrezas vežėjui liepė važiuoti lėčiau, 
nes tokiu greičiu dumianti karieta galėtų pasirodyti 
įtartina. Priemiesčiui pasibaigus, kunigaikštis įsileido Či- 
kitą į vidų. Netarusi nė žodžio, ji atsisėdo ant grindų 
priešais Sigonjaką. Iš pažiūros buvo rami, bet viduje iš 
susijaudinimo visa virpėjo. Nė vienas jos veido raumuo 
nejudėjo, bet kraujo banga užliejo paprastai tokius 
išblyškusius skruostus, ir didelės akys, kurios žiūrėjo 
nieko nematydamos, žėrėjo antgamtišku blizgesiu. Čikita 
labai pasikeitė. Tas baisus valios įtempimas suplėšė 
vaikišką lėliukę, ir iš jos, kaip drugelis, išėjo jauna mer- 
gina. Perverdama peiliu Agosteno širdį, ji tuo pačiu smū- 
giu atvėrė ir savąją. Iš šio nužudymo gimė jos meilė. 
Keista, beveik belytė būtybė, pusiau vaikas, pusiau kipšiu- 
kas, kokia ji buvo ligi šiol, nebeegzistavo. Nuo šiol Čikita 
virto Moterimi, ir akies mMirksniu pražydusiam jos jaus- 
mui buvo lemta tapti amžinu. Pabučiavimas, peilio smū- 
gis — tokia buvo Čikitos meilė. 

Karieta riedėjo toliau, ir už medžių viršūnių jau išni- 
ro aukšti, čerpėmis dengti pilies stogai. Valombrezas 
Sigonjakui tarė: | 

— Pirmiausia eisime į mano kambarius, ten persirėn- 
gsite po kelionės, o paskui aš jus pristatysiu seseriai; 
ji nežino, kur aš važinėjau ir kad jūs atvykote. Tą 
gudrybę sugalvojau tikėdamasis geriausio efekto. Nuleis- 
kite užuolaidėlę iš savo pusės, kad jūsų nematytų, noriu, 
kad būtų didžiausia staigmena. Bet ką mums daryti su 

— Įsakykite,— atsiliepė Čikita, kuri, nors paskendu- 
si savo Mintyse, išgirdo Valombrezo žodžius, — įsakyki- 
te, kad mane nuvesių pas panelę Izabelę. Tegu ji spren- 
džia mano likimą. | 

Karieta su nuleistomis užuolaidėlėmis įvažiavo į pilies 
kiemą. Valombrezas, paėmęs Sigonjaką už parankės, 
nusivedė jį į savo kambarius, o Čikitą liepė liokajui 
nulydėti pas grafaitę de Linej. 

Pamačiusi Čikitą, Izabelė padėjo į šalį knygą ir įsmeigė 
į mergaitę klausiamą žvilgsnį. 

Čikita stovėjo sustingusi ir tyli. Liokajui pasišalinus, 
ji priėjo prie Izabelės, paėmė ją už rankos ir kažkokiu 
savotiškai iškilmingu tonu pasakė: 

— Peilis Agosteno širdyje. Nebėra mano šeiminin- 
ko, o aš turiu kam nors pasiaukoti. Agostenas mirė, o po 
jo labiau už visus pasaulyje aš myliu tave. Tu man esi 
padovanojusi perlų karolius ir mane pabučiavusi. Ar nori, 
kad būčiau tavo vergė, šunelis, tavo gnomas?ė Duok man 
suplyšusį juodą drabužį, kad galėčiau nešioti gedulą dėl 
savo Mylimojo. Aš miegosiu ant tavo durų slenksčio ir 
visai netrukdysiu. Kai būsiu tau reikalinga, sušvilpsi štai 
šitaip — ji švilptelėjo,— ir aš tučtuojau ateisiu. Sutinki? 

Izabelė nieko neatsakė, prisiglaudė Čikitą prie krūti- 
nės, pabučiavo į kaktą ir be žodžių priėmė šią jai atsiduo- 
dančią sielą. 


XXI 
O HIMENĖJAU, HIMENĖJAU! 


Izabelė, pripratusi prie mįslingų ir keistų Čikitos po- 
elgių, jos neklausinėjo, ketindama su ja pasikalbėti, kai 
ji kiek aprims. Tačiau nujautė, kad čia slypi šiurpi istori- 

ja. Bet vargšelė jai buvo padariusi tiek daug gera, kad ji 
turėjo priimti ją netardydama, nes buvo aišku, jog 
Čikitos padėtis beviltiška. | 

Pavedusi mergaitę globoti kambarinei, Izabelė vėl 
bandė skaityti, tačiau knyga jos hebedomino. Paskaičiu- 
si kelis puslapius, įkišo žymeklį ir padėjo knygą ant 
staliuko šalia pradėtų rankdarbių, nes nebeįstengė suvok- 
ti skaitomų eilučių prasmės. Pasirėmusi galvą ranka ir 
nieko nematančiomis akimis žiūrėdama į erdvę, ji pasinė- 
rė į įprastines savo mintis: „Kas atsitiko Sigonjakui? 
Ar jis prisimena mane? Ar tebemyli? Turbūt grįžo į 
skurdžią savo pilį ir, manydamas, kad mano brolis mirė, 
nedrįsta duoti gyvybės ženklo. Ši tariama kliūtis jį su- 
laiko. Kitu atveju jis būtų mėginęs su manim pasimatyti 
arba bent man parašyti. Gal jį varžo mintis, kad aš dabar 
turtinga nuotaka? O jeigu jis mane užmiršo? Ne, negali 
būti! Aš turėjau jam pranešti, kad Valombrezas pas- 
veiko, bet jaunai kilmingai merginai nedera šitaip ieškoti 
pasišalinusio mylimojo: būtų pažeistas moteriškas drovu- 
mas. Aš dažnai galvoju, ar ne geriau man buvo likti kuk- 
lia aktore. Bent galėjau kasdien su juo matytis ir, neabejo- 
dama jo pagarba ir savo dora, romiai džiaugtis švelnia 
jo meile. Nors tėvas labai mane myli, tačiau man liūdna 
ir nyku šioje puikioje pilyje. Kad bent Valombrezas 
būtų čia, aš nesijausčiau tokia vieniša. Bet jis ilgai už- 
truko kelionėje. Ir aš veltui stengiuosi suvokti žodžius, 
kuriuos jis atsisveikindamas su šypsena man pasakė: 
„Iki pasimatymo, sėsute! Jūs būsite manim patenkinta“. 
Kartais tariuosi įspėjusi jų prasmę, bet bijau apie tai 
pagalvoti: būtų per daug sunku nusivilti. Ak, jei tai būtų 
tiesa! Aš pamiščiau iš džiaugsmo“. 

Grafaitė de Linej — gal pernelyg familiaru vadinti 
ją tiesiog Izabele: juk ji įteisinta princo duktė — turėjo 
nutraukti savo vidinį monologą, nes įėjo liokajųs ir pa- 
klausė, ar negalinti grafaitė priimti kunigaikščio de 
Valombrezo, grįžusio iš kelionės ir norinčio pareikšti jai 
pagarbą. 

— Tegu tuojau įeina,— atsakė grafaitė. — Man bus 
labai malonu jį matyti. 

Nepraėjo nė penkios minutės, ir jaunasis kunigaikštis 

lengvu, tvirtu žingsniu įėjo į svetainę, sveikas, spindin- 
čiomis akimis, su jam būdinga nugalėtojo išraiška. Nume- 
tęs plunksna papuoštą skrybėlę ant krėslo, jis paėmė sesers 
ranką ir pagarbiai, švelniai prisikišo prie lūpų. | 

— Brangioji Izabele, kelionėje išbuvau ilgiau, negu 
būčiau norėjęs, nes labai jūsų pasigendu: taip greitai pri- 
pratau prie jūsų draugijos. Tačiau kelionės metu kaip tik 
jumis rūpinausi, ir viltis padaryti jums malonumą šiek 
tiek guodė mane. 

— - Maloniausia man būtų buvę,— atsakė Izabelė, 
— jei būtumėte likęs pilyje su tėvu ir manim, užuot 
nežinia kur ir nežinia ko keliavęs, vos žaizdai užgijus. 

— Argi aš buvau sužeistas? — juokdamasis pasakė 
Valombrezas. — Garbės žodis, visai užmiršau. Dar niekad 
nesijaučiau toks sveikas, ir ta išvykėlė man išėjo tik į nau- 
dą. Balnas man labiau įprastas daiktas negu šezlongas. 
Bet jūs, miela sesute, kiek sulysote ir pablyškote. Gal 
nuobodžiavot? Mūsų namuose nelabai linksma, o jaunoms 
merginoms vienatvė netinka. Visą laiką skaityti ir siuvi- 
nėti galų gale pabosta, ir būna akimirkų, kai protingiau- 
siai merginai įgrysta žiūrėti pro langą į žalią griovio 
vandenį ir ji mieliau norėtų išvysti gražaus kavalieriaus 
veidą. 

— Koks jūs. šaipūnas, brolau, ir kaip mėgstate 
juoktis iš manęs. Juk su manim buvo princas, toks mie- 
las ir tėviškas. Jis niekad nešykšti protingų pamokymų ir 
gerų patarimų. — Be abejo, garbusis mūsų tėvas — tikras 
bajoras, išmintingas ir drąsus, puikus dvariškis karaliaus 
rūmuose, didis senjoras savo namuose, išsilavinęs ir 
nusituokiąs įvairiuose moksluose, bet jis tegali suteikti 
rimtų pramogų, 0 aš nenoriu, kad brangi mano sesutė savo 
jaunystę leistų iškilmingai ir niūriai. Kadangi nenorėjote 
tekėti nei už ševaljė de Vidaleno, nei už markizo de 
VEstano, aš iškeliavau ieškoti ir suradau tai, ko jums 
reikia: puikų, tobulą, idealų vyrą, kurį jūs — tuo aš 
neabejoju — beprotiškai pamilsite. 

— Valombrezai, žiauru šitaip iš manęs tyčiotis! Juk 
jūs žinote, piktasai broli, kad aš visai nenoriu tekėti. Ne- 
galiu atiduoti savo rankos neatiduodama širdies, o mano 
širdis man nebepriklauso. 

— Jūs kitaip prabilsite, kai aš pristatysiu tą, kurį išrin- 
kau jums vyru. 

— Niekados, niekados! — atsakė Izabelė sujaudintu 
balsų. — Aš liksiu ištikima brangiam prisiminimui ir 
nemanau, kad jūs ketinate prievartauti mano. valią. 

— O ne, aš nesu toks tironas, prašau tik neatstumti 
mano proteguojamo kavalieriaus jo nepamačiusi. 

Nelaukdamas sesers sutikimo, Valombrezas išėjo į gre- 
timą kambarį ir tuojau pat grįžo su Sigonjaku, kuriam 
smarkiai daužėsi širdis. Abu įaunuoliai, laikydamiesi už 
rankų, stabtelėjo tarpdury, tikėdamiesi, kad Izabelė paž- 
velgs į jų pusę, bet ji sėdėjo panarinusi galvą, užsisvajo- 
jusi apie savo draugą, nė nenujausdama, kad jis taip arti 
jos. 

Valombrezas, matydamas, kad ji paskendusi svajonėse, 
į juos nė dėmesio nekreipia, žengė keletą žingsnių jos 
link, vesdamasis baroną už pirštų galiukų lyg damą šok- 
ti, ir ceremoningai nusilenkė, tą pat padarė ir Sigonja- 
kas, tik Valombrezas šypsojosi, o Sigonjakas balo. Narsus 
su vyrais, jis, kaip visi drąsuoliai, buvo drovus su mote- 
rimis. 

— Grafaite de Linej,— tarė Valombrezas kiek pompas- 
tišku tonu ir lyg tyčia pabrėždamas etiketo taisykles,— 
leiskite jums pristatyti vieną gerą savo draugą, kurį, ti- 
kiuosi, priimsite maloningai,— baroną de Sigonjaką. | 

Išgirdusi tą vardą, Izabelė iš pradžių pamanė, kad 
brolis iš jos šaiposi, bet krūptelėjo ir pažvelgė į naujai 
įėjusį;. Pamačiusi, kad Valombrezas jos neapgavo, ji 
neapsakomai susijaudino. Iš pradžių pabalo kaip drobė, 
nes kraujas plūstelėjo į širdį, paskui švelnus raudonis it 
rausvas debesis pamažu užliejo jai kaktą, skruostus, 
kaklą ir krūtinę, kiek buvo matyti iš po apykaklės. 
Netarusi nė žodžio, ji atsistojo, puolė Valombrezui ant 
kaklo ir įsikniaubė jam į petį. Ji sukūkčiojo, ir kelios 
ašaros nukrito ant aksominio švarko toje vietoje, kur 
buvo prigludusi jos galva. 

Šiuo tokiu skaisčiu ir tokiu moterišku veiksmu Izabe- 
lė atskleidė visą savo sielos grožį. Ji padėkojo Valom- 
brezui už jo gerumą ir, negalėdama apkabinti mylimojo, 
apkabino brolį. 

Davęs jai laiko nusiraminti, Valombrezas atsargiai 
išsivadavo iš jos glėbio ir, praskyręs rankas, kuriomis 
„ji užsidengė ašarotą veidą, pasakė: 

— Brangioji sesute, parodykite mums žavų savo vei- 
duką, kitaip mano bičiulis pamanys, kad jūs juo boditės. 

Izabelė pakluso ir atkreipė į Sigonjaką gražias savo 
akis, švytinčias nežemišku džiaugsmu, nors ant ilgų blak- 
stienų dar virpėjo blizgantys rasos lašeliai. Ji ištiesė 
jam ranką, kurią jis nusilenkęs švelniai pabučiavo. Tas 
pabučiavimas sujaudino merginą iki pat širdies gelmių, ir 
ji vos neapalpo iš laimės. Bet nuo tokio malonaus susijau- 
dinimo žmogus greitai atsigauna. 

— Na, ar aš nesakiau,— tarė Valombrezas,— kad jūs 
gerai priimsite mano parinktąjį pretendentą? Kartais, kai 
tau šauna kas į galvą, reikia būti atkakliam. Jei nebūčiau 
buvęs toks užsispyręs, kokia jūs buvote ryžtinga, bran- 
gusis Sigonjakas būtų išvažiavęs į savo sodybą su jumis 
nė nepasimatęs. O juk būtų gaila, pati prisipažinkite. 

— Sutinku, mielas broli. Jūs buvote nepaprastai ge- 
ras. Tik jūs vienas galėjote šiomis aplinkybėmis padaryti 
taiką, nes jūs vienas nukentėjote. 

— Taip, — pasakė Sigonjakas,— kunigaikštis de Va- 
lombrezas mano atžvilgiu pasirodė plačios ir kilnios sielos 
žmogus. Užmiršęs visai teisėtą pagiežą, jis atvyko pas 
mane atvira širdimi ir ištiesė man ranką. Už jam padarytą 
blogį jis atsilygina kilnumu, ir aš būsiu jam amžinai dė- 
kingas. Tai nesunki našta, mielai ją nešiu iki mirties. 

— Nekalbėkite apie tai, mielas barone,— atsakė 
Valombrezas. — Manimi dėtas, jūs būtumėte taip pat 
pasielgęs. Du narsuoliai visada suranda bendrą kalbą. 
Sukryžiuotos špagos sujungia ir sielas. Anksčiau ar vėliau 
mudu turėjome tapti bičiuliais, kaip Tesėjas ir Piritojas “, 
kaip -Nizas ir Eurialas“*“, kaip Fintijas ir Damonas“' 


23Tesėjas — senovės graikų mitologinis herojus, Atėnų karalius; 
iš pradžių Tesėjas kariavo su Piritojum, lapitų karalium, paskui 
Piritojas tapo jo bičiuliu ir padėjėju. 
*Nizas ir Eurialas — Vergilijaus „Eneidos“ personažai, du 
Jauni trojėnų kariai, ištikimi draugai. 
“Fintijas ir Damonas — filosofai, gyvenę Sicilijoje IV 
a. p. m. e.; kiekvienas buvo pasiryžęs atiduoti gyvybę už kitą. 

Nebesirūpinkite manimi. Verčiau pasakykite mano sese- 
riai, kaip jums jos stigo: juk apie ją tegalvojote toje 
Sigonjakų pilaitėje, kur aš, beje, puikiausiai papietavau, 
nors jūs tvirtinote, kad ten mirštama badu. 

— Aš ten irgi labai skaniai vaišinausi — šypsoda- 
masi tarė Izabelė, — ir labai maloniai prisimenu tą 
vakarienę. 

— Dabar pasirodys, kad visi tame bado bokšte kėlė 
Baltazaro puotas, — atsakė Sigonjakas. — Bet aš nesigėdi- 
ju to skurdo, aš jį laiminu, jam esu už viską dėkingas, 
nes jūs pažiūrėjote į jį su užuojauta. 

—- Man regis,— tarė Valombrezas,— aš privalau eiti 
pasisveikinti su tėvu ir įspėti jį, kad jūs atvykote, nors, 
turiu prisipažinti, jis truputį to tikisi. Na, ką gi, grafai- 
te, jūs tikriausiai sutinkate tekėti už barono de Sigon- 
jako Nenorėčiau būti nevykėliu  piršliu. Sutinkate? 
Puiku! Vadinasi, aš galiu pasišalinti. Sužieduotiniai kar- 
tais turi vienas antram pasakyti nekalčiausius žode- 
lius, bet brolis gali juos varžyti. Palieku jus vienu du. 
Tikiuosi, man už tai padėkosite, ir, be to, būti duenja 
— ne mano darbas. Iki pasimatymo. Aš netrukus grįšiu 
vestis Sigonjako — juk reikia jį pristatyti princui. 

Nerūpestingu „tonu taręs šiuos žodžius, jaunasis 
kunigaikštis užsidėjo skrybėlę ir išėjo, palikęs įsimylėjė- 
lius vienus. Nors jo draugija buvo labai maloni, bet 
pasišalinimas — dar malonesnis. 

Priėjęs prie Izabelės, Sigonjakas paėmė jos ranką į 
savo rankas. Valandėlę abu žvelgė į kits kitą susižavėju- 
siomis akimis. Besimylinčiųjų tyla iškalbingesnė už žo- 
džius. Taip ilgai nesimatę, Izabelė ir Sigonjakas negalėjo 
atsižiūrėti. Pagaliau baronas tarė: 

— Stačiai nedrįstu tikėti tokia laime. Ak, keista ta 
manoji žvaigždė! Jūs mane pamilote, nes buvau vargšas 
ir nelaimingas, ir tai, kas turėjo mane pražudyti, tapo 
mano laimės priežastim. Aktorių trupė man išugdė“ 
grožio ir skaistybės angelą. Ginkluotas užpuolimas da- 
vė man draugą, o jūsų pagrobimas grąžino jums tėvą, ku- 
ris bergždžiai jūsų ieškojo. Ir visa tai atsitiko dėl to, kad 
kažkoks vežimas tamsią naktį pasiklydo landuose. 

— Mes turėjome vienas kitą pamilti. Taip buvo parašy- 

ta ten, aukštai. Giminingos sielos visada suranda viena 
kitą, jei moka laukti. Dar Sigonjakų pilyje aš pajutau, kad 
mano likimas pildosi. Kai jus išvydau, mano širdis, 
kurios joks meilinimasis nesugebėjo paveikti, buvo smar- 
kiai sukrėsta. Jūsų nedrąsa ją sujaudino labiau negu 
įžūlus merginimasis. Nuo tos akimirkos aš nusprendžiau 
amžinai priklausyti jums arba Dievui. 

— Tačiau, piktuole, nesutikote man duoti savo rankos, 
kai aš atsiklaupęs prašiau. Žinau, kad darėte tai iš 
didžiadvasiškumo, bet tas didžiadvasiškumas: žiaurus. 

— Aš tą skriaudą atitaisysiu kaip galėdama geriau, 
brangusis barone. Štai mano ranka ir širdis, kuri jums 
jau priklausė. Grafaitė de Linej gali nebūti tokia skru- 
pulinga kaip vargšė Izabelė. Aš bijojau tik viena: kad, 
būdamas išdidus, manęs nebenorėsite. Bet, atsisakęs manęs, 
jūs juk nebūtumėte vedęs kitos? Juk būtumėte likęs 
man ištikimas, netgi neturėdamas vilties? Ar galvojote 
apie mane, kai Valombrezas atvyko pas jus? 

— Brangioji Izabele, dieną galvodavau tik apie jus, 
o vakare, atsigulęs ant pagalvio, kurį kartą buvo palietusi 
jūsų galvutė, maldaudavau dievus, kad fantastiniame sap- 
no veidrodyje jie man parodytų žavų jūsų paveikslą. 

— Ir gerieji dievai dažnai išklausydavo jūsų prašy- 
mą 

— Jie nė karto neapvylė mano lūkesčių. Tik rytą 
dingdavote už dramblio kaulo durų. Ak, kaip man 
prailgdavo diena! Mielai būčiau visą laiką miegojęs! 

— Aš taip pat sapnavau jus daugelį naktų iš eilės. 
Besimylinčios mūsų sielos susitikdavo tame pačiame sap- 
ne. Bet, ačiū dievui, štai mes vėl kartu ir ilgam, tikiuosi, 
amžinai. Princas, su kuriuo Valombrezas turbūt jau susita- 
rė, nes mano brolis nebūtų jūsų lengvabūdiškai įvėlęs 
į šį žygį, be abejo, maloningai priims jūsų prašymą. Jis 
daug kartų palankiai apie jus kalbėjo, reikšmingai žvilg- 
čiodamas į mane. Aš labai jaudindavausi, bet nedrįsdavau 
įspėti jo žvilgsnių prasmės, nes Valombrezas man dar 
nebuvo sakęs, kad nebejaučia jums neapyksnios. 

Šią akimirką grįžo jaunasis kunigaikštis ir pranešė 
Sigonjakui, kad princas jo laukia. 

Sigonjakas atsistojo, nusilenkė Izabelei ir, Valombrezo 

lydimas, perėjo daugelį kambarių, kol atsidūrė princo 
kabinete. Senasis didikas, apsirengęs juodais drabužiais, 
pasipuošęs ordinais, sėdėjo prie lango aukštame krėsle, 
už stalo, apdengto turkišku kilimu ir apkrauto knygo- 
mis bei popieriais. Jo veido išraiška buvo maloni, bet 
ir kiek įtempta, kaip žmogaus, laukiančio iškilmingo 
vizito. Šviesa buvo užliejusi jo kaktą, ir ant jos tartum 
sidabro gijos blizgėjo plaukai, atsiskyrę nuo garbanų, 
kurias kamerdineris susuko palei smilkinius. Žvilgsnis 
buvo-švelnus, ryžtingas ir giedras. Laikas, paženklinęs šį 
kilnų veidą savo pėdsakais ir pagrobęs grožį, suteikė 
jam didingumo. Išvydus princą, net be rango ženklų, 
buvo neįmanoma nepajusti jam didelės pagarbos. Kiekvie- 
nas, kad ir labiausiai neišprusęs prasčiokas, būtų pripa- 
žinęs jį tikru didžiūnu. Atsakydamas į Sigonjako pasvei- 
kinimą, princas pakilo iš krėslo ir pasiūlė jam sėstis. 

— Tėve, — tarė Valombrezas,— leiskite jums pristatyti 
baroną de Sigonjaką, buvusį mano varžovą, o dabar 
bičiulį ir ateityje giminę, jeigu jūs sutiksite. Jis atvedė ma- 
ne į protą. Ir aš jam už tai skolingas. Baronas nori 
pagarbiai kreiptis į jus su prašymu, ir man būtų malonu, 
jeigu teiktumėtės jį patenkinti. 

Princas linktelėjo galvą, tartum ragindamas Sigonja- 
ką kalbėti. 

Padrąsintas baronas atsistojo, nusilenkė ir tarė: 

— Prince, aš prašau jūsų dukters, grafaitės Izabelės 
de Linej, rankos. 

Senasis senjoras valandėlę tylėjo, tartum apgalvoda- 
mas savo žodžius, paskui pasakė: 

— Barone de Sigonjakai, priimu jūsų prašymą ir 
duodu savo sutikimą šiai santuokai, jei tėviška mano 
valia neprieštarauja mano dukters norui. Aš neketinu 
jos versti, nenoriu tironizuoti. Taigi lemiamas žodis 
priklauso grafaitei de Linej. Reikia atsiklausti jos. Jau- 
nos merginos kartais turi keistų kaprizų. 

rincas pasakė šiuos žodžius su vylinga ir pašaipia 
dvariškio šypsena, nes jau seniai žinojo, kad Izabelė my- 
li Sigonjaką, bet tėvo orumas reikalavo dėtis nieko neži- 
nančiu ir ničnieko nenujaučiančiu. 

Kiek patylėjęs, jis pridūrė: 


462 


— Valombrezai, atveskite savo seserį, nes be jos aš iš 
tikrųjų negaliu duoti atsakymo baronui de Sigonjakui. 

Valombrezas dingo ir netrukus grįžo su Izabele, 
kuri buvo nei gyva, nei mirusi! Nors brolis ją visaip 
įtikinėjo ir ramino, ji dar negalėjo patikėti tokia didele 
laime. Jos krūtinė kilnojosi, skruostai balo, keliai linko. 
Princas prisitraukė ją, ir ji, visa drebėdama, atsirėmė 
į krėslo ranktūrį, kad nepargriūtų. 

— Mano dukra,— pasakė princas,— štai šis bajoras 
turi garbę prašyti jūsų rankos. Aš mielai pritarčiau 
šioms jungtuvėms, nes baronas yra senos giminės pali- 
kuonis, jo vardas šlovingas, be jokios dėmės, ir, mano 
nuomone, jis turi visas pageidautinas savybes. Žodžiu, 
man jis priimtinas. Bet ar jums jis patinka? Šviesiaplau- 
kės galvutės ir žilos galvos dažnai mano skirtingai. 
Pažvelkite į savo sielą, paklauskite savo širdies ir pasaky- 
kite, ar sutinkate būti barono de Sigonjako žmona. Gerai 
pagalvokite — tai rimtas reikalas, ir nereikia skubėti. 

Maloni ir nuoširdi princo šypsena aiškiai rodė, kad 
jis juokauja. Todėl Izabelė įsidrąsino, apkabino rankomis 
tėvo kaklą ir meiliu balseliu pasakė: 

— Nereikia taip ilgai galvoti. Kadangi baronas de 
Sigonjakas jums tinka, aš, tėve, prisipažinsiu, kad pami- 
lau jį iš pirmo žvilgsnio ir niekad netroškau kito vyro. 
Todėl jums paklusti — man didžiausia laimė. 

— Na, paduokite vienas kitam ranką ir pasibučiuokite 
kaip sužadėtiniai, — linksmai pasakė kunigaikštis de Va- 
lombrezas. — Romanas baigiasi geriau, negu buvo galima 
tikėtis iš painios jo pradžios. O kada vestuvės? 

— Reikia mažiausiai savaitės, — atsakė princas,— 
siuvėjams, kad jie spėtų sukirpti ir pasiūti drabužius, be 
to, račiams,. kurie turi sutvarkyti karietas. O kol kas, 
Izabele, štai jūsų kraitis: Linej grafystė, kurios titulą jūs 
nešiojate ir kuri duoda penkiasdešimt tūkstančių ekiu 
rentos, su savo miškais, pievomis, tvenkiniais ir aria- 
mąja žeme (ir jis padavė jai popierių ritinėlį). O jūs, 
Sigonjakai, priimkite šį karaliaus įsakymą, kuriuo esate 
skiriamas vienos provincijos gubernatorium. Jūs kuo pui- 
kiausiai tiksite šiai vietai. 

Šiai scenai baigiantis, Valombrezas dingo, bet netrukus 

grįžo, lydimas liokajaus, kuris nešė raudonu aksomu 
apmuštą skrynelę. 

— Miela sesute,— tarė jis jaunajai sužadėtinei,— 
štai mano vestuvinė dovana, — ir padavė jai dėžutę. 

Ant dangtelio buvo parašyta „Izabelei“. Tai buvo ta 
pati skrynelė, kurią jis kitados dovanojo aktorei ir 
kurios ši nepriėmė. 

— Šįsyk jūs tą dovaną priimsite,— pridūrė jis, žaviai 
šypsodamasis,— ir neleisite šiems nuostabiems deiman- 
tams ir puikiems Rytų perlams pražūti. Tegul jie lieka 
tokie pat tyri kaip jūs! 

Izabelė su šypsena paėmė vėrinį ir užsidėjo ant kaklo, 
tuo parodydama, kad nebepyksta ant tų puikių bran- 
gakmenių. Paskui užsimovė ant baltos rankos trijų eilių 
perlų apyrankę ir įsisegė puošnius auskarus. 

Ką dar galima prie to pridurti? Po savaitės Valom- 
brezo rūmų kapelionas sutuokė Izabelę ir Sigonjaką 
gėlėmis išpuoštoje ir žvakėmis tviskančioje pilies kop- 
lyčioje. Markizas de Briujeras buvo Sigonjako liudininkas. 
Jaunojo kunigaikščio pakviesti muzikantai giedojo dan- 
giškais balsais Palestrinos““? motetą. Sigonjakas spindėjo 
laime. Izabelė po ilgu baltu nuotakos veliumu buvo žavi, 
ir niekas nebūtų pamanęs, kad ši tokia išdidi ir kartu kuk- 
li dama, panaši į grynakrauję princesę, dar neseniai sce- 
noje vaidino komedijas. O prašmatniai apsirengęs 
Sigonjakas, provincijos gubernatorius, muškietininkų ka- 
pitonas, visai nebebuvo panašus į tą vargšą bajorėlį, 
kurio skurdą aprašėme šios istorijos pradžioje. 

Po nuostabios vakarienės, kurioje dalyvavo princas, 
Valombrezas, markizas de Briujeras, ševaljė de Vidale- 
nas, markizas de U'Estanas ir kelios kilmingos damos, 
šeimos bičiulės, jaunavedžiai pasišalino. Mes turime juos 
palikti ant vestuvių kambario slenksčio, pusbalsiu jiems 
sugiedoję: „O Himenėjau; Himenėjau!“ kaip senovėje. 
Laimės paslaptis reikia gerbti. Be to, Izabelė tokia drovi, 
kad numirtų iš gėdos, jei kas slapčia atsegtų nors vieną 
jos korsažo sagutę. 


*6Džovanis Palestrina (1526—1594) — italų kompozitorius, 
žinomas religinės muzikos kūrėjas. 

XXVII 
LAIMĖS PILIS 


Aišku, geroji Izabelė, tapusi baromene de Sigonjak 
ir įgijusi aukštą padėtį visuomenėje, neužmiršo savo 
draugų iš Erodo trupės. Negalėdama jų pakviesti į vestu- 
ves, nes aktorių visuomeninė padėtis neatitiko dabarti- 
nio jos rango, ji visus juos apdovanojo gerai parinkto- 
mis, jiems puikiai derančiomis dovanomis. Iki pat tru- 
pės išvykimo Izabelė dažnai eidavo į jų spektaklius ir, 
kaip nusituokiantis žmogus, draugiškai jiems plodavo. 
Naujoji baronienė neslėpė pati buvusi komediante ir 
tuo užkirto kelią piktiems liežuviams, kurie apie tai būtų 
pliauškę, jeigu ji būtų slėpusi savo praeitį. Be to, ji buvo 
iš garsios giminės, ir visi turėjo nutilti. Savo kuklumu 
ji greit užkariavo visų širdis, net moterų, kurios vieningai 
nutarė, kad nė karaliaus rūmuose nesą tokios puikios 
damos. Karalius Liudvikas XIII, sužinojęs apie Izabelės 
nuotykius, pagyrė ją už kuklumą .ir parodė ypatingą 
pagarbą Sigonjakui dėl jo santūrumo. Pats būdamas doras 
monarchas, jis nemėgo ištvirkusių jaunuolių. Valombrezas, 
bendraudamas su svainiu, akivaizdžiai pasikeitė, ir princas 
tuo labai džiaugėsi. Jaunieji sutuoktiniai gyveno laimingai, 
kasdien vis labiau mylėdami vienas kitą, ir nejautė 
persisotinimo, kuris dažnai aptemdo laimę. Tačiau Izabelė 
jau kuris laikas rūpinosi kažkokiais reikalais. Ji slapta 
tarėsi su valdytoju, pas ją ateidavo architektas su kažko- 
kiais projektais; skulptorius ir tapytojai, gavę jos 
nurodymus, išvykdavo nežinoma kryptimi. Visa tai dėjosi 
be Sigonjako žinios, bet dalyvaujant Valombrezui, kuris, 
matyt, žinojo paslaptį. 

Praėjus keliems mėnesiams, kurių turbūt prireikė 
jos planui įgyvendinti, Izabelė vieną rytą tarp kitko 
Sigonjakui tarė: 

— Brangusis, nejaugi niekad nebeprisimenate savo 
vargšės Sigonjakų pilies ir nenorite pamatyti mūsų meilės 
lopšio? | 

— Aš ne kartą apie tai galvojau, bet nesiryžau 
siūlyti jums ten važiuoti, nežinodamas, ar patiktų ši ke- 


30. T. Gotjė O 465 


lionė. Nedrįsau jūsų atitraukti nuo pramogų karaliaus 
dvare, kurio puošmena esate, ir išsivežti į griūvančią 
pilį, pelėdų ir žiurkių buveinę, nors man ji brangesnė 
už puošniausius rūmus, nes ten nuo amžių gyveno mano 
protėviai ir pirmą kartą išvydau jus — ta vieta man 
šventa. 

— O aš, — atsakė Izabelė— dažnai galvoju, ar 
tebežydi sode tas erškėtrožių krūmas. | 

— Tikriausiai, — pasakė Sigonjakas,— galėčiau pri- 
siekti. Tie laukiniai krūmai labai gajūs, be to, jis dabar 
visada žydės, nes jūs prie jo prisilietėte. 

— Jūs ne toks kaip kiti vyrai. — juokdamasi 
atsakė baronienė de Sigonjak. — Po vestuvių jūs. dar 
galantiškesnis negu prieš vestuves ir beriate žmonai 
komplimentus kaip kokiai meilužei. Na, kadangi jūsų 
noras sutampa su mano užgaida, imkime ir nuvažiuokime 
šią savaitę! Dabar kaip tik geras laikas: didieji karščiai 
jau praėjo, ir bus smagu keliauti. Su mumis važiuos 
Valombrezas, be to, pasiimsiu Čikitą — jai bus malonu 
pamatyti savo gimtinę. 

Pasiruošimas truko neilgai, ir draugija iškeliavo. 
Kelionė buvo greita ir žavi. Valombrezas iš anksto 
pasirūpino pakaitiniais arkliais, ir po kelių dienų karieta 
privažiavo tą vietą, kur iš didžiojo kelio eina alėja 
į Sigonjakų pilaitę. Buvo maždaug antra valanda dienos, 
ir saulė plieskė, viską užliedama skaisčia šviesa. 

Kai karieta įsuko į alėją ir staiga atsivėrė pilies.vaiz- 
das, Sigonjakas pamanė, kad vaidenasi. Jis nebepažino 
vietų, kurios buvo jam tokios artimos nuo vaikystės. 
Išlygintame kelyje nebebuvo provėžų. Apkarpytos gy- 
vatvorės leido pravažiuoti keliauninkui, nedraskydamos 
jo savo dygliais. Meistriškai apgenėti medžiai metė tai- 
syklingą šešėlį, ir pro žalią jų skliautą atsiskleidė visai 
naujas reginys. 

Vietoj liūdnų griuvėsių, kurių apgailėtiną vaizdą skai- 
tytojas prisimena, stovėjo, linksmų saulės spindulių 
nutvieksta, naujutėlė pilis, panaši į senąją kaip sūnus 
į tėvą. Tačiau jos forma nė kiek nebuvo pasikeitusi. 
Architektūra buvo ta pati, tik per keletą mėnesių ji keliais 
amžiais pajaunėjo. Iškritę akmenys buvo įstatyti į vie- 

tas. Keturiuose pilies kampuose tartum feodaliniai sar- 
gai išdidžiai stūksojo grakštūs balti bokšteliai, apdengti 
naujomis čerpėmis, pakėlę į žydrą dangų paauksuotas 
vėtrunges. Stogas elegantišku metaliniu šelmeniu pakei- 
tė senąjį, sulūžusį, apkerpėjusį ir apsamanojusį. Iš 
senų, supuvusių lentinių apkalų išsivadavę, spindėjo 
nauji rombais ir apskritimais suskirstyti langų stiklai 
nė plyšelio. Puikios ąžuolinės, puošniai geležimi ap- 
kaustytos durys uždarė portiką, kur anksčiau buvo seni, 
kirvarpų išgraužti ir nublukusiais dažais nutepti 
dvivėrių neužsidarančių durų sparnai. Skliauto centre, 
tarp meistriškai išraižytų lambrekenų, spindėjo Sigon- 
jakų herbas: trys gandrai žydrame fone šu kilniu 
devizu, seniau išsitrynusiu, dabar aiškiai įskaitomu, 
parašytu aukso raidėmis: Alta petunt2“'. 

Valandėlę Sigonjakas tylomis žiūrėjo į tą nuostabų 
reginį, paskui atsisuko į Izabelę ir tarė: 

— Tai jūs, geroji fėja, mano pilies pasikeitimo kalti- 
ninkė. Tik prisilietėte prie jos stebuklinga savo lazdele, 
ir ji vėl suspindo pirmykščiu grožiu ir jaunyste. Esu 
jums be galo dėkingas už šią staigmeną. Tai puiki, 
nuostabi dovana, kaip ir viša kita, ką jūs padarėte. Nors 
aš nieko nesakiau, jūs įspėjote slaptą mano sielos troš- 
kimą. | | 

"— Padėkokite dar vienam burtininkui, —- atsakė 
Izabelė, — kuris man daug padėjo. — Ir ji parodė į 
Valombrezą, sėdintį karietos kampe. 

Baronas paspaudė jaunajam kunigaikščiui ranką. 

Šito pokalbio metu karieta įvažiavo į taisyklingą 
aikštę priešais pilį, iš kurios raudonų kaminų į dangų 
kilo baltų dūmų kamuoliai, bylojantys, kad čia laukiama 
garbingų svečių. 5 

Pjeras gražia nauja livrėja stovėjo prie durų ir, kai 
karieta sustojo, plačiai jas atidarė. Išlipęs baronas su 
baroniene ir kunigaikštis įėjo vidun. Apie dešimt liokajų, 
eile išsirikiavusių ant laiptų, žemai nusilenkė naujie- 
siems šeimininkams, kurių jie dar nepažinojo. 


*7Veržiasi į aukštį. (Lot.) 


Gabūs dailininkai grąžino sienų freskoms spalvas. 
Herkuliai lengvai laikė karnizą, nes įų raumenys pūpsojo 
kaip florentiečių skulptūrų. Romėnų imperatoriai stovėjo 
apsigaubę ryškiai raudonomis mantijomis. Lietaus srovės 
nebemargino skliauto, ir pro dirbtinį treliažą švietė 
žydras dangus. | 

Tokia pat metamortozė įvyko visur. Paneliai ir parketas 
buvo naujai iškloti. Senus baldus.pakeitė nauji, panašios 
formos. Praeitis iš čia neišnyko, tik atjaunėjo. Žalias 
Flandrijos kilimas su laukinių ančių medžiotoju tebe- 
puošė Sigonjako miegamojo sieną, bet buvo išplautas 
ir jo spalvos buvo atgijusios. Stovėjo ta pati lova, tik 
kantrus meistras užkamšė visas trandžių išgraužtas sky- 
lutes, prilipdė frizo figūrėlėms nudaužytas nosis ir 
pirštus, pridėjo nulūžinėjušius lapelius, atstatė apsitrynu- 
sius ornamentus ir grąžino senajam baldui pirmykštę 
išvaizdą. Žalių ir baltų atspalvių brokatelio užuolaidos, 
tokio pat rašto kaip ankstesniosios, klostėmis krito 
tarp gerai išvaškuotų ir išblizgintų įvijų kolonėlių. 

Jautrioji Izabelė nenorėjo per didelės prabangos, kuri, 
turint daug pinigų, lengvai pasiekiama. Ji tik stengėsi pra- 
džiuginti švelniai mylimą vyrą — grąžinti jam vaikystės 
prisiminimus, tačiau be skurdo ir liūdesio. Viskas dvelkė 
linksmumu šioje buveinėje, kur neseniai buvo taip nyku. 
Net protėvių portretai, nuvalyti, restauruoti ir nulakuoti, 
jaunatviškai šypsojo savo auksiniuose rėmuose. Gaižios 
našlės, apsimestinai dorovingos vienuolės, išvydusios 
Izabelę, piktai nebepatempdavo lūpų kaip kitados: mat ji 
dabar buvo ne komediantė, o baronienė, ir jos priėmė 
ją kaip savo šeimos narį. 

„Kieme nebežėlė dilgėlės nei maudos, nei kitokios 
sodyboj. "Tarp cementu sutvirtintų akmenų nebeliko 
vietos žolei — apleistų namų simboliui. Pro skaidrius 
langų stiklus švytėjo puošnios užuolaidos — kambariai 
buvo pasiruošę priimti svečius. 

Jaunieji šeimininkai nusileido į sodą terasa, kurios 
sutvirtinti, be samanų laipteliai nebeklibėjo po neatsar- 
gia koja., Apačioje, prie pat turėklų, skleidėsi rūpestin- 
gai išsaugotas erškėtrožių krūmas, padovanojęs jaunajai 

aktorei rožę Sigonjako išvykimo rytą. Ir dabar ant jo 
buvo vienas žiedas. Izabelė jį nusiskynė ir paslėpė prie 
krūtinės kaip ženklą, kad jos meilė truks ilgai. 

Sodininkas pasidarbavo ne mažiau už architektą. Jo 
žirklės šitą neįžengiamą girią pavertė tvarkingu sodu. 
Išbėgusios gyvatvorių šakos ir dygūs krūmokšniai ne- 
beužtvėrė kelio. Buvo galima eiti taku, ir drabužis už nieko 
neužsikabindavo. Medžiai vėl buvo virtę pavėsinėmis ir 
alėjomis. Apkarpyti buksmedžiai juosė lysves, kuriose žy- 
dėjo visos gėlės, kokias gali išbarstyti Flora iš savo pin- 
tinės. Sodo gale išgijusi nuo raupsų Pomona baltavo 
dievišku nuogumu. Sumaniai prilipdyta marmurinė no- 
sis atstatė graikišką jos profilį. Pintinėje dabar gulėjo ne 
nuodingi grybai, o skulptūriniai vaisiai. Iš liūto nasrų į ba- 
seiną tryško tyras vanduo. Vijokliai supo įvairiaspal- 
vius savo žiedelius ir ūseliais kabinosi už tvirtų, ža- 
liai dažytų pinučių, gražiai slėpdami sieną ir teikdami 
malonią kaimišką išvaizdą smulkių akmenėlių grotai — 
statulos nišai. Dar niekad, net geriausiais laikais, pilis 
ir sodas nebuvo taip puošniai ir skoningai sutvarkyti. 
Ilgus amžius merdėjusi Sigonjakų sodyba suspindo visu 
savo grožiu. | 

Apstulbęs ir sužavėtas Sigonjakas žengė kaip sapne, 
spaudė prie širdies Izabelės ranką ir nesigėdijo per 
skruostus riedančių ašarų. 

— Dabar, — pasakė Izabelė, — kai mes čia viską 
gerai apžiūrėjome, reikia aplankyti žemes, kurias aš 
tylomis atpirkau, norėdama atstatyti senovinę Sigonjakų 
baroniją, tokią ar beveik tokią, kokia ji buvo. Eisiu 
persirengti jojimui. Ilgai neužtruksiu, nes ankstesnioji 
mano profesija mane išmokė greitai kaitalioti kostiumus. 
O jūs tuo tarpu išsirinkite arklius ir liepkite pa- 
balnoti.. 

Valombrezas nusivedė Sigonjaką į arklidę, kur, atskirti 
vienas nuo kito ąžuoliniais gardais, ant dembliais dengtų 
grindų stovėjo dešimt puikių žirgų. Stiprūs ir žvilgantys 
jų pasturgaliai net svidėjo it šilkas. Išgirdę lankytojus, 
kilnūs gyvuliai pažvelgė į juos protingomis akimis. 
Staiga pasigirdo žvengimas; tai Bajaras, pažinęs šeiminin- 
ką, saviškai jį pasveikino. Šiam senam ištikimam tar- 

nui, kurio Izabelė nenorėjo pašalinti, buvo paskirta 
arklidės gale šilčiausia ir patogiausia vieta. Jo ėdžios 
buvo pilnos maltų avižų, kad ilgiems dantims nereikėtų 
jų trinti. Prie kojų snaudė jo draugas Miro, kuris 
atsikėlė ir ėmė laižyti baronui ranką. Belzebubas ligi 
šiol dar nepasirodė, tačiau nereikia kaltinti katiniškos 
jo širdelės, tik atsargius jo padermės instinktus: tas sąmy- 
šis ir bruzdesys kitados tokioje ramioje vietoje jį savotiš-. 
kai baugino. Murksodamas palėpėje, jis laukė nakties, kad 
galėtų pasirodyti ir pasveikinti mylimą savo šeimininką. 

Baronas paglostė Bajarą ir išsirinko gražų raudį, 
kurį tarnai tuojau pat išvedė iš arklidės; kunigaikš- 
čiui patiko arabų veislės Ispanijoje išaugintas arklys ries- 
tu kaklu, o baronienei puošniu žalio aksomo balnu buvo 
pabalnotas puikus baltas žirgas, kurio plaukas atrodė lyg 
pasidabruotas. 

Netrukus pasirodė Izabelė nepaprastai elegantišku ama- 
zonės apdaru, puikiai išryškinančiu liekną jos taliją. 
Sidabrinėmis sagelėmis, varsčiais ir galionais papuoštos 
melsvo aksomo striukės skvernai krito ant ilgo pilkšvo 
atlasinio sijono. Galvą dengė vyriška balto fetro skry- 
bėlė su melsva garbanota plunksna, nusileidžiančia 
iki kaklo. Kad, greitai jojant, neišsidraikytų plaukai, ant jų 
buvo uždėtas melsvas tinklelis su sidabriniais karoliu- 
kais. 

Šitaip apsirengusi Izabelė atrodė tokia žavi, kad prieš 
ją būtų nublankusios išdidžiausios rūmų gražuolės. Šis 
jojimo drabužis pabrėžė kuklaus baronienės grožio di- 
dingumą ir leido pajusti aukštą jos kilmę. Tai buvo 
ankstesnioji Izabelė, bet ir princo duktė, kunigaikščio 
sesuo, žmona barono, kurio sena giminė siekia kryžiaus 
karus. Valombrezas tai pastebėjo ir negalėjo susilaikyti 
nepasakęs: 

— Mano sesuo, kokia jūs šiandien didinga! . Ama- 
zonių karalienė Ipolitė tikrai nebuvo tokia didi ir 
puiki! 

Izabelė, Sigonjako palaikoma, lengvai įšoko į balną. 
Kunigaikštis ir baronas sėdo ant savo žirgų, ir raitelių 
trijulė įjojo į pilies aikštę. Čia jie susitiko markizą 
de Briujerą ir keletą bajorų iš kaimyninių pilių, atvy- 

kusių pasveikinti jaunavedžių. Šeimininkai norėjo grįžti 
vidun, kaip reikalavo mandagumas, bet svečiai pareiškė, 
kad dėl jų nereikią nutraukti sumanyto pasijodinėjimo, 
ir, pasisiūlę lydėti jaunąją porą ir kunigaikštį de 
Valombrezą, pasuko savo arklius atgal. 

Taigi prie jų prisidėjo penki ar šeši puošnūs raiteliai, 
nes bajorai išsipustė kaip įmManydami, ir kavalkada 
atrodė labai iškilminga, kaip tikra princesės palyda. Jie 
jojo geru keliu pro žaliuojančias pievas, derlingus lau- 
kus, tvarkingas viensėdijas ir miškus. 

Visa tai priklausė Sigonjakui. Landai su violetiniais 


viržiais tartum atsitraukė nuo pilies. 

Įjojus į eglyną baronijos pakraštyje, sulojo šunys, 
ir netrukus pasirodė savo dėdės komandoro ir dviejų 
kavalierių lydima Jolanda de Fua. Kelias buvo siauras, 
ir abudu būriai susigrūdo, nors kiekvienas stengėsi 
užleisti kelią kitam. Jolanda, kurios arklys trypė 
kojomis ir stojo piestu, užkliudė savo sijonu Izabelės 
sijoną. Jos skruostai iš apmaudo paraudo, ji ieškojo 
pikto, įžeidžiančio žodžio, bet Izabelei buvo svetima 
moteriška tuštybė. Jai nė į galvą neatėjo mintis 
atsikeršyti už paniekinamą žvilgsnį, kurį Jolanda kitados 
beveik toje pačioje vietoje metė į ją, tardama žodį 
„bastūnė“. Ji pagalvojo, kad varžovės pergalė tikriausiai 
sužeidė Jolandai ne tiek širdį, kiek išdidumą, ir oriai, 
kukliai ir grakščiai pasveikino panelę de Fua, kuri, 
nors ir niršo, turėjo atsakyti linktelėdama galvą. 
Baronas de Sigonjakas pagarbiai, bet ramiai ir abejingai 
"nusilenkė, ir Jolanda buvusio savo gerbėjo akyse nepas- 
tebėjo nė kibirkštėlės ankstesnės liepsnos. Ji sukirto 
arkliui šmaikščiu ir nušuoliavo, o paskui ją ir nedidelė 
jos palyda. 

— Prisiekiu Veneromis ir Kupidonais, — linksmai pasa- 
kė Valombrezas markizui de Briujerui, šalia kurio jojo, — 
štai kur graži mergina, bet atrodo velniškai atšiauri 
ir pikta! Kokius žvilgsnius ji svaidė į mano seserį! 
Tartum durklais badė! 

— Buvusiai šio krašto karalienei, — atsakė marki- 
zas, — nelabai malonu būti nuverstai nuo sosto, nes 

pergalė, be abejonės, atiteko poniai baronienei, de 
Sigonjak. 

Kavalkada grįžo į pilį. Salėje, kur kitados vargšas 
baronas vaišino komediantus kukliais savo patiekalais, 
svečių laukė prašmatni vakarienė. Ant stalo, apdengto 
lamstuota šilkine staltiese, kurioje buvo išausti heraldi- 
niai gandrai, blizgėjo puošnūs sidabriniai indai su Sigon- 
jakų herbu. Keli daikteliai iš senojo servizo, dar ne 
visiškai išėję iš rikiuotės, buvo šventai išsaugoti ir 
pastatyti prie naujųjų, kad toji prabanga neatrodytų 
pernelyg nauja ir senovinės Sigonjakų pilies vertybės 
bent kiek prisidėtų prie naujo jos spindesio. Visi susėdo 
prie stalo. Izabelė sėdėjo toje pačioje vietoje kaip ir at- 
mintiną vakarą, kuris pakeitė barono likimą. Abu su- 
tuoktiniai, pagalvoję apie tą vakarą, pasikeitė įsimylė- 
jėlių šypsniu, susigraudinę nuo praeities prisiminimų ir. 
džiaugdamiesi ateities viltimis. | 

Prie bufeto, ant kurio tarnas pjaustė mėsą, stovėjo 
atletiško sudėjimo vyras plačiu išblyškusiu veidu su tan- 
kia tamsia barzda, apsivilkęs juodais aksominiais drabu- 
žiais, su sidabrine grandinėle ant kaklo, ir iškilmingai 
davinėjo įsakymus liokajui. Prie kito bufeto, apsta- 
tyto visokiais buteliais, kurių vieni buvo pilvoti, kiti 
ilgakakliai, treti apipinti nendrėmis, labai energingai 
bruzdėjo juokinga žmogysta spuoguota Rablė herojaus 
nosimi, vyno spalvos skruostais, mažomis gudriomis 
žvairomis akutėmis, laužtais antakiais. Sigonjakas, ne- 
Jučia žvilgtelėjęs į tą pusę, pažino tragiką Erodą ir komiką 
Blazijų. Izabelė, matydama, kad jis juos pastebėjo, 
sukuždėjo jam į ausį, jog, norėdama šiuos mielus senukus 
išvaduoti nuo teatrinio gyvenimo vargų, ji vieną paskyrusi 
Sigonjako ūkvaizdžiu, o kitą — rūmininku. Šios rareigos 
didelio darbo nereikalaujančios. Baronas pritarė žmonos 
patvarkymui. 

Puota buvo pačiame smagume. Blazijus be paliovos 
keitė tuščius butelius pilnais, tik staiga Sigonjakas 
pajuto, kad kažkieno galva prisiglaudė jam prie kelio 
ir kažkieno aštrūs nagai drasko kitą kelį. Tai Miro ir 
Belzebubas pro praviras duris įslinko į salę ir, nors 
juos gąsdino ta prašmatni gausi draugija, atėjo pareika- 

lauti iš šeimininko savo dalies. Praturtėjęs Sigonjakas 
neatstūmė nuolankių savo skurdo draugų. Jis paglostė Mi- 
ro, pakasė beausę Belzebubo galvą ir dosniai numetė jiems 
gardžių kąsnelių. Šįsyk čia buvo riebaus pašteto, kurapkos, 
žuvies ir kitų skanių valgių likučių. Belzebubas nesitvėrė 
džiaugsmu ir, drėksdamas letenėle, vis reikalavo naujų 
kąsnelių: baronas kantriai jį vaišino, tylomis juokdamasis 
iš tokio katino rajumo. Pagaliau, išpampęs kaip vyn- 
maišis, vos pajėgdamas murkti, senasis katinas išbindzino 
į šeimininko miegamąjį ir susirietė įprastinėje savo vie- 
toje. | 

Valombrezas gėrė su markizu de Briujeru, ir smulkes- 
ni bajorai vis kėlė sklidinas taures vyno į sutuoktinių 
sveikatą. Na, o Sigonjakas, kuris buvo iš prigimties 
santūrus ir nepratęs gerti, teprisiliesdavo lūpomis prie 
pilnos taurės. Pagaliau bajorai, girti kaip dūmas, pakilo 
nuo stalo ir svyrinėdami, liokajų prilaikomi, nukrypavo 
į jiems paruoštus kambarius. 

Izabelė pareiškė esanti nuvargusi ir po deserto pasi- 
šalino. Čikita, kuri dabar buvo jos kambarinė, tyliai 
ją nurengė ir sutvarkė nakčiai. Čikita buvo virtusi 
gražia mergina. Jos veidas, vėjų nebegairinamas, pašviesė- 
jo, bet tebebuvo gyvai, aistringai blyškus, toks, kokiu 
labai žavisi dailininkai. Lygiai sušukuoti plaukai buvo 
surišti raudonu kaspinu. Ant tamsaus kaklo baltavo 
Izabelės dovanotas perlų vėrinys, kuris šiai keistai 
merginai buvo tartum savanoriško jos vergavimo ženk- 
las. Ji vilkėjo juoda suknele — gedėjo vienintelės 
savo meilės. Šeimininkė tam jos užgaidui nesipriešino. 
Čikita, daugiau nebeturėdama ką veikti šiame kambaryje, 
pabučiavo Izabelei ranką kaip kas vakarą ir pasiša- 
lino. 

Kai Sigonjakas įėjo į kambarį, kuriame praleido tiek 
vienišų, liūdnų naktų, klausydamasis, kaip pamažu slenka 
minutės, ilgos it valandos, ir graudžiai stūgauja vėjas po 
senais sienų apmušalais, jis pastebėjo tarp žalsvų broka- 
telio užuolaidų palubyje kabančio kiniško žibinto 
apšviestą gražią, tyrai, žaviai besišypsančią Izabelės 
galvutę. 

Jo svajonė virto tikrove. O kiek kartų jis, nebeturė- 

damas vilties ir manydamas esąs amžinai atskirtas nuo 
Izabelės, neapsakomai nusiminęs žvelgė į tuščią lovą. Liki- 
mas kartais tikrai būna dosnus! 

Paryčiu Belzebubas, keisto nerimo apimtas, nušliaužė 
nuo krėslo, kuriame prakiurksojo naktį, ir sunkiai 
užsirepečkino ant lovos. Niūktelėjęs nosim tebemiegan- 
čiam šeimininkui į ranką, jis pamėgino murkti, bet iš 
gerklės teišsiveržė gargulys. Sigonjakas nubudo ir pamatė, 
kad į jį Žiūri didelės, plačiai atmerktos, žalios, lyg. 
stiklinės, užgesusios Belzebubo akys, tarsi maldaudamos 
žmogaus pagalbos. Jo gaurai buvo netekę žvilgesio ir 
sulipę nuo priešmirtinio prakaito. Jis visas drebėjo ir 
sunkiai laikėsi ant kojų. Jo poza bylojo; kad jis regi 
kažką siaubingo. Pagaliau Belzebubas pargriuvo ant šo- 
no, jo kūnas mėšlungiškai trūktelėjo, jis sucypė it 
žudomas vaikas ir sustingo, tarsi nematomų rankų 
ištemptas. Jis buvo negyvas. Tas priešmirtinis cCypimas 
pažadino Izabelę. 

— Vargšas Belzebubas, — tarė ji, pamačiusi katino 
lavoną. — Jis pakėlė Sigonjakų pilies skurdą, bet jam 
nebeteko mėgautis jos gerove. 

Reikia pasakyti, kad Belzebubas tapo savo rajumo 
auka. Išbadėjęs jo skrandis, nepratęs prie tokių puotų, 
nepajėgė suvirškinti tiek maisto, ir vargšas katinas 
nugaišo. 

Katino mirtis smarkiai paveikė Sigonjaką. Gyvulių jis 
nelaikė bejausmėmis būtybėmis ir manė juos turint 
sielą, tiesa, žemesnę negu žmonių, bet sugebančią suvok- 
ti ir jausti. Beje, tos nuomonės laikosi visi tie, kurie, 
ilgai gyvendami vienatvėje su šunim, katinu ar kitais 
gyvuliais, turi progos juos stebėti ir artimai su jais 
bendrauti. Todėl su ašaromis akyse ir liūdesio suspausta 
širdimi baronas rūpestingai suvyniojo vargšą Belzebubą į 
šilko skiautę, ketindamas vakare pats jį palaidoti, nes 
tas veiksmas prasčiokams gal būtų atrodęs juokingas ir 
net šventvagiškas. 

Sutemus Sigonjakas paėmė kastuvą, žibintą ir į šilko 
skiautę suvyniotą atšalusį Belzebubo lavoną, nuėjo į sodą 
ir ėmė kasti žemę prie erškėtrožių krūmo. Žibinto 
šviesa budino vabzdžius ir viliojo naktinius drugelius, 

kurie dulkėtais savo sparneliais daužėsi į stiklą. Aplin- 
kui tvyrojo tamsa. Tik iš po juodo kaip rašalas debe- 
sies kyšojo Mėnulio kraštelis, ir katino laidotuvių sce- 
na buvo net pernelyg iškilminga. Sigonjakas vis kasė. 
Jis norėjo užkasti Belzebubą kuo giliau, kad plėšrūs 
žvėrys jo neatkapstytų. Staiga geležinis kastuvas dzing- 
telėjo, tarsi būtų atsitrenkęs į titnagą. Baronas pamanė, 
kad tai akmuo, ir dar labiau paspaudė kastuvą. Bet 
šis keistai sučerškėjo ir nesmigo gilyn. Tada Sigonja- 
kas apšvietė duobę iš arčiau ir nustebęs pamatė ąžuoli- 
nės skrynios dangtį, apkaustytą surūdijusios, bet dar 
labai tvirtos geležies plokštėmis. Jis iškasė žemę 
aplink paslaptingąją skrynią ir, nors ji buvo labai 
sunki, kastuvu nelyginant svertu iškėlė ją ir ištraukė. 
Paskui įdėjo į tuščią duobę Belzebubą ir užpylė 
žemėmis. 

Baigęs šį darbą, jis pamėgino nešti savo radinį į 
rūmus, tačiau vienam, kad ir stipriam žmogui, tas kro- 
vinys buvo per sunkus. Sigonjakui teko kviestis 
į pagalbą ištikimąjį Pjerą. Tarnas ir šeimininkas paėmė 
už skrynios rankenų ir nutempė ją į rūmus, linkdami 
nuo sunkios naštos. | 

Pjeras kirviu išlaužė spyną ir, kai viršus atšoko, 
išvydo aibę auksinių pinigų: uncijų, cechinų, dukatų, 
kreicerių ir kitokių senovinių Prancūzijos, Genujos, 
Ispanijos, Portugalijos bei kitų kraštų įvairios vertės 
monetų, tik nė vienos šių laikų. Tarp tų auksinių 
pinigų buvo ir senovinių papuošalų su brangakmeniais. 
O skrynios dugne baronas rado Sigonjakų herbu ants- 
pauduotą pergamentą, bet nuo drėgmės raštas buvo beveik 
išsitrynęs. Tik parašas dar buvo kiek įžiūrimas, ir baronas 
raidė po raidės įskaitė šiuos žodžius: „Raimonas de 
Sigonjakas“. Taip vadinosi vienas jo protėvis, išvykęs 
į karą, iš kurio nebesugrįžo, ir jo mirties paslaptis 
liko neišaiškinta. Jis turėjo vienintelį mažametį sūnų ir, 
iškeliaudamas į pavojingą žygį, užkasė savo lobį, pati- 
kėjęs tą paslaptį ištikimam tarnui, kuris, matyt, mirė 
nespėjęs jos atskleisti teisėtam įpėdiniui. Nuo šio Raimono 
ir prasidėjo kitados turtingos ir galingos Sigonjakų 
giminės nuosmukis. Tokia buvo labai įtikima šio lobio 

istorija, kurią baronas atkūrė iš tų mažų ženklų. Viena 
buvo neabejotina, kad dabar šis lobis priklauso jam. 
Jis pasišaukė Izabelę ir parodė jai tą auksą. 

— Belzebubas tikrai buvo geroji Sigonjakų namų 
dvasia?**, Mirdamas jis mane padarė turtingą ir, 
angelui pasirodžius, pasišalino. Jam nebebuvo kas veikti, 
nes jūs man atnešėte laimę. 


Savotiškas žodžių žaismas: Belzebubas krikščionių mitologi- 
joje — piktoji dvasia, tamsiųjų jėgų valdovas. 

